མགོ་བརྗོད།

སྤྱིར་རྣམ་ཐར་ལ་མཚོན་ན་བོད་རིག་པའི་གྲུབ་ཆ་གལ་ཆེན་ཞིག་ཡིན་པ་དང་། བསྟན་པ་ཕྱི་དར་ནས་བཟུང་བོད་ཀྱི་ནང་བསྟན་དེ་བསྟན་པ་སྔ་དར་ལས་ལྡབ་འགྱུར་གྱིས་འཕེལ་རྒྱས་སུ་ཕྱིན་པ་དང་དུས་མཚུངས་སུ། རིམ་བཞིན་རྙིང་མ་པ་དང་། ས་སྐྱ་པ། བཀའ་གདམས་པ་སོགས་གྲུབ་མཐའ་མང་པོ་ཞིག་བྱུང་ཞིང་། གྲུབ་མཐའ་དེ་དག་ལས་མཁས་པ་དང་གྲུབ་པའི་གོ་འཕང་མཐོན་པོར་གཤེགས་པའི་སྐྱེས་བུ་དམ་པའང་ཟམ་མ་ཆད་པ་ཞིག་བྱུང་བར་བརྟེན། དམ་པ་དེ་དག་གི་མཛད་རྣམ་ཡི་གེར་འགོད་པ་ནི་དོན་སྙིང་གལ་ཆེན་ཞིག་ཏུ་གྱུར། དེ་བས་བསྟན་པ་ཕྱི་དར་ནས་སྐྱེས་ཆེན་དམ་པ་དག་གི་རྣམ་པར་ཐར་པ་རྣམས་ཡི་གེར་འགོད་རྒྱུའི་བྱ་བ་དེ་ཆར་ཤུལ་གྱི་ཤ་མོ་བརྡོལ་བ་བཞིན་མང་དུ་བྱུང་།

རྣམ་ཐར་དེ་དག་ལས་བོད་ཀྱི་དུས་སྐབས་སོ་སོའི་ལོ་རྒྱུས་དང་། དཔལ་འབྱོར། ཆབ་སྲིད། དམག་དོན་བཅས་མཚོན་ཡོད་པར་མ་ཟད། ཁྱད་པར་དུ་དུས་སྐབས་མི་འདྲ་བའི་ནང་དུ་བྱུང་བའི་སྐྱེས་བུ་དམ་པ་རྣམས་ཀྱི་མི་གཤིས་དང་ཀུན་སྤྱོད་བླ་ན་མེད་པའི་ཆ་དེ་མངོན་པར་མཚོན་པས་ན། བོད་རིག་པར་ཞིབ་འཇུག་བྱེད་མཁན་ཞིག་ལ་མཚོན་ན་རྣམ་ཐར་ནི་མེད་དུ་མི་རུང་བའི་དཔྱད་གཞིའི་ཡིག་ཆ་གལ་ཆེན་ཞིག་ཏུ་གྱུར་ཡོད།

རྣམ་ཐར་འཕེལ་རིམ་གྱི་ངོས་ནས་བཤད་ན། རྣམ་ཐར་ལ་ལ་ཞིག་དངོས་དོན་དང་འབྲེལ་ཞིང་སྐབས་བབ་ཀྱི་བརྗོད་དོན་གནད་དུ་ཟིན་པ་ཤིན་ཏུ་ལེགས་པ་དང་། སྐོར་ཞིག་ལད་ཟློས་དང་རབ་བཏགས་ཀྱི་ཆ་འདྲེས་པའང་ཅུང་ཟད་འདུག

འདིར་བདམས་པའི་རྣམ་ཐར་བཅུ་བདུན་ཡོད་པ་དག་ནི། ལོ་རྒྱུས་ཀྱི་ཆ་ནས་ཅུང་སྔ་ཤོས་ཀྱི་སྐོར་ཡིན་པ་དང་། སྐྱེས་ཆེན་དམ་པ་དེ་དག་ནི་བོད་ཁམས་སུ་སྙན་གྲགས་ཆེ་ཞིང་བོད་ཀྱི་རིག་གནས་འཛིན་སྐྱོང་སྤེལ་གསུམ་གྱི་ཆ་ལ་མཛད་རྗེས་ཧ་ཅང་ཆེ་བའི་མཁས་པ་ཤ་སྟག་ཡིན་པ་དང་། བརྗོད་དོན་གྱི་ཆ་ནས་ལོ་རྒྱུས་ཀྱི་དོན་དངོས་གཞིར་བཟུང་ནས་རྣམ་ཐར་གྱི་དོན་གནད་ཟིན་ཡོད་པ་དང་། དཔེ་རྒྱུན་དཀོན་པ་བཅས་ནི་རྣམ་ཐར་ཕྱོགས་བསྒྲིགས་དམ་པའི་བཤུལ་ལམ་ཞེས་པའི་གླེགས་བམ་འདིའི་ཁྱད་ཆོས་གཙོ་བོ་ཞིག་ཏུ་འཁུམས།

མཚོ་སྔོན་མི་རིགས་སློབ་གྲྭ་ཆེན་མོའི༢༠༡༠ལོའི་ནང་བསྟན་ཆེད་ལས་ཞིབ་འཇུག་སློབ་མ་ཡོངས་ཀྱིས་རང་གི་སློབ་སྦྱོང་དང་ཞིབ་འཇུག་གི་ཞོར་དུ། དཔེ་དེབ་འདི་ལྟ་བུ་ཞིག་འཚོལ་སྡུད་དང་། དག་སྒྲིག དཔེ་སྐྲུན་བཅས་ཀྱི་འགན་རང་འགུལ་གྱིས་དང་དུ་བླངས་ནས་ལེགས་གྲུབ་བྱུང་བ་འདི་ནི། ཁོ་ཚོའི་སློབ་སྦྱོང་དང་ཞིབ་འཇུག་གི་ཟུར་ཞིག་དང་། བོད་ཀྱི་རིག་གནས་རྒྱུན་འཛིན་དང་དར་སྤེལ་ལ་སྙིང་ནས་ཤ་ཞེན་ཆེ་བའི་ལག་ལེན་གྱི་འབྲས་རྟགས་ཤིག་མཚོན་ཡོད་པར་མ་ཟད། སྐལ་མཉམ་གཞན་དག་ལ་མིག་དཔེ་ཞིག་ཀྱང་བསྟན་འདུག་པས། ངེད་ནས་ཁོང་ཚོའི་མ་འོངས་པའི་བསམ་དོན་ལྷུན་གྱིས་འགྲུབ་ཅིང་བྱ་བ་རྣམས་ཡར་ལྡན་དུ་འགྲོ་བར་སྙིང་ནས་སྨོན་འདུན་ཞུས་པ་ཡིན།

སྙན་བཟང་པ་དགེ་འདུན་གྱིས༢༠༡༣ལོའི་སྤྱི་ཟླ༤བའི་

ཚེས༢༢ཉིན་ཟི་ལིང་དུ་སྦྱར་བའོ། །

སྒྲིག་པ་པོའི་གཏམ།

དེ་ལ་འདིར་བོད་རིག་པའི་མ་ལག་ཚང་ཞིང་ཁྱད་པར་དུ་ནང་བསྟན་དང་ཚད་མ་རིག་པའི་ཁྱད་ཆོས་འབུར་དུ་ཐོན་པའི་མཚོ་སྔོན་མི་རིགས་སློབ་ཆེན་བོད་རིག་པའི་སློབ་གླིང་དུ། ང་ཚོས་ལོ་ངོ་གསུམ་གྱི་རིང་ནང་བསྟན་ལ་སློབ་གཉེར་བྱེད་པའི་སྐལ་བ་དང་ལྡན་པར་གྱུར་ཏེ་སློབ་མཐར་ཕྱིན་ལ་ཉེ་བའི་སྐབས་འདིར། རབ་འབྱམས་པའི་བསླབ་གནས་དཔྱད་རྩོམ་འབྲི་བའི་ལས་རིམ་ཁྲོད་རང་རང་གིས་རྙེད་སོན་བྱུང་བའི་རྒྱུ་ཆ་དཀོན་གྲས་ལས། བོད་ཀྱི་ལོ་རྒྱུས་ཁྲོད་མི་རིགས་རིག་གནས་དང་ལྷག་པར་དུ་བོད་བརྒྱུད་ནང་བསྟན་ལ་ཕྱག་རྗེས་བླ་ན་མཐོ་བའི་དམ་པ་འགའི་རྣམ་ཐར་སྐོར་ཞིག་ཕྱོགས་གཅིག་ཏུ་སྒྲིག་པའི་ཁུར་དང་དུ་བླངས་པ་ཡིན།

དཔེ་དེབ་ཧྲིལ་བོ་རྣམ་ཐར་བཅུ་བདུན་གྱིས་གྲུབ་པར་བྱས་ཡོད་པ་ལས། རྣམ་ཐར་རེ་རེའི་བྱུང་དུས་དང་མཁས་པ་སོ་སོའི་མཛད་རྗེས་རྣམས། དུས་སྐབས་སོ་སོའི་སྤྱི་ཚོགས་ཀྱི་གནས་བབ་དང་རིག་གནས་འཕེལ་ཕྱོགས་ཀྱི་ལོ་རྒྱུས་དང་འབྲེལ་བ་དམ་ཟབ་ཡོད་པའི་ཁར། མཁས་པའི་དབང་པོ་དེ་དག་གིས་ཐོག་མར་རིག་པའི་གནས་ལ་ཇི་ལྟར་སྦྱངས་ཚུལ་ནས་མགོ་བརྩམས་ཏེ། རྗེས་འཇུག་སློབ་མ་རྣམས་ཇི་ལྟར་བསྐྱེད་བསྲིང་བྱས་པའི་བར་གྱི་མཛད་འཕྲིན་ལ་བཅོས་ལྷད་དང་འུད་ཤོབ་མེད་པར། གང་བརྗོད་པར་བྱ་བའི་མཛད་པ་འཕྲིན་ལས་དག་སེམས་ཅན་སྤྱི་ལ་ཕན་པའི་ཀུན་སློང་ཤ་སྟག་གིས་བརྒྱན་ཏེ་ཡོད་པ་ནི། རིག་གཞུང་ཁྱབ་སྤེལ་དང་མི་གཤིས་གསོ་སྐྱོང་གི་ཆ་ནས་ཡོན་ཏན་ཕུན་སུམ་ཚོགས་པའི་ལམ་སྟོན་གྱི་གནས་སུ་གྱུར་འདུག་ཅེས་སྨྲས་ཀྱང་ཆོག

རྣམ་ཐར་འདི་དག་དཔེ་རྒྱུན་དཀོན་པས་ལག་སོན་དཀའ་བ་དང་། མ་ཕྱི་དཔེ་རྙིང་དུ་སོང་གཤིས་བརྡ་ཆད་དང་ཡི་གེའི་སྦྱོར་བ་མི་དག་པ་མངོན་སུམ་དུ་མཐོང་བ་རྣམས་གུག་རྟགས་ནང་བཀོད་དེ་དག་པར་བཅོས་ཁུལ་བྱས་ཡོད་ཀྱང་དགོངས་འགལ་ནོར་སྐྱོན་འབྱུང་ངེས་སྟབས། མཁས་དབང་རྣམས་ཀྱིས་དགོངས་འཆར་ལྷུག་སྩོལ་གནང་རྒྱུ་དང་། འདིར་བཞུགས་པའི་རྣམ་ཐར་ལ་ལ་ནི་བྱུང་སྔ་བས་ཐ་སྙད་གོ་དཀའ་བ་དང་མི་བདེ་བ་འགའ་རེ་མཆིས་ཀྱང་། སྐབས་དེ་དག་ཏུ་སྤྱོད་པའི་ཡི་གེའི་སྦྱོར་བ་དང་སྐད་ལ་སོ་སོའི་ཁྱད་ཆོས་དང་དགོས་པ་མི་དམན་པ་མངའ་བར་མཐོང་བས། མ་བཅོས་སོར་བཞག་བྱས་ཤིང་ད་རེས་པར་དུ་བསྐྲུན་ཏེ་སྲོལ་རྒྱུན་རིག་གནས་སྲུང་སྐྱོབ་དང་དར་སྤེལ་གྱི་རྨང་གཞིའི་སྟེང་། བོད་རིག་པའི་ཞིབ་འཇུག་ཐད་ཀྱི་དཔྱད་གཞིར་ཕན་པའི་ཀུན་སློང་གིས་བསྐུལ་བ་བཞིན་རེ་ཞིག་འགྲུབ་པར་བགྱིས་པ་འདིས་ཀྱང་ནང་བའི་བསྟན་པ་རིན་པོ་ཆེ་འཛམ་གླིང་ཡུལ་གྲུ་ཀུན་ལ་ཁྱབ་ཅིང་འགྲོ་ཀུན་འཚེ་མེད་ཞི་བདེའི་དཔལ་ལ་རོལ་བའི་རྒྱུར་གྱུར་ཅིག་གུ།

མཚོ་སྔོན་མི་རིགས་སློབ་ཆེན་བོད་རིག་པའི་སློང་གླིང་གི༢༠༡༠ལོའི་ནང་བསྟན་

ཆེད་ལས་ཞིབ་འཇུག་འཛིན་གྲྭས་ལོ་ཟླ་ཚེས་བཟང་པོར་སྦྱར།

༄༅།།སློབ་དཔོན་པདྨའི་རྣམ་ཐར་ལས་འཕྲོས་པའི་

འབེལ་གཏམ།

སྙན་དགོན་སྦྲུལ་སྐུ་གསུང་རབ་ཀྱིས་མཛད།

༄༅། །གངས་ཅན་འདིར་གུ་རུའི་རྣམ་འགྱུར་ཕལ་ཆེར་ཟ་ཧོར་མར་འདུག་པ་འདི་གཏེར་ཁ་རྣམས་ལས་བྱུང་ལ། ། དེ་ཡང་གུ་རུའི་ཟབ་སྒྲུབ་ཕལ་མོ་ཆེ་ཞིག་ཆོས་རྒྱལ་ཉིད་ཀྱི་རྣམ་འཕྲུལ་གྱི་གཏེར་སྟོན་རྣམས་ཀྱི་གཏེར་བྱོན་དུ་སོང་བ་དང་། དེ་ཀུན་ཀྱང་སྔོན་གྱི་རྟེན་འབྲེལ་ལ་བརྟེན་པ་དེ། ཆོས་རྒྱལ་ཉིད་ཟ་ཧོར་གྱི་རྒྱལ་པོ་གཙུག་ལག་འཛིན་གྱི་རྣམ་འཕྲུལ་ཡིན་པ་དང་། ། རྒྱལ་པོ་ཉིད་ཀྱིས་ངེས་དོན་དུ་གུ་རུའི་ཆེ་རྟགས་གསལ་བར་བསྟན་ཅིང་། རང་གི་སྐུ་ཆས་མངའ་ཐང་གིས་གུ་རུ་བསྙེན་བཀུར་ཏེ་བསྟན་འགྲོའི་དཔལ་མགོན་དུ་མངའ་གསོལ་བའི་རྟེན་འབྲེལ་གྱིས་ལོ་སུམ་བརྒྱར་ཟ་ཧོར་གྱི་ཡུལ་དུ་བསྟན་འགྲོར་དགེ་ཤིས་ཚད་མེད་པ་བྱུང་བའི་འཕྲོས། ཆོས་རྒྱལ་གྱིས་བདག་གིར་བཟུང་བའི་བོད་ཡུལ་འདིར་མངོན་དུ་གྱུར་པ་ཡིན་པས། གུ་རུའི་རྣམ་འགྱུར་འདི་ལ་ཆོས་རྒྱལ་གྱིས་སྐྱོང་བའི་ཡུལ་དགེ་ཤིས་ཀྱི་རྟེན་འབྲེལ་ཟབ་མོ་ཡོད་པ་ཡིན་ལ། དེ་ཡང་གུ་རུས་ཟ་ཧོར་དུ་གདུལ་བྱ་དངོས་སུ་སྐྱོང་བའི་དུས་ཐ་ན་དུད་འགྲོར་གྱུར་པ་རྣ་ལམ་དུ་མཚན་ཐོས་པ་དང་མིག་གིས་མཇལ་བ་སོགས་ཕྲ་མོའི་འབྲེལ་བ་ཐོགས་ཚད་བོད་ཡུལ་འདིར་གུ་རུའི་གདུལ་བྱར་ཕྱིས་སུ་གྱུར་ནས་རང་རང་གི་སྐལ་བ་བཞིན་གུ་རུའི་ཞལ་སྐྱིན་རྣམས་ཀྱིས་རྗེས་སུ་བཟུང་ནས་གུ་རུ་ཟ་ཧོར་མའི་རྣམ་འགྱུར་ལ་མཚན་མར་བྱས་ཏེ་བླ་མའི་སྐལ་བར་ཐོབ་ནས་དངོས་གྲུབ་ཀྱི་བགོ་སྐལ་ལ་སྤྱོད་པ་འདི་བྱུང་ངོ་། ། དེས་ན་ཟ་ཧོར་མ་འདི་ལྷོ་བལ་གྱི་ངན་སྔགས་མཁན་ཞིག་གུ་རུར་བརྫུས་པ་ཡིན་ཟེར་བ་སོགས་སྐུར་བ་འདེབས་པ་ནི། རྒྱལ་བའི་འཕྲིན་ལས་ལ་ཚད་བཟུང་བཏུབ་པའི་བླུན་པོའི་གཟུ་ལུམ་ལས་རྣམ་དཔྱོད་དང་ལྡན་པས་མི་སྨྲ་ལ། འོན་ཀྱང་གུ་རུའི་སྐུ་དངོས་བོད་དུ་བྱོན་པའི་རྣམ་འགྱུར་འདིས་ཕེར་སྙམ་པ་སོགས་ཀྱང་བློའི་མིག་དཀྱུས་ཐུང་བའི་རང་རྟགས་ཙམ་ཡིན་ནོ། ། དེ་ལྟར་བོད་ཀྱི་བླ་མའི་སྐལ་བ་གུ་རུའི་ཡོན་ཏན་རྗེས་སུ་དྲན་ཏེ་གཏེར་ཕྱོགས་ཀྱི་ཟབ་གསང་གི་དྲོད་མ་ཡལ་བའི་བྱིན་ལྡན་གྱི་ཆོས་ཀྱི་རང་སྐལ་མི་གཅོད་པར་དད་གུས་དག་སྣང་གི་གསོལ་འདེབས་ལ་བརྩོན་བཞིན་པ་ནས། གསར་མར་དགྱེས་ན་ཡབ་རྗེའི་རིང་ལུགས་ཀྱི་ཤིང་རྟ་ཆེན་པོའི་རིགས་ལམ་གྱི་རྣོ་སོ་འབྱིན་ལྕོགས་ན་སྔ་མས་ཅི་ཡང་མི་གནོད་ལགས་སོ། ། ལར་གུ་རུ་ཉིད་བརྫུས་སྐྱེས་ཡིན་པས་ཁྱད་དུ་འཕགས་སོ་ཞེས་རྙིང་མའི་ཆོས་གཞུག་འཛིན་པར་རློམ་པ་མང་བ་ཞིག་སྨྲ་བ་ནི་ཤིན་ཏུ་བློ་ཆུང་བ་སྟེ། གུ་རུ་ཉིད་དོན་ལ་སྐྱེ་གནས་བཞིས་མ་བསྡུས་པའི་ལྷུན་གྲུབ་རིག་འཛིན་གྱི་སར་བཞུགས་པ་ཡིན་པས། བརྫུས་སྐྱེས་སུ་གསུངས་པ་ནི་ཐུན་མོང་གི་དབང་དུ་ན་སྐྱེ་གནས་བཞིའི་ཚུལ་བསྟེན་པའི་རྣམ་འཕྲུལ་ལས་བརྫུས་སྐྱེས་རྣམ་ཅན་གྱི་སྤྲུལ་སྐུ་ཡོང་བའི་དོན་དང་། ཐུན་མོང་མིན་པའི་དབང་དུ་ན་བརྫུས་སྐྱེས་དང་ཆ་མཚུངས་པའི་གུ་རུའི་རིག་འཛིན་གྱི་སྐུ་འགྲུབ་ཚུལ་གྱི་གསང་བ་རྨད་དུ་བྱུང་བ་ཞིག་བརྡའ་ཐབས་ཀྱིས་སྟོན་པ་ལགས་མོད། གུ་རུ་བརྫུས་སྐྱེས་མ་རེད་ཅེས་སྨྲས་ན། སྨད་པར་དོགས་པ་དེ་དག་ནི་རྣམ་དཔྱོད་ཁབ་མིག་དང་འདྲ་བའི་འུ་ཐུག་ལགས། རྒྱ་གར་ཡོངས་གྲགས་ཀྱི་མཐུན་སྣང་གི་ལོ་རྒྱུས་ལ་རྒྱ་གར་གྱི་པཎྜི་ཏ་གསུམ་གྱི་ངག་རྒྱུན་ཡི་གེར་བཀོད་པ་ཡིན་པས་ཀུན་མཁྱེན་སྒྲོལ་བའི་མགོན་པོས་མཛད་པའི་རྒྱ་གར་མ་འདི་ལ་བསླད་མེད་པར་འཁུམས་སོ། ། འདི་ལ་བརྟེན་ནས་གུ་རུ་སློབ་དཔོན་ཡེ་ཤེས་ཞབས་ཀྱི་སློབ་མ་ཡིན་ཚུལ་སོགས་ཀྱིས་དེང་སང་རྙིང་མའི་བཀའ་བརྒྱད་ཀྱི་ཐ་རམ་སོགས་བཀའ་གཏེར་གྱི་ཐེག་དགུའི་བཤད་སྲོལ་ཐུན་མོང་རྣམས་རང་རྒྱུད་ཀྱི་བཤད་པར་གནས་པ་སོགས་འབྲེལ་བསྒྲིག་རྒྱུ་མང་ཡང་དེ་ཙམ་མོ། ། མདོར་ན་གཏེར་ཕྱོགས་ཀྱི་ལོ་རྒྱུས་རྣམས་དང་། རྣམ་ཐར་རྒྱ་གར་མ་སོགས་གཡག་ཞར་གྱིས་རྩྭ་ལྟར་འདོར་ལེན་མི་དགོས་པས་ཀུན་ལ་དག་སྣང་དང་། ཁྱད་པར་རྙིང་མ་རང་ལ་གྲགས་པར་ཡང་ཕུར་བ་འབུམ་ནག་དང་། རིགས་ནི་ཟ་ཧོར་རྒྱལ་པོའི་རིགས་སུ་འཁྲུངས། སོགས་གཏེར་ཕྱོགས་ལའང་བཤད་ཚུལ་མང་བ་ལགས་སོ། ། གངས་ཅན་ཆོས་དཀར་ནོར་བུས་ཕྱུར་བུར་བཀང་ཡང་། ། ཆོས་ལ་ང་ཆོས་ཁྱོད་ཆོས་ཕྱོགས་རིས་འབྱེད་པའི། ། ངན་རྟོག་ཞེན་སྟངས་རྒྱལ་བའི་མཛད་པར་སྒྲོགས་རྣམས། ། རེ་ཞིག་བཏང་སྙོམས་བཞུགས་ན་ཉེས་པ་མེད་དོ། ། སྲས་བཅས་རྒྱལ་བའི་མདུན་ས་དག་པའི་ཞིང་ནས། ། ཕྱོགས་མེད་རྒྱལ་བའི་གསང་བ་མངོན་སུམ་མཇལ་བའི། ། ང་ཚོའི་ཡབ་རྗེའི་གཟིགས་ཚུལ་འདི་བཞིན་ལགས་ན། ། བློ་ཆུང་བདག་ཀྱང་རྣམ་དཔྱོད་འཕུར་ལྡིང་རྩེ་བཞིན། ། ཐུབ་བསྟན་བསིལ་ལྗོངས་སྒེག་མོའི་ཕང་བར་གནས་པའི། ། ལུང་རྟོགས་རྒྱན་གྱིས་སྤྲས་པའི་ལུགས་བཟང་གཞོན་ནུ། ། ཀུན་ལ་དགའ་བའི་རྩེད་མོ་ཅི་འཁྱོལ་བྱས་ཏེ། ། རྒྱལ་བའི་མདུན་སར་དགེ་བའི་ཤུགས་ཀྱིས་བསྐྱོད་འགྲོ། ། ཞེས་པའང་། ངྷརྨ་སཱ་རས་རྩེད་མོར་བྱས་སོ། །

ཡང་གུ་རུའི་མཛད་པ་རྗེས་དྲན་གྱི་སྒོ་ཅུང་ཟད་བཏོད་ན། བོད་གདོང་དམར་སྲིན་པོའི་ཡུལ་འདིར་རྒྱལ་བསྟན་གྱི་སྣང་བ་མེད་པའི་ཚེ་གུ་རུ་ཉིད་ཀྱི་ཞབས་ཀྱིས་བཅགས་ཏེ། འདྲེ་སྲིན་མཐའ་དག་བཀའ་རྟགས་ཀྱི་ཕྱག་རྒྱ་གཉན་པོའི་ཟིལ་འོག་ཏུ་བཅུག་སྟེ་ཇི་སྲིད་རྒྱལ་བསྟན་སྐྱེ་འགྲོའི་བསོད་ནམས་ཀྱི་དཔུང་བས་ཐེག་པ་དེ་སྲིད་དུ་ཐུབ་བསྟན་རིན་པོ་ཆེའི་དབུ་འཕང་འདེགས་པའི་བྱ་ར་བར་བསྐོས་ནས་གངས་ཅན་གྱི་ལྗོངས་འདི་ཐུབ་བསྟན་འཁོར་ལོ་གཉིས་ཀྱི་འབྱུང་གནས་སུ་བྱིན་གྱིས་བརླབས་ཏེ། ཟན་ཡ། བསམ་ཡ། མི་འགྱུར་ལྷུན་གྱིས་གྲུབ་པའི་གཙུག་ལག་ཁང་རྟེན་དང་བརྟེན་པར་བཅས་པའི་བསོད་ནམས་ཀྱི་མཆོད་སྡོང་ཆེན་པོའི་དགེ་མཚན་མངོན་སུམ་དུ་འགྲུབ་པའི་སྒོ་འཕར་རྒྱ་ཆེར་བྱས་པ་ནི། ལས་དང་སྐལ་བར་ལྡན་པའི་རྡོ་རྗེའི་སློབ་མ་ཆོས་སྐྱོང་བའི་རྒྱལ་པོ་ཚངས་པ་ལྷའི་མེ་ཏོག་སོགས་རྗེ་འབངས་ཉེར་ལྔ་ཙམ་རྡོ་རྗེ་སྙིང་པོའི་སྨིན་གྲོལ་གྱི་ལམ་ལ་བཀོད་དེ། གྲུབ་པའི་རྟགས་མཚན་ཁྱད་པར་དུ་འཕགས་པ་རེ་རེ་ཐོན་པའི་གྲུབ་པའི་གོ་འཕང་མཐོན་པོ་ལ་བཞག་ནས་སྔ་འགྱུར་སྒྲུབ་རྒྱུད་ཀྱི་ཆུ་བོ་ཆེན་པོ་བསྐྱིལ་ཏེ། དུས་ད་ལྟའི་བར་དུ་གསང་ཆེན་ཆོས་ཀྱི་བདུད་རྩི་འདོད་རྒུར་བཏུང་དུ་རུང་བའི་ཆ་ནས་གངས་ཅན་གྱི་འགྲོ་བ་རྣམས་བསོད་ནམས་ཀྱི་སྐལ་བ་སྦོམ་པོར་མཛད་པ་ནི་དྲིན་ལན་གཞལ་པར་དཀའ་བའི་བཀའ་དྲིན་ཆེན་པོའི་ཐོག་མ་ཡིན།

དེ་ནས་གུ་རུ་ཉིད་ཀྱི་སྐུ་དངོས་ཀྱི་གདུལ་བྱ་མེད་པས་འགྲོ་ལྡིང་སོགས་སྲིན་པོའི་ཁ་གནོན་དུ་བཞུགས་ན་ཡང་། བོད་འདིར་བླ་མའི་རྣམ་རོལ་ཇི་སྙེད་ཅིག་བྱོན་པ་ཐམས་ཅད་གུ་རུའི་ཐུགས་རྗེ་དང་ཡེ་ཤེས་ཀྱི་རྣམ་པར་འཕྲུལ་བ་ལས་གྲུབ་པ་ཁོ་ནས་རྒྱལ་བསྟན་རིན་པོ་ཆེའི་སྲོག་མཐུད་ཅིང་། ལྷག་པར་བི་ཀྲ་མ་ལ་ཤི་ལའི་གཙུག་ལག་ཁང་གི་མཁས་པ་ཐམས་ཅད་ཀྱི་གཙུག་ན་མངོན་པར་མཐོ་བའི་ཟ་ཧོར་གྱི་པཎྜི་ཏ་ཆེན་པོ་དཔལ་མར་མེ་མཛད་ཡེ་ཤེས་ཞབས་ཀྱི་རྫུ་བག་གིས་གངས་ཅན་གྱི་བསྟན་པའི་རྒུད་པ་གསོས་ཏེ། དབུ་རུ་བྱང་ཕྱོགས་ཀྱིས་མཚོན་པའི་རུ་བཞི་དང་མདོ་ཁམས་སྟོད་བཅས་བཀའ་གདམས་ཀྱི་བསྟན་པ་དངོས་གཙང་གིས་ཁྱབ་པར་བྱས་ཏེ་རྣམ་ཐར་གཙང་མ་འཛིན་པའི་དགེ་བའི་བཤེས་གཉེན་བགྲང་བར་དཀའ་བས་ཐེག་པ་ཆེན་པོའི་བརྟུལ་ཞུགས་ཀྱི་རྣམ་པར་དཀར་བའི་འཕྲིན་ལས་ལོ་སུམ་བརྒྱ་སྐོར་དུ་བསྐྱངས་པ་ནི་དུས་དེ་ཙམ་ན་མ་ག་ངྷ་ལས་ཀྱང་ལྷག་པ་ཞིག་བྱུང་བ་དང་། སླར་ཡང་བསྟན་པ་ཅུང་ཟད་འགྲིབ་པ་གསོ་བ་དང་། བཀའ་གདམས་ཀྱི་སྔགས་ལ་དམ་དོགས་ཆེ་བ་ཀློད་པ་དང་། ཟབ་མོའི་ལྟ་བ་ལ་རང་བློའི་ཚོད་བཞིན་ཐལ་རང་སོགས་སྣ་ཚོགས་བྱུང་བ་གཅིག་ཏུ་གྲུབ་པའི་སློབ་དཔོན་ཆེན་པོ་རྣམ་པ་གསུམ་གྱི་རང་ལུགས་ཀྱིས་མགོན་པོ་ཀླུ་སྒྲུབ་ཀྱི་དགོངས་པ་ངེས་པར་བྱ་བའི་སླད་དུ་གྲུབ་མཐའི་རྣམ་གཞག་ཕྲ་མོ་ཚུན་ཆད་རིགས་པའི་ལམ་ནས་ཟུར་ཕྱིན་པར་མཛད་པ་སོགས་ཚང་ལ་མ་ནོར་བའི་རྒྱལ་བསྟན་གཞི་ནས་སློང་ཞིང་བློ་སྐྱོན་གྱི་གཡའ་སེལ་བའི་བྱི་དོར་གྱི་སླད་དུ། ཐ་མར་བསྟན་པའི་མེ་རོ་ད། ། གྲགས་པའི་མཚན་གྱིས་གསོ་བར་བྱེད། ། ཅེས་པའི་ཇོ་འབྲོམ་ཡབ་སྲས་ཀྱི་རྡོ་རྗེའི་གླུ་ཡི་ལུང་བསྟན་བཞིན་རྗེ་བཙུན་ཙོང་ཁ་པའི་ཟོལ་གྱིས་མདོ་སྔགས་ཀྱི་བསྟན་པ་མཐའ་དག་སྟོང་ཁུན་གྱི་ཟ་འོག་གི་རི་མོ་ལྟར་མ་འདྲེས་པར་མཛེས་ཤིང་བཀྲ་བ་འདི་བསྐྲུན་པ་སོགས་མདོར་ན་ཁ་བ་ཅན་གྱི་རྒྱལ་བསྟན་རིན་པོ་ཆེ་མཐའ་དག་གུ་རུའི་ཐུགས་བསྐྱེད་ཀྱི་དཔུང་ཤེད་གཅིག་གིས་བཟུང་བ་ནི་གཞལ་དུ་མེད་པའི་བཀའ་དྲིན་ཆེན་པོ་གཉིས་པ་ཡིན།

དེ་དང་དེའི་སྐབས་སུ་ཡང་གུ་རུ་སྲིན་ཡུལ་དུ་གཤེགས་ནས་ད་ལྟའི་བར་ལོ་ཆིག་སྟོང་ལྔ་བརྒྱ་སྐོར་གྱི་བར་དུ་ཁ་བ་ཅན་གྱི་བསྟན་པ་དང་འགྲོ་བ་མཐའ་དག་ལ་བུ་བཞིན་དུ་དགོངས་པའི་ཡེ་ཤེས་ཀྱི་གཟིགས་པས་བཙའ་བཞིན་དུ་བཞུགས་ཏེ། དུས་ཀྱི་རྒུད་པ་བཟློག་པ་དང་སྐལ་ལྡན་གྱི་གདུལ་བྱ་རྗེས་སུ་འཛིན་པ་སོགས་ཀྱི་འཕྲིན་ལས་ཅུང་ཟད་ཀྱང་མི་བསྙེལ་བར་བོད་ཀྱི་བདེ་སྐྱིད་མཐའ་དག་གུ་རུ་ཉིད་ཀྱི་ཐུགས་བསྐྱེད་ཀྱི་ཕྲག་པར་ཐོགས་ཏེ་གངས་ཅན་གྱི་སྟོད་སྨད་མཐའ་དག་གི་རི་བྲག་མཚོ་གསུམ་སོགས་དཔའ་བོ་མཁའ་འགྲོའི་བཞུགས་གནས་སུ་བྱིན་གྱིས་བརླབས་ཏེ་ཆོས་དང་ནོར་གྱི་གཏེར་ཁ་སྣ་ཚོགས་ཀྱིས་བཀང་ནས་ཁ་བ་ཅན་གྱི་བསོད་ནམས་ཀྱི་རྟེན་ཕུར་དང་བདེ་སྐྱིད་ཀྱི་གསོས་སུ་མཛད། དུས་དང་དུས་སུ་བསྟན་པ་དང་འགྲོ་བའི་རྒུད་པ་སེལ་ཞིང་ལེགས་ཚོགས་གསོ་བའི་གུ་རུ་ཡབ་སྲས་ཀྱི་རྣམ་འཕྲུལ་སྐལ་བ་དང་འཚམ་པར་ཕེབས་ཏེ་གངས་ཅན་གྱི་གདུལ་བྱ་དཔག་ཏུ་མེད་པ་སྨིན་ཅིང་གྲོལ་བར་བྱེད་པའི་ཆོས་ནོར་གྱི་གཏེར་ཁ་འབྱེད་པ་སོགས་བསམ་གྱིས་མི་ཁྱབ་པའི་འཕྲིན་ལས་ཀྱིས་ཇི་སྲིད་གངས་ཅན་གྱི་གདུལ་བྱ་མ་ཟད་པ་དེ་སྲིད་དུ་སྐྱོང་བ་ནི་གཞལ་དུ་མེད་པའི་བཀའ་དྲིན་ཆེན་པོ་གསུམ་པའོ། །

རྒྱུ་མཚན་ཆེན་པོ་གསུམ་པོ་དེ་དག་གི་གནད་ཀྱིས་གུ་རུ་རིན་པོ་ཆེ་ཉིད་བོད་ཀྱི་བླ་མའི་སྐལ་བར་གྱུར་པ་ཡིན་པས་གུ་རུ་ཉིད་ལ་གསོལ་བ་འདེབས་ཤིང་ཕུར་ཚུགས་མོས་གུས་ཀྱིས་ཡི་དམ་དུ་བཟུང་ནས་བསྙེན་སྒྲུབ་བྱས་ན་བོད་ཀྱི་གདུལ་བྱ་དང་ཤིན་ཏུ་འབྲེལ་བ་ཟབ་ཅིང་། རྟག་ཏུ་བོད་ལ་དགོངས་པའི་ཐུགས་བསྐྱེད་ཀྱི་ནུས་མཐུ་བཙན་པས་ན་སངས་རྒྱས་བྱང་སེམས་གཞན་ལས་འདྲེན་སྟོབས་ཀྱི་རྟེན་འབྲེལ་ཆེ་བས་བྱིན་རླབས་མྱུར་བ་ཡིན། དོན་དུ་གདོང་དམར་བོད་ཀྱི་གདུལ་བྱ་དམུ་རྒོད་རྣམས་པདྨའི་རིགས་ཀྱི་སངས་རྒྱས་སྣང་བ་མཐའ་ཡས་དང་། བྱང་སེམས་སྤྱན་རས་གཟིགས་ཀྱི་དབང་པོ་གཉིས་ཀྱི་གདུལ་བྱའི་ཞིང་དུ་བཟུང་བའི་རྟེན་འབྲེལ་ལས་སངས་རྒྱས་བྱང་སེམས་དེ་གཉིས་ཀྱི་གསང་གསུམ་གྱི་དཔལ་ཡོན་བླ་མའི་རྣམ་པར་རྫུས་ཏེ་གངས་ཅན་གྱི་གདུལ་བྱ་འདུལ་བའི་འཕྲིན་ལས་དུས་བབས་སུ་བྱུང་བ་ནི། དཔལ་ཨོ་རྒྱན་གྱི་གྲུབ་པའི་སློབ་དཔོན་ཆེན་པོ་འདི་ག་རང་ལགས་པས་བོད་དང་ལས་འབྲེལ་ཆེ་བ་ཡང་དེ་གས་ཡིན། མཉམ་མེད་དྭགས་པོ་ལྷ་རྗེ་དང་། རྒྱལ་བ་གཉིས་པ་ཙོང་ཁ་པ་སོགས་ལྟ་གྲུབ་སོ་སོའི་བསྟན་འགྲོའི་དཔལ་མགོན་ཆེན་པོ་རྣམས་གུ་རུའི་རྣམ་འཕྲུལ་ཁོ་ན་ཡིན་ཀྱང་གཙོ་བོ་དག་པའི་རྣམ་འཕྲུལ་ཐམས་ཅད་ཀྱི་འབྱུང་གནས་གུ་རུ་ཉིད་བོད་སྤྱིའི་བླ་མའི་སྐལ་བར་གྱུར་པ་འདི་ཤེས་པར་བྱས་ཏེ་བྱེ་བྲག་ཏུ་རང་གི་ལས་འབྲེལ་གྱི་མེ་ཏོག་ཕོག་པའི་སྐལ་བ་དེ་དག་གི་སྒོ་ནས་ལྷག་ཏུ་རང་རང་ལ་བཀའ་དྲིན་ཆེ་བ་ཡང་གུ་རུའི་བཀའ་དྲིན་རྗེས་དྲན་གྱི་སྒོར་བྱས་ཏེ་གསོལ་བ་བཏབ་ན་སྤྱི་སྒོས་ཀྱི་བྱིན་རླབས་སྤུངས་པ་བཞིན་དུ་རང་རྒྱུད་ལ་བདེ་བླག་ཏུ་འབྱུང་བའི་རྟེན་འབྲེལ་གྱི་གནད་ཆེན་པོ་ཞིག་ཡོད་པས་ཕྱོགས་དང་རིས་སུ་མ་ཆད་པ་འདི་ཤིན་ཏུ་ཟབ།

དུས་གསུམ་མཁྱེན་པའི་སློབ་དཔོན་ཆེན་པོ་ཉིད་བོད་དུ་ཅི་ཙམ་བཞུགས་ཞེས་འདྲི་ན། འདི་ལ་སྣ་ཚོགས་ཤིག་གླེང་ཡང་རྣམ་ཐར་རྒྱ་གར་མ་ལྟར་ཡིན་པར་འཁྲུལ་བ་མེད་དེ། རྙིང་མ་རང་གི་སྔོན་གྱི་ལོ་རྒྱུས་ལས་ཀྱང་དེ་དང་ཕྱོགས་མཐུན་པར་བཤད་པའི་ཕྱིར་ཏེ། སྔོན་གྱི་ཡིག་རྙིང་རོང་ཟོམ་ཆེན་པོའི་མན་ངག་ལྟ་ཕྲེང་གི་འགྲེལ་པར་ཡང་། ཆོས་རྒྱལ་ཁྲི་སྲོང་རང་གི་སྐུ་རིང་ལ་ཨོ་རྒྱན་གྱི་སློབ་དཔོན་ཆེན་པོ་སྲིན་ཡུལ་དུ་གཤེགས་པ་དང་། དེའི་ཚེ་རྒྱལ་པོ་འཁོར་བཅས་ཕེབས་སྐྱེལ་དུ་བྱོན་པ་ལ་དཔོན་སློབ་ཀུན་བྲག་དམར་མཚོ་མོ་མགུལ་དུ་ཞག་གསུམ་དྲོ་བཏབ་སྟེ། མན་ངག་ལྟ་ཕྲེང་དང་མ་མོ་གསང་བ་ལས་ཀྱི་ཐིག་ལེ་གཉིས་ཆོས་རྒྱལ་ལ་སྐྱུད་བྱང་དུ་གནང་བར་གསུངས་པས་ཤེས་ཤིང་། གང་གི་རྣམ་ཐར་དེ་རྒྱ་གར་ལ་ཡོངས་སུ་གྲགས་པའི་གཏམ་ཡིན་པར་རྒྱ་གར་གྱི་པཎྜི་ཏ་ཕྱིས་བྱོན་དེ་དག་གིས་ཀུན་མཁྱེན་ཏཱ་ར་ན་ཐ་ལ་གནང་བའི་ལོ་རྒྱུས་ཚད་མ་ཡིན་པ་དང་། བོད་ནས་གུ་རུ་ཉིད་སྲིན་ཡུལ་དུ་གཤེགས་པ་ལ་ཡང་རྒྱ་བོད་ཀུན་འཆམས་པ་བཞིན་བཞུགས་པའི་ཡུན་ཡང་ཕལ་ཆེར་འཆམས་པའི་ཕྱིར་རོ། ། སྲིན་ཡུལ་དུ་གཤེགས་ཞེས་པའི་སྲིན་ཡུལ་འགྲོ་ལྡིང་གི་ཡུལ་ལ་བྱེད་རྒྱུར་འདུག་ཅིང་། གུ་རུའི་སྐུའི་རྣམ་འགྱུར་འདི་ཉིད་མི་དང་མི་མིན་གདུག་པ་ཅན་རྣམས་དྲག་ཤུལ་གྱི་སྟོབས་ཀྱིས་གནོན་པའི་མཐུ་སྟོབས་དབང་ཕྱུག་གི་སྐུར་བཞེངས་ཏེ་སེམས་ཅན་གྱི་དོན་བྱེད་པའི་བརྟུལ་ཞུགས་ཅན་ཞིག་ཡིན་པར་འདུག་སྟེ། བཀའ་གདམས་གླེགས་བམ་དུ་མ་འོངས་ལུང་སྟོན་གྱི་ཚེ། ང་ཡང་གནས་དེར་ལྷ་འདྲེ་འདུལ་དུ་འགྲོ། ། ཞེས་གསུངས་པ་དང་། རྣམ་ཐར་རྒྱ་གར་མར་ཡང་། དུར་ཁྲོད་བརྒྱད་དུ་སྦྱོང་བ་མཛད་པའི་ཚེ་གནོད་སྦྱིན་མི་མ་ཡིན་རྣམས་ཀྱིས་རང་རང་གི་གཉའ་བར་ཁུར་ཏེ་དུར་ཁྲོད་ཆེན་པོ་རྣམས་ཉུལ་བར་གསུངས་པ་ལ་སོགས་པའི་ཕྱིར་རོ། ། བཞུགས་དུས་རྒྱ་གར་མ་ལྟར་ན་ཡང་བཀའ་ཐང་སོགས་ནས་བོད་ཡུལ་དུ་ཅི་ཙམ་བཞུགས་པར་བཤད་པ་ལྟ་བུ་དང་ཡང་འགལ་བ་མེད་དེ། གུ་རུ་ཉིད་ཐུན་མོང་དུ་སྲིན་ཡུལ་དུ་གཤེགས་ནས་ཀྱང་གུ་རུའི་ཞབས་ཟིན་མ་ཟིན་གྱི་སྐལ་ལྡན་སྔ་ཕྱིར་བྱུང་བ་ཕལ་མོ་ཆེ་ཞིག་ལ་ལོ་གྲངས་དེ་ཙམ་ཞིག་ཏུ་གུ་རུའི་སྐུ་དང་གསུང་གི་སྣང་བ་རྒྱུན་མ་ཆད་པའི་དག་པའི་སྣང་ཆ་ལ་དགོངས་པ་ཡིན་པའི་ཕྱིར་རོ། ། ཕྱིས་སུ་སྐལ་ལྡན་ལས་ཅན་གུ་རུས་རྗེས་འཛིན་མེད་པ་ག་ལ་ཡིན་ཀྱང་གུ་རུའི་སྐུ་དངོས་བོད་ཡུལ་དུ་ཕེབས་ཏེ་ཟབ་གསང་གི་ཆོས་སྒོ་ཕྱེས་པས་སྐལ་ལྡན་རྗེ་འབངས་ཀྱི་ཚོགས་གྲུབ་པའི་ས་མཐོན་པོར་བསྙེགས་པའི་གྲུབ་ཐོབ་བྱིན་བརྒྱུད་ཀྱི་ངད་དེ་ཙམ་དུ་མ་ཡལ་བར་དགོངས་བརྒྱུད་ཀྱི་འཕོ་བ་ཐོབ་པའི་ལས་ཅན་དག་པའི་སྐྱེས་བུ་གུ་རུའི་ཡེ་ཤེས་སྐུ་ཡིས་མ་བསྐལ་པའི་རིག་འཛིན་གྱི་ཕྲེང་བ་མ་ཆད་པར་བྱུང་བའི་གཟིགས་པ་ཡིན་ནོ། ། འདི་ཡང་བསམ་གྱིས་མི་ཁྱབ་པའི་གནས་ལ་བསམས་ཏེ་དད་པའི་སྒོ་འཕར་དབྱེ་བའི་ཚུལ་ཅུང་ཟད་བརྗོད་པ་སྟེ། བསམ་གྱིས་མི་ཁྱབ་པའི་གནས་ལ་འགལ་འདུའི་ཕྲེང་བ་སྒྲིགས་པའི་རྟོག་གེ་ཙབ་ཙུབ་མཁན་ལ་ངལ་གསོའི་སླད་དུ་སྦྱིན་པ་ལགས་མོད། སྨན་ལ་དུག་ཏུ་འཁྲུལ་ན་རེ་ཞིག་བྱར་མེད་དོ། །

འཁྲུངས་ཡུལ་ཡང་། བོད་དུ་གཤེགས་པའི་ཡེ་ཤེས་ཞབས་ཀྱི་སློབ་མ་དེ་ཉིད་ཀྱི་སྐུའི་རྣམ་འགྱུར་ཡང་རྒྱ་གར་མ་ལྟར་ཨོ་རྒྱན་གྱི་རྒྱལ་པོའི་བློན་པོ་ཆེན་པོ་ཞིག་གི་སྲས་སུ་འཁྲུངས་པ་ཡིན་ཀྱང་། གཙོ་བོ་ཨོ་རྒྱན་གྱི་སློབ་དཔོན་ཞེས་པའི་དོན་འཛམ་གླིང་ནུབ་ཕྱོགས་ཨོ་རྒྱན་གྱི་ཡུལ་འདི་གསང་བའི་བདག་པོའི་གདུལ་ཞིང་གསང་སྔགས་ཀྱི་ཆོས་མཛོད་ཆེན་པོའི་གཉེར་ཁ་མཁའ་འགྲོ་མ་རྣམས་ཀྱིས་བཟུང་ནས་ཡོད་ཅིང་། ཡུལ་དེའི་སྐྱེ་བོ་ཕལ་མོ་ཆེ་ལ་གྲུབ་ཆེན་བརྒྱད་སོགས་སྔགས་ཀྱི་དངོས་གྲུབ་ཇི་ལྟར་རིགས་པ་མ་གྲུབ་པ་མེད་པ་ལྟ་བུས་ཕལ་ཆེར་ནམ་མཁའ་ལ་འཕུར་ཏེ་འགྲོ་བས་འཕུར་འགྲོའི་ཡུལ་དུ་གྲགས་པའི་གནས་ཆེན་པོ་དེ་ཉིད་ཀྱི་མཁའ་འགྲོ་མ་རྣམས་ཀྱི་ཚོགས་དཔོན་དུ་བླ་མ་དྲི་མ་མེད་པའི་རྣམ་པས་བཞུགས་ནས་ཡོད་པའི་རྒྱུ་མཚན་གྱིས་ཨོ་རྒྱན་གྱི་སློབ་དཔོན་དུ་གྲགས་པ་ལགས་ཤིང་། སྐུའི་རྣམ་འགྱུར་ཙམ་ལ་ཚད་བཟུང་མེད་པར་ཡུལ་དུས་ཁོལ་བུ་བ་མང་པོར་གྲུབ་པའི་བརྟུལ་ཞུགས་ངོམ་པའི་སློབ་དཔོན་གྱི་ཆ་མང་པོ་ཞིག་ཡོད་པ་འདྲ་སྟེ། ཟ་ཧོར་དུ་ལོ་སུམ་བརྒྱར་གདུལ་བྱ་སྐྱོང་བའི་ཚེ་ཡང་དེར་མཐུན་གྱི་སྐུ་གསར་འཁྲུངས་ཡོད་པའི་ཕྱིར་ཏེ། གཏེར་ཕྱོགས་ཀྱི་ཡིག་རྙིང་ཚད་ལྡན་དུ་མར། རིགས་ནི་ཟ་ཧོར་རྒྱལ་པོའི་རིགས་སུ་འཁྲུངས། ། ཞེས་གསུངས་པའི་ཕྱིར་རོ། །

བོད་འདིར་གུ་རུ་བརྫུས་སྐྱེས་སུ་ཡོངས་ལ་གྲགས་པ་ཡང་། ཐུན་མོང་གི་སྣང་ཚོད་དང་བསྟུན་ན་བརྫུས་ཏེ་འཁྲུངས་པ་མ་ཡིན་ཀྱང་། བོད་ཀྱི་ལྷ་འདྲེ་གདུལ་བ་ལ་གདུལ་བྱ་ལྷ་འདྲེ་ནག་པོའི་ཕྱོགས་མང་པོ་ཞིག་གི་བསམ་ངོར་མངལ་གྲིབ་ཀྱིས་ལུས་སེམས་བཀོལ་དུ་མི་བཏུབ་པའི་རྣམ་སྨིན་རགས་པའི་རྟེན་ཅན་མ་ཡིན་པར་ལས་ཀྱི་རྫུ་འཕྲུལ་གྱི་ཤུགས་ཀྱིས་འདོད་དགུར་དབང་བསྒྱུར་བའི་རང་རང་གི་སྐྱེ་གནས་དང་མཐུན་པར་འཁྲུངས་པའི་གཟུགས། སྐུའི་རྣམ་འགྱུར་ཞིག་བསྟན་པ་ཡིན་ལ། བོད་འདིར་སློབ་དཔོན་འདི་ཉིད་ཀྱི་སྐུའི་རྣམ་འགྱུར་གྱིས་ལྷ་འདྲེ་གདུག་པ་ཅན་རྣམས་བཏུལ་ཏེ་མི་མིན་གྱི་གདུལ་བྱ་མང་པོ་ཞིག་གི་ཚོགས་རྗེར་གྱུར་ཏེ་ཁ་བ་ཅན་འདིར་རྒྱལ་བསྟན་གྱི་གཞི་བཏིང་བས་རྟེན་འབྲེལ་འདི་ལས་རྒྱལ་བསྟན་ནམ་གནས་སུ་ཁ་བ་ཅན་འདིར་ལྷ་འདྲེ་དམ་ལ་གནོན་པའི་ཆེད་དུ་གུ་རུ་བརྫུས་སྐྱེས་ཀྱི་རྣམ་ཐར་གྱི་ཕྱོགས་བཟུང་ནས་རྗེས་སུ་དྲན་པར་བྱས་ན་སྔོན་གྱི་དམ་ཚིག་གི་ཕྱག་རྒྱ་དེ་མི་འགྱུར་བར་བརླིང་བའི་དགོས་པ་ཆེན་པོ་ཞིག་ཡོད་པས་གུ་རུ་བརྫུས་སྐྱེས་ཀྱི་རྣམ་ཐར་འདི་དུས་གསུམ་གཟིགས་པའི་སྤྱན་ལྡན་གྱི་རིག་འཛིན་རྣམས་ཆེད་དུ་གླེང་བ་འདི་ཤེས་དགོས་པ་ཞིག་རེད།

གངས་རིའི་ཁྲོད་པ་རྣམས་ཀྱི་བླ་མ་ཆེན་པོ་ཤར་ཙོང་ཁ་པ་

མཁན་ཆེན་དགོངས་པ་རབ་གསལ་གྱི་ཞལ་སྔ་ནས་

ལ་བསྟོད་པ་འདུལ་འཛིན་རྣམ་པར་དགྱེས་པའི་

མཆོད་ཡོན་ཞེས་བྱ་བ་བཞུགས་སོ།།

བིས་པ་མི་ཕམ་ཟླ་བས་མཛད།

༄༅། ། རྨད་བྱུང་ཚུལ་གནས་ཐོས་བསམ་སྒོམ་པ་ཡིས། ། ཤཱཀྱའི་སྲས་ཀྱི་རྣམ་ཐར་འཛིན་པའི་མཆོ། ། གཙང་གཡོ་དམར་གྱི་མཁས་པ་མི་གསུམ་ཞེས། ། ས་སྟེང་གྲགས་པས་ཁྱབ་ལ་གསོལ་བ་འདེབས། ། གང་གི་བཀའ་དྲིན་ཤར་རིའི་རྩེ་མོ་ནས། ། ཐུབ་བསྟན་ཕྱི་དར་ཉི་མ་མངོན་ཤར་བས། ། བྱང་ཕྱོགས་ངུར་སྨྲིག་གོས་ཀྱིས་ཁེབས་མཛད་པ། ། གངས་ཅན་བླ་མ་ཆེན་པོར་གསོལ་བ་འདེབས། ། ཆོས་བློན་སྨོན་ལམ་མཐུ་ཡིས་ཙོང་ཁ་རུ། ། རྒྱལ་བསྟན་སྒྲུབ་པའི་དུས་ཀྱི་ཆུ་བྱིའི་ལོར། ། བོན་རིགས་ཁྱེའུ་མུ་ཟུ་གསལ་འབར་དུ། ། བསམ་བཞིན་སྐྱེ་བ་བཞེས་ལ་གསོལ་བ་འདེབས། ། གཞོན་ནུའི་དུས་སུ་བཤེས་གཉེན་འགའ་ཞིག་ལས། ། སེམས་བསྐྱེད་དབུ་ཚད་ཡོ་ག་ལ་སོགས་གསན། ། མཁས་པ་མི་གསུམ་བྱོན་པའི་གཏམ་ཐོས་པས། ། དགའ་སྤྲོས་མཇལ་བར་ཆས་ལ་གསོལ་བ་འདེབས། ། དྲུང་དུ་ཕྱིན་པས་ཆོས་ཀྱི་གླེགས་བམ་དང་། ། དབང་པོ་དུལ་བའི་ཀུན་སྤྱོད་མཐོང་ཙམ་ནས། ། དབང་མེད་དད་པའི་ལྕགས་ཀྱུས་ཡིད་དྲངས་ཏེ། ། རབ་ཏུ་བྱུང་བར་ཞུས་ལ་གསོལ་བ་འདེབས། ། དེར་ནི་གཙང་གཡོས་མཁན་སློབ་མཛད་པ་ལས། ། བསྟན་ལ་རིམ་གྱིས་འཇུག་པའི་བཅས་པ་དང་། ། མཐུན་པར་དགེ་ཚུལ་སྡོམ་པ་བཞེས་པའི་མཚན། ། དགེ་བ་རབ་གསལ་ཞེས་བྱར་གསོལ་བ་འདེབས། ། ཕྱི་ལོར་མཁན་པོ་གཙང་བ་རབ་གསལ་དང་། ། ལས་སློབ་གཡོ་རིགས་དགེ་འབྱུང་གསང་སྟོན་དམར། ། ཤཱཀྱ་མུ་ནི་དང་བཅས་ལྔ་ཚོགས་ཀྱིས། ། ཚུལ་བཞིན་བསྙེན་པར་རྫོགས་ལ་གསོལ་བ་འདེབས། ། གོ་རོང་སེངྒེ་གྲགས་ལས་འདུལ་བ་དང་། ། ཀྭ་འོད་མཆོག་གྲགས་བསྟེན་ནས་འབུམ་ཊཱིཀ་སོགས། ། སྦྱངས་པས་མཁས་གྱུར་དགོངས་པ་རབ་གསལ་ཅེས། ། ཀུན་གྱིས་བསྔགས་པ་བརྗོད་ལ་གསོལ་བ་འདེབས། ། རིན་ཆེན་དོན་གཉེར་ནོར་བུའི་གླིང་སོན་བཞིན། ། ཀླུ་མེས་ལ་སོགས་དབུས་གཙང་ཐར་འདོད་བཅུས། ། ཁྱོད་ལ་གཏུགས་ནས་ཐུབ་པའི་བརྟུལ་ཞུགས་བླངས། ། བསྟན་པའི་མེ་རོ་གསོ་ལ་གསོལ་བ་འདེབས། ། ཏན་ཏིག་ཕྱོགས་སུ་ལྷ་ཁང་རྟེན་གསུམ་བཞེངས། ། ལྟ་ངན་ཚར་བཅད་ཐར་པའི་ལམ་ལ་བཀོད། ། མི་དང་མི་མིན་མཐའ་ཡས་ཆོས་སྒོར་བཅུགས། ། ལྷ་ཀླུས་དངོས་སུ་མཆོད་ལ་གསོལ་བ་འདེབས། ། སྟོན་པ་གངས་རིའི་ཁྲོད་འདིར་བྱོན་པ་བཞིན། ། བསྟན་པའི་རྩ་བ་ཉིན་མོ་ལྟར་མཛད་ཅིང་། ། གྱ་བཞི་པ་ལ་གདུལ་བྱའི་དོན་རྫོགས་ནས། ། དགའ་ལྡན་གནས་སུ་གཤེགས་ལ་གསོལ་བ་འདེབས། ། མི་ཕམ་མགོན་པོའི་སྤྱན་སྔར་ཡུམ་དོན་གྱི། ། དོགས་པ་བཅད་ནས་སླར་ཡང་འཛམ་གླིང་དུ། ། སྐྱེ་བ་བརྒྱད་ཙམ་ལེན་པར་ཞལ་བཞེས་པ། ། དབང་ཐོབ་སེམས་དཔའ་ཆེན་པོར་གསོལ་བ་འདེབས། ། རྗེས་འཇུག་ལས་འཕྲོ་ཅན་གྱི་དད་རྟེན་དུ། ། སྐུ་གདུང་རིལ་བོ་དམར་གཙང་བྲག་ལ་བཞུགས། ། ཚུལ་ཁྲིམས་དྲི་དང་ཐུགས་ཀའི་དྲོད་མ་ཡལ། ། བྱིན་རླབས་ཡ་མཚན་ཅན་ལ་གསོལ་བ་འདེབས། ། དེ་ལྟར་བླ་མའི་ཡོན་ཏན་ནམ་མཁའི་ཁྱོན། ། ཆ་ཙམ་བསྔགས་པའི་འཛུག་རྩེ། མཛུབ་རྩེ། བསྟན་པ་ལས། ། འགྲོ་ཀུན་དེ་ཉིད་མཐོང་བའི་མིག་ཕྱེས་ནས། ། དྲི་མེད་རིང་ལུགས་འཛིན་ལ་གཞོལ་བར་ཤོ། ། བདག་ཀྱང་རྟག་ཏུ་དམ་པས་རྗེས་བཟུང་ཞིང་། ། སྐྱོན་བྲལ་ཚུལ་ཁྲིམས་སྤྱོད་པར་གནས་བཅས་ཏེ། ། རྒྱལ་བའི་དམ་ཆོས་ཀུན་ཏུ་སྤེལ་བ་ལ། ། རྒྱལ་བ་ཙོང་ཁ་པ་དང་མཚུངས་པར་ཤོ། ། ཅེས་གངས་རིའི་ཁྲོད་པ་རྣམས་ཀྱི་བླ་མ་ཆེན་པོ་ཤར་ཙོང་ཁ་པ་མཁན་ཆེན་དགོངས་པ་རབ་གསལ་གྱི་ཞལ་སྔ་ནས་ལ་བསྟོད་པ་འདུལ་འཛིན་རྣམ་པར་དགྱེས་པའི་མཆོད་ཡོན་ཞེས་བྱ་བ་འདི་ནི་དགེ་སློང་དགེ་འདུན་དར་རྒྱས་ཀྱིས་ཡང་ཡང་བསྐུལ་པ་ལས་བླ་ཆེན་གྱི་མཁན་བརྒྱུད་གནམ་གྱི་སྐར་ཚོགས་ལྟ་བུའི་གྲལ་གཤམ་དུ་སྙེགས་པ་དགེ་ཚུལ་ངག་དབང་མི་ཕམ་ཟླ་བ་ཞེས་བགྱི་པས་རྗེ་བླ་མ་སྐལ་ལྡན་རྒྱལ་མཚོས་བྱིན་གྱིས་བརླབས་པའི་གདན་ས་རོང་བོ་དཔལ་གྱི་དགོན་ཆེན་ཕྱོགས་ལས་རྣམ་པར་རྒྱལ་བའི་གླིང་ནས་སྦྱར་བའི་ཡི་གེ་པ་ནི་དགེ་འདུན་བཟོད་པའོ།། འདིས་ཀྱང་རང་གཞན་ཀུན་གྱི་བདེ་བའི་འབྱུང་གནས་ཚུལ་ཁྲིམས་ཀྱི་ཕུང་པོ་མཐར་ཕྱིན་པར་གྱུར་ཅི། །

བླ་ཆེན་བྱང་ཆུབ་སེམས་དཔའ་དགོངས་པ་རབ་གསལ་གྱི་རྣམ་པར་ཐར་པ་མདོ་ཙམ་གཏམ་དུ་བརྗོད་པ་རིན་པོ་ཆེའི་ཕྲེང་མཛེས་ཞེས་བྱ་བ་བཞུགས་སོ།།

ཐུའུ་བཀྭན་བློ་བཟང་ཆོས་ཀྱི་ཉི་མས་མཛད།

༄༅། ། ཚོགས་གཉིས་རིན་ཆེན་རྡུལ་མང་ལས་གྲུབ་སྐུ་བཞིའི་བང་རིམ་མངོན་པར་མཐོ། ། ལུང་རྟོགས་དམ་ཆོས་ཉི་ཟླའི་འོད་གཟིས་འཇིག་རྟེན་རྒུད་པའི་མུན་པ་འཇོམས། ། ཐེག་གསུམ་འཕགས་ཚོགས་གསེར་རིའི་ཡོངས་བསྐོར་ཐུབ་པ་ཆོས་ཀྱི་ལྷུན་པོ་ལ། ། ཞིང་རྡུལ་སྙེད་ཀྱི་ལུས་སྤྲུལ་ཕྱག་འཚལ་བསྟོད་དབྱངས་རྒྱ་མཚོས་བསྟོད་པར་བགྱི། ། འདྲེན་པ་མཆོག་དེའི་བསྟན་པ་རིན་ཆེན་གདུགས། ། སྙིང་སྟོབས་དཔུང་བས་འགྱེལ་བ་མེད་བཏེགས་ནས། ། ཕན་བདེའི་གྲིབ་བསིལ་འབེབས་མཁས་འཕགས་བོད་ཀྱི། ། བསྟན་འཛིན་ཡོངས་ལ་སྒོ་གསུམ་གུས་ཕྱག་འཚལ། ། ཁྱད་པར་ཐུབ་བསྟན་སྒྲོན་མེ་མནལ་ཕྱོགས་པ། ། ཐུགས་བསྐྱེད་དགོངས་པ་ཟབ་མོའི་རྩི་བཅུད་ཀྱིས། ། གསོས་ཏེ་རབ་ཏུ་གསལ་མཛད་བཀའ་དྲིན་ཅན། ། བླ་ཆེན་སེམས་དཔའ་ཆེ་ལ་སྙིང་ནས་འདུད། ། གང་གི་དྲིན་ལས་བྱང་ཕྱོགས་གངས་ལྗོངས་སུ། ། ཐུབ་བསྟན་ཡུངས་འབྲུའི་ཚད་དུ་གྱུར་པ་ཉིད། ། མི་རིང་དཔག་བསམ་ལྗོན་པ་ལྟར་གྱུར་ཅེས། ། ཚད་མའི་སྐྱེས་བུ་མཐའ་དག་མཐུན་པར་གླེང་། ། དེ་ཕྱིར་རྒྱལ་སྲས་བདག་ཉིད་ཆེན་པོ་དེའི། ། བཀའ་དྲིན་རྗེས་སུ་དྲན་པའི་རླུང་ཤུགས་ཀྱིས། ། བདག་ཡིད་རོལ་མཚོ་ཆེས་ཆེར་བསྐྱོད་པ་ལས། ། རྟོགས་བརྗོད་རླབས་ཕྲེང་འཕྱུར་བ་འདི་ལྟར་རོ། ། དེ་ཡང་རིང་མོ་ཞིག་ནས་སངས་རྒྱས་དཔག་ཏུ་མེད་པ་ལ་དགེ་བའི་རྩ་བ་བསྐྲུན་ཅིང་དམ་ཆོས་འཛིན་པའི་སྨོན་ལམ་མང་དུ་མཛད་པའི་མཐུ་གྲུབ་པ་ལས། གངས་ཅན་གྱི་ལྗོངས་སུ་རྒྱལ་པོ་སྡིག་ཅན་གྱིས་སངས་རྒྱས་ཀྱི་བསྟན་པ་ལྷག་མེད་དུ་བསྣུབས་པ་ན། བསྟན་པའི་མེ་རོ་མདོ་སྨད་ནས་གསོས་ཏེ་བོད་ཡུལ་ཀུན་ཏུ་དར་ཞིང་རྒྱས་པར་མཛད་པའི་བཀའ་དྲིན་ཅན་བླ་ཆེན་དགོངས་པ་རབ་གསལ་ཞེས་གྲགས་པའི་སེམས་དཔའ་ཆེན་པོ་དེ་ཉིད་ཀྱི་རྣམ་པར་ཐར་པ་མདོ་ཙམ་འགོད་པར་བྱ་སྟེ། བླ་ཆེན་འདི་སྐུ་སྔ་མ་འབྲོ་སྟག་སྣང་ཁྲི་གསུམ་རྗེ་བྱ་བར་འཁྲུངས་ནས་ཆོས་ལྡན་གྱི་རྒྱལ་པོའི་བཀའ་བློན་མཛད། དམ་པའི་ཆོས་འཛིན་པའི་སྨོན་ལམ་རྒྱ་ཆེན་པོ་བཏབ་ནས་རང་ལོ་སོ་ལྔ་པ་ལྕགས་ཕག་གི་ལོ་སྐུ་ཚེ་འཕོས་པ། ཆུ་ཕོ་བྱི་བའི་ལོ་ཙོང་ཁ་པདེ་ཁམས་སུ་བོན་པོ་བཟའ་མི་གཉིས་ཀྱི་བུར་སྐུའི་སྐྱེ་བ་བཞེས། ཕ་མས་མུ་ཟུ་གསལ་འབར་ཞེས་བོན་མིང་བཏགས། སྔོན་གྱི་བག་ཆགས་ཀྱི་དབང་གིས་ཆོས་ལ་དད་ནས་སྐུ་ནར་སོན་པ་ན་ལྐོག་ཏུ་ནོན་འཇམ་དཔལ་བྱ་བ་ལས་བཟླས་ལུང་བླངས། ཁང་རིན་ཆེན་རྡོ་རྗེ་ཞེས་བྱ་བ་འཕགས་པ་སྤྱན་རས་གཟིགས་ཀྱི་ཞལ་མཐོང་བ་ཞིག་ལ་སེམས་བསྐྱེད་ཞུས། སྐྱི་རྒྱལ་བའི་གཙུག་ཏོར་ལས་དབུ་ཚད་དང་། ནམ་དགའ་ལྡན་བྱང་ཆུབ་ལས་ཡོ་ག་གསན། དུས་དེའི་ཚེ་ན་བོད་དུ་རྒྱལ་པོ་གླང་དར་མས་བསྟན་པ་བསྣུབས་པས། དཔལ་ཆུ་བོ་རིའི་སྒོམ་གྲྭ་ན་བཞུགས་པ་དམར་བན་ཤཱཀྱ་མུ་ནེ། གཡོ་དགེ་འབྱུང་། གཙང་རབ་གསལ་དང་གསུམ་གྱིས་ཀརྨ་ཤ་ཏམ་སོགས་འདུལ་བའི་དཔེ་ཆ་དགོས་པ་རྣམས་བསྣམས་ནས་ཉིན་པར་ཡིབ་ཅིང་མཚན་མོ་ལམ་བཅད་དེ་བྲོས་ནས་མངའ་རིས་སུ་སླེབས་ཀྱང་། དེར་བཞུགས་མ་ནུས་པས་བྱང་ལམ་བརྒྱུད་དེ་ཧོར་གྱི་ཡུལ་དུ་བྱོན། དེར་དགེ་བསྙེན་ཤཱཀྱ་ཤེས་རབ་ལ་བརྟེན་ཏེ་རེ་ཞིག་བཞུགས་ཀྱང་སྐད་རིགས་མ་གཅིག་པས་བསྟན་པའི་བྱ་བ་བྱེད་མ་ནུས་པས། མདོ་སྨད་ལྷོའི་བེ་རི་ཚ་མཚོ་ངོས་ནས་ཚུར་བྱོན་ཏེ། རྨ་ལུང་གི་ལོ་རྡོ་རྗེ་བྲ། ཨན་ཆུང་གནམ་རྫོང་། ཏན་ཏིག་ཤེལ་གྱི་ཡང་དགོན་རྣམས་སུ་བསྒོམ་ཞིང་བཞུགས། དེའི་དུས་སུ་ཏན་ཏིག་གི་རི་ལ་ཕྱུགས་མ་འཚོ་བ་རྣམས་ཀྱིས་བྲག་ཕུག་ཅིག་ན་ཁོང་གསུམ་བཞུགས་པ་མཐོང་ནས། དགོང་ཁ་གྲོང་དུ་མི་རྣམས་ལ་གླེང་བ། མུ་ཟུ་གསལ་འབར་གྱིས་ཐོས་ནས། སང་ཉིན་བལྟ་བར་ཕྱིན་པས་སློབ་དཔོན་གསུམ་མཐོང་། འཁོར་བའི་སྡུག་བསྔལ་བསལ་ནས་ཐར་པ་ཡི། ། བདུད་རྩིས་འགྲོ་བའི་སྡུག་བསྔལ་ཞི་བྱེད་པའི། ། བསྟན་པ་ཕྱོགས་བཅུར་རྒྱས་པར་བྱ་བའི་ཕྱིར། ། དང་པོར་བདག་ནི་རབ་ཏུ་འབྱུང་བར་བྱ། ། ཞེས་དགོངས་ནས་རབ་ཏུ་དབྱུང་བར་གསོལ་བ་བཏབ། འདུལ་བའི་པོ་ཏི་གཏད་ནས་འདི་ལ་ལྟོས་དང་དད་ན་རབ་ཏུ་འབྱུང་ངོ་གསུང་། བལྟས་པ་ན་དད་པ་ལྷག་པར་སྐྱེས་ཏེ་མཆི་མ་བྱུང་ནས་རབ་ཏུ་འབྱུང་བར་ཞུས་པས། གཙང་གི་མཁན་པོ་བྱས། གཡོས་སློབ་དཔོན་བྱས་ཏེ་རབ་བྱུང་དང་དགེ་ཚུལ་དུ་བསྒྲུབས་ཏེ། མཁན་སློབ་ཀྱི་མིང་སྦྱར་ནས་མཚན་ལ་དགེ་བ་རབ་གསལ་ཞེས་བཏགས་པ་ཕྱིས་སུ་ཐུགས་རབ་ཆེ་བས་བླ་ཆེན་དགོངས་པ་རབ་གསལ་ཞེས་གྲགས་སོ། ། དེ་ནས་བསྙེན་རྫོགས་ཞུས་པས་དགེ་སློང་ལྔ་མ་ཚང་བས་མི་འོང་གསུངས་པ་ལ་ལྷ་ལུང་དཔལ་གྱི་རྡོ་རྗེས་གླང་དར་མ་བསད་པས་བོད་དུ་བཞུགས་མ་ནུས་པར་བྲོས་ནས་གློང་ཐང་དུ་ཕེབས་ཡོད་པའི་དྲུང་དུ་ཕྱིན་ཏེ་ཞུས་པས། ངས་རྒྱལ་པོ་སྡིག་ཅན་བསད་པས་ཁ་སྐོང་མི་འོང་། འོན་ཀྱང་ངས་བཙལ་གྱིས་གསུང་སྟེ། རྒྱའི་དགེ་སློང་ཀོ་བང་དང་གྱི་བན་བྱ་བ་གཉིས་བཙལ་ཏེ་བཏང་། དེ་ནས་སྔར་གྱི་མཁན་སློབ་ཀྱིས་མཁན་པོ་དང་ལས་སློབ་བྱས། དམར་གྱིས་གསང་སྟོན། རྒྱའི་དགེ་སློང་གཉིས་ཀྱིས་ཁ་སྐོང་བྱས་ཏེ་བླ་ཆེན་བསྙེན་པར་རྫོགས་སོ། ། དེ་ནས་བླ་ཆེན་བྱང་ཕྱོགས་སུ་ཅང་ཨིན་ཙེ་མཁར་མི་ཉག་གྷའི་ཡུལ་དུ་བྱོན་ཏེ་གོ་རོང་སེང་གེ་གྲགས་ལ་འདུལ་བ་གསན་པས། ལུང་སྡེ་བཞི་བསྟན་བཅོས་དང་བཅས་པ་གནང་ནས། བུ་ཁྱོད་ཀྱིས་དེ་བཞིན་གཤེགས་པའི་བསྟན་པ་ཚུལ་བཞིན་དུ་གསལ་བར་གྱིས་ཤི། ཁོ་བོ་ནི་རྒས་པས་ཡུན་རིང་དུ་མི་འཚོ་གསུང་སྐད། དབུས་གཙང་དུ་སྔར་རྒྱལ་པོ་གླང་དར་མས་བསྟན་པ་བསྣུབས་ནས་རབ་བྱུང་བ་མེད་པར་བྱས་པའི་དབང་གིས་སྡོམ་པ་བླང་ཡུལ་མ་རྙེད་པ་ལ། མདོ་སྨད་དུ་མཁས་པ་མི་གསུམ་དང་བླ་ཆེན་རྣམས་བཞུགས་པ་ཐོས་ནས། སྡོམ་པ་ལེན་པར་ཀླུ་མེས་ཚུལ་ཁྲིམས་ཤེས་རབ་སོགས་གཙང་དབུས་ཀྱི་མི་བཅུ་སླེབས། གཙང་ལ་བསྙེན་རྫོགས་ཞུས་པས་ང་རྒས་ནས་མཁན་པོ་མི་འཁྱོངས་པས་བླ་ཆེན་པོ་ལ་ཞུས་ཤིག་གསུངས་པ་བཞིན་ཞུས་པར། བླ་ཆེན་གྱིས་ངེད་བསྙེན་པར་རྫོགས་ནས་ལོ་ལྔ་ལས་མ་ལོན་པས་མཁན་པོ་མི་བཏུབ་གསུངས་པ་ལ། གཙང་གིས་དམིགས་བསལ་ལ་རུང་གསུངས་ནས་བླ་ཆེན་པོས་མཁན་པོ་དང་། གཙང་དང་གཡོས་ལས་སློབ་དང་གསང་སྟོན། དམར་དང་ཧ་ཤང་གིས་ཁ་སྐོང་བྱས་ཏེ་མི་བཅུ་པོ་བསྙེན་པར་རྫོགས་སོ། ། དེ་ནས་བླ་ཆེན་གྱི་ཞལ་ནས། ལོ་སྟོན་མཐུ་ཆེ་བས་བསྟན་པ་སྲུངས། ཀླུ་མེས་བཙུན་པས་མཁན་པོ་གྱིས། ཚོང་དགེ་བློ་རྣོ་བས་སྟོན་པ་གྱིས། འབྲིང་རྐོས་མཁས་པས་གནས་གཞི་ཟུངས་ཞེས་སོགས་ཀྱི་བསླབ་བྱའང་གསུང་།

དེ་ནས་ཀླུ་མེས་ཀྱིས་གྲུམ་ཡེ་ཤེས་རྒྱལ་མཚན་ལ་འདུལ་བ་ཉན་ཅིང་བསྡད། གཞན་རྣམས་བོད་དུ་ཐེགས། ཕྱི་ལོ་ཀླུ་མེས་ཀྱང་བོད་དུ་ཆས་ཏེ། ཕེབས་ཁར་བླ་ཆེན་ལ་མཆོད་གནས་ཤིག་ཞུས་པར་བོན་ཞྭ་འོབ་ཞུ་ས་སེར་གྱིས་ཁ་བསྒྱུར་པ་གསོལ་འཕྲོ་ཞིག་གནང་ནས་འདི་གྱོན་ལ་ང་རྗེས་སུ་དྲན་པར་གྱིས་གསུང་། མི་བཅུ་པོ་བོད་དུ་འཛོམས་ཏེ། སོ་སོས་གནས་གཞི་དང་གཙུག་ལག་ཁང་བཟུང་རབ་བྱུང་དང་བསྙེན་རྫོགས་ཀྱི་སྡོམ་པ་སྤེལ་ཏེ་བསྟན་པ་དར་བར་བྱས་སོ། ། དེ་ལྟ་ན་བསྟན་པ་ཕྱི་དར་ཞེས་གྲགས་པའི་ཐོག་མ་ནི་བླ་ཆེན་པོ་ལས་བྱུང་བ་ཡིན་པས་བཀའ་དྲིན་འདི་ནི་གངས་ཅན་པ་རྣམས་ཀྱིས་ནམ་དུ་ཡང་གཞལ་བར་ནུས་པ་མ་ཡིན་ནོ། ། བར་སྐབས་ཤིག་ཤར་ཕྱོགས་སུ་ལྷ་རྩེ་བྷིག་ཏིག་ཅེས་བྱ་བ། སྔོན་གྱི་ལྷ་རྟེན་མང་དུ་བཞུགས་པའི་དགེ་འདུན་གྱི་གནས་ཤིག་ཏུ་ཀྭ་འོད་མཆོག་གྲགས་པ་དང་མཇལ་ནས། ཤེས་རབ་ཀྱི་ཕ་རོལ་ཏུ་ཕྱིན་པའི་འབུམ་ཊཱིཀ་ལ་སོགས་པ་དང་། བྱང་ཆུབ་སེམས་དཔའི་ས་ལ་སོགས་པ་མངོན་པའི་ཐེག་པ་ཆེན་པོ་ལོ་བཅུ་གཉིས་སུ་གསན་ནས། མཚན་མོའི་རྨང་ལམ་ན་གླང་པོ་ཆེ་གཅིག་ལ་བཅིབས་ནས་ནོར་བུ་རིན་པོ་ཆེ་ཕྱག་ཏུ་བསྣམས་ནས། ཚོང་འདུས་ཀུན་ཏུ་འགྱུ་ཞིང་བྱོན་པ་ལ་མི་རྣམས་ཀུན་ན་རེ། བཙུན་པ་ཁྱོད་ཀྱི་ནོར་བུ་བཟང་སྟེ། ད་ལྟར་རེ་ཞིག་ཉོ་བ་ཡང་མེད། རིན་ཡང་མི་ཐེག་ཟེར་རོ། ། དེ་ནས་མནལ་ལས་སད་ནས་བསམ་པས། བསྟན་པ་རིན་ཆེན་སྒྲོམ་ཕྱེ་སྟེ། ། ཡོན་ཏན་མཆོག་གི་ནོར་བྱིན་ཡང་། ། མི་རྣམས་དོན་དུ་མི་གཉེར་བས། ། རེ་ཞིག་ནགས་སུ་གནས་པར་བྱ། ། སྙམ་དུ་དགོངས་པའི་སྐབས་སུ། རི་ཏན་ཏིག་དང་ཉེ་བ་ན་ཐེའུ་རང་སྤུན་དགུ་ཞེས་བྱ་བ་མི་མ་ཡིན་སྟོབས་དང་ལྡན་པ་དེ་རྣམས་ཀྱིས་བླ་ཆེན་པོ་མཐོང་བ་དང་དད་པ་སྐྱེས་ཏེ། བདག་ཅག་གིས་ཕྱོགས་གང་དང་གང་ན་དགོན་པ་ཆེན་པོ་དངོས་གྲུབ་བརྙེས་པ་མང་དུ་བྱུང་། རྩ་བ་དང་འབྲས་བུ་ལ་སོགས་པ་རྙེད་སླ་བ་དེར་འབྱོན་པར་ཅི་གནང་། བདག་ཅག་གིས་ཀྱང་ཁྱེད་ཀྱི་གྲོགས་དང་དགེ་བསྙེན་དུ་ཡང་བགྱིའོ་ཞེས་ཞུ་བས། གནང་ནས་ཏན་ཏིག་ཏུ་བྱོན་ནོ། །

དེ་ནས་གནས་དེར་དཀོན་མཆོག་ལ་མཆོད་པ་རྒྱ་ཆེན་པོ་དང་། ཆོས་སྐྱོང་ལ་གཏོར་མ་རྒྱ་ཆེན་པོ་ལ་སོགས་པ་མང་དུ་མཛད་ནས། བསྟན་པ་བསྲུང་བ་སྐྱོབ་པའི་སྤྱན་སྔ་རུ། ། ཐུགས་དམ་བཞེས་པ་རྒྱལ་སྲས་དཔའ་རྣམས་དང་། ། འཇིག་རྟེན་སྐྱོང་བ་རྫུ་འཕྲུལ་སྟོབས་ལྡན་པ། ། སྐྱོབ་ལ་གུས་རྣམས་བདག་ལ་བསྡོངས་གྲོགས་མཛོད། ། ཅེས་གསོལ་བ་བཏབ་བོ། ། དེ་ནས་བདག་ཉིད་ཆེན་པོ་དེས་ཅིག་ཆར་འཇུག་པའི་རྣལ་འབྱོར་པ་ཞེས་བྱ་བ་དགེ་བའི་ཕྱོགས་ཅི་ཡང་མི་བྱེད་པའི་ལོག་རྟོག་ཅན་མང་བས། དེ་དག་དགག་པའི་ཆེད་དུ་ལྷ་ཁང་དང་མཆོད་རྟེན་དཔག་ཏུ་མེད་པ་བཞེངས། ཚོན་རྩི་ཡང་ཡུལ་དེར་བྱུང་། བཟོ་ཡང་རང་ཉིད་ཀྱིས་མཛད་ནས་འདུས་བྱས་ཀྱི་དགེ་བའི་རྩ་བ་ལ་བརྩོན་པར་མཛད་དོ། ། དེ་ལྟར་དམ་པའི་སྤྱོད་པ་དེ་ལྟ་བུས་དད་པ་སྐྱེས་ནས། སྤ་གོང་ཡེ་ཤེས་གཡུང་དྲུང་ཞེས་བྱ་བ་དེ་འཁོར་མར་པོ་དང་བཅས་རི་ཏན་ཏིག་ཏུ་བྱོན་པ་དང་། བླ་ཆེན་པོས་དམ་པའི་ཆོས་འདུལ་བ་ནས་གསུངས་པའི་བསླབ་པའི་གཞི་རྣམས་བརྗོད་པས། རང་ཉིད་ཀྱི་སྤྱོད་ལམ་དེ་ལྟ་བུས་གནོང་ཞིང་འགྱོད་ནས་ཚུལ་བཞིན་དུ་རབ་ཏུ་བྱུང་། དེའི་རྗེས་སུ་པར་གནས་བརྟན་གྲགས་པ་ཞེས་བྱ་བ་རབ་ཏུ་བྱུང་སྟེ། སྤ་པར་གཉིས་སོ། ། དེ་བཞིན་དུ་ཇ་བ་གྲགས་པ་དང་ཅོག་ཆེན་ཤེས་རབ་འབྱུང་གནས་གཉིས་ཏེ། ཇ་ཅོག་གཉིས་སོ། ། དེ་བཞིན་དུ་བཞད་དཔལ་གྱི་རྡོ་རྗེ་ཞེས་བྱ་བ་དང་། སྲགས་རྒྱ་མཚོ་ཞེས་བྱ་བ་གཉིས་ཏེ། བཞད་སྲགས་གཉིས་སོ། ། འལ་བ་རྡོ་རྗེ་དབང་ཕྱུག་དང་བསྣུབས་ལབ་ཤི་དཔལ་གྱི་དབང་ཕྱུག་གཉིས་ཏེ། འལ་བསྣུབས་གཉིས་སོ། ། ཟོང་མཆོག་ཆོས་སྤྱོད་དང་འཚུར་ཤེས་རབ་མཆོག་གཉིས་ཏེ། ཟོང་འཚུར་གཉིས་སོ། ། དེ་ལྟར་བླ་ཆེན་སློབ་མའི་ཚོགས་དང་བཅས་པ་བསམ་གཏན་དང་རྗེས་སུ་མཐུན་པའི་དབེན་པའི་གནས་ཡིད་དུ་འོང་བ་དེར་སྦྱངས་པའི་ཡོན་ཏན་ལ་གནས་ཤིང་ཆོས་ཀྱི་དགའ་བདེ་ལ་གཞོལ་བ་ན། མཚན་མོའི་དུས་ཤིག་ལྷའི་དབང་པོ་བརྒྱ་བྱིན་ལ་སོགས་པ་འདོད་ཁམས་ཀྱི་ལྷ་དུ་མ་བླ་ཆེན་ལ་ཆོས་ཉན་པར་འོངས་པས། ལྷའི་འོད་ཀྱིས་ཡུལ་དེ་དག་གསལ་བར་བྱས་པ་འཁོར་རྣམས་ཀྱིས་ཀྱང་མཐོང་ངོ་། ། ལྷ་རྣམས་ཀྱིས་མཆོད་པ་བྱས་ཤིང་བླ་ཆེན་གྱིས་དེ་དག་ཆོས་ཀྱི་བདུད་རྩིས་ཚིམ་པར་མཛད་པ་ན་ལྷ་རྣམས་ཀྱིས། བཙུན་པ་ཁྱོད་ནི་བཟང་ན་མི་མ་ཡིན་གྱི་འཁོར་འདི་དག་ནི་ངན་ནོ་ཞེས་ཟེར་ནས་སོང་། ཕྱི་ཉིན་འཁོར་རྣམས་ཀྱིས་མདང་ཡ་མཚན་པའི་སྣང་བ་འདི་ལྟ་བུ་མཐོང་བས་བླ་ཆེན་པོ་ཉིད་ངེས་པར་སྤྲུལ་པ་ཞིག་ལགས་སམ་ཞུས་པས། སྤྲུལ་པ་མ་ཡིན་གྱི། བདག་ནི་ཐེག་པ་ཆེན་པོ་ལ་ཞུགས་པའི་སྦྱོར་བའི་ལམ་པ་སྣང་བ་ཐོབ་པ་ལ་ཞུགས་པའི་པཎྜི་ཏ་དགེ་བ་གསལ་ཡིན་ཞེས་གསུང་། ཡང་སྐབས་གཞན་དུ། དང་པོ་བུད་མེད་སྒོག་འཚོང་མ། ། བར་དུ་སྟག་སྣ་ཁྲི་གསུམ་རྗེ། ། ད་ལྟ་མུ་ཟུ་དགེ་བ་གསལ། ། ཞེས་བྱ་བའི་སྐྱེས་རབས་ཀྱང་གསུངས་སོ། ། མཁས་པ་མི་གསུམ་ནི་རེ་ཞིག་གི་བར་ཏན་ཏིག་ཏུ་བཞུགས་ནས་སྐུ་ཚེའི་སྨད་དུ་དམར་དང་གཙང་གཉིས་ཙོང་ཆུ་ཆེན་པོའི་འགྲམ་གྱི་རི་བྲག་དམར་པོ་ཞིག་ལ་ཁང་བུ་བརྐོས་ཏེ་བཞུགས་པས། རི་དེ་ལ་དམར་གཙང་བྲག་ཅེས་གྲགས་ཤིང་དེང་སང་དེར་ཆགས་པའི་གྲོང་པའི་མིང་ལ་ཡང་དམར་གཙང་ཞེས་འབོད་དོ། ། གཡོ་དགེ་འབྱུང་དེ་དང་ཐག་མི་རིང་བ་ཞིག་ཏུ་བཞུགས་པས་ལུང་པ་དེ་ལ་གཡོ་དགེ་ལུང་བ་ཞེས་གྲགས་དེང་སང་ཟུར་ཆགས་པས་དབྱི་དགེ་ལུང་བ་ཟེར་རོ། ། མཐར་གསུམ་ཀ་ད་ལྟའི་ཟི་ལིང་མཁར་ཡོད་པའི་གནས་འདིར་ཕེབས་ནས་སྐུ་མྱ་ངན་ལས་འདས་པའི་གདུང་ལ་མཆོད་རྟེན་བཞེངས་པ་ཕྱིས་སུ་རྒྱ་མཁར་གྱི་ནང་དུ་ཚུད་པས་བསྙེན་བཀུར་སོགས་མ་བྱུང་བས་ས་འབུམ་ཙམ་དུ་གྱུར་པ་དུས་ཕྱིས་ཀྱི་བར་དུ་ཡོད་ཟེར་རོ། ། བླ་ཆེན་ཀྱང་སྐུ་ཚེའི་སྨད་དུ་དམར་གཙང་དུ་བྱོན། དེར་གཙུག་ལག་ཁང་དང་རྟེན་མང་དུ་བཞེངས། བྲག་ལ་བརྐོས་པའི་ཁང་བུ་ཞིག་ཏུ་བཞུགས་ནས་དགུང་ལོ་བརྒྱད་ཅུ་རྩ་བཞི་པ་ཤིང་མོ་ཕག་གི་ལོར་མྱ་ངན་ལས་འདས་སོ། ། དེའི་ཚེ་ཞལ་ནས། འཕགས་པ་ཐོགས་མེད་དང་བཙུན་པ་མཆེ་བའི་སྡེ་གཉིས་ཀྱིས་རྒྱལ་བའི་ཡུམ་གྱི་དགོངས་པ་མི་འདྲ་བར་བཀྲལ་བ་དེ། ཁོ་བོས་རྒྱལ་ཚབ་བྱམས་པ་མགོན་པོ་ལ་འདྲི་དགོས་ཏེ། སློབ་དཔོན་དེ་གཉིས་ཀྱང་ད་ལྟ་དགའ་ལྡན་ན་བཞུགས་སོ། ། ཞེས་གསུངས་ཤིང་། ཡང་འཇིག་རྟེན་གྱི་ཁམས་འདིར་ད་ལྟ་འཕགས་པ་འཇམ་དཔལ་བྱོན་ཡང་གསུང་དེ་གཏོང་བས། ཁོ་བོ་བྱམས་པ་འཇིག་རྟེན་གྱི་ཁམས་འདིར་མ་བྱོན་གྱི་བར་དུ་འཛམ་བུའི་གླིང་འདི་ཐམས་ཅད་དུ་སྐྱེ་བ་བརྒྱད་ཙམ་ལེན་དགོས་ཞེས་ཀྱང་གསུང་། བླ་ཆེན་གྱིས་བསྟན་པའི་མེ་རོ་གསོས་ཚུལ་ཕྱིས་སུ་ཨ་ཏིག་ལ་ཞུས་པས། སོ་སོ་སྐྱེ་བོ་ལ་དེ་ལྟ་བུའི་འཕྲིན་ལས་མི་འོང་བས། བླ་ཆེན་ས་ཐོབ་པ་ཅིག་ཡིན་ངེས་གསུངས་ཤིང་། འདི་ཉིད་ཀྱིས་མཛད་པའི་མདོ་མཆོད་བྱ་བ་གཟིགས་ནས་བོད་ཀྱིས་འདི་ལྟ་བུ་ག་ལ་ཤེས། པཎྜི་ཏས་མཛད་པ་ཞིག་ཡིན་འདུག་ཅེས་གསུང་སྐད། སྐུ་གདུང་རིལ་བོ་མ་ཉམས་པའི་ཕྱི་ནས་འཇིམ་པའི་སྐུ་བརྙན་བཞེངས་པ་བྲག་ཕུག་དེར་བཞུགས་པ་ལ། དུས་ཕྱིས་བྲག་ཕུག་རྡིབ་ཀྱང་སྐྱོན་ཅུང་ཟད་མ་བྱུང་། དེ་ནས་དད་ལྡན་རྣམས་ཀྱིས་གཙུག་ལག་ཁང་བཞེངས་ནས་ད་ལྟ་དེར་བཞུགས་སོ། ། སྐུ་བརྙན་དེ་ཉིད་ཀྱིས་སྐྱེས་བུ་དམ་པ་འགའ་ཞིག་ལ་གསུང་བྱོན་པ་དང་། ལས་དག་པ་འགའ་ཞིག་ལ་མཐོང་སྣང་ཡ་མཚན་ཅན་བྱུང་བ་དང་། སྐབས་འགའ་ཞིག་ཏུ་ཞལ་མདངས་ནག་པོར་གྱུར་པ་དང་། སྐུ་ལས་རྔུལ་ཐོན་པ་ལྟ་བུ་བྱུང་སྐབས་དམག་འཁྲུག་སོགས་མི་ལེགས་པ་དང་། ཞལ་མདངས་བཟང་བའི་དུས་སུ་ཡུལ་ཕྱོགས་སུ་བཀྲ་ཤིས་པ་འབྱུང་བ་དང་། ཡང་སྡུག་བསྔལ་གྱིས་ཉམ་ཐག་པ་འགའ་ཞིག་གིས་ཕྱག་མཆོད་སོགས་བྱས་པས་ཉེར་འཚེ་ལས་ཐར་པ་སོགས་ཀྱི་ལོ་རྒྱུས་ཆེས་མང་ཞིང་། རྒྱུན་དུའང་ཞལ་རས་ཀྱི་མདངས་མི་འདྲ་བར་འགྱུར་བ་དང་། ཐུགས་ཀའི་ཐད་དུ་རེག་ན་སྐུ་བྱིན་དང་མི་འདྲ་བའི་དྲོད་ཡོད་པ་ལྟ་བུ་དང་། ན་བཟའ་ཕུལ་པ་ལ་སྐྱི་ཆགས་ཤིང་སྐབས་འགའ་ཞིག་ཏུ་སྐུ་ལ་འབྱར་འགྲོ་བ་དང་། དུས་བཟང་རྣམས་སུ་ཚུལ་ཁྲིམས་ཀྱི་དྲི་ངད་ཀྱིས་གཙུག་ལག་ཁང་གི་ཕྱི་ནང་ཐམས་ཅད་ཁྱབ་པ་སོགས་ཀྱི་ཡ་མཚན་ད་ལྟའི་བར་དུ་དངོས་སུ་སྣང་ངོ་། །

སྨྲས་པ། གངས་ཅན་ཐུབ་བསྟན་པདྨའི་ཚལ། ། རྐྱེན་ངན་ཟླ་བས་ཟུམ་བྱས་ཚེ། ། དགོངས་པ་རབ་གསལ་ཉིན་མོར་བྱེད། ། མདོ་སྨད་ཤར་རིའི་ཕྲག་པར་འཛེགས། ། དེ་ཡི་བཀའ་དྲིན་འོད་ཟེར་གྱིས། ། རྒྱལ་བསྟན་འདབ་བརྒྱ་ཁ་ཕྱེ་བས། ། རྣམ་གྲོལ་དོན་གཉེར་རྐང་དྲུག་རྣམས། ། ཚུལ་ཁྲིམས་སྦྲང་རྩིའི་དགའ་སྟོན་མྱོང་། ། ངུར་སྨིག་འཆང་བ་འདུས་པའི་སྡེས། ། མཐའ་དབུས་ལྗོངས་ཀུན་གང་བ་ནི། ། ནོར་འཛིན་བུ་མོ་གུར་གུམ་གྱི། ། མེ་ཏོག་སྟོད་གཡོགས་གྱོན་པ་བཞིན། ། བོད་ཡུལ་བསྟན་པ་འོད་དཀར་ཅན། ། གླང་དར་སྒྲ་གཅན་གྱིས་ཟོས་པ། ། མ་ནོངས་སླར་ཡང་གསལ་ལོ་ཞེས། ། ཀུན་དའི་ཚོགས་ཀྱང་རྒོད་པར་གྱུར། ། ཨེ་མ་བླ་ཆེན་ཆོས་ཀྱི་སྤྲིན་བཟང་། ། འཕྲིན་ལས་ཆར་གྱིས་བསྐྱངས་པས་བྱང་ཕྱོགས་འདིའི། ། ས་གསུམ་ངོ་མཚར་སྙིང་པོ་འདི་ཐོས་ཚེ། ། ལག་པའི་པདྨོ་མི་ཟུམ་ཤེས་ལྡན་སུ། ། དེ་ཕྱིར་ཤུགས་དྲག་དད་པའི་སེར་བུ་ཡིས། ། བདག་བློ་མ་ལ་ཡ་ཚལ་བསྐྱོད་པ་ལས། ། སྐལ་བཟང་སྙིང་གི་གདུང་བ་སེལ་བྱེད་པའི། ། རྟོགས་བརྗོད་དྲི་བསུང་ཞིམ་པོ་འདི་འཐུལ་ལོ། ། ཚུལ་འདིར་འབད་པའི་དགེ་བ་གངྒཱའི་རྒྱུན། ། དུས་གསུམ་ལེགས་སྤྱད་ཉལ་འགྲོ་འབུམ་ཕྲག་དང་། ། ལྷན་ཅིག་སྤངས་རྟོགས་ནོར་བུའི་འབྱུང་གནས་མཆོ། ། བྱང་ཆེན་ཟླ་བའི་མ་མར་འཇུག་པར་ཤོ། ། ཇི་སྙེད་སྐྱེ་བའི་ཤིང་རྟ་ནམ་དུ་ཡང་། ། མི་ཁོམ་གནས་ཀྱི་འདམ་དུ་མི་བྱིང་བར། ། ཚུལ་གནས་ཐོས་བསམ་སྒོམ་པའི་ནོར་བུ་ཡིས། ། ལེགས་བཀང་བྱང་ཆེན་ལམ་ལ་གཞོལ་བར་ཤོ། ། མ་སྨད་རྒྱལ་སྲས་སྤྱོད་པའི་ཁུར་ཆེན་པོ། ། སྙིང་སྟོབས་ཕྲག་ཏུ་དགའ་བ་མེད་བླངས་ནས། ། ཚོགས་གཉིས་རིན་ཆེན་ཐེམ་སྐས་མྱུར་འཛེགས་ཏེ། ། སྐུ་གསུམ་ནོར་བུའི་ཕོ་བྲང་འཇུག་པར་ཤོ། ། འཇིག་རྟེན་ཀུན་ཏུ་ཉེར་འཚེ་ཐམས་ཅད་དང་། ། ཀླ་ཀློའི་ལྟ་ངན་ནམ་ཡང་མི་འཇུག་ཅིང་། ། ཐུབ་བསྟན་དཔག་བསམ་རྒྱས་པའི་གྲིབ་བསིལ་དུ། ། འགྲོ་ཀུན་བདེ་སྐྱིད་དགའ་བས་རྩེན་པར་ཤོ། ། རྣམ་གྲོལ་དོན་གཉེར་འདུས་པའི་རྫིང་བུ་ཀུན། ། བསླབ་གསུམ་སྦྲང་རྩིའི་བཅུད་ཀྱིས་ཉེར་གཏམས་པའི། ། བཤད་སྒྲུབ་པདྨ་འབུམ་ཕྲག་བཞད་པ་ལས། ། གཞན་ཕན་དྲི་བསུང་རྟག་ཏུ་འཐུལ་བར་ཤོ། ། ཆོས་ཉིད་ནམ་མཁའ་གསལ་འགྲིབ་མེད་པ་ཡིས། ། མཆོག་གསུམ་བྱིན་རླབས་ཉི་མའི་གཟི་བརྗིད་རྒྱས། ། བསྟན་སྲུང་མཐུ་སྟོབས་འོད་རྣོན་འབུམ་འཕྲོ་བས། ། སྨོན་པའི་དོན་གྱི་སྣང་བ་འབར་བར་ཤོ། ། ཅེས་བླ་ཆེན་བྱང་ཆུབ་སེམས་དཔའ་དགོངས་པ་རབ་གསལ་གྱི་རྣམ་པར་ཐར་པ་མདོ་ཙམ་གཏམ་དུ་བརྗོད་པ་རིན་པོ་ཆེའི་ཕྲེང་མཛེས་ཞེས་བྱ་བ་འདི་ནི། བླ་ཆེན་དེ་ཉིད་ཀྱི་སྐུ་གདུང་ཡིད་བཞིན་ནོར་བུ་སྙིང་པོར་བཞུགས་པའི་སྣང་བརྙན་བྱིན་རླབས་གཏེར་མཛོད་ལ་སྲི་ཞུར་བརྩོན་པའི་དཀོན་གཉེར་དང་། སྦྱིན་བདག་དམར་གཙང་དཔོན་པོ་སེར་སྐྱ་རྣམས་དང་། གཞན་ཡང་དོན་གཉེར་བ་མང་པོས་ཡང་ཡང་བསྐུལ་བ་དང་། རང་གིས་ཀྱང་དད་པས་མཚམས་སྦྱར་བ་ལ་བརྟེན་ནས༧འཇམ་དབྱངས་གོང་མ་ཆེན་པོའི་ལུང་གིས་ཇིང་ཟིའུ་ཆན་ཞི་ཞེས་རྣམ་དག་བསླབ་ལྡན་བསམ་གཏན་སློབ་དཔོན་དུ་བསྔགས་པ་ཤཱཀྱའི་བཙུན་པ༧བློ་བཟང་ཆོས་ཀྱི་ཉི་མས་བཤད་སྒྲུབ་བསྟན་པའི་འབྱུང་གནས་ཆོས་སྡེ་ཆེན་པོ་དགོན་ལུང་བྱམས་པ་གླིང་གི་བླ་བྲང་བཀྲ་ཤིས་འོད་འབར་དུ་སྦྱར་བའི་ཡི་གེ་པ་ནི་ཨོར་དུ་སུ་དཔྱོད་ལྡན་དགེ་སློང་ངག་དབང་བསྟན་འཕེལ་གྱིས་བགྱིས་པ་དགེ་ལེགས་སུ་གྱུར་ཅི། །

ལོ་ཙཱ་བ་རིན་ཆེན་བཟང་པོའི་རྣམ་ཐར་བསྡུས་པ་བཞུགས་སོ།།

དཔལ་ཡེ་ཤེས་ཀྱིས་མཛད།

༄༅། ། ཨེ་མ་ཧོ། སྐུ་གསུམ་བདག་ཉིད་དཀོན་མཆོག་རིན་ཆེན་གཙོ། མི་ཐུབ་བསྟན་པའི་རྒྱལ་མཚན་བརྟན་གྱུར་ཅིག ། འགྲོ་རྣམས་ཐར་པའི་ལམ་ལ་འགོད་མཛད་པའི། ། བླ་མེད་དཀོན་མཆོག་གསུམ་ལ་ཕྱག་འཚལ་བསྟོད། ། ཨེ་མ་ཧོ། ཏི་སེ་མཆོད་རྟེན་དགྲ་བཅོམ་བཞུགས་པའི་གནས། ། དཔལ་ལྡན་འབྲུག་པའི་བསྟན་པ་དར་བའི་གནས། ། ཡུལ་ལ་དགེ་བཅུ་འཛོམ་པའི་གཡང་ཡུལ་ཉེ་དབང་འདིར། ། མི་རིགས་ཁུང་བཙུན་མ་ཧཱ་གྷུ་རུ་རད་ན། ཕ་ལ་ན་མོ། བོད་སྐད་དུ། བླ་མ་ལོ་། ། བ་རིན་ཆེན་བཟང་པོ་ལ་ཕྱག་འཚལ་ལོ། ། ཐུབ་པའི་ལུང་བསྟན་ཆོས་ཀྱི་མཛོད་འཛིན་ཅིང་། ། ཤཱཀ་ཐུབ་བསྟན་པ་གསལ་བྱེད་རིན་ཆེན་བཟང་། ། འགྲོ་བའི་མུན་སེལ་ཉི་ཟླ་སྒྲོན་མེའི་ཚུལ། ། སྐྱེས་མཆོག་ལོ་། ། ཆེན་པོའི་ཞབས་ལ་འདུད། ། བླ་མ་དམ་པ་དེ་ཉིད་ཀྱི་བཀའ་དྲིན་རྗེས་སུ་དྲན་ཕྱིར་དང་། ། དད་པའི་མྱུ་གུ་སྐྱེད་པ་དང་། ། ཞལ་ནས་གསུངས་པ་ཐོས་པའི་ཕྱིར། ། རྣམ་ཐར་མདོའ་ཙམ་བྲིས་པར་བྱ། ། དེ་ལ་བྱང་ཆུབ་སེམས་དཔའ་དེ་ཉིད་ཀྱི་རྣམ་མཐ། ཐ། ཅུང་གཅིག་བྲིས་པ་ལ། དོན་རྣམ་པ་བཅུ་གཅིག་བསྟན་། ། ། སྐྱེས་བུ་ཆེན་པོ་དེ་ལ་ལུང་ཇི་ལྟར་བསྟན་པ་དང་གཅི། གདུང་རྒྱུད་གང་ཡིན་པ་དང་གཉིས། སྐུ་གང་དུ་འཁྲུངས་པ་དང་གསུམ། རབ་ཏུ་བྱུང་བ་གང་དུ་མཛད་པ་དང་བཞི། ལོ་། ། ལ་སོགས་པའི་བློ་སྦྱོངས་གང་དུ་མཛད་པ་དང་ལྔ། བླ་མ་དང་མཁན་པོ་གང་ལ་ཆོས་ཞུས་པ་དང་དྲུ། དམ་ཆོས་ཇི་ལྟར་སྒྱུར་བ་དང་བདུན། གནས་བ། ག། དང་བཙུ། གཙུ། ལག་ཁང་ཇི་ལྟར་བཞེངས་པ་དང་བརྒྱད། ཡུལ་ཆུང་ཉི་ཤུ་རྩ་གཅིག་ཇི་ལྟར་མཆོད་པ་དང་དགུ། བསྒྲུབ་པ་ཁྱད་པར་ཅན་གང་དུ་མཛད་པ་དང་བཅུ། གནས་གང་ནས་མཁའ་སྤྱོད་དུ་གཤེགས་པ་དང་བཅུ་གཅིག་གོ། ། ཐུབ་པའི་ལུང་བསྟན་པ་ནི། ང་ནི་མྱ་ངན་འདས་འོག་ཏུ། ། ལོ་ནི་ལྔ་བརྒྱ་ཕྲག་བདུན་ནས། ། དགེ་སློང་བྱའི་གདོང་ཅན་འབྱུང་། ། ངའི་བསྟན་པ་རྒྱས་པར་བྱེད། ། ཅེས་མདོ་རྒྱུད་དུ་མ་རུ་ལུང་བསྟན་པའོ། ། བླ་མ་དམ་པ་དེའི་བཞུགས་ཡུལ་རྩ་བ་ནི། གུ་གེ་ཁ་ཙེ་། ཙེ། ལྷ་ལུང་ཡིན། ། རིགས་ནི་ཁ་ཆེ་གཡུ་སྒྲ་། སྒྲ། ཅེན་བརྒྱུད་ཡིན། ། གདུང་རྒྱུད་ནི་ལྷ་རབས་དྲུག་གི་ནང་ན་ཡོད། ལྷ་ཉི་མ་ཧྲུགས་ཀྱི་རྒྱུད་ཡིན་པ་ན་ཧྲུགས་ཧོར་ཞེས་བྱའོ། ། ཞང་བོ་ཀླུ་ལས་འབྲེལ་བས་ཀླུ་འོད་ཟེར་ཀྱང་ཟེར་རོ། ། དེ་ཡང་ཕ་སྒོ་བཅུ་གསུམ་ཡོད་པའི་ནང་ནས། མེས་གཡུ་སྒྲ་སྟོང་ཤན་ལ་སྤྲས་གཉིས་ཡོད་པ་ལས། ཅེ། གཅེ། པོ་ནི་རབ་བྱུང་ཡིན་ཡང་ཁྱིམ་ཐབ་མཛད་པ་ཡིན་ལ་མཚན་ནི་བན་ཆེན་པོ་གཞོན་ནུ་དབང་ཕྱུག་ཅེས་བྱའོ། ། ཅུ། གཅུ། པོ་ནི་གུང་བློན་ཆེན་པོ་སྟག་སྒྲ་ཞེས་བྱ་བ་ཡིན་ནོ། ། བན་ཆེན་པོ་གཞོན་ནུ་དབང་པྱུག་ལ། ལོ་། ། བ་ཆེན་པོ་ལ་སོགས་པའི་སྲས་ལྕམ་སྲིང་བཞི་འཁྲུངས་པའི་མི་རྒྱུད་རྣམས་ནི། གཡུ་སྒྲ་ཤན་པ་ཞེས་བྱ་སྟེ། རིང་ཤི་ཅེར་པ། སྐྱུ་ལྦང་བ། རོ་པག་པ། རྣམས་ཡིན་ནོ། ། གུང་བློན་ཆེན་པོ་གཡུ་སྟག་སྒྲ་ལ་སོགས་པའི་མི་རྒྱུད་རྣམས་ནི། ལོ་ཆུང་ལེགས་པའི་ཤེས་རབ་ལ་སོགས་པའི་སྲས་གསུམ་འཁྲུངས་པའི་ལོ་རྒྱུས་རྣམས་ནི། གཡུ་སྒྲ་ཆུང་བ་ཞེས་བྱ་ཏེ། ཟར་ཞང་བ། ཤོན་འཁར་པ། མ་ཡང་བ། ཙ་རང་བ་རྣམས་ཡིན་ནོ། ། དེ་ཡང་སྤྱི་མེས་གཡུ་སྒྲ་སྟོང་བཤན་གྱིས་མཆོད་པའི་ཡུལ་སྐྱུ་ལྦང་རད་ནིས་ཞེས་བྱ་བ་རུ་ཡབ་བན་ཆེན་པོ་གཞོན་ནུ་དབང་ཕྱུག་ཅེས་བྱ་བ། ཡུམ་ཅོག་རོ་ཟ་ཀུན་བཟང་ཤེས་རབ་བསྟན་མ་ཞེས་བྱའོ། ། དེ་ལས་སྲས་ལྕམ་སྲིང་བཞི་འཁྲུངས་ཏེ། ཅེ། གཅེ། ཤེས་རབ་དབང་ཕྱུ། གུང་རིན་ཆེན་དབང་ཕྱུ། ཅུ། གཅུ། ཡོན་སྟ། ཏ། དབང་ཕྱུ། ལྕམ་མོ་ནི་ཀུན་སྲིན་ཤེས་མཚོ་ཞེས་བྱའོ། ། བླ་མ་ལོ་། ། བ་ནི་གུང་རིན་ཅེ། ཆེ། དབང་ཕྱུག་། ། ཅེ། གཅེ། ཤེས་རབ་དབང་ཕྱུག་གི་ཁྱིམ་པའི་ཆ་བཟུང་། ཅུ། གཅུ། ཡོན་ཏན་དབང་ཕྱུག་ནི་རབ་ཏུ་བྱུང་ནས་ཐུགས་དམ་ལས་ཆུང་ངུར་བཞུགས། ལྕམ་མོ་ཡང་དགེ་སློང་མར་བྱུང་ནས་གསང་སྔགས་ཀྱི་ཆོས་སྡེ་བསླབས་པས། གྲུབ་པ་ཐོབ་སྟེ། རྣལ་འབྱོར་མ་ཆོས་ཀྱི་སྒྲོལ་མ་ཞེས་བྱའོ། ། བྱང་ཆུབ་སེམས་དཔའ་ཡུམ་གྱི་རུམ་དུ་བཞུགས་པའི་ཚེ། ཡུམ་གྱི་སྣང་བ་ལ་དུས་ཉིན་མཚན་མེད་པར་རྟག་ཏུ་ཕྲག་པ་གཡས་པ་ལ་ཉི་མ། གཡོན་པ་ལ་ཟླ་བ། སྤྱི་རྩུ། གཙུ། ཏུ་གསེར་གྱི་བྱ་ཁྱུང་གཡུའི་མཆུ་སྡེར་ཅན་གཅིག་ངག་ནས་བསྙ། སྙ། པའི་སྒྲ་སྣ་ཚོགས་འབྱིན་ཅིང་། འཕུར་གླེབ་གླེབ་བྱེད་པའི་སྣང་བ་འབར། དེ་ནས་ཙ་། བཙ། བའི་དུས་ལ་བབ་ཙམ་ན། གསེར་། ། བྱ་ཁྱུང་དེ་རང་གི་སྤྱི་ཙུག་་་། གཙུ། དུ་འཐིམ་སྟེ། ནམ་མཁའ་ལ་སྐྱོད་བཅི། ཅི། འགྲོ་བ་ཅིག་རྨིས་སོ། ། དེ་ཡང་རྟའི་ལོ་དབྱར་ཟླ་ཐ་ཆུང་གི་ཚེས་བཅུ་ལ་བབ་པ་དང་། ཡུམ་སྐྱུ་ལྦང་གིས་ཞིང་ནར་མོ་གཅིག་ཏུ་ཡུར་མ་མཛད་ཅིང་ཡོད་པ་ལ། ཡུམ་ཅུང་ཅིག་སྐུ་མཁམ། ཁམ། ལྷོགས་པ་སྙམ་པ་ཅིག་བྱུང་ནས། ཞིང་གཉའ་རུ་བྱོན་ནས། དངོས་སུ་ཡུམ་གསུངས་པ་ལྟར། གཡས་པ་ལ་རྨ་བྱ་ཅིག་བབས། གཡོན་པ་ལ་ཁུ་དབྱུ། བྱུ། ཅིག་བབས། སྤྱི་རྩུ། གཙུ། ཏུ་ནེ་ཙོ་གཅིག་བབས་སོ། ། ཡུམ་གྱི་འདི་འདྲ་བའི་བྱ་རྣམས་གང་ནས་ཡོང། ཡོ། གསུངས་པ་ཙམ་ལ། བྱ་གསུམ་ཀར་རང་ལ་ཐིམ་མོ། དེ་ཐིམ་མ་ཐག་ཏུ། སྙུང་ཟུག་མེད་པར་ལྟ། (བལྟམ། པ་ལས། ཁྱེའུ་མདོག་སྔོ་བ་བྱའི་གདོང་བ་ཅན་བྱ་མིག་ཏུ་ཡོད་པ། ཕྱག་གཡས་པའི་ཐི། མཐི། དུ་འཁོར་ལོའི་རི་མོ་ཅིག་ཡོད་པ་ལྟམ་མོ། ། དགུང་ལོ་གཉིས་པ་ལ་ཡང་ཞལ་ནས་ཨཱ་ཨཱ་ཨི་ཨི་ཞེས་གསུངས་ཞི། ཤི། ། ས་ལ་དེ་ལྟར་བྲིས་ནས་ཐལ་མོ་སྦྱར་ཤེས་པ་ཅིག་བྱུང་ངོ་། ། ཡབ་ན་རེ་འདི་ལས་། འ། བཟང་པོ་ཅན་གཅིག་འདུག་གསུངས་ནས། ན། ། བཟའ་ཡང་སེར་པོ་དཀོན་ནས། དགེ་བསྙེན་མཛད་དོ། ། དེ་ནི་བྱང་ཆུབ་སེམས་དཔའ་དེའི་འཁྲུངས་རབས་ཚུལ་ལོ། ། རབ་ཏུ་བྱུང་ཚུལ་ནི་མཁན་ཆེན་པོ་ལེགས་པ་བཟང་པོ་ལ། དགུང་ལོ་བཅུ་གསུམ་པ་ལ་རབ་ཏུ་བྱུང་བར་མཛད་དོ། ། མཚན་ཡང་རིན་ཅེ། ཆེ། བཟང་པོ་ཞེས་རྟག། བཏག། སོ། ། དེའི་ཚེ་སུམ་བརྒྱ་པ་འགྲེལ་པ་དང་བཅས་པ་མདོ་མང་ཐུགས་སུ་ཆུད་དོ། ། ལོ་། ། བ་སོགས་པའི་སློབ་གཉེར་ཇི་ལྟར་མཛད་པ་ནི། དགུང་ལོ་བཅུ་བདུན་བཞེས་ཙམ་ན། དབུ་རྒྱ། ཨོ་རྒྱ། ནས་བྱོན་པའི་པཎྜི་ཏ་ཅིག་གིས་ཡུམ་ལ་གཏན་ཆུ་བླངས་ནས་བཟའ་དྲངས་པའི་ཤུལ་དུ་རྒྱ་ཡིག་པེ་བུམ་ལེགས་མོ་ལུས་ནས་འདུག་པ་དེ། ཕྱི་དེ་ལོ་། ། བས་གཟིགས་ནས་བསམ་པ་ལ། རྒྱའི་དཔེ། ད། འདིའི་ནང་ན་གདམ་ངག་ཁྱད་པར་ཅན་འདྲ་བཞུགས་ཏེ་ཡོད་པ་ལ། རྒྱ་ཡིག་མི་ཤེས་པ་ཅི་བྱ་བར་ཡོང་དགོངས་པ་ལ། དེའི་རྗེས་སུ་ཡུལ་འོག་མར་ཤིང་གི་སིལ་གྲིབ་ལ་གཟིམས་བཞུགས་པའི་ཚེ། སྣ། མན། དུ་སོང་བའི་ཐུགས་ལམ་ལ། བུད་མེད་ཤ་རྩི་དམར་བ་རིན་པོ་ཆེའི་བཅོ། ཅོ། དཔ། པ། དོ་ཤལ། གདུབ་བུ་དར་ཕྱངས་ལ་སོགས་པས་བརྒྱན་པ། ཕྱག་གཡས་ཌ་མ་རུ་འཁྲོལ་བ་གཡོན་པ་མེ་ཏོག་གི་སྡོང་བུ་དཔ། སྤ། བ་གང་ཐོགས་པ་ཅིག་མདུན་དུ་འོང་ནས། འདི་སྐད་ཅེས་ཟེར་རོ། ། སྲིན་བུའི་ཁ་ཆུ་རང་ལུས་བཅིངས་པ་ལྟར། ། ཡུལ་གྱི་ཞེན་པས་བདུད་ཀྱི་བརྒྱ་རུ་ཆུད། ། བདེ་འགྲོ་འཐ། ཐ། པ་འདོད་པའི་མི་ལུས་ད། ། བྱང་ཕྱོགས་ཁ་ཆེའི་ཡུལ་དུ་ཕྱིན་ནས་ཀྱང་། ། རྒྱ་ཀ། ག། ཤར་ནུབ་ཆུ་བཞིན་འབྲུག་ནས་ཀྱང་། ། དམ་ཆོས་རྒྱ་མཚོ་བོད་དུ་སྒྱུར་བ་བདེ། ། བཅེས་་་་་་། ཅེ། པའི་སྒྲ་དེ་སྨྲས་ནས། མི་སྣང་བར་རྒྱུ། གྱུ། ཏོ། ། སྣལ་གས། མནལ་ས། པ་དང་། ལུས་ཐམས་ཅད་རྔུལ་ནས་ཆུ་ཞུགས་པ་ལྟར་གསོ། སོ། ངོ་། ། དེར་ཐུགས་ཀྱང་འཕྱོས་པ་ལྟར་གསོ། སོ། ངོ་། སྐྱོ་བའི་གཉ། ཉམ། བྱུང་ནས། ཁྱིམ་དུ་བཞུད་དོ། ། དེར་ཐུགས་དགོངས་བཏང་བས། བདག་ལ་ནི་མཁའ་འགྲོ་མས་ལུང་བསྟན་འདུག་པ་ལ། ད། དེ། ལ་ཁ་ཆེ་དང་རྒྱ་ཀར་་་། (ག། དུ་མ་ཕྱིན་ན། ཆོས་དང་སྲོག་གི་བར་ཆད་དུ་འགྲོ་བར་འདུ། ཕྱིན་ནའང་ས་བརྒྱུ། རྒྱུ། ལེགས་པོ་མེད་པས། ཡབ་ཡུམ་གཉིས་ཀྱི་ཐུགས་དཀྲུགས་ན་རང་ལ་བག་ཆགས་ངན་པ་སོང་བར་འདུ། ཇི་ལྟར་བྱ་དགོངས་ནས་ཐུགས་འཁོར་ཅིང་བཞུགས་པ་ལས། ཡུམ་གྱི་སྲས་ཀྱི་ཞལ་ལས་གཟིགས་ནས། ཤིན་ཏུ་ནག་པར་གཟིགས། བུ་ན་འམ་ཅི་སྟེ་ངོ་རེ་གནག་ཅེས་བྲི་བ་མཛད་པས། སྔར་གྱི་མཁའ་འགྲོ་མས་ལུང་བསྟན་པའི་ལོ་རྒྱུས་། ། ། ཡབ་ཡུམ་གཉིས་ལ་ཞིབ་ཏུ་བཤད་དོ། ། དེར་ཡབ་ཡུམ་འཕྱེ། མཆེ། ཟླ་རྣམས་ཀྱིས་མོལ་གྲོས་མཛད་པ་ལས། ཡབ་ན་རེ་བུ་འདི་མ་གཏང་ན་ཆོས་དང་སྲོག་གི་བར་ཆད་དུ་འགྲོ་བར་འདུ། བཏང་ནའང་འོ་སྐོལ་རྣམས་སྙིང་འགས་པ་འདུག་ནའང་། གཏང་བ་གྲ། དྲ། གསུང་བའི་གྲོས་བྱས་ནས། ཁ་ཆེར་བྱོན་པར་བྱས། རྒྱ་ཀ། ག། ཤར་ཕྱོགས་ལ་ད་རེས་མི་བྱོན་པར་ཁ་ཆེ་ནས་འཁོར་བར་བྱས་སོ། ། དེ་ནས་རང་རེ་ཨ་པོ་བཀྲ་ཤིས་རྩེ་མོ་བྱ་བ་དགེ་སྙེ། བསྙེ། གཅིག་ཡོད་པ་ལ། རོགས་བཅོལ་ཏེ། དགུང་ལོ་བཅོ་བརྒྱད་པ་ལ་ཕག། ཕ། ལོ་ཐོན་པ་དང་ཆས་ཏེ། དགྲོ། འགྲོ། བུ་དྲུག་བརྒྱ་ཙམ་དང་ཕྱག་རྫས་མང་དག་ཅིག་སྣམས་ནས་ཡུམ་གྱི་ཁ་ཟས་ཀྱི་བྱེ་བྲག་མང་པོ་དང་། ཤོས་བརྒྱགས་དང་བསྐུར་སྟེ། ན། ། བཟའ་བགང་ཧྲུལ་ཙམ་དང་བཅས་ཏེ་ཆས་སོ། ། ཉུང་ཏིའི་མོན་པ་ལམ་རྒྱུས་ཡོད་པ་ཅིག་དང་གསུམ་བྱོན་ཏེ། ཡུམ་གྱི་གྲོས་ཕུག་གི་རང་། རིང་། སྐྱེལ་མ་མཛད་དོ། ། དེ་ནས་ཁོ་ན་ནས་གར་ལ་ཐོན་དེ་གཤེགས་པ་ལ། བསོད་སྙོམ་མཛད་ཅིང་གཤེགས་སོ། ། དེ་ནས་ཟླ་བ་གཅིག་དང་ཞག་གསུམ་གྱི་ངོ་ལ། ཀེ་རི་ཀ་བྱ་བའི་གྲོང་དུ་བླེབ་། སླེབས་། ན། གྲོགས་པོ་ཉུང་དུ་དཀ། རྐ། འགྲོས་ལ་འཚེར་ནས་འགྲོར་མ་འདོད་དོ། ། དེར་རང་ཉིད་རྗེ་འབངས་གཉིས་ཁོ་ནས་བྱོན་ནོ། ། དེ་ནས་ཞག་གཉིས་ནས་མ་ཧཱ་གསང་འགལ་བྱ་བའི་ཟམ་པ་ཆེན་པོ་ཅིག་ཏུ་སླེབ་། སླེབས་། ན། ཤོ་གམ་འདོད་པའི་ལམ་བསྲུངས་མི་བསྲུན་པ་གྲོང་གསུམ་པ་ཅིག་ཡོད་པ་ལ། མགྲོན་བུ་ལྔ་བཅུ་ཙམ་བྱིན་ནས། དོ་ནུབ་དེར་གཟིམས་སོ། ། ཕྱི་ནས་སྔ་མོ་ནས་ཟམ་པ་དེ་ཐོན་ནས་བྱོན་པས། ལ་གཅིག་གི་གསུམ་གཉིས་ཙམ་ཐོན་ཙམ་ན། ཨ་པོ་ནད་དྲག་པོ་ཅིག་གིས་ཟིན་སྟེ་ཤི་ལ་ཐུག་། ། རང་ཉིད་ཀྱང་ཐུགས་མུགས་པ་ལྟར་གསོང་་་་། (སོ། ངོ་། ། དུབ་པ་སྙམ་བྱུང་བའི་ངང་ལས་སྣ། མན། གཟིམ་ཙམ་ཅིག་གསོ། སོ། བའི་སྐབ། སྐབས་། ། ཤི་སྐྱིད་ཀྱི་ཆོམ་རྐུན་སུམ་བརྒྱ་འབྲུབ་་་་། (འབྲུ། བྱེད་པ་དང་འཛོམ་པར་ཡོད་པ་ལས། ། ། ལམ་དུ་སྔར་གྱི་མཁའ་འགྲོ་མ་བྱོན་ནས་བུ་ལོངས་གཅི། ཤི། ནད་པ་ལ་ནི་འད། མད། གི་ཟམ་པ་ན་ཆོས་པ་ལ་མི་དགའ་བའི་གནོད་སྦྱིན་མོ་ཅིག་ཡོད་པ་དེས་བར་ཆད་བསམ་པ་ཡིན་སྟེ། བདག་གིས་ཟློག་པས་ད་ནད་པ་མྱུར་དུ་གསོས་པ་ཡིན་ནོ། ། ད་འདིར་བསྡད་ན་ཇག་པ་མྱུར་དུ་འོང་བར་འདུག་པས། ལམ་གོལ་ས་ཅིག་ཏུ་སོང་ལ། དཀོན་མཆོག་ལ་གསོལ་བ་དྲག་ཏུ་ཐོབ་ཅི། ཅེས་གསུངས་པ་དང་། དེ་མ་ཐག་ཏུ་ཀོགས་ཀྱིས་བཞེངས་ནས། ནད་པའི་ལག་པ་ནས་ཁྲིད་དེ། གསོལ་བ་འདེབས་ཤིང་གོམ་པ་བཞི་བཅུ་ཙམ་སོང་བ་དང་། སྔར་གྱི་ཤུལ་ན་མིའི་སྐད་གྲག་ནས་ཕྱིར་གཟིགས་པས་མཚོན་ཐོགས་པའི་བྱ། ཇ། པ་རྣམས་ཀྱིས་སླེབས་འདུག་སྟེ། དཀོན་མཆོག་དང་མཁའ་འགྲོ་མའི་བྱིན་རླབས་ཀྱིས་མ་མཐོང་བར་ལམ་དྲང་པོ་ལ་སོང་ངོ་། ། དེར་ནད་པ་ཁམས་སོས། ཇག་པའི་འཇིགས་པ་ཐམས་ཅད་དང་བྲལ་ནས་ཐུགས་བདེ་འབོལ་བསོ། སོ། ། དབུགས་མཐོ། ཐོ། ནས། དགའ་བ་སྤྲོ་བའི་སེམས་ཀྱིས་ལ་ཐོ། མཐོ། པོ་དེ་ཐོན་ནས་ཕྱིན་པ་དང་། ཉི་མ་གསུམ་ཙམ་དུ་ཅི་ཡང་གསོལ་ཆས་མེད་པ་ལས། ནགས་བསེ། གསེ། ཀྱི་ཤུལ་གཅིག་ན་མར་བྱོན་པས། རྒན་མོ་མ་སྨད་གཉིས་འབྲས་ཁུ་རུ་རེ་ཁྱེར་འོང་བ་དང་འཕྲད་དོ། ། ཕྱག་བཟེད་དེ་སློང་བའི་གདའ་་་། (བ། མཛད་དོ། ། འབྲས་སྤར་བ་བཞི་ལྔ་ཙམ་ཕུལ་ལོ། ། དེ་སྐོལ་ནས་གསོལ་བས། མཁམ། ཁམ། གསོས་པར་རྒྱུ། གྱུ། ཏེ། དེ་སྦྱིན་ལན་གསུང་ཞིང་། ཐུགས་དགོངས་ལ། རྒན་མོ་མ་སྨད་གཉིས་ནི་མ་དང་སྲིང་མོའི་དོད་དུ་བྱུང་བས། དྲིན་ལན་དུ་ངས་ཤེ། ཤེ། མཆོད་རྟེན་བརྒྱ་རྩ་ཙམ་བཏབ་དགོས་དགོངས་ནས། རྒན་མོ་ལ་ཁྱོད་ཀྱི་སྐྲའི་རྩེ་མོ་ནས་དུམ་བུ་གཅིག་སླང་གསུང་བའི་ཕྱག་གད། བ། མཛད་པས། རྒན་མོ་ཤིན་ཏུ་ཡང་སེམས་དཀར་བར། ཁྱེད་ལ་དགོས་ན་སྐྲ་རང། རི། པོ་ཡང་ཆོད་ལ་ཁྱེར་ཅེས་ལག་གད། བ། བྱེད་དོ། ། ལོ་། ། བས་ཆོས་ཁུག་གི་ནང་ན་བ་སོའི་ཐུགས་རྗེ་ཆེན་པོ་མཚོན་གང་བཞུགས་པ་བསྟན། མཆོད་རྟེན་རྩེ་བརྒྱ་པའི་དཔེ་སྟ། བསྟ། ནས། འདིར་སྤེ་བའི་ཆེད་དུ་ཡིད་ཀྱིས་གད། བ། མཛད་པས། རྒན་མོ་དགའ་ཞིང་སྐྲའི་རྩེ་མོ་ནས་དུམ་བུ་གཅིག་བཅད་ཕུལ་ནས། ཕྱག་འཚལ་བྱུང་སྟེ་ལག་པས་བཟུང་ནས་འདི་ནས་ཕྱིན་ཆད་མི་འབྱལ་གདའ་བྱེད་དོ། ། ཕྱི་མ་ཕྱུང་དེ་གསོང་བ་དང་། སྙིང་རྗེ་སྐྱེས་ཏེ་སྤྱན་ཆབ་ཅིག་ཀྱང་བྱུང་གསུང་ངོ་། ། ཕྱིས་ཁ་ཆེ་རུ་ཕེབས་པ་དང་། རྒན་མོའི་སྐྲའི་དུམ་བུ་སྲེགས་ནས། མཆོད་རྟེན་བརྒྱ་རྩ་མང་པོ་བཏབ་གསུངས་སོ། ། དེ་ནས་ཉི་མ་ཕྱེད་ཙམ་ནས། ཁ་ཆེའི་ཡུལ་སྣ་ཟིན་ནས། བྲམ་ཟེ་གྲོང་བདུན་པ་ཅིག་ཏུ་སླེབ་སྟེ། དེར་ཟླ་བ་གཅིག་ཙམ་བཞུགས་ནས་ཕྲལ་སྐད་ཨེན་ཙམ་བསླབས་སོ། ། དེ་ནས་ཞག་ཅིག་གི་ལམ་དུ་ཕྱིན་པ་ནས། ཤིང་དྲུང་གཅིག་ན་མཛོ་གི་རྣལ་འབྱོར་པ་ལྕེར་། གཅེར་། གཅིག་གི་མི་སྐང་་། (རྐ། གི་གླིང་བུ་འབུད་པ་ཅིག་དང་འཇ། མཇ། ཏེ། རྣལ་འབྱོར་པ་དེས་བླ་མའི་དབུ་ལ་གླིང་བུས་ལན་གསུམ་སྐོར་ནས་ནགས་བསེ། གསེ། ཏུ་གཤེགས་སོ། ། ཕྱིས་ཐོས་། ། ན། གྲུབ་པ་གཉེ། བསྙེ། པའི་རྣལ་འབྱོར་པ་རིན་ཆེན་དངོས་གྲུབ་ཅེས་བྱ་བ་བཞུགས་སོ། ། དེའི་དུས་སུ་ཁོ་འོ་བྱིན་གྱིས་རླབས་པར་བྱོན་པར་འདུག་པ་ལ་ཞལ་མ་མཚོན་པར་འགྱོད་པ་དྲག་པོ་སྐྱེས་གསུངས་སོ། ། དེ་ནས་ཅུང་ཅིག་ཡར་བྱོན་པས་སྟག་གྲུས་མ་ཅིག་དང་ཕྲད་པ་ལ། ནགས་སེབ་། གསེ། ནས་མི་སྐད་ཀྱི་སྒྲ་བྱུང་བ་དང་། སྟག་དེ་ལོགས་སུ་བཟུ། གཟུ། ནས་སོང་ངོ་། ། ད་ཀའི་རྟ་དང་བྱིན་རླབས་སུ་གོ་ནས་མོས་གུས་གྲ། དྲ། པོ་སྐྱེས་གསུངས་སོ། ། དེ་ནས་ཕར་བྱོན་པ་དང་། ཚོང་པ་མང་པོ་དང་ཕྲད་དེ་བསོད་སྙོམས་མཛད་པས། འབྲས་མང་པོ་གཟིགས་སོ། ། དེའི་ནུབ་མོ་ཚོང་པའི་རྩ་བར་གཟིམ་ནས། ནང་པར་ས་རྒྱུས་ལེགས་པོར་བྲིས་ཏེ་ཉི་མ་དྲོའི་བར་དུ་བྱོན་པས། ཀ་ལ་ཅག་ཏི་བྱ་བའི་གྲོང་དུ་སླེབས་སོ། ། ཐོག་མར་ཁ་ཆེའི་བྱིས་། ། རྣམས་འདུས་ཏེ། འདི་ལྟ་བུའི་མི་། ། ར་མེད་པ་ལུས་པོ་ཆགས་ལུགས་གསར་བ་ལ་ལྟོས་དང་ཟེར་ནས་ལྟད་མོ་བྱེད་དུ་བྱུང་ངོ་། ། དེ་ནས་ཁྱིམ་པ་རྒད་། (རྒ། མོ་ཅིག་ཏུ་གནས་གཡར་ནས་ཞག་འགའ་དེར་བཞུགས་སོ། ། ཉིན་གཅིག་གྲོང་གི་དབུས་སུ་བསོད་སྙོམས་ལ་བྱོན་པས། བྲམ་ཟེ་རྒད་པོ་ཅིག་དང་ཕྲདེ་་། (འཕྲད་། ། དེས་ཕྱག་གི་རི་མོ་འཐོ། མཐོ། ནས། བྲམ་ཅང་མི་ཟེར་བར་ཁྱིམ་དུ་སོང་སྟེ། དངུལ་གྱི་སྤོས་ཕོར་གཅིག་གི་ནང་དུ་མེ་ཏོག་བྱུར་བུར་སྐང་སྟེ། ཕུལ་ནས་ཕྱག་འཚལ་ཐུ་བ་ནས་བཟུང་ནས་ཤིས་པ་བརྗོད་པ་མང་དུ་བྱ་སྟེ། ཁྱོད་ནི་ཚེ་རབས་དུ་མར་ཚོགས་བསགས་པ་གཅིག་སྟེ། ལས་ཅན་ཁྱོད་ཀྱི་ཚེ་འདི་ཉིད་ལ་ཆོས་མང་པོ་ཤེས་ཤིང་། སེམས་ཅན་མང་པོ་ལ་ཕན་ཐོགས་པར་འདུ། ཕྱི་མ་མངོན་པར་རྫོགས་པར་སངས་རྒྱས་པ་འོ་ཞེས་ཟེར་རོ། ། དེའི་མིང་ནི་བྲམ་ཟེ་དད་བྱེད་གོ་བྱ་བྱ་བ་ཡིན་ནོ། ། དེས་རྐང་འགྱོག། མགྱོག། ཡིད་བཞིན་བསམ་ཕེ། འཕེ། བྱ་བ་གཟིགས་ནས། གྲོང་ཁྱེར་ཏ་མ་ལ་པན་ཏི་བྱ་བར་བྱོན་ནས། པཎྜི་ཏ་ཆེན་པོ་ད་ཀ་ར་བར་མ་དང་འཇ། མཇ། ནས། ཆོས་ཞུ་བར་གསོལ་བ་བཏབ་པས་གནང་ནས། ལོ་གཉིས་སུ་ཡོ་གའི་རྒྱུད་བསྒྲུབ་ཐབས་དང་བཅས་པ་དང་། མན་ངག་གི་བསྐོར་མང་དུ་བས། གས། ནོ། ། པཎྜི་ཏ་བཞ། གཞ། ལ་ཡང་ཆོས་མང་དུ་བས། གས། ཅིང་སྒྱུར་ཏེ། ཐུགས་སྦྱོངས་མང་དུ་མཛད་དོ། ། དེ་ནས་སྔར་ཡུལ་དུ་ཆད་མཛད་པ་བཞིན། བདན་འཁོར་བར་ཞེང་པ་ཝ། ནུབ་མོ་ཐུགས་ལམ་དུ་བོད་ཀྱི་མི་ཅིག་གྱིས་་་། (གི། རྒྱ་མཚོའི་གླིང་ནས་ནོར་བུ་རིན་པོ་ཆེ་མང་པོ་རྙེད་ནས་འདུག་། ། ། ཡིད་བཞིན་། ། ནོར་བུ་རིན་པོ་ཆེ་གཅིག་ཡོད་པ་དེ་ལུས་སུ་འཇུག་པར་འདུ། དེ་ནི་རྗེ་བཙུན་ཆེན་པོ་ནཱ་རོ་པ། པ། ཕྱག་ན་ཡོད་ཅེས་སྨི། རྨི། སོ། ། རྣལ་བས། མནལ་ས། པ་དང་། པཎྜི་ཏ་སྲ་ཏ་ཀ་ར་བར་མ་ལ་ཞུས་པས། སྲ་ཏ་ཀ་རའི་ཞལ་ནས། དེ་ལྟར་རྗེ་བཙུན་ཆེན་པོ་ནཱ་རོ་པའི་དྲུང་དུ་འགྲོ་དགོ། དགོས་། ། ། ཁོང་ལ་ཚེ་གཅིག་ལུས་གཅིག་ལ་སངས་རྒྱས་པའི་ཆོས་ཕྱག་རྒྱ་ཆེན་པོའི་སྐོར་མང་དུ་ཡོད་ཅིང་ཁྱེ། མཁྱེ། པ་ཡིན་ནོ་གསུང་ངོ་། ། དེར་བླ་མའི་བཀའ་བྱུང་བ་དང་། དངོས་གྲུབ་ཀྱི་རྩ་བ་བླ་མའི་བཀའ་ཡིན་པ་དང་། རྨི་ལམ་བཟང་བ་དང་འགྲོ་དགོས་དགོངས་ནས་བྱང་ཕྱོགས་པུ་ལ་ཧ་རིའི་མགོ། དགོ། པ་དཔལ་མེ་ཏོག་རྒྱས་པ་ཞེས་བྱ་བ་དེར་བྱོན་པ་ལས། རྗེ་བཙུན་ཆེན་པོ་ནཱ་། ། བ་མྱུར་དུ་འཇ། མཇ། ནས་བྱིན་རླབས་དང་གདམས་ངག་ཞུ་བར་གསོལ་བ་བཏབ་པས་གནང་སྟེ། ལྷན་ཅིག་སྐྱེས་པ་ཟབ་མོ་སྤྲོས་པ་ཐམས་ཅད་དང་བྲལ་བ། དེ་། ། ན་ཉིད་ཀྱི་གདམས་ངག་ཁྱད་པར་ཅན་རྣམས་ཀྱི་ངོ་སྤྲོད་དང་། བྱིན་རླབས་མང་དུ་བས། གས། ནོ། ། དེ་ནས་གདམས་པ་དང་བྱིན་རླབས་རྣམས་འཚ། ཚ། བ་དང་། བླ་མ་ནཱ་རོ་པ་ལ་ཕྱི་ཕྱག་མཛད་ནས་སླར་བྱོན་པའི་ལམ་དུ། པཎྜི་ཏ་མ་ལ་ཀུ་ཏ་དང་འཇ། མཇ། སྟེ། གདམས་ངག་མང་དུ་བས། གས། པ་ལས་སྔར་ཡུལ་དུ་གཟིགས་པའི་ནེ་ཕུལ་། ། ནང་ན་མཁའ་འགྲོ་མ་གསེར་གྱི་འོད་ཟེར་ཅན་། ། སྒྲུབ་ཐབས་ཟབ་མོ་ཅིག་ཡོད་པ་ལ་པཎྜི་ཏ་དེས་མཁྱེན་ནས་བསླབ་བོ། ། མཁའ་འགྲོ་མ་དེ་ནི་སྔར་ལུང་སྟོན་པ་དེ་ཡིན་པས་དེ་མན་ཆད་མ་དང་སྲིང་མོའི་ཚུལ་དུ་གྲོགས་བྱེད་དོ། ། དེ་ནས་ཁ་ཆེ་རུ་ལོ་སོང་རྩིས་པས་ལོ་བདུན་སོང་འདུག་། ། ཡབ་ཡུམ་འཇ། མཇ། དུ་འགྲོ་དགོངས་ནས། གདམས་ངག་རྣམས་གྲོ་ག་སེར་བོ་ལ་བྲིས་རྒྱ་། རྒྱ། པེ་བུམ་མཛད་བྱོན་པར་འདོད་པ་ལས་སྔར་ཡུལ་དུ་ལུང་བསྟན་དུས་སུ། རྒྱ་ཀ། ག། ཤར་ནུབ་ཆུ་བཞིན་འབྲུག་ཟེར་བ་དེ་དྲན་ནས། དཔེ་ཆ་རྣམས་བླ་མ་ཏྲ་ཀ་རའི་ཕྱག་དུ་བཞག་ནས། རྒྱ་དཀ། ག། ཤར་ཕྱོགས་ལ་བྱོན། དེ་ཡན་མཆོ། ཆ། ཁ་ཆེ་རུ་བཞུགས་ཤིང་ཆོས་ཞུས་པ་དང་སྒྱུར་བའི་ལོ་རྒྱུས་སོ། ། དེ་ཡན་མཆོ། ཆ། དོན་དྲུག་པའོ། །

བདུན་པ་རྒྱ་དཀ། ག། ཕྱོགས་སུ་བྱོན་པ་ནི། རྐང་འགྱོག། མགྱོག། ་དང་དངོས་གྲུབ་ཀྱི་བྱོན་ནས། རྒྱ་གར་། ། མཁན་པོ་འཛིན་མི་ཏྲ་བ་ན་དང་། མཁན་པོ་གཉན་ན་དང་། མཁན་པོ་ཤི་ལེན་ཏྲ་བྷོ་ངྷི་དང་། བཞ། གཞ། ཡང་མཁན་པོ་དང་། པཎྜི་ཏ་དུ་མ་ལ་ཆོས་ཞུས་ཅིང་སྒྱུར་བ་ནི། མདོ་སྡེ། འདུལ་བ། མངོན་པ། སོ་སོ་མཐ། ཐ། བ། གསུམ་བརྒྱ་བ། ཡུམ་བརྒྱས་་། (རྒྱ། མ། ཡུམ་བར་མ། ཉི་ཁྲི་ལྔ་སྟོང་བ། ཁྲི་བརྒྱད་སྟོང་པ། ཤེས་རབ་ཁྲི་བ་དང་གསུམ། ཡུམ་བསྡུས་པ་རྒྱ། བརྒྱ། སྟོང་བ། དེ་ལ་སོགས་པ་དཔག་ཏུ་མེད་པ་སྒྱུར་ཅིང་ཞུས་སྟེ་སྟ། གཏ། ལ་ཕབས་སོ། ། གཞན་ཡང་མདོ་རྒྱུད་དང་། གད། གདམ། པ་དཔག་ཏུ་མེད་པ་ཞུ། ཞུས་། ། ། ཐུགས་རྗེ་ཆེན་པོའི་སྐོར་དུ་སྒྱུར་རོ། ། མཁན་པོ་འདི་ནས་འདི་ཞུས་པ་དང་། པཎྜི་ཏ་འདི་ནས་འདི་ཞུས་ལ་སོགས་པ་ནི་འདིར་མངས་། མང་། དོགས་ནས་མ་བྲིས་སོ། ། རྒྱ་དཀ། ག། ཤར་ཕྱོགས་སུ་ནི། བླ་མ་ལོ་། ། བ་ཆེན་པོ་ལ་མཚན་བན་སྡེ་་། (། ཡེ་ཤེས་སྡེ་ཡ། ཡི། ཞེས་གྲགས་སོ། དེ་ནས་རྒྱ་ཀ། ག། ནས་ཁ་ཆེ་རུ་བྱོན་ནས། པཎྜི་ཏ་ཀ་ར་བར་མའི་ཕྱག་ནས་དཔེ་ཆ་རྣམས་བླངས། ཆོས་ཐོན་ཚད་བསྣམས་ནས་བྱོན། མ་ཐོན་པ་རྣམས་སྲ་ཏ་ཀ་རའི་ཕྱག་ཏུ་བཞག་། ། དེ་ཡན་ཆད་ལ་རྒྱ་དཀ། ག། དང་ཁ་ཆེ་ལོ་བཅུ་སོང་བད། གད། སྐད། ཁ་ཆེ་ནས་རྐང་འགྱོག། མགྱོག། དང་གྲོགས་བྱོན་པས། སྐྱུ་ཝང་དུ་ཞག་དྲུག་ལ་ཕེབས་སོ། ། དེར་ཡབ་ལོ་གཅིག་གི་སྔོན་ལ་གྲོངས་མི་བཞུགས་སྐད། ཁ་ཆེ་ནས་ལོག་མ་འོངས་གསུངས་ནས་འགྱོད་པ་དྲག་པོ་སྐྱེས་གསུངས་སོ། ། ཡབ་ཀྱི་དོན་དུ་ངན་སོང་སྦྱོང་བའི་དཀྱིལ་འཁོར་བདུན་མཛ། མཛད་། ། ། དེ་ནས་པུ་རངས་སུ་ཕེབས་། ། ན། བོད་ཀྱི་དགེ་བཤེས་ཤིག་འཇག་མའི་སྟེང་དུ་དཀྱིལ་ཀྲུང། ཀྲུ། བྱས་ནས་སྡོད་པ་གཅིག་བྱུང་བ་ལ། མི་ཐམས་ཅད་མོས་གུས་བྱེད། ངོ་ཚ། མཚ། སྐྱེས་པ་ལས་བླ་མ་ལོ་། ། བས་དགོངས་པ་མཛད་པས་དཔེ། (། དཀར་། ། ཆོ་འཕྲུལ་དུ་མཁྱེན་ནས། ཟླ་བ་གཅིག་སྒྲུབ་པ་ཟབ་མོ་ལ་བཞུགས། དེ་ནས་ཁོའི་རྩ་བར་བྱོན་ནས་སྡིགས་འཛུ། སྡིག་མཛུ། ཅིག་སྟ། (བསྟ། པས་ཁོ་ཕྱི་སྟི། རྟི། ལོག་སྟེ་ས་ལ་འགྱེལ་ནས་སོང་བས། དེ་མན་བཅ། ཆ། བླ་མ་ལོ་། ། བ་ལ་བཟོད་པས་མོས་པར་གྱུར་ཏོ། ། དེ་ནས་བླ་མ་ཆེན་པོ་ལྷ་ལྡེ་བཙན་གི། གྱི། པཎྜི་ཏ་སྲ་ཏ་ཀ་ར་སྲི་མི་སྟ་དང་། པཎྜི་ཏ་སུམ་པ་ཤི་ལ་སོགས་པ་མཁས་བཙུན་དུ་མ་གདན་དྲངས་པ་ལ་ཕ་རོལ་ཏུ་ཕྱིན་པ་རྒྱས་འབྲིང་ལ་སོགས་པའི་ལོ་། ། མཛད་ཅིང་བསྒྱུར་རོ། ། འདོ། མདོ། ན་པཎྜི་ཏ་བདུན་བཅུ་དོན་ལྔ་ནས་དམ་ཆོས་མང་དུ་སྒྱུར་བས། གས། ནོ། །

བརྒྱད་པ་ནི་བླ་ཆེན་པོ་ལྷ་ལྡེས། དབུའི་མཆོད་གནས་དང་། རྡོ་རྗེ་བློ་་། (སློ། དཔོན་མཛད་ནས་མགོ། དགོ། གནས་པུ་ཧྲངས་ཀྱི་གནས་བ། ག། ཕུལ་ནས། གནས་བ། ག། དང་དཀོན་མཆོག་། ། ཞབས་རྟོ། ཏོ། མཛད་པའི་ལུགས་ལ། པུ་ཧྲངས་ཀྱི་ཞེར་ས་ནས། ཧོ་པུ་ལང་ཀའི་བར་དུ། གཙུག་ལག་ཁང་བརྒྱ་། ། བཞེངས་པའི་ཞལ་བཞེས་མཛད་དོ། ། དེ་ནས་བླ་ཆེན་པོ་ལྷ་ལྡེས། ཁ་ཆར་། ། གཙུག་ལག་ཁང་བཞེངས་སུ་གསོལ་བ་དང་། གུ་གེ་རུ་འཕེབ། ཕེབ། པ་དང་། ལྷ་བླ་མ་ཡེ་ཤེས་འོད་ཀྱིས་ཐོ་ལིང་གི་གླིང་ཕྲན་བཅུ་གཉིས་བཞེངས་པ་དང་། གསུམ་གི། གྱི། སྨ། རྨ། ཞག་ཅིག་ལ་འཐིངས་་་། (བཏིང། པ་ཡིན་ནོ། ། དེ་ལྟར་གཙུག་ལག་ཁང་མང་དུ་བཞེངས་པ་དང་། དམ་པའི་ཆོས་མང་དུ་སྒྱུར་བ་ནི་དཔག་ཏུ་མེད་དོ། ། དེ་ལྟར་བླ་མ་ལོ་། ། བ་ཆེན་པོ་ནི་པུ་ཧྲངས་ཡན་བཅོ། ཆོ། ལས་མ་བྱོན་ནོ། ། ཡབ་ཆེན་ལོ་ཆུང་ལེགས་པའི་ཤེས་རབ་ཀྱིས་ནི། ས་སྐྱ་མན་བཅོ། ཆ། ཐམས་ཅད་དུ་སྒྱུར་བ་ལེགས་སོ། ། དེ་ནས་སྐྱུ་ཝང་དུ་འཕེབ། ཕེབ། པ་དང་། ཡུམ་སྙུང་བ། ག། མེད་ཅིང་སྐུ་ཚེ་རིང་བའི་དོན་དུ། ཚེ་དཔག་མེད་ཀྱི་དཀྱིལ་འཁོར་བདུན་མཛད་དོ། ། དེ་ནས་མན་བཅོ། ཆོ། ཡུམ་གྱིས་ཀྱང་ལོ་བཅོ་བརྒྱད་སྐུ་ཚེ་སྲིངས་སོ། ། དེ་ནས་པུ་ཧྲངས་ཀྱི་འཁ་འཆ། ཁ་ཆ། ། གུ་གེའི་ཐོ་ལིང་། མར་ཡུལ་གྱི་མྱར་མ་དང་གསུམ་སྟེ། གཙུག་ལག་ཁང་ཆེན་པོ་གསུམ་པོ་དེ་འཚ། ཚ། ནས། རབ་གནས་དང་ཞལ་སྤྲོས་རྒྱས་པར་མཛད་དོ། ། དེ་ནས་པུ་ཧྲངས་པ་ཟེར་བས་བླ་མ་ལོ་། ། བ་ཆེན་པོ་འདིར་བཞུགས་ནས་གཙུག་ལག་ཁང་བཞེངས་ཞི། ཤི། རབ་གནས་མཛད་ཅེས་ཟེར། གུ་གེ་བ་འདིར་བཞུགས་ཟེར། མར་ཡུལ་བ་འདིར་བཞུགས་ཞེས་ཟེར། བླ་མ་ལོ་། ། བ་ལ་ཞུས་པས། དེ་གསུམ་དཀ། (། ན་ཡང་ང་ཡོད་པ་བདེན་གསུངས་སོ། ། དེ་ནས་བླ་མ་ལོ་། ། ཆེན་པོ་ལ། ལྷ་བླ་མ་ཡེ་ཤེས་འོད་ཀྱི་ཞལ་ནས། བླ་མ་ལོ་། ། བ་ཆེན་པོ་ཁ་ཆ། ཆེ། དཔེ་ཆ་དཔེ་ལེན་པ་དང་། ལྷ་བཟོ་བ་མཁས་པ་རྣམས་འདོན་དུ་སྐྱོད་འཚལ་ཞུས་པས། བྱོན་པར་ཞལ་གྱིས་བཞེས་སོ། ། དེ་ལ་བླ་མ་བྱང་ཆུབ་སེམས་པ། དཔ། ཞལ་ནས། བླ་མ་ལོ་། ། བ་ཆེན་པོ་ལ་རྫོངས་རྟ་དང་གླང་བོ་ཕུལ་ནས་ནི་རྒྱ་དཀ། ག། བཅའ་ཕྲ། འཕྲ། ཟབ་པར་ཡོད་པས་མི་ཐར། གསེར་དངུལ་ཕུལ་ན་ནི་ས་ཐག་རིངས་པས་མི་ཐེ། འདི་པ་འབུལ་བ་འདི་ཡིན་གསུངས་ནས། རིག་པ་ཅན་གྱི་ཁྱེའུ་ལྔ་ཉེ་གནས་སུ་རྫང། བརྫང། ། རུས་སྣ་ལྔ་ཡོན་དུ་ཕུལ་ནས། ཡང་ཁ་ཆེ་རུ་བྱོན་ནོ། ། དེ་ལ་བླ་མ་ལོ་། ། ཆེན་པོའི་ཐུགས་ལ། ངས་ཆོས་མང་པོ་ཤེས་ཤིང་། སེམས་ཅན་གྱི་དོན་བྱེད་པ་འདི་སུའི་དྲིན་ན། ཡབ་ཡུམ་གཉིས་ཀྱི་དྲིན་ཡིན་པས། ཁ་ཆེ་རུ་ཡབ་ཀྱི་རྟེན་ཁྱད་པར་ཅན་ཅིག་བཞེངས་དགོས་དགོངས་ནས། གསེར་སྲང་ཉི་ཤུ་ཙམ་བསྣམས་ནས་བྱོན་ནོ། ། ཁ་ཆེ་རུ་ར་གན་གྱི་སློངས་མཛད་པས་མང་དུ་གཟིགས་སོ། ། ལྷ་བཟོ་མཁས་པ་འབི་ཏ་ཀ་ཞེས་བྱ་བས་ཡབ་ཀྱི་སྐུ་ཚབ་དང་མཉམ་པ་ཅིག་བཞེངས་པས། པཎྜི་ཏ་སྲ་ཏ་ཀ་ར་བར་མས་རབ་ཏུ་གནས་པ་མཛད་དོ། ། པཎྜི་ཏ་གསེར་སྲང་ལྔས་ཉེ། མཉེ། པར་བྱས་སོ། ། སྲང་ལྔས་བཀྲ་ཤིས་ཞལ་སྤྲོ་མཛད། སྲང་གཅིག་གི་ལྷ་བཟོ་བའི་སྦྱིན་ཡོན་མཛད། སྲང་གཅིག་གིས་བླ་བོ་བཅོལ་ཏེ། རྟེན་ཁ་ཆེ་ནས་བོད་དུ་ཤིང་རྟའི་འཁོར་ལོ་ལ་བྲང། དྲང། ནས། སྔར་ཡུལ་ནས་མཆ། (ཆ། པ་དང་། ཟླ་བ་བཅུ་གསུམ་ནས་རྟེན་གྱིས་ཁ་རྩེའི་གོ་ཁར་འཕེབ། ཕེབ། སོ། ། ད་ལྟ་ཡང་ཁ་རྩེ་གོ་ཁར་ན་བཞུགས་པ་ཡིན་ནོ། ། བླ་མ་ལོ་། ། བ་ནི་ཁ་ཆེ་རུ་སློབ་མ་རྣམས་ཀྱི་འགོ་འདྲེན་དང་། ཆོས་ཀྱི་མཇུག་མ་ཞུ་བ་ལ་ལོ་དྲུག་འགོར་རོ། ། ལོ་དྲུག་ནས་ལྷ་བཟོ་བ་གསུམ་བ། སུམ་། སོ་གཉིས་དང་བཅས་པ། ཡུལ་དུ་འཕེབ། ཕེབ། པས། ལྷ་བླ་མ་ཡེ་ཤེས་འོད་སྙུང་བ་ས། གས། ནས་མྱུར་དུ་ཞལ་འཇ། མཇ། དུ་བྱོན་པས་གཉུ། སྙུ། གཞི་དྲག་པོས་ཟིན་ནས་ཞལ་མ་འཇ། མཇ། ལོ། ། གདུང་མཆོད་དང་ངན་སོང་སྦྱོང་བ་ལ་སོགས་པ་ནི་བླ་མ་ལོ་། ། བ་ཆེན་པོས་མཛད་དོ། །

དགུ་པ་ནི་བླ་ཆེན་པོ་ལྷ་ལྡེ་དང་། བླ་ཆེན་པོ་བྱང་ཆུབ་སེམས་དཔའ་ཡིས་ཡུལ་ཆུང་ཉི་ཤུ་རྩ་གཅིག་ཕུལ་ནས་མཆོད་པ་ལས། གནས་གཞི་ཉི་ཤུ་རྩ་གཅི། ཡུལ་ཆུང་ཉི་ཤུ་རྩ་གཅིག་ཏུ་ལོ་གཅིག་ཁྱུད་འཁོར་ལ། མདོའ་མང་ཆ་གསུམ་གསུམ། ཡུམ་ཆ་བདུན་བདུན་ལ་སོགས་པ། སྐུ་གསུང་ཐུགས་ཀྱི་རྟེན་དཔག་མེད་པ་ཞབས་ཏོག་མཛད་དོ། །

བཅུ་པ་ནི་ཁ་རྩེ་གོ་ཁར་དུ་ལྷ་ཁང་རྣམས་བཞེངས་ལུགས་ལ། ཕ་སྒོ་བཅུ་གསུམ་གྱིས་ལྷ་ཁང་བཅུ་གསུམ་བཞེངས་པའི་གྲོས་བྱས་ནས། རྨང་ཞག་གཅིག་ལ་འདིང་པའི་གྲོས་བྱས་པས་ན། ལོ་ཙ། ། བ་ཆེན་པོ་རང་ཉིད་ཀྱི་གཙུག་ལག་ཁང་། ། སྨ། རྨ། སྔོན་ལ་བྱས་ན། ཕྱིས་གཙུག་ལག་ཁང་ཐམས་ཅད་བསྟ། བརྟ། པར་དགོངས་ནས། ལོ་ཙ། ། བའི་རྨང་ཞག་གཅིག་གི་སྔོན་ལ་འདིངས་པར་མཛད་པས། ཕ་སྤུན་རྣམས་ཀྱི་། ཕྲ། དོག་བྱས་ནས། ལོ་ཙཚ་་། (། བའི་གཙུག་ལག་ཁང་པས། ཕ་སྤུན་རྣམས་ཀྱི་གཙུག་ལག་ཁང་རྣམས་མཐོ་བར་བྱས་ཏེ། ལྷ་བཟོ། བ། བ་ཐམས་ཅད་དགོ། བགོ། ནས་ཕྱོགས་ཕྱོགས་སུ་བཞེངས་སོ། ། རབ་གནས་ཞལ་སྤྲོ་ལ་སོགས་པ་ཐམས་ཅད་བླ་མ་ལོ་ཙ། ། བ་ཆེན་པོས་མཛད་དོ། ། དེ་ནས་ཁྲུང། འཁྲུང། ཡུལ་ཡིན་པས། སྐྱུ་ཝང་རད་ནིས་སུ། གཙུག་ལག་ཁང་ས་རི་ཙམ་གཅིག་བཞེངས་པའི་ཐུགས་དགོངས་མངའ་བ་ལས། ཀླུ་འབྲོག་མོ་སྨན་འཛ་ལ་མ་ཏི་སྤུན་བཞིས་། ཕྲ། དོག་བྱས་ནས་རད་ནིས་སུ་གནས་བསྟ། བརྟ། བརྒྱད་ཡོད་པ་ལས། བརྒྱད་དཀའ་ས་ནད་ཀྱིས་ཟིན་པ་ལས། རྒུ། དགུ། ལགྱམ་བཤུགས་སུ་བསྒྲུབ་པ་མཛད་ནས། སྦྱིད་བཀའ་སྐྱུ་ཝང་དུ་ས་བོན་བྲེ་གསུམ་འགྲོ་བའི་ཞིང་ཅིག་ལ། པལ་གསང་བ་འདུས་པའི་དཀྱིལ་འཁོར་བཞེངས་ནས་དབུས་སུ་ཧོཾ་ཆེན་པོ་བཙིགས་ཏེ། སྲེག་གྲབས་མཛད་པ་ལས། ཛཎ་ལ་མ་ཏི་སྤུན་བཞི་མངོན་སུམ་དུ་འོངས་སོ། ། དེར་བླ་མ་ལོ་ཙ། ། བའི་ཞལ་ནས། ཉེ་གནས་ཀུན་ཡུད་ཙམ་གཅིག་རྔ་མ་རྡུང་བར་མུལ་མལ་ལ་སྟོ། སྡོ། ཅིག་གསུང་ནས། བླ་མ་ལོ་ཙ། ། བ་ཆེན་པོ་ཞིང་མཉ། གཉ། གཅིག་ཏུ་བྱོན་པ་ལས་སྲོག་སྙིང་ཕུལ་ཏེ་དམ་ལ་རྟག། བཏག། པ་ནས། སངས་རྒྱས་ཀྱི་བསྟན་པ་བསྲུངས་བར་འཁ། ཁ། བླངས་དམ་བཅས་སོ། ། ཁྱད་པར་དུ་སྨན་ཛ་ལ་མ་ཏི་འི་འདུ། མདུ། ངོས་ཀྱི་སྐྲ་ལྕང་ལོ་གཅིག་གཉིས་གཅིག་བཅད་པས་འ། ། འདོམ་གཉིས་ཡོད་པ་ལས། རད་ནིས་ཀྱི་གཙུག་ལག་ཁང་གི་འོག་ཏུ་སྟེ། གཏེ། དུ་སྦས་ནས་ཡོད་དོ། ། སྲོག་གི་སྙིང་བོ་ཕུལ་ནས་གསང་མཚན་ནི། ནམཁ། ནམ་མཁ། དྲི་མེད་མ་ཞེས་རྟག། བཏག། ཏེ། རད་ནིས་ཀྱང་སད་མ་སྨད་འབྱུང་གི་བསྲུངས་མར་བསྐོས་ནས་བསྒྲུབ་ཐབས་དང་བཅས་པ་ཆ་ཚང་བ་མཛད་དོ། ། གཙུག་ལག་ཁང་དུ་དཔལ་གསང་བ་འདུས་པའི་ལྷ་ཚོགས་བཞེངས་སོ། ། ཛྞ་ལ་མ་ཏི་སྤུན་བཞི་ཡོད་པ་ལས། ལོ་དང་མ་སྨད་འགྲོགས་ཁའི་ཟར་ན་མ། ཁ་རྩེ་ལྷ་ཁང་རྣམས་ཀྱིས་སྲུང་མར་བསྐོས་སོ། ། དེའི་འོག་མ་ཙན་འབྲོག་མོ་སྒྱུ་ལང་ཁང་དམར་ཀྱི་སྲུང་མར་བསྐོས་སོ། ། དེའི་འོག་མ་བདུད་འབྲོག་མོ་སོ་མུར་མ་སུང་ནམ་གྱི་ལྷ་ཁང་གི་སྲུང་མར་བསྐོས་སོ། ། ཀླུ་འབྲོག་མོ་སྨན་ཛ་ལ་མ་ཏི་ནི་སྤུན་བཞིའི་ཐ་ཆུང་ཡིན་ནོ། ། དགེ་སྙེ། བསྙེ། ར་ལག་ཅན་དམ་ལ་བཏགས་ཏེ། ལས་བྱེད་ཕྱག་གཉན་དུ་བསྐོས་སོ། ། དེ་ནི་རོང་ཆུང་གི་གཙུག་ལག་ཁང་ཐམས་ཅད་ཀྱི་བསྐོར་བསྲུངས་སྐོ་བར་མཛད་དོ། ། འདི་ནི་བགེགས་ཀྱི་རྒྱལ་པོ་བི་ན་ཡཱ་ཀ་བྱ་བ་ཡིན་ནོ། ། དེ་ལ་ར་ལག་གཅན་བྱ་བ་སེ་ཀར་དང་དྲོད་དགོས། ལྕག་ཕོར་ཟེར་བ་འདི་རྣམས་ངོ་བོ་ཅི། གཅི། རྫ་ལྕེ་མ་ལ་རྡོ་རྗེ་དྲ་མ། གློག་མྱུར་མ། ར་ལག་ཅན་མ། ། ག། འཁོར་བཞི་སྐོར་བ་ལ། ཞི་བའི་སྒྲུབ་ཐབས་མཛད་དོ། ། སྐུ་འདོ། མདོ། ཀ། དཀ། སེར་དུ་སྟ། བསྟ། པ་ཀླུ་བདུད་མོའི་འཁོར་གྱི་སྐོར་བ་ལ། གྲ། དྲ། པོའི་སྒྲུབ་ཐབས་མཛད་དོ། ། པད་མ་རད་ནིས་སུ་སྐུ་གསུང། གསུ། ཐུགས་ཀྱི་རྟེན་དང་། ཁྱད་པར་དུ་བ་སོའི་ཐུགས་རྗེ་ཆེན་པོའི་རྟེན་ཁྱུད་གང་བལྟ་བ་ཆོག་མི་ཤེས་པ་གཅིག་བཞུགས་སོ། ། བྱང་ཆུབ་ཀྱི་ཤིང་ལ་བཞེངས་པའི་དཔལ་དགེས་པ་རྡོ་རྗེའི་རྟེན་ངོ་ཚ། མཚ། ཅན་གཅི། དཔལ་གསང་བ་འདུས་པའི་སྤེ་བརྒྱ་དཀར་གྱི་ཤིང་ཤུན་ལ་རྒྱ་ཡིག་གི་བྲིས་པ་གཅིག་བཞུགས་སོ། ། འདི་གསུམ་ནི་གཙུག་ལག་ཁང་གི་ནང་ནས་དགུ། སྒུ། ན་ཕྱིས་མི་དེ་ལ་ངན་ནོ། ། བཞ། (གཞ། ཡང་ཟ། ཟང། སྐུ་རག་སྐུ་ལ་སོགས་པའི་རྟེན་རྣམ་པ་བཞི་བཅུ་ཞེ་ལྔ་བཞུགས་སོ། ། སྤུ་། པུ་། བཞུགས་པའི་གྲངས་ལ་སྡེ་སྣོད་གསུམ་དཀ། ། བཞུགས་སོ། ། ཕ་རོལ་ཏུ་ཕྱིན་པ་རྒྱས་འབྲིང་ཐམས་ཅད། སྲས་ཡུམ་བཅུ་བདུན་ཚང་བའི་ཁ་སྟེང་དུ། ཁྲི་། བརྒྱ། སྟོང་བ་ཆ་གཉིས། བ། བརྒྱ། སྟོང་བ་ཆ་ལྔ། འདོ། མདོ། ན་ཡོངས་སྡོམས་པ་སྤུ་། པུ་། བཞི་བརྒྱ་དྲུག་བཅུ་རེ་བརྒྱད་བཞུགས་སོ། ། མཆོད་ཆ་ནི་ཆ་ལང་ཆ་ལྔ། འབུད་དུང་གསུམ། ཟ། (ཟང། དུང་ཆ་གཉིས། བདུན་འཚ། ཚ། འ། ། བཞི། ཆོས་རུལ་འབུར་ཅན་གྱི་གཏོར་གཞོང་ཆེན་པོ་བཞི། ཆུང་བ་འབུར་ཅན་གསུམ། འབུར་མེད་གསུམ། སྲ་ཀྲི་རྩེ་དྲུག་བཅུ་རེ་བརྒྱད། འ། ། གོ་གསུམ། རིལ་བར་ཉི་ཤུ་རྩ་གཉིས། ཟངས་ལྷ་ཚགས་མ་བདུན། འཕགས་འབྲམ་འབུར་མ་གསུམ། དུང་ཆོས་ལྔ། ཟངས་ཆོས་གཉིས། བོས་ཆེ་ཆུང་གཉིས། འཁར་ཕོར་གཉིས། སྟོར་སྟེ། གཏོར་སྡེ། ཉི་ཤུ་རྩ་ལྔ། ཨེན་བ་བདུན། འབུར་མ་གཅི། འཁར་བའི་མཎྜལ་གསུམ། གྷན་ངྷེ་ཆ་གཉིས། བསྲུངས་མའི་བཞེངས་སྐྱོགས་ར་གན་། ། འབུར་མ་ཆེན་མོ་གཅི། འདི་རྣམས་རད་ནིས་ཀྱི་བད་མ་སྨད་འབྱུང་གི་གཙུག་ལག་ཁང་ན་བཞུགས་སོ། ། སྟོན་པ་ལོ་ཆུང་ལེགས་པའི་ཤེས་རབ་ཀྱི། ལོ་། ། བ་ཆེན་པོའི་གཙུག་ལག་རང་ཉིད་ཀྱི་གནས་སུ། རྟེན་མཆོད་ཕུལ་བའི་གྲངས་ལ། སྤོ་། པོ་། བཅུ་བཞི། ཆ་ལང་ཡ་བ་བཞི། འབུད་དུང་གཅི། ཟངས་དུང་ཆ་གཅི། རིལ་བ་གཉིས། བདུན་ཚར་ཆ་ཅི། ར་གན་། ། སྟོར་གཞོང། གཏོར་གཞོ། ཞབས་རྟེག། སྟེག། ཅན་གཅི། རག་སྐྱོང་གཅི། མཆོད་ཆ་འདི་རྣམས་འཕུལ་ནས། ཞབས་རྟོག། ཏོ། ཐུགས་ཀྱི་སྡུང་བར་མཛོད། ཁྱད་པར་དུ་སྟེ། རྟི། རེས་ལོ་། ། བ་ཆེན་པོ་ཁ་ཆེ་ལ་སྐྱོད་པའི་དུས་སུ། ལྷ་བླ་མ་ཡེ་ཤེས་འོད་ཀྱིས་བླ་མ་ལོ་། ། བ་ཆེན་པོ་ལ་རིག་པ་ཅན་གྱི་ཁྱེའུ་ལྔ། ཞབས་རྟོ། ཏོ། ཆེ་བ་ལྔ། འཐུག། ཐུག། ཆེ་བ་ལྔ། བཅོ་ལྔ་ཉེ་གནས་སུ་རྫངས། རུ། ར། སྣ་བརྒྱད་ཡོན་དུ་ཕུལ་བའི་དུས་སུ། ལོ་ཆུང་ལེགས་པའི་ཤེས་རབ་འདི་ཡབ་ཆེད་དྲུང་ཡིན་པས་ཐུགས་བསྟ། གཏ། ཐུབ་ཅིང་། ལུས་ངག་གི་ཞབས་སྟོ། ཏོ། སྲོག་དང་བསྡོས་པའི་སྐུ་དྲིན་ལ། རྩེག་རེ་གེར་གེར་ཀུ་ཤུས་ཡར་བཅད་པ། སྟི་མ་མ་མ་སྨད་ཀུ་ཁ་དར་གྱི་འབབ་ཆུ་དང་བཅས་པ། ཤར་སྟོ་དང་ཀྱིས་བཅད་པ། ལྷོ་གངས་ཀྱི་བཅད་པ། ནུབ་སྔ་མ་མྱུང་ཀྱིས་བཅད་པ། ཡུལ་ཞིང་ས་འགྲོག་དང་བཅས་པས། ལྷ་བླ་མ་མེ་ཨོན་། ( བཀའ་རྟགས་དང་། ལོ། ། བའི་ཕྱག་རྟགས་དང་བཅས་པ་བཏབ་ནས། ལོ་ཆུང་ལེགས་པའི་ཤེས་རབ་ལ་གས། བསྩ། བ་ཡིན་ནོ། ། སྡེ་ཆེ་ཆུང་གང་གིས་ཀྱང་བཞེས་སྟངས་མི་འབབ། ཕྲལ་མི་འབབ་བ། ། མི་སྟིབ་པོ། རིག་པ་ཅན་གྱི་ཁྱེའུ་ལྔ་ལས་གཉིས་ཚད་པས་གྲོངས། གསུམ་ལུས་པ་ནི། མང་ཝེར་ལོ་། ། བ་བྱང་ཆུབ་ཤེས་རབ། རྨེ་ལོ་། ། བ་དགེ་བ་བློ་གྲོས། འཛང་ལོ་། ། བ་རིན་ཆེན་གཞོན་ནུ་དང་གསུམ་མོ། ། དེ་གསུམ་ཡང་ལོ་། ། བ་ཆེན་པོའི་བུ་ཆེན་ཡིན་པས། མང་ཝེར་ལོ་། ། བ་ཤེས་རབ་ལ་སྟི་ཡག་གསལ། རྨེ་ལོ་། (བ་དགེ་བའི་བློ་གྲོས་ལ་རི་ཧྲི་གས། བསྩ། ། འཛང་ལོ་། ། བ་རིན་ཆེན་གཞོན་ནུ་ལ་ཏང་མེད་གས། བསྩ། ། མང་དྲི་རྩེས་མན་བཅད་པ། དུན་ཤི་དྲག་ཟུར་ཀྱིས་བཅད་པ། ཕུའི་འགྲོག་རི་དང་བཅས་པ་གས། བསྩ། བ་ལ། རད་ནིས་སུ་བསྲུངས་མ་མཆོད་པའི་རྐྱེན་ཆ། ཕྱེ་ཁལ་ཕྱེད། མར་བྲེ་གང་། ཤ་སྐྱང་གི་ལག་པ་ཅིག་འདི་རྣམས་འབུལ་དགོས་ཡིན། ལོ་། ། ཆེན་པོའི་མི་རིགས་རྗེ་འབངས་སུ་འགྲུ། འབྲུ། ཡང་། སྟག་རྩེ་བཟང་ཆ་དང་བཅས་པ་བྱིན་དགོས་སོ། ། གཞན་ཡང་ཡུལ་ཆུང་ཉི་ཤུ་རྩ་གཅིག་མཆོད་པ་ལ། པུ་ཧྲངས་ཀྱི་ཞེར་ས། ཁ་རྩེ་གོ་ཁར། ཕུར་ཁར། བུ་རི། གཡང་སྐུར། ཏི་ཡ། སྟང་མེད། སྣེའུ། ཉེ་ཝང་། ཞོ་ལིང་། སྒྱུ་མང་། རོ་དཔ། བཅོག་རོ། རེ་ཧྲིང་། དྲང་དྲང་། ལ་རི་ཏ་པོ། ཤང་། རང་རིག་རྩེ། ཙ་རང་། དྲིལ་ཆུང་རེ། ཡུལ་ཆུང་འདི་རྣམས་སུ་གཙུག་ལག་ཁང་རེ་རེ་དང་། མཆོད་ཆ་ཆ་ཚང་རེ་བཞུགས་སོ། ། འདོ། མདོ། ན་པུ་ཧྲངས་ཀྱི་འཁ། ། ཆར་མན་བཅོ། ཆོ། ལ། ཧོ་པུ་ལང་བཀའ་ཡན་ཆོད་ལ་གཙུག་ལག་ཁང་བརྒྱ་རྩ་བརྒྱད་བཞེངས་པ་ལ། བརྒྱ་རྩ་བདུན་བཞེངས་ཟིན་ནས། ཐ་མ་དྲིལ་ཆུང་དུ་གཙུག་ལག་ཁང་བྲེ་ཙམ་གཅིག་བཞེངས་པ་དང་བརྒྱ་རྩ་བརྒྱད་ཚང་། བརྩིས་འཇུ། མཇུ། ཀྱང་དེའི་རྫོགས་སོ། ། གཞན་ཡང་འ། མཐ། འདུལ་གྱི་གཙུག་ལག་ཁང་ལ་ལྷོའི་དཀར་དཔ། གྲུག་དཔག་ནི་མོ་ན། རོང་ཆུང་གྱི་པུ། ང་རའི་བཀའ་ནམ། འདི་རྣམས་དང་། མདོར་ན་རོང་ཆུང་གི་གཙུག་ལག་ཁང་ཐམས་ཅད་དང་། རང་རིག་ཙེའི་གཙུག་ལག་ཁང་ལ་སོགས་པ་བླ་མ་ལོ་། ། བ་ཆེན་པོས་བཞེངས་སོ། ། བཀའ་བསྲུངས་དུ་ཉེ་ཨོན་བློན་གསུམ་སྐོས། སྟེར་འཁ། གཏེར་། གཅིག་གྱི། གི། གཉེར་བཏ། གཏ། དོ། ཉིན་རེ་ལ་ཆོས་སྤྱོད་བརྒྱུ། རྒྱུ། མི་ཆད་དོ། ། མཆོད་རྟེན་བཞེངས་པ་ནི་དཔག་ཏུ་མེད་དོ། ། དེ་ལྟ་བུའི་སྐྱེས་བུ་ཆེན་པོ་དེ་ནི། ཧོ་པུ་ནས་ཆུ་སྦྲུལ་བཟུང་། ། ། གསེའ་སྦྲོ། གསེར་སྒྲོ། དུ་བཅུག་ནས་སྐུར་། (།འདི་སྐྱུ་ཝང་དུ་མ་སླེ། སླེབ། བར་ལ་འཁ། ། མ་འབྱེད་ཅིག་གསུངས་པས། ཉེ་གནས་ཀྱི་གསུང་ནམ་གི་པྲ་ཏི་རུ་ཁ་། ། བས། སྦྲུལ་སྔོན་པོ་གཅིག་མཐོང་གསོ། ཐོན་སོ། བས་དེ་རུ་ཆུ་ཐོན་ནོ། ། ཡང་གཅིག་གཟུང་ནས་འདི་ནི་ཁ་ཙ། ས། གི་དེ་བཙུ། ཙུ། མ་བྱེད་པར་སྐྱུ་ཝང་། ། འཕུག། ཕུག། རང་དུ་མ་སླེ། སླེབ། བར་ལ་ཁ་མ་འབྱེད་ཅིག་གསུངས་ནས་བཏང་བས། ཀླུའི་སེམས་སྒྱུར་ནས་སྤུའི་ཏུ། དུ། བཏང་དུ་ཁ་། ། བས་དེ་རུ་ཤོར་རོ། ། བླ་མ་ལོ་། ། བ་ཆེན་པོའི་ཞལ་ནས། འོ་བུ་ད་འཁོར་དང་ལན་གཉིས་སུ་གོ་མ་མཆོ། ཆོ། པས། སེམས་ཅན་གྱི་བསོད་ནམས་ལ་མ་གྲུབ་པ་ཡིན། དེ་གཅིག་གྱི། གི། ཐོན་ན་གྲོང་ཁྱེར་བརྒྱ་ཆགས་པའི་ཡུལ་ཡོང་བ་ཡིན་ནོ། ། ད་མུ་གེ་གཟ། བཟ། ཚོའ་ངན་སྐམས་ཀྱི། ། ཡུལ་ལས་མི་ཡོང་གསུངས་སོ། ། སྤྱིར་དུ་ཐུགས་དམ་ནི་པུ་ཧྲངས་ཀྱི་ཞེར་ས་མན་མཆོ། ཆོ། ། ཧོ་པུ་ལང་དཀ། (ཀ། བར་དུ་བསྒྲུབ་པ་དཔག་ཏུ་མེད་པ་ཅིག་མཛད་ཀྱང་། ཁྱད་པར་དུ་འགྱམ་གཤུག་དུ་མང་དུ་བཞུགས་སོ། ། འགྱམ་གཤུག་དུ་བཞུགས་རྩ། ཙ་། ། ཉེ་གནས་བཏང་གྱི། གི། པུ་ཧྲངས་ཀྱི་ཁ་ཆར་ནས་གདན་ཆུང་ལེན་ནོ། ། ནམ་ལངས་ཀྱིན་ཕྱིན་པས་དང་དགོན་པར་མཚོ། ཚོ། མ་སྐོལ་བ་ལ་སླེ། སླེབ། པ་ཐང་མ་ཡིན་ནོ། ། དེ་ལྟར་མཛད་ཅིང་དགུང་ལོ་བརྒྱ་ཅུ་གྱ་བདུན་བཞེས་ཙམ་ན། ཇོ་བོ་རྗེ་ལྷ་ཕོ་བྲང་བཙུན་པས་བད། གད། བྲང། དྲང། ནས། མང་ནང་དུ་བཞུགས་པའི་དུས་སུ་བླ་མ་ལོ་། ། བའི་ཐུགས་དགོངས་ལས། ཇོ་བོ་འདི་སྔར་ཞལ་འབྲི། འདྲི། མེད་ཀྱང་། ཁོང་རྒྱ་དཀ། ག། ། ། གྲུབ་ཐོབ་མི་ཆེན་གཅིག་ཡིན། ང་ཡང་ལོ་། ། བ་ཆེན་པོར་གྲགས་པ་བོད་ཀྱི་མི་ཆེན་ཅིག་ཡིན་པས། སྙེན་སྐུ། བསྙེན་བཀུ། ཤང་ལེན་བཟང་བ་གཅིག་ལ་མ་འབབ་དགོངས་ནས། ཁོང་རང་གི་མཆོད་པའི་གནས་བ། ག། སྐྱིན་སྟི་གླིང་བྱ་བ་རུ། ཇོ་བོ་གདན་དྲངས་ནས་སྙེན་སྐུ། བསྙེན་བཀུ། རྒྱ་ཆེན་པོ་མཛད་དོ། ། དེའི་དུས་སུ། ཇོ་བོ་ཡི་ཞལ་ནས། མ་ཧཱ་ལོ་། ། བ། ཆོས་འདི་མཁྱེན་ནམ། ཞེས་དཀའ་བསྡེ་སྣོ། བཀའ་སྡེ་སྣོ། ། མདོ་རྒྱུད་ཐམས་ཅད་ཀྱི་དྲི་བ་མཛད་པས། དེ་ཡང་འཚལ་ལགས། ཞུས་པས། འོ་ན་ང་ཡོང་མ་དགོས་པ་འདུག་པས་གསུང། གསུངས་། ། ། དོ་ནུབ་དགོང། དགོ། མོ་གཟིམས་ཙ་ན། གཙུག་ལག་ཁང་ཐོག་གསུམ་མ་ཅིག་ཡོད་པ་ལས། འོག་ཁང་དུ་གསང་བ་འདུས་པའི་ལྷ་ཚོགས་བཞེངས། བར་ཁང་དུ་ཀྱེས་རྡོར་། ། ལྷ་ཚོགས་། ། ། སྟེང་ཁང་དུ་འཁོར་ལོ་སྡོམ་པའི་ལྷ་ཚོགས་བཞེངས་ནས་ཡོད་པ་ལ། ལོ་། ། བ་སྲོད་ལ་འོག་ཁང་དུ་ཐུགས་དམ་མཛད། གུང་ལ་བར་ཁང་དུ། འཐོ་རང། ཐོ་རེང། སྟེང་ཁང་དུ་ཐུགས་དམ་མཛད་པ་ལས། ཕྱི་དེ་གསང་མ་ཞུ་དུས་སུ། ཇོ་བོའི་ཞལ་ནས། མ་ཧཱ་ལོ་། ། བས། འད། མད། གཙུག་ལག་ཁང་དུ་ཐུགས་དམ་མཛད་པ་ཙུག་ལགས། ལོ་ཙ། ། བས་དེ་ལྷ་སོ་སོའི་སྐྱེ། བསྐྱེ། རྫོགས། སོ་སོར་བགྱིས་པ་ལགས་ཞུས་པས། ཇོ་བོའི་ཞལ་སྡོ། གདོ། ནག་འཐིང་མཛད་པ་ནས། འོ་ན་ང་འོང་དགོས་པ་འདུག་གོ་གསུངས་སོ། ། དེར་ལོ་། ། བ་ཆེན་པོས། འོ་ན་ཇི་ལྟར་དུ་བཞེད་པ་ལགས་ཞུས་པས། ཇོ་བོ། བོ། ཞལ་ནས། དེ་ལྟར་མི་འཚལ། ཆོས་ཐམས་ཅད་འདུལ་བྱའི་བསམ་པ་དང་སྟུ། བསྟུ། ནས་མང་དུ་སྤྱོད་ཀྱང་། རྩ་བ་དུ་མ་རོ་གཅིག་ཡིན་པས། སྐྱེ། བསྐྱེ། རྫོགས་ཐམས་ཅད་བད། གད། ཐོག་ཅིག་ཏུ་ཉམས་སུ་བླངས་པས་མཆོ། ཆོ། པ་ཡིན་གསུངས་པས། དེར་བླ་མ་ལོ་། ། བས་ཚོགས་འཁོར་རྒྱ་ཆེན་པོ་བཤམས་ནས། གསེར་སྲང་བཅུ་གཉིས། ནས་ཁལ་གསུམ་བ། སུམ་། དང་བཅས་པའི་ལོ། (ལོང། སྤྱོད་མང་དུ་ཕུལ་ནས། ཆོས་དང་དབང་དང་གདམས་པ་རྣམས་ཞུས་པ་ལས། བདེ་མཆོག་ལྷན་སྐྱེས། སྒྲོལ་མ་ཨ་བྷི་ཏ་ར། ཇོ་བོ་ལུགས་ཀྱི་ཐུགས་རྗེ་ཆེན་པོ་དང་གསུམ་། ། དབང་སྐུ། བསྐུ། ། ངོ་སྤྲོད་གད། གདམ། པ་མང་དུ་མན། གན། ནས། དེའི་རྗེས་ལ་བསྒྲུབ་པས། ལྷ་གསུམ་དཀ། ཀ། ཞལ་གཟུགས་སྤྲོས་བྲལ་། ། དོན་ཐུགས་སུ་ཆུད། ཉམས་ཁྱད་པར་ཅན་དཔག་ཏུ་མེད་པ་སྐྱེས་། ། ། བླ་མ་ལོ་། ། བ་ནི། ཇོ་བོའི་གད། གདམ། པ་དེ་ལ་ཐུགས་ཆེས་ནས། བརྩིགས་དང་དམ་ད། དོ། ནན་འད། ཏུ། མཛད་པ་ལགས་སོ། ། དེའི་སྟི། རྟི། ནས་པུ་ཧྲེངས་ཀྱི་ཞེར་ས་རུ་ཇོ་བོ་དང་འཇ། མཇ། བ་ལས། ཇོ་བོའི་ཞལ་ནས། མ་ཧཱ་ལོ་། ། བ། ཁྱེད་ལོ་། ། བ་མཁས་པར་གྲགས་ཤིང་འདུག་པས། ངའི་ལོ་ཚ་བྱ་དགོས་གསུང་བ་ལ། ལོ་། ། བ་ཆེན་པོ་ཞུས་པ། བླ་མ་ལགས་བདག་གིས་ད་ལོ་རྒྱ་བཅུ་གྱེ་རྒྱ། བརྒྱད་ཅུ་གྱ་བརྒྱ། ཚ། འཚ། ད་སྐྲ་ཡང་འདི་ལྟར་དཀར་པོ་གསོ། སོ། ། ལྕེ་མི་གཙང་བས་ཆོས་ཀྱི་སྒྲ་མི་ད། གསེ། བསེ། དུ་འཆི་བས་འདི་མི་མོལ་བར་ཞུ་ཞུས་པས། ཇོ་བོའི་གསུངས་ནས་ང་ལ་བསམ་པའི་སྙིང་ཡོད། སྨྲ་བའི་ལྕེ་ཡོད་པའི་གསུང་ནས་ཐུགས་མུག་པ་ལྟར་མཛད་དོ། ། དེ་ནས་ནག་འ། ། ་ལོ་། ། བ་ཚུལ་ཁྲིམས་རྒྱལ་བས་བྱ། བྱས་། ། ། ཡང་ཇོ་བོའི་ཞལ་ནས་མ་ཧཱ་ལོ་། ། བ་རད་ན་ཕ་ལ། ཁྱོད་ཀྱི་ཆོས་མང་པོ་ནི་ཤེས། སེམས་ངོ་སྤྲོད་པའི་བླ་མ་དམ་པ་དང་ནི་འཇལ། འཚོ་བའི་ཡོ་བྱད་དང་ནི་ལྡན། ད་ནི་བསྒྲུབ་པ་ལ་རེམ་གཅི། (ཅི། གསུངས་སོ། ། དེ་ནས་པུ་ཧྲངས་ཀྱི་ཞེར་ས་རུ། གཙུག་ལག་ཁང་ལ་བརྒྱ་རིམ་པ་དོར་སྟེ། དམ་བཅའ་མཛད་ནས། ཕྱི་སྒོ་ལ་དུང་གི་ཡི་གེ་བྲིས་པ་ན། བདག་སང་ཕོད་ད་ས། ཙ། གྱི་བར་དུ་ཉོན་མོངས་པ་སྐད་ཅིག་མ་ཙམ་སྐྱེས་ན་མཁའ་འགྲོ་མས་ཆད་པ་མཆོ། ཆོ། ཅིག་ཅེས་བྲིས་སོ། ། དེའི་ནང་རིམ་དུ། བདག་གས། ས། ཕོད་ད་ཙམ་གྱི་བར་དུ། བྱང་ཆུབ་ཀྱི་སེམས་དང་སྐད་གཅིག་དང་བྲལ་ན། མཁའ་འགྲོ་མས་ཆད་པ་ཆོད་ཅིག་ཅེས་དངུལ་གྱི་ཡི་གེ་བྲིས་སོ། ། ལྷ་ཁང་གི་ནང་ལོགས་སུ། བདག་ལ་སང་ཕོད་ད་ཙམ་། ། བར་དུ་ལུང་མ་བསྟན་། ། སེམས་སྐད་ཅིག་ཙམ་བྱུང་ན་མཁའ་འགྲོ་མས་ཆད་པ་མཆོ། (ཆོ། ཅིག་ཅེས་གསེར་། ། ཡི་གེ་བྲིས་ནས། བརྒྱ་རིམ་པ་གསུམ་བཏབ་སྟེ། ཐུགས་དག་རྩེ་གཅིག་དུ་མཛད་པ་ལས་དམ་བཅའ་རྣམ་པ་གསུམ་པོ་ཚད་དུ་ཕྱིན་། ། ། ཆོས་སྐུ་སྤྲོས་བྲལ་རྡོ་རྗེ་སྐུ་ཏིང་ངེ་འཛིན་སྙེ། བསྙེ། ནས་མཆོག་གི་དངོས་གྲུབ་ཐོབ་བོ། ། དེ་ལྟ་བུའི་སྐྱེས་མཆོག་ཁྱད་པར་ཅན་དེ། སྐུ་སྟ། བལྟམ། པའི་དུས་སུ། ། ཡུམ་གྱི་པུ། དཔུ། བ་གཡས་པ་རུ་རྨ་བྱ་བབས་པ་ནི། སྐུ་ལ་མཆེད་ཅིང་མཛེས་པའི་དོན་ཡིན། སྤྱི་གཙུག་ཏུ་ནེ་ཙོ་བབས་པ་ནི། རྒྱ་བོད་གཉིས་ཀྱི་ལོ་། ། མཛད་པའི་དོན་ཡིན། པུ། དཔུ། པ་གཡོན་པ་། ། ཁུ་དབྱུ། བྱུ། བབས་པ་ནི། ཆོས་ཀྱི་གསུང་སྙན་པ་སྒྲོག་པའི་དོན་ཡིན། རྐང་མགྱོགས་ཡིད་བཞིན་བསམ་འཕེལ་ཞེས་བྱ་བའི་དངོས་གྲུབ་སྙེ། བསྙེ། པས། བོད་ནས་ཁ་ཆེ་རུ་ཟླ་བ་གསུམ་གསུམ་འགོར་བ་ལ། ལོ་། ། བ་ཆེན་པོས་ནི་ཕར་ལ་ཞག་དྲུ། ཚུར་ལ་ཡང་ཞག་དྲུག་ཕེབས་པ་ལགས་སོ། ། སྤྱི་དོན་བཅུ་གཅིག་པ་མཁའ་སྤྱོད་དུ་གཤེགས་ཇི་ལྟར་གཤེགས་པ་ནི། ལ་ལ་ནི་ལྷ་མིའི་ཆུ་མིག་ལྷ་རྫིང་དུ་བསྒྲུབས་ནས། རྡོའི་སྟེང་ནས་མཁའ་སྤྱོད་དུ་གཤེགས་ཞེས་ཟེར་། ། ། དེ་རུ་སྒྲུབ་པ་ལོ་གཅིག་མཛད་པ་ལས། འཁ། མཁ། སྤྱོད་དུ་གཤེགས་པ་མ་ཡིན་ནོ། ། འོ་ན་གང་ནས་གཤེགས་པ་ཡིན་ན། ཁ་ཙེ་རེ་ཝིང་གོ་རུ། ལུག་གི་ལོ་ལ། དགུང་ལོ་དགུ་བཅུ་གོ་བརྒྱད་འདོ། ལོ། ཙ་ན། རྒུ། དགུ། ཟླ་ཐ་ཆུང་གི་ཉིན་གཅིག་སྐར་མ་སྟ་པ་ལ་བབ་པའི་ཚེ་མཁའ་སྤྱོད་དུ་གཤེགས་པ་ཡིན་ནོ། ། པུ་ཧྲེངས་ཀྱི་བཅའ་ཡེ་གྲ། བྲ། ཕུག་དང་། གཡང་སྐུར་ཀྱི་འཕུ། ཕུ། དང་། ཁ་ཙེ་གོ་ཁར། རེ་ཝིང་གོ་རྣམས་ནས། མཁའ་སྤྱོད་དུ་གཤེགས་པའི་ཚུལ་ཐ་དད་དུ་མཛད། མཛ། པ་ཡིན་ནོ། ། དེ་ནས་དཀའ་བཞི་བདུད་བརྒྱད་བཤམས་ཤིང་། བྲ་པ་བུ་སློབ་རྣམས་ཀྱིས། གདུང་སྦྱངས་པ་ལས། སྐུ་གདུང་གི་དངོས་པོ་ཡུངས་འབྲུ་ཙམ་ཡང་མ་བྱུང་ངོ་། ། འོན་ཀྱང་འཇིག་རྟེན་གྱི་མཐུན་འཇུག་ཙམ་དུ་རིང་པེ། བསྲེ། ཤིང་འདོག་འོལ་མ་སེ་ལྟ་བུ་གསུམ་བྱོན་པ་ཡང་། ནམཁ། ནམ་མཁ། ལ་རོལ་མོའི་སྒྲ་སྣ་ཚོགས་འབྲུག་ལྟར་གྲགས་ནས་མཁའ་སྤྱོད་དུ་སྤྱན་དྲངས་སོ། ། དེ་ནས་ཟླ་བ་གཅིག་ཙམ་དུ་ཡུལ་། ། མི་མ་ཡིན་ཆོས་ལ་སྐ། དཀ། བ་རྣམས་དང་། དམ་ལ་སྟག། བཏག། པ་རྣམས་མཚན་མོ་རེས་ཀྱིས་འཆོ་ངེ། ཆོ་། འདེབས་པ་ལས། ཞག་གཅིག་སྐར་མ་སྟ་བས་ཉ་བའི་བཅོ་ལྔ་ལ། ནམ་མཁའ་མཇའ་་་་འཇ། ཚོན་གྱིས་ཁྱབ་ཅིང་། མེ་ཏོག་གི་ཆར་ཆེན་པོ་བབས་པས་སོ། ། དེ་མན་ཅོ། ངེའི་སྒྲ་མ་ཆད་པ་ལས། ཇོ་བོ་རྗེ་ལ་ཞུས་པས། མ་ཧཱ་ལོ་ཚ་། (། བ་བྱང་ཆུབ་སེམས་དཔའ་དེ། མི་མ་ཡིན་རྣམས་ལ་སྙིང་བརྩེ་བར་དགོངས་ནས། ནམ་མཁའ་ནས་འདྲེ་སྲིན་རྣམས་ལ་མི་རྟག་པའི་ཆོས་བཤད་ནས། མི་མ་ཡིན་ཐམས་ཅད་ཆོས་ལ་བཀོད་པས་དེར། དེ་ག། ག། ཐམས་ཅད་ཀྱི་མྱ་ངན་གསང། སང། པ་ཡིན་ནོ། ། དུ་དིང་གས། དུས་དེང་ས། མ་ཧཱ་ལོ་། ། བ་ནི། ནུབ་ཕྱོགས་བདེ་བ་ཅན་གྱི་ཞིང་ཁམས་སུ། མཁའ་འགྲོ་མ་གསེར་། ། གོ་ཆ་ཅན་གི། གྱི། དང་། འོད་ཟེར་ཅན་གྱིས་གདན་དྲངས་ནས། བཅོམ་ལྡན་འདས་འོད་དཔག་མེད་ཀྱི་ཞབས་དྲུང་དུ་བཞུགས་འཆི་་་་། (མ། གསུང་ནས། མཐ། ཐ། མོ་སྦྱར་བ་མཛད་དོ། ། དེ་ལྟ་བུའི་སྐྱེས་བུ་ཆེན་པོ་དེ་ནི། སངས་རྒྱས་ཤཱཀྱ་ཐུབ་པའི་སྤྲུལ་པ་ཡིན་ནོ། ། གང་ཟག་རང་རྒྱུད་གྲུབ་པ་ཐོབ་པ་ནི་མ་ཡིན་ནོ། ། འདིའི་སྐོར་ལ་འབགས་པ་རྣམས་ནི། བཀྲ་མི་ཤིས་ཤིང་། མཐར་རབས་མཆ། ཆ། པར་འགྱུར་རོ། ། དེ་ན་ཤིན་ཏུ་འཛེམ་པ་གལ་ཆེའོ། ། སྐུ་གསུང་ཐུགས་ཀྱི་རྟེན་མཆོད་དང་། ཀོར་ཆ་འདི་རྣམས་ལོ་། ། བ་ཆེན་པོའི་མི་རིགས། རྣམ་ཐར་ཆེ་འབྲིང་ཆུང་གསུམ། མཆོས་དྲིལ་སྐར་འཆག་ཡུལ་གྱི་འཛིན་རྒྱ་འཆང་བ་རྣམས་ཀྱིས། ཡུལ་ཆུང་རྣམས་སྐྱོངས་ཤི། གཙུག་ལག་ཁང་དང་། དཀོར་ནོར་མཆོད་ཆ་རྣམས་བསྲུངས་ཤི། བྱང་ཆུབ་སེམས་དཔའ་ལོ་། ། བ་ཆེན་པོ། རིན་ཆེན་བཟང་པོའི་འཁྲུངས་རབས། དཀའ་སྤྱད་སྒྲོལ་མ། རྣམ་མཐ། ཐ། ཤེལ་འཕྲེང་། ལུ་གུ་རྒྱུད་ཅེས་བྱ་བ། གུ་གེའི་ཁྱི་དང་བ། མཉའ་ན་ཤི་རིས་ཡི་གེའི་རིགས་སུ་བཀོད་པའོ། །

ཐུབ་པའི་བསྟན་པ་ཆོས་ཀྱི་མཛོད་འཛིན་ཅིང་།།འཕྲིན་ལས་བཟང་པོའི་འོད་ཟེར་ཕྱོགས་བཅུར་འགྱེད་པ་པོ། ། བརྒྱལ་སྲས་དེ་ལ་བདག་གིས་གུས་པར་ཐལ་སྦྱར་ཏེ།། ཚེ་རབས་ཀུན་ཏུ་ཞབས་ཀྱི་པད་མོ་མཆོད་བྱེད་ཤོ། ། གུ་གེའི་ཁྱི་དང་བ། དཔལ་ཡེ་ཤེས་ཀྱིས་ཐོ་ལིང་དུ་བྲིས་པའི་རྣམ་ཐར་རྫོགས་སོ། ། མཁན་པོ་དང་པཎྜི་ཏ་འདི་ནས་འདི་ཞུས་དང་། འདི་ནས་འདི་སྒྱུར་བ་ནི། གསལ་བཀའ་ན། རྣམ་ཐར་ཆེན་པོར་གསལ་བས་དེར་གཟིགས། ཨོཾ་མ་ཎི་པད་མེ་ཧཱུཾ། །

བླ་མ་བརྒྱུད་པ་བོད་ཀྱི་ལོ་རྒྱུས་འབྲོག་མི་ལོ་ཙཱ་བ་ཤཱཀྱ་ཡེ་ཤེས་ཀྱི་རྣམ་ཐར་བསྡུས་པ་བཞུགས་སོ།།

དགེ་བསྙེན་གྲགས་པ་རྒྱལ་མཚན་གྱིས་མཛད།

༄༅། ། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ། ། བླ་མ་བརྒྱུད་པ་བོད་ཀྱི་ལོ་རྒྱུས་ནི། ཆོས་འཁོར་གྲོམ་པ་རྒྱང་དུ། རྒྱ་ཤཱཀྱ་གཞོན་ནུ་དང་། སེ་ཡེ་ཤེས་བརྩོན་འགྲུས་གཉིས་ཀྱིས་མཁན་སློབ་མཛད་པ་ལས། སེས་བླ་ཆེན་འབྲོག་མི་ཤཱཀྱ་ཡེ་ཤེས་དང་། སྟག་ལོ་གཞོན་ནུ་བརྩོན་འགྲུས་གཉིས་རྒྱ་གར་དུ་བརྫངས་ཏེ། བསྟན་པའི་རྩ་བ་ཡིན་པས་འདུལ་བ་དང་། བསྟན་པའི་སྙིང་པོ་ཡིན་པས་ཕར་ཕྱིན་དང་། བསྟན་པའི་ཉིང་ཁུ་ཡིན་པས་གསང་སྔགས་རྣམས་ཉོན་ལ་ཤོག་གསུངས་ནས། གཉིས་པོ་རྒྱ་གར་དུ་བྱོན། བླ་ཆེན་གྱིས་བལ་ཡུལ་དུ་བྷ་རོ་ཧཾ་ཐུང་ཞེས་བྱ་བ་ལས་སྔགས་ཀྱི་སྒོར་ཞུགས། དེ་ནས་རྒྱ་གར་དུ་བྱོན་ནས་སློབ་དཔོན་རཏྣ་ཨཱ་ཀ་ར་ཤཱནྟི་པ་གྲགས་པ་ཆེ་ཞིང་མཁས་པར་དགོངས་ནས་འདུལ་བ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་དང་། གསང་སྔགས་ཀྱང་མང་དུ་གསན། དེ་ནས་རྒྱ་གར་ཤར་ཕྱོགས་སུ་བྱོན་ནས་སློབ་དཔོན་བིཪྺ་པའི་སློབ་མ་ནི་ཌོཾ་བི་ཧེ་རུ་། དེའི་བརྒྱུད་པ་འཛིན་པའི་སློབ་དཔོན་མི་ཐུབ་ཟླ་བ་དངོས་ཀྱི་སློབ་མ་མཆོག་དགེ་སློང་དཔའ་བོ་རྡོ་རྗེ་ལ་ཧེ་བཛྲའི་རྒྱུད་གསུམ་ཡན་ལག་དང་བཅས་པ་ལ་སོགས་པའི་སྔགས་མང་དུ་གསན། བསམ་མི་ཁྱབ་ལ་སོགས་པའི་མན་ངག་མང་དུ་ཞུས། ལམ་འབྲས་རྩ་བ་མེད་པ་ཅིག་ཀྱང་གསན། རྒྱ་གར་དུ་ལོ་བཅུ་གཉིས་བཞུགས་ནས་ལོ་ཙཱ་བ་ཆེན་པོར་གྱུར། སྟག་ལོས་ནི་ཤེས་རབ་སྙིང་པོ་རྒྱ་ཀློག་ཏུ་འདོན་པ་ཅིག་ལས་མ་ཤེས། རྡོ་རྗེ་གདན་ལ་བསྐོར་བ་བྱེད་ཀྱིན་བསྡད་གསུང་ངོ་། ། ཚུལ་ཁྲིམས་ཀྱི་མགོ་ཐོན་པས་སྟག་ཚོའི་སྡེ་པ་མང་པོ་བྱུང་ངོ་། ། དེ་ནས་བླ་ཆེན་བོད་དུ་བྱོན། ཆོས་མང་དུ་གསུང་གིན་བཞུགས་སྐབས་སུ་སྤ་དྲོའི་ཚུར་ཉེ་བ་རྣམ་ཐང་དཀར་པོ་ན་བཞུགས་པའི་དུས་སུ། བླ་མ་ག་ཡ་དྷ་རས་ཕྲིན་བཏང་ནས་བསུ་རུ་ཤོག་གསུངས། ཆོས་ཅི་ཤེས་དྲིས་པས་རྡོ་རྗེ་ཐེག་པ་ལ་མཁས་པར་དགོངས་ནས་དགེས་པས་བསུ་སྟེ་གྲོམ་པ་ལྷ་རྩེའི་བྲག་ལ་བཞུགས་ནས་ཆོས་ཀྱི་ཟླ་བོ་བྱས་པས་ཤིན་ཏུ་མཉེས་ནས་ལོ་ལྔ་བཞུགས་པར་བྱས། གསེར་སྲང་ལྔ་བརྒྱ་འབུལ་བར་བྱས་ནས་མུ་གུ་ལུང་དུ་བཞུགས་པར་བྱས། ལོ་གསུམ་ན་འགྲོ་གསུང་། བླ་མའི་ཐུགས་ལ་གསེར་རྫོགས་པར་འབུལ་དགོངས་ནས་གསེར་བསྒྲུབས་པས་བག་ཙམ་མ་ལྡང་ནས་ཟུར་ཤག་འབྱུང་བ་ལ་མི་བཏང་ནས་ཆོས་སྦྱིན་གྱི་ཤོག་གསུངས་པས། ཟུར་ཡང་དག་གི་སྒྲུབ་པ་ལ་ཞུགས་པས་སློབ་མ་ལ་ལ་ན་རེ། དགེ་སྦྱོར་གྱི་བར་ཆད་ཡིན་ཟེར་བ་ལ། འབྲོག་མི་ལོ་ཙཱ་བ་ཆེན་པོ་ཡིན་པས་མན་ངག་ཡོད་ངེས་ཟེར་ནས་ཕྱིན་པས་གསེར་སྲང་བརྒྱ་ཙམ་ཡང་ཕུལ། བླ་མས་བསམ་མི་ཁྱབ་ཀྱི་མན་ངག་གནང་། ཟུར་པོ་ཆེ་ཤག་འབྱུང་ཡང་དགའ་ནས། བླ་མ་ཆེན་པོའི་བཀའ་དྲིན་གྱིས། ། ཨ་པོའི་སེམས་ཕྱོགས་ནོར་དུ་ཐལ། ། ཟེར་ལོ། ། དེར་བླ་མ་ག་ཡ་དྷ་ར་ལ་གསེར་སྲང་ལྔ་བརྒྱ་དུས་གཅིག་ལ་ཕུལ་བས་ཐུགས་མ་ཆེས་པས་སྒྱུ་མ་ཡིན་ནམ་དགོངས་ཏེ། ལམ་ཁར་མང་ཀར་དྲིལ་ཆེན་གྱི་མི་མང་སར་བྱོན་ཅིང་འདི་རྣམས་གསེར་དུ་འདུག་གམ་མི་འདུག་གསུང་ཞིང་བསྟན། དེ་དག་གསེར་ཡིན་པར་དགོངས་པ་དང་། ཤིན་ཏུ་དགྱེས་པས་ད་ཁྱོད་ཅི་དགའ་བར་བྱའི་ཅི་འདོད་གསུངས། ཅི་ཡང་མི་ཞུ་གསུངས་པས། ཡང་ཡང་གསུངས་ནས། འོ་ན་གསུང་ངག་འདི་གཞན་ལ་མི་གསུང་བར་ཞུ་བ་ཕུལ། བླ་མས་ཞལ་གྱིས་བཞེས་ནས་རྒྱ་གར་དུ་གཤེགས། ཡང་དུས་ཕྱིས་འགོས་ཀྱིས་གྲོ་མོ་ན་ཚུར་མཻ་ཏྲཱི་པ་ཡིན་གསུངས་ནས་སྤྱན་དྲངས། བོད་དུ་བྱོན་པས་མཻ་ཏྲཱི་པ་མིན་པར་འདུག་པས། བླ་མས་བརྫུན་གསུངས་བྱས་པས། མེ་ཏྲཱི་བས་ཆོས་ནི་ང་མཁས་ཁྱོད་ཆོས་འདོད་པར་འདུག་པས་དེ་ངས་དགའ་མོད་གསུངས། དེར་འགོས་ཀྱང་ཆོས་ལ་མགུ་བས་བསྙེན་བཀུར་ཡང་མང་དུ་བྱས་རྒྱ་གར་དུ་གཤེགས་སོ། ། ཡང་དུས་ཕྱིས་གྱི་ཇོ་ཟླ་བའི་འོད་ཟེར་གྱིས་མངའ་རིས་སྟོད་ནས་སྤྱན་དྲངས་ནས་བསྙེན་བཀུར་མང་དུ་བྱས་ནས་རྒྱ་གར་དུ་གཤེགས་པའི་ལམ་ཁར་གྱི་ཇོའི་སློབ་མ་ཁ་རག་གཙང་པས་སྤྱན་དྲངས་ནས་ཁ་རག་ཏུ་བྱོན་ནོ། ། ཁ་རག་པས་བསྙེན་བཀུར་མང་དུ་བྱས་ནས་དེར་སྐུ་འདའ་ཁར་ངའི་བུ་ཚ་བོ་རི་རྩེ་ལ་ཡོད་པས་དེར་སྐྱོལ་གསུངས། བུ་ཚ་བོ་བདག་ཅག་ཀྱང་ལགས་ན་བྱས་པས། དེས་མི་ཕན་སྐྱོལ་གསུངས། དེ་བླ་ཆེན་གྱིས་སློབ་མ་སྒོམ་ཆེན་སེ་རོག་གཉིས་ཅན་དུ་བཞུགས་ནས། བུ་སྒྲུབ་པ་ལ་ནན་ཏན་མ་ཆུང་། ངས་མ་བསྒོམས་ཀྱང་སྔགས་པ་འཆི་ན་འདི་བཞིན་ཡིན་གསུངས་ནས། རྡོ་རྗེ་དྲིལ་བུ་ཕྱག་ཏུ་བསྣམས་ནས་འོད་རིལ་བ་ཙམ་ཞིག་སྤྱི་གཙུག་ནས་འཐོན་ནས་སོང་གསུངས། ད་ལྟ་ཡང་ཐོད་ཕུ་ན་རྡོ་རྗེ་དྲིལ་བུ་ཡོད་དོ། ། བླ་ཆེན་འབྲོག་མི་ཉིད་གཞུང་གསུངས་པའི་སློབ་མ་ལ་མན་ངག་མི་གསུང་། མན་ངག་གསུངས་པའི་སློབ་མ་ལ་གཞུང་མི་གསུང་བ་ཡིན་གསུངས། གཞུང་ཚར་བའི་སློབ་མ་ནི་ལྷ་རྩེའི་གྱི་ལྗང་དབུ་དཀར་བ། ཤངས་ཀྱི་བྲག་རྩེ་སོ་ནག་པ། ས་སྐྱའི་འཁོན་དཀོན་མཆོག་རྒྱལ་པོ། འཕྲང་འོག་གི་དབྲད་དཀོན་མཆོག་རྒྱལ་པོ། བླ་མ་མངའ་རིས་པ་གསལ་བའི་སྙིང་པོ་དང་ལྔ་ལགས། མན་ངག་རྫོགས་པའི་སློབ་མ་ནི་འབྲོམ་དེ་པ་སྟོན་ཆུང་། ལྷ་བཙུན་ཀ་ལི། བླ་མ་སེ་མཁར་ཆུང་བ་རྣམས་ཡིན། འབྲོམ་ཞབས་ཏོག་ཆེ། ལྷ་བཙུན་ཇོ་མོའི་མིང་པོ་བླ་མ་སེས་བླ་ཆེན་གྱི་སྤྱན་སྔར་སྔར་ལོ་བདུན་ཕྱིས་བཅུ་སྟེ་བཅུ་བདུན་བཞུགས། གནག་སྨད་སུམ་ཅུ་ཙམ་ཕུལ། བླ་མའི་ཞལ་ནས་འབུལ་བ་ཆུང་སྟེ་མཁོ་གསུངས། ཞབས་ཏོག་ཆུང་ཡང་ཡུན་རིང་བ་དང་སྤྱོད་ལམ་གྱིས་མཉེས་ནས་མན་ངག་ཐོབ་པ་ཡིན་གསུངས། གསུང་ངག་ཚར་ནས་གཞུང་ཞུས་པས་མན་ངག་བྱིན་པ་ལ་གཞུང་མི་བཤད་ཀྱི། ཁྱོད་རང་གཞུང་ལ་དད་ན་ས་སྐྱར་སོང་གསུངས་ནས་བླ་མ་སེས་ས་སྐྱར་ལོ་བཞི་བཞུགས་ནས་ས་སྐྱ་པ་ཆེན་པོ་ལས་གཞུང་ཚང་བར་གསན་ནོ། ། བླ་མ་འབྲོག་ལ་གྲུབ་པ་ཐོབ་པའི་སློབ་མ་ནི་ཕོ་གསུམ་མོ་བཞི་སྟེ། ཕོ་གསུམ་ནི་སྒྱེར་སྒོམ་སེ་བོ། གཤེན་སྒོམ་རོག་པོ། དབུས་པ་གྲོང་པོ་ཆེའོ། ། མོ་བཞི་ནི། རྟོད་མོ་རྡོ་རྗེ་མཚོ། དབྲད་སྒོམ་མ་དཀོན་ནེ། ཤབ་པ་མོ་ལྕམ་གཅི། འཕྱད་མོ་ནམ་མཁའ་མོ། དེ་ལ་དང་པོ་དྲུག་གིས་ནི་ལུས་མ་སྤངས་པར་གྲུབ་པ་ཐོབ་བོ། ། འཕྱད་མོ་ནམ་མཁས་ནི་ཐུན་མོང་གི་དངོས་གྲུབ་གྲུབ་པའོ། ། གཞན་ཡང་གྲུབ་པ་ཐོབ་པའི་སློབ་མ་མང་དུ་བཞུགས་པར་གདའ། བླ་མ་སེའི་སྤྱན་སྔར་རྗེ་དགོན་པ་བས་ལོ་བཅོ་བརྒྱད་བཞུགས་ནས་ཞབས་ཏོག་དང་སྤྱོད་ལམ་ཀུན་གྱིས་བླ་མ་མཉེས་པར་བྱས། མན་ངག་མ་ལུས་པར་རྫོགས་པར་གནང་བ་ལགས་སོ། ། བླ་མ་ས་སྐྱ་པ་ཆེན་པོ་སྒྱི་ཆུ་ན་བཞུགས་ཙམ་ན། བླ་མ་སེའི་ཞལ་བལྟར་བྱོན་པས། བླ་མ་སེས་ས་སྐྱ་པའི་ལོ་རྒྱུས་མང་དུ་དྲིས། པང་དུ་བླངས་བཤུམས་ནས། རྒད་པོ་གོག་པོ་འདི་ལ་ཆོས་ཡོད་ཀྱི་མྱུར་བར་ཤོག་བུལ་ན་ང་འཆི་གསུངས་ནས་ལམ་འབྲས་ཐོ་རེ་བ་ཅིག་གནང་། བཞུད་པར་དགོངས་པས་དགེ་བཤེས་འཁོན་ཆུང་གི་ཞལ་ནས། དེ་ལ་ཅི་ཡང་མེད། ངའི་བླ་མ་མངའ་རིས་པའི་ཆོས་ཀྱི་བྲལ་བྲུལ་བསྒྲུབས་པ་ཡིན་གསུངས་ནས་འགྲོར་མ་གནང་། ཕྱི་ལོ་བཞུད་པས་བླ་མ་སེ་འདས་གསུངས། དེའི་སློབ་མ་གང་དྲག་དྲིས་པས། རྗེ་དགོན་པ་བས་དག་པར་ཐོས་ནས་རྗེའི་སྤྱན་སྔར་མཆིས་པས་བླ་མ་ས་སྐྱ་པ་ཆེན་པོའི་ཡབ་བླ་མ་སེའི་སློབ་དཔོན་ཡིན་པས་བླ་མ་བརྒྱུད་པའི་རིམ་པའི་དམ་ཚིག་ལ་དགོངས་ནས་གདམས་ངག་མ་ལུས་པར་ཚང་བར་གནང་གསུང་ངོ་། ། བོད་ཀྱི་ལོ་རྒྱུས་བསྡུས་པ་ལགས་སོ། ། ཚངས་པར་སྤྱོད་པའི་དགེ་བསྙེན་གྲགས་པ་རྒྱལ་མཚན་གྱིས་སྦྱར་བ་ཨི་ཐི།

འཇིག་རྟེན་མིག་གཅིག་བློ་ལྡན་ཤེས་རབ་ཀྱི་

རྣམ་ཐར་བཞུགས་སོ།།

སྡེ་སྣོད་འཛིན་པ་ཤེས་རབ་སེང་གེས་མཛད།

༄༅། ། ཐམས་ཅད་མཁྱེན་པ་འཇིག་རྟེན་གྱི་བླ་མ་ལ་ཕྱག་འཚལ་ལོ། ། བདེ་གཤེགས་སྲས་བཅས་དམ་ཆོས་སྐུ་མངའ་བ། ། འགྲོ་མགོན་མཆོག་ལ་སྒོ་གསུམ་གུས་བཏུད་དེ། ། ཆོས་རྗེ་བླ་མ་གོ་འཕང་མཐོ་བརྙེས་པའི། ། ལེགས་ཚོགས་ཤས་ཙམ་དད་བློས་འདིར་བརྗོད་བྱ། ། ཐུབ་པའི་གཙོ་རྣམས་ཚོགས་དང་ནི། ། ཆོས་སྐུ་འཕྲིན་ལས་རོ་གཅིག་ཀྱང་། ། མཛད་པ་བསམ་ཡས་སྒོས་འཇུག་པས། ། བསྐལ་བཟང་འདིར་སྟོང་མངོན་འབྱུང་སྟོན། ། ཐུབ་པ་ཁྱུ་མཆོག་སངས་རྒྱས་ཐམས་ཅད་སྒྲུབ་བྱེད་ཚོགས་མཐའ་ཡས་པ་དང་རང་བཞིན་ནམ་མཁའ་ཆེན་པོ་ལྟ་བུའི་སྐུ་དང་ལྡན་པ་དང་འཕྲིན་ལས་འགྲོ་བ་ཐམས་ཅད་སྒྲོལ་བར་མཛད་པ་ལ། ཕུན་སུམ་ཚོགས་ཤིང་ཕུལ་དུ་བྱུང་བར་རོ་གཅིག་ཀྱང་། མཛད་པ་འཇུག་པའི་སྒོ་བསམ་གྱིས་མི་ཁྱབ་པ་ལས་བསྐལ་པ་བཟང་པོ་འདི་ལ་གཟུགས་ཀྱི་སྐུ་ལ་དད་པའི་སངས་རྒྱས་འབྱུང་བར་སྟོན་ཏོ། ། དེ་སྐད་དུ་སློབ་དཔོན་གྱིས་ཀྱང་། སངས་རྒྱས་ཐམས་ཅད་ཚོགས་དང་ནི། ། ཆོས་སྐུ་འགྲོ་བའི་དོན་སྤྱོད་པར། ། མཉམ་པ་ཉིད་དེ་སྐུ་ཚེ་དང་། ། རིགས་དང་སྐུ་བོང་ཚོད་ཀྱིས་མིན། ། ཞེས་གསུངས་སོ། ། དེ་ལ་གཽ་ཏ་མ་ཉི་མའི་གཉེན། ། རྨད་བྱུང་སྨོན་ལམ་དཀའ་སྤྱོད་ཀྱིས། ། སྙིགས་མ་བདོ་ཚོགས་འཇིག་རྟེན་འདི། ། རྣམ་འདྲེན་མཛད་པ་ཐུགས་རྗེ་ཅན། ། དེ་ལས་ཀྱང་རྐང་གཉིས་གཙོ་བོ་ཤཱཀྱའི་ཁྱུ་མཆོག་ཉི་མའི་གཉེན་འདིའི། རྨད་དུ་བྱུང་བའི་ཐུགས་རྗེ་ཆེན་པོ་དང་དགེ་བའི་རྩ་བ་ལྷུན་སྟུག་པོ་དང་བྱ་དཀའ་ཞིང་རླབས་ཆེ་བའི་ཡུལ་ཅན་གྱི་སྨོན་ལམ་དཔེ་མེད་པས་ཡོངས་སུ་གཟུང་བའི་འཇིག་རྟེན་གྱི་ཁམས་ནི་སྟོང་གསུམ་གྱི་སྟོང་ཆེན་པོ་མི་མཇེད་དོ། ། དེའི་འཛམ་གླིང་གི་བྱང་ཆུབ་ཀྱི་སྙིང་པོའི་སའི་ཆར་སྐྱེས་བུ་དམ་པ་དེས་བདུད་རྩི་བརྙེས་པར་ཀུན་ཏུ་བསྟན་ནས། གྲོང་ཁྱེར་ཆེན་པོ་དྲུག་དང་ལྷ་ཡུལ་ལ་སོགས་པ་གནས་དམ་པ་རྣམས་སུ་ཆོས་ཀྱི་འཁོར་ལོ་བསྐོར་བ་ལ་སོགས་པས་སྐལ་ལྡན་རྣམས་ཀུན་ཏུ་དྲང་བའི་མཛད་པ་རྫོགས་ཏེ། རྩྭ་མཆོག་གི་གྲོང་ཁྱེར་གྱད་ཀྱི་ཡུལ་ཤིང་སཱ་ལ་ཟུང་གི་ཚལ་དུ་ཞི་བ་ཆེན་པོ་བསྟན་པར་གྱུར་ཏོ། ། འདིའི་མཛད་པ་ལྷག་མའི་ཁུར། ། རབ་འདེགས་དགེ་ལེགས་ཚད་མེད་ཅན། ། རྡུལ་བྲལ་ལ་སོགས་སྐྱེས་ཆེན་རྣམས། ། འགྲོ་བ་འཛིན་པའི་དཔལ་དུ་ཤར། ། དེ་ནས་ཀྱང་དེས་བྱིན་གྱིས་བརླབས་པ་བསྟན་པ་རིན་པོ་ཆེའི་ཁུར་འདེགས་པའི་སྐྱེས་བུ་དཔའ་བོ། བསམ་གྱིས་མི་ཁྱབ་པའི་གོ་ཆ་དང་དགེ་བའི་རྩ་བ་དང་སྨོན་ལམ་ཅན། སྤོས་ཀྱི་གླང་པོ་ལྟ་བུའི་དགྲ་བཅོམ་པའི་ཚོགས་ལ་སོགས་པ་རྣམས་ཀྱིས་ལོ་ལྔ་སྟོང་ལ་ཉེ་བར། དམ་པའི་ཆོས་བདུད་རྩིའི་མཆོག་འཛིན་པ་ལས་རྒྱལ་བའི་མཛད་པ་ལྷག་མ་བསྒྲུབས་པས་འཇིག་རྟེན་དར་བར་མཛད་དེ། སྟོན་པའི་དམ་ཆོས་རྣམ་གཉིས་ཏེ། ། ལུང་དང་རྟོགས་པའི་བདག་ཉིད་དོ། ། དེ་འཛིན་བྱེད་པ་སྨྲ་བྱེད་དང་། ། སྒྲུབ་པར་བྱེད་པ་ཁོ་ན་ཡིན། ། ཞེས་གསུངས་པའི་ཚུལ་གྱིས་སོ། ། འོན་ཀྱང་སྐལ་དམན་ཡུལ་འདིའི་མི། ། དུད་འགྲོའི་གདོང་ཅན་རབ་བླུན་རྣམས། ། རྗེས་འཛིན་ས་སྐྱོང་ལ་སོགས་ཀྱིས། ། དམ་པའི་ལམ་ལས་འཐོར་ཁྲིད་མཛད། ། དེ་ལས་ལྔ་བརྒྱ་བདུན་པ་ཤེས་རབ་དང་ལྡན་པ་ལ་ཉེ་བའི་བར་དུ། བྱང་ཕྱོགས་ཁ་བ་ཅན་གྱི་ལྗོངས་སུ་བརྗོད་པ་བོད་ཆེན་པོའི་ཡུལ་རི་བྲག་དང་མཐའ་འཁོབ་དུ་མས་བསྐོར་བ་འདིའི་མི་རྣམས་ནི། སྤྲེའུ་དང་བྲག་སྲིན་གྱི་རིགས་གདོང་དམར་བ་ཞེས་གྲགས་པ། སྐལ་བ་ཅུང་ཟད་དང་ལྡན་པ་དག་ཀྱང་བློ་དུད་འགྲོ་ལས་ཧ་ཅང་མ་འཕགས་པ། ཡ་རབས་ཀྱི་སྤྱོད་པ་དང་བྲལ་ཞིང་ཡུན་དུ་ཕན་པའི་ལམ་ལ་རྨོངས་པས་དུས་རིང་པོའི་བདེ་ལེགས་ལ་མི་རྩོལ་བར། དོན་མེད་པའི་ངལ་བ་དུ་མས་ཤ་ཐང་པར་གནས་པར་ཟད་དོ། ། དུས་ཕྱིས་དེ་དག་ལ་ལྷག་པར་བརྩེ་བའི་སྨོན་ལམ་དམ་པས་རྗེས་སུ་སྐྱོང་བའི་མགོན་དུ་གྱུར་པ། བོད་ཁམས་ཐམས་ཅད་ཀྱི་ས་སྐྱོང་བའི་བདག་པོར་བསྟན་པ་ལ་སོགས་པའི་བློ་ལྡན་རྣམས་ཀྱིས་ཡུལ་དབུས་དང་ཤར་ཕྱོགས་རྒྱ་ཡུལ་ལ་སོགས་པ་དག་གི་སྐྱེ་བོ་བློའི་ནོར་ཅན་བཟང་པོའི་ལས་ལ་བརྩོན་པ་མང་དུ་སྤྱན་དྲངས་ཏེ། མཉེས་པར་བྱས་ཤིང་བསྟན་པ་ལས་གོ་འཕང་གོང་མར་འདྲེན་པ་ཆོས་དམ་པའི་ལམ་པོ་ཆེ་འབད་པ་མང་པོས་ཀུན་ཏུ་བཏོད་དོ། ། དེས་ཡུལ་དང་ཡུལ་དུ་སྐལ་ལྡན་རྣམས་ཀྱི་དགེ་བའི་ས་བོན་བསྐྱེད་ཅིང་རྟས་པར་མཛད་པས་ཐུབ་པའི་ཕྲིན་ལས་གསལ་བར་གྱུར་ཏེ། རྒྱལ་བའི་ཡུམ་དག་ལས་ཀྱང་། བྱང་ཕྱོགས་ཀྱི་ཡུལ་དུ་དུས་ཕྱིས་ཤིག་ན་དམ་པའི་ཆོས་རྒྱས་པར་སྤྱོད་པར་གསུངས་པ་བཞིན་དུའོ། ། ལམ་དེའང་ཕྱི་ནས་ཅི་ཞིག་ལྟར། ། མུན་སྦྲུལ་རོ་མཚུངས་གཡོ་ངན་ཅན། ། གཟུ་ལུམས་རྣམས་ཀྱིས་རབ་དཀྲུགས་པ། ། གསོ་མཛད་མིག་གྱུར་མགོན་ཅིག་ཤར། ། དེའང་དུས་ཕྱིས་རྒྱལ་པོ་ངན་པ་ལ་སོགས་པས་འཁྲུགས་པར་བྱས་པས་རེ་ཞིག་ཅིག་ན་མུན་སྦྲུལ་གཟུ་ལུམས་སུ་འཇུག་སྲེད་པས་བཀོལ་པ་རྣམས་ཀྱི་བབ་ཅོལ་སྣ་ཚོགས་ཀྱི་བུན་ལོང་གིས། དད་ལྡན་རྣམས་ཀྱང་མགྲོན་པོ་ཕྱོགས་བསླད་པ་ལྟར་ཅི་བྱའི་གཏོལ་མེད་པས་བསྟན་པ་ཉམས་ཆུང་བར་གྱུར་ཏོ། ། དེའི་ཚེ་ཀུན་ཏུ་གསོ་མཛད་ཀྱི་དེད་དཔོན་ཆེན་པོ་ཞིག་བྱུང་བ་ནི་བདག་གི་བླ་མ་སྐྱེས་མཆོག་སྟེ། བརྩེ་བས་བསྡུ་སོགས་ལེགས་བསྟེན་དང་། ། མ་དག་ལྟས་བྱུང་སྦྱིན་སོགས་ཅན། ། འདི་ནི་སྔོན་དུས་རིང་པོ་ནས་སྐྱེ་བ་དང་སྐྱེ་བར་འགྲོ་བ་ཕན་བདེའི་དོན་ལས་ཉམས་ཤིང་སྡུག་བསྔལ་མང་པོས་གདུངས་པ་རྣམས་ལ་བརྩེ་བ་ཆེན་པོས་དྲངས་པ། ཕུན་སུམ་ཚོགས་པ་ཐམས་ཅད་ཀྱི་གཞི་བྱང་ཆུབ་ཀྱི་སེམས་ཀྱིས་འཕངས་པའི་བསྡུ་བ་བཞི་ལ་སོགས་པ་རྩོམ་པ་ཐམས་ཅད་དོན་ཆེས་ཆེར་འཛིན་པས་དོན་ཡོད་པར་མཛད་པའོ། ། གཞན་ཡང་ཆོས་ཀྱི་དབྱིངས་ནམ་མཁའ་ལྟར་མཐའ་དང་དབུས་མེད་པ་དང་བརྗོད་པ་སྣ་ཚོགས་སྤྲོས་པའི་བག་ཆགས་ཀྱི་མིག་འཕྲུལ་མཁན་གྱིས་སྤྲུལ་པའི་འདུ་བྱེད་ཐམས་ཅད་ཀྱི་དེ་ཁོ་ན་རྣམ་པ་གཉིས་རྣམ་པར་ངེས་པ་ལེགས་པར་བསྒོམས་པ་ལས་བྱུང་བ། འཁོར་གསུམ་དུ་མི་རྟོག་པའི་སྦྱིན་པ་ལ་སོགས་པ་མཐའ་ཡས་པ་བསྒྲུབས་པ་ལས། ཆུད་མི་ཟ་ཞིང་ཁྱད་པར་དུ་འགྲོ་བའི་སྒྲུབ་བྱེད་མ་ཚང་བ་མེད་པ་རྟེན་ཅིང་བསྒོམས་ལ་མང་དུ་མཛད་པའོ། ། ཕུན་ཚོགས་སྐུ་དང་རིགས་མཆོག་དང་། ། དད་དང་ཤེས་རབ་བརྩེ་རྨད་བྱུང་། ། དེ་དག་ལས་ནི་འདིར་བདག་ཅག་ལ་ལྷག་པར་བརྩེ་བའི་སྨོན་ལམ་དམ་པས་བསྐུལ་ཏེ་རང་གིས་བརྟེན་པའི་བསྒྲུབ་བྱེད་དེ་དག་གི་རྒྱུ་མཐུན་པ་སྐྱེ་མཆེད་དྲུག་གིས་བསྡུས་པའི་རྒྱུད་སྐྱེ་བོ་གཞན་དང་ཐུན་མོང་ལ་ཡིན་པར་ཤིན་དུ་སྦྱངས་པ་བརྙེས་པ་ལས། སྐུ་ཕུན་སུམ་ཚོགས་པ་ནི་མཛེས་ཤིང་བརྗིད་ལ་ཆུ་ཞེང་ཁྱད་པར་དུ་འཕགས་པ་དང་། དབུ་ཤིན་ཏུ་རྒྱས་པ་དང་དབུ་སྐྲ་བུང་བ་ལྟར་གནག་པ་དང་དཔྲལ་བ་དབྱེས་ཆེ་བ་དང་སྨིན་ཚུགས་རིང་བ་དང་སྨིན་མའི་སྤུ་མཉམ་པ་དང་སྙན་མཉམ་པ་དང་ཤངས་མཐོ་བ་དང་མཆུ་བིམ་པ་ལྟར་དམར་བ་དང་ལྗགས་རིང་བ་དང་ཚེམས་དཀར་བ་དང་ཚེམས་ཐགས་བཟང་པོ་དང་གསུང་ཤིན་ཏུ་དག་པ་དང་ཆོས་ཀྱི་དུང་དང་ཕྲག་པ་རྒྱས་པ་དང་བདུན་མཐོ་བ་དང་སྐུ་སྟོད་སེང་གེ་འདྲ་བ་དང་ཕྱག་རིང་བ་དང་སོར་མོ་བྱིན་གྱིས་ཕྲ་བ་དང་། སེན་མོ་ཟངས་ཀྱི་མདོག་དང་ཕྱག་ཤིང་བལ་ལྟར་འཇམ་པ་དང་སྐུ་ཆུ་ཞེང་གབ་པ་དང་ཞབས་ཀྱི་འབུར་མི་མངོན་པ་ལ་སོགས་པ། མཚན་དང་དཔེ་བྱད་དུ་མས་དཔལ་འབར་བས་སྐྱེས་བུ་ཆེན་པོར་ཀུན་ཏུ་སྣང་ངོ་། ། གཞན་ཡང་ཡི་གེ་དང་ཤོད་དགོད་པ་ལ་སོགས་པ་དམ་པའི་གཙུག་ལག་དང་འབྲེལ་བའི་ལས་རྣམས་ལ་ལས་སུ་རུང་ལ། ལྡང་བ་ཕུན་སུམ་ཚོགས་པ་དང་། འཛུམ་པའི་བཞིན་རས་བཟང་པོས་གཞན་ལ་ཕན་པར་གཞོལ་བའི་སྟོབས་ཕུན་སུམ་ཚོགས་པ་དང་ཡང་ལྡན་པའོ། ། འདི་ནི་གཞོན་ནུའི་དུས་ཉིད་ནས་ཤེས་རབ་དང་སྙིང་རྗེའི་ས་བོན་ཐོག་མ་མེད་པ་ནས་རྒྱུད་དེ་འོངས་པ་ཐེག་པ་ཆེན་པོའི་རིགས་སྐྱེས་བུ་དམ་པ་བསྟེན་པ་ལ་སོགས་པས་ལེགས་པར་སད་པས་སྲིད་པ་དང་ཞི་བའི་ཉེས་པ་དང་ཡོན་ཏན་མཐོང་བ་སྔོན་དུ་འགྲོ་བའི་ཡིད་བྱུང་བ་དང་དོན་དུ་གཉེར་བ་དང་རང་གི་ངང་གིས་ལྡན་པ་སྟེ། སྲིད་དང་མྱ་ངན་འདས་ལ་དེའི། ། སྡུག་བདེའི་སྐྱོན་ཡོན་མཐོང་བ་ནི། ། རིགས་ཡོད་ལས་ཡིན་གང་ཕྱིར་དེ། ། རིགས་མེད་དག་ལ་མེད་ཕྱིར་རོ། ། ཞེས་རྗེ་བཙུན་གྱིས་གང་གསུངས་པའོ། ། དེ་ལས་ནི་རབ་ཏུ་གཡོ་ཞིང་སྙིང་པོ་མེད་ལ་སྡུག་བསྔལ་བའི་འཁོར་བར་ལས་ཀྱི་གཞན་དབང་ཅན་གྱི་ཚོར་བ་སྣ་ཚོགས་ཀྱིས་རྣམ་པར་སྤྱོད་པ་ན། དགའ་བ་དང་ཡོངས་སུ་གདུང་བའི་སྒྲུབ་བྱེད་དག་ཕྲ་བའི་ཕྲ་བ་ནས་བླང་དོར་ཁོ་ནར་ཡིད་ཆེས་པ་བརྟན་པོས་ཐོག་དྲངས་ཏེ། འཚེ་བ་ལས་སྒྲོལ་ཞིང་བདེ་ལེགས་རིན་པོ་ཆེ་སྦྱིན་པའི་སྐྱབས་དམ་པ་གསུམ་དང་དེ་འཛིན་པའི་སྟོན་པ་དགེ་བའི་བཤེས་གཉེན་ལ་སོགས་པ་ལ་མི་ཕྱེད་པའི་དད་པ་བཟང་པོས་བསྐུལ་བ། གདུང་བ་ཐམས་ཅད་དང་གཏན་དུ་བྲལ་བ་དང་བདེ་བ་བླ་ན་མེད་པ་བསྒྲུབ་པར་འདོད་པའི་ཤུགས་དཔེ་མེད་པ་དང་ལྡན་པ་སྟེ། དད་ལྡན་ཉིད་ཕྱིར་ཆོས་ལ་བརྟེན། ། ཞེས་གང་གསུངས་པའོ། ། རྣོ་ཞིང་མྱུར་ལ་བརྟན་ཞིང་གསལ་བ་དང་ཟབ་པ་དེ་ཁོ་ན་ལ་འཇུག་པས་སུས་ཀྱང་བསྐྱེད་དུ་མེད་པའི་ཕྱིར་ཟླ་དང་བྲལ་བའི་ཤེས་རབ་དང་ཡང་ལྡན་ཏེ། ཤེས་རབ་ལྡན་ཕྱིར་ཡང་དག་རི། ། ཞེས་གསུངས་པའོ། ། སྡུག་བསྔལ་བ་མནག་དཀའ་བས་མནར་བའམ་དེའི་རྒྱུ་ལ་གནས་པས་མི་འདོད་པ་དང་མི་སྡུག་པ་དང་ཡིད་དུ་མི་འོང་བ་ཡ་ང་བའི་གནས་ལ་གནས་པ་རྣམས་ལ། བུ་གཅིག་པོ་འཕངས་ཤིང་ཡིད་དུ་འོང་བ་སྟག་གི་ཁར་ཚུད་པ་མཐོང་བའི་མ་བས་ཀྱང་ལྷག་པར་གདུང་ཞིང་མཉེས་བཞིན་པའི་བྱམས་པ་དང་སྙིང་རྗེ་ཆེན་པོ་དང་ཡང་ལྡན་པ་སྟེ། སེམས་དཔའ་ཆེན་པོ་རྣམས་ནི་གཞན་གྱི་སྡུག་བསྔལ་གྱི་སྡུག་བསྔལ་གྱིས་མཆོག་ཏུ་འོ་བརྒྱལ་ལོ་ཞེས་གང་གསུངས་པའོ། ། རྒྱུ་སྟོབས་ལྡན་པས་ཡུལ་ངན་པར། ། འཁྲུངས་ཀྱང་མཆོག་གི་སྐལ་མངའ་བས། ། དབུས་ཀྱི་གྲོང་ཁྱེར་ཆེན་པོའི་ཆ། ། དབེན་ཞིང་ཕུན་ཚོགས་འབྱོར་བར་གནས། ། བདག་ཉིད་ཡུལ་ངན་པར་སྐྱེས་ཀྱང་ཆོས་ལ་གོམས་པའི་བག་ཆགས་ཡུལ་གྱི་ཉེས་པས་མི་འཕྲོགས་པར་སྟོན་ཅིང་། རི་བྲག་དང་འབྲོག་ཕྱོགས་པ་རྣམས་ཀྱི་ཞུམ་པ་བསལ་ནས་སྤྲོ་བ་བསྐྱེད་པས་འབྲོག་ཕྱོགས་སུ་འཁྲུངས་ཏེ། ཡུལ་བཟང་པོར་སྦྱོར་བའི་བསོད་ནམས་ཀྱི་མཐུ་སྟོན་ཅིང་། དེ་ན་ཡང་དམ་པའི་ལམ་ལས་མི་ཉམས་པའི་རྒྱུར་སློབ་སྦྱོང་གི་གྲྭ་ས་ཆེན་པོའི་འདབས། བདེ་ལེགས་ཀྱི་འཚོག་ཆས་འབྱོར་ལ་རྣལ་འབྱོར་དང་མཐུན་པའི་དགོན་གནས་དམ་པ་དག་གནས་ཉིད་དུ་བདག་གིར་མཛད་པའོ། ། མཆོག་གི་ལམ་ལས་གཡེལ་མེད་པར། ། རྗེས་འཛིན་སྐྱེས་ཆེན་སྐུ་རྒྱུད་དང་། ། བརྟུལ་ཞུགས་བཟང་དང་བློ་མིག་སྦྱིན། ། སྒྲུབ་པ་ལེགས་འདོམས་མགོན་བཅས་པའོ། ། དེ་ཡང་གཞོན་ནུ་ཉིད་ནས་དུས་དོན་མེད་དུ་མི་འདའ་ཞིང་བར་མ་ཆད་པར་བཟང་པོ་ལས་མཚམས་སྦྱོར་བར་སྟོན་པས། ས་སྟེང་འདི་ན་ཉི་ཟླ་ལྟར་གྲགས་པའི་དགེ་བའི་བཤེས་གཉེན་གྱི་སྐུ་རྒྱུད་གཟུང་སྟེ། དེས་ལེགས་པར་བསྐྱངས་པ་ལས་དད་པ་ལ་སོགས་པ་ཡར་ངོ་ལྟར་མཐོ་བར་གྱུར་པས། ཆུད་ཟ་བའི་སྐབས་བསྲིངས་ནས་དམ་པའི་གཙུག་ལག་ཡོངས་སུ་སྦྱང་བའི་བར་ཆད་ཕྲ་བར་གྱུར་པའོ། ། དེ་ལས་ཀྱང་དང་པོ་ཚངས་པར་སྤྱོད་པ་དགེ་སློང་གི་དངོས་པོ་ལ་རིང་དུ་སྦྱངས་པས་ཚུལ་ཁྲིམས་ཀྱི་སྤོས་བཟང་པོའི་དྲི་ངད་ལྡང་བ། བློ་མིག་གསལ་བ་ཤེས་བྱའི་ས་ཐམས་ཅད་ཡོངས་སུ་ཚོལ་བ་ལ་གོམས་པ་མང་དུ་བརྟེན་པས་ཤིན་ཏུ་སྦྱངས་པ་རྣམས་ཀྱི་དགེ་ལེགས་ཐམས་ཅད་ཀྱི་འབྱུང་གནས་ཚུལ་ཁྲིམས་རིན་པོ་ཆེའི་རྒྱན་དམ་པ་ཡོངས་སུ་གཟུང་བའི་མགོན་དང་བཅས་པའོ། ། ཡང་བྱང་ཕྱོགས་ཀྱི་རྒྱུད་ཀྱི་ཡུལ་འདི་ཉིད་དང་། ཐུབ་པས་བྱིན་གྱིས་བརླབས་པའི་སའི་ཆ་རིག་པའི་འབྱུང་གནས་ཡུལ་དབུས་དང་ནུབ་ཕྱོགས་ཁ་ཆེའི་ཡུལ་གྱི་མཁས་པ་རྣམས་ཀྱིའང་གཙུག་གི་ནོར་བུ། རང་བཞིན་དང་སྦྱངས་པ་མི་དམན་པ་དག་གིས་རིག་པའི་གནས་ཐམས་ཅད་ལ་བློའི་མཐུ་ཟླ་དང་བྲལ་བ་མང་པོས། འདི་ཉིད་ཡང་དག་པའི་རྟོག་གེ་ལ་སོགས་པས་འཇིག་རྟེན་རྗེས་སུ་གཟུང་བའི་སྒོ་ཆེན་པོར་དགོངས་ཏེ། སེམས་ཅན་ལ་བརྩེ་བ་དང་ཐུབ་པའི་བསྟན་པ་ལ་གཅེས་སྤྲས་ཀྱི་དད་པ་དང་གཞན་དོན་ལ་གཅིག་ཏུ་དཔའ་བའི་བརྩོན་འགྲུས་ཀྱི་ཤུགས་ཆེན་པོས་རང་རང་གི་རིག་པའི་བདུད་རྩི་སྒྲོས་ཇི་ལྟ་བར་གནང་བའི་མགོན་གྱིས་གཟུང་བའོ། ། གཞན་ཡང་དེ་དག་གི་འཕགས་པའི་ནོར་བསྡུ་བ་ལ་བརྩོན་པའི་སྐྱེ་བོ་དམ་པ་ཡུན་རིང་པོ་ནས་ཐེག་པ་ཆེན་པོ་བསྟེན་ཅིང་བསྒོམས་པ་ལན་མང་དུ་བྱས་པས་ཐར་པའི་སྲོག་བརྟན་པར་གྱུར་པ། རྟག་ཏུ་སྙིང་རྗེས་གཞན་གྱི་སྡུག་བསྔལ་གྱི་ཁུར་ཆེན་པོ་འདེགས་པའི་སྦྱོར་བ་བསྡུ་བ་བཞི་ལ་སོགས་པ་ལ་དལ་བས་དུས་ཡལ་བར་མི་འདའ་བར་རྣལ་འབྱོར་དམ་པས་ཡིད་བྲེལ་ཞིང་། འཇིག་རྟེན་གྱི་ཆོས་ཚེ་འདིའི་དཔལ་དུ་བྱས་པ་ལ་སོགས་པ་རང་དོན་དུ་གྱུར་པ་རྣམས་མཆིལ་མ་ལྟར་འདོར་བ་དག་གིས། བྱང་ཆུབ་ཀྱི་སེམས་དང་ཐུབ་པའི་བརྟུལ་ཞུགས་དང་དེ་ཁོ་ན་ཚོལ་བས་བསྡུས་པ་ཐེག་པ་ཆེན་པོ་བགྲོད་པའི་ཐབས་ཡང་དག་པའི་མན་ངག་མནོད་པའི་མགོན་དང་བཅས་པའོ། ། བརྟུལ་ཞུགས་བཟང་པོའི་གཞི་བརྟན་ལས། ། བྱང་ཆུབ་སེམས་མཆོག་ལེགས་སྤེལ་དང་། ། མཉམ་མེད་ཤེས་རབ་རབ་སྦྱངས་པས། ། བསམ་ཡས་ཚོགས་སྒྲུབ་བརྩོན་མཆོག་ཅན། ། དེ་དག་ལས་འདི་ཉིད་དུའང་དང་པོར་གྲོང་པའི་ཆོས་ལ་སོགས་པ་བྱིས་པའི་སྤྱོད་པ་རྣམས་དང་འདོད་ཞེན་གྱི་འཇིག་རྟེན་གྱི་ཆོས་ལ་སྙིང་པོར་འཛིན་པ་ཐམས་ཅད་ཕྱི་སའི་གནས་སུ་གཟིགས་ཏེ། འཇིག་རྟེན་ཐམས་ཅད་ལ་ཡིད་མི་རྟོན་པའི་འདུ་ཤེས་ཀྱི་མྱ་ངན་ལས་འདས་པའི་བསམ་པ་བརྟན་པོ་ལེགས་པར་གསོས་པ་ལ། དགེ་ལེགས་ཐམས་ཅད་ཀྱི་གཞི་སོ་སོར་ཐར་པའི་བརྟུལ་ཞུགས་རྣམས་མཐར་གྱིས་བཟུང་ནས། བསྟན་པའི་སྙིང་པོ་དམ་པའི་ཆོས་འདུལ་བ་ལ་བློ་སྦྱངས་པས། དེའི་དྲི་མ་ལྟུང་བ་རྣམས་འདོད་པ་ཆེ་བ་ལ་སོགས་པ་རྒྱུ་མཚན་དང་བཅས་པར་དོར་བས་འཆལ་པོའི་ཚུལ་ཁྲིམས་རིང་དུ་སྤངས་ཏེ་ཚུལ་ཁྲིམས་རིན་པོ་ཆེས་བརྒྱན་པའོ། ། ཁྱོད་ཀྱི་ཚུལ་ཁྲིམས་མ་ཉམས་མོད་མི་དམའ། ། མ་འདྲེས་མ་སྦགས་པ་དག་བསྲུང་བགྱི་སྟེ། ། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། ། ཡོན་ཏན་ཀུན་གྱི་གཞི་རྟེན་ལགས་པར་གསུངས། ། ཞེས་བཤད་པ་ལྟར་རོ། ། དེ་ལས་གོང་དུ་བདག་ལ་གཅེས་པའི་མ་ལ་སོགས་པར་ལམ་དུ་མར་གྱུར་པའི་འགྲོ་བའི་ཚོགས་འདི་ཐམས་ཅད་འཁྲུལ་བའི་འཁྲུལ་འཁོར་ཆེན་པོར་བཅིངས་པས་སྲིད་པ་ན་སྡུག་བསྔལ་གནག་དཀའ་ལ་ཡུན་རིང་བ་བར་མ་ཆད་པ་སྣ་ཚོགས་ཀྱིས་གདུངས་པ་ལ་རྣམ་པར་གཟིགས་ཏེ། དེ་དག་ལ་བྱས་པ་ཤེས་ཤིང་གཟོ་བས་བསྐུལ་བའི་བྱམས་པའི་རླན་གྱིས་བཙས་པ་སྙིང་རྗེའི་རྩ་བ་ཅན་བྱང་ཆུབ་ཀྱི་སེམས་རིན་པོ་ཆེའི་ལྗོན་ཤིང་ཆེན་པོ། གཞན་ལ་ཕན་བདེའི་ཐབས་མཁས་པའི་སྦྱོར་བ་མཐའ་ཡས་པའི་ཡལ་ག་དང་ལོ་འདབ་དང་མེ་ཏོག་རྒྱས་པ། གྲུབ་པ་ཐམས་ཅད་ཀྱི་སྒོར་གྱུར་པའི་ཐབས་ཀྱི་ཁྱད་པར་རྨད་དུ་བྱུང་བའི་དམ་ཚིག་དང་སྔགས་དང་སྦྱོར་བ་བཟང་པོའི་འབྲས་བུས་དཔའ་བར་གྱུར་པ་ལེགས་པར་གཟུང་ཞིང་སྦྱངས་ལ་བྲེལ་བས་ཐམས་ཅད་མཁྱེན་པའི་ས་བོན་ལེགས་པར་བསྐྲུན་པར་སྟོན་པའོ། ། དེ་སྐད་དུ། བྱམས་པ་དང་ནི་སྙིང་རྗེ་དང་། ། ཤེས་པ་ཆེན་པོས་བརྒྱན་པ་ཡི། ། སངས་རྒྱས་ས་བོན་བྱང་ཆུབ་སེམས། ། དེ་ནི་མཁས་པས་བཏང་མི་བྱ། ། ཞེས་གང་གསུངས་པ་ལྟར་རོ། ། དོན་ནི། ཚུལ་གནས་ཐོས་དང་བསམ་ལྡན་པ། ། བསྒོམ་པ་ལ་ནི་རབ་ཏུ་སྦྱོར། ། ཞེས་བྱ་བའི་ཚུལ་ལྟར། འདི་ཉིད་དུའང་ལེགས་པར་བཤད་པ་ལ་སྦྱངས་པ་དཔེ་མེད་པ་བསྟེན་པའི་བརྩོན་འགྲུས་ཀྱིས་སྐད་ཅིག་ཀྱང་མི་གཡེལ་བར་ཐོས་པ་དང་སེམས་པ་ལ་སོགས་པས་བློའི་མེ་ལོང་བཟང་པོ་བྱི་དོར་མཛད་དོ། ། དེ་ནས་ནི་ཤེས་རབ་ཀྱི་དབང་པོས་ཆོས་བདུད་རྩིའི་རོ་མྱང་བ་རྩོལ་བ་ཆེན་པོ་ལ་ལྟོས་པ་དང་། རྡུལ་དང་བྲལ་བ་སྐྱེས་མཆོག་རྣམས་ཀྱིས་བསྟེན་པའི་ཡུལ་རིག་པའི་ལུགས་ཆེན་པོའི་འབྱུང་གནས་མང་པོར་བགྲོད་དེ་བཙལ་བར་བྱ་བ་ཡིན་ལ། ཐུབ་པའི་བསྟན་པ་རྒྱ་ཆེར་སྤེལ་བས་འགྲོ་བ་མང་པོ་དྲང་བ་ཡང་། སྐལ་བ་མི་མཉམ་པས་བསྒྲུབ་པར་བྱ་བའི་ལས་རླབས་པོ་ཆེ་བསྟེན་པ་ཁོ་ནའི་སྤྱོད་ཡུལ་དུ་སྟོན་པས། ཁ་ཆེའི་ཡུལ་ལ་སོགས་པར་རིག་པ་སྦྱང་བར་མཛད་དོ། ། དེ་ཡང་ངེས་པའི་ཚིག་སོ་སོ་ཡང་དག་པར་རིག་པ་ལས་མྱུར་དུ་སྔོན་གྱི་སྒྱུར་བྱེད་རྣམས་ཀྱི་ལོཙྪའི་ཚུལ་བདེ་བླག་ཏུ་ངེས་ཤིང་། དེ་དག་ལས་ཕུལ་དུ་བྱུང་བའི་སྒྲ་དོན་རྣམ་པར་ངེས་པའི་བློ་མིག་གསལ་བ་བརྙེས་སོ། ། དེ་ལས་རྟོག་གེ་བཟང་པོ་ལྷུར་མཛད་པའི་རིག་པ་བདུད་རྩི་དམ་པ་རྒྱ་མཚོ་རྣམས། རང་གི་གདུལ་བྱ་ལ་བུ་གཅིག་པ་སྡུག་པ་གཡང་ས་མུན་ཁུང་དུ་ལམ་གཏོར་བའི་ཕ་ལྟར་བརྩེ་བའི་བཞིན་འགྱུར་བ་སྔོན་དུ་བཏང་ནས། ཆོས་དང་ཆོས་སྨྲ་པ་ལ་སྨན་དང་སྨན་པ་ལྟར་གཅེས་ཤིང་གུས་པས་དོན་དུ་གཉེར་བ་དད་པའི་སྣོད་བཟང་པོར། འདོད་པའི་ཡུལ་ཐམས་ཅད་རྩྭ་ལྟར་གཟིགས་པས་དམན་པའི་ལས་ཐམས་ཅད་ཀྱིས་མི་འཕྲོགས་ཤིང་། བྱ་དཀའ་བ་ཚད་མེད་པ་དང་སྡུག་བསྔལ་དང་འབད་རྩོལ་གཞན་གྱིས་ཐོས་པ་ཡང་བཟོད་པར་དཀའ་ན་ཉམས་སུ་བླང་བ་ལྟ་ཅི་སྨོས་པར་སྐུ་ཉམས་སུ་བཞེས་པ་ལ་རྒྱན་དུ་གཟིགས་ཏེ་བསྐུར་བར་བཟོད་པས། འཕགས་པའི་ནོར་མཆོག་སྡུད་པ་ལ་རྒྱ་མཚོའི་དེད་དཔོན་རིན་པོ་ཆེའི་གླིང་དུ་ཕྱིན་པ་ལྟར་སྤྲོ་ཞིང་གྲིམས་པའི་བརྩོན་འགྲུས་ཆེན་པོའི་ཕྱག་གིས་བཅུས་ཏེ། སྐྱེ་བོ་གཞན་གྱིས་འོལ་བྱི་ཙམ་མམ་རྗེས་སུ་ཡི་རང་བའི་གནས་སུ་ཡང་མ་གྱུར་པ། ཟབ་ཅིང་ཡངས་པའི་ཤེས་བྱའི་མཐའ་ཐམས་ཅད་ལ་གསལ་ཞིང་མ་ནོར་བར་མྱུར་དུ་འཇུག་པའི་ཤེས་རབ་ཀྱི་དབང་པོས་མི་ཉུང་བར་མྱངས་པས། རིག་པའི་གནས་གཙོ་བོ་གསུམ་ལ་རྨོངས་པའི་རབ་རིབ་ལ་སོགས་པ་ནད་དང་དྲི་མ་བསལ་ཞིང་། འཕགས་པའི་ནོར་ལ་དབང་བསྒྱུར་བས། སེམས་ཅན་རྗེས་སུ་འཛིན་པའི་གོ་འཕང་གིས་མཐོ་བར་གྱུར་པ། ཆོས་ཀྱི་རྒྱལ་པོའི་ས་བརྙེས་པའི་སྐུ་བརྟས་པར་མཛད་པ་སྟེ། དེ་རྣམས་ཀྱིས་ནི། བྱང་ཆུབ་སེམས་ནི་མི་གཏོང་དང་། ། ཐུབ་པའི་བརྟུལ་ཞུགས་ཡང་དག་ལེན། ། དེ་ཉིད་ཤེས་པ་ཚོལ་བ་ནི། ། དོན་ཀུན་སྒྲུབ་པའི་སྤྱོད་པའོ། ། ཞེས་གསུངས་པ་དག་ལ་ལེགས་པར་གནས་པར་བརྗོད་པའོ། ། ཁྱད་པར་དུ་ཡང་། གསུང་རབ་རྒྱ་མཚོས་གཟིངས་མཆོག་དང་། ། དེ་ཉིད་ནམ་མཁའི་གཤོག་རླབས་མཆོ། ། རིགས་པའི་གཙུག་ལག་དམ་པ་ནི། ། ཐུབ་པ་ཉིད་ཀྱིས་ལེགས་བཞག་མཛད། ། དེ་ལས་ཀྱང་གཙོ་བོར་བདེ་བར་གཤེགས་པའི་གསུང་རབ་རྒྱ་མཚོ་ལས་བརྒལ་ཞིང་དེ་ཁོ་ནའི་ནམ་མཁའ་བགྲོད་ནས། ཡོན་ཏན་རིན་པོ་ཆེའི་གླིང་ཆེན་པོ་དང་། ཐར་པ་ཆེན་པོའི་གནས་མཆོག་ཏུ་སོན་པ་ལས། ཕུན་སུམ་ཚོགས་པ་བསམ་གྱིས་མི་ཁྱབ་པའི་དགའ་སྟོན་ཆེན་པོ་མྱོང་བར་བྱེད་པའི་གཟིངས་དང་གཤོག་རླབས་ལ་སོགས་པའི་འགྲོས་ཀྱིས་སྒྲོལ་བྱེད་གཅིག་པུར་གྱུར་པ་རིགས་པའི་གཙུག་ལག་ཆེན་པོ་འགལ་འབྲེལ་ཚུལ་བཞིན་སེམས་པའི་རྩ་བ་ནི་ཐུབ་པ་ཉིད་ཀྱི་གསུང་གི་ཆ་ལས་མང་དུ་གསུངས་སོ། ། རྗེ་བཙུན་ཀླུ་གྲུབ་ཆོས་སྐྱོང་དང་། ། དབྱིག་གཉེན་སོགས་ཀྱི་གསལ་མཛད་དེ། ། འོན་ཀྱང་ཤིན་ཏུ་མཐར་ཐུག་པར། ། མཚན་ཉིད་རྣམ་འགྲེལ་མཛད་པས་ཕྱེ། ། དེ་གསལ་བར་མཛད་པའི་སློབ་དཔོན་འཕགས་པ་ཀླུ་སྒྲུབ་ལ་སོགས་པ་དང་། སློབ་དཔོན་ཆོས་སྐྱོང་དང་། དབྱིག་གཉེན་ལ་སོགས་པ་སྟེ། འོན་ཀྱང་ཤིན་ཏུ་གསལ་ཞིང་ཟུར་ཕྱིན་པ་ནི་སློབ་དཔོན་བཙུན་པ་ཕྱོགས་ཀྱི་གླང་པོས་རྣམ་པར་བཞག་པའོ། ། དེ་ནི་དེ་ཉིད་ཀྱི་སློབ་མ་སློབ་དཔོན་དབང་ཕྱུག་སྡེ་ལ་སོགས་པས་ཀྱང་ཇི་ལྟ་བར་མ་ཕྱེད་པ། དུས་ཕྱིས་ལྷོ་ཕྱོགས་ཀྱི་རྒྱུད་དུ་བྱུང་བ་རིགས་པའི་རྒྱལ་པོ་སློབ་དཔོན་དཔལ་ཆོས་ཀྱི་གྲགས་པ་རྒྱལ་སྲས་ཀུན་ཏུ་བཟང་པོའི་སྤྲུལ་པར་གྲགས་པ་དེས་ཚད་མའི་བསྟན་བཅོས་ཆེན་པོ་སྡེ་བདུན་གྱིས་ལེགས་པར་ཕྱེ་བའོ། ། འོན་ཀྱང་བློའི་མཐུ་གཏིང་དཔག་དཀའ་བས་སྦྱར་བ་དེ་དག་དེ་ཉིད་ཀྱི་སློབ་མ་སློབ་དཔོན་ལྷ་དབང་ལ་སོགས་པས་ཀྱང་མ་ལྕིགས་པས་བཤད་པ་དུ་མ་མཛད་ཀྱང་ལེགས་པར་གསལ་བར་མ་གྱུར་པ་ལས་ཚུལ་ཁྲིམས་དང་དད་པའི་རྟོན་པ་བཟང་པོ་ཅན་གྱི་བློ་མིག་ཞིབ་མོས་རྣམ་པར་འབྱེད་པ་སློབ་དཔོན་ཆོས་མཆོག་དང་སློབ་དཔོན་ཤེས་རབ་འབྱུང་གནས་སྦས་པ་དང་སློབ་དཔོན་བྲམ་ཟེ་བདེ་བྱེད་དགའ་བ་ལ་སོགས་པའི་ལེགས་པར་བཤད་པ་རྣམས་ཀྱིས་གཞུང་དང་དོན་རིལ་པོ་དང་ཆ་ཤས་རྣམ་པར་བཤད་པ་ཉི་མ་དང་ཟླ་བ་དང་རིན་པོ་ཆེ་དང་ཐུབ་པའི་འོད་ལྟ་བུས་ས་སྟེང་གསལ་བར་མཛད་དོ། ། དེའང་སྔོན་ཆད་ཡུལ་ཕྱོགས་འདིར། ། གཞུང་ཡང་ཕྱོགས་ཙམ་བཤད་ཚུལ་ནི། ། མཚན་མོ་ལག་ནོམ་བརྒྱུད་པའི་ས། ། མུན་སྦྲུལ་བྱེད་པ་འབའ་ཞིག་། ། དེ་ཡང་བོད་འདིར་ནི་གཞུང་ཡང་ཕྱོགས་ཙམ་ཉུང་ཤས་ལས་མ་བསྒྱུར་ལ། བཤད་ཚུལ་ནི་ཤིན་ཏུ་ཆུང་སྟེ། མཚན་མོ་ལག་ནོམ་གྱི་གཡོབ་པས་བློ་འཁྲུལ་ནས་དྲེགས་པའི་རླུང་དམར་གྱིས་དེད་པའི་སྦར་སྦུར་འོལ་སྤྱི་ཙམ་ལས་མི་སྣང་ངོ་། ། དོན་འདི་གཟིགས་ནས་རྩལ་ཆེན་གྱི། ། སྐལ་ལྡན་ལ་སོགས་མཁས་མཆོག་རྣམས། ། ལེགས་བསྟེན་རིགས་པའི་གཙུག་ལག་འདིར། ། ཉི་འོད་ཁྱབ་ལྟར་རབ་གསལ་མཛད། ། དེས་ན་དེ་རྣམས་ལ་གཙིགས་པོ་ཆེར་གཟུང་སྟེ། མཁས་པ་ཆེན་པོ་གཞན་ལ་ཕན་པ་བཟང་པོ་དང་། སྐལ་ལྡན་བཟང་པོ་དང་སུན་ཡ་ཤྲི་ལ་སོགས་པ་མང་པོ་དཀའ་བ་ཆེན་པོས་མཉེས་པར་མཛད་ཅིང་རྨད་དུ་བྱུང་བའི་བརྩོན་འགྲུས་ཀྱི་ཁུར་ཆེན་པོ་བསྟེན་པས་གཞུང་དང་དོན་གཉིས་ཀའི་ཆ་ཤིན་ཏུ་ཕྲ་བ་ལ། ཡང་བློ་གྲོས་ཀྱི་སྣང་བ་ཕུལ་དུ་བྱུང་བ་བརྙེས་པས་ཆོས་ཀྱི་སྤྱན་ཆེན་པོར་གྱུར་ཏོ། ། གཞན་ཡང་རྒྱལ་ཡུམ་མཆོག་ཏུ་རྟོགས་དཀའ་ཞིང་། ། གཞུང་ཡང་ཕལ་ཆེར་བསྒྱུར་ཉེས་པར། ། གཟིགས་ནས་དཀའ་བ་རྨད་བྱུང་གིས། ། ལེགས་བསྒྲུབས་རབ་གསལ་རྣམ་ཕྱེ་མཛད། ། དེ་ལྟ་ན་ཡང་འཕགས་པ་ཐམས་ཅད་ཀྱི་བགྲོད་པ་གཅིག་པའི་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་ནི་དོན་གྱི་གནས་རབ་ཏུ་ཟབ་ཅིང་ཡངས་ལ་གཞུང་གི་ཚོགས་ཀྱང་བརླིང་ཞིང་ཕལ་ཆེར་བསྒྱུར་ཡང་ཉེས་པས་དམ་པ་བརྒྱུད་པའི་མན་ངག་ལ་ལྟོས་པར་དགོངས་སོ། ། འདི་ན་གནས་པའི་ཤེས་ལྡན་རྣམས་ཕལ་ཆེར་དེ་ལ་ཕྱོགས་སུ་ལྷུང་ཡང་། ཐམས་ཅད་བློ་མུན་སྦྲུལ་བརྒྱུད་པ་མཚན་མོ་ལག་ནོམ་གྱི་བུན་ལོང་གིས་གཟིངས་ཏེ། རྒྱ་མཚོའི་ཚོང་པ་ཕྱོགས་འཁྲུགས་པ་ལྟར་གཏོལ་མེད་པའི་ངལ་བ་མང་པོས་བསླུས་པར་སྣང་ངོ་། ། དེའི་ཕྱིར་དེ་དག་ལ་བརྩེ་ཤུགས་དྲག་པོས་འཕངས་པས་ཡུལ་དབུས་ཀྱི་ཐུབ་པའི་རིང་ལུགས་པ་བློའི་ནོར་ཅན། དེ་ལ་སྤྱན་དུ་གྱུར་པ་དག་ལ་རབ་ཏུ་དད་ཅིང་གུས་པས། སྔར་གྱི་བས་ཀྱང་བརྒྱ་འགྱུར་གྱིས་འཕགས་པའི་གཏོང་བ་དང་འབད་པའི་སྦྱོར་བས་ལྷོ་ལམ་བགྲོད་དཀའ་བ་རྣམས་སུ་བཙལ་པ་མཛད་པ་ལས། ལ་ལར་ནི་ཕོ་ཉ་ངན་པས་ནོར་མང་དུ་ཆུད་བསན་ཞིང་བརྫུན་གྱིས་དོན་མེད་ཀྱི་ངལ་བས་བསླུས་སོ། ། འོན་ཀྱང་བཟང་པོའི་གནས་ལ་གཏད་པའི་ལས་ཀྱི་འབྲས་བུ་ཕྱིས་འབྱུང་བས་དགོངས་པས་སྐྱོབ་དང་ཞུམ་པའི་བག་ཀྱང་བསྟན་པར་མི་མཛད་དོ། ། དུས་ཕྱིས་ཉིད་ཀྱིས་སྐུ་སྲོག་དང་བསྡོས་ཏེ་ཡ་ང་བའི་ལམ་ནས་སྤྲང་པོའི་ཆ་ལུགས་དང་འཚོ་བ་གཟུང་སྟེ་འོ་བརྒྱལ་དུ་བྱོན་པས། ཉམ་ང་བ་ཐམས་ཅད་ལས་ཅི་ཞིག་ལྟར་འདས་ཏེ། ཤར་ཕྱོགས་ཀྱི་མཁས་པ་ཆེན་པོ་ཡུལ་དབུས་སུ་བྱོན་པས་ཀུན་ཏུ་གྲགས་ཤིང་འགྲོ་བ་མང་པོ་ལ་ཕན་པ་བརྙེས་པ། ཡོན་ཏན་གྱི་རྒྱན་གྱིས་ས་སྟེང་ཀུན་དར་བར་མཛད་པ། དགེ་ལེགས་དུ་མའི་འབྱུང་གནས་ཀྱིས་ཡིད་བཞིན་གྱི་ནོར་བུ་ཆེན་པོ་དཔལ་གོ་མི་འཆི་མེད་དང་། གཞུང་འབུམ་ཕྲག་གསུམ་གྱིས་མགྲིན་པ་བརྒྱན་པ། བསྟན་པ་སྐྱོང་གཉིས་ལ་སོགས་པ་ཆོས་སྨྲ་བ་དགེ་ལེགས་ཀྱི་དད་ཅན་མང་དུ་བསྟེན་ཅིང་མཆོད་པ་དང་བསྙེན་བཀུར་ཆེན་པོས་མཉེས་པར་མཛད་པ་ལས། ལེགས་པར་བཤད་པ་གང་བཞེད་པ་ཚུལ་བཞིན་མནོས་ཏེ་དགོངས་པའི་དོན་ཡིད་བཞིན་དུ་གྲུབ་ནས་གཞུང་རྣམས་ཀྱང་ལེགས་པར་ཞུ་ཆེན་མཛད་ཅིང་། དོན་གྱི་ཚུལ་ཡང་ཕྱིན་ཅི་མ་ལོག་པར་ཤིན་ཏུ་གསལ་བར་མཛད་དོ། ། དུས་རྣམས་ཀུན་ཏུ་ཐུགས་རྗེ་དང་། ། ཤེས་རབ་མཉམ་པར་སྦྱོར་བ་ཡིས། ། ཕ་རོལ་ཕྱིན་དང་བསྡུ་དངོས་སོགས། ། ཚོགས་མཆོག་སྒྲུབ་ལས་གཡེལ་མི་མངའ། ། དེ་ཐམས་ཅད་ཀྱི་དུས་སུ་ཡང་། ། བདག་གིས་དེ་རིང་བསོད་ནམས་དང་། ། ཡེ་ཤེས་ཚོགས་ནི་གང་ཞིག་གམ། ། གཞན་ལ་ཕན་པ་གང་བྱས་ཞེས། ། བྱང་ཆུབ་སེམས་དཔའ་ཡང་ཡང་བསམ། ། ཞེས་གསུངས་པའི་ཚུལ་གྱིས་འགྲོ་བ་མཐའ་དག་ལ་ཁྱབ་པའི་ཐུགས་རྗེ་དང་། ཁྱད་པར་དུ་ཡང་བོད་ཡུལ་གྱི་རིག་པ་ཚོལ་བ་དང་ཡང་རབ་དགེ་ལེགས་ཀྱི་སྐལ་ལྡན་གཙོ་བོར་བྱས་པ་འཛམ་བུའི་གླིང་ཕལ་ཆེར་གྱི་གདུལ་བྱ་ལ་བརྩེ་བས་དྲངས་པའི་ཚོགས་གཉིས་ཀྱི་ཁྱད་པར། སྐྱབས་གསུམ་མཆོད་པ་ལ་སོགས་པ་ཕ་རོལ་ཏུ་ཕྱིན་པ་དྲུག་དང་བསྡུ་བ་བཞི་དང་ཆོས་ཀྱི་སྤྱོད་པ་བཅུས་རབ་ཏུ་ཕྱེ་བ། མཐུ་མཐའ་ཡས་ཤིང་མཆོག་ཏུ་རྙེད་དཀའ་བས་ཡིད་བཞིན་གྱི་ནོར་བུར་བརྗོད་པ་ལ་སོགས་པ་རིག་པ་དང་སྦྱོར་བ་བཟང་པོ་དུ་མའི་ཐུགས་དམ་གྱི་འགྲོ་བ་འདྲེན་པའི་གནས་ཀྱི་སྒྲུབ་བྱེད་མཐའ་ཡས་སྒྲུབ་པ་ལས་གཡེལ་བ་མི་མངའ་བས་རྒྱ་མཚོ་ཆེན་པོར་ཆུའི་ཚོགས་ལྟར་དགེ་ལེགས་སྡུད་པས་ཀྱང་ངོམས་པ་མི་མངའོ། ། རྐང་གཉིས་གཙོ་དེའི་འཕྲིན་ལས་ཚོགས། ། བདག་འདྲས་གཏིང་དཔག་གནས་མིན་ཡང་། ། ཆོས་རྗེ་ཉིད་ཀྱི་བྱིན་རླབས་ལས། ། རབ་དད་ཤུགས་ཀྱིས་ཐིགས་ཚུལ་བརྗོད། ། བདག་ཉིད་ཆེན་པོ་དེའི་འཕྲིན་ལས་ཀྱི་ཚོགས་ནི་ཡིད་བཞིན་གྱི་ནོར་བུས་དཔེར་མི་བཟོད་ལ་རྒྱ་མཚོ་ཆེན་པོ་བས་ཀྱང་ཟབ་ཅིང་ཡངས་པས། སྐལ་པ་ཤིན་ཏུ་མི་མཉམ་པ་བདག་ལྟ་བུས་བསམ་གྱིས་མི་ཁྱབ་པའི་ཕྱིར་མཐའ་བཙལ་བར་ནི་མི་ནུས་མོད་ཀྱི། འོན་ཀྱང་དེ་ཉིད་ཀྱི་བྱིན་རླབས་དང་གསུང་གི་ཟེར་མ་ཙམ་ལས། རྒྱ་མཚོ་ལས་ཐིགས་པ་ལྟ་བུ་ཤིན་ཏུ་དད་པའི་ལག་པས་བཅུས་པའི་རོ། ། བློ་གྲོས་སྦྱངས་པ་ལས་བྱུང་བའི་མོས་པའི་ལྕེའི་དབང་པོས་མྱངས་པ་ལས། བསོད་ནམས་བཟང་པོའི་ལུས་བརྟས་པར་བྱ་བའི་ཕྱིར། བྱང་ཆུབ་སེམས་ཀྱིས་འཕངས་པའི་ཕ་རོལ་ཏུ་ཕྱིན་པ་རྒྱ་མཚོས་བསྡུས་པ། གཞི་གསུམ་གྱི་རྩོམ་པ་ཁ་ན་མ་ཐོ་བ་མེད་པས་སེམས་ཅན་སྨིན་པར་མཛད་པའི་རྣམ་པར་ཐར་པའི་སྒོ་ལ་འཇུག་པ་ཕྱོགས་ཙམ་བརྗོད་དོ། །

དཀོན་མཆོག་གསུམ་མཆོད་ཁྱད་པར་དུའང་། །འདུས་ཆེན་གློ་བུར་དགོངས་མལ་དང་། ། གཉུག་མར་གནས་དང་རྟགས་ཙམ་གྱིས། ། ཚོགས་མཆོག་དུས་བཞིན་ལེགས་བཀུར་མཛད། ། འདི་ལྟར་དེ་ནི་བསོད་ནམས་ཀྱི་དཔལ་ཞིང་བདེ་བར་གཤེགས་པ་ཆོས་ཀྱི་སྐུ་མངའ་བ་སྲས་དང་བཅས་པ་མཆོད་པའི་ཕྱིར་དེ་དག་གི་བདག་པོ་ལས་བྱུང་བ། དད་པའི་སེམས་ཀྱིས་གཞི་དང་བ་ལ་རྒྱལ་བ་སྲས་དང་བཅས་པ་དང་ཆོས་རིན་པོ་ཆེའི་གཟུགས་ཤར་བའི་རྡོ་རྗེ་གདན་བྱང་ཆུབ་ཆེན་པོ་ལ་སོགས་པ་དང་། ས་ཡམ་བྷུ་དང་བྷུ་ཐང་དང་ཤིང་ཀུན་དང་། བྱ་རུང་ཁ་ཤོར་དང་ཐུབ་པ་ལ་སོགས་པ་དང་གསུང་རབ་རིན་པོ་ཆེ་བྱིན་རླབས་མུ་མེད་པས་འགྲོ་བ་འདྲེན་པའི་ཚོགས། སྔ་ནས་བཞུགས་པ་དང་ཉིད་ཀྱིས་སྤྱན་དྲངས་པ་ངོ་མཚར་རྨད་དུ་བྱུང་བ་ཐམས་ཅད་ལ་ཡང་། རེ་རེ་ནས་སྐྱོབ་པ་ཐམས་ཅད་དང་ཆོས་ཐམས་ཅད་ཆོས་ཀྱི་སྐུ་དང་ཆོས་ཉིད་ཐ་མི་དད་པས། རེ་རེར་ཐམས་ཅད་བསྡུས་པར་མོས་པ་ལས་མི་ཕྱེད་པར་དད་པ་དང་། དེ་ལས་ཆོས་ཐམས་ཅད་ལ་མིག་འཕྲུལ་གྱི་བློ་དང་འགྲོ་བ་ཐམས་ཅད་ལ་བརྩེ་བས་ཁྱབ་པས། སངས་རྒྱས་མཆོད་ལ་གང་བརྩོན་དེ། ། བདུད་ཀྱིས་ཟིལ་གྱིས་ནོན་མི་འགྱུར། ། ཞེས་བྱ་བ་ལ་སོགས་པའི་འབྲས་བུ་ལ་ངེས་པ་བརྟན་པོ་མངའ་བས་རྒྱུན་དང་བསྔགས་པའི་དུས་དང་ཟས་ལ་སོགས་པ་ལོངས་སྤྱོད་ཀྱི་ཐོག་མས་བསྡུས་པ་ཕོ་བྲང་དང་གདན་ཆ་དང་སྐུ་ཁྲུས་དང་ན་བཟའ་དང་རྒྱན་དང་། གདུགས་དང་རྒྱན་དང་བ་དན་དང་བླ་རེ་དང་། མཆོད་ཡོན་དང་མེ་ཏོག་དང་འདུག་པ་དང་སྣང་བ་དང་། བྱུག་པ་དང་ཕྱེ་མ་དང་བཟའ་བ་དང་བཏུང་བ་དང་མྱང་བ་དང་བལྡག་པ་དང་། རོལ་མོ་སྣ་ཚོགས་ལ་སོགས་པ་དངོས་པོ་དང་དམིགས་པ་རྒྱ་ཆེན་པོའི་མཆོད་པ་བདུན་གྱིས་བསྡུས་པས་མངོན་སུམ་དང་མངོན་སུམ་མ་ཡིན་པ་དང་གཉིས་ཀར་རང་དང་གཞན་དང་གཉིས་ཀས་མཆོད་པ་ཉེ་བར་བསྒྲུབ་པའོ། ། ཁྱད་པར་དུ་ན་བྱང་ཆུབ་སེམས་དཔའ་དང་ཉན་ཐོས་ཀྱི་དགེ་འདུན་བདག་ཉིད་ལ་ཆོས་བདུད་རྩི་དོན་དུ་གཉེར་བའི་འཁོར་འདུས་པ་ཆེན་པོ་ལ་སོགས་པ་ཕྱོགས་བཞིའི་དགེ་འདུན་ལ་དུས་ཇི་ལྟ་བར་ཆོས་སྟོན་དང་། སྨན་ལ་སོགས་པ་དགུས་མཆོད་ཅིང་། ཆོས་ཀྱི་གླེགས་བམ་དང་གསེར་དངུལ་དང་གོས་དང་རྒྱན་དང་། བཞོན་པ་དང་ཆ་སྤྱད་དང་ལྷབ་ལྷུབ་ལ་སོགས་པ་ཆེན་པོ་ལ་འོས་པའི་ལོངས་སྤྱོད་ཀྱིས་ལན་མང་དུ་ཉེ་བར་སྟོན་ཅིང་ཚིམ་པར་མཛད་པ་དང་། གློ་བུར་དུ་འོངས་པ་དང་འགྲོ་བར་ཆས་པ་གུས་པས་འདུད་པ་ལ་སོགས་པའང་གང་ལ་འོས་པའི་འཚོག་ཆས་ཀྱིས་ཡིད་རངས་པར་མཛད་པ་དང་། ཆོས་སྦྱིན་ཆེན་པོ་འགྱེད་པ་ལ་སོགས་པའི་དོན་དུ་ཡུལ་དང་ཡུལ་དུ་རྒྱུ་ཞིང་གཤེགས་པ་ནའང་གང་དུ་དགོངས་མལ་ལ་སོགས་པས་བཞུགས་པའི་གཞི་དེར་མཁོ་བའི་ཡོ་བྱད་མང་པོས་རྫས་ལས་བྱུང་བའི་བསོད་ནམས་གྱ་ནོམ་པ་བསྒྲུབ་པ་དང་། ཉིད་ཀྱིས་ཐུབ་པའི་བསྟན་པའི་སྟོན་པར་བཙུགས་པའི་གཙུག་ལག་ཁང་ཕུན་སུམ་ཚོགས་པ་ཀུན་འབྱོར་བར་མཛད་པ་དང་། གཞན་སྤྱན་རས་ཀྱིས་བཙས་པའི་སྡེ་གནས་རྣམས་སུ་ཡང་། སྐུ་གཟུགས་དང་མཆོད་རྟེན་དང་དམ་པའི་ཆོས་མང་པོ་དང་། དཀོར་ཆ་དང་ཡོ་བྱད་མཁོ་དགུས་དཀོན་མཆོག་གསུམ་གྱི་རིགས་རྒྱས་པར་མཛད་པ་དང་། དུས་ཀྱི་དྲི་མས་གང་དག་དགེ་སྦྱོང་མ་ཡིན་པ་དགེ་སྦྱོང་དུ་ཁས་འཆེ་ཅན་ཚངས་པར་སྤྱོད་པ་མ་ཡིན་པ་ཚངས་པར་སྤྱོད་པ་ལྟར་སྟོན་པ། འཚོ་བས་བྲེལ་ཞིང་འདོད་པས་བཀོལ་བས་དྲང་སྲོང་གི་རྒྱན་ཆུད་གསོན་པ། ལྷ་དང་བཅས་པའི་འཇིག་རྟེན་གྱི་ཆོམ་རྐུན་དུ་གསུངས་པ་དེ་རྣམས་ལ་ཡང་སྟོན་པའི་གསུང་གིས་ཕྱོགས་ཀྱིས་བཀུར་སྟིའི་ཞིང་དུ་དགོངས་ཏེ་བརྙས་ཐབས་མི་མཛད་པར། གུས་པའི་བཞིན་རས་བཟང་པོས་ཅི་འོས་སུ་ཀུན་འགོད་པས། ཞིང་རབ་གཤིན་ལ་ས་བོན་བཏབ་པ་བཞིན། ། ཞེས་བྱ་བ་ལ་སོགས་པ་གསུངས་པ་ལྟར་ཡོན་གྱི་གནས་དམ་པ་དགེ་འདུན་མཆོད་པ་ལས་ནམ་ཡང་མི་ཉམས་པའོ། ། སྐྱོབ་པ་ཀུན་གྱི་འཕྲིན་ལས་སྒོ། ། ཚངས་སྤྱོད་རྫོགས་པ་འཐོབ་པའི་གཞི། ། བདེ་ལེགས་ཀུན་འབྱུང་དགེ་བའི་བཤེས། ། བསྟེན་པར་མཛད་པས་ངོམས་མི་མངའ། ། གཞན་ཡང་དུས་ཕལ་ཆེར་དུ་ཆོས་སྨྲ་བའི་རིག་པའི་གནས་ཀྱི་ཆ་དང་ཆ་ཅུང་ཟད་ལ་འདྲིས་པ་ཡན་ཆད་ཀྱི་པཎྜི་ཏ་དག་ཀྱང་བཤེས་གཉེན་དུ་བཟུང་ནས། དཀོན་པའི་དོན་གྱིས་རིན་པོ་ཆེའི་འདུ་ཤེས་དང་། ལྷན་ཅིག་སྐྱེས་པའི་ཤེས་རབ་བསྐྱེད་པའི་དོན་གྱིས་མིག་གི་འདུ་ཤེས་དང་། ཤེས་བྱ་ཇི་ལྟ་བ་དང་ཇི་སྙེད་པ་སྟོན་པས་སྣང་བའི་འདུ་ཤེས་དང་། རྫོགས་པའི་བྱང་ཆུབ་ཀྱི་མཐར་ཐུག་པ་བསྐྱེད་པས་འབྲས་བུ་ཆེ་བའི་འདུ་ཤེས་དང་། དེ་ལྟར་ཡང་དེའི་སྒྲུབ་བྱེད་ཏིང་ངེ་འཛིན་དམ་པའི་དགའ་བདེ་སྒྲུབ་པའི་དོན་གྱིས་དགའ་བ་ཁ་ན་མ་ཐོ་བ་མེད་པའི་འདུ་ཤེས་ཀྱིས། བཀུར་སྟི་དང་རྙེད་པ་དང་རིམ་གྲོ་དང་སྒྲུབ་པའི་སྒོ་ནས་བསྟེན་པས་ཆོས་བདུད་རྩི་ཐོས་པའི་ནོར་སོགས་པས་ཀྱང་སྟོངས་པ་མི་མངའ་སྟེ། དེ་ནི་འགྲོ་བའི་བླ་མ་སངས་རྒྱས་ཐམས་ཅད་ཀྱི་འཕྲིན་ལས་ལས་བྱུང་བ། ཚངས་པར་སྤྱོད་པ་རྫོགས་པ་དེ་བསྟེན་པས་འཐོབ་པར་དགོངས་པས་སོ། ། ཇི་སྐད་དུ། དགེ་བའི་བཤེས་གཉེན་བསྟེན་པ་ཚངས་པར་སྤྱོད། ། ཡོངས་སུ་རྫོགས་པར་ཐུབ་པས་གསུངས་དེའི་ཕྱིར། ། སྐྱེས་བུ་དམ་པ་བསྟེན་བགྱི་ཞེས་བྱ་བ་དང་། རྟག་པར་དགེ་བའི་བཤེས་གཉེན་ནི། ། ཐེག་ཆེན་དོན་ལ་མཁས་པ་དང་། ། བྱང་ཆུབ་སེམས་དཔའ་བརྟུལ་ཞུགས་མཆོ། ། སྲོག་གི་ཕྱིར་ཡང་མི་བཏང་ངོ་། ། ཞེས་ཀྱང་གསུངས་པ་བཞིན་ནོ། ། དམ་ཆོས་བསྒྲུབ་ལ་མངའ་བརྙེས་པས། ། རྒྱལ་ཡུམ་གཉིས་དང་བསྟན་བཅོས་གཞུང་། ། འབུམ་ཕྲག་གཅིག་དང་ཁྲི་ཕྲག་གསུམ། ། སྟོང་ཕྲག་བདུན་ནི་ལྷག་བཅས་བསྒྱུར། ། འདིས་ནི་ལེགས་པར་སྦྱར་བའི་སྐད་ལས་གྲོང་ཁྱེར་པའི་སེམས་ཅན་དུ་བསྒྱུར་བའི་ཚུལ་དཔེ་མེད་པ་ལ་མངའ་བརྙེས་པས། དམ་པའི་ཆོས་བསྒྱུར་བས་ཀྱང་བསྟན་པ་རིན་པོ་ཆེ་སྤེལ་བའི་འཕྲིན་ལས་མཐའ་ཡས་པ་མཛད་དོ། ། དེ་ལ་རྟོག་གེ་ཚད་མའི་གཞུང་ལས་ནི། རིགས་ཐིགས་དང་། རྣམ་ངེས་དང་། རྣམ་འགྲེལ་དང་། སློབ་དཔོན་ཆོས་མཆོག་གི་ཊཱིཀ་ཆེ་ཆུང་གཉིས་དང་། ཚད་མ་བརྟག་པ་ཆེ་ཆུང་གཉིས་དང་། གཞན་སེལ་པ་གྲུབ་པ་དང་། སྐད་ཅིག་འཇིག་པ་གྲུབ་པ་དང་། རྣམ་འགྲེལ་གྱི་རྒྱན་དང་། དེའི་ཊཱིཀ་ཡམ་རིས་སྦྱར་བ་དང་། བྲམ་ཟེ་ཆེན་པོའི་རྣམ་འགྲེལ་གྱི་རྗེས་སུ་འབྲངས་པ་སྟོང་བ་དང་། ཚད་མ་བརྟག་པ་བར་མ་དང་། སེལ་བ་གྲུབ་པ་དང་། འབྲེལ་པ་གྲུབ་པ་སྟེ། སྤྱིར་བདུན་ཁྲི་ཉི་སྟོང་ལྷག་དང་བཅས་ཕལ་ཆེའི་གཞི་བསྒྱུར། ཅུང་ཟད་ཞུ་ཆེན་མཛད་པས་ཤིན་ཏུ་དག་པའི་གཞུང་མིག་པས་ཀྱང་ཡིད་ཆེས་པའི་གསལ་བྱེད་དུ་གནས་སོ། ། ཤེས་རབ་ཀྱི་ཕ་རོལ་ཏུ་ཕྱིན་པ་ལས་ནི་རྒྱལ་བའི་ཡུམ་བར་མ་ལེའུ་བརྒྱད་པ་ཕལ་ཆེར་དང་། དེའི་མན་ངག་མངོན་རྟོགས་རྒྱན་དང་། དེ་དག་གི་བཤད་པ་སློབ་དཔོན་འཕགས་པས་སྦྱར་བ་དང་། ཡུམ་བསྡུས་པ་བརྒྱད་སྟོང་པ་དང་། དེའི་རྒྱ་ཆེར་བཤད་པ་སློབ་དཔོན་ཆེན་པོ་བཟང་པོའི་ཞབས་ཀྱིས་སྦྱར་བ་དང་། སློབ་དཔོན་དེའི་འགྲེལ་པ་ཆུང་བ་དང་། དེའི་ཊཱིཀ་རིགས་ཀྱི་བྱིན་གྱི་སྟོད་དང་། སློབ་དཔོན་ཤེས་རབ་འབྱུང་གནས་བློ་གྲོས་ཀྱི་ཊཱིཀ་ཆུང་དང་། སློབ་དཔོན་རིན་ཆེན་འབྱུང་གི་དག་ལྡན་སྟོད་དང་། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་དང་། སློབ་དཔོན་ཕྱོགས་ཀྱི་གླང་པོའི་དོན་བསྡུས་རྩ་འགྲེལ་གཉིས་ཏེ་བཞི་ཁྲི་བརྒྱད་སྟོང་ལྷག་དང་བཅས་པའོ། ། བསྟན་བཅོས་གཞན་དག་ལས་ནི་རྗེ་བཙུན་མ་ཕམ་པའི་ཡང་དག་ཕུལ་གྱི་ཆོས་བཤད་པ་ཐེག་པ་ཆེན་པོའི་གཙུག་ལག་ཕྱི་མ་དང་། དུས་དང་པོར་བྱ་བ་མངོན་པ་བསྡུས་པ་དང་། བསླབ་པ་ཀུན་ལས་བཏུས་པ་དང་། བྱང་ཆུབ་སེམས་དཔའི་སྤྱོད་པ་ལ་འཇུག་པ་དང་། ཤེས་རབ་ཀྱི་ལེའུའི་དཀའ་འགྲེལ་དཱན་ཤྲིས་སྦྱར་བ་དང་། འཕགས་པ་བཟང་སྤྱོད་ཀྱི་འགྲེལ་པ་དང་། ལས་དང་པོ་བའི་ཚུལ་དང་། སེམས་སྦྱངས་པའི་བླ་མའི་ཆོ་ག་དང་། གཉིས་མེད་ཐིགས་པ་རྣམས་ཏེ་བརྒྱད་སྟོང་བཞི་བརྒྱ་ལྷག་དང་བཅས་པ་རྣམས་ལ་ལ་གཞི་བསྒྱུར་ལ་ལ་ཞུ་ཆེན་མཛད་པའོ། ། གསང་སྔགས་ཀྱི་གཞུང་ལས་ནི། སློབ་དཔོན་འཕགས་པའི་སྒྲུབ་ཐབས་རིམ་པ་ལྔ་པ་འགྲེལ་པ་དང་བཅས་པ་དང་། སློབ་དཔོན་སངས་རྒྱས་ཡེ་ཤེས་ཀྱི་ཡན་ལག་བཞི་པའི་སྒྲུབ་ཐབས་དང་། དེའི་འགྲེལ་པ་གནས་ལྡན་དང་ཀུན་ཏུ་བཟང་པོས་སྦྱར་བ་གཉིས་དང་། དོན་ཡོད་ཞུགས་པའི་གཟུངས་དང་། རྡོ་རྗེ་ལྕགས་ཐག་གི་གཟུངས་དང་། དབང་བསྐུར་བའི་ཆོ་ག་དང་། མཚན་བརྗོད་ཀྱི་འགྲེལ་པ་སློབ་དཔོན་གཉིས་མེད་རྡོ་རྗེས་སྒྱུར་བའི་སྟོད་དང་། ཀུན་སྤྱོད་ཀྱི་རྒྱུད་དང་འབྲེལ་བ་གཉིས་དང་། བུ་ཨི་པའི་སྒྲུབ་ཐབས་རྩ་འགྲེལ་ལ་སོགས་པ་བདེ་མཆོག་གི་ཕྲན་བཅུ་ལྷག་ཙམ་དང་། རྡོ་རྗེ་ཕག་མོའི་སྐོར་གྱི་ཆོས་ཕྲན་དགུ་དང་། དགྱེས་པ་རྡོ་རྗེའི་འགྲེལ་པ་བྱང་ཆུབ་སེམས་དཔའ་རྡོ་རྗེ་སྙིང་པོས་སྦྱར་བ་དང་། དུས་ཀྱི་འཁོར་ལོ་ལ་རྟེན་པའི་གཞི་ཡང་དག་པར་སྦྱོར་བའི་རྣམ་འགྲེལ་སློབ་དཔོན་གོ་མི་ཆེན་པོས་སྦྱར་བ་རྣམས་ཏེ་སྟོང་ཕྲག་བརྒྱད་ལྷག་དང་བཅས་པའོ། ། དེ་ཐམས་ཅད་ནི་གཞི་བསྒྱུར་ཉིད་དོ། ། དེ་ལ་སོགས་པའི་གཞུང་རྣམས་དོན། ། གསན་དང་གཟིགས་སོགས་མཛད་པ་ན། ། རྨད་བྱུང་དད་བློ་བརྩོན་འགྲུས་ཀྱིས། ། ལྷ་དང་མཚུངས་འབྱོར་ཁྱད་གསོད་དེ། ། ཉི་ལྟར་གསལ་འཕགས་བློ་སྦྱངས་པས། ། ལུང་རིགས་ཚུལ་གཉིས་ཁོ་ན་ཡིས། ། ཇི་བཞིན་བརྙེས་ནས་བརྩེ་ཆེན་ལས། ། སེར་སྣ་དཔེ་འཁྱུད་རྒྱང་རིང་མཛད། ། དེ་རྣམས་དང་གཞན་ཡང་རྗེ་བཙུན་མ་ཕམ་པའི་ཐེག་པ་ཆེན་པོ་མདོ་སྡེའི་རྒྱན་དང་དབུས་དང་མཐའ་རྣམ་པར་འབྱེད་པ་དང་། རྗེ་བཙུན་ཀླུ་གྲུ། སྒྲུ། ཀྱི་དབུ་མའི་རྩ་བ་ཤེས་རབ་རྣམ་པར་བཤད་པ་དུ་མ་དང་བཅས་པ་དང་། སློབ་དཔོན་ཡེ་ཤེས་སྙིང་པོ་དང་། བྱང་ཆུབ་སེམས་དཔའ་ཞི་བ་འཚོ་དང་། སློབ་དཔོན་ཀ་མ་ལ་ཤཱི་ལའི་གཞུང་ལ་སོགས་པ་དབུ་མའི་བསྟན་བཅོས་མང་པོ་སྟེ། མདོ་དང་བསྟན་བཅོས་དེ་དག་ལ་སོགས་པ་ལ། གང་ཞིག་འདོན་དང་འདྲི་དང་འཛིན་པ་དང་། ། གཞན་ལ་འདྲི་ཞིང་ཐོས་པ་འཛིན་བྱེད་པ། ། དེ་ཡི་བློ་ནི་ཉི་མའི་འོད་ཟེར་གྱིས། ། པད་མ་བཞིན་དུ་རྣམ་པར་ཁ་འབྱེའོ། ། ཞེས་གསུངས་པའི་ཚུལ་གྱིས། གསན་པ་དང་གཟིགས་པ་ལ་སོགས་པས་ཡོངས་སུ་སྤྱད་པ་རྨད་དུ་བྱུང་བ་མཛད་དེ་བཤད་པ་དམ་པས་ཀྱང་ཐུབ་པའི་བསྟན་པ་ཤིན་ཏུ་རྒྱས་པར་མཛད་དོ། །འདི་ལྟར་དེས་སའི་བདག་པོ་ཆེན་པོ་ལྟ་བུའི་དཔལ་བདེ་བླག་ཏུ་བརྙེས་ཀྱང་། ཆོས་རིན་པོ་ཆེ་ལ་གཅིག་ཏུ་གཞོལ་བས། ཡུངས་མར་བཀང་བའི་སྣོད་བསྐུར་ནས། ། རལ་གྲི་ཐོགས་པ་དྲུང་བསྡད་དེ། ། བོན་བསོད་སྡིགས་འཇིགས་པ་ལྟར། ། བརྟུལ་ཞུགས་ཅན་གྱིས་དེ་ལྟར་བསྒྲིམ། ། ཞེས་གསུངས་པ་ལྟར། འདོད་པའི་ཡུལ་ཐམས་ཅད་ཀྱིས་མི་འཕྲོགས་པའི་དད་པ་ལ་སོགས་པ་དགེ་ལེགས་བཟང་པོའི་བསམ་པའི་བརྟུལ་བ་བརྟན་པས་ཉེ་བར་བསྟན་པ་དེ་ཁོ་ན་ཉིད་མཐའ་དང་དབུས་མེད་པའི་ནམ་མཁའི་དཀྱིལ་དུ་ཞུགས་ཤིང་། ཡོན་ཏན་རིན་པོ་ཆེ་དཔག་ཏུ་མེད་པ་བརྩེགས་པའི་རིའི་ཕོ་མཐོན་པོ་ལས། ཤེས་རབ་དང་ཡེ་ཤེས་རབ་ཏུ་གསལ་ཞིང་འབར་ལ་མི་བཟོད་པར་རྣོ་ཞིང་མྱུར་བའི་དཀྱིལ་འཁོར་བཟང་པོ་ཤར་ཏེ། བློ་དང་ལྡན་པ་དད་པའི་ནོར་བསགས་ཤིང་བརྩོན་འགྲུས་འབར་བ་རྩོམ་པའི་གདུལ་བྱའི་ཐེལ་ལྡིངས་གཞོལ་བར་གྱུར་པ་རྣམས་ཀྱི་རྨོངས་པའི་མུན་པ་བསལ་ཏེ་བློ་གྲོས་ཀྱི་པདྨ་ཁ་འབྱེད་ཅིང་དགེ་བའི་ལོ་ཏོག་སྨིན་པར་བྱེད་པའི་འོད་ཀྱི་དྲ་བ་འཕྲོ་བའི་ཉི་མ་ཆེན་པོར་གྱུར་པའོ། ། དེས་ན་གཞན་གྱི་བློ་འོལ་བྱི་ཙམ་མམ་རྨི་ལམ་ཙམ་དུའང་མི་འཇུག་ཅིང་། སྐྱེ་བ་མང་པོར་དམ་པའི་མན་ངག་ལ་ནན་ཏན་བྱས་པས་ཀྱང་རྙེད་པར་དཀའ་བ་ཕྲ་ཞིང་ཡངས་པའི་དོན་གྱི་གནས་རྣམས། གཟུ་ལུམས་དང་རང་དགར་འཇུག་པའི་བག་ཙམ་ཡང་སྤངས་ཤིང་དམ་པའི་ལུང་དང་རིགས་པའི་ལམ་ལས་ཇི་ལྟ་བ་བཞིན་དུ་རྣམ་པར་ངེས་པ་བརྙེས་ནས་གཞན་གྱི་དོན་ཉི་ཚེ་སྒྲུབ་པར་བཞེད་པའི་ཐུགས་རྗེའི་ཐུགས་འབའ་ཞིག་གིས་ཆོས་ལ་སློབ་དཔོན་གྱི་དཔེ་འཁྱུད་དང་སེར་སྣ་ཕྲ་མོའང་ཐག་བསྲིངས་པ་ཞིག་། ། ཀུན་ལ་བུ་གཅིག་ལྟར་མཉམ་པའི། ། ཐུགས་ཀྱིས་སྐྱོ་བ་མི་མངའ་བར། ། བདེ་གཤེགས་གསུང་དང་མཚུངས་པ་ཡི། ། བཤད་པ་དམ་པས་རབ་གསལ་མཛད། ། དེ་ལས་གདུལ་བྱའི་ཚོགས་འཇིག་རྟེན་ན་ཆེན་པོར་བཀུར་བ་དང་གསར་ཞུགས་རྣམས་སམ། བློ་ཤིན་ཏུ་རྒྱས་པ་དང་ཚིག་རེ་བཀྲི་དགོས་པ་རྣམས་སམ། ཐག་རིང་ས་ནས་དཀའ་བས་བགྲོད་པ་དང་ཉེན་ཀོར་ན་གནས་པ་རྣམས་སམ། བསྙེན་བཀུར་ཆེན་པོས་མཆོད་པ་དང་འཚོ་བ་ཡང་ཉིད་ལ་ལྟོས་པ་རྣམས་ཀྱང་རུང་སྟེ། ཆོས་ལ་གུས་པ་ཐམས་ཅད་ལ་སྙོམས་པ་ཉིད་དུ་བུ་གཅིག་པའི་ཕ་ལྟར་བརྩོན་ཞིང་མི་སྐྱོ་བར་རང་གི་བདེ་བ་ཡལ་བར་དོར་ནས་སྐུ་སྲོག་དང་ཡང་བསྔོས་པས། ཟས་དང་གོས་དང་སྨན་དང་གནས་ལ་སོགས་པས་ཉེ་བར་རྟེན་ཅིང་། རྣམ་གྲོལ་གྱི་ས་བོན་གཏད་པའི་ཕྱིར། གཞལ་བྱ་དགོད་པ་བཟང་པོ་སྔོན་དུ་བཏང་སྟེ་གཞུང་དོན་ཇི་ལྟ་བར་འཆད་པའི་བསྡུས་དོན་དང་རྣམ་པར་བཤད་པ་དུ་མ་དང་སྦྱར་བའི་གསལ་བྱེད་དང་བཅས་པར། རབ་ཏུ་སྙན་ཅིང་བརྗིད་ལ་བྱེད་པ་གསལ་ཞིང་རྣམ་པར་དག་པ་ཟུར་ཕྱིན་པ་ལྷད་མ་ཞུགས་པ་མཉན་བདེ་བ་སྟོན་པ་དང་མཚུངས་པར་དད་པ་མི་བྱེད་པས་ཡིད་ཚིམ་པས་འགེངས་པའི་ཕྱིར། ཚངས་པ་དང་ཀ་ལ་པིང་ཀ་ལ་སོགས་པའི་དབྱངས་པས་ཀྱང་ཁྱད་ཞུགས་པའི་བཤད་པ་ལོ་ཉི་ཤུ་ཚང་བར་མཛད་པས་སོ། ། ཇི་སྐད་དུ། གང་ཞིག་བློ་བཟང་སྐྱོ་བ་མེད་ལྡན་བརྩེ་བ་ཅན། ། སྙན་པར་རབ་གྲགས་ཆོ་ག་བཟང་ཞེས་ལྡན་པ་ཡི། ། བྱང་ཆུབ་སེམས་དཔའ་ལེགས་པར་སྨྲ་པ་ཡིན་པ་སྟེ། ། བཤད་པས་སྐྱེ་བོའི་ནང་ན་ཉི་མ་བཞིན་དུ་ལྷམ། ། ཞེས་གང་གསུངས་པ་ཉིད་དོ། ། འདིས་སྦྱར་བ་མཛད་པའི་གཞུང་གི་ཚོགས་ནི་འདི་ལྟ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་དོན་བསྡུས་དང་རྣམ་བཤད་དང་། ཡུམ་བརྒྱད་སྟོང་པའི་འགྲེལ་པའི་དོན་བསྡུས་དང་། ཤེས་རབ་སྙིང་པོ་འགྲེལ་པ་བཅས་པའི་དོན་བསྡུས་དང་རྣམ་བཤད་དང་། མདོ་སྡེའི་རྒྱན་དང་རྒྱུད་བླ་མ་དང་། དབུས་དང་མཐའ་རྣམ་འབྱེད་དང་ཆོས་དང་ཆོས་ཉིད་རྣམ་འབྱེད་བཞིའི་དོན་བསྡུས་རེ་རེ་དང་རྣམ་བཤད་རེ་རེ་དང་། དབུ་མའི་རྩ་བ་ཤེས་རབ་ཀྱི་དོན་བསྡུས་དང་། དེའི་འགྲེལ་པ་ཤེས་རབ་སྒྲོན་མའི་དོན་བསྡུས་དང་། བདེན་གཉིས་ཀྱི་དོན་བསྡུས་དང་རྣམ་བཤད་དང་། དབུ་མའི་རྒྱན་གྱི་དོན་བསྡུས་དང་། དབུ་མ་སྣང་བའི་དོན་བསྡུས་དང་། བྱང་ཆུབ་སེམས་དཔའི་སྤྱོད་པ་ལ་འཇུག་པའི་དོན་བསྡུས་དང་རྣམ་བཤད་དང་། བསླབ་པ་ཀུན་ལས་བཏུས་པའི་དོན་བསྡུས་དང་། དེ་ཁོ་ན་ལ་འཇུག་པའི་གཞུང་བསྡུས་པ་དང་དོན་བསྡུས་པ་དང་། བདེན་ཆུང་དང་མན་ངག་གཉིས་ཀྱི་བསྡུས་དོན་དང་། དབུ་མ་སྤྱིའི་དོན་བསྡུས་དང་། ཚད་མ་རྣམ་པར་ངེས་པ་ཊཱི་ཀ་དང་བཅས་པའི་བསྡུས་དོན་དང་རྣམ་བཤད་ཆེན་པོ་དང་། རིགས་ཐིགས་འགྲེལ་པ་དང་བཤད་པའི་བསྡུས་དོན་དང་རྣམ་བཤད་དང་། རྣམ་ཕྲེང་རྒྱན་དང་བཅས་པའི་བསྡུས་དོན་དང་། ལེའུ་དང་པོའི་སྟོད་ཅུང་ཟད་ཀྱི་རྣམ་བཤད་དང་། ཆོས་མཆོག་ཆེན་པོའི་ངག་དང་པོའི་ཚིགས་སུ་བཅད་པ་བདུན་གྱི་བཤད་པ་དང་། དེའི་གཞན་སེལ་བའི་སྐབས་ཅུང་ཟད་བཤད་པ་དང་། སློབ་དཔོན་ཆོས་མཆོག་གི་ཚད་མ་བརྟག་པ་ཆུང་བའི་བསྡུས་དོན་དང་། སེལ་བ་གྲུབ་པའི་བསྡུས་དོན་དང་སྟོད་ཀྱི་བཤད་པ་དང་། སྐད་ཅིག་འཇིག་པ་གྲུབ་པའི་བསྡུས་དོན་དང་། བྲམ་ཟེ་ཆེན་པོའི་སེལ་པ་གྲུབ་པའི་བསྡུས་དོན་དང་སྟོད་ཀྱི་རྣམ་བཤད་དང་། འགྲེལ་བ་གྲུབ་པའི་བསྡུས་དོན་དང་སྟོད་ཀྱི་རྣམ་པར་བཤད་པ་རྣམས་སོ། ། དེས་ནི་ཡུལ་འདིའི་སྤྱོད་ལྡན་མི། ། དེ་ཉིད་ཤེས་ཚོལ་རབ་བརྩོན་རྣམས། ། ཐུན་མོང་མིན་པར་བློ་སྦྱངས་པས། ། ཐུབ་ཆེན་བསྟན་པ་ཕུལ་བྱུང་གསལ། ། དེ་ལས་བོད་ཆེན་པོའི་སྐད་སྨྲ་བའི་སྐྱེ་བོ་བློ་མིག་ཅན་བརྩོན་པ་མི་ལྷོད་པས་དམ་པའི་ལམ་ཚོལ་བ། སྔོན་ཐུན་མོང་མ་ཡིན་པའི་བཤེས་གཉེན་གྱི་རྗེས་སུ་འཛིན་པའི་དགེ་བ་བཟང་པོ་དང་སྨོན་ལམ་སྟོབས་ཅན་བསགས་པ་རྣམས་ཀྱིས། ཤེས་བྱའི་གནས་དམ་པ་ལ་གཞན་གྱིས་འབད་པ་ཆེན་པོས་སྦྱངས་པ་ལས་སྟོང་འགྱུར་སྟོང་འགྱུར་གྱིས་ཁྱད་ཞུགས་པའི་རྟོགས་པ་རྙེད་ཅིང་། འཕགས་པའི་ནོར་སྡུད་པས་ཚེ་དང་ལུས་དང་ལོངས་སྤྱོད་ཀྱི་སྙིང་པོ་ལེན་པ་ལ་བརྩོན་པར་བྱེད་དོ། ། དེས་ན་དེ་དག་གིས་ཡུལ་དབུས་དང་ཁ་ཆེ་ལ་སོགས་པ་རིག་པའི་འབྱུང་གནས་སུ་བརྗོད་པ་དག་གི་སྐྱེ་བོ་བློའི་སྟོབས་མི་ཆུང་བ་དག་ཀྱང་རིགས་པའི་ལམ་གྱིས་ཚར་གཅོད་ནུས་པས། འདི་ན་ཐུབ་པའི་བསྟན་པའི་སྒྲོས་ནི་དེང་སང་ཁོ་ན་མཐར་ཕྱིན་པར་གནས་སོ། ། རྒྱལ་ཡུམ་ལ་སོགས་ལེགས་གསུངས་དང་། ། དགོངས་འགྲེལ་བསྟན་བཅོས་དམ་པ་རྣམས། ། གསེར་ལ་སོགས་པས་གླེགས་བམ་མཆོ། ། བྲིས་ཏེ་གཅེས་སྤྲས་ཆེན་པོའང་མཛད། །

གཞན་ཡང་དམ་པའི་གཙུག་ལག་རྣམས་མི་ནུབ་པར་ལོངས་སྤྱོད་ཅིང་ཚེ་རབས་ཐམས་ཅད་དུ་རྗེས་སུ་བསྒྲུབ་པའི་བསོད་ནམས་བསག་པའི་རྒྱུར། ཡུམ་ཆེན་མོ་ལ་སོགས་མང་དུ་ནི་བེཌཱུརྱའི་གདོང་ཅན་གྱི་གླེགས་བམ་ཆེན་པོ་ལ་གསེར་བཙོ་མའི་ཡི་གེ་རབ་ཏུ་གསལ་བ་བྲིས་ཏེ། ཕུ་དུད་དུ་བྱ་བ་དུ་མས་གཅེས་སྤྲས་མཛད་ཅིང་། མདོ་གཞན་རྣམས་དང་བསྟན་བཅོས་དམ་པ་མང་པོ་ཡང་གླེགས་བམ་ཆེན་པོ་ལ་ཡི་གེ་རབ་ཏུ་གསལ་བས་བྲིས་ཏེ་བཞུགས་སོ། ། གཙོ་བོ་དེ་ཡིས་སྤྱན་ཟུར་ཙམ། ། གཟིགས་པའི་གཞུང་རྣམས་ཐམས་ཅད་ཀྱང་། ། ཆད་ལྷག་ནོར་བའི་དྲི་མ་ད། ། ཆུང་ངུའང་བསལ་ཏེ་རབ་དག་མཛད། ། དེ་ཐམས་ཅད་ཀྱང་གཞུང་སྔ་མ་ཡིད་ཆེས་པའི་གནས་དག་ལས་ཡི་གེ་ཉུང་ཟད་ཀྱང་མ་འགྲུས་པས་ཤིན་ཏུ་དག་པར་མཛད་ཅིང་། ཡི་གེའི་མཚམས་སུ་བྱས་པ་ཚེག་དང་ཤད་ལ་སོགས་པའང་ཚེགས་ཆེན་པོས་ལེགས་པར་བཅོས་ཏེ། དེས་སྤྱན་རས་མཛད་པའི་གཞུང་རྣམས་ནི་མིག་པས་ཀྱང་ཡིད་ཆེས་པའི་གནས་སོ། ། དམ་ཆོས་སྣོད་རྣམས་ཐོབ་དཀའ་བའི། ། དལ་འབྱོར་དོན་ཡོད་སྤྲོ་བསྐྱེད་ཅིང་། ། མི་རྟག་སྲིན་པོས་སྐྲག་ཡིད་ཀྱིས། ། ལེགས་ཉེས་ལས་ཉིད་ལ་སྟོན་ལ། ། སྲིད་པའི་མཚོ་ལ་སྐྱོ་བའི་བློས། ། ཐར་པའི་གླིང་དོན་གཉེར་བ་ལས། ། བརྟུལ་ཞུགས་བཟང་ལ་ལེགས་བཀོད་ནས། ། ཟབ་ཅིང་རྒྱ་ཆེའི་ལམ་འཛུད་མཛད། ། གཞན་ཡང་བོད་ཡུལ་མཐའ་དག་གི་སྐྱེ་བོ་དད་པ་དང་བརྩོན་འགྲུས་དང་ཤེས་རབ་དང་སྙིང་རྗེ་ལ་སོགས་པས་ཐེག་པ་གསུམ་གྱི་སྣོད་དུ་གྱུར་པ་རྣམས། གང་འཚམ་པའི་ལམ་ལ་སྦྱོར་བས་དལ་འབྱོར་ཆུད་མི་གཟན་པ་ལ་སོགས་པ་དུས་དང་པོར་བྱ་བས་རིམ་གྱིས་ཁྲིད་པར་མཛད་དེ། ཚུལ་ཁྲིམས་ཀྱི་སྡོམ་པ་དང་བྱང་ཆུབ་ཀྱི་སེམས་རིན་པོ་ཆེ་ལ་དགོད་པ་དང་། སྐྱེས་བུ་དམ་པ་ལ་བསྟེན་པ་དང་། དམ་པའི་ཆོས་ཉན་པ་དང་། ཚུལ་བཞིན་སེམས་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་ལ་སོགས་པ་འདྲི་བ་དང་འཛིན་པ་དང་འཆང་བ་དང་ཀློག་པ་དང་ཁ་ཏོན་བྱེད་པ་དང་ཀུན་ཆུབ་པར་བྱེད་པ་དང་རབ་ཏུ་སྟོན་པ་དང་གསང་སྔགས་བཟླས་བརྗོད་བྱེད་པ་ལ་སོགས་པ་ཀློག་པའི་འཁོར་ལོས་བསྡུས་པ་དང་། ཐབས་ཀྱི་ཁྱད་པར་རྒྱ་ཆེན་པོ་དང་དེ་ཁོ་ནར་ཟབ་མོ་སྒོམ་པ་བསམ་གཏན་གྱི་འཁོར་ལོས་བསྡུས་པའི་ཡི་དམ་བླང་བ་དང་། སྦྱིན་པ་ལ་སོགས་པའི་ཚོགས་མཐའ་ཡས་པ་སྒྲུབ་པ་ལ་ལེགས་པར་འདོམས་པས་ཀྱང་བསྟན་པ་རིན་པོ་ཆེ་རབ་ཏུ་རྒྱས་པར་མཛད་པའོ། ། དེང་སང་སྡོམ་བརྩོན་ཕལ་ཆེར་ཡང་། ། མནོག་ཆུང་ཉེས་མང་ནོར་གྱི་ཕྱིར། ། ཁྲེལ་སྤངས་དམ་པའི་ཚུལ་འདོར་ན། ། རྒྱང་རིང་འཕགས་པའི་བློ་མངའ་འདི། ། ཟས་གོས་སྨན་ནོར་སྤྲིན་ཕུང་ལྟར། ། འདུ་འགོད་ཆེན་པོའི་སྒོར་གྱུར་ཀྱང་། ། རང་བདེའི་རོ་མྱང་ཐག་བསྲིངས་ཏེ། ། ཕན་འདོགས་ནད་པ་ལས་ཉེས་དང་། ། ཐབས་ཉམས་བྱིས་བགྲོད་སློངས་མོས་འཚོ། ། རྟེན་མེད་ལོག་ལྟུང་ལེགས་སྐྱོབ་མཛད། ། དད་ལྡན་འབྱོར་ཚོགས་གཏེར་སྒྱུར་ཞིང་། ། རྩོད་སོགས་འཚེ་བ་རྒྱུན་གཅོད་པའོ། ། དེང་སང་སྐྱེ་བོ་ཕལ་ཆེར་ནི་སྙིང་པོ་མེད་ཅིང་ཉེས་ཆགས་པ་མང་པོ་ནོར་ལ་གདུང་བའི་སྲེད་པས་ཡིད་བསླུས་ཏེ། སྟོན་པའི་སློབ་མར་ཁས་འཆེ་བ་དགེ་སློང་ལ་སོགས་པ་ཆོས་ལ་མང་དུ་གོམས་པ་བྱས་པར་རློམ་པ་དག་ཀྱང་། རབ་ཏུ་ཕུང་བའི་སྒོར་གྱུར་པ་ཉོན་མོངས་པ་དང་ཉེས་སྤྱོད་མང་པོའི་འདམ་གྱིས་གོས་ཤིང་། བདེ་འགྲོ་དང་ཐར་པའི་སྲོག་ཡལ་བ་དང་ཡང་བསྡོས་ཏེ་ལས་ངན་པ་ལ་ཤ་ཐང་བ་མང་པོས་སྒྲུབ་བོ། ། ཅུང་ཟད་དམ་མང་དུའང་རྙེད་པར་རུང་བ་རྣམས་ཀྱང་གཏན་དུ་མི་འབྲལ་ཞིང་རང་དབང་ཡོད་པ་ལྟར། སེར་སྣ་དྲག་པོས་འཛིན་པ་དང་སྤེལ་བསྐྱེད་ཀྱི་ངལ་བས་རྩོམ་པ་བཟང་པོ་ཐམས་ཅད་ཡལ་བར་འདོར་རོ། ། བརྒྱ་ལམ་ཅུང་ཟད་གཏོང་སྲིད་ན་ཡང་ཤ་གཅོད་པ་ཙམ་དུ་མི་བཟད་པར་འཕགས་ཤིང་། སེར་སྣའི་དུག་གིས་དབང་མེད་དུ་སྤགས་པས་ཕྱིར་ཡང་འགྱོད་པའི་མེས་ཡིད་སྲེག་པ་ལ་སོགས་པ་ཉེས་ཆགས་པ་མང་པོས་རོག་པར་སྣང་ངོ་། ། རྨད་དུ་བྱུང་ཞིང་བརྟན་པའི་དཔལ་ཡོན་ཅན་འདི་ནི། གསེར་གྱི་ཕྱེ་མ་བདལ་བ་སྟོང་གསུམ་ཁྱབ་པ་ལ་སོགས་པ་ཅི་ལྟ་བུ་ཞིག་བརྙེས་ཀྱང་། དེ་ཉིད་ཀྱི་ཚེ་སྙིང་པོ་མེད་པའི་ནོར་གྱིས་སྙིང་པོ་ཕན་པས་གཏོང་བ་ཙམ་གྱི་ཐུགས་རངས་པ་མ་གཏོགས་པ་ནོར་གྱི་རོ་ལས་རྩ་རྩེ་ཙམ་དུའང་མི་གཟིགས་ན་ནོར་ཕལ་བ་ལ་ལྟ་ཅི་སྨོས་ཏེ། གཞན་དུ་ན་སྔོན་བསོད་ནམས་ལྷུན་སྟུག་པ་བསགས་པ་ལས། དང་པོའང་འབྱོར་པ་ཆེན་པོ་མངའ་བའི་གདུང་རྒྱུད་ཁྱིམ་རྒྱས་པར་འཁྲུངས་ལ་སློབ་སྦྱོང་མཛད་པ་ནའང་ཞང་ཞུང་དང་ཁ་ཆེ་དང་བལ་ཡུལ་ལ་སོགས་པར་བཞུགས་པའི་ཚེ་ནི་དེ་དག་ན་འབྱོར་བ་ལྷ་དང་མཉམ་པ་སྔར་བྱུང་མ་མྱོང་བ་དག་གིས་བདེ་བར་གནས་ཤིང་། ཡམས་ལ་སོགས་པའི་གནོད་པའང་ཆུང་ངོ་། ། ཕྱིས་བོད་ཡུལ་དུ་བྱོན་པ་ནའང་འདི་ན་གནོད་པ་དང་ཉམས་ང་བ་ནི་ཉུང་ལ། གསེར་གྱི་འབྱུང་ཁུངས་ཆེན་པོ་དག་ཁ་ཕྱེ་ཞིང་ཕྱོགས་ཀུན་ཏུ་འབྲུ་རྒྱས་པ་ལ་སོགས་པས་ལོངས་སྤྱོད་མཆོག་ཏུ་བཀྲབས་པ་དང་དར་བར་གྱུར་ཏོ། ། ཕྱིས་ནི་ཡུལ་དེ་དང་དེ་དག་དུའང་རྒྱལ་པོའི་གནོད་པ་དང་མུ་གེ་ལ་སོགས་པའི་འཚེ་བ་དང་བརྡངས་དང་ཉམས་པ་སྣ་ཚོགས་བྱུང་བར་ཐོས་ཤིང་མཐོང་ངོ་། ། དེས་ན་འདི་ལ་འཛམ་བུའི་གླིང་ཕལ་ཆེར་གྱི་ནོར་བཟང་དགུ་སྤྲིན་ལྟར་འདུ་བ་རྣམས། ཡོན་ཏན་དང་ནི་ཕན་འདོགས་ཤིང་། ། སྡུག་བསྔལ་བ་ལ་དགེ་ཆེན་འགྱུར། ། ཞེས་གསུངས་པ་ལྟར་ཡོན་གནས་དམ་པ་རྣམས་དང་སྡུག་འཕོངས་པ་ལ་སོགས་པ་ཕལ་བ་རྣམས་ལ། བསོད་ནམས་ཐམས་ཅད་ཀྱི་ཐོག་མར་འགྲོ་ཞིང་ཡོངས་སུ་འདྲེན་ལ་ཀུན་ཏུ་སྡུད་པ་སྦྱིན་པའི་ཕ་རོལ་ཏུ་ཕྱིན་པས་དོན་ཡོད་པར་མཛད་དོ། ། ཁམས་མི་མཉམ་པ་ནད་ཀྱིས་ཉམ་ཐག་པ་རྣམས་ལ་ཡང་ལྷག་པར་བརྩེ་བས་སྨན་པ་དང་སྨན་དང་རིམ་གྲོ་པ་དང་ཟས་སྐོམ་དང་གནས་དང་བཞོན་པ་དང་བསུ་བསྐྱེལ་ལ་སོགས་པར་དགོས་དགུ་སྒྲུབ་པས་ཕ་མས་བརྒྱ་འགྱུར་གྱིས་ཕན་འདོགས་པས་རྗེས་སུ་འཛིན་པར་མཛད་དོ། ། མཚམས་མེད་པ་བྱས་པ་དང་དམ་པའི་ཆོས་སྤོང་བ་དང་དཀོན་མཆོག་གི་དཀོར་ལ་སྤྱོད་པ་ལ་སོགས་པ་ཡ་ང་བའི་ལས་ཀྱི་དབང་མེད་དུ་མནར་བ་རྣམས་སམ། ནོར་བཙན་ཐབས་སུ་བརླག་པ་དང་གློ་བུར་དུ་གཉེན་འདུན་དང་བྲལ་བ་ལ་སོགས་པས་བདེ་བའི་གནས་ལས་ཉམས་པ་རྣམས་སམ། སྲེད་པ་དྲག་པོས་བཀོལ་ཏེ་ཐག་རིང་པོར་འཁྱམས་པའམ། ལམ་དང་ལམ་གོལ་བར་བཞུགས་པའི་མགྲོན་པོ་འཚོག་ཆས་དང་མི་ལྡན་པ། རང་གི་དཔལ་ཀུན་ཏུ་འབྱོར་བའི་སྙན་པའི་ཟེར་གྱི་རྗེས་སུ་འབྲངས་ཏེ། ཡུན་རིང་དུ་བུ་སྡུག་པ་དང་མ་ཕྲད་པའི་ཕ་མས་བུ་མཐོང་བ་ལྟར་དགའ་བ་དང་རེ་བ་ཆེན་པོའི་ཡིད་ཀྱིས་དབུགས་ཕྱིན་པ་རབ་ཏུ་སྤྲོ་སྤྲོ་ལྟར་ལྟ་ཞིང་གུས་པས་བཏུད་དེ་སློང་བའི་སྐྱེ་བོ་རྣམས་དང་། སེར་སྣ་དང་བརྐམ་པ་ལ་སོགས་པས་ནོར་གྱི་ཕྱིར་སྡིག་པ་མི་བཟད་པ་བྱས་པའི་རྣམ་སྨིན་འཕྲལ་དུ་མྱོང་བའམ་ལྷག་མ་ལུས་པས་དབུལ་པོར་གྱུར་པ་སློངས་མོས་དཀའ་བར་འཚོ་བས་དུས་འདའ་བ་རྣམས་ཀྱང་། ཐུགས་རྗེས་གཟུང་སྟེ་ངེས་སུ་ཀུན་འགོད་པས་དབུགས་འབྱིན་ཏོ། ། རྟེན་མེད་པས་ཉིད་ལ་ལྟོས་ཤིང་རེ་བའི་ཡིད་དྲག་པས་འདུག་པ་རྣམས་ཀྱང་རེ་ཞིག་ཟང་ཟིང་གིས་བསྡུས་ཏེ་སྐལ་བ་ཇི་ལྟ་བར་དགེ་ལེགས་ལ་སྦྱར་བཞེད་པས་དུས་ཇི་ལྟ་བར་སྐྱོང་བར་མཛད་པའོ། ། ལས་ངན་པའི་རླུང་གིས་བརྡས་ཏེ་ལོག་པར་ལྟུང་བའི་ཡི་དགས་དང་དུད་འགྲོ་ལ་སོགས་པ་ངལ་བ་བརྒྱ་སྟོང་གི་ཚོགས་ཀྱིས་འཚོ་བགྱི་ནས་སྲེག་འཛིན་པ་རྣམས་ཀྱང་ཆོ་ག་ཇི་ལྟ་བའི་གཏོར་མ་དང་ཆང་བུ་དང་མཆོད་སྦྱིན་ལ་སོགས་པས་ཅི་བདེ་ཚིམ་པར་མཛད་པས་སྦྱོར་བ་མི་ལྷོད་པའི་ཐུགས་དམ་ལ་རྒྱུན་ཏུ་གནས་པས་སོ། །

གང་དག་སྦྱིན་པའི་འབྲས་བུ་ཤར་བ་སྐལ་ལྡན་དད་པའི་སེམས་ཀྱིས་ལོངས་སྤྱོད་ཀྱི་སྙིང་པོ་ལེན་འདོད་པ་རྣམས་ཀྱིས་རྫས་ཆེས་མང་པོའམ་ཉུང་ཟད་ཕུལ་ཡང་རུང་། ཕྱོགས་བཞིའི་དགེ་འདུན་ལ་སོགས་པ་སྤྱོད་ཡུལ་དུ་གྱུར་པ་ཐམས་ཅད་ཀྱི་ཐུན་མོང་དུ་ཆོས་བཞིན་དུ་ལོངས་སྤྱོད་པས་གཏེར་ཆེན་པོར་གྱུར་ཏེ། ཆོས་དང་ཟང་ཟིང་གི་གཏོང་བ་རྒྱ་ཆེན་པོས་དགེ་ལེགས་ཐམས་ཅད་བསྡུས་ཏེ་སྙིང་པོ་དམ་པ་བླང་བས་ཚོགས་མཐའ་ཡས་པ་སྤེལ་བར་མཛད་པ་ན། ཐ་ན་ཉིད་ཀྱི་བཞོན་པ་དང་ཁལ་ཁྱེར་བའི་རྟ་ཡང་རྩ་ཙམ་གྱིས་གསོར་འཇུག་། བབ་བཅོལ་དང་མི་རིགས་པས་དད་རྫས་ཅུང་ཟད་ཀྱང་ཆུད་མི་གསོན་ཏེ། དེ་ན་ཡོད་ན་སུ་ཉམ་ཐག་པ་རྣམས་ཁྲོན་པ་ལྟར་འདོད་དགུར་བླང་དུ་ཡོད་ལ། བབ་ཅོལ་དུ་ཟད་པར་སྤྱད་ན་ཐམས་ཅད་དུས་གཅིག་ཏུ་ཕོངས་པར་འགྱུར་བར་དགོངས་པས་སོ། ། དུས་ཀྱི་ཉེས་པས་ཡུལ་དང་ཡུལ་དུ་དང་གནས་དང་གནས་སུ་འཁྲུག་ལོང་ཆེན་པོ་བྱུང་བ་དང་། ཚུལ་ཁྲིམས་འཆལ་པ་སྐྲད་པ་ལ་སོགས་པའི་ལས་ཀྱིས་ཕན་ཚུན་ཁ་སྟོབས་འགྱེད་པ་དང་རྩ་འཇིང་བསྒྲུན་པ་ལ་སོགས་པའི་ཚང་བས་ཤིན་ཏུ་དཀོས་ཐག་ཅིང་སྙིང་འཚེར་བས་གནས་པ་རྣམས་ཀྱང་། སྦྱིན་པ་དང་སྙན་པར་སྨྲ་བ་ལ་སོགས་པའི་སྦྱོར་བ་བཟང་པོས་ཆོས་དང་མཐུན་པས་ཞི་ཞིང་རྒྱུན་གཅོད་པར་མཛད་པའོ། ། དེ་ལྟར་ཀུན་ཏུ་རྒྱལ་བའི་མཛད། ། རྗེས་སྒྲུབ་ཕྲིན་ལས་བཟང་བཅས་པས། ། འདི་ནི་ཀུན་མཁྱེན་གཉིས་པ་སྟེ། ། ཆོས་ཀྱི་འཁོར་ལོའང་བཞི་པ་བསྐོར། ། དེ་ལྟ་བུ་བཟང་པོའི་གནས་ཕྲིན་ལས་ནམ་མཁའ་དང་མཉམ་པས་རྣམ་པར་ཐར་པའི་སྒོ་བསམ་གྱིས་མི་ཁྱབ་པ་དག་གིས་འགྲོ་བ་ཡོངས་སུ་སྐྱོབ་པར་མཛད་པའི་ཕྱིར་རྒྱལ་བའི་མཛད་པའི་ཕྱིར་རྒྱལ་བའི་མཛད་པ་བསྒྲུབས་པས་ན་འདི་ནི་སངས་རྒྱས་གཉིས་པ་ཁོ་ན་སྟེ། དེའི་ཆོས་བཤད་པས་སེང་གེའི་སྒྲ་ཆེན་པོ་བསྒྲགས་པའི་ཚོགས་རྣམས་ཀྱང་འཛམ་བུའི་གླིང་དུ་ཆོས་ཀྱི་འཁོར་ལོ་ལན་བཞིར་བསྐོར་པའོ། ། སྐུ་དེས་གདུལ་བྱའི་དོན་བསྒྲུབས་ཤིང་། ། སྐལ་མེད་རྗེས་གཟུངས་ཡུལ་མིན་ལ། ། རྣམ་པ་གཞན་གྱིས་གདུལ་བྱ་ཡི། ། བྱ་བ་མཐའ་ཡས་སྒྲུབ་ཕྱིར་དང་། ། འཁོར་བའི་རྒུད་པ་ཆེན་པོ་ནི། ། བསྟན་པས་འཇིག་རྟེན་སྐྱོང་བྱའི་ཕྱིར། ། འཇིག་རྟེན་སྟོང་གྱུར་གཉིས་པ་ཡང་། ། ཀྱི་ཧུད་ཧ་ཅང་མྱུར་ཆེན་པོ། ། དེ་ལ་འདི་ལྟ་བུའི་སེམས་དཔའ་ཆེན་པོ་རྣམས་ཀྱི་ཕྲིན་ལས་ཀྱི་མེ་རབ་ཏུ་འབར་ཞིང་། མཆེད་པ་ནི་གདུལ་བྱ་སྐལ་ལྡན་སྒྲིབ་པའི་རླན་དང་བྲལ་བའི་བུད་ཤིང་གི་རྗེས་སུ་འགྲོ་ལྡོག་བྱེད་པ་ཆོས་ཉིད་དོ། ། དེས་ན་འདིའི་གདུལ་བྱ་རྣམས་སྒོ་སྣ་ཚོགས་ནས་གོ་འཕང་གོང་མར་དྲང་བའི་མཛད་པ་ནི་རྫོགས་ལ། ལྷའི་རྒྱལ་པོས་ཆར་ཕབ་ཀྱང་། ། ས་བོན་མི་རུང་མི་འཁྲུང་ལྟར། ། སངས་རྒྱས་རྣམས་ནི་བྱུང་གྱུར་ཀྱང་། ། སྐལ་བ་མེད་པས་བཟང་མི་མྱོང་། ། ཞེས་གང་གསུངས་པ་ལྟར། གང་དག་མ་དད་པ་དང་དོན་དུ་མི་གཉེར་བ་དང་ལེ་ལོ་དང་ངག་མེད་པ་ལ་སོགས་པ་ཅན་ཕར་མི་འཛིན་མར་མི་འཛིན་རྒན་རབས་དང་དགེ་སྦྱོང་དང་བྲམ་ཟེར་མི་འཛིན་རིགས་ཀྱི་གཙོ་བོ་ལ་བསྙེན་བཀུར་མི་བྱེད་པ་ལ་སོགས་པས་དམ་པའི་ཚུལ་སྤངས་པ། ཚེ་འདི་འབའ་ཞིག་ཆེད་དུ་བྱེད་པས། སེམས་ལ་གནོད་པ་མེད་པ་བདེ་ལེགས་ཀྱི་གནས་ལས་ཉམས་ཤིང་ཐག་རིང་དུ་རྣམ་པར་འཁྱམས་པ། བྱུར་གྱི་དབང་དུ་སོང་བ་མུན་ཆེན་གྱི་སྒོར་ཞུགས་པ་རྣམས་ལ་ནི། རེ་རེའི་དོན་དུ་སྐལ་བ་དང་ཚེའི་མཐར་ཐུག་བར་བཞུགས་ཤིང་། འབད་པ་སྟོང་གིས་བསྒྲུབས་ཀྱང་དོན་ཅུང་ཟད་ཀྱང་མི་འགྱུར་བར་དགོངས་པ་དང་། མཐོ་རིས་ལ་སོགས་པ་ཡུལ་གཞན་དང་གནས་སྐབས་གཞན་དང་སྐུ་གཞན་གྱིས་གདུལ་བར་བྱ་བ། རང་གི་སྨོན་ལམ་ལ་སོགས་པའི་དགེ་བའི་རྩ་བས་ཡོངས་སུ་གཟུང་བ་དག་དུས་ལ་སྡོད་པ་པད་མ་ཟུམས་པ་ཉི་འོད་ལ་སྡོད་པ་ལྟ་བུ་རྣམས་ཀྱི་ནི། ཡོན་ཏན་གྱི་ས་བོན་རྣམ་པར་བསྒྱུར་བའི་སྐབས་ལ་བབ་པར་གཟིགས་པ་དང་། གཞན་ཡང་འབྱོར་བ་ཐམས་ཅད་མཐར་རྒུད་པ་དང་ཤིན་ཏུ་བཤས་པའི་སྐྱེ་བོ་ཐམས་ཅད་ཀྱང་མི་བརྟན་པས་འགྱེས་ཤིང་འབྲལ་བ་དང་སྲོག་དང་བཅས་པའི་དཔལ་ཡང་མྱུར་དུ་གཡོ་བའི་ཆོས་ཉིད་ཡིན་པས། འདོད་པའི་ཡུལ་ཐམས་ཅད་ལའང་ཡིད་བརྟན་ཅུང་ཟད་ཀྱང་མེད་པའི་ཕྱིར། སྲེད་པའི་གནས་མ་ཡིན་པར་བསྟན་པ་དང་། བློ་ཆོས་ལ་གཞོལ་ཞིང་བདག་ལེགས་སུ་འདོད་པས་མྱུར་བར་ལ་གོང་དུ་ཐུབ་པའི་བསྟན་པ་བདུད་རྩིའི་རོ་མྱང་བས་སྙིང་པོ་བསྡུ་བ་ལ་བརྩོན་འགྲུས་ལྷོད་པར་མི་བྱ་སྟེ། མཆོག་ཏུ་འདོད་པར་བྱ་ཞིང་སྙིང་པོ་དང་བཅས་པའི་ལས་ལ་ནི་དགྲ་ཡང་ཆེས་མང་ལ་ལྕི་བས་ཅུང་ཟད་ནུར་ན་ཡང་བར་ཆད་མི་བཟད་པས་འབྱུང་ངོ་ཞེས་གོ་བར་མཛད་པས་ཡུམ་བར་མ་ལེའུ་བརྒྱད་པ་ལ་སོགས་པ་བསྒྱུར་བ་དང་། བདེ་བར་གཤེགས་པའི་སྐུ་གཟུགས་ངོ་མཚར་ཅན་དུ་མ་མཛད་པ་ལ་སོགས་པ་འཕྲིན་ལས་མང་པོ་དང་། སྔོན་སྐྱེས་བུ་དམ་པ་མང་པོས་བརྟེན་བརྟེན་པ་ལ་སོགས་པའི་དགོན་གནས་བཟང་པོ་དག་ཏུ་འདུ་འཛི་ལས་བསྲིངས་ཤིང་། རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་བ་ཉིད་ལ་ཡོངས་སུ་འདྲིས་པར་མཛད་པས་ཐེག་པ་མཆོག་གི་རྣམ་འབྱོར་གྱིས་རྣམ་པར་རྩེ་བ་ཐུགས་དམ་དང་བཅས་པ་ཡང་མཐར་མ་ཕྱིན་པ་ལྟ་བུ་དང་། ནད་དྲག་པོས་ཉམས་ཐག་པ་དང་རང་དབང་མེད་པར་འཕོ་བའི་འཇིགས་པ་ཆེན་པོས་ཟིན་བཞིན་དུ་སྐུ་གཤེགས་པར་ཡང་ཀུན་ཏུ་བསྟན་ཏོ། ། འདི་ནི་ཐུབ་པ་ཞི་བར་གཤེགས་པས་འཇིག་རྟེན་སྟོངས་པར་གྱུར་པ་གཉིས་པའོ། ། ཆོས་རྗེ་དེའི་སྐུ་གདུང་ནི། ། སྦྱང་ཕྱིར་སྲས་ཆོགས་ཀུན་འདུས་ཏེ། ། མཆོད་པ་བཟང་བཅས་ཆ་དགུར་ནི། ། བགོས་ནས་མཆོད་རྟེན་རྒྱས་པར་སྤེལ། ། དེ་ནས་ཡུལ་འདིའི་སྡོམ་བརྩོན་ཕལ་པོ་ཆེ་འདུས་ཏེ། རབ་ཏུ་དང་བས་དེའི་སྐུ་གདུང་བཞུ་བའི་མཆོད་པ་ལ་སོགས་པ་སྐུ་འདུད་རྒྱ་ཆེན་པོ་རྩོམ་པ་ན་ཡང་། ཕྱོགས་ཕྱོགས་སུ་མེ་ཏོག་བསྡུ་བ་ལ་སོགས་པའི་དགོས་པ་ཐམས་ཅད་ཉེ་ཞོ་མེད་པར་ཡིད་བཞིན་དུ་གྲུབ་སྟེ། མཆོད་པ་ཉིད་ཀྱི་ཚེའང་སྐྱེ་བོའི་ཚོགས་ཆེན་པོ་འདུས་ནས་དགྲར་གྱུར་པ་ཁོ་ན་དང་བཅས་པ་ཐམས་ཅད་ཀྱང་ཞི་བ་དང་དད་པའི་སེམས་ཐོབ་ནས་མཆོད་པ་ཅི་རིགས་པ་ལ་བརྩོན་པར་བྱས་པས། བྲལ་བའི་རྡུལ་རེ་རེ་ཐོབ་པ་ཡན་ཆད་ཀྱང་དོན་མེད་པ་ལས་རིང་དུ་གྱུར་ཏོ། ། ལྷ་ལ་སོགས་པས་ཀྱང་ཡུལ་རབ་ཏུ་ཞི་ཞིང་འཇམ་པར་བྱས་ཏེ་མཆོད་པ་ཆེན་པོས་མཆོད་དོ། ། སྐུ་གདུང་རྣམས་ནི་ཁོ་བོས་འབད་པ་ཆེན་པོས་མཆོད་པ་བཟང་པོ་དང་བཅས་པས་བསྡུ་པའི་ལག་དཔོན་བྱས་ཏེ། ཞག་མང་པོར་མཆོད་པ་བྱས་ནས། སྲས་དམ་པ་རྣམས་འདུས་པའི་ཚོགས་ཀྱིས་ཆ་དགུར་བགོས་པ་ཕྱོགས་ཐམས་ཅད་དུ་སྤེལ་ནས་ཐམས་ཅད་ཀྱིས་རིན་པོ་ཆེའི་མཆོད་རྟེན་ལ་སོགས་པར་བཞུགས་ཏེ། མཆོད་པ་རྒྱས་པར་བྱེད་པས་ཤེས་རབ་ཀྱི་ཕ་རོལ་ཏུ་ཕྱིན་པས་བགོས་པའི་སྐུ་རིན་པོ་ཆེས་འཇིག་རྟེན་གྱི་བདེ་ལེགས་རབ་ཏུ་རྒྱས་པར་བྱ་བའི་ཕྱིར་གཅེས་སྤྲས་སུ་བྱས་སོ། ། སྐལ་བ་ཆེན་པོ་དེ་གཤེགས་པས། ། བརྡའ་དེས་སྣ་ཚོགས་མཐོང་གིས་མེད། ། ཆོས་ཀྱི་རྒྱལ་མཚན་མཐོ་བསྙལ་ཞིང་། ། སྐྱེ་དགུའི་སྒྲོན་ཆེན་ནུབ་ཀྱིས་མེད། ། ཀྱེ་མ་ཀྱི་ཧུད་སྐལ་བ་ངན་པ་རྣམས་ཀྱི་ལས་ཀྱི་མཐའ་མི་བཟད་པས་དེ་ལྟ་བུའི་སེམས་ཅན་ཆེན་པོ་རྣམས་ཀྱང་ཐུགས་རྗེས་གཞན་ལ་ཅོ་འདྲི་བའི་ཚུལ་གྱིས་བཏང་སྙོམས་མཛད་པའི་གནས་སྐབས་མཐོང་བར་འགྱུར་བར་བསླུས། ཕྱིན་ཆད་འཛམ་བུ་གླིང་དུ་ཡོན་ཏན་རིན་པོ་ཆེ་བསམ་གྱིས་མི་ཁྱབ་པའི་གཏེར་ཆེན་པོ། འགྲོ་བ་ཤིན་ཏུ་ངན་སོང་བསམ་པ་དང་སྦྱོར་བ་ཕུལ་དུ་བྱུང་བས་ཐུན་མོང་མ་ཡིན་པར་རྗེས་སུ་འཛིན་པར་མཛད་པ་ཡིད་བཞིན་གྱི་ནོར་བུའི་རྒྱལ་པོར་གྱུར་པའི་སེམས་དཔའ་ཆེན་པོ་འདི་ལྟ་བུ་གཞན་འབྱུང་བར་རབ་ཏུ་དཀོན་པ། ཐམས་ཅད་འདུས་ཏེ་གཏན་དུ་མྱ་ངན་བྱ་ཞིང་སྨྲེ་སྔགས་གདོན་པར་རེ་འོས། བསྐལ་པ་མང་པོར་སྨོན་ཅིང་འབད་པས་བསྒྲུབས་ཀྱང་རྙེད་པར་དཀའ་བའི་དགེ་བའི་བཤེས་གཉེན། རྒུད་པ་ཐམས་ཅད་ལས་ཅི་ཞིག་ལྟར་སྒྲོལ་ཞིང་བདེ་བ་དང་ཡིད་བདེ་བ་རྨད་དུ་བྱུང་བས་ཅི་ཞིག་ལྟར་དབུགས་འབྱིན་པར་མཛད་པའི་བླ་མ་རྗེ་བཙུན་དེ་ལྟ་བུའི་སྐྱབས་དམ་པ་མི་སྣང་བར་གྱུར་ཀྱང་། དུམ་བུ་བརྒྱར་མ་གས་པ་བདག་གི་སྙིང་རྡོ་རྗེར་གྱུར་ཏམ་རེ་སྲ། དེས་བཏང་སྙོམས་མཛད་པར་ཉེ་བ་ན་ཉི་མའི་དཀྱིལ་འཁོར་འདི་རིང་ཞིག་ཏུ་འོད་ཉམས་ཤིང་། དེ་ཚུན་ཆད་དུས་ཐམས་ཅད་ཀྱང་འཁྲུགས་ཏེ་ཆར་མི་འབབ་པ་དང་སད་ལ་སོགས་པ་ལ་ལོ་ཏོག་གི་དགྲ་མ་རུངས་པ་ལངས་པས་ཤིན་ཏུ་ཡ་ང་བའི་མུ་གེ་དང་། གནོད་པར་བྱེད་པའི་གདོན་འབྱུང་བ་ལངས་པས་ནད་མ་རུངས་པ་མང་པོ་རྔོ་བ་ལ་སོགས་པས་མ་འཕྲོད་པར་བརྡོལ་བས་སྣ་ཚོགས་ཤར་ཡང་རྒྱུ་མཚན་གཞན་རྟོག་ཅིང་། སྐྱེས་བུ་ཆེན་པོ་དེའི་དོར་བའི་ཆད་པར་མི་ཤེས་པས་དེ་ལ་གསོལ་བ་འདེབས་པར་མི་བྱེད་པའི་སྐྱེ་དགུ་འདི་དག་ཡིད་རེ་རྟུལ་ཞིང་ཁོ་རེ་རེ་ཆུང་། ཀྱེ་མ་མ་རུང་བར་གྱུར་ཏོ་ཀྱི་ཧུད། འོན་ཀྱང་དོན་འདི་རིགས་རྣམས་ཀྱིས། ། འགྲོ་བའི་མགོན་དེ་རྗེས་དྲན་ཞིང་། ། སྒྲུབ་པ་ཆེན་པོས་ཡིད་བྲེལ་ན། ། སླར་ཡང་དབུགས་འབྱིན་ངེས་པ་སྟེ། ། གཙོ་བོ་དེའི་ཡེ་ཤེས་དང་། ། མཐུ་ལ་ཐོགས་པ་མི་མངའ་ཞིང་། ། ཐུགས་རྗེ་ཕྱི་བཤོལ་ཡོང་མི་མངའ། ། སྲས་ལ་བཏང་སྙོམས་ག་ལ་མཛད། ། བདག་ནི་གནས་འདིར་བློ་བརྟན་པར། ། ཆོས་རྗེ་ཉིད་ཀྱི་མངོན་སུམ་སྟེ། ། དེ་ནས་གོ་འཕང་མཐོ་ཐོབ་པར། ། འགྲོ་མགོན་ཉག་ཅིག་ཁྱེད་ཉིད་ཀྱིས། ། སྐྱེ་བ་ཀུན་ཏུ་རྗེས་བཟུང་བས། ། ནམ་མཁའི་ཁམས་ཀྱི་མཐའ་ཀླས་པའི། ། འགྲོ་དོན་བྱེད་པའི་ལམ་མཆོག་ལས། ། ནམ་ཡང་སླར་ལྡོག་མ་གྱུར་ཅི། ། དེས་ན་བདག་ཅག་དོན་འདི་ལྟ་བུ་མངོན་སུམ་ལྟ་བུར་རྗེ་བཙུན་དེ་ཉིད་ཀྱི་བྱིན་གྱི་རླབས་ཀྱིས་རིག་པ་རྣམས་ནི་གང་དུ་ཇི་ལྟར་གྱུར་ཀྱང་བླ། ཡོན་ཏན་གྱི་ཚོགས་འདི་ལྟ་བུས་རྗེས་སུ་དྲན་ཏེ་རྒྱལ་བ་ཐམས་ཅད་ཀྱིས་དུས་གཅིག་ཏུ་བསྡུས་ཏེ། མངོན་སུམ་དུ་བསྟན་པའི་སྐུ་ཉིད་དུ་མོས་པས་བསྒྲུབ་པ་ལ་སོགས་པའི་མཆོད་པའི་ཚོགས་བཟང་པོས་མཉེས་པར་བྱེད་པའི་ཚེ། སྐལ་བ་ཆེན་པོ་དེའི་རྗེས་སུ་འཛིན་པར་གདོན་མི་ཟ་བས་དུས་ཐམས་ཅད་དུ་ལས་གཞན་མེད་པར་དོན་འདིས་ཡིད་བྲེལ་བས། སེམས་ཅན་ཐམས་ཅད་ཀྱིས་བསམས་ཤིང་སྙིང་ཐག་པ་རུས་པའི་གཏིང་ནས་རྗེས་སུ་དྲན་པ་དང་ཕྱག་འཚལ་བ་དང་། སྡིག་པ་བཤགས་པ་ལ་སོགས་པ་ཐམས་ཅད་དང་། བཀུར་སྟི་དང་རྙེད་པ་དང་རིམ་གྲོ་དང་སྒྲུབ་པའི་སྒོ་ནས་མཐུ་ཡོད་པས་མཉེས་པར་བྱ་བས་དུས་དོན་ཡོད་པར་བྱའོ། །

དེ་ལྟར་ན་ངེས་པར་ཆོས་ཀྱི་རྗེ་དེས་ཡེ་ཤེས་ཀྱིས་སྤྱན་རས་མཛད་དེ་ཐུགས་རྗེ་ཆེན་པོའི་ཕྱག་གིས་བསྐྱོད་པའི་ཐབས་ལ་མཁས་པའི་ཞགས་པ་བཟང་པོས། དད་པ་རབ་ཏུ་གཡོ་བའི་ལག་པ་ནས་མཚན་གྱིས་དྲངས་ཏེ། ཉིད་ཀྱི་གནས་མཆོག་བསྔགས་པར་བྱ་བ་བསམ་གྱིས་མི་ཁྱབ་པས་རབ་ཏུ་ཕྱུག་པར་ཁྲིད་ནས། ཐེག་པ་ཆེན་པོའི་ཆོས་རིན་པོ་ཆེ་དམ་པའི་འབྱོར་པ་གང་འདོད་པ་རྗེས་སུ་གནང་བས། འདི་ལྟ་བུའི་རྒུད་པ་ཐམས་ཅད་ལས་ཡང་དག་པར་བཟླས་ཤིང་། ཐར་པ་ཆེན་པོའི་གོ་འཕང་གི་དགའ་སྟོན་ཆེན་པོའི་བདེ་བ་རྨད་དུ་བྱུང་བས་དབུགས་འབྱིན་པ་ཁོ་ན་ཏེ། བདག་ནི་དོན་འདི་ལ་ཡིད་གཉིས་ཕྲ་རབ་ཀྱང་མི་ཟ་བར་ཆོས་ཀྱི་སྤྱན་མངའ་བ་དེ་ཉིད་ལ་སོགས་པ་དྲང་སྲོང་དམ་པ་ཐམས་ཅད་ཀྱི་མངོན་སུམ་དུ་གྱུར་པ་ཁོ་ནའོ། ། དེ་ལྟར་དགེ་ལེགས་རླབས་ཆེན་ཚོགས་ཀྱིས་མངོན་མཐོ་བ། ། ཐབས་མཁས་བསམ་མི་ཁྱབ་པས་འགྲོ་བསྐྱབ་བློ་ལྡན་ཞིང་། ། ཕྲ་ཡངས་དོན་ལ་ཤེས་རབ་རྨད་བྱུང་བས། ། ཇི་བཞིན་དོན་ཅན་མཚན་ལྡན་བླ་མ་རྗེ་བཙུན་མཆོ། ། བདུད་རྩིའི་གང་ཆེན་དེ་ལས་ཐིགས་བཅུས་ཇི་ལྟ་བར། ། བདག་གིས་བསྔགས་པའི་ཆ་ཙམ་བརྗོད་ལ་ལེགས་བསྟོད་པས། ། བདུད་རྩིའི་རོ་རྨད་བྱུང་བ་སྲེད་སེལ་གནས་གྱུར་པ། ། ཉི་ཤར་གངས་རི་ལྟར་དཀར་བསོད་ནམས་ཚོགས་ལེགས་བསགས། ། དེ་ཡིས་བདག་གི་བློ་གྲོས་རིང་པོ་མི་ཐོགས་པར། ། དཔག་མེད་ཡོན་ཏན་ཚོགས་ཀྱི་འབྱུང་གནས་ཉིད་འགྱུར་ཕྱིར། ། འཆི་འཕོར་འགྱུར་ཚེ་ངེས་པར་ཆོས་ལ་སྤྱན་གྱུར་དེའི། ། ཐད་དུ་དགེ་ཚོགས་ཀུན་འབྱོར་བཟང་པོའི་ལུས་ཐོབ་ཤོ། ། ཚེ་རབས་དྲན་ཞིང་མྱུར་དུ་ལེགས་བསྟེན་སྦྱོར་པ་ཡིས། ། མཉེས་བྱས་ཐུགས་རྗེའི་བདག་ཅན་དེས་ནི་ཐེག་མཆོག་། ། གཙུག་ལག་དམ་པས་རྗེས་གཟུང་སྒྲུབ་པ་གཙོར་འཛིན་པས། ། འགྲོ་ཀུན་སྲིད་མཚོ་ཆེ་ལས་ངེས་འབྱིན་གནས་ཐོབ་ཤོ། ། བླ་མ་རྗེ་བཙུན་དམ་པ་གསང་ཕུ་ལོ་། ། བ་ཆེན་པོ་ལ་བསྟོད་པའི་ཚིག་ལེའུར་བྱས་པ་རྣམ་པར་བཤད་པ། ཤཱཀྱའི་དགེ་སློང་བློ་གྲོས་འབྱུང་གནས་ཀྱིས་སྦྱར་བ་རྫོགས་སོ། །

ཨོ་སྭ་སྟི། ཁ་བ་ཅན་ལྗོངས་བསྟན་པའི་བད། ། འབྲོག་མཚོར་རྟེན་ནས་རབ་ཏུ་བྱུང་། ། བློ་ལྡན་ལོ་ཧི་ཏ་འགྲམ་ཞེས། ། ལུང་བསྟན་ལོ་ཚ་ཆེན་པོ་དེས། ། དགུང་ལོ་བཅུ་བདུན་ཕྲག་གསུམ་བཞེས། ། ལུས་རྫོགས་བློ་སྦྱངས་འགྲོ་དོན་མཛད། ། དང་པོ་ལུས་རྫོགས་རྒྱ་གར་སྒྲོད། ། གཉིས་པ་དེར་བཞུགས་རིག་པ་བསླབས། ། གསུམ་པ་བོད་དུ་འགྲོ་དོན་མཛད། ། འགྲོ་དོན་གཞན་དག་སྨོས་ཅི་དགོས། ། ལྷ་ས་བསམ་ཡས་སྒང་ཐོག་དང་། ། ལྷ་ཡངས་ད་ལྷམ་མྱུག་གུ་སྣར། ། འཁོར་གྱི་གྲངས་ནི་རིམ་པ་བཞིན། ། ཁྲི་དང་སུམ་སྟོང་བདུན་བརྒྱ་དང་། ། གཉིས་སུ་སྟོང་ཚོ་བཅུ་གསུམ་འཚོགས། ། ཁྲི་ཚོ་གཉིས་དང་ཁྲི་ཚོ་གཅི། ། རྣལ་འབྱོར་ཕོ་མོ་ཁྲི་ཚོ་གཉིས། ། འཚོགས་སོ་ལུང་རིགས་སྨྲ་བ་ཡི། ། ཞར་ཆོས་སྟོང་དང་བརྒྱད་བརྒྱ་དང་། ། བརྒྱད་ཅུ་རྩ་ལྔ་ཡོད་པ་ལ། ། རྒྱན་དང་ཆོས་མཆོག་ལྔ་བཅུ་ལྔ། ། རྣམ་ངེས་ཉིས་བརྒྱ་ལྔ་བཅུ་ལྔ། ། ལུང་ཚོས་སྨྲ་བ་སྟོང་དང་ནི། ། ལྔ་བརྒྱ་བདུན་ཅུ་རྩ་ལྔ་ཡོད། ། ཇི་ལྟར་འགྲོ་བའི་མགོན་པོ་དེས། ། འགྲོ་དོན་མཛད་པ་མཛད་ནས་ནི། ། དགུང་ལོ་ལྔ་བཅུ་རྩ་གཅིག་ལ། ། སྲོག་གི་དབང་པོ་མ་རིར་འགགས། ། བུའི་ཐུ་བོ་ཞང་དང་གྲོ་ལུང་པ། ། མི་རྟག་ལུས་ལ་ཐུགས་ཆད་བཀའ་སྩལ་པ། ། འདི་ལ་འཛེགས་ནས་རྒྱ་མཚོའི་ཕ་རོལ་ཏུ། ། འགྲོའོ་སྙམ་ནས་རྒྱ་མཚོར་འཇུག་པ་གང་ཡིན་པ། ། ལྦུ་བ་རྡོས་འདྲ་རབ་ཏུ་འཇིག་པའི་ལུས་འདི་ནི། ། རི་མཆོག་འདྲ་བའི་རང་བཞིན་འདིས་ནི་གཏན་ནས་བསླུས། ། ཁྱེད་ཀྱང་སྡེ་སྣོད་ཆོས་ལ་སྦྱོངས་ཤིག་རིག་པ་ཡི། ། ཆོས་ཉིད་མཐོང་བས་ཚད་མས་ངེས་ཤེས་སྐྱེ་བར་འགྱུར། ། ཞེས་ཞང་དང་གྲོ་ལུང་པ་གཉིས་ལ་གསུངས་ནས། ཆུ་བོ་ལོ་ཧི་ཏའི་འགྲམ། བསམ་ཡས་མ་རིའི་རྩར་དགའ་ལྡན་དུ་གཤེགས་སོ། ། དེ་ནས་སྤུར་ཤིང་རྟ་ལ་གདན་དྲངས་པའི་དུས་སུ། ས་གཡོས་སོ། ། ནམ་མཁའ་ནས་ཀྱང་འཇའ་ཚོན་དང་། འོད་དང་། སྒྲ་དང་། ས་གཞི་ཐམས་ཅད་མཆོད་རྫས་ཀྱིས་འགེངས་པར་གྱུར་ཏོ། ། དེ་ནས་སྣེའུ་ཐོག་ཁར་སྤུར་གདན་དྲངས། དེ་ནས་གསང་མདར་སྤུར་སྦྱངས། བཅོམ་ལྡན་འདས་ཤཱཀྱ་ཐུབ་པ་དང་། འཇམ་དཔལ་ཨ་ར་པ་ཙ་ན་དང་། མཆོད་རྟེན་རྩེ་ལྔ་པ་དང་། དུང་དཀར་གཡས་སུ་འཁྱིལ་བ་བྱོན། འཇམ་དཔལ་རྩ་བའི་རྒྱུད་པས། ངས་སྔོན་སེམས་ཅན་ཐམས་ཅད་ལ། ། བཏང་དཀའི་བདོག་པ་མ་ལུས་བཏང་། ། བྱ་དཀའ་མི་ཟད་དེ་ཡང་བྱས། ། དེའི་ཕྱིར་ན་ང་སངས་རྒྱས། ། འདི་ནས་བྱང་ཕྱོགས་གངས་འགྲམ་དུ། ། བློ་ལྡན་གང་ཞིག་འབྱུང་འགྱུར་བ། ། ང་ཡི་བསྟན་པ་འཛིན་བརྩོན་ཕྱིར། ། ཡི་གེའི་སྒྲ་དང་བཤད་བྱ་ལ། ། བློ་གྲོས་ཐོགས་པ་མེད་པ་འབྱུང་། ། ཞེས་ལུང་བསྟན་པ་ཡིན་ནོ། །

ཨོ་སྭ་སྟི། རྒྱལ་བའི་བསྟན་ལ་རྨད་བྱུང་མཛད་པ་ཡིས། ། གདུལ་བྱའི་ཚོགས་ལ་ཕན་བདེའི་ལམ་སྟོན་པ། ། སྟོན་པའི་རྒྱལ་ཚབ་བློ་ལྡན་ཤེས་རབ་ཀྱི། ། རྣམ་ཐར་ཆུ་སྐྱེས་དཀར་པོའི་ཕྲེང་བ་འདི། ། རབ་འབྱམས་མཁའ་སྤྱོད་དབང་པོའི་བཀས་བསྐུལ་ནས། ། དཔལ་ལྡན་དགེ་ཡེའི་ཆོས་གྲྭ་ཆེན་པོའི་འདབས། ། རྒྱ་མཚོ་ཕུག་གི་གཙུག་ལག་ཁང་ཆེན་དུ། ། སྡེ་སྣོད་འཛིན་པ་ཤེས་རབ་སེང་གེས་བསྒྲུབས། ། གང་དག་བློ་གསལ་རྐང་དྲུག་གཞོན་ནུའི་ཚོགས། ། ངོ་མཚར་སྦྲང་རྩིའི་ཉིང་ཁུ་འདི་འཐུང་ལ། ། སྤྲོ་དགའི་དར་དིར་དུ་མ་སྒྲོག་པ་དང་། ། དད་པའི་གཤོག་རྩེ་བསྐྱོད་ལ་ཟློས་གར་བྱོས། ། རྣམ་དཀར་ཤོག་བུའི་ངོས་ལ་རིག་བྱེད་བཞིན། ། རྣམ་དག་ཡི་གེར་འབྲི་པ་ལྔ་དར་ཏེ། ། རྣམ་མང་འབྲིཀྵའི་ལོགས་ལ་གསེགས་གཅོད་ཀྱིས། ། རྣམ་གསལ་འབུར་དུ་བཀོད་མཁས་འཇམ་དཔལ་ཡིན། ། ཚུལ་འདི་མཛེས་པར་བྱེད་པའི་ཞུ་དག་པ། ། ཤཱཀྱའི་དགེ་སློང་ཚུལ་ཁྲིམས་སེང་གེའོ། ། འདི་ཡི་དགེ་བས་མཁའ་མཉམ་སེམས་ཅན་ཀུན། ། མྱུར་དུ་རྫོགས་པའི་སངས་རྒྱས་ཐོབ་པར་ཤོ། ། འདིའི་པར་བགྲེས་སྐྱོན་ཆེ་བར་བརྟེན། ཤིང་ཕག་ལོ་རྩེ་བདེ་ཡངས་ཤར་དུ་གསར་བསྐྲུན་བགྱིས་པ་དགེ་ལེགས་འཕེལ།

དགེ་བའི་བཤེས་གཉེན་ཆེན་པོ་པོ་ཏོ་བ་རིན་ཆེན་གསལ་གྱི་རྣམ་ཐར་སེམས་དཔའ་ཆེན་པོའི་སྤྱོད་པ་ངེས་བསྟན་

ཞེས་བྱ་བ་བཞུགས་སོ།།

དགེ་སློང་ངག་དབང་རྣམ་རྒྱལ།

༄༅། ། ན་མཿཤུ་བྷ་མི་ཏྲ་རཏྣ་ཀཱ་ཤ་ཡེ། དགེ་བའི་བཤེས་གཉེན་ཆེན་པོ་པོ་ཏོ་བ་རིན་ཆེན་གསལ་གྱི་རྣམ་པར་ཐར་པ་སེམས་དཔའ་ཆེན་པོའི་སྤྱོད་པ་ངེས་བསྟན་ཞེས་བྱ་བ་འཕགས་མཆོག་དེ་ཉིད་ཀྱི་ཞབས་ལ་ཕྱག་འཚལ་ལོ། །

འཇམ་མགོན་ཐུགས་རྗེའི་མ་དྲོས་མཚོ་ཆེན་ལས། ། ལེགས་འཁྲུངས་བཤེས་གཉེན་དམ་པ་གངྒཱའི་རྒྱུན། ། གཞུང་ལུགས་དངུལ་གྱི་བྱེ་མ་འདྲེན་བཞིན་དུ། ། ཤམྦྷས་གཟུང་ཡུལ་ལག་ལྡན་ཁ་སྒོ་ལས། ། འཐོན་ཏེ་བོད་ཡུལ་སྐལ་བཟང་ལྟོ་འཕྱེའི་མགོར། ། བབ་ཚེ་ཉོན་མོངས་ཚ་གདུང་བསིལ་བྱས་ནས། ། ལྟ་སྤྱོད་རྣམ་དག་གདེངས་ཀ་ནོར་བུའི་ཟེར། ། སྟོང་དུ་རབ་འབར་ཀུན་དགའ་རྒྱས་པའི་རྔོམ། ། གཞན་ཕན་ཟློས་གར་འབུམ་གྱིས་རྩེ་ཞིང་སྣང་། ། དེ་ཚེ་ནོར་འཛིན་བུ་མོ་འཁྲུལ་པ་ཡི། ། གོས་ཧྲུལ་དོར་ནས་བསླབ་གསུམ་དུ་ཀུ་ལའི། ། རས་དཀར་གོ་ཟུས་ཀླུབས་པའི་འཇོ་སྒེག་། ། རྫོགས་ལྡན་ལང་ཚོའི་དཔལ་ལ་འཁུ་བ་བཞིན། །

ཞེས་གླེང་སློང་བའི་སྒོ་རྣམ་པར་ཕྱེ་ནས་འདིར་སངས་རྒྱས་ཐམས་ཅད་ཀྱི་ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་ཀྱི་རང་གཟུགས་རྗེ་བཙུན་འཇམ་པའི་དབྱངས། བདེ་བར་གཤེགས་པའི་བསྟན་པ་དམ་པའི་ཆོས་ཀྱི་ནོར་བུའི་སྒྲོམ་གང་གི་ཕྱག་ཏུ་བཞག་པ་འཕགས་པའི་གནས་བརྟན་ཆེན་པོ་ཡན་ལག་འབྱུང་། བོད་ཡུལ་གངས་རིའི་ཁྲོད་འདིར་འབྲོམ་སྟོན་འཇིག་རྟེན་དབང་ཕྱུག་མཆོག་གི་རྒྱ་ཆེན་སྤྱོད་གཞུང་གི་བཀའ་བབས་པའི་ཡང་དག་པ་ཡོངས་ཀྱི་དགེ་བའི་བཤེས་གཉེན་ཆེན་པོ་པོ་ཏོ་བ་རིན་ཆེན་གསལ་ཞེས་མཚན་གྱི་མེ་ཏོག་རྣམ་པར་རྒྱས་པ་དེའི་རྟོགས་པ་བརྗོད་པར་བྱ་སྟེ།

དམ་པ་དེ་གང་དུ་སྐུ་འཁྲུངས་པའི་ཡུལ་ནི་འཕན་ཡུལ་རིག་པའི་འབྱུང་གནས་ཀྱི་སའི་ཆ་སྟོང་སྤྲས་བྲ་བོ་ཐང་ཡིན། ཡབ་མཐུ་སྟོབས་ཀྱི་དབང་ཕྱུག་སྣ་ཚོགས་རྫུ་འཕྲུལ་གྱི་རོལ་གར་ཅན་སྐུ་གཤེན་སྲིད་ལ་དབང་ཕྱུག་དང་། ཡུམ་རིགས་རྣམ་པར་དག་པ་ལས་འོངས་པ་བུད་མེད་རིན་པོ་ཆེའི་མཚན་ཉིད་ཅན་ལེ་མོ་བྱ་བའི་སྲས་སུ་སྐྱེ་བདག་ཅེས་པ་ལྕགས་མོ་ལུག་གི་ལོར་དགེ་མཚན་མཐའ་ཡས་པ་དང་བཅས་ཏེ་སྐུ་བལྟམས། བྱིས་པའི་དུས་ནས་སེམས་ཅན་སྡུག་བསྔལ་གྱིས་མནར་བ་གསན་ནམ་གཟིགས་ན་ཐུགས་ནན་ཏར་མི་བདེ། བདེ་སྐྱིད་ལ་སྤྱོད་པ་གསན་ནམ་གཟིགས་པའི་ཚེ་དགྱེས་སྤྲོ་ཚད་མེད་པ་བསྐྲུན། ལམ་འགྲུལ་པའི་གམ་དུ་བྱོན་ནས་ཁྱེད་ཅག་ཀུན་ཡུལ་དུ་ལོ་ལེགས་ཤིང་བྱེས་སུ་དོན་གྲུབ་པར་གྱུར་ཅིག་ཅེས་སྨོན་ལམ་འདེབས། ཞལ་སྔ་ནས་ཀྱང་། ང་རང་གིས་དྲན་ནས་རང་བདེ་འདོད་ཀྱི་རྟོག་པ་སྐྱེ་མ་མྱོང་། གཞན་ཕན་གྱི་བློ་འབྲལ་མེད་དུ་ཡོད་གསུང་། ཡུལ་གྱི་གཙོ་བོ་ཁོང་ལ་སྡིག་གསོག་པ་ཞིག་ཡོད་པ་དང་ལྷན་ཅིག་བྲང་ཁང་ཞིག་ཏུ་གཟིམས་པ་ན། ཁོའི་རྨི་ལམ་དུ་ནམ་མཁའ་ནས་བྱང་ཆུབ་སེམས་དཔའ་ཉོལ་ཅེས་པའི་སྒྲ་གྲགས་པ་དང་། དྲང་སྲོང་ཆེན་པོ་ཞིག་དང་སྟབས་སུ་འདུག་པ་རྨིས་པས་མོས་པར་གྱུར་ཏེ་གུས་པར་བཏུད། ཡབ་ཡུམ་གྱི་བླ་མ་མཆོད་པ་སྒོམ་བྱ་བ་གང་ཟག་ཁྱད་པར་ཅན་མི་མ་ཡིན་ལ་དངོས་སུ་སྡོམ་པའི་འབོགས་ནུས་པ་ཞིག་ཡོད་པ་ལ་བསྙེན་བཀུར་ཆེན་པོ་མཛད་དེ། བསྙེན་གནས་བླངས་པ་སང་བསྲུང་རྒྱུའི་དེ་རིང་ཆང་འཐུངས་ནས་མ་འཕྲོད་པར་སྐྱུག་ཅིང་བསྙུང་བས། ཡབ་ཀྱིས་ཁམས་ངན་པར་འདུག་པས་དེ་རིང་མ་བསྲུང་། ཉ་གསུམ་སྟོང་གསུམ་བྱ་བ་ཡིན་པས་སང་བསྲུངས་པས་ཆོག་ཟེར་ཡང་། དུས་ནམ་ཡིན་པ་ན་བསྲུང་བ་ལས་ཁམས་བཟང་ན་བསྲུང་ངན་ན་མི་བསྲུང་བྱས་པས། ག་ན་འོང་གསུངས་ནས་དེ་ཉིན་རང་བསྲུངས། དེ་ལ་པ་སྒོམ་དགྱེས་ནས་གཉེན་པོ་དང་ལྡན་པ་ཞིག་འོང་བར་འདུ། རབ་ཏུ་བྱུང་ལ་ཆོས་བྱེད་དུ་གཞུག་དགོས་དགོངས་པ་ཞིག་བྱུང་། གསུང་གིས་ཀྱང་བསྐུལ་བཞིན། ཡེར་པ་བ་རང་བ་རྔོག་བྱང་ཆུབ་འབྱུང་གནས་ཀྱི་མཁན་པོ་དང་གླན་ཚུལ་བྱང་གི་སློབ་དཔོན་མཛད་ནས། རབ་ཏུ་བྱུང་སྟེ་མཚན་རིན་ཆེན་གསལ་དུ་བཏགས། གླན་ལ་འདུལ་བ་གསན། ཡེར་པ་ལྷ་རི་སྙིང་པོའི་མགུལ་དེ་ཉིད་དུ་སངས་རྒྱས་གཉིས་པ་ཇོ་བོ་ཆེན་པོ་དཱི་པཾ་ཀ་ར་ཤྲཱི་ཛྙཱ་ནའི་ཞལ་གྱི་དཀྱིལ་འཁོར་དགེ་བར་མཇལ་ཞིང་། ནག་ཚོ་ལོ་ཙཱ་བ་ཆེན་པོ་ཚུལ་ཁྲིམས་རྒྱལ་བས་སྒྱུར་བྱེད་མཛད་དེ་སྒོམ་རིམ་བར་པ་ཚར་ཅིག་གསན་ནོ། ། འདིར་སྨྲས་པ། སྨྲ་བའི་ཟླ་ཚེས་སྐལ་བཟང་རྒྱུ་སྐར་གྱི། ། ཡོངས་གང་བོད་ཡུལ་ནམ་མཁའ་མཛེས་པའི་ཕུལ། ། དེ་ཉིད་གཟིགས་ནས་ཕྱོགས་བཅུའི་རྒྱལ་བ་རྣམས། ། ཡེ་ཤེས་མཚོར་དགྱེས་ཀུ་མུད་འཛུམ་ཞལ་རྒོད། ། རང་དོན་ཡལ་དོར་གཞན་ཕན་ལྷུར་ལེན་པའི། ། རྣམ་ཐར་འཇིག་རྟེན་མགོན་དང་དབྱེར་མེད་ཀྱང་། ། དེས་ཀྱང་མ་ཐུལ་གདུལ་བྱ་འདུལ་བའི་ཕྱིར། ། འདི་ལ་མི་བསྒྲུན་དེས་ན་དཔེ་ཡིས་དབེན། ། ངང་ཚུལ་དེ་ཙམ་གཞན་དུ་མ་མཐོང་བས། ། དེ་ཡི་ཀུན་སྤྱོད་པདྨོའི་ཚལ་ཆེན་དུ། ། ཚུལ་ཁྲིམས་དྲི་བསུང་ཕོ་ཉས་བོས་པ་བཞིན། ། དཔྱོད་ལྡན་ཡིད་ཀྱི་བུང་བ་ཐམས་ཅད་སོང་། ། ཞེས་སོ། །

དེ་ནས་བྲག་རྒྱབ་ཅེས་པ་སྤོང་བ་པའི་བསྟི་གནས་དབེན་ཞིང་ཉམས་དགའ་བ་དེར། མཁན་སློབ་དགེ་འདུན་དང་བཅས་པའི་ཇི་སྐད་བཤད་པའི་མཚན་ཉིད་ཐམས་ཅད་ཡོངས་སུ་རྫོགས་པ་འཕགས་པ་དགྲ་བཅོམ་པ་ལྟ་བུ་ཤ་སྟག་གི་དབུས་སུ་མངོན་དུ་གྱུར་པ་རྣམ་པ་བཅུའི་བདག་ཉིད་ཅན་གྱི་བསྙེན་པར་རྫོགས་པ་དགེ་སློང་གི་དངོས་པོ་ལེགས་པར་བཞེས་ཏེ། ངུར་སྨྲིག་གི་བླ་གོས་འཆང་བ་ཚུལ་ཁྲིམས་ཀྱི་ནོར་ཅན་མ་ལུས་པ་དག་གི་དཔེར་འོས་པ་རིག་གྲོལ་ལྡན་པ་འཁོར་ལོ་གཉིས་ཀྱི་འདུས་པ་བགྲང་བའི་ཡུལ་ལས་རབ་ཏུ་འདས་པ་རྣམས་ཀྱི་ནང་དུ་ཆོས་སྨྲ་བའི་གནས་བརྟན་སེང་གེ་ལྟ་བུར་གྱུར་ཏོ། ། གནས་དེར་དགེ་འདུན་གྱི་གཉེར་ཡང་ལོ་གཅིག་མཛད། དེའི་ཚེ་ཡང་དགེ་འདུན་སྤྱི་ལས་ལྷག་པ་ཞོ་བཤལ་ཞིག་ཀྱང་གསོལ་མ་མྱོང་། མདོ་མང་ཚར་གཅིག་གི་ཕྱག་ལེན་པ་མཛད། ཕྱུག་ས་ན་བྲན་ཀ་ཇོ་བཙུན་བྱ་བ་དང་ལྷན་ཅིག་བཞུགས་ཙ་ན་ཁོ་གཉིད་ལོག་ཁོང་གི་མངོན་རྟོགས་ཤིག་ཞལ་ཐོན་མཛད་པ་ལ། ཁོའི་རྨི་ལམ་དུ་མི་མ་ཡིན་དཔག་ཏུ་མེད་པ་མང་པོ་འདུས་ནས་ཁོང་གི་ཞལ་བཏོན་ལ་གུས་པས་ཉན་པ་རྨིས་པས་སང་ནས་དང་། དགུང་ལོ་ཉི་ཤུ་རྩ་བརྒྱད་པ་རྣམ་འཕྱང་ས་ཁྱི་ལ་བབ་པ་ནང་སྔོན་ལ་རྭ་སྒྲེང་དུ་ཕྱིན་ལ་དགེ་བཤེས་སྟོན་པ་ལ་དབྱར་འདི་གདམས་ངག་ཞུ། དེས་གདམས་ངག་ཕལ་ཆེར་ལོན་ཏེ་འཆི། སྟོན་བསོད་སྙོམས་བྱེད་ཀིན་ཁམས་སུ་ཕྱིན་ལ་མིང་རུས་ཚུན་ཆད་གསང་ལ་རི་ཁྲོད་འགྲིམ་ཞིང་སྒྲུབ་པ་ཉག་གཅིག་བྱ་སྙམ་ནས་རྒྱལ་བས་ལུང་བསྟན་པའི་གནས་མཆོ། ཕྱི་ལྟར་དུ་མཐོང་ན་ཉམས་དགའ་བསྡད་ན་ཏིང་ངེ་འཛིན་འཕེལ་བ། ནང་ལྟར་ན་དཔལ་གསང་བ་འདུས་པའི་ལྷ་ཚོགས་རྟག་ཏུ་དགྱེས་པའི་ཕོ་བྲང་རྭ་སྒྲེང་གི་གནས་གཞིར། རྒྱལ་བ་ཐམས་ཅད་ཀྱི་ཡེ་ཤེས་ཆེན་པོའི་ངོ་བོ་འཕགས་མཆོག་ཕྱག་ན་པདྨོ་ཚངས་པར་སྤྱོད་པའི་དགེ་བསྙེན་གྱི་ཆ་བྱད་བཟུང་སྟེ་ཟབ་མོ་ལྟ་བ་དང་། རྒྱ་ཆེན་སྤྱོད་པ་དང་། ཉམས་ལེན་བྱིན་རླབས་ཀྱི་བརྒྱུད་པའི་ཆུ་བོ་རྣམ་པ་གསུམ་གཅིག་ཏུ་འདུ་བ་ཐུབ་བསྟན་ལུས་ཡོངས་སུ་རྫོགས་པའི་མངའ་བདག་རྩོད་པ་ཐམས་ཅད་དང་བྲལ་བ་དགེ་བའི་བཤེས་གཉེན་འབྲོམ་སྟོན་པ་ཆེན་པོ་རྒྱལ་བའི་འབྱུང་ནས་ཞེས་སྙན་པའི་རྔ་བོ་ཆེ་འཇིག་རྟེན་གསུམ་དུ་ལེགས་པར་གྲགས་པ་དེ་ཉིད་ཀྱི་ཞབས་དྲུང་དུ་བསྙེན་ཏེ། ཐེག་པ་ཆེན་པོའི་སྡེ་སྣོད་རྒྱ་མཚོ་ལས་ཇི་ལྟར་འབྱུང་བའི་ཐར་པའི་ལམ་གྱི་རྩ་བ་བཤེས་གཉེན་བསྟེན་པའི་ཚུལ། རྙེད་པ་དང་བཀུར་སྟིའི་སྒོ་ནས་ཇི་ལྟར་བསྟེན་པ། མོས་པ་དང་གུས་པའི་སྒོ་ནས་ཇི་ལྟར་བསྟེན་པ། སྒྲུབ་པ་དང་ནན་ཏན་གྱི་སྒོ་ནས་ཇི་ལྟར་བསྟེན་པ་རྣམ་པ་གསུམ་གྱི་སྒོ་ནས་ཚུལ་བཞིན་དུ་བསྟེན་པར་མཛད་པ་ན། དགེ་བཤེས་པའི་གདམས་ངག་སྣ་ཚོགས་བསྟན་པ་ཙམ་གྱིས་ཐུགས་ལ་ཇི་ལྟ་བཞིན་དུ་འཁྲུངས། གསན་བསམ་སྒོམ་པའི་རོ་མྱོང་ཞིང་ཁྱད་པར་དུ་སྤྱོད་འཇུག་། བདག་ནི་གྲོལ་བ་དོན་གཉེར་ལ། ། རྙེད་དང་བཀུར་བསྟི་འཆིང་མི་དགོས། ། ཞེས་པའི་ཐད་ཀར་ཚིག་དོན་ལ་གདམས་ངག་གི་བཤད་པ་མཛད་པ་གསན་པའི་རྐྱེན་གྱིས་ཐུགས་འགྱུར་ཏེ། བཤེས་གཉེན་སྟོན་པའི་གདམས་ངག་ནི་མ་དྲོས་པའི་མཚོ་དང་འདྲ་སྟེ་ཟད་པ་མེད། གདམས་ངག་ཕྱོགས་རེ་བ་དང་གནད་བསྡུས་ཉུང་ཟད་ཀྱིས་ཆོག་ཤེས་པར་བྱས་ཏེ་ལོགས་ཤིག་ཏུ་ཕྱིན་ནའང་བག་མི་འོང་བར་སྣང་བས། ད་ནི་འདུན་མ་ཐམས་ཅད་སྟན་ཐོག་གཅིག་ཏུ་ཐག་བཅད་ནས། དགེ་བའི་བཤེས་གཉེན་འདི་ཅི་ཙམ་བཞུགས་ཀྱི་རིང་སྐད་ཅིག་ཀྱང་མི་འབྲལ་བར་བསྟེན་དགོས་པར་འདུག་དགོངས་ཏེ། ཞལ་ནས་ཀྱང་། ང་དང་པོ་འོང་དུས་ན་འདི་ལྟར་སེམས་པ་ཡིན་ཏེ། ད་ང་འདིས་སྨད་ཙམ་དུ་སོང་ཟེར་ཡང་མི་འགྲོ་གསུང་སྐད། དགེ་བཤེས་སྟོན་པ་སྤྱིར་སྐུ་མཆེད་གསུམ་པོ་ཐམས་ཅད་ལ་མཉེས་ཤིང་། ཁྱད་པར་པོ་ཏོ་བ་ལ་ངའི་ཇོ་བོ་ཆེན་པོ་གསུང་ནས་ཤིན་ཏུ་མཉེས། དགེ་བཤེས་སྟོན་པ་བསྙུན་གྱིས་ཐེབས་ཏེ་ཞིང་གཞན་དུ་ཐུགས་དགོངས་གཏད་པ་ན། པོ་ཏོ་བ་ཆེན་པོས་ང་གང་ལ་བསྟེན་ཞུས་པས། བོད་ཕུ་དུང་ཙམ་འདི་ན་ཁྱོད་ཀྱི་དགེ་བཤེས་མ་མཐོང་གིས། བསྟེན་ས་མདོ་སྡེ་ལ་གྱིས་ཞེས་གདམས་ཏེ་ཞི་བར་གཤེགས། དེའི་དུས་ན་བསྔོ་བ་དགེ་བཤེས་ཕུ་ཆུང་བས་མཛད་པ་ཡིན་པ་ལ། ཉིན་གཅིག་ཕུ་ཆུང་བའི་ཞལ་ནས། དེ་རིང་ཁྱེད་ཀྱིས་མཛོད་ཅིག་གསུངས་ནས་པོ་ཏོ་བས་མཛད་པས་ཤིན་ཏུ་བློ་སྣ་འཁུལ་བ་ཞིག་བྱུང་། ཕུ་ཆུང་བའི་ཞལ་ནས་འོ་ཅིའི་ཇོ་བོས་ཆོས་ཐམས་ཅད་གད་མེད་གཡང་མེད་དུ་དགོངས་ཏེ་གདའ་བ་ཞེས་བསྔགས་ཏེ་དེ་ཕྱིན་པོ་ཏོ་བས་མཛད་དོ། །

བསླབ་གསུམ་ཀེེ་ལ་ཤ་ཡི་ཁ་དོག་འཚེར། །བསྡུ་བཞིའི་ཡན་ལག་ལེགས་བརྟན་སོ་གཉིས་པ། ། འཆལ་ཚུལ་ཆང་གིས་མ་མྱོས་དུལ་ཞིང་དེས། ། འདུལ་འབུམ་སྡེའི་ཁུར་འཁྱེར་ཐེག་པའི་ཏོ། ། རིགས་བདག་ཐུགས་རྗེའི་སྤྲིན་སྔོན་བརྩེགས་པའི་ཀློང་། །གཞུང་དང་གདམས་ངག་འབྲུག་སྒྲ་ཆེར་གྲག་ལ། ། བློ་གྲོས་མི་ཟད་གཙུག་ཕུད་ཅན་རངས་ཏེ། ། བདུད་རྩིའི་བཅུད་ཀྱིས་དྲེགས་པས་གར་དུ་རྩེ། ། ཅི་འདིར་འཇམ་དཔལ་གཞོན་ནུ་དངོས་འོངས་སམ། ། གཞན་དུ་ཡོངས་བསྔོ་ཟབ་རྒྱས་འདི་ལྟ་བུ། ། སུ་ཡི་སྤོབས་ཞེས་རང་གིས་རྡོ་རྗེའི་མཆེད། ། སྤྱན་རས་གཟིགས་དབང་དེས་ཀྱང་ཆེད་དུ་བརྗོད། ། ཅེས་བྱའོ། ། ངེས་དོན་གྱི་མཁན་པོ་དེ་རྭ་སྒྲེང་གི་དགེ་བསྙེན་རྒན་པོ་དེ་ཡིན་པར་འདུག་གསུངས་ནས་སྔར་དགེ་སློང་སོགས་བླངས་པ་དེ་ཕྱིས་ངེས་འབྱུང་རྣལ་མ་སྐྱེས་པ་ནས་སོ་ཐར་མཚན་ཉིད་པར་གྱུར་པ་སྡོམ་པ་གནས་གྱུར་ཅེས་བཞེད་དེ། འདི་ནི་སཾ་སྐྲི་ཏ་ལས་རབ་བྱུང་གི་སྐད་དོད་པྲ་བྲ་ཛ་ཏི་ཞེས་རབ་ཏུ་སྤངས་པ་ལ་འཇུག་སྟེ། ཟག་བཅས་འཁོར་བ་པའི་དངོས་པོ་ཐམས་ཅད་ལས་རྒྱབ་ཀྱི་ཕྱོགས་ཤིང་སྤངས་པ་ཞིག་ལ་འཇོག་དགོས་པ་དང་། བསྙེན་པར་རྫོགས་པའི་སྐད་དོད་ཨུ་པ་སམྤ་ཏ། ཨུ་པ་ནི་ཉེ་བ་སམྤ་ཏ་རྫོགས་པ་སྟེ་དེ་མི་ཟད་པའི་ཚིག་སྡུད་ཡིན་པས་སྔ་མ་བརྗོད་བྱའི་གཙོ་བོར་འགྱུར་ཏེ། གང་གི་སྔ་མ་བརྗོད་བྱར་འགྱུར། ། དེ་ནི་མི་ཟད་པར་གྱུར་འདོད། ། ཅེས་གསུངས་པས་རྫོགས་པ་དང་ཉེ་བ་ནི་བསྙེན་པར་རྫོགས་པ། རྫོགས་པ་ནི་མྱ་ངན་ལས་འདས་པ། དེ་དང་ཁད་ཉེ་བའི་དགེ་སློང་གི་སྡོམ་པ་ནི་རྫོགས་པར་བསྙེན་པ་སྟེ། དྲི་བའི་ཚིག་གི་འགྲེལ་པར། དེ་ལ་རྫོགས་པ་བཀྲ་ཤིས་པ་སྟེ། མྱ་ངན་ལས་འདས་པ་ཞེས་བྱ་བའི་ཐ་ཚིག་གོ་ཅེས་དང་། དགེ་སློང་ཉིད་རྫོགས་པ་དང་ཉེ་བར་བསྙེན་པའི་ངོ་བོར་འདུག་པའི་ཕྱིར་བསྙེན་པར་རྫོགས་པར་བྱ་བར་ཤེས་པར་བྱ་སྟེ། ཞེས་སོགས་གསུངས་པའི་དོན་སྤྱིར་མངོན་གྱུར་ལྷག་མ་དགུ་ལ་སོགས་པའང་ཕུན་སུམ་ཚོགས་པའི་ཡན་ལག་ཡིན་པས་ངེས་པར་ཚང་དགོས་མོད་ཀྱི། གཙོ་བོར་བསྙེན་པར་རྫོགས་པར་འདོད་པ་མངོན་སུམ་དུ་གྱུར་པ་ཞེས་བྱ་བ་བསམ་པའི་རྟེན་འཇིགས་སྐྱོབ་དང་ལེགས་སྨོན་ནི་སོ་ཐར་མཚན་ཉིད་པར་མི་འགྱུར་ལ། སོ་ཐར་གྱི་སྡོམ་པར་འགྱུར་བ་ལ་མྱང་འདས་ཀྱི་བསམ་པ་བརྟན་པོས་ཟིན་པ་ཞིག་ངེས་པར་དགོས་པའི་ཕྱིར་དང་། མྱང་འདས་ཀྱི་བསམ་པའི་ངོ་ཏི་ཡང་འཁོར་བ་སྡུག་བསྔལ་དུ་ཤེས་པས་དེ་ལས་བློ་ལྡོག་སྟེ་མྱང་འདས་ཀྱི་ཕན་ཡོན་ཤེས་པས་དེ་ཐོབ་པར་འདོད་པའི་འདུན་པ་དང་ལྡན་པ་ཞིག་ལ་འཇོག་དགོས་པའི་ཕྱིར་དང་། དངོས་གཞི་གསོལ་བ་དང་བཞིའི་ལས་ཉམས་སུ་མྱོང་བའི་ཚེའང་། མདོ་རྩར་བརྗོད་པ་ཐ་མ་གང་ཡིན་པའི་ཆ་གསུམ་པ་ལ་འགྲུབ་པ་ཉིད་དོ། ། ཞེས་ངོ་བོ་བརྗོད་པ་དང་བྱ་བ་བརྗོད་པ་གཉིས་རྫོགས་པ་གསོལ་ན་ཞེས་པ་འགག་པ་དང་མཉམ་དུ་སྡོམ་པ་སྐྱེ་ལ། དེའི་ཚེ་ཡང་དེའི་སླད་དུ་ཞེས་པའི་ཚིག་བྱུང་བ་དང་མཉམ་དུ་སྡོམ་པ་སྐྱེས་དགེ་སློང་དུ་གྱུར་སྙམ་པ་ངེས་པར་དགོས་ལ། དེ་མེད་ན་བསྙེན་པར་རྫོགས་པར་མི་ཤེས་པའོ་ཞེས་སྡོམ་པ་མི་སྐྱེ་བར་བཤད་པའི་ཕྱིར་འདི་གྲུབ་མཐའ་ཤིན་ཏུ་བཟང་བ་ཡིན་ལ། དེས་ན་ཉན་ཐོས་ཀྱི་སོ་སོ་ཐར་པའི་སྡོམ་པའི་ངོ་བོའང་རྣམ་པར་རིག་བྱེད་ཡིན་མིན་གཉིས་ཀྱིས་བསྡུས་པ་ཞིག་ལ་འཇོག་དགོས་རྒྱུ་དེང་སང་ལ་ལ་དག་ཉན་ཐོས་ཀྱི་སྡོམ་པ་ལུས་ངག་ཁོ་ན་ལས་སྐྱེ་ཞེས་སེམས་ལ་ལར་རག་མ་ལས་པ་འདྲ་ཞིག་སྨྲ་བ་ཡང་འདིར་ཁེགས་ཤིང་བཀའ་བརྒྱུད་རིན་པོ་ཆེ་རྣམས་སོ་སོ་ཐར་པའི་སྡོམ་པའི་ངོ་བོ་རྣམ་པར་རིག་བྱེད་མ་ཡིན་པའི་གཟུགས་ཤེས་སྤོང་སེམས་ཉིད་སྡོམ་པའི་ངོ་བོར་བཞེད་པ་ལེགས་པར་འགྲུབ་བོ། ། ཞེས་ཅུང་ཟད་འཕྲོས་ནས་ད་ནི་དཀྱུས་ཉིད་ལ་འཇུག་སྟེ། བལ་ཡུལ་འཕགས་པ་ཤིང་ཀུན་དུ་སྐོར་བ་བྱེད་པ་ལ་མཚན་མོའི་ཐུན་གསུམ་གྱི་སྲོད་དང་ཐོ་རངས་གཉིས་མིས་སྐོར་བ་བྱེད། ནམ་གུང་མི་རྣམས་གཉིད་ལོག་པའི་ཚེ། མི་མ་ཡིན་རྣམས་སྐོར་བ་བྱེད་པ་ཡིན། དེའི་དུས་གྲུབ་པ་ཐོབ་པ་མ་ཡིན་པས་བསྐོར་བ་བྱས་ན་བར་ཆད་འོང་། རེ་ཞིག་རྣལ་འབྱོར་པ་ཞིག་གིས་ཕག་མོའི་སྒྲུབ་པ་ཞག་བདུན་བྱས་པས་དངོས་གྲུབ་བརྙེས་ནས་མི་མ་ཡིན་གྱི་གསེབ་ཏུ་བསྐོར་བ་བྱས་པས། མི་མ་ཡིན་རྣམས་མཆོད་རྟེན་ལ་སྐོར་བ་བྱེད་ཀྱིན་སྐད་ཕྲ་གསང་གླིང་བུ་ལྟ་བུ་རྩེར་རྩེར་གླུ་ལེན་པ་ལ་གསན་པས། སྔོན་དང་སྔོན་གྱི་དུས་ཙམ་ན། ། ཐུགས་དགོངས་བླ་ན་མེད་པ་དེ། ། ཇོ་བོ་ཨ་ཏི་ཤ་ལ་ཡོད། ། རྟོགས་པ་བླ་ན་མེད་པ་དེ། ། ཇོ་བོ་ཨ་ཏི་ཤ་ལ་ཡོད། ། བྱ་བ་དང་། ཨ་ཏི་ཤ་ཡི་གདུང་གསོབ་པ། ། འཕགས་པ་སྐུ་མཆེད་གསུམ་པོ་ཡིན། ། འཕགས་པ་སྐུ་མཆེད་གསུམ་པོ་དེ། ། གཅིག་ཙམ་ལྷོ་བལ་གྱི་ཕྱོགས་ན་ཡོད། ། འཕགས་པ་ཛམ་ལི་དང་གཉིས་སུ་མེད། ། གཅིག་ཙམ་བལ་པོའི་ཡུལ་ན་ཡོད། ། འཕགས་པ་ཝ་ཏི་དང་གཉིས་སུ་མེད། ། གཅིག་ཙམ་བལ་ཡུལ་གྲོང་ན་ཡོད། ། འཕགས་པ་པུ་ཀཾ་དང་གཉིས་སུ་མེད། ། ཟེར་བ་གསན་པས། རྟེན་དེ་རྣམས་རིགས་གསུམ་མགོན་པོ་དངོས་ཡིན་པས་འཇམ་དབྱངས་པོ་ཏོ་བ། སྤྱན་རས་གཟིགས་ཕུ་ཆུང་བ། ཕྱག་རྡོར་སྤྱན་སྔ་བ་ཞེས་རྒྱལ་སྲས་སྐུ་མཆེད་གསུམ་རིག་གསུམ་མགོན་པོའི་སྤྲུལ་པ་རྩོད་མེད་དུ་གྲགས།

ཡང་ཇོ་བོ་ཡབ་སྲས་ནག་ཚོ་ལོ་ཙཱ་བ། ཀ་བ་ཤཱཀྱ་དབང་ཕྱུ། རྔོག་ལེགས་པའི་ཤེས་རབ་སྟེ་ནང་གི་འཁོར་རྣམ་པ་གསུམ་དང་བཅས་ཏེ་ཡེར་པ་ལྷ་རི་སྙིང་པོའི་མགུལ་དུ་གསང་ཆོས་གླེགས་བམ་རིན་པོ་ཆེ་སྙིང་གི་ཐིག་ལེའི་བསྐོར་རྣམས་ཞུས་ལེན་དུ་མཛད་པའི་ཆུ་བོ་ཡ་མུ་ནའི་གླིང་དུ་དགེ་བའི་བཤེས་གཉེན་པ་ལྷའི་རྒྱལ་པོར་སྐུ་སྐྱེ་བ་བཞེས་པའི་རྣམ་ཐར་ལེའུ་བཅུ་དགུ་པ་གསུང་བའི་སྐབས། གློ་བུར་དུ་གང་ནས་བྱུང་ཆ་མེད་པར་དགེ་སློང་དགུང་ལོ་བརྒྱ་ལྷག་ཙམ་བཞེས་པ་ཞིག་དེར་བྱོན་པ་དང་། ཇོ་བོ་ཁག་སྟེ་བཞེངས་ནས་གནས་བརྟན་ཆེན་པོ་བྱོན་པ་ཐུགས་ལ་བཏགས་གསུང་བ་དང་། དགེ་སློང་དེའི་ཞལ་ནས་སྙིགས་མའི་དུས་ཀྱི་དགེ་སློང་གི་ཀུན་སྤྱོད་ཅིག་ཁྱེད་གསུང་བར་འདུག་པ་ལ་ང་ཡང་ཉན་པ་འོངས་པ་ཡིན་གསུང་། དེར་ཇོ་བོའི་ཞལ་ནས་དགྲ་བཅོམ་པ་ཉེ་བར་འཁོར་གྱི་རྗེས་སུ་འབྲང་བའི་ཚུལ་ཁྲིམས་གཙང་མ་མེ་ཏོག་པདྨ་ལྟར་དུས་གསུམ་གྱི་སངས་རྒྱས་གནས་པའི་གཞིར་གྱུར་པ་རྣམས་ལ་བཀའ་གདམས་པར་གཞག་པ་ལས་བརྩམས་པའི་གླེང་གཞི་དང་། མ་འོངས་པའི་གཞན་ལུང་སྟོན་པ་ལ་སོགས་པའི་བཀའ་མཆིད་ཟབ་རྒྱས་སྤེལ་མཐར། ད་ཅི་ནས་ཀྱི་གནས་བརྟེན་བགྲེས་པོ་དེ་བཞེངས་ནས་རྒྱལ་བའི་འབྱུང་གནས་ལ་ཕྱག་གསུམ་བཙལ་ཏེ། ང་ཇོ་བོ་ཆེན་པོའི་བཀས་ལེགས་པར་བསྐོས་པའི་དགེ་སློང་ཡིན། ད་ཡུན་མི་རིང་བར་བྲག་རྒྱབ་ཏུ་བཙུན་ཆུང་ཞིག་འོང་གིས། ལོ་རེ་རེ་གཉིས་གཉིས་དགེ་འདུན་གྱི་གཉེར་འདྲ་བ་བྱེད་འཚལ། རྒྱལ་བ་ཁྱེད་ཀྱིས་བསྐྱང་བར་ཞུ། རེ་ཞིག་ང་ཡང་གངས་ཆེན་པོ་ཏི་སེ་ལ་འགྲོ་གསུངས་ནས་མི་སྣང་བར་གྱུར། དེར་དགེ་བཤེས་ལོ་ཙཱ་བས་དེ་སུ་ཡིན་ཞུས་པས། བཤེས་གཉེན་པའི་ཞལ་ནས། དེ་ངས་བཤད་པས་ཆོ། གནས་བརྟན་ཆེན་པོ་ཡན་ལག་འབྱུང་ཞེས་བྱ་བ། ལྷ་མི་ཐམས་ཅད་ཀྱི་བསོད་ནམས་ཀྱི་དཔལ་ལས་འཁྲུངས་པ་ཞིག་ཡིན་ཏེ། དགེ་བསྙེན་རྒན་པོ་རི་བོང་འདྲ་བ་ཞིག་ལ་ཁོང་གངས་ཀྱི་སེང་གེ་ཞིག་འདུད་དུ་འོང་སྐད། དེ་རྒོད་རེ་བྲོ་བློ་ཕུག་དཀོན་མཆོག་གསུམ་ལ་གཏད་ན་ཅི་ཡང་འོང་བར་འདུག་གསུང་། ཞེས་པའི་ངེས་པ་ལས་བརྩམས་ཏེ་འཕགས་པའི་གནས་བརྟན་ཆེན་པོ་ཡན་ལག་འབྱུང་གི་སྤྲུལ་པར་གྲགས་ཤིང་གྲུབ་བོ། །

བཀའ་གདམས་ཀྱི་བླ་མ་བརྒྱུད་པའི་རྣམ་ཐར་གྱི་ཡི་གེ་རྙིང་མར་དགེ་བའི་བཤེས་གཉེན་གཞི་བརྟན་ལ་ཕྱོགས་མཐའ་རྒྱས་པ། སྡེ་སྣོད་ཀྱི་པོ་ཏི་རི་ཙམ་ཤེས་ནས་མན་ངག་ཕྱོགས་རེ་བ་ལ་མ་རྡུགས་པ་མི་ཚེ་ཐོས་བསམ་ལ་བསྐྱལ་ནས་རྒན་ཞུགས་ཀྱི་སྦྱོང་བར་མ་ཤོར་བ། འདུལ་བ་སྙིང་གི་ཐིག་ལེར་བྱེད་དེ་བླང་དོར་ལ་མཁས། མདོ་སྡེ་སྙིང་གི་ཐིག་ལེར་བྱེད་དེ་ལས་འབྲས་ལ་མཁས། མངོན་པ་སྙིང་གི་ཐིག་ལེར་བྱེད་དེ་ཐམས་ཅད་ཤེས་རབ་ཀྱི་ཕ་རོལ་ཏུ་ཕྱིན་པར་བྱེད་པ་ལས་མི་འདའ། ཉོན་མོངས་པ་སྤོང་བར་དགའ་བ་ལ་བརྟེན་ནས་ཉན་ཐོས་ཆེན་པོ། འཇིག་རྟེན་གྱི་རྣམ་གཡེང་ལ་མི་བལྟ་བ་ལ་བརྟེན་ནས་རང་རྒྱལ་ཆེན་པོ། བདག་བས་གཞན་གཅེས་སུ་འཛིན་པས་སེམས་དཔའ་ཆེན་པོའོ། །

ཇོ་བོའི་ལྟ་བ་གནས་ལུགས་དབུ་མ་ཆེན་པོ་ལས་མ་གཡོས་པས་སངས་རྒྱས་ཆོས་ཀྱི་སྐུའི་བདག་ཉིད་ཅན། འོད་ཟེར་ཅན་གྱི་འཇིག་རྟེན་ལས་ཀྱང་རྒྱ་ཆེ་བར་ཁྱབ་པ། ནམ་མཁའ་དང་མཉམ་པའི་ཡོངས་ཀྱི་དགེ་བའི་བཤེས་གཉེན་གནམ་གྱིས་ས་བཀབ་པ་ཟེར་བའི་ཚུལ་དུ་རྒྱལ་བའི་གསུང་རབ་རབ་འབྱམས་ལ་མཁས་པ་དགེ་བའི་བཤེས་གཉེན་རིན་ཆེན་གསལ་ལྟ་བུ་ཞེས་འདོན་པའང་དོན་ངེས་པར་ཞུགས་པས་ན་ལེགས་པར་བཤད་པའོ། །

སྤོང་བདུན་རིན་ཆེན་ཤིང་རྟ་དེ་ཉིད་ཀྱང་། ། ཚངས་སྤྱོད་ཡོན་ཏན་འཁོར་ལོ་བཞི་ལྡན་དང་། ། བརྩོན་འགྲུས་འདུན་པའི་ཁ་ལོ་བར་ལྟོས་ཕྱིར། ། གཏམ་འདིས་མཁས་རློམ་མང་ཞིག་རྩིང་པོར་བཏང་། ། བློ་གྲོས་མི་ཟད་ཤེས་བྱ་ཐམས་ཅད་མཁྱེན། ། གང་འདི་ཡེ་ཤེས་ཌཱ་ཀིས་ཚིག་བྱིན་ལ། ། མ་བལྟོས་འཇམ་དབྱངས་ཉིད་དུ་མི་མཚོན་པའི། ། བོད་བླུན་རྣམས་ཀྱི་ཤེས་པ་ད་རེ་རྨོངས། ། འཕགས་པའི་གནས་བརྟན་ཡེ་ཤེས་ཀྱིས་རྒན་དེ། ། རང་གི་ཞབས་འབྲང་རུང་བ་བགྱི་བ་པོ། ། ཡོ་བྱད་ཁུར་གྱིས་ངལ་བར་སྣང་དེ་ལ། ། གདམས་ངག་ནོད་པའི་རྫུ་བག་ཨེ་མ་མཚར། ། ཞེས་སོ། ། དགེ་བཤེས་སྟོན་པ་ལོ་བདུན་བསྟེན་པར་གྲགས་ཏེ་མཇལ་ནས་ལོ་བདུན་ལོན་པ་ཡིན། དགེ་བཤེས་སྟོན་པ་ལ་རྒྱལ་ཚ་སྟག་དར་གྱི་ཆོས་གཙུག་ནས་གུ་རར་བསླབ་བཏུས་གསུངས་པའི་རིང་། པོ་ཏོ་བ་དཔའ་སྒོམ་གྱི་ཞབས་ཏོག་བྱས་ཏེ་ར་བ་ཟླུམ་པོར་བཞུགས། དེར་མདོ་སྡེ་རྒྱན་གྱི་རྩ་བ་གཟིགས་པའི་ཚེ། སྤང་ལ་མདའ་བརྒྱབ་སྟེ་བཏོན་པས་མདེའུ་ལུས་པ་དང་། གཞུང་འགྲེལ་བསྡེབས་ནས་གཟིགས་པས་མདེའུ་མ་ལུས་པར་ཐོན་པའི་མནལ་ལྟས་བྱུང་སྟེ། བྱམས་པའི་དགོངས་པ་ཇི་ལྟ་བཞིན་ཐུགས་སུ་ཆུད། བྲག་རྒྱབ་ཀྱི་གཉེར་མཛད་པ་ལ་ལོ་གཅིག་ཆ། དེ་མིན་བར་མ་ཆད་པར་བསྟེན་ཏེ་ལོ་ལྔ་ཡིན་སྐད། འབྲོམ་གཤེགས་ནས་ཀྱང་རྣལ་འབྱོར་པ་དང་དགོན་པ་བ་འདས་ཀྱི་བར་ལོ་བཅོ་བརྒྱད་རྭ་སྒྲེང་ཉིད་དུ་སྒྲུབ་པ་ལ་རྩེ་གཅིག་ཏུ་བཞུགས། དེ་ལྟ་བུའི་དགེ་བའི་བཤེས་གཉེན་པ་དེ་གཞུང་ལུགས་རྒྱ་མཚོ་ལ་མངའ་བརྙེས་པ། རྒྱལ་བ་ཡབ་སྲས་ཀྱི་ཡོན་ཏན་གྱིས་ངོམས་པ་དང་ཚིམ་པ་མི་མངའ་བས། གངས་རིའི་ཁྲོད་འདིར་བསྟན་པའི་མངའ་བདག་ཏུ་གྱུར་པས་དྲང་སྲོང་ཆེན་པོ་རྣམས་ཀྱི་གཙུག་གི་ནོར་བུ་རིན་པོ་ཆེར་གྱུར། འཆད་ཉན་གྱི་དུས་སུ་བླ་མའི་ཡོན་ཏན་མ་ལུས་པ་རྒྱ་མི་ཆུང་བར་མཛད་པ་དང་། ཉམས་ལེན་གྱི་དུས་སུ་རྩེ་གཅིག་ཏུ་དྲིལ་ནས་རང་གི་སེམས་ལ་བལྟ་བ་གོམས་པར་མཛད་ཅིང་ཟས་བསོད་སྙོམས་དང་གདན་གཅི། ན་བཟའ་ཕྱག་དར་ཁྲོད་ཀྱི་འཕྱིང་རུལ་ཆུ་རྩས་ཁ་བསྒྱུར་ཏེ་དྲུབ་པ་ཞིག་མནབས་པའང་རལ་བ་བཅོམ་ལོང་མེད་པར་ཅི་དགར་བོར་ཏེ་སྒོམ་གྱིན་བཞུགས། དེའི་སར་དགེ་བཤེས་སྤྱན་སྔ་བ་བྱོན་པ་ལ། པོ་ཏོ་བའི་ཞལ་ནས། ཆོས་གཤའ་མ་ཞིག་བྱེད་པ་ལ་གྲོགས་བཟང་པོ་གལ་ཆེ། བློ་སྣ་ཉུང་ལ་རང་ཚུགས་ཐུབ་པ། མི་ཚེ་ལ་གཞན་གྱི་གཉའ་གནོན་དུ་མ་སོང་བ། སྒོ་གསུམ་དུ་ལ་ལ་ཐོ་ཅོར་མ་སོང་བ། འགྲོགས་བདེ་ལ་བྲན་དུ་མ་སོང་བ་ཞིག་གལ་ཆེ། ཚུལ་ཁྲིམས་འབར་གྲོགས་ངན་གྱིས་བསླུས་པ་མང་། ཡུལ་ངན་གྱིས་བཅིངས་པ་མང་། རྒྱུད་ངན་གྱིས་ཕུང་བ་མང་། ང་རྒྱལ་གྱིས་རང་བསྲེགས་པ་མང་། ཁ་ལྟས་གཞི་མ་བཅོམ་པ་མང་། ཚུལ་ཁྲིམས་འབར། བཙུན་ཚུགས་ཅན་མཆོག་འཛིན་གྱིས་བཅོམ་པ་མང་། བརྟུལ་ཞུགས་ཅན་གོལ་སར་སོང་བ་མང་། ཚུལ་ཁྲིམས་འབར། གོ་ན་སྙིང་གཏམ་ཡིན། དབུ་རུའི་བྱང་ཕྱོགས་འདིར། སངས་རྒྱས་ཀྱི་བསྟན་པ་ངས་བཙུགས་ཟེར་བ་ཞིག་བྱ་འཚལ། ཞེས་གསུངས་པས། སྤྱན་སྔ་བས། ཤིན་ཏུ་ཐུགས་ལ་བཏགས་ཞེས་སོགས་གླེང་བླང་རྒྱ་ཆེར་མཛད། རྭ་སྒྲེང་སྐྱོང་བར་བརྩམས་ཀྱང་དཔོན་ཆོས་ཀྱི་རྒྱལ་པོ་ལ་ཡང་མ་བཏུབ་ཅིང་མནལ་ལམ་དུ་ཉིད་ཀྱིས་ཐོང་མཁན་མཛད་ནས་ཞིང་ར་རྨོ་བ་ལ། གཞི་རྫ་མོ་འབའ་ཞིག་ཏུ་སོང་བ་གཟིགས་པས་གདུལ་ཞིང་མེད་པར་མཁྱེན་ནས་མ་བཞུགས། ང་གཅིག་པ་ལྕགས་བྱ་ནས་ཚོགས་པ་བསྐྱངས་ཏེ། སྒྲོ་ལག་དགོན་དང་། མཁར་ཐོག་དང་། ལ་མོ་ར་སྒྱེ་དང་། ཁྲ་འཇབ་ཁུང་མིག་དང་། གངས་རྒྱལ་མོ་ལ་སོགས་པར་བཞུགས། དེར་དབྱར་ཚུལ་འཛུགས་ཡང་དག་པ་ཞིག་བྱས་ཏེ། ཞལ་སྔ་ནས་ང་ལ་དེའི་དབྱར་ཐ་མལ་གྱི་རྟོག་པ་སྐད་ཅིག་ཀྱང་མ་སྐྱེས་གསུང་། སྤྲགས་ལུང་ཕུ་མདའ་རྣམས་སུ་བཞུགས་པར་དགོངས་ཏེ་སྡུད་མོ་ལན་གསུམ་བཏབ་པས། གསུམ་ཀ་དཔེར་ན་སེང་གེ་རི་སུལ་བསྟེན་ནས་འཇིགས་མེད་པ་བྱ་བ་དེ་རང་ལ་ཁེལ་བྱུང་བས་ལེགས་པར་མཁྱེན་ཏེ། སྟག་ལུང་དང་གཞུང་མཁན་བྲག་ཏུ་ཡུན་རིང་བར་བཞུགས། དེ་དག་ཐམས་ཅད་དུ་གཞི་ཇི་བཞིན་པ་ཞེས་བྱ་བ་མཁར་ལྷན་སོགས་ལར་མ་མཛད་པར་ཆར་རླུང་སྐྱོབ་ཙམ་གྱིས་ཀྱང་ཀྱོང་རེ་བྲུས་ནས་བཞུགས། ཚེ་བློས་བཏང་ཁོ་ནའི་གྲྭ་པ་ཉིས་སྟོང་བརྒྱད་བརྒྱ་རེ་འདུས་པ་ལ། བྱང་ཆུབ་ལམ་གྱི་སྒྲོན་མེའི་རྒྱབ་ཏུ་རྒྱལ་བའི་སྐྱེས་རབས་དང་ཆེད་དུ་བརྗོད་པའི་ཚོམས་ཏེ་དད་པའི་གཞུང་གཉིས། བྱང་ཆུབ་སེམས་དཔའི་སྤྱོད་པ་ལ་འཇུག་པ་དང་བསླབ་པ་ཀུན་ལས་བཏུས་པ་སྟེ་ལྟ་བའི་གཞུང་གཉིས། མདོ་སྡེ་རྒྱན་དང་། བྱང་ཆུབ་སེམས་དཔའི་སྤྱོད་པའི་གཞུང་གཉིས། བསྡོམས་པས་གཞུང་དྲུག་ཏུ་གཞག་པ་རྣམས་རྣམ་པར་བཤད་པ་རྒྱ་ཆེན་པོས་གཏན་ལ་ཕབ་ཅིང་། ཆོས་ཚིག་གཅིག་ཀྱང་ཕྱིར་མ་ལུས་པར་མདེའུ་རྩེ་ནང་དུ་བསྟན་ནས་ཉམས་ལེན་ཁོ་ནར་དྲིལ་ཏེ་གསུང་། བཀའ་གདམས་གཞུང་པར་གྲགས།

སྤྱིར་དགེ་སློང་ཁས་མཉེན་ཁྱད་པར་བྱང་ཆུབ་སེམས་དཔའ་ཁས་མཉེན་གསུང་ནས་གནོད་ལན་ཡེ་མི་མཛད། ཕྱིས་པོ་ཏོར་དགོན་པ་བཏབ་ནས་བཞུགས་པས་པོ་ཏོ་བར་གྲགས། གྲྭ་པའི་སྤྱིལ་བུ་བརྩིག་པའི་ཆེད་དུ་ས་བརྐོས་པས། རྨི་ལམ་དུ་སྡིག་སྦྲུལ་ཁོ་ནས་ཁྱབ་པ་རྨིས་ནས་ཞུས་པས་ཅང་མི་སྐྱོན། ངའི་རྒྱབ་ཏུ་ནུབ་ཕྱོགས་ཀྱི་རྒྱལ་པོ་སྤྱན་མི་བཟང་རྟག་པར་སྡང་ནས་བསྲུང་བ་ཡིན་གསུང་། རེ་ཞིག་སྤྱན་རས་གཟིགས་དང་སྒྲོལ་མས་དེ་རིང་སྐྱེས་བུ་ཆེན་པོ་ཞིག་འོང་ཞེས་ལུང་བསྟན་པ་ཚོགས་སུ་བཀའ་སྩལ་པའི་མོད་ལ་སྡིངས་མ་བ་འབྱུང་གནས་རྡོ་རྗེ་བྱོན། དེའི་མཇལ་སྣ་སུས་བྱས་མཆོག་འགྲུབ་བོ་གསུང་། བླ་མས་ཀྱང་བསུ་བའི་མཆོད་པ་བཤམས་ཏེ་དེ་བཞིན་གཤེགས་པ་བྱོན་ནས་ཡོང་ངོ་གསུང་། མཇལ་མ་ཐག་མོས་གུས་ཀྱིས་ཅུང་ཟད་བརྒྱལ། སངས་པ་ན་ཞབས་ལ་གཏུགས་ཏེ་བདག་ཐུགས་རྗེས་བསྐྱབ་པར་ཞུ་ཞུས་པས། པོ་ཏོ་བའི་ཞལ་ནས། ཁྱེད་དུས་གསུམ་གྱི་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པ་ཞིག་ཡིན་གྱི་ངས་ཀྱང་བྱིན་གྱིས་བརླབ་བོ་གསུང་། ཁོང་ཆ་རྐྱེན་གྱིས་དབུལ་བ་ལ་འབྱོར་པ་མང་པོ་དང་། དབྱར་གྱི་འཚོ་བ་གནང་སྟེ་ཚོགས་རྫོགས་པའི་སླད་དུ་རྒྱལ་བའི་སྲས་ཀྱིས་བཞེས་སུ་གསོལ་གསུང་བ་ལ་ཡེ་མི་གནང་བར་ཞུ། བདག་གི་བློ་ཆུང་ཟོས་ནས། ཟད་ནའང་བླ་མས་གནང་དུ་འོང་སྙམ་ནས་བརྣབ་སེམས་སྐྱེ་སྲིད་པར་གདའ་ཞུས་པས་དེ་འདྲའི་ཚད་པ་མི་དགོས། ཁོ་བོ་ཡན་ལག་འབྱུང་དང་བྲག་དཀར་བ་བ་ར་བྷྭ་ཛ་ཡིན། ང་དང་མཇལ་བ་ཁྱོད་བསོད་ནམས་མི་ཆུང་གསུང་། འོལ་བ་སྟོན་ཆུང་གི་ལྷ་མོ་རྦད་པས་འཁོར་འགའ་ལ་གཙེས་པ་ན། དགེ་བཤེས་ཀྱི་ཏིང་ངེ་འཛིན་གྱིས་བཀུག་ནས་ཁྱོད་སངས་རྒྱས་ཀྱི་ཞལ་མཐོང་བས་ཀྱང་སེམས་ཅན་ལ་གནོད་པ་འདི་ལྟར་བྱེད་ན། ངེད་ལུང་བརྟེན་པ་ཇི་ལྟར་བྱེད་གསུང་ནས་བཀྱོན་པས་མནལ་ལྟས་དང་བཅས་ཏེ་གདུག་རྩུབ་ཞིའོ། ། ཁྱོད་ནི་གནས་མལ་གཞི་ཇི་བཞིན། ། འཚོ་བའི་ཟས་ནི་བསོད་སྙོམས་པ། ། བགོ་བའི་གོས་ནི་ཕྱག་དར་ཁྲོད། ། སྦྱངས་པའི་ཡོན་ཏན་མཆོག་ལྡན་པས། ། ལྷ་དང་བཅས་པའི་འཇིག་རྟེན་གྱི། ། བསོད་ནམས་དཔལ་ཞིང་ཉིད་གྱུར་ཀྱང་། ། རྙེད་བཀུར་འདུ་འཛི་ལ་དགའ་བའི། ། ཆོས་པའི་གཟུགས་རྣམས་ཟོང་དུ་བཏང་། ། ཨེ་མ་བྱང་ཆུབ་ལམ་རིམ་གངྒཱའི་ཀླུང་། ། གཞུང་ཆེན་དྲུག་གི་ཆུ་བོ་དང་བསྡེབས་པ། ། ཁྱོད་ཀྱི་བློ་གྲོས་ར་བར་རབ་བཟུང་བས། ། མཁྱེན་བརྩེ་ཀློངས་སུ་ཡངས་པའི་ཆུ་གཏེར་གང་། ། ལེགས་བཤད་ཆུ་ཀླུང་སྟོང་ཕྲག་འགྱེད་ནུས་ཤིང་། ། ཟབ་དོན་རིན་ཆེན་བྱེ་བ་འབྱིན་བཟོད་ཅེས། ། དོན་མཐུན་སྙན་གྲགས་ཨུཏྤལ་ཆུན་པོ་ཡི། ། དེ་ཡང་སྐལ་བཟང་རྣ་བའི་མཛེས་རྒྱན་བྱས། ། ཞེས་ཀྱང་སྨྲས་སོ། །

གང་གི་གསུང་ལས་སྐྱེས་པའི་སློབ་མ་ཡང་སྤྱིར་བསམ་གྱིས་མི་ཁྱབ་མོད། གྲགས་ཆེ་བ་རགས་བསྡུས་ཙམ་ནི། ཤ་ར་བ་ཡོན་ཏན་གྲགས་པ། གླང་ཐང་པ་རྡོ་རྗེ་སེང་གེ་གཉིས་ལ་དབུས་ཀྱི་ཀ་ཆེན་ཉི་ཟླ་ཟུང་གཅིག་ཟེར། གཙང་སྨད་ན་རམ་སྡིང་མ་བ་དང་སྣང་དྲེའུ་ལྷས་པ་གཉིས། གཙང་སྟོད་ན་བྱ་འདུལ་དང་ཕག་སྒུར་བ་གཉིས། གཉལ་ནས་གླང་བྱ་རབ་པ་དང་གཉོས་བྲ་གོར་པ་གཉིས། དོལ་ནས་འབེ་མོན་ཕུ་ཆུང་པ་དང་། རོག་དམར་ཞུར་བ་གཉིས་རྣམས་ལ་ཆེན་པོ་བརྒྱད་ཟེར། གཞན་ཡང་མྱང་སྟོང་ན་ལྷག་ཤེས་གཉིས། གཡག་སྡེ་ནས་སོག་པོ་བ། བཟང་ནས་གྲུ་གུ་ལུང་པ། ཁ་རག་སྒོམ་ཆུང་། གནས་ཁང་གི་འགོས། ནགས་སྟོན་མཐའ་ད། ལྷོ་སྟོང་པ། མྱང་པོ་རི་ཁ་བ། ཇོ་སྟན་ཀུ་ཤུ་ར་བ། གྲོག་པ་བརྩོན་སེང་། ཟུར་རེ་བ་མཐའ་བཞི། གཙང་པ་མཁར་སོ་བ། རྒྱལ་གྱི་ཀོ་དེ་ལུང་པ། དར་ཡུལ་གྱི་གཡང་ངོས་པ། ཡེ་ཤེས་སེང་། ཝ་བྲག་དཀར་བ། སྒྲོའི་སྟག་མགོ་བ། གྲབ་ཀྱི་ཕོ་བྲང་སྡིངས་པ། རྒྱལ་གྱི་སྒྲོ་ལག་པ། རྨའི་འབྲོང་སྟོངས་པ། བན་དེ་བ་རི་ན་བྱང་། ཡག་པ་གཉན་ཆུང་། མལ་གྲོ་བ་གླང་སྒོམ། ཐང་པོ་ཆེ་པ། དགོན་མེར་བ། གཡུ་སྒྲའི་ཞང་ཆེན་པོ། ལོ་མའི་དགེ་སྦྱོང་ཆེན་པོ། མདོ་ལུང་པ། ཞར་དགོན་པ་གོང་འོག་གཉིས། སྒྱུ་སྦྱངས་དབང་སེང་། བྱང་པ་རིན་གཞོན། སྟོད་ལུང་པ་དབང་ཕྱུག་གྲགས་པ་སོགས་མཐའ་ཡས་སོ། །

སྐབས་ཤིག་གཏོར་མ་ཆེན་པོ་ཞིག་བཞེངས་ཏེ། གྲྭ་པ་ཀུན་བསགས་ནས། ད་ཕྱིན་ཆད་སྡུག་ཏུ་འཇུག་མི་ཚེ་འདིའི་རྣམ་རྟོག་ཡིན་པ། འདི་མི་འབོར་རི། སངས་རྒྱས་ཀྱི་བསྟན་པ་ལ་གནོད་པ་སྒོ་གསུམ་གང་ནས་ཀྱང་བྱེད་རིའི་མནའ་བསྐྱལ་ལོ་གསུངས་ནས་གདན་ལས་བཞེངས་ཏེ་ནང་དུ་བཞུད། བདུན་བཅུ་རྩ་ལྔ་པ་ཤིང་མོ་བྱའི་ལོའི་དགུན་ཟླ་འབྲིང་པོའི་ཉེར་གསུམ་གྱི་ནུབ་ནས་ཅུང་ཟད་བསྙུང་། ཕྱི་ཉིན་ཚོགས་སུ་བྱོན་ནས། ཡོངས་ང་འགྲོ་བ་ཞིག་ཡིན་ཏེ། མ་འཕྱིས་མ་སྔས་རན་གསུང་། བསྙུང་གཡོག་པ་རྣམས་ཀྱི་སྣང་བར་ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་གྲངས་མེད་བྱོན་ནས་ནམ་མཁར་བཞུགས་པ་ཡུད་ཙམ་མཐོང་། ཟང་ཟིང་གི་སྐུ་རིམ་སྒྲུབ་པར་བརྩམས་ཀྱང་། ཐེག་ཆེན་པའི་བླ་མའི་རིམ་གྲོ་བྱེད་པ་ལ་བྲེ་སྲང་ཀྲོག་ཀྲོག་བྱས་པས་ཅི་ཡང་མི་ཡོང་། དགེ་སྦྱོར་ལ་སོ་སོ་ནས་འབུངས་དགོས་པ་ཡིན་གསུངས་ནས་མ་བཞེད། གྲྭ་པ་བགྲེས་པ་འགའ་ནུབ་མོ་མཇལ་དུ་སོང་བས་མར་མེ་ཁྱེར་ལ་ཤོ། ཁོ་ཐག་ཆོད་པར་ལྟོས་གསུང་། གྲྭ་པ་སྤྱི་ལ་ཁྱེད་རྣམས་ལ་ལས་ངའི་མིག་དང་ལ་ལས་ལག་པའི་དོད་བྱས། འོན་ཀྱང་དོན་ཆེ་བ་ཡིན་གྱིས་གསུང་ཞིང་། གནམ་གང་གི་ཉིན་པར་ཞལ་བསྟན་ནས་ཕྱག་ཐལ་མོ་སྦྱར་ཏེ་སེམས་ཅན་སྐྱབས་མེད་པ་རྣམས་ཀྱི་སྐྱབས། མགོན་མེད་པ་རྣམས་ཀྱི་མགོན། དེ་བཞིན་དུ་གནས་དང་གླིང་དང་འཁྲ་ས་མེད་པ་རྣམས་ཀྱི་འཁྲ་སར་གྱུར་ཅིག་གསུངས་ནས་ཡོངས་སུ་མྱ་ངན་ལས་འདས་སོ། །

གདུང་སྦྱངས་པས་ཐུགས་བརྒྱད་དང་། ལྷ་སྐུ་ཡིག་འབྲུ་མཆོད་རྟེན་རིང་བསྲེལ་སོགས་བགྲང་བ་ལས་འདས་པ་བྱོན། འཇའ་དང་། འོད་དང་སྒྲ་དང་མཐོང་སྣང་སོགས་སྨོས་ཀྱི་མི་ལང་བས་གདུལ་བྱ་རྣམས་ཀྱི་དད་པ་ཡར་ངོའི་ཟླ་བའམ་དབྱར་གྱི་བཀོད་མའི་ཆུ་བཞིན་དུ་འཕེལ་བར་མཛད་དོ།

ལེགས་བཤད་ལུང་དང་མངོན་རྟོགས་སྦྲང་རྩི་ཡིས། ། རབ་བརྟས་སློབ་རིས་རྐང་དྲུག་ཁྱུ་ཚོགས་རྣམས། ། རྨད་བྱུང་ཐེག་ཆེན་ལམ་རིམ་མགྲིན་པའི་གླུ། ། ཚངས་པའི་གཎྜི་ལྟ་བུས་ས་གསུམ་འགེངས། ། གཟུགས་སྐུའི་སྣང་བརྙན་ཆོས་དབྱིངས་མཁའ་ཀློང་དུ། ། སིམ་ཚེ་བོད་ཡུལ་མུན་པའི་སྦུབས་བཅུག་ཀྱང་། ། འོག་མིན་ཞིང་དུ་རིགས་ཀུན་བདག་པོའི་སྐུར། ། སྣང་དེ་ས་བཅུ་པ་ནང་ཉིན་བྱེད་དངོས། ། དེ་ལྟར་བློ་གྲོས་དངུལ་དཀར་མེ་ལོང་ངོགས། ། དགེ་བའི་བཤེས་ཀྱི་མཛད་བཟང་སྣང་བརྙན་ཚོགས། ། གསལ་བཤད་ཤར་བའི་བདུད་རྩིའི་བགོ་སྐལ་ཤས། ། སྐལ་བ་དགེ་བ་ཡོངས་ལ་སྩལ་འདི་ཡིན། ། དགེ་བས་སྡུག་བསྔལ་སེལ་བའི་སྨན། ། བདེ་བ་ཐམས་ཅད་འབྱུང་བའི་གནས། ། ཐུབ་པའི་བསྟན་པ་རིན་ཆེན་སྒྲོན། ། ས་གསུམ་སྣང་བར་འབར་གྱུར་ཅི། །

དགེ་བའི་བཤེས་གཉེན་ཆེན་པོ་པོ་ཏོ་བ་རིན་ཆེན་གསལ་གྱི་རྣམ་པར་ཐར་པ་སེམས་དཔའ་ཆེན་པོའི་སྤྱོད་པ་ངེས་བསྟན་ཞེས་བྱ་བ་འདི་དགེ་སློང་ངག་དབང་རྣམ་རྒྱལ་གྱིས་སྦྱར་བའོ། །

དགེ་བཤེས་ཆེན་པོ་ཤར་བ་པའི་རྣམ་ཐར་བཞུགས་སོ།།

དགེ་སློང་ནམ་མཁའ་གྲགས།

༄༅། ། རྒྱལ་བ་ཉིད་ཀྱི་ཞབས་དྲུང་དུ། ། སྙིགས་མའི་བསྟན་པ་སྐྱོང་ངོ་ཞེས། ། ཐུགས་དམ་བཅས་པའི་ཡོན་ཏན་ཅན། ། རོམ་པོར་གྲགས་པའི་ཞབས་ལ་འདུད། ། སྡེ་སྣོད་རིན་པོ་ཆེ་གསུམ་གྱི་ཡོན་ཏན་གྱིས་ཐུགས་རྒྱུད་བལྟམས་ཤིང་འཕགས་པ་འཇམ་དཔལ་གྱི་སྤྲུལ་པར་གྲགས་པའི་དགེ་བའི་བཤེས་གཉེན་ཆེན་པོ་ཤར་བ་པ་དེ་སྔོན་གྱི་འཕྲིན་ལས་ཕུན་སུམ་ཚོགས་པ་ལ་བརྟེན་ནས། བ་ཚབ་རོམ་པོའི་རྒྱུད་དུ་ལྕགས་པོ་ཁྱིའི་ལོ་ཡུམ་ཕྱུགས་མ་བསྐྱངས་པའི་ཕྱིར་རྡོ་ལེབ་ཆེན་པོའི་སྟེང་ན་བཞུགས་པའི་དུས་སུ་འཁྲུངས་ཏེ། རྡོ་ལེབ་དེ་ལ་ཤར་བ་པའི་བལྟམས་ས་ཟེར་ནས་ཕྱི་ནས་ཕྱག་མཆོད་ཀྱི་གནས་སུ་བྱེད་སྐད། དེ་ནས་དགུང་ལོ་བཅོ་བརྒྱད་པའི་དཔྱིད་ཀླུང་ཤོད་ཆོར་བ་ཞེས་པར་བྲོས་ནས་རབ་ཏུ་བྱུང་སྟེ་འཛིན་མི་བྱུང་གིས་དོགས་པས་ཀུང། སྐུང། ས་དགེ་བཤེས་སྤྱ་ང་ཆོར་ཕུ་ན་མཚམས་དམ་པར་བཅད་པའི་སར་བྱོན། དེ་ན་ལ་ལ་རབ་གནས་འདོད་ལ་ལ་བཟླས་ལུང་འདོད་པ་བཞི་བཅུ་ཙམ་འཚོགས་པ་ལ། སྤྱ་ངའི་ཞལ་ནས་སངས་རྒྱས་ཀྱི་བསྟན་པ་ནུབ་ལ་ཐུག་འོ་ཅག་སོ་བསོད(བསོད་ནམས་བསགས་པའི་དོན་ཡིན་པ་འདྲ)བྱ་བའི་ལམ་ན་མེད་གསུངས་ནས་དེར་མཁར་ལན(ཁང་པ་བརྩིགས་པའི་དོན)མཛད་སྐད། དེའི་དབྱར་སྟག་ལུང་ཐང་དུ་དགེ་བཤེས་པུ་ཏོ་བའི་སྤྱན་སྔར་བྱོན། དེ་གོང་དུ་གཙང་དུ་ཕྱིན་ལ་ཐེག་པ་ཆེན་པོ་གསང་སྔགས་ཀྱི་སློབ་གཉེར་མཐའ་དག་པ་ཅིག་བྱ་སྙམ་དུ་དགོངས་པ་ལ། ལམ་སྒྲོན་གྱི་བསྟན་པ་ལ་འཇུག་པའི་རིམ་པ་གསན་པས་ཚེ་འདི་ལ་གསང་སྔགས་ལ་འཇུག་པའི་རེ་མི་འདུག་སྙམ་ནས་ཐུགས་ཐག་ཆོད་སྐད། ཨ་ཁུའི་གནས་རོམ་པོ་རེ་ཞེས་པའི་དཔོན་བྱ་སྙམ་པ་ཡོད་པ་ཡང་བསླབ་བཏུས་ཀྱི་ཞལ་ཏ་པའི་གནོད་པ་གསན་པས་སྤྲོས་པ་ཆོད་སྐད། ཁོ་བོ་ཅག་དང་པོ་སྤྱན་སྔར་ཕྱིན་པའི་དུས་ན་ལག་བདེ་བ་ཡང་སོ་སོའི་ཕྱི་རྐྱལ་ཐོགས་ནས་བྱེད་ཅིང་སྣང་། (གྲྭ་པ་མང་པོ་ལ་འགྱེད་བཏང་བའི་དོན་ཡིན་པ་འདྲ) དགེ་བཤེས་སྟོན་པའི་འདས་མཆོད་མཛད་པ་ལ་མར་རྒྱ་སྐུར་རེས་གྲལ་རིངས་རེ་ཙམ་ཁྱེད་ཅིང་སྣང་། ཁོ་བོ་ཅག་གི་ཡུལ་ན་ཆོས་སྟོན་བྱེད་པ་ཙམ་མེད། ཅུང་ཟད་བྱེད་པ་དེ་ཡུལ་དེ་ན་བན་དེ་ཉི་ཤུ་ཙམ་ལས་མེད་པས་དེ་ཙམ་རེ་ལ་ཐུད་རྐྱལ་བཞི་བཞི་ཙམ་གསེ་བས་ཁོང་གི་དེ་ལ་ཡིད་རང་མི་ཆེས་གསུང་། དེ་ནས་གྲྭ་པ་ལོ་དགུ་མཛད་ནང་མི་ལོ་དགུ་མཛད་དེ་ལོ་བཅོ་བརྒྱད་བསྟེན་པར་གདའ། ལན་ཚ་རབ་པའི་དགེ་བསྙེན་ཆོས་པོ་བྱ་བ་ཅིག་ལ་གྲྭ་པ་ལ་ལས་འདིར་སྡོད་བྱས། ལ་ལས་འདིར་སྡོད་བྱས་པས་མཚམས་ཅིག་ཏུ་བསྡད་ནས་ང་རང་འདིར་སྡོད་ཟེར་ལོ། ། དེ་བཞིན་དུ་ཁོ་བོ་ཅག་ཀྱང་དང་པོ་སྐུ་མཆེད་གསུམ་པོ་དེ་གར་འཛོམ་དུ་བསྡད་སྙམ་ནས་གཉིས་པོའི་གྲར་ཡང་བག་རེ་བསྡད་པ་ཡིན་ཏེ་རིང་པོ་བསྡད་ལོང་མ་བྱུང་། པུ་ཏོ་བའི་སྤྱན་སྔར་རྟག་པར་བསྡད་གསུམ་པོ་དེ་མ་ཡིན་པ་གཞན་ལས་མ་ཐོས་གསུང་སྐད་དེ། མཁན་སློབ་ལས་གཞན་པ་ཐུགས་རྒྱུད་སྦྱོང་བའི་བླ་མ་སྐུ་མཆེད་གསུམ་ཁོ་ན་ལགས་པར་གདའ། སུ་ཀ་བ་ལི་འབྱེད་འབྱེད་ལ་ཉན་ཅིང་གླུ་གཤིན་པའི་ཁ་ན་ཡང་མེད། དགེ་བཤེས་སྟོན་པ་ལ་བླ་མ་བཞི་ལས་མི་མངའ། པུ་ཏོ་སྐོར་བ་ཀུན་ཡང་གླུ་མི་གཤིན། ཁོ་བོས་ནི་ཁམ་པ་ལུང་བ་དང་སྣེ་ཟུར་བ་གཉིས་ཀྱི་ཆོད་ལ་ཡང་ཆོས་འབྲེལ་བསྲུངས་པ་ལགས་གསུང་། མི་ཀུན་ཁོ་བོ་ལ་ང་རྒྱལ་ཟེར་ཏེ་ཁོ་བོ་ལ་ང་རྒྱལ་གྱི་རྟགས་ནི་ཡེ་མེད། ཡོན་ཏན་ཅན་ཅིག་བྱུང་ན་ནི་དེའི་འོག་ཏུ་ཧྲིལ་གྱིས་ཞུགས་ནས་ཁུར་བ་ཡིན་གསུང་། འཕྲལ་སྐད་དང་བསྲེས་པའི་ཆོས་ཡེ་མི་འོང་བར་བསྟན་བཅོས་ནས་འབྱུང་བའི་ཐ་སྙད་ཁོ་ན་གསུང་སྟེ། ཁོ་བོས་ནི་རོམ་སྐད་འདི་འཇོག་པ་ལ་ཡང་སློབ་གཉེར་རབ་ཅིག་བྱས་པ་ཡིན་གསུང་། སྐུ་མཆེད་གསུམ་ཀས་སྤྱན་གྱི་འབྲས་བུ་བཞིན་དུ་བསྐྱངས་པས་གསུམ་ཀའི་གཞུང་དང་གདམས་ངག་ཐམས་ཅད་མངའ་བ། རྒྱུད་སྨིན་པས་བསྟན་པའི་བདག་པོར་གྱུར་པ་དེས་དགེ་བཤེས་པུ་ཏོ་བ་འདས་ནས་གྲྭ་པ་རྣམས་སོ་སོར་གཤེགས་པའི་དུས་སུ་ཡོན་ཏན་གྱིས་རྗེས་སུ་འབྲངས་པའི་འཁོར་རྣམས་དང་ལྷན་ཅིག་ཀླུང་ཤོད་ངོས་སུ་བྱོན་ཏེ་ཚོགས་བསྡུས་པར་གདའ། ཁོ་བོ་ཅག་གིས་ཀྱང་འདས་པའི་ཕྱི་དེ་ལོ་ནས་འདས་མཆོད་མ་ཆག་པར་བྱས་ཏེ། སྔར་ཇོ་བོ་བ་ཉུང་དུས་ན་ཟླ་བ་དེ་རང་གི་ནང་དུ་བྱུང་བ་ལས་དེ་གོང་དུ་མ་བསགས། ཕྱིས་མང་དུ་སོང་ནས་དེས་ཅུང་ཟད་མི་ལྡང་བར་གདའ་བས་དེ་བས་སྔ་བ་ནས་ཀྱང་ཚགས་བྱས་གསུང་། གཅོང་ལུང་དུ་བཞུགས་པའི་དུས་ན་དགེ་བཤེས་གྲབ་པ་དེས་དགེ་བཤེས་པུ་ཏོ་བ་དང་མཇལ་ནས་དབྱར་དགུན་ཅུང་ཟད་ཙམ་ཆགས་པ་ལས་མ་འདས་བར་དུ་བཞུགས་པ་ལ། ཅི་མཛད་ཐམས་ཅད་ལ་མཐུན་པར་འཛིན་པ་ལས་མི་མཐུན་པར་འཛིན་པ་བྱེད་མ་མྱོང་བ་ཡིན་པར་སྣང་། དེའི་སྟོབས་ཀྱིས་ཡས་དག་དྲུང་ན་འདུག་པ་རྣམས་ཀྱང་དེ་ལྟར་གདའ། ཁོ་བོའི་འདི་ན་ནི་ཆོས་བཤད་པ་སུན་འབྱིན་པ་མ་ཐོས། གཞན་སྟོན་མོ་བྱས་ན་སུན་མི་འབྱིན། གཞན་ཅི་ལ་ཡང་སུན་འབྱིན་མཐུན་པར་ལྟ་བ་མེད། དེ་མི་ལེགས་པ་ཡིན་པར་སྣང་གསུང་། ཡང་ཐེག་པ་ཆེན་པོའི་ལམ་གྱི་རྩ་བ་དགེ་བཤེས་ཡིན་དགེ་བཤེས་ལ་མ་བརྟེན་པར་ལམ་གང་ཡང་སྐྱེ་བ་མི་སྲིད་པ་ཡིན། ས་བཅུའི་བྱང་ཆུབ་སེམས་དཔའ་ཀུན་བསྐལ་པ་གྲངས་མེད་གསུམ་དུ་ཚོགས་བསགས་པ་ལ་ཡང་ཕྱོགས་བཅུའི་སངས་རྒྱས་རྣམས་ཀྱིས་ཕྱག་གཡས་པ་དབུ་ཐོག་ཏུ་བཞག་ནས། བྱིན་གྱིས་མ་བརླབས་པར་རྡོ་རྗེ་ལྟ་བུའི་ཏིང་ངེ་འཛིན་ཐོབ་མི་སྲིད་པས་དེ་བཞིན་གཤེགས་པ་དེ་དག་གནས་སྐབས་དེ་ན་དགེ་བཤེས་བྱ་བར་འདོད་པ་ཡིན་གསུང་། ཡང་འོ་ཅག་ཐམས་ཅད་ཀ་ཅ་ཁོ་ན་ལ་རྩི་བ་ལ་སྐུ་མཆེད་གསུམ་པོ་ལ་རེས་གསུམ་ཀ་ལ་སྤྱིར་འབུལ་བ་འོང་། རེས་གཉིས་ལ་འོང་བ་ལ། དུས་དེ་ཐམས་ཅད་ན་གསུམ་ལ་ཕུལ་ན་གཉིས་ལ་འབུལ། གཉིས་ལ་ཕུལ་ན་གཅིག་ལ་འབུལ་གྱི་ང་འདི་འདོད་ཡེ་མི་གསུང་དེ་ལྟ་བུ་ལ་དད་གསུང་། ཡང་གནམ་སྟོང་གི་པུ་ཏོ་བའི་དུས་ན་ཆོས་སྟོན་བྱེད་པའི་ཚེ་སྔར་འཕེལ་འདེབས་པ་དང་དྲི་ཆབ་ལ་སོགས་པ་མཆོད་པ་རྣམ་ལྔ་འབུལ་བ་དང་མཇུག་བཟོད་པར་གསོལ་བ་འདི་གསུམ་མན་ངག་ཡིན་གསུང་། ཡང་མལ་གྲོ་བ་སེང་གེ་གྲགས་ཀྱིས་ཆུ་ལ་རྡོ་ཅིག་འཕངས་པས་ད་ལྟ་ཆུ་ལ་རྩེ་བའི་ལྟུང་པ་མི་སྲུང་བར་གདའ་བས་ཁྱེད་རང་གནས་གཞི་གོག་པོར་སྡོད་ཅིག་གསུང་། ཁོང་པུ་ཏོ་བའི་སློབ་མ་གཞན་ཀུན་ཡིན་ཚུལ་འདུག་མིན་ཚུལ་འདུག་ཟེར་བ་ལ་དགེ་བའི་བཤེས་གཉེན་ཡེ་མི་གསུང་པ་ཇི་ལྟར་ལགས་ཞུས་པས། ཡེ་མི་རུང་ལགས་དགེ་འདུན་གྱི་སྤྱན་སྔར་དེ་ལྟར་འཆོས་པ་དེ་ངག་འཁྱལ་མི་དགེ་བ་ལགས་གསུང་། བཞོར་གཤེགས་པ་སྐུ་ཁམས་ཞན་ནས་ཤོལ་བའི་དུས་སུ་རིམ་གྲོ་བྱེད་པ་ཡང་འདྲ་སེ་བ་རེ་བྱེད་དགོས་པ་ཡིན། མདུན་མ་བྱས་པས་འོང་ན་ད་རང་ཅག་ཐམས་ཅད་སང་སུམ་བཅུ་རྩ་གསུམ་དུ་འགྲོ་བར་བྱའོ་ཞེས་མདུན་མ་བྱས་ལ་མནའ་ཐོ་གཅད་པར་བྱ་སྟེ། དེས་ན་ཞེ་འདོད་ཀྱི་དངོས་པོ་ཅིག་བྱུང་བས་མི་འོང་། འོང་ན་ཨ་ངྷེ་ཤ་སྤྱན་དྲངས་ཏེ། དེ་མ་འདྲོངས་ཀྱང་དགེ་བཤེས་པུ་ཏོ་བ་སྤྱན་དྲང་སྟེ་གསུང་། བཞོའི་ཁང་པར་ཉི་ཤུ་གཅིག་གི་སྤྱ་ངའི་དུས་ན་སངས་རྒྱས་ཞལ་བཞུགས་པའི་དུས་ན་ཡང་བལྟམས་པ་ལ་སོགས་པའི་མཆོད་པ་ཡོད། བོད་ཀྱི་འདས་མཆོད་ཀྱི་ལག་ལེན་ཇོ་བོའི་བཀའ་སྲོལ་ལས་བྱུང་བ་ཡིན། ཇོ་བོ་ཉིད་ནི་མཆོད་པ་ཙམ་མཛད་པ་མི་གསུང་། བླ་མ་རེ་ལ་བསྔོས་ནས་ཉིན་རེ་ཞིང་ཚ་ཚ་འགའ་རེ་འདེབས། དེ་ཡང་ཐེག་པ་ཆེ་ཆུང་ཐམས་ཅད་ཀྱི་བླ་མ་བཅུ་གསུམ་ཡོད་པས་ཚ་ཚ་བཅུ་གསུམ་བཅུ་གསུམ་འདེབས་གསུང་། དགེ་བཤེས་སྟོན་པ་ནས་མཆོད་པ་འདི་བྱུང་བ་ཡིན་ཏེ་ཚོགས་པ་ཆུང་པས་རླབས་ཆུང་། དགེ་བཤེས་པུ་ཏོ་བ་ནས་རླབས་ཆེ་ཁོ་བོས་མང་རབ་བསྡད་པ་ལ་དགེ་བཤེས་སྟོན་པའི་འདས་མཆོད་དེའི་སྟོན་མོ་མ་ཤོར་བར་འཚལ། མཆོད་པ་དངོས་ལ་ཁང་བུ་ཆུང་ངུར་མ་འཚངས་གསུང་། ཉི་ཤུ་གསུམ་གྱི་ཕོ་ཆུང་བའི་དུས་སུ་འོ་ཅག་ཆོས་བྱེད་པ་རྣམས་ཀྱིས་ཚོགས་གཉིས་གསོག་དགོས་པ་ཡིན། དེ་ལས་གཞན་བྱ་རྒྱུ་ཅང་ཡང་མེད། དེ་ལ་ཞིང་ཁྱད་པར་དུ་འཕགས་པ་དགེ་བཤེས་ལ་རྟེན་པ་འདི་ལས་ཁྱད་པར་དུ་འཕགས་པ་གཞན་མེད་གསུང་། དགེ་གོང་དུ་ཉི་ཤུ་གཅིག་གི་སྤྱ་ངའི་དུས་ན་ལྷ་ཞི་བ་འོད་བྱོན་ཏེ་མང་བཀོལ་མཛད་ནས་ཕྱི་དེ་ཉིན་པར་ཆོས་ཞུས་པ་ལ་ཅི་བཤད་གསུང་། ལྷ་ན་རེ་ལས་དང་པོ་བའི་ས་ནས་སངས་རྒྱས་ཀྱི་སར་སག་པ་ཅིག་ཞུ་ཟེར་བ་ལ། དེ་ལས་བཅུ་པའི་མདོ་ཀློག་དགོས་གསུངས་ནས་དགྲ་མི་ཤ་བོའི་བཙོན་དོང་དུ་ཆུད་པ་དེ་དེ་བསྡད་ས་མ་ཡིན་པར་ཤེས་པས་འབྲོས་པའི་བློ་འབྱུང་དེའི་དབང་གིས་ཇི་ལྟར་བལྡམ། བསྡམ། ཀྱང་ནམ་ཞིག་ན་ཐར་ཏེ་འོང་། དེ་ཡང་དང་པོ་བཙོ། གྱོ། ཆས་ཀྱང་ཁྱེར་ཏེ་འབྲོས་ཐ་མ་ཞེད་པ་ན་རང་གི་གོས་ཀུན་ཡང་བོར་ནས་གཅེར་བུར་རྒྱུ། དེ་བཞིན་དུ་འོ་སྐོལ་ཡང་འཁོར་བ་དེ་ཙམ་དུ་ཤེས་ན་དེར་བསྡད་བློ་མི་འོང་ཐབས་སྣ་ཚོགས་ཀྱིས་དེ་ལས་ཅི་ཐར་གྱི་ཐབས་འབའ་ཞིག་སེམས་པར་འོང་། དེ་ལྟར་གྱུར་ན་རང་གི་ཤེས་རབ་ཀྱང་འཕེལ་ཏེ་འོང་། དེ་ལ་དེའི་ཉེས་དམིགས་སྒོམ་པ་ཅིག་དགོས་པས་མདོ་དང་བསྟན་བཅོས་ནས་བཤད་པའི་ཉེས་པ་བདུན་ལ་སོགས་པ་བསམ་གསུང་། དེར་སྐུ་ཁམས་མ་བདེ་བས་སྐུ་མཚམས་བཅད་ནས་བཞུགས་པའི་དུས་སུ་སྡིང་བས་ལེགས་པར་ཕ་རོལ་ཏུ་ཕྱིན་པའི་སྐྱེས་རབས་ཀྱི། ཞུམ་བྱས་ཕོངས་ལས་ཐར་ལ་མི་ཕན་གྱི། ། དེ་བས་མྱ་ངན་གདུང་བ་མ་བྱེད་པར། ། དགོས་པའི་དོན་སྒྲུབ་མཁས་ལ་བརྟན་བྱས་ན། ། དཀའ་བ་རྣམས་ཀྱང་སླ་བས་ཐར་པར་འགྱུར། ། དེ་བས་འཇིགས་ཤིང་མི་དགའ་མ་བྱེད་པར། ། ཇི་ལྟར་བྱ་བའི་ཐབས་ཀྱིས་དགོས་པ་བསྒྲུབས། ། མཁས་པའི་གཟི་བརྗིད་བརྟན་པས་གཟེང་བསྟོད་ན། ། དོན་རྣམས་ཐམས་ཅད་འགྲུབ་པ་ལག་ན་ཡོད། ། ཅེས་པ་དེ་དང་མཆོད་རྫས་དང་གྲྭ་པ་ལ་བཀའ་འཕྲིན་བརྫངས་ནས་སྐུའི་རིམ་གྲོ་ལ་འབུངས་ཅིག་པའི་བཀའ་སྩལ་གསུང་། ཡང་ལན་ཅིག་སྐུ་ཁམས་མ་བདེ་བའི་དུས་སུ་མྱ་ངན་མེད་ཀྱིས་ཀླུ་བཏུལ་བའི་ལེའུ་དེ་དང་ཆབ་ཚ་དང་བཀའ་འཕྲིན་བརྫངས་ནས། འདི་ཚར་གཅིག་གསུང་པར་ཡང་ཞུ་བསོད་ནམས་གསོག་པ་ཁོ་ན་གལ་ཆེ་བའི་བཀའ་སྩལ་ཡང་གསུང་པས་དེ་ཚར་གཅིག་གསུངས་ལགས། དགེ་བཤེས་འཕན་ཡུལ་དུ་མ་བྱོན་པའི་དུས་སུ་གླང་རི་ཐང་པ་དང་སྣེ་ཟུར་བ་གཉིས་ཀྱིས་གནས་བརྟན་ཀུན་ནོར་བྱིན་ཞིང་ཆུ་ཕ་ཀ་ཚུ་ཀ་བཟུང་ནས་སེར་ཁྲིམས་བཅོས་ཀྱང་མ་འཆོས་པ་ལ། དགེ་བཤེས་ཉིད་བྱོན་པ་ཙམ་གྱིས་ཟས་ནོར་ཡང་སྦྱིན་མ་དགོས་པར་སེར་ཁྲིམས་སུ་ཁད་ཀྱིས་སོང་ནས་སེར་པོ་གྱོན་པ་ཐམས་ཅད་ལ་གནོད་པ་བྱེད་མཁན་མེད་པར་གྱུར་ཏེ། དགེ་བཤེས་བྱ་ཡུལ་བའི་ཞལ་ནས་སྐུ་ལུས་ཀྱི་འགྱུར་བ་ཙམ་གྱིས་སེམས་ཅན་གྱི་དོན་མང་པོ་འགྲུབ་པ་དགེ་བཤེས་དགེ་གོང་པ་ལྟ་བུ་ཡིན་གསུང་སྐད། དགེ་བཤེས་ཆུ་མིག་པས་གྲོང་གསེབ་ཏུ་སོག་མ་སློང་དུ་བྱོན་པས་བྱ་ཡུལ་བའི་སློབ་མ་བཙུན་ཆུང་ཅིག་འདུ། དེས་ཆབ་ཚ་དྲངས་ནས་ཁྱེད་ཀྱི་དགེ་བཤེས་དེ་ནི་རྒྱལ་པོ་བྱམས་པའི་སྟོབས་ཙམ་དུ་འདུག་གི་ཟེར་བར་གདའ། ཆུ་མིག་པའི་ཞལ་ནས་ཁོང་རང་གནས་གཞི་ཐམས་ཅད་ཀྱི་བཅའ་ཁྲིམས་དང་ཞལ་ཆོས་མང་པོ་མཛད་དེ་ཉན་ཐོས་སྣོད་དུ་རུང་བ་དང་མི་རུང་བ་ཐམས་ཅད་སྲུང་བ་བྱ་བ་དགེ་བཤེས་དེ་ཀུན་ཡིན་པ་འདྲ་གསུང་སྐད། འཕན་ཡུལ་གྱི་ཤར་བར་ཕལ་ཆེར་བཞུགས་ཏེ་ཐུགས་དམ་པུ་ཏོ་ན་བཞུགས་པའི་ཐུགས་རྗེ་ཆེན་པོ་ཞལ་བཅུ་གཅིག་པ་དེ་བཞེངས་པར་གདའ། དགེ་བཤེས་སྟབས་ཀ་བའི་ཚེམས་ཅིག་བྱུང་ནས་དགེ་བཤེས་དེའི་སྤྱན་སྔར་བྱོན་པས། ཨ་ཙ་མ་རྒས་པ་ལ་ཚེགས་མེད་ཁྱོད་ཀྱི་སོ་ཡང་བྱུང་བ་དང་རྒས་པ་ཡིན་གསུང་། དགེ་བཤེས་དེ་ཀུན་ཆུད་འཛའ་བ་དང་མི་འོས་པའི་སར་ཡེ་མི་གཏོང་བར་གཞན་གྱིས་བལྟ་བར་ཀ་ཅ་ལ་རྩིས་ཆེ་བར་མངོན་ཏེ། ལན་ཅིག་སྒོ་ན་རྨེ་ཅན་སློང་པ་ལ་རྒྱལ་བ་རིན་ཆེན་བླ་མ་ཕྱེ་མོན་ཆུང་ཞབས་སྟེགས་ཅན་ཕྱུ་རེ་བ་གང་ཁྱེར་ནས་བྱུང་བ་ལ་དགེ་བཤེས་ཀྱིས་མོན་ཕོར་ཆེ་བར་གཟིགས་པར་སྣང་། རིན་ཆེན་བླ་མ་དེ་འདིར་ཁྱེར་ཤོག་དང་གསུང་། ཆུང་བར་གཟིགས་པས་འོ་ན་ཁྱེར་ལ་སོང་ཅིག་གསུང་། མི་དགོས་པའི་སར་ཡེ་མི་གཏོང་དགོས་པ་དང་གལ་ཆེ་སར་ཆིལ་ཆགས་པ་མཛད་སྐད། བཀའ་གདམས་བྱ་བ་ཁམས་པ་རྒ་སྟོན་གྱི་ངན་སྨྲས་ཡིན་པར་གདའ། དེའི་དོན་བླ་མའི་བཀའི་གདམས་པ་གཅིག་ནས་གཅིག་ཏུ་བརྒྱུད་པའི་ཚིག་སྒུམ་རེ་སྒོམ་པ་མིན་པར་ཤེས་དང་ཅང་མེད་བྱ་བའི་ཐ་ལོ་ཡིན་སྐད་དེ་འོ་ཅག་གི་འདོད་ཐོག་རང་ཡིན་གསུང་། རྭ་སྒྲེང་དུ་ཆོས་བསམ་དུ་མ་བཏུབ་པ་ཐོ་རེ་བྱུང་སྟེ། དགོན་པ་བའི་དུས་ན་གཉིས་ལ་ཡེ་མ་བཏུབ། སྐུ་མཆེད་ཀྱི་དུས་ན་འདྲེས་མར་བྱུང་། ཕྱི་ནས་བསམ་དུ་བཏུབ་པ་འགའ་ལས་མེད། ད་ཙ་ན་སེམས་པ་རང་མེད། བསམ་དུ་བཏུབ་ནས་རབ་ལ་ཞག་སྐྱེད། འབྲིང་ཟླ་སྐྱེད། ཐ་མ་དབྱར་དགུན་ལ་སྐྱེད་འོང་བ་ཡིན་གསུང་། སྒོམ་ཆེན་གྱི་འཕྲང་གང་ཡིན་ན་འབྱུང་པོས་གཙེས་པ། སྐུ་མཐུ་ཆེ་བ། ཕྲག་དོག་པ། ཁོང་ཡུས་སྒོམ་པ། ཡོན་བདག་མོ། བཙུན་ཆུང་ལ་ཆོས་བཤད་པ། སྟོང་བཅད་ལ་འགྲོ་བ། འདྲེ་རྟོག་ཆེ་བ། འབུལ་ནོར་བྱུང་བ་རྣམས་ཡིན་གསུང་། སྤྱིར་ལེགས་ཉེས་ཅི་བྱུང་ཡང་ཆོས་ལ་བརྟེན་པ། དེའི་ནང་ནས་ཀྱང་འདུལ་བ་ལ་བརྟེན་ན་ལྡབ་ཀྱང་མི་དགོས་པ། ཞེ་གཙང་བ། བརྟག་ཐུབ་པ། ཉམས་དགའ་བ། མཐའ་བཟང་བ་ཡིན་གསུང་། སྐུ་གསུང་ཐུགས་ཀྱི་རྟེན་མི་དགོས་པའི་གང་ཟག་གསུམ་ཡིན། དགེ་སློང་ཆོས་གོས་སྨད་གསུམ་ལས་ཡོངས་སུ་བཟུང་བ་ཐམས་ཅད་སྤངས་ཏེ་ཉེས་པ་ཕྲ་བས་ཀྱང་མ་གོས་པ་དེ་ཉིད་རྟེན་དེ་ཉིད་མཆོད་གནས་ཡིན་པས་མི་དགོས། བྱང་ཆུབ་སེམས་དཔའི་སྨོན་འཇུག་གཉིས་རྣལ་མར་ཡོད་པ་དེ་སེམས་ཅན་ཐམས་ཅད་མཆོད་གནས་ཡིན་པས་མི་དགོས། སྔགས་པ་མཚན་ཉིད་དང་ལྡན་པ་སྣང་བ་ཐམས་ཅད་ལྷ་དང་ལྷ་མོར་ཤེས་པ་ལ་མི་དགོས་གསུང་། བཀའ་རྒྱུད་ཟམ་མ་ཆད་པའི་གདམས་པ་ལ་བརྟེན་ནས་ཤེས་བཞིན་ཆེན་པོའི་ཐམས་ཅད་མིག་དང་ལྡན་པ་སྣང་བ་ཐམས་ཅད་ལྷ་དང་ལྷ་མོར་ཤེས་པ་ལ་མི་དགོས་གསུང་། བཀའ་རྒྱུད་ཟམ་མ་ཆད་པའི་གདམས་པ་ལ་བརྟེན་ནས་ཤེས་བཞིན་ཆེན་པོའི་ཐམས་ཅད་མིག་འོག་ཏུ་ཆུད་པར་བྱས་ཏེ། སྤྱོད་ལམ་རྣམ་བཞིར་ཅི་སྤྱོད་ཐམས་ཅད་ཐར་པའི་རྒྱུར་དཀར་ལམ་གྱིས་ཟེལ་མེད་པར་གཏོང་ཤེས་པ་ཅིག་དགོས་གསུང་། དགེ་འདུན་གྱི་གསོལ་ཆབ་འདོན་པ་ན་ལོང་སྤྲང་གིས་ཡེ་མ་མཐོང་དུ་མི་རུང་བ་ཡིན། གཉིས་ཀ་ཡི་དྭགས་སུ་སྐྱེ་བའི་ལས་སོ། གསོ། པ་ཡིན་གསུང་། བྱ་ཡུལ་བའི་བཀའ་བརྒྱུད་འདི་ལ་སྲུང་པ་ཟད་པ་མེད་པ་ཅིག་ཡོད་དེ་འཚེ་བ་ཤིན་ཏུ་མང་། མི་དབང་དུ་བསྡུ་བའི་ཐབས་ཟད་པ་མེད་དེ་སྨྲ་བ་དེ་མང་དེ་སྣང་། ཚེ་སྤེལ་ཐབས་ཁོ་ན་མཛད་དེ་སྐུ་ཚེ་རིང་པ་ཙམ་མ་བྱུང་ལ། པུ་ཏོ་བའི་བཀའ་རྒྱུད་འདི་བསྟན་པ་རིན་པོ་ཆེ་ཁས་བླངས་ཀྱི་ཆོས་ཁོ་ན་ལས་སྤན་སྤུན་ཡེ་མི་མཛད་དེ་འཚེ་བ་ཉུང་མི་བྱམས་སྐུ་ཚེ་རིང་བར་བྱུང་སྟེ། ཁོ་བོས་ནི་མན་ངག་དེ་མངོན་སུམ་གོ་བར་བྱུང་གསུང་། འོག་མ་ཐམས་ཅད་ལ་དད་པས་ཡེ་མི་འགྲོ་བར་རྭ་སྒྲེང་པ་དང་མཐུན་ནམ་ཅིག་ཁོ་ན་རྟོག་སྙིང་འདོད། རང་ལ་ཐུགས་ལ་བཏགས་ཀྱང་སྲོལ་ཅིག་ཤོར་ཏེ་སྣང་ན་དད་པ་མི་སྐྱེ་གསུང་། བླ་མ་ཞེས་པས་རྒྱལ་པོའི་བྲན་བཞིན་དུ་བཤད་པས་ཀྱང་གོ་རྒྱུ་ཅིག་འོང་པ། རྒྱ་གད(གད་མོ་ཆེན་པོའི་དོན་ཡི། ཀྱིས་ཚར་བཅད་པས་ཀྱང་། གྲོས་ཞུས་པས་ཀྱང་། རྟག་ཏུ་བསྟེན་པས་ཀྱང་། ཐུགས་ལ་མ་བཏགས་པས་ཀྱང་། མན་ངག་མ་གནང་བ་ལ་སོགས་པ་ཐམས་ཅད་ཀྱིས་གོ་རྒྱུ་འབའ་ཞིག་ཏུ་འོང་པ་ཅིག་དགོས་གསུང་། དགུན་རྟེན་འབྲེལ་ཐོན་པའི་རྗེས་ལ་ཁམས་དང་ངན་ཡང་ཆོས་ཀྱི་ཕན་ན་ཕན་པ་ཡིན་སྙམ་ནས་འབད་དེ་བཤད་པ་ཡིན། ཆོས་ཀྱིས་ཕན་ན་ཕན་པར་རྩི། གཞན་གྱིས་ཕན་པ་ད་ཕ་མས་འདི་ལྟར་བྱེད་དེ་དེས་ཐར་པ་ལ་ཅང་ཡང་མ་ཕན། གྲྭ་པ་ཆོས་ལ་མ་མགུ་ནས་སོང་ན་དེ་རང་གི་ཉེས་པར་རྩི། གཞན་ལ་མ་མགུ་ནས་སོང་པ་རང་གི་ཉེས་པ་མི་རྩི་གསུང་། སྒོམ་པ་ཀློག་འབར་གྱིས་བྱ་ཡུལ་དུ་ཕྱིན་པའི་དུས་སུ་རྩབས་འདྲེན་དུ་བྱུང་བ་ལ་ང་གཅོད་ལུང་པའི་གྲྭ་པ་ལ་རྩབས་འདྲེན་ནམ་ཟེར་ནས་འཐུང་དུ་མ་འདོད་སྐད། དེ་ཀུན་ལ་ཤིན་ཏུ་མཉེས་པ་ལགས་པར་གདའ། ཉེ་གནས་མཆོད་ཆུང་ཟེར་བ་ཅིག་གིས་ཅི་ཞིག་ལ་ཚིག་པ་ཟོས་ནས་ཁོག་མ་དང་ཕྲུ་བ་གཅིག་གློར་རྒྱབ་ནས་བཅ། ནང་ཅིག་དགེ་བཤེས་ཀྱིས་སྔ་བར་བཞེངས་ཏེ་བྱོན་པའི་དུས་ན་ཁོ་ཆུ་འཆག་ཅིང་ཁྲུས་ཀྱི་ཐ་ལོ་བྱེད་ཅིང་སྣང་བས་མོད་ལ་ཕྱུང་ནས་བཏང་། ཕྱིས་རང་ཐག་གི་གཉེར་བྱེད་པའི་ཚེ་ནུབ་ཅིག་འཕྱི་བ་ན་ཁམས་པས་ཡོས་བཏགས་ནས་སོང་། ཕྱིར་འོང་བ་ཕུང་ཕུང་པ་ཅིག་ཡོད་ཁྱི་ཁྱི་བྱས་པ་ལ་ཡང་ཅང་མེད། སུ་ཡིན་བྱས་པ་ལ་ཡང་ཅང་མེད། ཁྱི་ཡིན་སྙམ་ནས་རྡོ་འཕངས་པས་མགོར་རྒྱབ་ནས་ཤི་སྐད། སྟག་དུར་དུ་བཞུགས་པའི་ཚེ་ཉག་ཉོག་ཏུ་སོང་པས་ཐུགས་སྐྱོ་བར་གྱུར་པ་ལ་གཙང་པ་དག་གིས་ཉུགས་ཀྱི་དང་རའི་སྔགས་པ་བརྗོད་ནས་བྱོན་པར་ཞུས་པ་ལ། འོ་ཅག་གཙང་དུ་ཐོན་ཐབས་མེད་ཁོང་དབུ་རུ་བ་ཐམས་ཅད་ཕྱོགས་ཅིག་ཏུ་འོང་བ་ཡིན། བརྫུན་བྱས་ན་ཐོན་ཏེ་ང་བརྫུན་ཟེར་བ་ཅིག་གིས་ཁྱེད་ཀྱི་བླ་མ་ཡང་མི་རུང་བ་ཡིན་གསུང་སྐད། དེ་ནས་དབེར་བྱོན་ལ་གཙང་རྨེ་དབྱེ་སྙམ་དུ་དགོངས་ནས་གྲོས་མཛད་པའི་ཚེ་ཁོ་ཅག་ལ་ཡང་དག་གིས་ཆོས་གར་འཕེལ་མ་ཡིན་པ་ཁོ་བོ་རང་གི་ཕྱིར་གྱི་ཅི་ཡང་མེད། ཡང་དག་གི་ཆོས་འཕེལ་ན་ནམས་ཀྱང་རྟ་གཅིག་ལ་བརྟེན་དགོས་པས་རྒྱ་གར་དུ་ཡང་འགྲོ། ཁོ་བོའི་རང་གི་ཉེ་དུ་ལ་ཆགས་ནས་དེའི་དོན་དུ་བྲེལ་བ་ཡང་མེད། གནས་གཞི་གཅིག་ལ་ཡང་འདག་པ་ཐོག་ཅིག་བཏང་ནས་དེའི་ཕྱིར་བྲེལ་བ་ཡང་མེད། ཁོ་བོའི་སྟེང་ན་དབང་ཆེ་བ་དང་དམ་ཚིག་བསྲུང་དགོས་པ་སུ་ཡང་མེད། ཇོ་བོ་ཚུལ་བསོད་ཡོད་པ་ནི་འདས་གསུངས་ནས་དབེར་གཤེགས་ཏེ་དེར་མཁར་ལན་མཛད། འཁོར་འདུས་པའི་ཚད་དགེ་བཤེས་སྟོད་ལུངས་རྒྱ་མར་གྱིས་ཇ་འགྱེད་བྱས་པའི་དུས་ཀྱི་གྲངས་ལ་བརྟེན་ནས་ཉིས་སྟོང་བརྒྱད་བརྒྱ་ཞེས་གྲགས་ཏེ། ཇོ་བོ་ལ་དུས་རྟག་པར་སུམ་སྟོང་ལྷག་བཞུགས་པར་གདའ། དེ་ཡང་ལས་དང་སྐལ་བར་ལྡན་པ་ཐོས་བསམ་བསྒོམ་པའི་བྱ་བ་འབའ་ཞིག་གིས་ཉིན་མཚན་འདའ་བར་བྱེད་ཀྱི། ཟ་ཚོལ་གྱི་བཟོ་དང་ཡི་གེ་དང་སྡེ་དགོན་སྐོར་བ་ལ་སོགས་པ་གཏན་སྤངས་པ་ཤ་སྟག་བཞུགས་པ་ཡིན་སྐད། འཁོར་ལ་རྗེས་སུ་བསྟན་པ་ནི་ཤེས་བྱའི་དཀྱིལ་འཁོར་ལ་བློ་གྲོས་ཀྱི་སྣང་བ་རྒྱས་པར་གྱུར་པས་བཀའ་དང་བསྟན་བཅོས་ཕྱོགས་མེད་དུ་གསུང་བར་མཛད་ཅིང་། སྐྱེས་བུ་གསུམ་གྱི་ལམ་གྱི་རིམ་པ་ཇི་ལྟ་བ་བཞིན་དུ་ཐུགས་སུ་རྒྱུད་ལ་འཁྲུངས་པས་སྐལ་བ་དང་མཐུན་པར་མངོན་མཐོ་དང་ངེས་ལེགས་ལ་འགོད་པར་མཛད་དེ། དེ་ཡང་ཕལ་ཆེར་འཁོར་བར་ཆགས་པའི་ཡིད་དང་ལྡན་རྣམས་རྟག་ཏུ་འཁོར་བར་གཟིགས་པས་སྤྱིར་འཁོར་བའི་ཉེས་དམིགས་དང་། བྱེ་བྲག་ཏུ་ཡོངས་སུ་འཛིན་པ་དང་འདོད་པའི་ཉེས་དམིགས་གཙོ་བོར་སྟོན་པར་མཛད་དེ། གཞན་དག་གིས་བཏང་བའི་ཕན་ཡོན་གསུངས་ན་གཏོང་བ་ལ་སྤྲོ་བར་འགྱུར་ལགས་ཞུས་པ་ལ། ཁོ་བོ་འཛིན་པའི་ཉེས་དམིགས་བརྗོད་ལགས་དེ་གོ་ན་གཏོང་སྟེ་མཆི་གསུང་ཞིང་། རབ་ཏུ་བྱུང་བ་བྱ་བ་སོ་ནམ་ན་བཞི་སྤངས་པ་ཅིག་ལ་ཟེར་བ་ཡིན། དགེ་སློང་བྱ་བ་འདོད་པ་སྤངས་པ་ཅིག་ལ་ཟེར་བ་ཡིན། བྱང་ཆུབ་སེམས་དཔའ་བྱ་བ་རང་དོན་སྤངས་པ་ཅིག་ལ་ཟེར་བ་ཡིན། སྒོམ་ཆེན་བྱ་བ་འདུ་འཛི་སྤངས་པ་ཅིག་ལ་ཟེར་བ་ཡིན་གསུང་། ཡང་ཁོ་བོ་ལ་ནི་ཐེག་པ་ཆེན་པོ་བ་བྱ་བ་དེ་མི་འོང་བར་སྣང་། རུག་པའི་ཇོ་བོ་གཞོན་ནུ་གྲགས་བྱ་བ་དེ་དང་ལན་ཚ་རབ་ཀྱི་སྒོམ་པ་དབང་ཕྱུག་རྒྱལ་མཚན་བྱ་བ་དེ་གཉིས་ལོ་བདུན་བཅུ་ཙམ་ལ་འདས་པ་ལ། འཚོ་བ་ནི་དགེ་འདུན་གྱི་ནང་ནས་ལེན། ཁར་སང་གི་བྱ་བ་དེ་རིང་བྱེད་པ་མ་ཡིན་པ་བྱ་བ་གཞན་གང་ཡང་མེད་པར་དགེ་སྦྱོར་བར་མ་ཆད་པར་འདས་དེ་གཉིས་ཁོ་ན་ལ་སྨོན་གསུང་ཡང་མགོ་སྐྱར་ན་ནིང་འདས་པ་དེ་སྔར་ཆོས་དང་གཞན་གྱིས་ནི་བློ་མ་སྦགས། དགེ་བཤེས་ལ་ནི་ཡི་དམ་ལྷ་དང་ཁྱད་མེད་པར་ཤེས། སེམས་ནི་བཀོལ་དུ་བཏུབ་དགེ་སྦྱོར་ལས་བྱ་བ་གཞན་ནི་ཅང་མེད་དེ་ལྟ་བུ་ལ་སྨོན་གསུང་། སེམས་སྐྱེད་པ་ཡང་བློ་ལ་ཅིག་སྐྱེ་དགོས་པ་ཡིན། ད་ལྟ་ཆོས་དང་ཀླུང་ཤོད་དམ་སྟོད་ལུངས་སུ་འགྲོ་བའི་ཚེགས་གཉིས་ཚེགས་ལ་འཛེམ་པའི་ཚོད་དུ་འདུག་པ། ཐམས་ཅད་མཁྱེན་པའི་ས་ལ་སེམས་ཅན་ཐམས་ཅད་འགོད་པའི་དམ་བཅའ་རླབས་པོ་ཆེ་བྱེད་པ་ལ་རྟོད་པར་བྱེད་པ་བརྡ་མ་ཕྲད་པ་ཡིན་གསུངས་ནས་དམ་དོག་ཤིན་ཏུ་ཆེ་བར་མཛད། སྡོམ་པ་འབོགས་པའི་བླ་མ་ཡེ་མ་མཛད་པར་སྣང་སྟེ། དང་པོའི་དུས་ན་དགེ་བཤེས་དོལ་བ་ཆེན་པོ་དང་ཕོ་བྲང་སྡིངས་པའི་སྤྱན་སྔར་ལེན་དུ་གཏོང་། དེ་གཉིས་འདས་ནས་ད་ནི་སྡོམ་པ་འབོགས་པའི་བླ་མ་དཀའ་བ་ཡིན་ནོ་གསུངས་ནས་ཕྱིས་དགེ་བཤེས་བོད་ལ་སོགས་པ་ཤས་ཅིག་ལ་དཀོན་མཆོག་གི་སྤྱན་སྔར་ལེན་པའི་ཆོ་ག་བསླབས་ཏེ། ལྷ་སར་ཇོ་བོ་ཤཱཀྱ་ལ་ལེན་དུ་བཏང་ནས་ཡར་བྱོན་པའི་ཚེ་སྡོམ་པ་ཉི་ཤུ་པ་ཅིག་གསུངས་སྐད། དགེ་བཤེས་དེའི་ཐུགས་ཀྱི་སྲས་ཡིད་བཞིན་གྱི་ནོར་བུ་ལྟར་དགོས་འདོད་འབྱུང་ཞིང་འགྲོ་བ་དཔག་ཏུ་མེད་པའི་གསོས་སུ་གྱུར་པ་ཡོངས་ཀྱི་དགེ་བའི་བཤེས་གཉེན་ཤར་བ་པ་ཕྱི་མ་དང་། སྟབས་ཁ་པ། མཆད་ཁ་པ། གཙང་པ་རྒྱ་བུ། ཁ་མོ་ཟེ་སྟོན། གཙང་ཁད་གཉོས་སྟོན། རྩེད་པ་ཆེན་པོ། སྣར་ཐང་པ། བོ་དོང་ཤེ་མ་པ། བྱ་འཕྲང་པ་ལ་སོགས་པ་མང་པོ་བྱོན་ནས་སངས་རྒྱས་ཀྱི་བསྟན་པ་ཕྱོགས་རྣམས་ཀུན་ཏུ་དར་ཞིང་རྒྱས་པར་མཛད་དོ། །

དགེ་བའི་བཤེས་གཉེན་དེ་ལྕགས་མོ་བྱའི་ལོ་རྒྱལ་གྱི་ཟླ་བ་ལ་བྱང་ཆུབ་སེམས་དཔའི་ས་གསུང་པའི་དུས་སུ་ཚེས་ཉི་ཤུ་ནས་བསྙུང་བས་ཆོས་འཕྲོར་ལུས་ཉི་ཤུ་ལྔའི་ཉིན་པར་གྲྭ་པ་ལ་ཞལ་བསྟན་པའི་ཚེ་ལྷན་ཅིག་ཏུ་འཚོགས་པ་ཙམ་ཡང་སྨོན་ལམ་གྱིས་འབྲེལ་བ་ཡིན་ན། འོ་ཅག་དཔོན་སློབ་ཏུ་བྱས་ནས་ཡུན་རིང་པོར་འགྲོགས། ལ་ལ་དང་མི་ཚེ་ཅིག་གི་འགྲོགས། ལ་ལ་དང་ལོ་འགའ་རེ་འགྲོགས། ཐ་མ་དང་ཡང་དབྱར་དགུན་འགྲོགས་པ་ལ། ཁོ་བོ་གཡར་ཁམས་ངན་པས་ཁྱེད་རྣམས་ཀྱིས་དཀའ་དཔྱད་མང་པོ་ཅིག་བྱས། དཔོན་གཅིག་གི་ཕྱིར་བྱས་པ་ལ་ཁྱེད་རྣམས་ཀྱིས་བྱས་པ་ཙམ་གོང་མ་ཀུན་ལ་ཡང་བྱས་པ་མེད། དེ་ཁྱེད་ཅག་རྣམས་ཁོ་ནའི་དོན་ཡིན། ཕྱི་མར་དགེ་བའི་བཤེས་གཉེན་དང་འཕྲད་པའི་རྒྱུ་ཡིན། ཐེག་པ་ཆེན་པོ་དགེ་བའི་བཤེས་གཉེན་གྱིས་མི་ཕོངས་པར་གྱུར་ཅིག་གི་སྨོན་ལམ་ཡང་གདབ། གསར་པ་བརྡ་མ་ཕྲད་པ་ཚན་ཅིག་ཀྱང་ཡོད་དེ། སྐྱེ་བ་ཐོས་བསམ་ལ་བསྐྱལ་བའི་སྟོན་པ་མང་པོ་ཡང་ཡོད་པས། ད་ཡུག་ཡུག་གཞན་དུ་ཡང་མ་འགྲོ། འདིར་སོང་བྱ་བའི་གཏད་ཡང་མ་མཐོང་བས་ཁྱེད་རང་ནང་ཕན་ཚུན་གཅིག་ལ་གཅིག་རྟེན་ཁྱི་སྤུངས་གྱིས་ལ། དེ་སྔར་བཟླས་པའི་ཚིག་སྒུམ་ཀུན་ལ་རྟེན་ལ་ཚེ་མཇུག་འདི་ལ་རྒྱུད་ཇེ་བརྟན་ཆོས་མགོ་ཅི་ཐོན་བྱ། དེ་ལྟར་བྱས་ན་ཁོ་བོའི་ལས་ཀྱང་འབྲས་བུ་ཡོད། ཁྱེད་ཀྱང་ཕྲད་པར་འདོད་ཁོ་བོ་ཡང་དགེ་འདུན་ཞལ་མཐོང་བར་དད་པས་ལྷ་རྗེ་ལ་སྤྱད་བྱེད་པའི་སྔོན་དུ་དགེ་འདུན་དང་མཇལ་བར་ཞུས་པ་ཡིན། ལས་ལ་མི་འཁང་དགེ་འདུན་དང་འགྲོགས་པའི་ལས་དེ་ངེས་པར་བསགས་ཏེ་གདའ། ཚེ་ཕྲིལ་གྱིས་སྟོང་ལྷག་རེ་དང་འགྲོགས་སུ་བྱུང་། ད་འདིར་དགེ་འདུན་ཞལ་མཐོང་བའི་ཐ་མ་ཡིན། ཕྱི་མར་མཇལ་བར་ཞུ་གསུངས་ནས་ཕྱག་ཐལ་མོ་སྦྱར། དེའི་མ་ཐོས་པ་རྣམས་ལ་རྒྱལ་བ་བྱང་ཆུབ་ཡོན་ཏན་གྱིས་ལོ་། ལོ་། མཛད་པས་བཀའ་དྲིན་ཆེ་དེ་གཙུག་ལགས་གསུངས་ནས། ཁོང་ལ་སྤྱན་ཅེར་བ་ཅིག་གཟིགས་ནས་ཐལ་མོ་སྦྱར་བ་མཛད་དོ། །

དེ་ནས་ནང་དུ་གཤེགས་ཏེ་འདའ་ཀའི་དུས་ན་ཇོ་བོ་སྤྱན་རས་གཟིགས་དང་འཇམ་དཔལ་གཉིས་ལ་མཆོད་པ་ཕུལ་བསྟོད་པ་གྱིས་ཁོ་ན་གསུང་། ངེས་པ་ཁོ་ནར་སྐུ་དོན་བསྒྲུབས་པ་ཡིན་ཏེ་འོང་གསུང་སྐད། དེ་ནས་ཉི་ཤུ་དྲུག་གི་ཕྱི་དྲོ་དགུང་ལོ་བདུན་བཅུ་རྩ་གཉིས་ལ་དབེར་སྐུ་གཤེགས་སོ། ། དེ་ནས་ཟླ་བ་ཕྱེད་ཀྱི་བར་སྐུ་རིལ་པོར་བཞུགས་ནས་རྒྱལ་བའི་ཡུམ་དུ་བཀའ་བསྒྲགས་ཤིང་རྫས་ཀྱི་མཆོད་པ་རྒྱ་ཆེན་པོ་ཕུལ་ལོ། ། དེ་ནས་པུར་སྦྱངས་ནས་གདུང་དང་རིང་བསྲེལ་དང་ན་བཟའ་རྣམས་སྟོང་བདུན་བརྒྱར་བགོས་པ་ལགས་སྐད། དེ་ནས་འཁོར་རྣམས་ཕན་ཚུན་གཅིག་གིས་གཅིག་ལ་ཕྱག་མཛད་མ་འོངས་པ་ན་མཇལ་བར་སྨོན་ལམ་བཏབ་ནས་སོ་སོར་བྱོན་ཏེ། དགེ་བཤེས་ཤར་བ་པ་ཕྱི་མ་དེས་ཤར་བར་བྱིན་ནས་ལེགས་པར་བསྐྱངས་སོ། ། དགེ་བཤེས་ཆེན་པོ་ཤར་བ་པའི་ཡོན་ཏན་ནགས་མཐའ་མེད་ལྟ་བུ་ལས་ཉོན་མོངས་ཀྱི་གདུང་བ་བསལ་བའི་ཕྱིར་ལྗོན་ཤིང་མགོ་སྣང་ཙམ་ཞིག་དཔལ་སྣར་ཐང་གི་གཙུག་ལག་ཁང་དུ་དགེ་སློང་ནམ་མཁའ་གྲགས་ཀྱིས་བསྡེབས་པའོ། ། ཆིག་ཞུས་བགྱིས་སོ། །

རྣལ་འབྱོར་གྱི་དབང་ཕྱུག་རྗེ་བཙུན་བཞད་པའི་རྡོ་རྗེ་ལ་

གསོལ་བ་འདེབས་པ་ཚིགས་སུ་བཅད་པ་དད་པའི་

མིག་འབྱེད་ངོ་མཚར་འོད་ཀྱི་ཕྲེང་བ་

ཞེས་བྱ་བ་བཞུགས་སོ།།

ལ་ཕྱི་པ་ནམ་མཁའ་བསམ་གྲུབ་རྒྱལ་མཚན་གྱིས་མཛད།

༄༅། ། རྗེ་བཙུན་བླ་མ་ཉིད་དང་བཀའ་བརྒྱུད་རིན་པོ་ཆེའི་སྤྲུལ་པའི་སྐྱེས་མཆོག་ཐམས་ཅད་ལ་སྒོ་གསུམ་གུས་པས་ཕྱག་འཚལ་ཞིང་སྐྱབས་སུ་མཆིའོ། ། དུས་ཐམས་ཅད་དུ་འབྲལ་བ་མེད་པར་རྗེས་སུ་གཟུང་དུ་གསོལ། གང་ཞིག་གུས་པས་གཙུག་ཏུ་ལེགས་བསྟེན་ཏེ། ། ཟོལ་མེད་དད་པས་རྩེ་གཅིག་གསོལ་བཏབ་ན། ། ཚེ་འདིར་སངས་རྒྱས་སྟེར་བའི་ཐུགས་རྗེ་ཅན། ། སྐྱབས་མཆོག་འགྲན་ཟླ་མེད་ལ་གསོལ་བ་འདེབས། ། སངས་རྒྱས་ཀུན་གྱི་སྔར་ཁྱོད་སངས་རྒྱས་ཀྱང་། ། ད་དུང་སྲིད་པར་ཞུགས་ནས་སྲིད་འགྲོ་སྒྲོལ། ། སྲིད་ཞིར་མི་གནས་སྲིད་ཞི་ཀུན་གྱི་མགོན། ། ཁྱབ་བདག་སྒྱུ་འཕྲུལ་མཁན་ལ་གསོལ་བ་འདེབས། ། རྨད་བྱུང་འགྲན་ཟླ་བྲལ་བའི་བརྩོན་འགྲུས་ཀྱིས། ། རྡོ་རྗེ་ཐེག་པའི་ཉེ་ལམ་ལུས་འདིས་བགྲོད། ། མི་འགྱུར་བདེ་བ་མཆོག་གི་རོལ་རྩེད་ལས། ། སླར་ཡང་སྐུ་གསུམ་བརྙེས་ལ་གསོལ་བ་འདེབས། ། བསམ་བཞིན་སྲིད་པར་སྐྱེ་བ་ཡོངས་བཟུང་ནས། གདུལ་བྱའི་དོན་དུ་ཞིང་འདིར་བྱོན་པའི་ཚེ། ། གུང་ཐང་རྩྭ་ཞེས་གྲགས་པའི་ས་ཕྱོགས་སུ། ། ངོ་མཚར་ལྟས་བཅས་འཁྲུངས་ལ་གསོལ་བ་འདེབས། ། མི་ལ་ཞེས་བྱའི་གདུང་གིས་མངོན་མཐོ་བའི། ། ཐབས་ཆེན་ཡབ་ཀྱི་ཚུལ་འཛིན་ཤེར་རྒྱལ་དང་། ཤེས་རབ་ཡུམ་མཆོག་མྱང་ཚ་དཀར་རྒྱན་གྱི། ། སྲས་ཀྱི་ཐུ་བོར་གྱུར་ལ་གསོལ་བ་འདེབས། ། དགུང་ལོ་བདུན་པའི་ཚེ་ན་ཡབ་དང་བྲལ། ། ནོར་རྫས་ཁང་ཞིང་ཉེ་གཞིའི་གཉེན་གྱིས་འཕྲོགས། ། ཚེ་འདིའི་འདུན་ཐག་སྟོན་ཀའི་སྤྲིན་ལྟར་ཆད། ། སྡུག་ཅིང་ཕོངས་ཚུལ་བསྟན་ལ་གསོལ་བ་འདེབས། ། བཅོ་ལྔའི་ལོ་ལ་མི་ཐོད་གད་ཁ་ཞེས། ། གྲགས་པའི་གནས་སུ་ཀློག་བྲིས་ཆོག་འཕྲིན་བསླབས། ། ཤེས་བྱའི་གནས་ཀུན་འབད་མེད་མཁྱེན་པ་ལས། ། ཐོས་པ་དགའ་ཞེས་གྲགས་ལ་གསོལ་བ་འདེབས། ། ཉེ་བ་དགྲར་ལངས་ཡུམ་གྱིས་མ་བཟོད་པར། ། མཆི་མས་གང་བའི་གདོང་གིས་ལེགས་བལྟས་ཏེ། ། འདི་དག་མངོན་སྤྱོད་དྲག་པོས་ཚར་ཆོད་ཅེས། ། ཡང་ཡང་བསྐུལ་མ་བཏབ་ལ་གསོལ་བ་འདེབས། ། རིན་ཆེན་གཡུ་དང་རྟ་མཆོག་བུར་ཚོས་སོགས། ། བསྣམས་ནས་དབུས་ཀྱི་ཡར་ལུང་ཀྱོར་གྲོང་དུ། ། བྱོན་ཏེ་གཡུང་སྟོན་ཞེས་བྱ་བླ་མར་བསྟེན། ། ཅི་མཉེས་ཞབས་ཏོག་མཛད་ལ་གསོལ་བ་འདེབས། ། དེ་ཚེ་བླ་མ་དེ་ཡིས་ལེགས་བརྟགས་པས། ། གནོད་བྱེད་དགྲ་བོ་ཚར་གཅོད་ཡུལ་དུ་དགོངས། ། ཁུ་ལུང་སྣུབས་སྟོན་དྲུང་དུ་བརྫངས་ནས་དེར། ། གཟའ་གདོང་དམར་ནག་གསན་ལ་གསོལ་བ་འདེབས། ། བརྩོན་འགྲུས་དྲག་པོས་ཞག་གསུམ་མཐུ་བསྒྲུབས་པས། ། སྡེ་བརྒྱད་ལས་ལ་ཁོལ་བའི་ནུས་པ་ཐོབ། ། བཅུ་ཕྲག་གསུམ་དང་ལྔར་བཅས་དུས་གཅིག་བསྒྲལ། ། མཐུ་ཆེན་གྲགས་པ་ཐོབ་ལ་གསོལ་བ་འདེབས། ། མ་ལ་བུ་སྐྱེས་བསམ་པ་འགྲུབ་བོ་ཞེས། ། བྱ་དགར་བཅས་པའི་འཕྲིན་ཡིག་གིས་བསྐུལ་ནས། ། སླར་ཡང་གཡུང་སྟོན་བསྟེན་ཏེ་སེར་བ་སྒྲུབ། ། ལོ་ཏོག་མིང་མེད་བཏང་ལ་གསོལ་བ་འདེབས། ། དེ་རྗེས་དམ་པའི་ཆོས་ལ་ཡིད་ཕྱོགས་པས། ། བླ་མས་བཀའ་གནང་ཉང་སྟོད་རི་ནང་དུ། ། རོང་སྟོན་ལྷ་དགའ་བསྟེན་ནས་རྫོགས་ཆེན་གསན། ། དགྱེས་བཞིན་ལུང་བསྟན་མཛད་ལ་གསོལ་བ་འདེབས། ། སྒྲ་བསྒྱུར་སྐྱེས་མཆོག་མར་པའི་མཚན་ཐོས་པས། ། སྐུ་ཚེ་དུ་མའི་འདྲེན་པར་ལེགས་དགོངས་ཤིང་། ། བ་སྤུ་གཏིང་ནས་གཡོ་བའི་དད་པ་ཐོབ། ། གུས་པས་ཞབས་དྲུང་སྙེགས་ལ་གསོལ་བ་འདེབས། ། མཇལ་མ་ཐག་ཏུ་ཞབས་པད་གཙུག་ཏུ་བླངས། ། སྒོ་གསུམ་ལོངས་སྤྱོད་བཅས་པ་བྲན་དུ་ཕུལ། ། སྡིག་ཅན་ཐུགས་རྗེས་གཟིགས་ཤིག་གསོལ་བཏབ་ནས། ། ཅི་གསུངས་བཀའ་བཞིན་བསྒྲུབས་ལ་གསོལ་བ་འདེབས། ། རུ་བཞི་ལུང་གིས་སྤྲས་པའི་རིན་ཆེན་སྣོད། ། དྲི་མས་མ་གོས་ཕུལ་བའི་རྟེན་འབྲེལ་ལས། ། སྣོད་ལྡན་གདུལ་བྱར་གཟིགས་ཤིང་བརྒྱུད་འཛིན་གྱི། ། བུ་ཆེན་ལུང་བསྟན་མཛད་ལ་གསོལ་བ་འདེབས། ། སེར་བ་ཕབ་ནས་བླ་མའི་སྐུ་དགྲ་བཏུལ། ། གཟིམ་ཁང་དོན་དུ་སྐུ་རྒྱབ་སྒལ་རྨར་བཏང་། ། འདམ་རྫབ་ཁྲོད་དུ་ཡུམ་གྱི་སྐུ་སྟེགས་མཛད། ། ཐུགས་བཞེད་དགོངས་པ་བསྐངས་ལ་གསོལ་བ་འདེབས། ། དབང་གི་གྲལ་ནས་ཡང་ཡང་ཕྱི་རུ་བཏོན། ། བཀའ་བཀྱོན་ཕྱག་འབེབས་བརྡུང་བཏགས་མང་དུ་མཛད། ། ཡི་ཆད་སྒྱིད་ལུག་སེམས་ཞུམ་དུ་མ་ཡིས། ། སྒྲིབ་སྦྱོང་ཐབས་ཚུལ་བསྟན་ལ་གསོལ་བ་འདེབས། ། ཇོ་མོས་བཀའ་གནང་རྔོག་སྟོན་དྲུང་དུ་བྱོན། ། དེར་ཡང་དགྲ་ལ་རྡོ་རྗེའི་སེར་ཆེན་ཕབ། ། དགྱེས་པ་རྡོ་རྗེའི་དབང་དང་གདམས་པ་སོགས། ། གསན་ཞིང་ཐུགས་སུ་ཆུད་ལ་གསོལ་བ་འདེབས། ། སྒྲ་བསྒྱུར་ཆེན་པོའི་གསུང་གིས་བསྐུལ་ནས་སླར། ། ཞབས་དྲུང་ཕེབས་པས་སྤྲོ་བ་བསྐྱེད་པའི་བཀའ། ། མང་དུ་གནང་ཞིང་བདུད་རྩི་ལྷག་མེད་གསོལ། ། བརྩེ་བས་རྗེས་སུ་བཟུང་ལ་གསོལ་བ་འདེབས། ། རྡོ་རྗེ་རྒྱལ་མཚན་ཞེས་པར་མཚན་གསོལ་ནས། ། བསྟན་པའི་སྒོར་བཅུག་དགེ་བསྙེན་སྡོམ་པ་བཞེས། ། དབང་བསྐུར་གསང་མཚན་བཞད་པའི་རྡོ་རྗེར་བཏགས། ། ཡི་དམ་དངོས་སུ་གཟིགས་ལ་གསོལ་བ་འདེབས། ། རྗེ་ལ་རྡོ་རྗེ་འཆང་དུ་འདུ་ཤེས་སྐྱེས། ། སྒྲུབ་ལ་བརྩོན་པས་མཁའ་འགྲོས་ལུང་བསྟན་ཞིང་། ། དཔལ་ལྡན་ནཱ་རོས་རྗེས་སུ་ཡི་རང་མཛད། ། གཅིག་བརྒྱུད་གདམས་པ་ཐོབ་ལ་གསོལ་བ་འདེབས། ། མནལ་ལམ་ལྟས་ལ་བསྟན་པ་དར་རྒྱས་ཤར། ། ཀ་བཞིའི་མགུར་གསུངས་བརྡ་བཀྲོལ་ལུང་བསྟན་མཛད། ། ཆོས་བདག་དཔང་བཞག་དབུ་སྙུང་བཞེས་ནས་སླར། ། ཟབ་ཆོས་ལྷག་མེད་བསྩལ་ལ་གསོལ་བ་འདེབས། ། ཚེ་འདིའི་དོན་གཉེར་མི་དང་འདྲིས་འགྲོགས་བསྐྱུངས། ། ཟས་ནོར་ངོ་དགའི་ཕྱིར་དུ་ཆོས་མ་བཤད། ། ལས་ཅན་སློབ་མ་རྗེས་བཟུང་བསྟན་པ་སྤེལ། ། ཞེས་གསུངས་བཀའ་རྒྱས་བཏབ་ལ་གསོལ་བ་འདེབས། ། སྒྱུ་མ་འོད་གསལ་འདྲེས་པའི་གསལ་སྣང་ལ། ། རང་གི་ཡུལ་གཟིགས་མ་གུམ་སྲིང་མོ་འཁྱམས། ། ཁང་པ་ཞིག་སོགས་དགོངས་ནས་རྗེ་ལ་ཞུས། ། ལྐོག་གྱུར་ཡུལ་སྣང་གཟིགས་ལ་གསོལ་བ་འདེབས། ། ཆོས་ཀུན་སྒྱུ་མ་ལྟ་བུར་ངོ་སྤྲད་ནས། ། བུ་ཁྱོད་བསམ་གཏན་ཟས་ཀྱིས་འཚོ་འགྱུར་ཞིང་། ། བཀའ་བརྒྱུད་བསྟན་པ་ཕྱོགས་བཅུར་རྒྱས་འགྱུར་གྱིས། ། རི་ཁྲོད་འགྲིམས་ལ་སྒྲུབ་པའི་རྒྱལ་མཚན་ཚུགས། ། ཞེས་གསུངས་སྐུ་ཡི་རྣམ་འཕྲུལ་དུ་མ་བསྟན། ། རྩ་རླུང་གེགས་ལས་གྲོལ་བའི་གདམས་པ་གནང་། ། གསང་སྤྱོད་ཉམས་སུ་ལོངས་ཞེས་ཞལ་བསྒོས་མཛད། ། སྒྲོ་འདོགས་མ་ལུས་ཆོད་ལ་གསོལ་བ་འདེབས། ། རྩ་རླུང་ནུས་པ་ཐོན་པའི་ཡོན་ཏན་གྱིས། ། ཞག་པོ་གསུམ་གྱིས་རང་ཡུལ་རེངས་པར་བྱོན། ། མི་རྟག་མགུར་གསུངས་མ་རྒན་མཐོ་རིས་དྲངས། ། ལྟོས་མེད་རི་ཁྲོད་གཤེགས་ལ་གསོལ་བ་འདེབས། ། གཉེན་དང་བཤེས་ལ་ཁོ་ཐག་གཏིང་ནས་ཆོད། ། ཞིམ་མངར་ཟས་ཀྱི་རོ་ལ་ཞེན་པ་སྤངས། ། ཚྭ་རྡོར་ཐལ་མེད་ཟ་ལ་འཚོ་བ་མཛད། ། དཀའ་ཐུབ་མཐའ་རུ་ཕྱིན་ལ་གསོལ་བ་འདེབས། ། སྐུ་ལུས་མི་སྡུག་འདྲེ་ཡི་གཟུགས་འདྲར་གྱུར། ། མནལ་ལྟས་བརྡ་དགོངས་ལམ་ལ་བརྩོན་འགྲུས་བརྩམས། ། མཁའ་འགྲོས་རྡོ་རྗེའི་ལུས་ཀྱི་གཅུན་ཐབས་བསྟན། ། ཐབས་ལམ་ཡོན་ཏན་རྫོགས་ལ་གསོལ་བ་འདེབས། ། ལུས་ལ་གོས་མེད་གྲང་དྲོའི་རེག་བྱ་བྲལ། ། ཟས་ལ་ཞེན་མེད་ཏིང་འཛིན་བདུད་རྩིས་འཚོ། ། འབྱུང་བ་དབང་འདུས་མཁའ་ལ་བྱ་བཞིན་སྤྱོད། ། ཉམས་རྟོགས་མཐའ་རུ་ཕྱིན་ལ་གསོལ་བ་འདེབས། ། བྲག་དཀར་རྟ་སོར་དབུ་མའི་མདུད་པ་གྲོལ། ། ལིང་བ་བྲག་ལ་བྲག་སྲིན་དམ་ལ་བཏགས། ། སྨིན་འཁྱུགས་གྲིབ་མའི་རྫོང་དུ་གཏུམ་མོ་ཡི། ། བདེ་དྲོད་མེ་ལྟར་འབར་ལ་གསོལ་བ་འདེབས། ། སྐྱང་འཕན་རྫོང་དུ་ལྟ་བ་ཕྱོགས་མེད་རྟོགས། ། རག་མའི་རྫོང་དུ་བྱང་ཆུབ་ཐུགས་གཉིས་འཁྲུངས། ། བྲག་སྐྱའི་རྫོང་དུ་རྡོ་རྗེ་ལྟ་བུ་ཡི། ། ཏིང་འཛིན་མངོན་དུ་མཛད་ལ་གསོལ་བ་འདེབས། ། རང་གི་ཆུང་གཉེན་མཛེས་སེ་ཞེས་བྱ་དང་། ། མགོན་མོ་སྐྱིད་ཀྱིས་བཙལ་ཞིང་རྗེས་སྙེགས་ནས། ། བཅུད་ལྡན་ཟས་དྲངས་རྩ་མདུད་མ་ལུས་གྲོལ། ། ཡིད་འོང་གཞོན་ཤ་རྒྱས་ལ་གསོལ་བ་འདེབས། ། བྲག་དམར་སྤོ་མཐོར་བདུད་མོ་སྟག་འགྲན་ཞེས། ། གྲགས་པའི་ཨ་ནེ་རྗེས་བཟུང་གྲོལ་བར་མཛད། ། སྙན་བརྒྱུད་གདམས་པ་བསྟན་ནས་པེ་ཏ་སོགས། ། མཁའ་སྤྱོད་གནས་སུ་བཏང་ལ་གསོལ་བ་འདེབས། ། སྙི་ཤངས་རི་ལ་ཁྱི་དང་ཤ་བ་ལ། ། སྒོམ་བཏབ་མགོན་པོ་རྡོ་རྗེ་རྗེས་སུ་བཟུང་། ། མི་དགེ་སྟིག་ཏོའི་ལམ་ལས་ཕྱིར་ཟློག་ནས། ། ཡང་དག་ལམ་ལ་བཀོད་ལ་གསོལ་བ་འདེབས། ། ཏི་སེའི་གངས་ལ་ནཱ་རོ་བོན་ཆུང་དང་། ། རྫུ་འཕྲུལ་འགྲན་ཞིང་ཟིལ་གྱིས་མནན་ནས་ཀྱང་། ། གངས་ཅན་ཁྲོད་འདིར་སྒྲུབ་བརྒྱུད་བསྟན་པ་བཙུགས། ། བསྟན་པའི་སྒྲོན་མེའི་ཞབས་ལ་གསོལ་བ་འདེབས། ། ལ་ཕྱི་གངས་ལ་ཉིན་ཞག་བཅོ་བརྒྱད་དུ། ། ཁ་བའི་རྒྱུན་བབས་འཚོ་བའི་ཟས་མེད་ཀྱང་། ། མཁའ་འགྲོས་གུས་མཆོད་ཏིང་འཛིན་བདུད་རྩིས་འཚོ། ། སྤྲུལ་བསྒྱུར་རྫུ་འཕྲུལ་བསྟན་ལ་གསོལ་བ་འདེབས། ། དད་ལྡན་གདུལ་བྱས་ཡང་ཡང་གསོལ་བཏབ་ནས། ། གཉའ་ནང་བྱོན་ཏེ་གངས་མགུར་གསུངས་པའི་སར། ། རྡོ་ཆེན་འཇིམ་པ་བཞིན་དུ་ཞབས་ཀྱིས་བརྫིས། ། རྩོད་མེད་ཀུན་ཏུ་གྲགས་ལ་གསོལ་བ་འདེབས། ། ཏིང་འཛིན་སྒོ་བརྒྱ་ཕྱེས་པའི་གཟིགས་སྣང་ལ། ། མཐུན་དང་མི་མཐུན་བར་བའི་སྣང་བ་སོགས། ། ཁམས་འདུས་ཉམས་ཀྱི་བྱེ་བྲག་དུ་མ་བྱུང་། ། ཀུན་ཀྱང་གྲོགས་སུ་ཤར་ལ་གསོལ་བ་འདེབས། ། སེང་ལྡེང་ནགས་སུ་སྤྲོས་བྲལ་ཆུང་ངུའི་ཚེ། ། བག་མེད་གཅེར་བུར་རིགས་ངན་བུ་མོར་རོལ། ། དངུལ་དཀར་མེ་ལོང་གཟིགས་ཤིང་ནམ་མཁའ་ལ། ། སྐུ་ལུས་ཐིམ་ཚུལ་བསྟན་ལ་གསོལ་བ་འདེབས། ། མཆོང་ལུང་བྲག་ལ་ཉི་ཟླ་གོས་སུ་གྱོན། ། མེ་ཏོག་ཕྲེང་བའི་ཐོད་བཅིངས་ཐལ་ཆེན་དང་། ། རཀྟས་ལུས་བྱུགས་གདུགས་དང་རྒྱལ་མཚན་བསྣམས། ། སེང་ཆེན་མཁའ་ལ་གཤེགས་ལ་གསོལ་བ་འདེབས། ། གནས་མཆོག་བཀྲ་ཤིས་དཔལ་གྱི་ཆུ་དབར་དུ། ། མཉམ་ཉིད་འོད་གསལ་ངང་ལ་བཞུགས་པའི་ཚེ། ། འཇིགས་པའི་གཟུགས་ཅན་ཤ་ཟ་ཆེན་མོ་ལྔས། ། ཐོ་འཚམས་ཆོ་འཕྲུལ་བསྟན་ལ་གསོལ་བ་འདེབས། ། དེ་ཚེ་རྒྱ་མཚོའི་གླིང་དུ་མདུང་རྩེ་ལ། ། སྐྱིལ་ཀྲུང་བཅས་ཤིང་མེ་དཔུང་གོས་སུ་གྱོན། དུག་སྦྲུལ་ཐོད་བཅིངས་ནོར་བུ་སྒོང་དུ་རྩེ། ། རི་བོ་ཁྱུར་མིད་གསོལ་ལ་གསོལ་བ་འདེབས། ། ས་རྡོ་རི་བྲག་རྒོད་ཅིང་ནགས་ཚལ་འགུལ། ། གནམ་འགྱུར་ས་གཡོས་གཟུགས་མེད་ལག་པ་བརྐྱོང་། ། མཚོན་ཆའི་ཆར་བ་འབེབས་སོགས་བསྟན་ན་ཡང་། ། གཡོ་མེད་ཏིང་འཛིན་བཞུགས་ལ་གསོལ་བ་འདེབས། ། ཁྲག་འཛག་ཅེ་སྤྱང་གདོང་ཅན་རྒྱ་མཚོ་རྔུབ། ། ཀེང་རུས་བུད་མེད་རི་རབ་པང་དུ་འདེགས། ། གཤིན་རྗེའི་གཟུགས་ཅན་ཉི་ཟླ་ཆ་ལང་བརྡེབས། ། སོལ་བའི་ན་ཆུང་གཟའ་སྐར་ཐང་ལ་འབེབས། ། མཛེས་ཤིང་འཛུམ་པའི་ལྷ་མོས་བསླུ་བྲིད་བྱེད། ། ནམ་མཁའ་མེས་འཁྲིགས་ཕྱོགས་བཞི་འོབས་ཀྱིས་བསྐོར། ། ས་གཞི་ཆུས་ཁེངས་མཚམས་བཞི་གྱད་ཀྱིས་བསྲུངས། ། ངོ་མཚར་ཅི་ཡང་གཟིགས་ལ་གསོལ་བ་འདེབས། ། སྐུ་ལུས་གདན་ལ་བལྟོས་མེད་མཆོད་སྦྱིན་བསྔོས། ། སྤྲོས་བྲལ་རྟོགས་པ་རོ་གཅིག་ཀློང་དུ་འཕོས། ། མེ་དཔུང་འབར་ལ་ཤིང་བཞིན་དེ་དག་ཀུན། ། ལམ་གྱི་གྲོགས་སུ་ཤར་ལ་གསོལ་བ་འདེབས། ། འདྲེ་ཚོགས་དེ་རྣམས་རྩེ་གཅིག་དད་པ་ཐོབ། ། ལྟས་དང་ཆོ་འཕྲུལ་བཏུལ་ནས་ཞི་བར་གནས། ། ནོངས་པ་བཟོད་གསོལ་ཅི་གསུང་འཕྲིན་ལས་བསྒྲུབས། ། མ་ལུས་དམ་ལ་བཏགས་ལ་གསོལ་བ་འདེབས། ། ཤ་ཟ་ཆེན་མོ་ལྔ་དེ་མཁའ་འགྲོ་ལྔར། ། གྱུར་ཏེ་ཞབས་ལ་སྤྱི་བོས་ཕྱག་བྱས་ཤིང་། ། རིན་ཆེན་སྣོད་དུ་བཅུད་ལྡན་ཟས་ཀྱིས་མཆོད། ། བྱང་ཆུབ་སེམས་མཆོག་བསྐྱེད་ལ་གསོལ་བ་འདེབས། ། བཀའ་དྲིན་ཡོན་དུ་ཐུན་མོང་དངོས་གྲུབ་ཕུལ། ། གནོད་འཚེ་སྤོང་བར་ཁས་བླངས་རྩིགས་ལ་ཕབ། ། ལས་འབྲས་ཆོས་དང་བྱམས་སེམས་ཕན་ཡོན་བསྟན། ། བསྟན་པའི་སྲུང་མར་བསྐོས་ལ་གསོལ་བ་འདེབས། ། སླར་ཡང་དེ་རྣམས་མི་མོ་གཞོན་ནུ་ཡི། ། ཚུལ་དུ་སྤྲུལ་ནས་ཡོང་ནས་རྟོག་མེད་ཀྱི། ། ཐུགས་དགོངས་མགུར་དུ་ཞུས་པས་དགྱེས་བཞིན་གནང་། ། དབང་དང་གདམས་པ་བསྟན་ལ་གསོལ་བ་འདེབས། ། མིག་བསྒྱུར་གློག་ལྟར་འཁྱུག་པའི་ཕོ་ཉ་མོས། ། རྫུ་འཕྲུལ་འོད་ཀྱི་ལམ་ལ་སྤྱན་དྲངས་ཏེ། ། ཞིང་སྐྱོང་གཙོ་མོ་འཆི་བདག་འཇིགས་ལས་བསྐྱབ། ། སྐྱེ་འགྲོའི་ནད་ཡམས་བསལ་ལ་གསོལ་བ་འདེབས། ། མཁའ་འགྲོ་འཁོར་བཅས་སྤྱན་སྔར་ཡང་འཁོད་ནས། ། བཀའ་དྲིན་དྲན་པའི་གཏང་རག་གླུ་རུ་བླངས། ། བསྐྱེད་རྫོགས་ཟུང་འཇུག་སྐུ་བཞིའི་ངོ་སྤྲོད་ཀྱི། ། གདམས་པས་གྲོལ་བར་མཛད་ལ་གསོལ་བ་འདེབས། ། དེ་སོགས་གྲངས་མེད་བསམ་གྱིས་མི་ཁྱབ་པའི། ། བར་ཆད་བདུད་དཔུང་གཡུལ་ལས་རྣམ་རྒྱལ་ཞིང་། ། ཚེ་གཅིག་ཉིད་ལ་རིག་འཛིན་སར་གཤེགས་ནས། ། བླ་མེད་བྱང་ཆུབ་བརྙེས་ལ་གསོལ་བ་འདེབས། ། ཞི་བ་འོད་ཀྱི་མ་དད་ཟློག་པའི་ཕྱིར། ། ཆུ་སྟེང་ཐང་ལྟར་གཤེགས་ནས་རྗེས་སུ་བཟུང་། ། འཇའ་ལུས་མཁའ་སྤྱོད་གོ་འཕང་མཆོག་ལ་བཀོད། ། ཟླ་མེད་འདྲེན་པའི་གཙོ་ལ་གསོལ་བ་འདེབས། ། གཤིན་པོ་དངོས་སུ་བཀུག་ནས་རྣམ་ཤེས་སྤར། ། དབང་བསྐུར་མཛད་ཚེ་བུམ་པ་མཁའ་ལ་སོང་། ། རབ་གནས་དུས་སུ་ལྷ་ཡིས་མེ་ཏོག་བླངས། ། ཡ་མཚན་གྲུབ་རྟགས་བསྟན་ལ་གསོལ་བ་འདེབས། ། ཚེ་རིང་ལིང་བ་མ་དང་ཟུལ་ལེ་མ། ། མངལ་སྐྱེས་སྒྲོན་ནེ་མཛེས་སེ་ལེགས་སེ་སོགས། ། གསང་ཡུམ་གསང་བའི་འགྲོས་བཞིས་སྨིན་མཛད་ནས། ། ལྷན་སྐྱེས་ཡེ་ཤེས་བསྐྱེད་ལ་གསོལ་བ་འདེབས། ། ཐོང་ལའི་རྩེ་མོར་དམ་པ་སངས་རྒྱས་དང་། ། མཇལ་ནས་ཕན་ཚུན་ཆོས་ཀྱི་བཀའ་མཆིད་མཛད། ། ཟིལ་གྱིས་མི་ནོན་རྫུ་འཕྲུལ་འགྲན་ནས་སླར། ། མོས་གུས་དག་སྣང་མཛད་ལ་གསོལ་བ་འདེབས། ། སྤྲུལ་བསྒྱུར་ལུས་ཀྱིས་གཡག་རུའི་ནང་དུ་ཞུགས། ། སྐུ་ལ་ངོ་མཚར་བཀོད་པ་སྣ་ཚོགས་བསྟན། ། རྡོ་རྗེ་འཆང་དང་ཐུབ་ཆེན་སྐུར་མཛད་ནས། ། རས་ཆུང་ང་རྒྱལ་བཅག་ལ་གསོལ་བ་འདེབས། ། སེང་གེ་ཆིབས་ཤིང་ཤེལ་གྱི་མཆོད་རྟེན་དུ། ། སྤྲུལ་ནས་སྐར་མདའ་བཞིན་དུ་མཁའ་ལ་གཤེགས། ། རྒྱ་གར་དྷརྨ་བོ་ངྷིས་ཕྱག་བྱས་ཏེ། ། འགྲན་པའི་ཟླ་མེད་གྱུར་ལ་གསོལ་བ་འདེབས། ། ང་རྒྱལ་ཅན་གྱི་སྟོན་པ་ཚར་བཅད་ཅིང་། ། ཕྲག་དོག་འགྲན་སེམས་ཅན་རྣམས་ཐབས་ཀྱིས་བཏུལ། ། སྐུ་ལུས་གཡོ་མེད་ཕ་བོང་ལྟར་བརྟན་ནས། ། ལོག་རྟོག་ཐེ་ཚོམ་བསལ་ལ་གསོལ་བ་འདེབས། ། ཐུགས་ཀྱི་སྲས་བཞི་ཉེ་བའི་སྲས་བརྒྱད་སོགས། ། གདུལ་བྱ་མཐའ་དག་སྨིན་གྲོལ་ལམ་ལ་བཀོད། ། ཟད་པར་ཟིལ་གནོན་རྣམ་འཕྲུལ་དཔག་ཡས་བསྟན། ། ཀུན་གྱིས་སྤྱི་བོས་གཏུགས་ལ་གསོལ་བ་འདེབས། ། ཐུབ་པས་ལུང་བསྟན་འཛམ་གླིང་རྒྱན་གཅིག་པུ། ། མཉམ་མེད་དྭགས་པོ་རིན་ཆེན་སྤྲུལ་པས་བསྐུལ། ། གསང་མཛོད་མ་ལུས་གཏད་ནས་བཀའ་བརྒྱུད་ཀྱི། ། བསྟན་པ་ཕྱོགས་བཅུར་སྤེལ་ལ་གསོལ་བ་འདེབས། ། ཟབ་མོའི་གསང་ཚིག་རྡོ་རྗེའི་མགུར་དུ་བཞེས། ། རང་གི་ཉམས་རྟོགས་གཞན་ལ་ལྷུག་པར་བསྟན། ། མཐོང་ཐོས་དྲན་རེག་ཀུན་ལ་ལས་འབྲེལ་བཞ། ། ཐར་པའི་ལམ་སྟོན་མཆོག་ལ་གསོལ་བ་འདེབས། ། དེ་ལྟར་མཛད་པ་མཐའ་དག་རྫོགས་པའི་མཐར། ། སྤྲུལ་པའི་སྐུ་བཞག་མྱ་ངན་འདའ་ཚུལ་བསྟན། ། བརྒྱད་ཅུ་རྩ་བཞི་ཤིང་ཡོས་རྟ་ཟླ་ལ། ། འོག་མིན་གནས་སུ་གཤེགས་ལ་གསོལ་བ་འདེབས། ། རི་དང་རྒྱ་མཚོ་བཅས་པའི་ས་ཆེན་གཡོས། ། མཁའ་ལས་ལྷ་རྫས་མེ་ཏོག་ཆར་བཞིན་བབས། ། དྲི་ཞིམ་སྤོས་ཀྱི་ངད་ལྡང་འཇའ་ཚོགས་འཁྲུགས། ། མཁའ་འགྲོས་གདུང་དབྱངས་བླངས་ལ་གསོལ་བ་འདེབས། ། པུར་ཁང་ནང་ནས་ཐ་མའི་མགུར་གསུངས་ཤིང་། ། མེ་ལྕེ་གདུགས་དང་རྒྱལ་མཚན་དཔལ་བེར་འཁྱིལ། ། རྔ་དང་གླིང་བུ་ཅང་ཏེའུ་དྲིལ་ཆེན་སྒྲས། ། ས་སྟེང་ཁྱབ་པ་གྲགས་ལ་གསོལ་བ་འདེབས། ། གང་གི་མཚན་ཙམ་རྣ་བར་སོན་པས་ཀྱང་། ། སྲིད་པའི་འཇིགས་འཕྲོག་ངན་འགྲོའི་མུན་སེལ་ན། ། ཐལ་སྦྱར་བ་སྤུ་གཡོ་བའི་གདུང་ཤུགས་ཀྱིས། ། རྩེ་གཅིག་གསོལ་བ་འདེབས་པའི་དད་ལྡན་རྣམས། ། ཚེ་འདིར་མཆོག་ལ་སྦྱོར་བ་སྨོས་ཅི་དགོས། ། དེ་ཕྱིར་ཁྱོད་ལ་གུས་པས་གསོལ་འདེབས་ཀྱིས། ། བརྩེ་བའི་ཐུགས་རྗེས་འབྲལ་མེད་རྗེས་བཟུང་ལ། ། དུས་འདིར་ཁྱེད་དང་མཉམ་པའི་བཀའ་དྲིན་སྩོལ། ། ཆོས་ཉིད་ཟབ་མོའི་དོན་ལ་མི་སྐྲག་ཅིང་། ། ཆོས་ཅན་མཚན་མའི་གཡེང་བས་མི་གནོད་པར། ། སྤྲོས་ཀུན་སྤྲོས་མེད་ངང་དུ་ཉེར་ཞི་ནས། ། སྤྲོས་བྲལ་བདེན་པ་མཐོང་བར་བྱིན་གྱིས་རློབས། ། བར་ཆད་བདུད་ཀྱིས་འཚེ་བའི་སྐབས་མེད་པར། ། ཡུལ་ཀུན་མཐུན་པའི་གྲོགས་སུ་འཆར་བ་དང་། ། བྱང་ཆུབ་སེམས་གཉིས་ཆེས་ཆེར་རབ་འཕེལ་ཞིང་། ། འགྲོ་ཀུན་བདེ་ལ་འགོད་པར་བྱིན་གྱིས་རློབས། ། དམ་ཚིག་སྡོམ་པ་སྲོག་ལས་གཅེས་བཟུང་ནས། ། རིམ་གཉིས་མྱུར་ལམ་བརྩོན་པས་བསྒོམ་པའི་མཐུས། ། སྒྱུ་འདྲའི་རྒྱལ་བ་ཁྱབ་བདག་རྡོ་རྗེ་འཆང་། ། ལུས་འདི་མ་སྤངས་ཐོབ་པར་བྱིན་གྱིས་རློབས། ། གཏུམ་མོའི་མེ་འབར་ཞུ་བདེས་ལུས་ཀུན་ཁྱབ། ། འོད་གསལ་སྟོང་པའི་ངང་དུ་དངོས་ཀུན་ཐིམ། ། ཟུང་འཇུག་འཇའ་ལུས་རྡོ་རྗེའི་སྐུ་ཐོབ་ནས། ། སྲིད་མཚོ་གཏིང་ནས་སྐེམ་པར་བྱིན་གྱིས་རློབས། ། སླར་ཡང་ཕྱག་འཚལ་མཆོད་ཅིང་ཉེས་ཀུན་བཤགས། ། མཛད་པ་དེ་དག་ཀུན་ལ་རྗེས་ཡི་རང་། ། ཆོས་འཁོར་བསྐོར་ཞིང་སྲིད་མཐར་བཞུགས་གསོལ་འདེབས། ། དགེ་ཀུན་ཁྱེད་ཀྱི་ཐུགས་དགོངས་རྫོགས་ཕྱིར་བསྔོ། ། སྐྱེ་བ་ཀུན་ཏུ་ཁྱེད་སྐུའི་གྲིབ་མ་བཞིན། ། འབྲལ་བ་མེད་པར་རྟག་ཏུ་རྗེས་འབྲངས་ཤིང་། ། གསུང་གི་གསང་མཛོད་མཐའ་དག་འཛིན་པ་དང་། ། ཐུགས་དགོངས་དབྱེར་མེད་གཅིག་ཏུ་འདྲེས་པར་ཤོ། །

ཅེས་འཇིག་རྟེན་གསུམ་ན་འགྲན་ཟླ་མེད་པའི་གྲུབ་པའི་དབང་ཕྱུག་རྗེ་བཙུན་ཆེན་པོ་བཞད་པའི་རྡོ་རྗེ་ལ་གསོལ་བ་འདེབས་པའི་ཚིགས་སུ་བཅད་པ་དད་པའི་མིག་འབྱེད་ངོ་མཚར་འོད་ཀྱི་ཕྲེང་བ་ཞེས་བྱ་བ་འདི་ཉིད། ཡིད་དད་གུས་འབའ་ཞིག་གིས་ཀུན་ནས་བསླངས་ཏེ། རྗེ་བཙུན་ཆེན་པོ་དེ་ཉིད་ཀྱི་སྐུ་མཚལ་ལས་བཞེངས་ཤིང་ཕྱག་ནས་བཞུགས་པར་གྲགས་པའི་སྐུ་ལྡེར་གྱི་དྲུང་དུ་ཡུན་རིང་དུ་གསོལ་བ་བཏབ་ནས། གྲུབ་པའི་བསྟི་ནས་འགྲན་ཟླ་མེད་པ་འབྲོག་ལ་ཕྱི་གངས་ཀྱི་རྭ་བར། ཆོས་མེད་སྙོམས་ལས་ཅན་གྱི་སྤྲང་པོ་ནམ་མཁའ་བསམ་འགྲུབ་རྒྱལ་མཚན་ཞེས་བྱ་བས། རྗེ་བཙུན་ཆེན་པོ་མྱ་ངན་ལས་འདས་ནས་ལོ་སུམ་བརྒྱ་དང་བཅུ་བཞི་པ། ས་ཕོ་འབྲུག་གི་ལོ་ཆོ་འཕྲུལ་ཟླ་བའི་ཡར་ཚེས་བཅུ་ལ་གྲུབ་པར་སྦྱར་བའོ། །

ཆོས་ཀྱི་རྗེ་ས་སྐྱ་པཎྜི་ཏ་ཀུན་དགའ་རྒྱལ་མཚན་དཔལ་བཟང་པོའི་རྣམ་པར་ཐར་པ་འབྲིང་པོ་བཞུགས་སོ།།

ཡར་ཀླུངས་པ་གྲགས་པ་རྒྱལ་མཚན་གྱིས་མཛད།

༄༅། ། ཨོཾ་སྭ་སྟི། ཆོས་ཀྱི་རྗེ་ས་སྐྱ་པཎྜི་ཏ་ཀུན་དགའ་རྒྱལ་མཚན་དཔལ་བཟང་པོ་ལ་བསྟོད་པ་ཞེས་བྱ་བ། ཆོས་ཀྱི་རྗེར་གྱུར་ཀུན་མཁྱེན་འགྲོ་བའི་མགོན། ། མཚན་མཆོག་ལྡན་པ་བལྟ་བས་མི་ངོམས་ཤིང་། ། ཡོན་ཏན་ལྷུན་གྲུབ་བརྩེ་བ་ཆེན་པོའི་ཐུགས། ། གདུལ་བྱ་རྣམས་ལ་ལམ་སྟོན་གྱུར་པ་དེས། ། རྟག་པར་འཛིན་པའི་འདུ་ཤེས་ལྡོག་པ་དང་། ། ལེ་ལོ་ཅན་རྣམས་དགེ་ལ་བསྐུལ་བ་དང་། ། དད་པ་ཅན་རྣམས་སྤྲོ་བ་བསྐྱེད་པ་དང་། ། ཤེས་རབ་ཅན་རྣམས་ཆོས་ལ་སྦྱར་བ་དང་། ། བློ་གྲོས་ཅན་རྣམས་ཐེ་ཚོམ་གཅད་པའི་ཕྱིར། ། ངོ་མཚར་ཆེ་བ་འདི་རྣམས་ཀུན་ལ་བསྟན། ། ལྷོ་ཕྱོགས་འཛམ་གླིང་ཁ་བ་ཅན་གྱི་ལྗོངས། ། རྡོ་རྗེ་གདན་ནས་དཔག་ཚད་བརྒྱ་ཡི་སར། ། རྣལ་འབྱོར་དབང་ཕྱུག་བྱིན་གྱིས་བརླབས་པའི་གནས། ། གྲོམ་པ་ལ་སྟོད་དཔལ་ལྡན་ས་སྐྱ་རུ། ། འཁོན་གྱི་གདུང་བརྒྱུད་སྐྱེས་བུ་ཆེན་པོ་དེ། ། རྩོད་ལྡན་དུས་ཀྱི་ཐམས་ཅད་མཁྱེན་པ་ལྟར། ། འགྲོ་བ་འདུལ་ཕྱིར་སྤྲུལ་པའི་སྐུར་བསྟན་ནས། ། སྙིགས་མའི་དུས་ཀྱི་སྐྱབས་མཆོག་གྱུར་པ་དེ། ། ཆུ་ཕོ་སྟག་ལོ་དཔྱིད་ཟླ་ཉེར་དྲུག་ལ། ། ཤེས་རབ་ཟག་མེད་ཡུམ་ལ་བལྟམས་པའི་ཚེ། ། འོད་དང་ལྟས་བཟང་རྣམ་པ་དུ་མ་རྣམས། ། ཟས་གཙང་སྲས་ལྟར་ངོ་མཚར་དཔག་མེད་བྱུང་། ། བཙས་པའི་དུས་ནས་སཾ་སྐྲཏ་ཡི་སྐད། ། རྒྱ་གར་བོད་དང་སྐད་རིགས་རྣམ་པ་བཞི། ། ཡི་གེའི་རིགས་རྣམས་མ་ལུས་ཐུགས་སུ་ཆུད། ། བཟོ་དང་གསོ་བ་སྒྲ་ཚད་ནང་རིག་སོགས། ། ཡོན་ཏན་རིན་ཆེན་རྒྱན་གྱིས་སྤྲས་པ་ཡི། ། འགྲོ་བའི་བླ་མ་ཆོས་རྗེ་ས་སྐྱ་པ། ། མཚན་ནི་ཡོངས་སུ་གྲགས་པའི་ཆོས་རྗེ་ཡི། ། གྲགས་པས་ཁྱབ་པའི་ཡོན་ཏན་འདི་ལྟར་ལགས། ། དགུང་ལོ་དགུ་པར་མཚོ་སྐྱེས་རྡོ་རྗེ་དང་། ། གསང་སྔགས་ཕྲ་མོ་ཅི་རིགས་ཐུགས་ལས་གསུང་། ། བཅུ་གཅིག་དུས་སུ་བརྟག་པ་གཉིས་པ་དང་། ། ཀྱེ་རྡོར་ལ་སོགས་སངས་རྒྱས་མཉམ་སྦྱོར་གསུང་། ། བཅུ་གཉིས་དུས་སུ་གུར་དང་སམྦུ་ཊ། ། ཐབས་ཤེས་གཉིས་སུ་མེད་པའི་རྒྱུད་སྡེ་གསུངས། ། བཅོ་ལྔའི་དུས་སུ་རྗེ་བཙུན་རྩེ་མོ་དང་། ། ས་ཆེན་ཀུན་སྙིང་དཔལ་ཆེན་འོད་པོ་ཆེའི། ། ཐུགས་ལ་མངའ་བའི་ཡོན་ཏན་མ་ལུས་པ། ། བདེ་མཆོག་སྐོར་གསུམ་མཁའ་འགྲོ་རྒྱ་མཚོ་དང་། ། ཕག་མོ་སྐོར་གསུམ་ན་རོ་མཻ་ཏྲིའི་ལུགས། ། ཀྱེ་ཡི་རྡོ་རྗེ་བདག་མེད་ལྷ་མོའི་སྐོར། ། རྡོ་རྗེ་ཕུར་པ་རྡོ་རྗེ་དབྱིངས་ལ་སོགས། ། གསང་འདུས་མ་ཧཱ་མཱ་ཡ་གཤིན་རྗེའི་གཤེད། ། སངས་རྒྱས་ཐོད་པ་རྡོ་རྗེ་གདན་བཞི་དང་། ། འཇིགས་བྱེད་དགྲ་ནག་གདོང་དྲུག་དུས་འཁོར་སོགས། ། མ་ལུས་པ་རྣམས་གསན་ནས་ཐུགས་སུ་ཆུད། ། དགུང་ལོ་བཅོ་བརྒྱད་ལོན་པའི་མནལ་ལམ་དུ། ། ཨ་ཕྱི་མཆོད་རྟེན་ཆེན་པོའི་དྲུང་དུ་ནི། ། དབྱིག་གཉེན་ཞེས་བྱའི་དགེ་སློང་ངུར་སྨྲིག་ཅན། ། ཆོས་ཀྱི་མ་མོ་མངོན་པའི་མཛོད་ཚིག་རྣམས། ། འཆད་པ་ཐོས་ཤིང་གུས་པའི་ཚུལ་གྱིས་ཉན། ། མནལ་སངས་མ་ལུས་ཐུགས་སུ་ཆུད་པར་གྱུར། ། རྒྱ་གར་ཤར་ཕྱོགས་རྣམ་པར་རྒྱལ་བ་ཡི། ། ཞིང་ཞེས་བྱ་བ་འཁོར་ལོ་ཅན་གྱི་ཡུལ། ། སློབ་དཔོན་ཕྱོགས་ཀྱི་གླང་པོ་ཞེས་བྱ་བའི། ། བྲག་ཕུག་ཡིན་ཟེར་ཤིན་ཏུ་ཉམས་དགའ་བར། ། ཚད་མ་སྡེ་བདུན་ཀུན་བཏུས་ལ་སོགས་པ། ། གླེགས་བམ་མང་པོའི་ལྡེ་མིག་གཏད་པ་རྨིས། ། མནལ་སངས་ཉམས་སྣང་རྟོགས་པ་ལྷག་པར་རྒྱས། ། བཅུ་དགུ་པ་ལ་འཕྲང་ཞེས་བྱ་བ་ཡི། ། དགེ་བའི་བཤེས་གཉེན་ཆེན་པོ་ཞུ་སྟོན་ལ། ། རྗེ་བཙུན་བྱམས་པས་གསུངས་པའི་ཆོས་སྡེ་ལྔ། ། ཚད་མ་ཀུན་བཏུས་ལ་སོགས་ཆོས་འགའ་གསན། ། དེ་ནས་དགུང་ལོ་ཉི་ཤུ་བཞེས་པའི་དུས། ། མཚུར་སྟོན་ཆེན་པོ་གཞོན་ནུ་སེང་གེ་ལ། ། བསྟན་བཅོས་ཚད་མ་རྣམས་ངེས་གསན་ནས་ནི། ། གཙང་གི་རྐྱང་ཐུར་དགེ་འདུན་སྡེ་ཆེན་ལ། ། ཆོས་འཁོར་ཆེན་པོ་མཛད་ནས་བྱོན་པའི་ལམ། ། རྒྱ་གར་ཁ་ཆེའི་ཡུལ་ནས་བྱོན་པ་ཡི། ། ཡོད་སྨྲའི་མཁན་བརྒྱུད་པཎ་ཆེན་ཤཱཀྱ་ཤྲཱི། ། གཙང་གི་ཆུ་མིག་ཅེས་བྱར་མཇལ་ནས་ཀྱང་། ། མཛད་པའི་མཚན་བཏགས་ཚད་མ་ཆོས་མཆོག་གསན། ། གཞན་ཡང་མཁས་གྲུབ་དཱ་ན་ཤཱི་ལ་དང་། ། བལ་པོའི་མཁས་པ་སཾ་གྷ་ཤཱི་ལ་ལ། ། རྒྱས་པའི་བསྟན་བཅོས་ཚད་མ་རྣམ་འགྲེལ་དང་། ། སྡེབ་སྦྱོར་སྙན་ངག་བཞི་བརྒྱ་པ་ལ་སོགས། ། མངོན་རྟོགས་རྒྱན་དང་དབང་མདོར་བསྟན་པ་གསན། ། དེ་ནས་གདན་ས་དཔལ་ལྡན་ས་སྐྱ་རུ། ། མཁས་པ་སུ་ག་ཏ་ཉིད་སྤྱན་དྲངས་ནས། ། སྒྲ་ཚད་སྙན་ངག་སྡེབ་སྦྱོར་མངོན་བརྗོད་དང་། ། ཟློས་གར་ལ་སོགས་བསྟན་བཅོས་འགའ་ཞིག་གསན། ། རྣལ་འབྱོར་རྒྱུད་གསུམ་བོད་དུ་འགྱུར་བ་གསུམ། ། ད་ལྟ་བོད་ལ་གྲགས་པའི་བསྟན་བཅོས་དང་། ། གསང་སྔགས་རྒྱུད་སྡེའི་ཉམས་ལེན་མང་དུ་གསན། ། དགུང་ལོ་ཉི་ཤུ་རྩ་བདུན་བཞེས་པའི་དུས། ། འགྲན་ཟླ་ཀུན་བྲལ་པཎ་ཆེན་ཤཱཀྱ་ཤྲཱི། ། མཁས་མང་དབུས་སུ་དེས་ནི་མཁན་པོ་མཛད། ། ལས་ཀྱི་སློབ་དཔོན་སྤྱི་བོ་ལྷས་པས་མཛད། ། དོན་མོ་རི་པས་གསང་སྟེ་སྟོན་པ་མཛད། ། དེ་སོགས་དགེ་འདུན་རྒྱ་མཚོ་ལྟ་བུའི་དབུས། ། རབ་ཏུ་བྱུང་ཞིང་བསྙེན་པར་རྫོགས་པ་མཛད། ། ཀུན་མཁྱེན་ཆོས་རྗེ་པཎ་ཆེན་དེ་ཉིད་ལ། ། རྣམ་འགྲེལ་རིགས་ཐིག་རྒྱུད་གཞན་གྲུབ་པ་དང་། ། རྒྱན་དང་ཆོས་མཆོག་འབྲེལ་པ་བརྟག་པ་དང་། ། ཤེར་ཕྱིན་བདུན་བརྒྱ་བརྒྱད་སྟོང་དོན་བསྡུས་དང་། ། མངོན་པ་ཕར་ཕྱིན་ཐེག་བསྡུས་རྣམ་བཤད་རིགས། ། ཉི་ཤུ་པ་དང་སུམ་ཅུའི་བཤད་པ་དང་། ། ཕུང་པོ་ལྔ་ཡི་རབ་ཏུ་བྱེད་པ་དང་། ། འདུལ་བ་ལུང་དང་སོ་ཐར་མདོ་རྩ་དང་། ། འོད་ལྡན་མེ་ཏོག་ཕྲེང་རྒྱུད་ས་གའི་ལུགས། ། དེ་སོགས་སྡེ་སྣོད་གསུམ་པོ་མ་ལུས་དང་། ། དུས་ཀྱི་འཁོར་ལོའི་རྒྱུད་དང་འགྲེལ་བཤད་དང་། ། གསང་འདུས་འཕགས་སྐོར་ཡེ་ཤེས་ཞབས་སྐོར་དང་། ། བདེ་མཆོག་འཇམ་དབྱངས་ཛམ་བྷ་ལ་ཡི་སྐོར། ། བྱིན་རླབས་མན་ངག་མ་ལུས་པ་རྣམས་གསན། ། དེ་ནས་བརྩེགས་པ་དབང་ཕྱུག་སེང་གེ་ལ། ། བྱམས་ཆོས་ལྔ་དང་དབུ་མ་རིགས་ཚོགས་དང་། ། རང་གཞན་གྲུབ་མཐའི་རྣམ་གཞག་ཅི་རིགས་དང་། ། བྱེ་བྲག་སྨྲ་དང་མདོ་སྡེ་པ་ལ་སོགས། ། སེམས་ཙམ་དང་ནི་དབུ་མའི་འདོད་ཚུལ་དང་། ། གཞན་ཡང་གདམས་ངག་ཟབ་མོ་ཕལ་ཆེར་གསན། ། བྱང་སེམས་ཆེན་པོ་སྤྱི་བོ་ལྷས་པ་ལ། ། བརྒྱད་སྟོང་འགྲེལ་ཆེན་ཉི་ཁྲི་མངོན་པ་དང་། ། བཀའ་གདམས་ལུགས་ཀྱི་ཆོས་སྐོར་གདམས་ངག་དང་། ། གསང་འདུས་རིམ་ལྔ་ནཱ་རོ་ཆོས་དྲུག་དང་། ། དབུ་མ་ཆེན་པོ་མཐའ་བྲལ་སྟོང་ཉིད་དང་། ། གཞན་ཡང་ཞི་བྱེད་རྫོགས་ཆེན་གཅོད་ལ་སོགས། ། གདམས་ངག་ཉམས་ལེན་རྫོགས་རིམ་ཕལ་ཆེར་གསན། ། དེང་སང་རྒྱ་གར་བོད་ལ་གྲགས་པ་ཡི། ། ལམ་འབྲས་ལ་སོགས་རྫོགས་རིམ་ལམ་སྐོར་དགུ། ། མཚན་བརྗོད་བཤད་པ་ལུགས་དྲུག་གདམས་ངག་དང་། ། འཆི་མེད་གྲུབ་པའི་མན་ངག་སྒྲུབ་ཐབས་དང་། ། དུས་ཀྱི་འཁོར་ལོ་སྦྱོར་དྲུག་ལ་སོགས་གསན། ། གཞན་ཡང་སྒྲོལ་མ་རྣལ་འབྱོར་ཆེན་པོའི་ལུགས། ། ཡོ་ག་ངན་སོང་སྦྱོང་རྒྱུད་གཙུག་དགུ་དང་། ། རྣམ་འཇོམས་བ་རི་ལོ་ཙྪ་ས་ཆེན་ལུགས། ། བདུད་རྩི་འཁྱིལ་བ་སྨེ་བརྩེགས་སྒྲུབ་ཐབས་དང་། ། རིགས་བྱེད་མ་ཡི་མན་ངག་སྒྲུབ་ཐབས་དང་། ། གདུགས་དཀར་རྣམ་རྒྱལ་རི་ཁྲོད་ལོ་མ་ཅན། ། འོད་ཟེར་ཅན་དང་རྨ་བྱ་ཆེན་མོ་ཡི། ། སྒྲུབ་ཐབས་གདམས་ངག་ཟབ་མོ་གཟུངས་དང་བཅས། ། སྟོང་ཆེན་རབ་འཇོམས་སོ་སོར་འབྲང་མ་དང་། ། མི་གཡོ་མགོན་པོ་དབྱངས་ཅན་མ་ཡི་སྐོར། ། གདམས་པ་ཟབ་མོ་ཡང་དང་ཡང་དུ་གསན། ། བསྟན་སྲུང་མགོན་པོ་ལྷ་མོ་ནག་མོའི་སྐོར། ། ཞིང་སྐྱོང་མགོན་པོ་གཙོ་འཁོར་ལྔ་པ་རྣམས། ། བསྒྲུབས་ཤིང་ཞལ་བསྟན་སྲོག་གི་སྙིང་པོ་ཕུལ། ། ཉི་ཟླ་ལྟར་གྲགས་རྡོ་རྗེ་ལྟ་བུའི་སྐུ། ། རྒོལ་ངན་བདུད་འཇོམས་བསྟན་པའི་གཙོ་བོ་དེའི། ། སྙན་པའི་བ་དན་ཆེན་པོ་སྒྲོགས་པའི་སྒྲ། ། ཡུལ་དབུས་རྒྱ་གར་ཤར་ནུབ་ཐམས་ཅད་དུ། ། ཆོས་རྗེ་བླ་མ་དམ་པས་འདི་ལྟར་བསྒྲགས། ། ཤེས་བྱ་ཐམས་ཅད་གཟིགས་པའི་སྤྱན་ཡངས་པ། ། འགྲོ་ཀུན་དགེ་ལེགས་སྒྲུབ་པའི་ཐུགས་རྗེ་ཅན། ། བསམ་ཡས་ཕྲིན་ལས་མཛད་པའི་སྟོབས་མངའ་བ། ། འཇམ་མགོན་བླ་མའི་ཞབས་ལ་མགོས་ཕྱག་འཚལ། ། ཞེས་སོགས་བསྟན་བཅོས་མཆོད་བརྗོད་བརྗོད་པའི་ཚེ། ། ཕྱི་རོལ་རྟོག་གེ་ངན་པས་ཁེངས་པ་ཡི། ། འཕྲོག་བྱེད་དགའ་བ་ཞེས་བྱའི་ཕྱི་རོལ་པ། ། ཕྲག་དོག་ཞེ་སྡང་མེ་རླུང་འཚུབས་འདྲ་ཡི། ། དབང་ཕྱུག་ཚངས་པའི་རྗེས་འབྲང་རལ་པ་ཅན། ། དྲུག་ཕྲག་གཅིག་གིས་འགྲན་པར་སེམས་ཏེ་འོངས། ། བླ་མ་ཆོས་རྗེའི་དྲུང་དུ་ལྷགས་ནས་ཀྱང་། ། དབང་ཕྱུག་ཚངས་པའི་ཡོན་ཏན་ཆེ་བ་བརྗོད། ། དེ་ནས་བླ་མ་ཆོས་རྗེ་སློབ་མའི་ཚོགས། ། འཕྲོག་བྱེད་རལ་པ་ཅན་དང་རྩོད་པར་བརྩམ། ། བཅུ་གསུམ་གདུགས་དང་བསྟན་པ་དཔང་དུ་བཙུགས། ། བཅུ་གཉིས་བར་དུ་བླ་མ་ཆོས་རྗེ་ཕམ། ། འུ་ཡུག་བཟང་རིངས་ལ་སོགས་བྲོས་པའི་ཚེ། ། ཡི་དམ་ལྷ་ལ་ཡི་ཆད་གསོལ་བ་བཏབ། ། སྒྲོལ་མས་ལུང་བསྟན་འཇམ་དབྱངས་རྩོད་པའི་གྲོགས། ། བྱས་པས་བཅུ་གསུམ་ཉིན་པར་ཆོས་རྗེ་རྒྱལ། ། འཕྲོག་བྱེད་རལ་པ་ཅན་གྱིས་འདི་སྐད་སྨྲས། ། ཁྱོད་མིན་ཁྱོད་ཀྱི་ཕྲག་པ་གཡས་པ་ཡི། ། དམར་སེར་རལ་གྲི་ཅན་དེ་མ་ཐུབ་པས། ། དེ་བས་ཁྱོད་རྒྱལ་ང་ནི་ཕམ་པར་གྱུར། ། ཞེས་ཞུས་འཁོར་རྣམས་བྲོས་ཏེ་སོང་ཞེས་གྲགས། ། དེ་ནས་འཕྲོག་བྱེད་དགའ་བས་འདུད་པའི་ཚེ། ། པདྨའི་བསྟན་སྲུང་བསྟན་མས་བར་ཆད་བྱས། ། འཕྲོག་བྱེད་དགའ་བ་མྱ་ངན་ཞབས་སུ་ཤི། ། ཕྱིན་ཆད་བོད་དུ་མུ་སྟེགས་པ་ཡི་རིགས། ། བགྲོད་པར་མི་ནུས་འོང་བར་མི་སེམས་སོ། ། བསྟན་ལ་བྱ་ཤེས་ཆོས་རྗེ་རིན་པོ་ཆེ། ། རིག་པའི་གནས་ལྔ་མཐར་ཕྱིན་ཟབ་མོ་ཡིས། ། འགྲོ་དོན་མཛད་ཅིང་འཆད་རྩོད་རྩོམ་པའི་ཚེ། ། རྗེ་བཙུན་ཆེན་པོའི་ཞལ་ནས་འདི་སྐད་གསུངས། ། མི་རིགས་མི་གཅིག་སུམ་བརྒྱ་དྲུག་ཅུའི་ཡུལ། ། སྐད་རིགས་མི་གཅིག་བདུན་བརྒྱ་ཉི་ཤུའི་སྐད། ། ཐ་དད་སྐད་དང་ཡུལ་གྱིས་དབྱེ་བའི་ཡུལ། ། བྱང་ནས་བྱང་ཕྱོགས་རྒྱལ་ཁམས་ཧོར་གྱི་ཡུལ། ། བསོད་ནམས་བསགས་པའི་ཇིན་གིན་གན་གྱི་རྒྱུད། ། བྱང་སེམས་སྤྲུལ་པ་རྒྱལ་པོ་གོ་དན་གྱིས། ། ཁྱོད་ཀྱི་སྙན་པའི་གྲགས་པ་ཐོས་ནས་ཀྱང་། ། སྤྱན་འདྲེན་ཕོ་ཉ་དྲག་པོ་འདི་ལྟར་འོངས། ། ཞ་ཁྲ་འདྲ་ལྷམ་ཕག་སྣ་འདྲ་གྱོན་པའི། ། དོར་ཏ་ཞེས་བྱའི་རྐང་མགྱོགས་བཏང་བའི་ཚེ། ། ཐེ་ཚོམ་མ་བྱེད་མྱུར་དུ་སོངས་ཤིག་དང་། ། སངས་རྒྱས་བསྟན་ལ་འགྲོ་དོན་དཔག་མེད་འབྱུང་། ། ཞེས་གསུངས་ཞལ་བཞེས་ཐུགས་ལ་བཞག་པའི་ཚེ། ། གསུང་བཞིན་རྒྱལ་པོའི་ལུང་གིས་དོར་ཏ་སླེབ། ། གོ་དན་ལུང་བསྒྲགས་སྤྲོ་བ་བསྐྱེད་ནས་ནི། ། དགུང་ལོ་དྲུག་ཅུ་རྩ་གསུམ་བཞེས་པའི་ཚེ། ། གསུངས་དྲན་ཐེ་ཚོམ་མ་བྱས་མྱུར་བ་ནི། ། བྱང་ཕྱོགས་སྤྲུལ་པ་སྡེ་ཡི་ལིང་ཆུ་རྩེར། ། དྲུག་ཅུ་རྩ་ལྔ་མེ་ཕོ་རྟ་ཡི་ལོར། ། རྒྱལ་པོའི་ཕོ་བྲང་དམ་པར་ཆགས་ཕེབས་ནས། ། གོ་དན་ཆེན་པོ་རྒྱལ་པོའི་དྲུང་དུ་ནི། ། མེ་མོ་ལུག་ལོའི་ཟླ་བ་དང་པོ་ལ། ། བླ་མ་ཆེན་པོ་ཆོས་རྗེ་ཁུ་དབོན་དང་། ། མཇལ་ནས་ཆོས་ཀྱི་གསུང་གླེང་མང་དུ་མཛད། ། ཡོ་གུར་བནྡེ་མང་པོས་མཚམས་སྦྱར་ནས། ། མཆོད་གནས་བླ་མ་ཀུན་གྱི་ཕུད་དུ་ཁུར། ། རྒྱལ་པོ་ཆེན་པོ་ཤིན་ཏུ་མཉེས་ནས་ཀྱང་། ། བོད་ཀྱི་པག་ཤི་རྣམས་ཀྱི་ཆེ་འདོན་མཛད། ། ཧོར་གྱི་རྒྱལ་ཁམས་རྡོ་རྗེ་ཐེག་པ་ལ། ། བཅུག་ཅིང་གཞན་དོན་དཔག་མེད་བྱུང་བའི་ཚེ། ། འགྲོ་བའི་བླ་མ་ཀུན་མཁྱེན་ཆོས་རྗེ་དེ། ། སྐུ་ཚེའི་འདུ་བྱེད་བཏང་བའི་ལྟས་སུ་ནི། ། ངོ་མཚར་ཅན་རྣམས་གདུལ་བྱ་ཀུན་ལ་བསྟན། ། ཐ་སྐར་ཟླ་བའི་ས་གཡོས་བྱུང་བའི་ཚེ། ། བཟང་ངན་ཞུས་པས་བྱང་ཆུབ་སེམས་དཔའ་རྣམས། ། སྐྱོ་བ་སྐྱེས་ནས་གཞན་དུ་བཞུད་པ་ན། ། ཆོས་ཉིད་དེ་ཡིན་བདག་ཀྱང་དེར་ཆུད་གསུངས། ། སྐུ་ལ་འབྱུང་བཞིའི་ནད་ཀྱིས་བསྙུང་བའི་ཚེ། ། ཞི་བ་ལྷ་དང་འཕགས་པ་ཀླུ་སྒྲུབ་དང་། ། འཇམ་དབྱངས་མགོན་པོ་ཡེ་ཤེས་སེམས་དཔའ་དང་། ། སྤྱན་རས་གཟིགས་དབང་རྗེ་བཙུན་སྒྲོལ་མ་དང་། ། ས་བཅུའི་དབང་ཕྱུག་བྱམས་པ་མི་གཡོ་མགོན། ། ཞལ་བསྟན་མངོན་སུམ་དུ་ནི་གཟིགས་ནས་ཀྱང་། ། ཞི་བ་ལྷ་ཡི་ཞལ་ནས་འདི་སྐད་གསུངས། ། སྡུག་བསྔལ་ཀུན་འབྱུང་འབྲས་བུར་ཤེས་པར་གྱིས། ། འབྱུང་བཞིའི་ལུས་ལ་སྐྱེ་འཆི་ཡོད་དེ་གསུངས། ། དེ་ལྟར་འཕགས་པ་ཆེན་པོ་ཀླུ་སྒྲུབ་ཀྱིས། ། འདུས་བྱས་མི་རྟག་ལ་སོགས་ཆོས་ཀྱི་སྡོམ། ། སྒྱུ་མའི་དཔེ་བརྒྱད་མི་རྟག་པ་ཡང་གསུངས། ། འཇམ་པའི་དབྱངས་ཀྱིས་སྐྱེ་བ་ཐམས་ཅད་དུ། ། ལྷག་པའི་ལྷ་མཆོག་དམ་པར་ཞལ་གྱིས་བཞེས། ། སྤྱན་རས་གཟིགས་ཀྱི་ཕྱག་གིས་སྐུ་ལ་བྱུགས། ། རྗེ་བཙུན་སྒྲོལ་མས་འཁོར་བ་སྒྲོལ་ཞེས་གསུངས། ། བྱམས་པ་མགོན་པོས་ཏིང་འཛིན་བརྒྱ་ཕྲག་། ། སྒོ་དབྱེ་ས་ལམ་ལུང་བསྟན་མངོན་སུམ་མཛད། ། མི་གཡོ་མགོན་པོས་བདུད་བཞིའི་བར་ཆད་དང་། ། ལམ་གྱི་འཇིགས་པ་བསལ་ཞེས་དབུགས་དབྱུང་མཛད། ། ཉི་ཤུ་དགུ་ཡི་ནམ་ཕྱེད་གྱུར་པ་ན། ། དེ་བཞིན་གཤེགས་པ་སྒྲ་དབྱངས་མི་ཟད་པ། ། སྒྲོགས་པའི་རྒྱལ་པོ་མངོན་སུམ་གཟིགས་གྱུར་ཅིང་། ། རྒྱས་འབྲིང་བསྡུས་གསུམ་དེ་ཉིད་སྦས་དོན་ཞུས། ། དེ་ཡི་ཐོ་རངས་སྤྱན་རས་གཟིགས་མགོན་ལ། ། ཐུགས་རྗེས་བྱང་ཆུབ་མཆོག་ཏུ་སེམས་བསྐྱེད་ཞུས། ། ཉི་མ་འཆར་ཀར་འཇམ་དབྱངས་ཞབས་དྲུང་དུ། ། ཤེས་བྱའི་གནས་ལ་ཐེ་ཚོམ་དྲ་བ་ཅན། ། སྨིན་དྲུག་ཟླ་བའི་ཡར་ཚེས་དྲུག་གི་ཉིན། ། པི་ཝང་གླིང་བུ་རོལ་མོའི་སྒྲ་རྣམས་བྱུང་། ། དད་ལྡན་སྐྱེ་བོས་ལྟས་བཟང་སེམས་པ་ལ། ། ཆོས་རྗེའི་ཐུགས་ནི་རངས་པར་མ་གྱུར་ཏོ། ། བཅུ་གསུམ་སྔ་དྲོ་གཟིམས་ཁང་བཞུགས་པའི་ཚེ། ། སེང་གེའི་ཁྲི་ལ་སངས་རྒྱས་བཅོམ་ལྡན་འདས། ། ཉན་ཐོས་དགྲ་བཅོམ་འཁོར་གྱི་ཚོགས་ནང་དུ། ། བཅུ་གཉིས་བདེན་བཞིའི་ཆོས་འཁོར་བསྐོར་བ་ལ། ། ཡན་ལག་བདུན་པ་བཟང་སྤྱོད་མདོ་ཡི་ལུགས། ། སྨོན་ལམ་རྒྱལ་པོ་ལྷ་ཡི་སྐད་དུ་བཏབ། ། བཅུ་བཞིའི་ཉིན་པར་སྤྲིན་གྱི་ཕུང་པོའི་ནང་། ། ཀྱེ་ཡི་རྡོ་རྗེ་ལྷ་དགུའི་དཀྱིལ་འཁོར་ལ། ། བཤད་པའི་རྒྱུད་འཛིན་རིག་འཛིན་སྡོམ་པ་ཞུས། ། ལྔ་གསུམ་ཟླ་རྒྱས་བསྐོར་བ་མཛད་པའི་ཚེ། ། ནམ་མཁའི་མཐོངས་སུ་འཇའ་འོད་འཁྱིལ་བའི་དབུས། ། རྗེ་བཙུན་སྒྲོལ་མ་ལན་གསུམ་ཞལ་གཟིགས་ནས། ། ཕྱག་གཉིས་ཐར་སྦྱར་ཨ་བི་ཏ་ར་ཞེས། ། ཚེས་པ་བཅུ་བདུན་ནམ་གུང་ཡོལ་བ་ན། ། གཟིམས་པ་ནས་བཞེངས་བདུག་སྤོས་ཕུལ་ནས་ནི། ། བི་ཇི་ལ་སོགས་བུ་སློབ་ཚོགས་རྣམས་ལ། ། མཁའ་ལ་ཅི་ཤར་ཁྱོད་ཀྱིས་མཐོང་གྱུར་ཏམ། ། རོལ་མོ་ཐོས་སམ་ཡིད་ལ་བདེ་མཐོང་ངམ། ། ནམ་མཁའི་མཐོངས་སུ་རོལ་མོའི་སྒྲ་རྣམས་སྒྲོགས། ། ཅི་ཡང་མ་མཐོང་ཞུས་པས་ད་དུང་ཡང་། ། སྡིག་ཤས་ཆུང་མོད་འབད་པས་ཤིན་ཏུ་སྦྱོངས། ། བདེ་མཆོག་ལ་སོགས་དཀྱིལ་འཁོར་མཐོང་ཞེས་གསུངས། ། སྡུག་བསྔལ་འགྲོ་ལ་ཐུགས་རྗེ་སྐྱེས་པ་ན། ། བདེ་བར་གཤེགས་ལ་ཡི་ཆད་གྱུར་པའི་ཚེ། ། ཐོ་རངས་ཆ་ལ་བླ་མ་རྗེ་བཙུན་དང་། ། མཐུ་སྟོབས་དབང་ཕྱུག་ཤར་ཕྱོགས་ནག་པོ་པ། ། དངོས་སུ་བྱོན་ནས་ཡི་ཆད་མ་བྱེད་གསུངས། ། ཇི་སྲིད་ཉེར་ལེན་ཕུང་པོ་ཡོད་རིང་ལ། ། སྐྱེ་རྒ་ན་འཆི་ཡོད་པ་ཆོས་ཉིད་ཡིན། ། ཁྱོད་ཀྱང་མིར་སྐྱེས་ཉི་ཤུ་རྩ་ལྔའི་བར། ། འཇམ་དབྱངས་རྗེས་བཟུང་རིག་པའི་གནས་ལྔ་མཁྱེན། ། འཇིག་རྟེན་ཁམས་མང་བརྒལ་བའི་ཕ་རོལ་ཏུ། ། མཁའ་ལ་གནས་པའི་སངས་རྒྱས་ཉིད་འགྱུར་ཏེ། ། སངས་རྒྱས་མཉེས་བྱས་སེམས་ཅན་ཡོངས་སྨིན་བྱས། ། ཞིང་ཁམས་རྒྱ་ཆེན་བགྲོད་པར་བྱས་ནས་ཀྱང་། ། ས་རྣམས་ཐམས་ཅད་རིམ་གྱིས་རབ་བགྲོད་དེ། ། རྒྱ་གར་ཤར་ཕྱོགས་མུ་མུ་ནི་ཞེས་པར། ། རྒྱལ་པོ་ཆེན་པོ་ཉི་མ་སྟོབས་འཕེལ་བུ། ། བསྟན་ལ་རབ་བྱུང་སྐྱེ་བ་བརྗེས་ནས་ནི། ། དད་ལྡན་གདུལ་བྱ་འབུམ་ཕྲག་དུ་མ་ཞི། ། ཡོངས་སུ་སྨིན་བྱས་དྲི་མ་མེད་པ་ཡི། ། དཔལ་ཞེས་བྱ་བའི་སངས་རྒྱས་ཉིད་འགྱུར་ཞེས། ། བླ་མ་རྗེ་བཙུན་ཆེན་པོས་ལུང་བསྟན་མཛད། ། བིཪྺ་པ་ཡིས་དེ་ལ་མཐུན་འགྱུར་བརྗོད། ། ནག་པོའི་ཞབས་ཀྱིས་ཡི་རངས་འཛུམ་པ་མཛད། ། ཉེ་གནས་དམ་པས་བདུག་སྤོས་ཡང་ཡང་ཕུལ། ། ཆོས་རྗེས་མཆོད་པ་རྣམས་ལྔའི་ཕྱག་རྒྱ་མཛད། ། སྨུག་པོ་ཟླ་བའི་དཀར་ཕྱོགས་ཚེས་བརྒྱད་ལ། ། རྣལ་འབྱོར་དམ་ཚིག་གསོ་བའི་ཚོགས་འཁོར་མཛད། ། ནམ་མཁའི་མཐོངས་ན་རོལ་མོའི་སྒྲ་རྣམས་སྒྲོགས། ། བི་ཇི་ལ་སོགས་བུ་སློབ་ཚོགས་རྣམས་ཀྱིས། ། ཅི་ལགས་ཞུག། ཞུ། པས་ཁྱེད་རྣམས་མི་ཤེས་སམ། ། ཁོ་བོ་འདི་ནས་གཞན་དུ་འགྲོ་བའི་ལྟས། ། བསྐལ་པ་སྟོང་དུ་ཕ་རོལ་ཕྱིན་པའི་ཚུལ། ། མགོ་དང་རྐང་ལག་བདོག་པ་བཏང་བའི་མཐུས། ། བླ་མའི་ཟབ་ལམ་སྐད་ཅིག་གཅིག་ལ་རྫོགས། ། རིམ་གྲོ་བྱས་པས་ཁྱེད་རང་རྣམས་ལ་ཕན། ། བླ་མ་དམ་པས་བྱང་ཆུབ་བརྙེས་པ་ན། ། སློབ་མའི་ཚོགས་ལ་ཡེ་ཤེས་གཟིགས་པ་འཇུ། ། འབྲེལ་པ་བྱས་པ་དོན་མེད་མི་འགྱུར་བས། ། ཆོས་ཐོས་པ་ལ་དགའ་བ་སྒོམས་ཤིག་གསུངས། ། ལྕགས་མོ་ཕག་ལོ་བདུན་ཅུ་བཞེས་པའི་ཚེ། ། སྐུ་ཡི་དབོན་པོ་ཆོས་ལས་སྐྱེས་པའི་སྲས། ། བློ་ལྡན་འཕགས་པའི་སྤྱི་བོ་ཕྱག་བཞག་ནས། ། སངས་རྒྱས་ཀུན་གྱིས་བགྲོད་པ་གཅིག་པའི་ལམ། ། རྒྱུད་སྡེའི་དགོངས་པ་བླ་ན་མེད་པའི་མཆོ། ། སྒྲུབ་ཐབས་ཟབ་མོ་བླ་མའི་རྣལ་འབྱོར་ལ། ། གསོལ་འདེབས་ཉམས་ལེན་རེམས་ཤིག་བུ་སློབ་ཀུན། ། ཁྱེད་རྣམས་ཐམས་ཅད་གང་གསུང་སྒོ་ནས་ཀྱང་། ། ལེགས་པར་འོང་ཞེས་བཀའ་ཡི་རྗེས་གནང་མཛད། ། སྨུག་པོ་ཟླ་བའི་ཡར་ཚེས་བཅུ་བཞི་ཡི། ། ཐོ་རངས་ཆ་ལ་སྐྱ་རེངས་ཤར་བའི་ཚེ། ། རྡོ་རྗེ་དྲིལ་བུ་ཐུགས་ཀར་བསྣོལ་ནས་ནི། ། མཁའ་ལ་དཔའ་བོ་དཔའ་མོ་མཁའ་འགྲོའི་ཚོགས། ། གནས་གཙང་ལྷ་ཡི་བུ་དང་བུ་མོ་རྣམས། ། རོལ་མོའི་སྒྲ་དང་ས་གཡོས་བསུ་བ་དང་། ། བཅས་ཏེ་དགོངས་པ་ཡོངས་སུ་མྱ་ངན་འདས། ། རྡོ་རྗེ་དྲིལ་བུའི་ཕྱག་རྒྱ་ཞག་གསུམ་དུ། ། བརྟན་པར་བཟུང་ནས་གཟི་བརྗིད་མདངས་དང་ལྡན། ། བཅོ་བརྒྱད་སྔ་དྲོ་དྲི་བཟངས་དར་ཟབ་ཀྱིས། ། རིན་ཆེན་སྒྲོམ་བུར་རིམ་གྲོ་ཆེར་བྱས་ཏེ། ། སྣ་ཚོགས་རྒྱན་སྤྲས་རིན་ཆེན་ཁྲི་སྟེང་དུ། ། ལྷ་རྫས་མཆོད་པའི་སྤྲིན་གྱིས་བསྐོར་ནས་བཞུགས། ། ཉེར་ལྔའི་ཉིན་མོ་མཆོད་པ་ཕུལ་དུ་བཏབ། ། རྒྱལ་རྒྱུད་ང་རྒྱལ་ཆེ་ལྡན་དཔུང་གི་ཚོགས། ། ཡན་ལག་བཞི་ལྡན་དུ་མ་ཕན་ཚུན་དུ། ། འདེགས་པའི་གྱད་ལ་མ་མཐུན་རྩོད་པར་བརྩམས། ། གཡུལ་དུ་ཞུགས་ནས་འཐབ་མོའི་སྟ་གོན་བྱས། ། བློ་གྲོས་མཆོག་གིས་ཆགས་སྡང་ཞི་བྱའི་ཕྱིར། ། རྒྱུ་ཡི་མི་གཉིས་དེ་བཞིན་གེ་སར་གཉིས། ། ཡོ་གུར་གཉིས་དང་དེ་བཞིན་བོད་ཀྱི་བཞི། ། བཅུ་ཕྲག་གཅིག་གིས་སྐུ་གདུང་མཁའ་ལ་བཏེ། ། རྒྱ་བོད་ཧོར་གསུམ་སྐད་རིགས་མི་གཅིག་པའི། ། ཕལ་པའི་སྲུང་མ་གཤིན་རྗེའི་ཕོ་ཉ་བཞིན། ། འཇིགས་པའི་གཟུགས་ཅན་ལག་ན་དབྱུག་ཏོ་ཐོགས། ། སྦྱོར་བ་རྩུབ་ཀྱང་བྱམས་པའི་སེམས་དང་ལྡན། ། བསམ་པ་ངན་ཡང་གདུང་སྒྲོམ་གུས་པར་སྲུང་། ། ལྷ་མིའི་ཚོགས་རྣམས་མེ་ཏོག་གཏོར་བ་དང་། ། དྲི་ཆབ་གར་མཁན་ཞལ་ཟས་རོལ་མོའི་ཚོགས། ། ཁྱད་པར་བདུག་སྤོས་དུ་མའི་སྤྲིན་སྤུངས་ཀྱིས། ། རབ་ཏུ་མཆོད་ཅིང་གདུང་བའི་སྨྲེ་སྔགས་འདོན། ། ཁྲིམས་ལུགས་ཆོས་མཐུན་མི་ཉག་རྒྱལ་པོ་ཡི། ། ཆབ་འོག་བྱང་ཕྱོགས་རྒྱལ་ཁམས་ས་ཡི་ཕྱོགས། ། ལིང་ཆུ་རྩེར་ཁབ་གྲོང་ཁྱེར་འགའ་ཡི་ཡུལ། ། སྤྲུལ་པའི་ལྷ་ཁང་བརྒྱ་ཕྲག་ཕྱེད་འདས་པ། ། ས་གཞི་ཡིད་སྨོན་ལག་མཐིལ་ལྟར་མཉམ་པའི། ། འོག་གི་ས་གཞིར་དཀྱིལ་འཁོར་ལྔ་བཞེངས་ཏེ། ། ཕྱོགས་བཞིར་གདུགས་དང་རྒྱལ་མཚན་བ་དན་ཕྱར། ། ཁང་བཟང་མཆོག་དེར་ཙནྡན་ཤིང་ཁྲི་ལ། ། རོལ་མོའི་སྒྲ་བཅས་འཇམ་དབྱངས་གདུང་སྒྲོམ་བཞུགས། ། མདོ་དབྱངས་ལ་སོགས་སྔགས་སྐོར་སྣ་ཚོགས་དང་། ། ཞལ་ལྟས་བཀོད་པའི་དྲུག་ཕྲག་རྣམ་པ་ལྔ། ། རོ་བརྒྱ་བཅུད་ལྡན་དགེ་འདུན་ཚོགས་ལ་འགྱེད། ། དད་ལྡན་སྐྱེས་བུས་སྒྲོན་མེ་དལ་བུས་ཕུལ། ། ཅུང་ཟད་མ་འབར་ནན་གྱིས་གསོལ་བ་བཏབ། ། ཉེར་ལེན་ཐུགས་རྗེའི་ཤུགས་ཀྱིས་པུར་སྦྱངས་ནས། ། སྲེག་རྫས་རིན་ཆེན་སྣ་ཚོགས་འབྲུ་སྣ་ལྔ། ། རྩི་མར་དགང་བླུགས་གསེར་དངུལ་བརྒྱ་རྩ་རྣམས། ། སྲིད་གསུམ་འདིར་འཁྱམས་ཁམས་གསུམ་སེམས་ཅན་གྱི། ། སྡིག་སྒྲིབ་སྦྱང་ཕྱིར་དྲང་སྲོང་མེ་ལྷ་དང་། ། བླ་མ་ཆེན་པོ་རྡོ་རྗེ་འཆང་ཆེན་ལ། ། འཁོར་གསུམ་ཡང་དག་ཆོ་ག་ཤེས་པས་ཕུལ། ། དེ་དུས་ལྷ་ཀླུ་གནོད་སྦྱིན་མི་འམ་ཅི། ། བསྟན་ལ་རབ་དགའ་ངོ་མཚར་དགེ་བའི་ཚོགས། ། བདག་མེད་རྟོགས་ཕྱིར་ནམ་མཁའ་དྭངས་པ་བྱུང་། ། དུ་བ་འཇའ་གུར་སྤུངས་པའི་སྤྲིན་གསེབ་ན། ། ལྷ་བུ་གཞོན་ནུ་གདུགས་དང་རྒྱལ་མཚན་ཐོགས། ། བཀྲ་ཤིས་གླུ་དབྱངས་རོལ་མོ་སྣ་ཚོགས་དང་། ། མེ་ཏོག་སྣ་ཚོགས་དུ་མའི་ཆར་བ་ད། ། ཀུན་གྱིས་མཐོང་བར་ནམ་མཁའ་གང་བར་བབ། ། དུ་བའི་རྩེ་མོར་རྡོ་རྗེ་སྔོན་པོ་དང་། ། རལ་གྲི་ལྗང་གུ་ཨུཏྤལ་ལ་སོགས་ཀྱི། ། གདུགས་ནི་ནམ་མཁའ་གཡས་སུ་འཁོར་བ་དང་། ། དྲི་བཟང་ཞིམ་པོས་ས་ཕྱོགས་གར་ཁྱབ་ཀུན། ། སྡུག་བསྔལ་རྣམས་སྤངས་ཚིམ་གདུང་བདེ་བ་མྱོང་། ། རྒྱ་ཡི་མི་གཉིས་མི་ཉག་དད་པ་ཅན། ། ཆུ་ཚོད་བདུན་རིང་ཉི་མ་གསུམ་ཤར་ཚེ། ། དཔའ་བར་འགྲོ་བའི་ཏིང་འཛིན་ཕྱག་རྒྱ་དང་། ། སེང་གེ་རྣམ་བསྒྱིངས་པདྨ་བཀོད་པ་སོགས། ། རྡོ་རྗེ་ལྟ་བུའི་ཏིང་འཛིན་སྐྱེས་པ་མཐོང་། ། འོག་མིན་ཞུགས་ཁང་གནས་ལ་ཕུལ་བ་ཡི། ། ཟས་ནོར་ཆ་རྐྱེན་རི་ཡི་ཕུང་པོ་ཙམ། ། རྒྱ་དང་བོད་དང་ཧོར་དང་ཡུ་གུར་གྱི། ། དགེ་འདུན་རྒྱ་མཚོ་ཁྲི་ཕྲག་འདུས་པའི་དབུས། ། ཆོས་རྒྱལ་དབོན་པོའི་དྲུང་གིས་སྤང་དག་བྱས། ། ཐོ་རངས་དུས་སུ་ཉེ་གནས་བརྩོན་འགྲུས་ཅན། ། བི་ཇི་རིན་ཆེན་གྲགས་པའི་མཐའ་ཅན་གྱིས། ། ལག་པ་དར་གཏུམས་ཆོས་གོས་སྣམ་སྦྱར་གྱོན། ། དྲི་ཞིམ་བསང་གཏོར་རིན་ཆེན་གསེར་གཞོང་དུ། ། སྣ་ཚོགས་མཆོད་སྤྲིན་རིན་ཆེན་ཕུང་པོར་བཏུས། ། སྐུ་གདུང་ལེགས་བསྡུས་རིན་ཆེན་སྒྲོམ་བུར་སྦས། ། སྟོབས་ཆེན་རྒྱལ་རྒྱུད་ཁ་ཅིག་དེ་ལ་ཁྲོས། ། བདག་གི་བླ་མ་ཆོས་རྗེ་པཎ་ཆེན་དེ། ། ཀུན་ལ་བྱམས་མོད་བདག་ལ་རིང་མིན་ཏེ། ། ཁྱོད་ལ་ཉེ་མིན་སྐུ་གདུང་བདག་ཅག་ལ། ། ཕག་ཏུ་སྦེད་པའི་གཏན་ཚིགས་ཅི་ཡི་ཕྱིར། ། སྐུ་གདུང་འདི་ལ་བསྲུངས་པའི་ཆ་ཤས་རེ། ། སོ་སོར་བགོས་ན་ཞི་བའི་སེམས་དང་ལྡན། ། དེ་ལྟ་མིན་ན་ཁོ་བོའི་གྲོགས་ཡོད་ཀྱང་། ། དེ་ཡང་བླ་མའི་གསུང་དང་འགལ་ཐབས་མེད། ། འཕགས་པ་པག་ཤི་མ་མཉེས་གྱུར་ན་བླའི། ། རྒྱལ་བའི་སྲས་པོ་ཕྲིན་ལས་མཐའ་ཅན་དེ། ། ནམ་མཁའ་འཇའ་ཚོན་གུར་གྱི་སྟེང་ན་བཞུགས། ། བར་སྣང་སྙན་པའི་སྒྲ་སྒྲོག་མེ་ཏོག་ཆར། ། བདག་དང་དད་པ་ཐོབ་པའི་སྐྱེས་བུ་འགས། ། བླ་མ་འཇམ་པའི་དབྱངས་སུ་ཡང་ཡང་གཟིགས། ། དེ་ཕྱིར་བདག་ནི་ཞི་བའི་སེམས་དང་ལྡན། ། ས་རི་ཡར་ཚེས་བཅུ་བཞིའི་སྔ་དྲོ་ལ། ། བུ་སློབ་ཚོགས་སུ་རིན་ཆེན་སྒྲོམ་ཞལ་ཕྱེས། ། ལིང་ཆུ་རྩེ་ཡི་ཕོ་བྲང་གནས་མཆོག་དེར། ། རིན་ཆེན་རྒྱན་སྤྲས་གསེར་གྱི་ཁྲི་སྟེང་དུ། ། མི་ཡི་དབང་པོ་རྒྱལ་པོ་གོ་དན་བཞུགས། ། མདུན་དུ་ས་གཞི་དྲི་ཞིམ་སྤོས་ཆུས་བྱུགས། ། མཎྜལ་གསེར་གྱི་པདྨ་འདབ་བརྒྱད་དབུས། ། ཟ་འོག་པདྨ་སྟོང་ལྡན་གདན་དུ་བཏིང་། ། སྐུ་གདུང་རིང་བསྲེལ་རྟེན་མཆོག་ཚོམ་བུར་བརྡལ། ། རྒྱལ་པོའི་ཕྱག་གི་གསེར་གྱི་ཐུར་མ་ལ། ། དྲི་ཞིམ་བདུག་སྤོས་ཙནྡན་ལྡེ་གུས་བྱུགས། ། མངོན་སུམ་གཟིགས་ནས་རིན་ཆེན་རྟེན་མཆོག་རྣམས། ། བཅོས་མའི་རིང་བསྲེལ་རྟེན་རྣམས་སོ་སོར་བསལ། ། སྐུ་གདུང་བཞུགས་ལྟས་སྐུ་གསུང་ཐུགས་ཀྱི་རྟེན། ། གཙུག་ཏོར་དབུས་སུ་ཀྱེ་ཡི་རྡོ་རྗེ་དང་། ། འཇམ་པའི་དབྱངས་སྐུ་དྲི་མེད་གསལ་པོར་བྱོན། ། དཔྲལ་བའི་དབྱིངས་སུ་འཁོར་ལོ་སྡོམ་པའི་ཚོགས། ། ལྟག་པའི་ཆ་ལ་སངས་རྒྱས་བཅོམ་ལྡན་འདས། ། ཕྲག་པའི་གདུང་ལ་ཁར་ས་པཱ་ཎི་དང་། ། རྐང་གི་སྦུགས་སུ་སྤྱན་རས་གཟིགས་དབང་དང་། ། སྒལ་བའི་ཆ་ལ་གསང་བའི་ཡུམ་བཞི་བྱོན། ། སྒྲོལ་མ་མི་གཡོ་པུས་བཙུགས་རྣམ་པ་གཉིས། ། ཕྱག་སོར་གཡས་པ་ཀླུ་ཤིང་ལྗོན་པའི་སྟེང་། ། བྱམས་པ་ཆོས་ཀྱི་འཁོར་ལོའི་ཕྱག་རྒྱ་ཅན། ། སྤྲུལ་པ་རྣམ་བཅུ་སྐུ་ཡི་རྟེན་དུ་བྱོན། ། ཚངས་པའི་གསུང་དབྱངས་སྟོང་ཉིད་སེང་གེའི་སྒྲ། ། སྐྱེ་མེད་དོན་མཚོན་ཨ་ཡིག་འབུར་དུ་དོད། ། སྙན་གོང་གཉིས་ལ་རྣམ་རྒྱལ་མཆོད་རྟེན་རེ། ། དམ་ཚིག་རྡོ་རྗེ་ལྟེ་བར་ཧཱུཾ་གིས་མཚན། ། ཐུགས་དགོངས་རྣམ་དག་རང་བྱུང་ཆོས་སྐུར་ཤར། ། གཞན་ཡང་རིང་བསྲེལ་སྣ་ཚོགས་དཔག་མེད་བྱོན། ། རྒྱལ་པོ་སྒོ་གསུམ་གུས་པས་འདི་སྐད་གསུངས། ། ལྷག་པར་ཡ་མཚན་ཆེ་བའི་རྟེན་མཆོག་ཀུན། ། འདི་འདྲའི་ངོ་མཚར་སྣ་ཚོགས་དཔག་ཏུ་མེད། ། ཕྱི་རབས་ས་སྐྱའི་བརྒྱུད་པ་པག་ཤི་རྣམས། ། ཀུན་ལ་འབྱུང་ན་ངོ་མཚར་ཡ་མཚན་ཆེ། ། འོན་ཀྱང་སྔོན་ལས་བསོད་ནམས་བསགས་པའི་མཐུས། ། འདི་ལྟར་བྱུང་ན་བསྟན་པའི་རྒྱན་དུ་དཀོན་པའི་མཆོ། ། དེ་ཡང་བདག་གི་སྨོན་ལམ་མཐུས་བྱུང་རྗེས་ཡི་རང་། ། རྟག་ཏུ་ལུས་ངག་ཡིད་གསུམ་གུས་པས་གསོལ་བ་ཐོབ། ། ཡིད་ཆེས་གྱིས་ཤིག་སྐྱེ་བ་འདི་ཡི་འོག་རོལ་ཏུ། ། ཁྱེད་ཅག་བུ་སློབ་རྣམས་དང་བདག་ཅག་ལྷན་ཅིག་ཏུ། ། སངས་རྒྱས་བསྟན་པའི་བདག་པོ་བླ་མ་དམ་པ་དེའི། ། ཐུགས་རྗེས་རྗེས་བཟུང་འཁོར་གྱི་ཐོག་མར་སྐྱེ་བར་ངེས། ། གསུངས་ཏེ་སྐུ་གདུང་རིང་བསྲེལ་རྟེན་མཆོག་རྣམས། ། དད་ལྡན་སྐྱེས་བུ་གདུལ་བྱའི་ཚོགས་རྣམས་ལ། ། བཀའ་ཡི་སྐྱབས་མཆོག་བསོད་ནམས་བསགས་པ་ཡི། ། རྟེན་དུ་གནང་བས་རྟག་ཏུ་དད་པ་ཐོབ། ། དོན་གཉེར་སྐྱེ་བོ་ཕར་འགྲོ་ཚུར་འོང་རྣམས། ། སྤྲུལ་པ་སྡེ་ཡི་གྲོང་ཁྱེར་ཡུལ་དབུས་སུ། ། གསོལ་འདེབས་བསྐོར་བའི་མཆོད་རྟེན་བཞེངས་པ་སོགས། ། བྱིན་རླབས་མངོན་རྟགས་འཕྲལ་དུ་བྱུང་བ་མང་། ། རྣམ་ཐར་མདོར་བསྡུས་ཅུང་ཟད་སྟོན་པ་ཡི། ། དེ་ལས་བྱུང་བའི་དགེ་བ་གང་ཐོབ་པ། ། འགྲོ་རྣམས་ཀུན་མཁྱེན་ཆོས་རྗེ་ཉིད་ཀྱི་ཞབས། ། པདྨོ་དྲི་མ་མེད་ལ་གུས་བཏུད་དེ། ། རིག་པའི་གནས་ལྔ་མཁྱེན་པའི་པཎྜི་ཏར། ། གྱུར་ཏེ་སྐྱེ་བ་རྣམས་སུ་ཡང་དང་ཡང་། ། རྟག་ཏུ་འབྲལ་བ་མེད་པར་གནས་གྱུར་ཏེ། ། ཤེས་རབ་ནོར་བདུན་དག་དང་ལྡན་གྱུར་ནས། ། མཐོ་རིས་ཡོན་ཏན་བདུན་ལ་སྤྱོད་བྱེད་ཅིང་། ། ཐར་པའི་ལམ་མཆོག་དག་ལ་རབ་ཞུགས་ནས། ། འགྲོ་ལ་བདེ་སྐྱིད་རྒྱ་མཚོ་འབྱུང་གྱུར་ཅི། ། ཅེས་པ་འདི་ནི་འགྲོ་བའི་འདྲེན་པ་དམ་པ། རྗེ་བཙུན་འཇམ་པའི་དབྱངས་ཀྱི་སྤྲུལ་པ་ཆོས་ཀྱི་རྗེ་ས་སྐྱ་པཎྜི་ཏ་ལ་བསྟོད་པ་བར་པ་ཡར་ཀླུངས་པ་གྲགས་པ་རྒྱལ་མཚན་གྱིས་མཛད་པའོ། །

གླང་རི་ཐང་པ་བློ་གྲོས་རྒྱལ་མཚན་དཔལ་བཟང་པོའི་

རྣམ་ཐར་བཞུགས་སོ།།

པཎ་ཆེན་ཤཱཀྱ་མཆོག་ལྡན་གྱིས་མཛད།

༄༅། ། བླ་མ་དམ་པ་རྣམས་ལ་ཕྱག་འཚལ་ལོ། ། དཔལ་ལྡན་ཨེ་ཝཾ་དབྱེར་མེད་ཟུང་འཇུག་སྐུ། ། བདེ་སྟོང་ལོངས་སྤྱོད་རྫོགས་པའི་གསུང་དབྱངས་ཀྱིས། ། ཐུགས་ཀྱི་གསང་བ་བསམ་གྱིས་མི་ཁྱབ་པར། ། འཁྲིད་མཛད་བླ་མ་རྣམས་ཀྱིས་འདིར་སྐྱོངས་ཤི། ། སྔོན་གངས་ཅན་གྱི་ལྗོངས་འདིར་རྡོ་རྗེ་འཆང་ཆེན་པོ་ནས་བརྒྱུད་པའི་རིམ་པ་བར་མ་ཆད་ཅིང་། ལྷད་མ་ཞུགས་པའི་གདམས་ངག་ཁྱད་པར་དུ་འཕགས་པ་མང་པོ་ཞིག་བྱོན་ཞིང་། འགྲིབ་པ་མི་མངའ་བར་བཞུགས་པ་དུ་མ་དག་ལས་ཀྱང་། རྣལ་འབྱོར་གྱི་དབང་ཕྱུག་བིར་ཝ་པ་ལ་རྡོ་རྗེ་བདག་མེད་མས་དངོས་སུ་གདམས་པའི་གཞུང་། ལམ་འབྲས་གསུང་མདོ་ཞེས་ཡོངས་སུ་གྲགས་པ་འདིའི་སྒོ་ནས། གདུལ་བྱ་ལམ་ལ་འཁྲིད་ཚུལ་འདི་ཁོ་ན་ཁྱད་པར་དུ་འཕགས་པ་ཡིན་ཏེ། འདི་ནི་སྐལ་ལྡན་ཅིག་ཆར་བའི་རིགས་ཅན་ལྟ་ཅི་སྨོས། སྔར་སངས་རྒྱས་ཀྱི་བསྟན་པ་ལ་འཇུག་ཡེ་མ་མྱོང་བའི་གང་ཟག་སྐལ་བ་དམན་པའི་རིགས་ཅན་ཞིག་ཀྱང་། སྤྱོད་པ་རིམ་ཅན་ལ་སློབ་པ་དང་། ལྟ་བ་རིམ་ཅན་ལ་སྦྱངས་པ་མཐར་ཕྱིན་གྱི་སྒོ་ནས་འཇུག་པའི་ཚུལ་དང་། དོན་དེ་དག་ཀྱང་ཆལ་ཆོལ་དང་ལྷོད་ཡངས་སུ་སོང་བ་མ་ཡིན་པར། སྙན་བརྒྱུད་བཞི་དང་། ཚད་མ་བཞིའི་རྒྱ་དམ་པོས་བཏབ་ནས། གཞི་དམ་ཚིག་དང་སྡོམ་པ་ལ་ལེགས་པར་གནས་པའི་སྟེང་དུ། ལམ་རིམ་པ་གཉིས་ལ་ཐུན་བཞིའི་རྣལ་འབྱོར་ལ་མི་གཡེལ་ཞིང་། ལུས་སོ་སོར་བརྟགས་པའི་འགོག་པ་ཉམས་སུ་བླངས་པས་བཅུ་གསུམ་རྡོ་རྗེ་འཛིན་པའི་ས་མངོན་དུ་བྱེད་པ་འཆུགས་མེད་སྟོན་པ་དང་། བརྩོན་འགྲུས་ཐ་ཤལ་དུ་གྱུར་པས་ཀྱང་། ལམ་ཟབ་མོ་བླ་མའི་རྣལ་འབྱོར་གྱི་སྒོ་ནས་ཚེ་གཅིག་པོ་ལ་གྲུབ་མཐའ་བསྙོགས་པའི་མན་ངག་ཐུན་མོང་མ་ཡིན་པ་སྟོན་པས་སོ། ། དེ་ཐམས་ཅད་ཀྱི་རྩ་བ་ཡང་མདོ་སྔགས་ཐམས་ཅད་ཀྱི་བླ་མ་ཚད་མར་གྱུར་པ་ལ་རག་ལས་པ་ཡིན་ཏེ། དེ་མེད་ན་ལྟ་སྤྱོད་རིམ་ཅན་གྱི་ཚུལ་ལ་སློབ་པ་དང་། དམ་ཚིག་དང་བསྡོམ་པའི་ཚོགས་རྣམས་གང་ལས་བྱུང་བ་དང་། ལམ་ཟབ་མོ་བླ་མའི་རྣལ་འབྱོར་གྱི་ཉམས་ལེན་དག་མི་འབྱུང་བའི་ཕྱིར་རོ། ། བླ་མ་དེ་ཡང་གདམས་ངག་གི་གོ་རིམ་མ་ལོག་པ་དང་། བྱིན་རླབས་ཀྱི་བརྒྱུད་པ་མ་ཉམས་པ་ཞེས་བྱ་བ། བླ་མ་གོང་མ་དག་གིས་ཇི་ལྟར་ཁྲིད་པ་བཞིན་དུ། ལམ་གྱི་རིམ་པ་དེ་དག་ལ་གོ་བ་ཆགས་ཤིང་། ཉམས་མྱོང་རྒྱུད་ལ་སྐྱེས་པ་ཞིག་དགོས་པའི་དོན་ཡིན་གྱི། ལུང་རྒྱུན་མ་ཆད་པ་ཙམ་གྱིས་ཆོག་པ་མ་ཡིན་པར་ཤེས་པའི་དོན་དུ་ཐོག་མར་བླ་མ་དམ་པའི་རྣམ་ཐར་བསྟན་ནས། མོས་གུས་ཀྱི་ངེས་ཤེས་བསྐྱེད་དུ་འཇུག་པ་ནི་ཕྱག་ལེན་གྱི་རིམ་པའོ། ། དེ་ལས་ཀྱང་འདིར་ནི་རྗེ་བླ་མ་དམ་པ་ཨཱ་ནནྡའི་མཚན་ཅན་ཡབ་སྲས་གཉིས་ཀ་ལས་གསུང་ངག་རིན་པོ་ཆེའི་གདམས་པ་རབ་ཏུ་ཐོབ་ནས། སྒྲུབ་བརྒྱུད་མ་ཉམས་པར་མཛད་པའི་དགོངས་པ་རྣམ་པར་དཀར་ཞིང་། བརྩོན་འགྲུས་ཆེན་པོས་ཕྱག་བཞེས་སུ་མཛད་པའི་རྒྱལ་སྲས་གླང་རི་ཐང་པ་བློ་གྲོས་རྒྱལ་མཚན་དཔལ་བཟང་པོའི་རྣམ་པར་ཐར་པ་མདོ་ཙམ་ཞིག་བརྗོད་པར་བྱ་བ་ལ་གསུམ་སྟེ། ཐོག་མར་མངོན་མཐོའི་གོ་འཕངས་བརྙེས་ནས་མདོ་སྔགས་ཀྱི་ཆོས་ལ་བསླབ་སྦྱངས་ཇི་ལྟར་མཛད་པ་དང་། མཛད་ནས་མདོ་ཕྱོགས་ལ་ཉན་བཤད་དང་གདམས་ངག་གི་བསྒྲུབ་པ་ཇི་ལྟར་ཉམས་སུ་བཞེས་པ། དེ་ལྟར་བཞེས་ནས་རྒྱུད་འཛིན་གྱི་བུ་སློབ་དག་ལ་ལམ་གྱི་རིམ་པ་ཇི་ལྟར་མཐར་ཕྱིན་པའི་ཚུལ་ལོ། ། དང་པོ་ནི། གང་དུ་འཁྲུངས་པའི་ཡུལ་དང་། རིགས་དང་། ཡབ་དང་། ཡུམ་རྣམས་ནི་རྗེ་གོང་མ་ཉིད་དང་ཁྱད་པར་མེད་ལ། རྗེ་འདི་ཉིད་ས་ཕོ་བྱི་བའི་ལོ་ལ་སྐུ་འཁྲུངས་པ་ན། ཡབ་ཡུམ་གྱི་ལུས་སེམས་བདེ་བས་ཁྱབ་པ་སོགས་ལྟས་དང་རྟེན་འབྲེལ་བཟང་པོ་བྱུང་བ་ཁོ་ནར་མ་ཟད། སྒོ་མོ་རིན་པོ་ཆེ་བཟང་པོ་དཔལ་བའི་མནལ་ལམ་དུ། ཕྱག་མཁར་གྱི་རྩེ་མོ་མཐོ་ཤོས་དེར། ཉི་མ་ལྷག་གིས་ཤར་བའི་ཚེ་ན། དུང་ཕྲ་སྦོམ་གསུམ་ཕྱོགས་སུ་བུས་པ་རྨིས། འདི་པ་ཚང་ལ་སྡེ་བདག་ཁྱད་པར་ཅན་ཞིག་འབྱོན་པའམ། ཉི་མ་ཤར་ལུགས་ལ་བལྟས་ན། སྤྱན་སྔ་ཀུན་རྒྱལ་བ་དང་འདྲ་བའི་རབ་བྱུང་ཞིག་འབྱོན་པ་ཡིན་གསུང་བར་འདུག་པ་ལ། ཡབ་དྲུང་ཆེན་གྱི་གསུང་གིས། རིན་པོ་ཆེ་བས་དེ་ལྟར་གསུང་འདུག་ཀྱང་། འདི་ལྷ་སྤྱན་རས་གཟིགས་ཀྱི་སྐུ་ལ་མཛུབ་མོ་གཏད་ནས་མ་ཎི་ཟེར་གྱིན་འདུག་པས། མ་ཎི་བ་ཅིག་ཡོང་ཚོད་དུ་འདུག་གསུང་ལ། སྤྱན་སྔ་རིན་པོ་ཆེས་ཆོས་སྐྱོང་ལ་བཀའ་བསྒོ་མཛད་ནས། མཚན་ཆོས་སྐྱོང་དཔལ་ལྡན་དུ་བཏགས། དེ་ནས་རང་ལོ་བདུན་པ་ལ་ཁུ་བོ་རྣམ་གཉིས་ཀྱི་དྲུང་དུ་དགེ་བསྙེན་དང་རབ་ཏུ་བྱུང་ནས་དགེ་ཚུལ་དུ་མཛད། གནས་ཀྱི་སློབ་དཔོན་རྒྱལ་བ་ཕུན་ཚོགས་ལ་གཏད་ནས། ཚིག་ལེའུར་བྱས་པ་སུམ་བརྒྱ་པ་དང་ལྔ་བཅུ་པ་ལ་བསླབ་སྦྱངས་དང་སྤྱོད་ལམ་གྱི་རིམ་པ་བསླབས། རྒྱན་རྩ་འགྲེལ་གྱི་གཞུང་ལ་བརྒྱ་ཚར་སོང་རྗེས། ཀ་བཞི་པ་བསོད་ནམས་སེང་གེས་མཛུབ་ཁྲིད་པ་མཛད་ནས། རོང་ཊིག་གི་སྤྱི་དོན་ཚིག་དོན་མཐའ་དག་ཐུགས་སུ་ཆུད་པ་དང་། ཚད་མ་རྣམ་འགྲེལ་གྱི་གཞུང་བྱང་ཆུབ་པར་མཛད་ནས། རྒྱལ་གླང་གཉིས་ཀའི་ཚོགས་པ་ལ་ཆོས་གསུངས། བཤད་ཚར་གྱི་དགའ་སྟོན་དང་རྣམ་གཞག་རྒྱ་ཆེན་མཛད། དེ་ནས་བཞུགས་པའི་མཐིལ་ལོ་བཅུ་ཙམ་གྱི་རིང་ལ་ནཱ་ལེནྟྲ་ཉིད་དུ་མཛད། རྗེ་ཐམས་ཅད་མཁྱེན་པའི་དྲུང་དུ་རྒྱན་རྩ་འགྲེལ། བཤེས་སྤྲིངས། དབུ་མ་རིགས་ཚོགས། ཚད་མ་རིགས་གཏེར་ལ་སོགས་པའི་གཞུང་ཆོས་མང་པོ་དང་། ཕར་ཕྱིན་ཁྲིད་ཡིག་ཞི་བྱེད། ནཱི་གུ་ལ་སོགས་པའི་ཁྲིད་ཕྲན་དང་། མི་གཡོ་བ་དཀར་པོའི་རྗེས་སྣང་། འབུམ་ཊཱིཀ་ཆུང་བ་སོགས་བཀའ་འབུམ་རྣམས་ཀྱི་ལུང་གསན། ལུང་ར་ཆེན་མོའི་སྒྲིགས་སུ་ལེན་འདེབས་མཛད། ཆོས་རྗེ་བཀྲ་ཤིས་རྣམ་རྒྱལ་བ་ལ་ཚད་མ་རྣམ་འགྲེལ་གྱི་གཞུང་ཊཱིཀ་ཚར་གསུམ་བྱང་ཆུབ་པར་མཛད། རྟགས་རིགས་སོགས་ཀྱི་ཟིན་ཐུན་ཐུགས་ལ་བཟུང་། རིགས་གྲྭའི་ཁྲོད་དུ་འཇུག་པ་ལ་ཉམས་ང་བ་དང་བག་ཚ་བ་མེད་པ་མཛད། གཞན་ཡང་བླ་མེད་ཀྱི་དབང་བསྐུར་མང་པོ་དང་། རྡོར་དབྱིངས་དང་། ཆོས་དབྱིངས་གསུང་གི་དབང་ཕྱུག་སོགས་ཡོ་གའི་དབང་བསྐུར་ཁ་ཅིག་གསན། མཚན་ཉིད་ལ་ཐུག་སྦྱོང་མཛད་པའི་བར་སྐབས་རྣམས་སུ། འོད་གསལ་རྩེར་སྤྱན་སྔ་རིན་པོ་ཆེའི་དྲུང་དུ། དགྱེས་པ་རྡོ་རྗེའི་དབང་དང་། སྒྲུབ་ཐབས་རྒྱ་མཚོ་དང་། ཆོས་སྐྱོང་ཆེ་ཆུང་གི་རྗེས་གནང་སོགས་གང་ལ་གང་འཚམས་རིན་པོ་ཆེ་ཉིད་ཀྱིས་དགོངས་པས་དཔྱད་ནས་གནང་ཞིང་གསན། རང་ལོ་བཅུ་གསུམ་པ་ཚུན་ཆད་དུ། སྤྱན་སྔ་ཕུན་ཚོགས་པའི་དྲུང་དུ་ཉིན་རེ་བཞིན་ཕར་ཚད་བསྡུས་གསུམ་གྱི་བགྲོ་གླེང་ཞུ། ས་སྡེ་ལྔ་དང་། བཀའ་གདམས་གཞུང་དྲུག་ལ་སོགས་པའི་ལུང་དགོངས་པས་དཔྱད་ནས་གནང་བ་ལྟར་གསན། རང་ལོ་བཅུ་དྲུག་བཅུ་བདུན་པ་ལ་གླང་རི་ཐང་དུ་དབྱར་དགུན་གྱི་དུས་ཆོས་གསུངས། བཅོ་བརྒྱད་པ་ལ་གླང་རི་ཐང་གི་ཁྲི་ཐོག་ཏུ་ཕེབས། ཆོས་རྗེ་བཀྲས་རྣམ་པས་ཁྲི་སྟོན་གྱི་མང་ཇ་དང་རྣམ་གཞག་རྒྱས་པ་མཛད། བསྟོད་བསྐུར་བསྔགས་གསུམ་གྱི་སྙན་དངགས་ཀྱི་ཚིགས་སུ་བཅད་པ་བསྒྲགས་པའི་ཚེ། ནམ་མཁའ་དྭངས་པར་ཡོད་ཀྱང་། དེ་མ་ཐག་ཏུ་སྤྲིན་བསྡུས། འབྲུག་སྒྲ་ཕྱོགས་བཅུར་གསལ་བ་དང་། ཆར་ཆེན་པོ་བབས་པས་ལྟས་དང་རྟེན་འབྲེལ་བཟང་པར་གྱུར། དེ་སྐབས་ནས་བཟུང་སྟེ། ལོ་གྲངས་བཞི་བཅུ་ཐམ་པའི་བར་ལ་གདན་ས་མཛད། དགོན་པའི་དར་རྒྱས་སྔར་ལས་སུམ་འགྱུར་གྱིས་ཆེ། མདོ་སྔགས་ཀྱི་བཤད་ཉན་ཤིན་ཏུ་དར། རྟེན་གསུམ་བཞེངས་པ་དང་། གཙུག་ལག་ཁང་རྣམ་པ་གསུམ་བཞེངས་པ་སོགས་ཕྱག་རྗེས་ཤིན་ཏུ་མང་པོ་མཛད། དེ་སྐབས་ཤིག་ཏུ། རྒྱལ་ལྷ་ཁང་གི་གདན་ས་ལོ་གསུམ་མཛད། ཆོས་གྲྭ་དེའི་སྒྲིགས་དང་རྣམ་པར་བཞག་པ། རྣམ་ཐར་དང་ཚུགས། སྒྲུབ་མཆོད། དབྱར་དགུན་གྱི་དུས་ཆོས་དང་། ཆོས་གཞི་བཏེག་པ་རྣམས་ཀྱི་སྐབས་སུ་ཕར་ཕྱིན་རྩ་འགྲེལ་རྒྱལ་འགྲོས་ཀྱི་སྟེངས་ནས་མ་ཆག་པར་ཚར་རེ་གསུངས་པ་དང་། རིགས་གྲྭ་དང་ལུང་གྲྭའི་སྒྲིགས་འཆའ་བ་ལ་ཐུགས་རྩོལ་ཤིན་ཏུ་ཆེ་བར་མཛད་དོ། །

སྐབས་དེར་ཞོ་ལུང་མཚོ་ཁའི་བསྒོམ་གྲྭ་ཕྱག་ཏུ་བྱུང་བ་དང་། གདན་ས་གཉིས་ཀ་གཅུང་ཡོན་ཏན་རྒྱལ་མཚན་པ་ལ་གཏད། རང་ལོ་ཉེར་བཞི་པ་ཤིང་མོ་ཕག་གི་ལོ་ལ། རྗེ་ངོར་པ་ཆེན་པོའི་ཀུན་སྤྱོད་ཀྱི་རྣམ་པར་ཐར་པ་དང་། ཕྲིན་ལས་ཀྱི་རྣམ་པར་དཀར་བས་ཐུགས་རབ་ཏུ་ཕྲོགས་ཏེ། དཔལ་ཨེ་ཝཾ་ཆོས་ལྡན་གྱི་དགོན་པར་ཧོར་ཟླ་བདུན་པ་ལ་ཕེབས། ལོ་དུས་ཀྱི་གསུང་ངག་སྒང་ཡོལ་ཙམ་དུ་སོང་ཡང་། སྤྱན་སྔ་བ་གསར་དུ་ཕེབས་པའི་དཔོན་སློབ་རང་ལ་གསུང་ངག་གསར་དུ་འཛུགས། ད་བཟོད་ཀྱི་གསུང་ངག་ལ་སྒུགས་བཞུགས་མཛད། དེ་བར་ལ་ཆོས་གཞན་གསན་པས་ཁྱབ་གསུང་བར་འདུག་ཀྱང་། ད་བཟོད་ཀྱི་ལོ་ལ་འགལ་རྐྱེན་ཅི་འོང་མི་ཤེས་གསུང་ནས། གསུང་ངག་བཙུགས། ཧོར་ཟླ་བཅུ་པ་ལ་གཞུང་བཤད་གནང་ཟིན་ཙམ་གྱི་དུས་སུ། རྗེ་རིན་པོ་ཆེ་སྤྱན་རབ་རིབ་ཏུ་གྱུར་པ་དང་། སྐུ་མཚམས་དམ་དུ་བསྡམས། སྤྱན་སྔ་བ་འདིར་རེ་ཞིག་ལ་ཆོས་མང་པོ་འཆད་དཀའ་བར་འདུག་པས། སློབ་དཔོན་དཀོན་རྒྱལ་བ་ལ་འདི་པའི་ཆོས་ལུགས་ཐུགས་བཞེད་ཡོད་པ་རྣམས་གསན་ན་ལེགས་གསུང་བ་ཕེབས། ཇི་ལྟར་བཀའ་གནང་བ་བཞིན། གདན་སའི་གནས་མཇལ། བདག་པོ་གཞི་ཐོག་པའི་དྲུང་དུ་ཆོས་གསན་པ་སོགས་མཛད་ནས། མུས་བདེ་བ་ཅན་དུ་ཐེགས་བདེ་དགྱེས་གསང་གསུམ་དང་འབྲེལ་པའི་དབང་ལུང་མན་ངག་གསན་པ་རྒྱ་ཆེ་ཞིང་ཐུགས་དམ་འཕེལ་བར་བཞུགས་པའི་སྐབས་སུ། ཨེ་ཝཾ་དུ་བྱི་བ་ལོ་ཧོར་ཟླ་བཞི་པའི་ནང་དེར། རྗེ་རིན་པོ་ཆེ་བདེ་བ་ཅན་དུ་གཤེགས་པའི་དགོངས་པ་མངོན་དུ་མཛད་ནས། སེམས་དཔའ་ཆེན་པོ་གདན་སར་སྤྱན་འདྲེན་བྱུང་བ་དང་དཔོན་སློབ་ཆབས་ཅིག་པར་ཨེ་ཝཾ་དུ་ཕེབས། དེར་ཡང་གསུང་ཆོས་ཀྱི་བཞེད་པ་རྣམས་རེ་ཞིག་གྲུབ་པར་མཛད་ནས། རྩེ་ཆེན་དུ་མཁན་ཆེན་དཀོན་མཆོག་བཟང་པོའི་དྲུང་དུ། རྣལ་འབྱོར་ཡན་ལག་དྲུག་པའི་ཉམས་ཁྲིད་ངོ་སྤྲོད་ཆ་ལག་རྣམས་རྫོགས་པར་གསན། བྱི་ལོ་དེ་ཉིད་ཀྱི་སྟོན་གླང་རི་ཐང་དུ་ཕེབས། ལོ་གྲངས་དུ་མའི་བར་དུ་ཆོས་སྡེ་དེ་ཉིད་དང་། དབེན་གནས་སོ་སོར་བཤད་སྒྲུབ་སྤེལ་མར་མཛད། ཕྲིན་ལས་དར་ཞིང་རྒྱས། དེ་ནས་རང་ལོ་སོ་གཅིག་པ་ཆུ་ཕོ་རྟའི་ལོ་ལ། རྗེ་ཀུན་དགའི་མཚན་ཅན་དང་། སྐུ་མཆེད་གཉིས་ཀས་སྔར་མ་གསན་པའི་ཆོས་གསན་པ་དང་། གསན་ཟིན་གྱི་ཆོས་རྣམས་ལ་རྟོགས་པ་གོང་འཕེལ་གྱི་སྒྲོ་འདོགས་གཅོད་པ་དང་། གཙོ་བོར་ཉམས་མྱོང་གི་རྟོགས་པ་གོང་འཕེལ་ལ་དགོངས་ནས། རྗེ་སེམས་དཔའ་ཆེན་པོའི་དྲུང་དུ་སྐྱོད། ལོ་གཅིག་ལྷག་ཙམ་གདན་ཆགས། སླར་ཨེ་ཝཾ་དུ་ཕེབས། འཇམ་དབྱངས་ཤེས་རབ་རྒྱ་མཚོ་ལ་རྒྱུད་གསུམ་གྱི་བཤད་པ་རྒྱས་པ་སོགས་གསུང་ཆོས་མང་དུ་གསན། སྤྲེའུ་ལོ་ལ་འཕན་ཡུལ་དུ་ཕེབས་ནས། བཤད་སྒྲུབ་སོགས་རྣམ་དཀར་གྱི་མཛད་པ་ལ་བར་ཆད་མེད་པར་བྱུང་། ཡང་རང་ལོ་སོ་བདུན་པ་བྱི་བའི་ལོ་ལ་རྗེས་མོས་པ་ཆེན་པོ་ལ་དད་པའི་ཤུགས་དང་། སྔར་མ་གསན་པའི་ཆོས་འགའ་ཞིག་གི་བཞེད་པ་དང་། གཙོ་བོར་ནི་ཐུགས་གཡེང་བསྐྱུངས་པའི་བསྒྲུབ་པ་རྩེ་གཅིག་ལ་ཉེ་བར་གཞོལ་བའི་དགོངས་པ་སྔོན་དུ་གཏང་མུས་སུ་ཕེབས། སྒྲུབ་པ་ལུང་སྦྱིན་གསན་ནས། དེ་དང་མཐུན་པའི་སྒྲུབ་པ་དང་ཉམས་ལེན་འཕེལ་བོ་མཛད། སྐབས་དེ་དང་གཞན་དུའང་། བདག་ཆེན་ཆུ་མིག་པ་ལས་སྒྲུབ་ཐབས་བརྒྱ་རྩ་དང་བཀའ་འབུམ་སོགས་མང་དུ་གསན། གནས་དེར་སྒྲུབ་པ་ལ་ལོ་གྲངས་མང་ཙམ་ཞིག་གི་བཞེད་པ་མངའ་ཡང་། འཕན་ཡུལ་དུ་ཡབ་དྲུང་ཆེན་བདེ་བར་གཤེགས་པ་སོགས་ཀྱི་རྣམ་གྲངས་མང་པོ་ལ་བརྟེན། ཕྱིར་ལམ་ཨེ་ཝཾ་དུ་ཆོས་རྗེ་ཀུན་དགའ་དབང་ཕྱུག་པ་ལ་ཟབ་ཆོས་མང་ཞིག་གསན་ནས་ཕྱིར་ཕེབས། དེ་ལྟར་གཙང་ཕྱོགས་སུ་ལན་གསུམ་ཕེབས་པའི་ཐོག་མ། རང་ལོ་ཉི་ཤུ་རྩ་ལྔ་པ་ལ། རྗེ་སེམས་དཔའ་ཆེན་པོས་མཁན་པོ། བདག་ཆེན་ཆུ་མིག་པས་ལས་ཀྱི་སློབ་དཔོན། རྗེ་ཀུན་དགའ་རྡོ་རྗེས་གསང་སྟེ་སྟོན་པ། ཆོས་ཀྱི་རྗེ་དོན་ཡོད་དཔལ་སོགས་ཀྱིས་ཁ་སྐོང་མཛད་ནས་བསྙེན་པར་རྫོགས་རྗེས་སུ་ཆོས་རྗེ་དོན་ཡོད་དཔལ་བ་ལས། གསེར་མདོག་ཅན་དུ་རྗེ་ཐམས་ཅད་མཁྱེན་པས་མཛད་པའི་འབུམ་ཊཱིཀ་ཆེན་མོའི་ལུང་དང་། ཐེག་ཆེན་ཆོས་ཀྱི་རྒྱལ་པོའི་བཀའ་འབུམ་སྤོ། པོ། བཞི་མའི་ལུང་རྣམས་གསན། ཡང་རྗེ་དོན་ཡོད་དཔལ་བ་དང་རམ་སྡིངས་མར་འཛོམས་དུས་མཛད་ནས། འདུལ་བ་མདོ་རྩ་བ་དམར་ཊཱིཀ་གི་སྟེང་ནས་རྒྱས་པར་གསན། སྐྱོར་ཆོས་དང་སྐྱོང་རན་སོགས་ཟླ་བ་གསུམ་ལ་རྫོགས་པ་མཛད། ཡང་རྗེ་འདི་བས་རང་ལོ་ཉེར་བདུན་པའི་སྐབས་དེར་རྭ་སྒྲེང་ཀ་བཞི་པར་གྲགས་པའི་ཆོས་རྗེ་རིན་ཆེན་བཀྲ་ཤིས་པ་གླང་རི་ཐང་དུ་སྤྱན་དྲངས་ལོ་གཉིས་སུ་བཞུགས། རྗེ་གོང་མའི་རྣམ་ཐར་དུ་བརྗོད་ཟིན་པ་ལྟར། དབང་རྡོ་རྗེ་ཕྲེང་བ་དང་། དུས་ཀྱི་འཁོར་ལོའི་དབང་དང་རྒྱུད་འགྲེལ་གྱི་བཤད་པ་ལ་སོགས་པ་སྐྱར་ཆོས་དང་། རྩིས་ཡན་ཆོད་ལ་བསླབ་སྦྱངས་དཔྱིས་ཕྱིན་པར་མཛད། རྗེ་ཀུན་དགའ་རྡོ་རྗེ་བ་ལས་ཀྱང་། རྒྱུད་འབུམ་འདུལ་བ་ལུང་། བླ་མ་གོང་མའི་བཀའ་འབུམ་དང་། དབང་རྗེས་གནང་མང་དུ་གསན། བདག་པོ་མཐུ་སྟོབས་ཀྱི་དབང་ཕྱུག་གླང་ཐང་དུ་སྤྱན་དྲངས་ནས། དབང་བཀའ་མང་པོ་དང་ཆོས་སྐྱོང་གི་རྗེས་གནང་དང་། མན་ངག་མང་དུ་གསན། རྗེ་སྟག་ལུང་པ་ངག་དབང་གྲགས་པ་ལས། བདེ་མཆོག་འཇིགས་བྱེད་ལ་སོགས་པའི་དབང་ཁ་ཅིག་དང་། དོ་ཧ་སྐོར་གསུམ། ནཱ་རོ་ནཱི་གུའི་ཆོས་དྲུ། བཀའ་བརྒྱུད་གསེར་ཕྲེང་ལ་སོགས་པ་དགས་པོ་དཀར་རྒྱུ། དྭགས་པོ་བཀའ་བརྒྱུ། པའི་གསུང་རབས་གྲགས་ཆེ་བ་མང་དུ་གསན། བདག་ཆེན་ཆོས་ཀྱི་རྗེ་བློ་གྲོས་པ་དང་། ཆོས་རྗེ་གུང་རུ་བ་ལས་ཀྱང་། བདེ་མཆོག་ནག་པོ་བའི་ཆོས་སྐོར་གསན། མདོར་ན་རྗེ་འདི་བ་རང་ལོ་སོ་བདུན་པ་ཡན་ཆད་དུ་གསན་པ་དང་བསླབ་སྦྱངས་རྒྱ་ཆེ་ཞིང་། ཆོས་བཤད་དང་བསྒྲུབ་མཆོད་ཀྱི་གཙོ་བོར་མང་དུ་མཛད། སོ་བདུན་པ་ནས་ཞེ་དགུ་པའི་བར་སྔོན་ཉིད་ནས་ཐུན་བཞིའི་རྣལ་འབྱོར་ལ་མི་གཡེལ་བའི་སྟེང་དུ་ཡང་ཆེས་ཆེར་ནན་ཏན་དུ་མཛད་ནས་སྒྲུབ་པ་ཉམས་ལེན་གཙོ་ཆེ། ལོ་རེ་ལ་ལམ་འབྲས་ཟླ་གསུམ་མ་དང་། བཀའ་འབུམ་སོ་སོའི་ལུང་རེ་ཙམ་གནང་བ་མཛད། དེ་དག་གི་སྐབས་སུ་ས་ལམ་གྱི་ཡོན་ཏན་དང་ཡེ་ཤེས་བརྙེས་ཚུལ། ལྷག་པའི་ལྷས་ཞལ་བསྟན་ཚུལ་སོགས་ནི། རྒྱུན་དུ་བའི་ཉམས་ལེན་གྱི་མཛད་ཚུལ་སོགས་དང་། གནས་སྐབས་སོ་སོར་སྒྲུབ་པ་ལ་ལོ་གྲངས་ཚང་བར་བཞུགས་ཚུལ་སོགས་ལ་དཔགས་ན་ཁྱད་པར་ཅན་མང་པོ་མངའ་བར་སྣང་མོད། ཕྱི་ལྟར་དུ་མི་གསུང་བས་བྲི་བར་མ་ནུས་སོ། ། དེ་ལྟར་མངོན་པར་མཐོ་བའི་གོ་འཕང་མཆོག་ཏུ་གྱུར་པ་བརྙེས་པའི་ངང་ཉིད་ནས། ལོ་གྲངས་མང་པོ་མདོ་སྔགས་ཀྱི་བསླབ་སྦྱངས་མང་པོ་བ་དག་དང་། རང་ལོ་ཉེར་བཞི་པ་ནས་བཟུང་སྟེ། ཐུན་བཞིའི་རྣལ་འབྱོར་མཆོག་ལ་ཉི་མ་གཅིག་ཀྱང་མི་གཡེལ་བའི་སྒྲུབ་པ་དང་། དད་པ་དང་བློ་གྲོས་མཆོག་ཏུ་གྱུར་པའི་སློབ་མ་མང་པོ་ལ་དབང་དང་། ལུང་བཤད་མཐའ་ཡས་པའི་སྒོ་ནས་ཀུན་གྱིས་བཀུར་བར་འོས་པའི་བཤེས་གཉེན་ཆེན་པོའི་གོ་འཕང་བརྙེས་པའི་སྐབས་དེར། རང་ལོ་ལྔ་བཅུ་པ་ལྕགས་མོ་གླང་གི་ལོ་ལ། ས་སྐྱོང་ཆེན་པོ་དོན་ཡོད་རྡོ་རྗེ་དཔོན་བློན། སྡེ་པ་མང་པོའི་ཚོགས་དང་བཅས་པ། ཤྲཱི་ནཱ་ལེནྟྲའི་ཆོས་གྲྭ་ཆེན་པོར་བྱིན་རླབས་ཞུ་བ་དང་། རྣམ་གཞག་རྒྱ་ཆེན་པོ་སྒྲུབ་པ་ལ་ཕེབས་པའི་དུས་དང་། གནས་སྐབས་རྟེན་འབྲེལ་བསྒྲིགས། སྡེ་དགོན་པ་མཐའ་དག་བཀའ་བགྲོས་རྩེ་གཅིག་པ་ཉིད་དུ་གྱུར་ནས། རྗེ་ཐམས་ཅད་མཁྱེན་པའི་ཆོས་ཀྱི་གདན་སེང་གེའི་ཁྲི་ལ་སྤྱན་དྲངས་ཏེ། མི་ཆེ་དགུ་མཐའ་དག་ཚོགས། རྣམ་གཞག་གསེར་རིའི་ཕྲེང་བ་ལྟར་བསྒྲིགས་ཤིང་སྤུངས་ནས། བླ་མ་བརྒྱུད་པ་དང་། རྒྱལ་བ་སྲས་དང་བཅས་པ་སྤྱན་དྲངས་པའི་མེ་ཏོག་གི་ཕྲེང་བས་མངོན་པར་དབང་བསྐུར་བ་ཉིད་དུ་མཛད་དོ། །

འདི་ནི་ཕྲག་དོག་སྤྲིན་ཚོགས་ལས། ། རྣམ་གྲོལ་ཉི་མ་གསལ་པོ་ནི། ། ཞེ་སྡང་སྒྲ་གཅན་ཁ་རླངས་ཀྱིས། ། མ་སྒྲིབས་ཟླ་བ་ཇི་བཞིན་དུ། ། ལུང་མང་གསན་པ་རྒྱ་ཆེ་བ། ། དེ་ནས་ཀྱང་ནི་གཞུང་མང་ལ། ། བསླབ་སྦྱངས་མཐར་ཕྱིན་དབེན་པར་ནི། ། རྩེ་གཅིག་སྒྲུབ་པ་དེ་ཡ་མཚན། ། དེ་ལྟར་མང་དུ་གསན་པ་དང་། ཚུལ་བཞིན་དུ་བསླབས་པ་དང་། རྣལ་འབྱོར་མཆོག་ལ་གོམས་པ་ཕུལ་དུ་ཕྱིན་པའི་སྟོབས་ཀྱིས། ཆེན་པོའི་གོ་འཕང་ཇི་ལྟར་བརྙེས་པའི་ཚུལ་བརྗོད་ཟིན་ནས། གཉིས་པ་མདོ་སྔགས་ཀྱི་ཆོས་ཇི་ལྟར་གསུངས་པ་དང་། དེའི་མཐུ་ལས་བསྟན་པ་དང་སེམས་ཅན་གྱི་དོན་རྒྱ་ཆེན་པོ་ཇི་ལྟར་བྱུང་བའི་ཚུལ་དང་། བརྒྱུད་འཛིན་གྱི་བུ་སློབ་ཇི་ལྟར་བྱུང་ནས་བསྟན་པ་ཡུན་རིང་དུ་གནས་པའི་མཐུ་གྲུབ་པའི་ཚུལ་རྣམས་བརྗོད་པར་བྱ་བ་ལས།

དང་པོ་ནི། གདན་ས་ཆེན་པོ་དེའི་ཁྲི་ཐོག་ཏུ་ཕེབས་ནས། དབྱར་དགུན་གྱི་ཆོས་དུས་གཉིས་པོ་ལ། མཚན་ཉིད་ཐེག་པ་དང་འབྲེལ་བའི་ཆོས་ཀྱི་ཉན་བཤད་མི་ནུབ་ཅིང་གོང་འཕེལ་གྱི་རྒྱུན་ལ་ཕན་པར་གྱུར་ཅིག་པའི་དགོངས་པ་ཉེ་བར་བཞག་ནས། མངོན་པར་རྟོགས་པའི་རྒྱན་རྩ་འགྲེལ། རྣམ་བཤད་ཚིག་དོན་རབ་ཏུ་གསལ་བའི་གྲྭ་མ་ཉམས་པ་ཚར་རེ། ཆོས་དུས་གཉིས་ལ་རྫོགས་པར་གསུང་བ་དང་། ཚད་མ་རྣམ་འགྲེལ་དང་། རིགས་གཏེར་སྔར་གསན་སྦྱོང་མཛད་པའི་རྣམ་བཤད་ཀྱི་སྟེང་ནས་ཅི་གྲུབ་རེ་གསུང་བ་དང་། ཐུབ་པ་དགོངས་གསལ། ཕར་ཕྱིན་གྱི་ཁྲིད་ཡིག་དང་། འདུལ་བ་མདོ་རྩ་བ་རྣམས་ཀྱི་ལེའུ་སོ་སོ་ནས་ཇི་ལྟར་འཚམས་པ་རེ་གསུང་བར་མཛད་དོ། ། གདན་ས་ཇི་ཙམ་མཛད་པའི་སྟོན་དཔྱིད་ཀྱི་ཆོས་ལ་གསུང་ངག་རིན་པོ་ཆེ་ཚར་རེ་ཅིས་ཀྱང་མ་ཆག་པར་གསུང་བའི་སྟེང་དུ། རེས་འགའ་རྡོ་རྗེ་ཕྲེང་བ་དང་། སྒྲུབ་ཐབས་རྒྱ་རྩ་དང་། རྒྱ་མཚོ་དང་། ཡོ་ག་རྡོར་དབྱིངས་དང་། དུས་ཀྱི་འཁོར་ལོའི་དབང་ཆེན་དང་། བདེ་མཆོག་མཁའ་འགྲོ་རྒྱ་མཚོ་སོགས་དབང་བསྐུར་རྒྱ་ཆེ་བ་དང་། བདེ་དགེས་གསང་གསུམ་ལ་སོགས་པའི་རབ་ཏུ་ཟབ་པ་མང་པོ་སློབ་མའི་གྲངས་ངེས་པ་ཅན་ལ་རེས་མོས་ཀྱིས་བསྐུར་བར་མཛད་པ་དང་། སྐབས་གཞན་དུ་གསང་བ་འདུས་པ་དང་། འཁོར་ལོ་བདེ་མཆོག་གི་རིམ་པ་ལྔ་པ་དང་། རྣལ་འབྱོར་ཡན་ལག་དྲུག་པ་དང་། ལམ་བསྐོར་ཕྱི་མ་ཁ་ཅིག་དང་། ནཱ་རོ་དང་ནཱི་གུའི་ཆོས་དྲུག་དང་། གཞན་ཡང་བློ་སྦྱོང་དང་། ཁྲིད་ཕྲན་སོ་སོ་བ་མང་པོ་ད། དོན་གཉེར་བ་སོ་སོའི་འདོད་པ་དང་མཐུན་པར། དཔེ་མཁྱུད་མེད་པ་ཉིད་དུ་སྦྱིན་པར་མཛད་པས་ན། དམ་པའི་ཆོས་སྦྱིན་པར་མཛད་པའི་སློབ་མའི་ཚོགས་ཡིད་བཞིན་གྱི་རྒྱ་མཚོ་བཞིན་དུ་གང་བར་གྱུར་ཏོ། ། གཞན་ཡང་ལུང་གི་རྒྱུན་མི་ཉམས་པར་མཛད་པའི་ཕྱིར་དུ། མདོ་སྡེ་དང་འདུལ་བ་ལུང་དང་རྒྱུད་འབུམ་དང་། ས་སྐྱ་བཀའ་འབུམ་དང་། རྗེ་ངོར་པ་ཡབ་སྲས་ཀྱི་གསུང་འབུམ་དང་། རྗེ་ཐམས་ཅད་མཁྱེན་པའི་འབུམ་ཊཱིཀ་ཆེན་མོས་ཐོག་དྲངས་པའི་གསུང་འབུམ་གྱི་ལུང་ཇི་ལྟར་བཞུགས་པ་རྣམས། ལྷོད་པ་མེད་པའི་བརྩོན་འགྲུས་ཀྱིས་གསུང་བར་མཛད་པས་ན་ཆོས་སྡེ་ཆེན་པོ་རབ་ཏུ་དར་ཞིང་། ཕྱོགས་ཀྱི་ཐ་གྲུ་མཐའ་དག་ནས་བུ་སློབ་ཀྱི་ཚོགས་རྒྱ་མཚོ་ཆེན་པོ་ལ་ཆུ་བོ་བཞི་ངང་གིས་འདུ་བ་བཞིན་དུ་གྱུར་པར་མཛད་པ་དང་། གཞན་ཡང་ཚུལ་དང་དུས་མཆོད་ཀྱི་ས་ཆ་གསར་དུ་འཕེལ་བ་དང་། དུས་མཆོད་ཆེན་པོའི་མིག་ལྟོས་གོང་འཕེལ་དུ་མཛད་པ་དང་། གཙུག་ལག་ཁང་ཆེན་པོ་དང་། གཟིམས་ཁང་ཆེན་མོ་དང་། འདུ་ཁང་གི་སྟོད་ཚར་རྣམས་གསར་བཞེངས་ལྟ་བུར་མཛད་པ་སོགས་ལས་སྟབས་བསམ་གྱིས་མི་ཁྱབ་པས་ན། སྤྱིར་གླང་ཐང་པ་སྐུ་མཆེད་དགོན་པའི་ཞབས་རྟོག། ཏོ། ལ་བཀའ་དྲིན་ཆེ། ཇི་སྲིད་གདན་ས་ལོ་བརྒྱད་མཛད་པ་འདིའི་རིང་སྐུ་མཚམས་ཟླ་རེ་ཙམ་སྡོམ་པ་ལྟ་བུའི་སོས་དལ་ཡང་མ་མཛད་པར། དམ་པའི་ཆོས་ཉན་བཤད་ཁོ་ནས་དུས་འདའ་བའི་དགོངས་པ་བཟང་པོ་ཉེ་བར་བཟུང་བས་ན། ལུང་རྒྱུད་དང་བཤད་རྒྱུད་དང་། གསུང་ངག་སོགས་སྒྲུབ་བརྒྱུད་འཛིན་པའི་སློབ་མ་སྐར་མའི་ཚོགས་ཙམ་དར་ཞིང་རབ་ཏུ་རྒྱས་པར་གྱུར་ཏེ། དུས་དེ་ཙམ་ན་ས་སྐྱ་པའི་ཆོས་དོན་གཉེར་གྱི་མི་ཆེ་རྒུ་མཐའ་དག་ཀྱང་ཁེངས་དྲེགས་ཀྱི་ཡུལ་དུ་མ་གྱུར་ཅིང་། བསྡུ་བའི་དངོས་པོ་བཞི་དོན་དུ་གཉེར་བས། པད་མོའི་ཚལ་དུ་བུང་བའི་ཚོགས་རྣམས་སྤྲིན་ལྟར་འདུ་བ་དང་མཚུངས་པ་ཁོ་ནར་མ་ཟད། ལུང་རྒྱུན་ཙམ་དོན་དུ་གཉེར་བའི་བློ་གྲོས་གཞོན་ནུ་མ་དག་ཀྱང་། བཤེས་གཉེན་གང་ཡང་རུང་བ་གཞན་དག་གི་དྲུང་དུ་མ་བགྲོད་པར། རྗེ་བཙུན་དམ་པ་འདི་ཉིད་ཀྱི་དྲུང་དུ་ལྷག་པར་འདུ་བས་སོ། ། དེ་བས་ན། ལུང་བཤད་ཀྱི་རྒྱུད་པ་འཛིན་པའི་སློབ་མ་ཕྲན་ཚེགས་སུ་གྱུར་པ་རྣམས་ལྟ་ཅི་སྨོས། ཆེ་བཙུན་དུ་གྱུར་པ་མང་པོ་དག་བགྲང་བར་ག་ལ་ནུས། རྗེ་གོང་མ་དེ་དག་གི་ཆོས་ཀྱི་བརྒྱུད་པ་འཛིན་ནུས་པ་དག་མདོ་ཙམ་བསྡུ་ན། གསང་ཕུ་གླིང་སྟོད་ཀྱི་གདན་ས་བ་བསོད་ནམས་ལེགས་མཆོག་པ་དང་། སྡེ་སྣོད་འཛིན་པ་ཆེན་པོ་ཆོས་ཀྱི་རྒྱལ་མཚན་པ་སོགས་ཆེན་པོ་རྣམ་པ་བཞི་དང་། གཞུང་ལས་དང་འཆད་ཉན་འཛིན་པའི་སློབ་དཔོན་རྣམ་པ་གསུམ་དང་། ནཱ་ལེནྟྲ་ནས་བཤེས་གཉེན་ཆེན་པོ་ནམ་མཁའ་སྙིང་པོ་དང་། ནམ་མཁའ་བཟང་པོ་སོགས་དུས་དེ་དུས་སུ་བཞུགས་པའི་ཉན་བཤད་པ་བསྟན་པའི་རྒྱུན་ལ་ཕན་འདོགས་མཛད་ནུས་པ་མཐའ་དག་གིས། ཐ་ནའང་བླ་མ་གོང་མའི་བཀའ་འབུམ་སྣ་རེ་ཙམ་མ་གསན་པ་ཅིག་ཀྱང་མེད་པ་དང་། རྒྱ་མ་བྱ་ཡུལ་གྱི་མཁན་པོ་རྣམ་པས་གསུང་གི་བསྒྲུབ་བརྒྱུད་བཟུང་བ་དང་། སྟག་ལུང་ཐང་པའི་མཁན་སློབ་ཆོས་གསུམ་ཇི་སྙེད་པ་བུ་སློབ་ཏུ་མ་གྱུར་པ་ཅིག་ཀྱང་མེད་པ་དང་། རྒྱལ་རོང་ན་ནམ་མཁའ་རྒྱལ་མཚན། རབ་སྒང་དུ་ལྷ་ཡགས་དཀོན་མཆོག་གྲགས། སྡེ་སྣོད་འཛིན་པ་ནམ་མཁའ་སངས་རྒྱས་རྣམས་ཀྱིས་གསུང་ངག་གི་བརྒྱུད་པ་གཟུང་བ་དང་། སྤོམ་འབོར་དུ་ཆོས་རྗེ་ར་མདོ་བ་སོགས་གསུང་ངག་གི་བརྒྱུད་འཛིན་གསུམ་ཙམ་བྱུང་བ་དང་། སྨར་འཁ། (ཁམ། སུ་ཨ་ཀར་ཆོས་རྗེས་ཀྱང་ཆོས་འབྲེལ་གསན་ཞིང་། བཤེས་གཉེན་ཀུན་དགའ་ཟླ་བ་དང་། ཤཱཀྱ་བློ་གྲོས་པ་གཉིས་ཀྱིས་གསུང་ངག་ཆ་ལག་དང་བཅས་པའི་བརྒྱུད་པ་བཟུང་བ་དང་། སླད་ནས་ཀྱང་བསྒྲུབ་པའི་ལུང་སྦྱིན་པས་རྒྱུད་འཛིན་དུ་ལུང་བསྟན་པ་མང་ཞིག་ཡོད་པར་མངོན་ནོ། ། གཞན་ཡང་སྐྱེས་བུ་དམ་པ་འདི་ནི། བཤེས་གཉེན་གླང་རི་ཐང་པའི་སྤྲུལ་པ་ཡིན་ཞེས། རྒན་པོ་དག་འདི་སྐད་དུ་གླེང་བ་ཐོས་ཏེ། བཤེས་གཉེན་གླང་རི་ཐང་པ་དེ་ནི་བཤེས་གཉེན་པོ་ཏོ་བའི་གསུང་གིས། གླང་ཐང་པ་རྡོ་རྗེའི་མིང་ཅན་འདི་ནི་ཚུལ་རྣམ་པར་དག་ཅིང་། བྱང་ཆུབ་ཀྱི་སེམས་རང་ཤར་དུ་ཡོད། གཞན་གྱི་དོན་ལ་སྐྱོ་ངལ་མེད་པས་ན་བསྟན་པའི་བདག་པོ་ཞེས་དབུགས་དབྱུང་བར་མཛད་ཅིང་། རྡོ་རྗེ་གདན་པ་ཆེན་པོས་སངས་རྒྱས་སྣང་བ་མཐའ་ཡས་ཀྱི་སྤྲུལ་པར་ལུང་བསྟན། ཁོང་པ་རང་གིས་ཀྱང་སྐྱེ་བ་ཐམས་ཅད་དུ་དགེ་སློང་གི་དངོས་པོ་འཛིན་པར་དམ་བཅས་པས་ན། དཔལ་ལྡན་ལྷ་མོ་མངོན་སུམ་དུ་བྱོན་ནས་དྲེའུའི་སྒྲ་ལྷང་ལྷང་པོར་ལན་གསུམ་དུ་བསྒྲགས། དུས་དེ་སྲིད་དུ་སྲུང་མ་བྱེད་པར་ཁས་བླངས་པ་སོགས་ཆེ་བའི་ཡོན་ཏན་དང་ལྡན་པ་དེས། རང་ལོ་བདུན་ཅུ་ལ་ཐུག་པའི་བར་དེ་སྲིད་དུ་གླང་ཐང་ཉིས་སྟོང་ལྔ་བརྒྱ་དང་། ཤར་བ་སུམ་སྟོང་བརྒྱད་བརྒྱ་གཅིག་ཏུ་བསྡུས་པའི་བཤེས་གཉེན་དམ་པ་མཛད། དེ་བཞིན་གཤེགས་པའི་སྐུ་གདུང་རིང་བསྲེལ་གྱི་སྙིང་པོ་ཅན་གྱི་མཆོད་རྟེན་བཞེངས། པུ་ཏོ་བས་གཙོ་མཛད་པའི་དགེ་སློང་ཉིས་སྟོང་ཙམ་གྱིས་རབ་ཏུ་གནས་པ་མཛད་པ་མཐར་ཕྱིན་པའི་ཚེ། འདི་སྐད་དུ། ཆོས་གྲྭ་འདི་ཤིན་ཏུ་རྒུད་པར་གྱུར་པའི་ཚེ། ཁོ་བོ་ཐེངས་གཅིག་འོང་བ་དག་ན་ཡང་ཤིན་ཏུ་དར་ཏེ། གླིང་རི་སྐྱེས་དང་འབྲེལ་བར་གྱུར་པའི་ཚེ་ཐེངས་གཅིག་འོང་། ཞེས་པའི་གཏམ། མཆོད་རྟེན་གྱི་དཀར་ཆག་ཡིག་གེར་བྲིས་པ་དག་ན་ཡོད་དོ། ། ཞེས་རྒན་པོ་ཀུན་གྱིས་མཐུན་པར་གླེང་ཞིང་། རྒུད་པའི་དུས་སུ་འབྱོན་པ་དེ། རིན་པོ་ཆེ་བཟང་པོ་དཔལ་པའམ། ལོཙྪ་བ་ཤཱཀྱ་བཟང་པོའམ། སྤྱན་སྔ་རིན་པོ་ཆེ་གང་རུང་ཞེས་ངོས་འཛིན་ཞིང་། དར་བའི་དུས་སུ་འབྱོན་པ་དེ་རྗེ་བཙུན་འདི་ཉིད་དོ། ། ཞེས་གསུང་པ་དག་ཐོས་སོ། ། གང་ལྟར་ཡང་། གླང་རི་ཐང་གི་ཆོས་གྲྭ་འདི་རྒུད་པའི་དུས་སུ་འཁྲུངས་ནས། དར་ཞིང་རྒྱས་པར་མཛད་པའི་གང་ཟག་སྟོབས་པོ་ཆེ་ཇི་སྙེད་བྱོན་པ་དེ་ད། བཤེས་གཉེན་ཆེན་པོ་དེས་བྱིན་གྱིས་བརླབས་པའི་སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི་སྤྲུལ་པ་ཉིད་དུ་གདོན་མི་ཟ་བར་ངེས་སོ། ། གང་ལྟར་ཡང་རུང་སྟེ། རྒྱལ་སྲས་ཆེན་པོ་དག་ཏུ་མཚོན་པར་བྱེད་པའི་ཆོས་འདི་ལྟ་སྟེ། རྟག་ཏུ་སྐྱོན་རིག་པས་ཁྱིམ་ན་གནས་པ་ལ་མངོན་པར་མི་དགའ་ཞིང་། འདོད་པའི་ཡོན་ཏན་མཐའ་དག་ལས་སེམས་བསྲུང་བ་དང་། ནམ་ཡང་ངེས་པར་འབྱུང་བ་ལ་དགའ་ཞིང་། ལེགས་པར་གསུང་བའི་ཆོས་འདུལ་བ་དག་ལ་གཅེས་སྤྲས་སུ་བྱ་བ་དང་། སྐྱེ་བོ་མཐའ་དག་ལ་བྱམས་ཤིང་ཁོང་མི་ཁྲོ་བས་སྙན་པར་སྨྲ་བ་དང་། བཞིན་གྱི་མདངས་གསལ་བས་གསོང་པོར་སྨྲ་ཞིང་། ཡོ་བྱད་ཀྱི་ཁྱད་པར་ཅི་འབྱོར་པ་དག་སྦྱིན་པར་སྤྲོ་བ་སྟེ། ཆོས་འདི་དག་གང་ལ་ཡོད་པ་དེ་ནི་རྒྱལ་སྲས་ཆེན་པོར་མཚོན་པའི་ཆོས་ཐོག་མར་དགེ་བ་སྟེ། དེ་དག་ཀྱང་རྗེ་བཙུན་འདི་ལ་གཞོན་ནུར་གྱུར་པའི་དུས་ཉིད་ནས་མངའ་བའོ། ། བྱང་ཆུབ་སེམས་དཔའི་ཚུལ་ཁྲིམས་ཉིན་མཚན་གྱི་ཐུན་བཞིར་ལེན་པ་ལས་མི་གཡེལ་ཞིང་། རྟག་ཏུ་དགེ་བའི་བཤེས་གཉེན་བསྟེན་པ་ལ་མངོན་པར་དགེས་པ་དང་། བྱང་ཆུབ་སེམས་དཔའི་སྡེ་སྣོད་དག་ཀློག་པ་དང་། འདྲིས་ཤིང་ཀུན་ཆུབ་པར་བྱེད་པ་ལ་འགྲུས་པ་མི་ལྷོད་པ་དང་། གཞན་ལ་ཐོ་མི་འཚམས་ཤིང་། ཕྲག་དོག་པ་དང་། རང་ལ་ཁེངས་པའི་དུག་གིས་མ་གོས་པ་དང་། དཀོན་མཆོག་མཆོད་པ་ལ་བརྩོན་ཞིང་། ཕྱི་ནང་གི་བདོག་པ་ཐམས་ཅད་གཏོང་བར་ཞུགས་པ་དང་། མང་དུ་ཐོས་པས་ངོམས་མི་ཤེས་ཤིང་། སེམས་ཅན་གྱི་དོན་ལ་སྐྱོ་བ་སྤངས་པ་ཞེས་བྱ་བ་འདི་དག་ནི། རྒྱལ་སྲས་ཆེན་པོར་མཚོན་པའི་ཆོས་བར་དུ་དགེ་བ་སྟེ། དེ་དག་ཀྱང་རྗེ་བཙུན་འདི་ལ་མངའ་བའོ། ། དངོས་གྲུབ་ཀུན་གྱི་རྩ་བ་རྡོ་རྗེ་འཛིན་པ་ཉིད་སྒོ་ཐམས་ཅད་ནས་མཉེས་པར་བྱེད་ཅིང་། ཐུན་བཞིའི་རྣལ་འབྱོར་མཆོག་ལས་མི་གཡེལ་བ་དང་། ཐུན་མཚམས་ཀུན་ཏུ་དམ་པའི་ཆོས་བཤད་པ་ལ་སྤྲོ་ཞིང་ཆོས་སྤྱོད་ཀྱི་རིམ་པ་དང་། ཟབ་མོའི་བཟླས་བརྗོད་ལ་འགྲུས་པ་མི་ལྷོད་པ་དང་། དམན་པའི་ས་གཉིས་ལས་རིང་དུ་གོལ་བའི་དབེན་པར་སྤྲོ་ཞིང་། བསྡུ་བའི་དངོས་པོ་བཞིའི་མཛད་པ་དང་མ་བྲལ་བ་ཉིད་དང་། རང་གང་ལ་གནས་པའི་དམ་ཚིག་དང་སྡོམ་པའི་ཚོགས་ཀྱིས་གདུལ་བྱ་གཞན་རྗེས་སུ་འཛིན་པ་ལ་སྐྱོ་བ་སྤེང། སྤང། པའི་ཕྲིན་ལས་ཡོད་པ་ཞེས་བྱ་བ་འདི་དག་ནི། རྒྱལ་སྲས་ཆེན་པོར་མཚོན་པའི་ཆོས་ཐ་མར་དགེ་བ་སྟེ། འདི་དག་གང་ལ་མཆིས་པའི་སེམས་ཅན་ཆེན་པོ་དེ་ཐམས་ཅད་ནི་རྒྱལ་བ་སྲས་དང་བཅས་པའི་གདུང་འཚོབ་པ་ཉིད་དུ་ངེས་ལ། དེ་ཐམས་ཅད་ཀྱང་རྗེ་བཙུན་དམ་པ་འདི་ཉིད་ལ་མངའ་བ་ཡིན་ནོ་ཞེས་རང་གི་མྱོང་བས་མངོན་སུམ་དུ་གྲུབ་པའི་ཤེས་རབ་ཀྱིས་རྣམ་པར་བརྟགས་ཤིང་། ཡིད་ཆེས་པའི་གནས་སུ་འདྲེས་པར་བྱས་ནས། ཕྱིས་འབྱུང་གི་བརྒྱུད་འཛིན་དག་ལ་བླ་མ་ཚད་མར་བྱ་བའི་གཏམ་ཉིད་དུ་བྱས་པ་ཡིན་ནོ། ། དེ་ལྟར་བསྟན་པ་རིན་པོ་ཆེའི་བགྱི་བ་དང་། འགྲོ་བ་མང་པོ་ཕན་པ་དང་དགེ་ལེགས་སུ་བྱ་བའི་མཛད་པ་དག་མཐར་ཕྱིན་པར་མཛད་ནས། རང་ལོ་ང་བདུན་པ་ས་ཕོ་སྤྲེའུའི་ལོ། ཧོར་ཟླ་བཅུ་པའི་ཡར་ཚེས་གཅིག་ལ། སྔོན་གླང་རི་ཐང་པ་ཆེན་པོས་ཐོག་མར་བྱང་ཆུབ་ཀྱི་སེམས་ཡུན་རིང་དུ་སྦྱངས་པའི་གནས་རི་སྐྱེས་དམར་པོའི་སྟེང་དེར། དུས་ཕྱིས་དགོངས་པ་སྔོན་གཏང་གི་དབེན་གནས་དགེ་འཕེལ་གྱི་མཚན་ཅན་གྲུབ་པ་དེར་ཕེབས་ནས། ཞག་ཤས་བསྙུང་བའི་ཚུལ་བསྟན། ཡར་ངོའི་ཚེས་བཅུ། དཔའ་བོ་དང་རྣལ་འབྱོར་མའི་ཚོགས་རང་གི་ངང་གིས་འདུ་བའི་ཁྱད་པར་ཅན་གྱི་ཉི་ཤར་ལ། ལམ་ཟབ་བླ་མའི་རྣལ་འབྱོར་གྱི་ངང་གིས་བདེ་བ་ཅན་དུ་གཤེགས་སོ། ། རྒྱལ་བའི་སྲས་རྣམས་ས་ཡི་ཕྱོགས། ། གང་དུ་བཞུགས་པའི་འགྲོ་རྣམས་ཀྱི། ། བློ་མཚོའི་ཆུ་གཏེར་བརྙོགས་པ་ན། ། སྐུའི་དཀྱིལ་འཁོར་ཕྲིན་ལས་ཀྱི། ། ཆ་ཤས་རྫོགས་པར་མི་འཆར་བ། ། འདི་ལ་མྱ་ངན་མི་བྱ་སྟེ། ། བཤད་སྒྲུབ་རྒྱུད་འཛིན་བུ་སློབ་ཀྱི། ། ཉི་མ་གསལ་པོ་རྟག་ཏུ་འཆར། ། དེ་ནས་ས་མོ་བྱའི་ལོ་ཧོར་ཟླ་བཅུ་པའི་དུས་ཆེན་ལ། སྐུ་གདུང་རིན་པོ་ཆེ་ཙན་དན་གྱི་ཞུགས་ལ་ཞེན་པར་མཛད་པ་དེའི་ཚེ། ཡུལ་ལྗོངས་ཀྱི་སྐྱེ་བོ་རྣམས་ཀྱིས་མཆོད་པའི་ཚོགས་མང་པོས་ས་གཞི་མངོན་པར་བཀྲ་ཞིང་། ལྷའི་ཚོགས་ཀྱིས་མངོན་པར་སྤྲུལ་པའི་མེ་ཏོག་གི་ཆར་ཆེན་པོ་ཉིན་མཚན་དུ་མར་བབས། ཁ་དོག་སྣ་ལྔའི་རིང་བསྲེལ་གྱི་ཚོགས་ལྷུག་པར་བྱོན་པ་གྲངས་ལས་འདས་ཤིང་། གདུང་ཚ་བཏབ་པ་ལ་མར་གྱི་གོང་བུར་ཡུངས་ཀར་གྱི་ཚོགས་གཏམས་པ་ལྟ་བུར་གྱུར་པ་ནི་གྲངས་ལས་འདས་ཏེ། ཇི་སྐད་དུ། འཕགས་པ་རྣམས་ཀྱི་རིང་བསྲེལ་ནི། ། བསོད་ནམས་སྟོབས་ལས་འཁྲུངས་པ་སྟེ། ། ལུས་ཅན་རྣམས་ཀྱི་བསོད་ནམས་རྟེན། ། རྒྱུན་མི་ཆད་པའི་རྒྱུ་ཡིན་ནོ། ། ཞེས་གསུངས་པ་དེ་ཉིད་དོ། ། དེ་ལྟར་སྐུ་ཚེ་མཐར་ཕྱིན་པའི་རྗེས་ཀྱི་མཛད་པ། མཆོད་འབུལ་དང་སྦྱིན་གཏོང་། གསོལ་བ་འདེབས་པའི་རྟེན་ཡིན་ཐང་དང་། ཕྱི་ནང་གི་གདུང་རྟེན་དུས་ཆེན་གྱི་མཆོད་པ། ཟླ་དུས་ཀྱི་སྒྲུབ་མཆོད་རྣམས་ནི་རྗེ་གོང་མ་རྣམས་ཀྱི་ལམ་སྲོལ་ཇི་ལྟར་ཡོད་པ་བཞིན། དབུས་གཙང་གི་གདན་ས་ཆེ་བ་དང་། ཞིང་དག་པའི་ཆོས་གྲྭ་རྣམས་དང་། ཡུལ་ལྗོངས་ཀྱི་སྐྱེ་བོའི་སྦྱིན་གཏོང་སོགས་ཇི་སྙེད་པ། གདུང་ཉེ་བའི་ཞལ་ངོ་ཞལ་བཞུགས་པ་རྣམས་དང་། ཕྱོགས་ཀྱི་ཐ་གྲུ་ན་ཡོད་པའི་བུ་སློབ་རྣམས་ཀྱིས་སྔར་སྲོལ་དག་ལས་ཀྱང་ཆེས་ཁྱད་པར་དུ་འཕགས་པ་ཙམ་དུ་གྲུབ་པ་ལས། བྱེ་བྲག་ཏུ་ནང་རྟེན་རྡོ་རྗེ་འཆང་རྒྱབ་མཐོ་བཅུ་གསུམ་པ། བལ་པོའི་བཟོ་གནས་པ་མཁས་པས། ལྟ་བས་ཆོག་མི་ཤེས་པ་ཉིད་དུ་གྲུབ་ཅིང་། ནང་བཞུགས་བྱིན་བརླབས་ཆེ་ཞིང་། རྣམ་གྲངས་མང་བ་དང་བཅས་པ་བཞུགས་སུ་གསོལ་ནས། དགེ་བའི་བཤེས་གཉེན་འདུས་པ་རྒྱ་མཚོའི་ཚོགས་ཀྱིས་རབ་ཏུ་གནས་པ་རྒྱས་པར་མཛད་པ་བསྒྲུབས་ནས། སྤྱན་དབྱེའི་དགའ་སྟོན་གྱི་རིམ་པ་རྒྱ་ཆེ་ལ་བྱིན་ཆགས་པ། འཇའ་ཚོན་གྱི་གུར་དང་། མེ་ཏོག་གི་ཆར་ལ་སོགས་པ་ལྟས་མང་པོ་དག་དང་བཅས་ཏེ་ལྷུན་གྱིས་གྲུབ་པར་མཛད་པ་ཡིན་ནོ། །

འདིར་སྨྲས་པ། བློ་གྲོས་ཁོར་ཡུག་ཡངས་པའི་ས་ཆེན་འདིར། བསླབ་གསུམ་རྒྱལ་མཚན་ཚུགས་པའི་རྩེ་མོར་ནི། དཔལ་ལྡན་ཕྲིན་ལས་བཟང་པོའི་ནོར་བུ་ཡིས། ། དགེ་ལེགས་ཆར་ཆེན་ཕེབས་པའི་བཀྲ་ཤིས་སྤྱོན། ། གང་གི་རང་བཞིན་གཉེན་ཞིང་གཤིན་ལ་ཁྲོ་མི་མངའ་བས་ལོག་པར་གཤེ་ལའང་འཛུམ་མདངས་བཟང་པོས་གསོང་པོར་སྨྲ་མཛད་པ། ། ནམ་དུ་ཡང་ནི་ཁྲིམས་དང་ཐོས་པའི་རློམ་པས་ཁེངས་པར་མི་མཛད་མཐོ་དམན་ཡོངས་ལ་ཕྲག་དོག་མེད་པར་ཀུན་གྱི་དགེ་ལ་ཡི་རངས་པས། ། མང་དུ་གསན་དང་བཤེས་གཉེན་ཚོལ་ལ་སྐྱོ་ངལ་སྤངས་པའི་བརྩོན་འགྲུས་ཀྱིས་ནི་མཐའ་ཡས་ཡོན་ཏན་ཚོགས་རྣམས་ལྷུན་གྱིས་གྲུབ། ། དངོས་གྲུབ་ཀུན་གྱི་རྩ་བ་རྡོ་རྗེ་སློབ་དཔོན་རྫོགས་སངས་རྒྱས་སུ་ལྟ་བྱེད་མཁན་དེ་བློ་གྲོས་རྒྱལ་མཚན་དཔལ་བཟང་པོའི། ། མཛད་པ་ཡིན་ནོ་དེ་དང་མཚུངས་པ་གཞན་དག་གང་ན་མཆིས་ཀྱང་གུས་པའི་ཡིད་ཀྱིས་ཐལ་མོ་སྦྱོར། ། ཞེས་རྗེ་བཙུན་ཆོས་ཀྱི་རྗེ་གླང་རིང་ཐང་པ་བློ་གྲོས་རྒྱལ་མཚན་དཔལ་བཟང་པོའི་རྣམ་པར་ཐར་པ་མདོ་ཙམ་དུ་བྱ་བ་མོས་པའི་སྟོབས་རབ་ཏུ་བསྐྱེད་པ་ཞེས་བྱ་བ་འདི་ནི། རྗེ་བཙུན་དམ་པ་དེ་ཉིད་ཀྱི་དབང་ལུང་དང་། བཤད་པ་དང་། མན་ངག་གི་རྒྱུན་བཟུང་ནས། སྒྲུབ་པའི་བརྒྱུད་འཛིན་པ་ལ་མཆོག་ཏུ་གཞོལ་བ། རྒྱ་མ་ཀུན་སྤངས་པ་ངག་དབང་དཔལ་འབྱོར་བཟང་པོ་དང་། མང་དུ་གསན་པ་རྒྱ་མཚོའི་དབུས་སུ་གནས་པ་བྱ་ཡུལ་མཁན་པོ་རྒྱལ་མཚན་མགོན་པོ་བ་སོགས་ཀྱིས་བསྐུལ་བའི་ངོར་བགྱིས་ནས། གླང་རི་ཐང་པ་ཁུ་དབོན་མཆེད་དང་བཅས་པའི་བཀའ་དྲིན་གྱིས་ཉེ་བར་འཚོ་བ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། རྒྱལ་སྲས་སྐལ་ལྡན་ཤིང་རྟའི་གཙུག་ལག་ཁང་ཆེན་པོའི་བྱ་འདབས་སུ་ཉེ་བར་སྦྱར་བའི་ཡིག་གེ་པ་ནི་བློ་བཟང་ཆོས་ཀྱི་རྒྱལ་མཚན་ནོ། ། མངྒ་ལཾ་བྷ་ཝནྟུ། །

རོང་སྟོན་ཤཱཀྱ་རྒྱལ་མཚན་དཔལ་བཟང་པོའི་

གསང་རྣམ་བཞུགས་སོ།།

པཎ་ཆེན་ཤཱཀྱ་མཆོག་ལྡན་གྱིས་མཛད།

༄༅། ། རྗེ་བཙུན་ཐམས་ཅད་མཁྱེན་པ་ཉིད་ཀྱི་ཞབས་ལ་གུས་པས་ཕྱག་འཚལ་ལོ། ། དོན་གཉིས་པ་གསང་བའི་རྣམ་པར་ཐར་པ་ལ། ངེས་པའི་དོན་དུ་སངས་རྒྱས་པའི་ཚུལ། གནས་སྐབས་མཁས་གྲུབ་ཀྱི་ཚུལ་བཟུང་ནས་བསྟན་པ་ལ་བྱ་བ་མཛད་པའི་ཚུལ། །དྲང་དོན་དུ་དགེ་བའི་བཤེས་གཉེན་དུ་ཚུལ་བཟུང་ནས་སྤྲུལ་པས་འགྲོ་དོན་ཕྱོགས་མེད་དུ་མཛད་པའི་ཚུལ་ལོ། །

དང་པོ་ནི། རྗེ་བཙུན་དམ་པ་རྒྱ་གར་ནི་མ་བྱོན་པའི་སངས་རྒྱས་གཉིས་པ་སེང་གེའི་སྒྲ་ཞེས་ཡོངས་སུ་གྲགས་པ་དེ་ཉིད་ཡིན་པར་དེ་ཉིད་ཀྱི་རྣམ་པར་ཐར་པ་ལས་འབྱུང་ཞིང་། དགའ་ལྡན་གྱི་གནས་ན་སྐྱེ་བ་གཅིག་གི་ཐོགས་པའི་བྱང་ཆུབ་སེམས་དཔའི་ཚུལ་བཟུང་ནས། རྗེ་བཙུན་མ་ཕམ་པའི་རྒྱལ་ཚབ་ཏུ་དབང་བསྐུར་བར་འགྱུར་རོ་ཞེས་ཀྱང་འབྱུང་ངོ་། ། རྗེ་དུས་གསུམ་མཁྱེན་པ་ལས་ཡང་ལུང་བསྟན་དེ་ལྟར་འབྱུང་མོད། དེ་གཉིས་ཐུགས་རྒྱུད་གཅིག་པ་ལ་འགལ་བ་མེད་དོ། ། ཁོ་བོ་ཅག་གི་རྗེ་བཙུན་དམ་པ་འདི་ཉིད་ཀྱང་རྗེ་དུས་གསུམ་མཁྱེན་པའི་ཐུགས་ཀྱི་སྤྲུལ་པ་ཡིན་པར་གྲགས་སོ། །

གཉིས་པ་ལ། མཁས་པའི་གོ་འཕང་བརྙེས་པའི་ཚུལ་དང་། གྲུབ་པའི་ས་བརྙེས་པའི་ཚུལ་ལོ། ། དང་པོ་ནི། རྗེ་བཙུན་དམ་པ་རྒྱ་གར་གྱི་འཛམ་བུའི་གླིང་འདིར་མིའི་སྐྱེ་བ་བདུན་བར་མ་ཆད་པར་བཞེས་པའི་ཐ་མ་ལ། བྲམ་ཟེའི་རིགས་ཤིག་ཏུ་འཁྲུངས་ཏེ། དེའི་མིང་ལ་སྨྲ་བའི་སེང་གེ་དང་། མི་ཕམ་མགོན་པོ་དང་། ལས་ཀྱི་རྡོ་རྗེ་ཞེས་བྱ་བ་གསུམ་བཏགས་སོ། ། དེ་དུས་རེ་ཞིག་གི་ཚེ་ཤྲཱི་ནཱ་ལེནྟྲའི་གཙུག་ལག་ཁང་ཆེན་པོ་བྷི་ཀཱ་མ་ལ་ཤཱི་ལ་ཞེས་ཡོངས་སུ་གྲགས་པ་དེར། ངྷརྨ་ཤཱི་ལ་དང་། སློབ་དཔོན་ཀཱ་མ་ལ་ར་ཏྲི་ཏ་ཞེས་བྱ་བ་གཉིས་ཀྱི་དྲུང་དུ། རབ་ཏུ་བྱུང་བ་མཛད་པའི་མཚན་ནི། ཀཱ་མ་ལ་ཤཱི་ལ་ཞེས་བཏགས་སོ། ། དེ་ནས་རིམ་གྱིས་རིག་པའི་གནས་ལྔ་ལ་མཁས་པའི་པཎྜི་ཏ་ཆེན་པོར་གྱུར་ཏེ། འཕགས་ཡུལ་དུ་བསྟན་པ་ལ་བྱ་བ་མང་དུ་མཛད། བསམ་ཡས་ཀྱི་རྒྱལ་པོའི་དུས་སུ་བོད་དུ་བྱོན། རྒྱ་ནག་མཁན་པོའི་ཆོས་ལུགས་སུན་ཕྱུང་། ཕར་ཕྱིན་ཐེག་པའི་བསྟན་བཅོས་མང་དུ་བརྩམས། དུས་དེར་སློབ་དཔོན་དེས་གསང་སྔགས་ཀྱི་ཆོས་མ་བསྟན། དེ་དང་དུས་མཚུངས་པ་རྨ་ཨཱ་ཙརྱ་རིན་ཆེན་མཆོག་ཅེས་བྱ་བ། སློབ་དཔོན་དེ་དང་ལྟ་བ་དང་སྒོམ་པའི་གནད་གཅིག་པར་སྨྲ་ཞིང་། སྔགས་ཀྱི་ལམ་ལ་བརྟེན་ནས་འདུལ་བྱ་གཞན་མང་པོ་སྨིན་པར་མཛད་ཅིང་། གསང་སྔགས་ཀྱི་བསྟན་བཅོས་མང་དུ་མཛད་པ་ཞིག་ཡོད་པ་དེ་ཡང་སློབ་དཔོན་འདི་དང་རྒྱུད་ཅིག་པར་ངེས་ཤིང་། བསམ་ཡས་སུ་མྱ་ངན་ལས་འདས་པའི་ཚུལ་བསྟན་པར་གྲགས་ཀྱང་། མཚན་ཉིད་པ་མ་ཡིན་ཏེ། དཔེར་ན་རྗེ་བཙུན་དམ་པ་སངས་རྒྱས་དིང་རིར་མྱ་ངན་ལས་འདས་པའི་ཚུལ་བསྟན་ཀྱང་། སྐུ་ལུས་དེ་ཉིད་སྤངས་པ་མ་ཡིན་པར་དེ་ཉིད་ཀྱི་རྣམ་པར་ཐར་པ་ལས་འབྱུང་བ་བཞིན་ནོ། ། གཉིས་པ་གྲུབ་པའི་ས་བརྙེས་པའི་ཚུལ་ནི། བྲམ་ཟེ་ཆེན་པོ་ས་ར་ཧ་དང་། འཕགས་པ་ཀླུ་སྒྲུབ་དང་། རྒྱལ་པོ་ཨིནྟྲ་བྷུ་ཏི་དང་། ཨཱརྱ་དེ་བ་གཉིས་དང་། སློབ་དཔོན་པདྨ་འབྱུང་གནས་དང་། མཐུ་སྟོབས་ཀྱི་དབང་ཕྱུག་པ་ལ་སོགས་པ་གྲུབ་ཆེན་གྱི་བླ་མ་ལྔ་བཅུ་རྩ་ལྔ་ཙམ་ལ་བརྟེན་ནས་དབང་དང་གདམས་པ་མང་དུ་གསན། རིག་པ་འཛིན་པའི་ས་བརྙེས། ས་བཅུ་པའི་ཡེ་ཤེས་མངོན་དུ་བྱས་པ་ཡིན་ཏེ། དམ་པ་ཀུན་དགའ། རྗེ་བཙུན་ལ་ཡོན་ཏན་ཅི་མངའ་ཞེས་ཞུས་པས། ལོ་ཀེ་ཤྭ་ར་དང་གྲོགས་པོ་བྱས། བྱམས་པ་མགོན་པོ་ལ་བགྲོ་གླེང་བཏང་། ཞེས་གསུངས་པས་ས་བཅུ་པར་ཞལ་གྱིས་བཞེས་པ་ཡིན་ནོ། ། དེ་ལྟར་གྲུབ་པ་བརྙེས་པའི་སྐྱེས་བུ་ཆེན་པོ་དེས། བོད་དུ་ལན་གསུམ་བྱོན་པའི་ཚེ། མཁས་པ་པཎྜི་ཏའི་ཚུལ་མ་བཟུང་བར་གྲུབ་པ་བརྙེས་པའི་རྣལ་འབྱོར་གྱི་དབང་ཕྱུག་ཆེན་པོའི་ཚུལ་བཟུང་ནས། དམ་པའི་ཆོས་ནི་སྡུག་བསྔལ་རབ་ཏུ་ཞི་བར་བྱེད་ཅེས་བྱ་བ། ཞེས་ཡོངས་སུ་གྲགས་པ་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་ལྟ་སྒོམ་སྤྱོད་འབྲས་ཀྱི་རྣམ་བཞག་རྒྱས་པར་གསུངས་སོ། །

གསུམ་པ་ནི། བདག་ཉིད་ཆེན་པོ་འདི་ཀཱ་མ་ལ་ཤཱི་ལའི་སྐྱེ་བ་ཇི་ལྟར་ཡིན་པའི་ཚུལ། རྗེ་བཙུན་དམ་པ་རྒྱ་གར་གྱི་ཐུགས་ཀྱི་སྤྲུལ་པ་ཇི་ལྟར་ཡིན་པའི་ཚུལ་ལོ། ། དང་པོ་ནི། རྗེ་བཙུན་འདིས། བསམ་ཡས་སུ་ཀཱ་མ་ལ་ཤཱི་ལའི་ཆོས་ཁྲི་མཇལ་དུ་བྱོན་པ་ན། སྔོན་ཆོས་ཁྲིའི་སྟེང་དུ་ཆོས་གསུངས་པ་སྙམ་བྱེད། དབུ་མ་སྣང་བ་དང་། སྒོམ་རིམ་ཐོག་མཐའ་བར་གསུམ་གྱི་གཞུང་གཟིགས་པ་ཙམ་གྱིས་ཐུགས་ལ་ཆུད། སྣང་བ་ནས་འབྱུང་བའི་སློབ་དཔོན་ཟླ་བ་གྲགས་པ་འགོག་པའི་རིགས་པ་དེ་འཐད་པར་གཟིགས་ནས། ཟླ་བ་ལ་འགོག་པ་ལྟར་མཛད་པའི་རིགས་པ་མང་དུ་གསུང་། བདག་ཉིད་ཆེན་པོ་འདིས་མཛད་པའི་གསུང་རབ་རྣམས་ཀྱི་ནང་ནས། སྒོམ་རིམ་ཀྱི་ཊཱི་ཀ་གསུམ་པོ་དེ་ཁྱད་པར་དུ་འཕགས་ཤིང་རྣམ་པ་གསལ། བྱང་ཆུབ་སེམས་དཔའ་ཞི་བ་ཚོ་ནི་མཁན་པོ་རྣམ་སྣང་མཛད་བཟང་པོ་དང་དོན་གཅིག་ཡིན་ནོ་ཞེས་གསུངས་ཤིང་ཐུགས་ཤིན་ཏུ་དད། ཡང་བདག་ཉིད་ཆེན་པོ་འདིས་སྣར་ཐང་དུ་བཅོམ་ལྡན་རལ་གྲིའི་ཆོས་ཁྲི་ལ་མཇལ་དུ་བྱོན་པ་ན། ཆོས་ཁྲིའི་སྟེང་ནས་སྔར་རྗེ་ཉིད་ཀྱིས་ཆོས་གསུང་མྱོང་བ་དང་། སློབ་མ་རྣམས་གྲལ་ལ་འཁོད་པའི་ས་ཆའི་རིམ་པ་ཐུགས་ཉམས་ལ་གསལ་བར་ཤར། དེའི་ཕྱིར་ཉིན་སྣར་ཐང་གི་སྡེ་དང་གོང་མཉམ་པ་ཡིན་ཟེར་བའི་བཅོམ་རལ་གྱི་ཕྱག་དཔེ་སྟོང་ཕྲག་ཉི་ཤུ་ལྔ་པའི་རྒྱ་དཔེ་པོ་ཏི་གཉིས་ཡོད་པ་དེ་དང་། མཆིམས་ནམ་མཁའ་གྲགས་ཀྱི་ཐུགས་དམ་གནས་བརྟན་བཅུ་དྲུག་གི་བྲིས་སྐུ་བྱིན་རླབས་ཅན་དེ་ཡང་རང་ཤུགས་ཀྱིས་ཕྱག་ཏུ་བབས་སོ། ། སློབ་དཔོན་རིགས་པའི་རལ་གྲི་འདི་ཡང་མཁས་པའི་དབང་པོ་ཀཱ་མ་ལ་ཤཱི་ལ་དང་རྒྱུད་གཅིག་པའི་གཏམ་དུ་མ་སྣང་སྟེ། ཞིབ་ཏུ་གཞན་ལས་བཙལ་བར་བྱའོ། ། ཁོ་བོ་ཅག་གི་བདག་ཉིད་ཆེན་པོ་འདི་དང་། བཅོམ་ལྡན་པ་ནི་གྲུབ་པའི་མཐའ་དང་། རྩོམ་པའི་བབ་གཅིག་ཏུ་སྣང་ཞིང་། རྟེན་འབྲེལ་སྒྱུ་མར་ཐུགས་སུ་ཆུད་པའི་རྣལ་འབྱོར་ལ་མཉམ་རྗེས་མི་མངའ་ཞིང་། འཇིག་རྟེན་ཆོས་བརྒྱད་ཀྱི་འཁྲུལ་པ་ཐམས་ཅད་རང་སར་ཞིག་པའི་ཚུལ་ལ་ཆེས་ཤིན་ཏུ་མཚུངས་པའི་ངོ་མཚར་ཅན་གྱི་གཏམ་དུ་མ་ཞིག་སྣང་ངོ་། ། གཉིས་པ་ནི། ཁོ་བོ་ཅག་གི་བདག་ཉིད་ཆེན་པོ་འདི་ལ། རྗེ་བཙུན་དམ་པ་རྒྱ་གར་གྱི་མཛད་པ་ཕྲིན་ལས་ཐམས་ཅད་མངའ་བ་ཡིན་ཏེ། སྤྱིར་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་ཆོས་ལུགས་ལ་མཁས་ཤིང་དབང་འབྱོར། ཁྱད་པར་ཤེར་ཕྱིན་བཀའ་བབས་དྲུག་གི་ཉམས་སུ་ལེན་པའི་ལམ་རིམ་གྱི་བསྟན་བཅོས་ཆེན་པོ་མཛད། སྔོན་རྗེ་བཙུན་དམ་པ་རྒྱ་གར་གྱི་འཕན་ཡུལ་རྒྱལ་གྱི་ལུང་པར་ལོ་གསུམ་བཞུགས། ཡོན་བདག་ཅིག་གིས་ཡུམ་རྒྱས་པ་ལ་རབ་གནས་ཞུས་པས། ཁོ་ཅུང་ཟད་ཡིད་མ་ཆེས་པའི་ཚེ་ཡུམ་གྱི་ཤོག་བུ་ཐམས་ཅད་ནམ་མཁའ་ལ་རླུང་གིས་སྤྱན་འདྲེན་དུ་བཅུ། དེའི་ཚེ་ནམ་མཁའི་དབྱིངས་ཤིན་ཏུ་མཐོ་བ་ན་གདུགས་ཕུབ་པ་བཞིན་དུ་གྱུར་ཏེ། དེ་ལ་དམ་པས་མེ་ཏོག་འཐོར་བས་མེ་ཏོག་གི་དྲ་བ་དང་། དྲ་བ་ཕྱེད་པའི་ཚུལ་གྱིས་འཕྱང་བར་གྱུར་ཏོ། ། སླར་ཡང་གླེགས་ཤིང་གི་སྟེང་དུ་གོ་རིམས་མ་འཁྲུགས་པར་བབས་པ་ཞིག་ཡོད་པ་དེ་ལ། ཡུམ་དགའ་ལྡན་མ་ཞེས་ཉི་མ་ལྟར་གྲགས་སོ། ། དུས་ཕྱིས་ཁོ་བོ་ཅག་གི་བདག་ཉིད་ཆེན་པོ་འདིས་རྒྱལ་ལུག་ལྷས་གསེར་གྱི་ལྷ་ཁང་གི་བྱམས་ཆེན་གྱི་དྲུང་དུ། ཡུམ་དགའ་ལྡན་མ་སྤྱན་དྲངས་ནས་མཚན་མོ་སྒྲོན་མེའི་འོད་ཀྱིས་གཟིགས་རྟོག་མཛད་པའི་ཚེ། སྔོན་དམ་པ་རྒྱ་གར་གྱིས་ཡུམ་གྱི་རབ་ཏུ་གནས་པ་ཇི་ལྟར་མཛད་སྙམ་དུ་དགོངས་པ་དེའི་ཚེ། ནམ་མཁའ་ལ་སྒྲ་གྲགས་པ་ནི། གང་གིས་སྟོང་དང་རྟེན་འབྱུང་ད། ། དབུ་མའི་ལམ་དུ་དོན་གཅིག་པར། ། གསུང་མཆོག་མཚུངས་པ་མེད་པ་ཡི། ། ཐུབ་དབང་དེ་ལ་ཕྱག་འཚལ་ལོ། ། ཞེས་བརྗོད་ནས་མེ་ཏོག་གཏོར་བ་ཡིན་ཞེས་པའི་སྒྲ་གྲགས་པར་རྗེ་ཉིད་ལས་རྒྱལ་པ་ཧ་རི་སིམ་ཧས་ཐོས་ནས་བཤད་དོ། ། ཡང་བདག་ཉིད་ཆེན་པོ་ཐང་སག་ན་བཞུགས་པའི་ཚེ། ལྷ་རྩེའི་བྲག་ཅེས་པ་རྗེ་བཙུན་དམ་པ་རྒྱ་གར་གྱི་སྒྲུབ་གནས་དེར་དབུ་མ་སྙིང་པོའི་དོན་ལ་ཐུགས་བསམ་མཛད་པའི་ཚེ། ཐོ་རངས་ཤིག་གི་དུས་སུ། སྙིང་པོའི་དོན་ལ་སྙིང་པོ་མེད། ། སྙིང་པོ་མེད་པ་སྙིང་པོ་ཡིན། ། སྙིང་པོ་འདོད་ན་དིང་རི་ན། ། སྡུག་བསྔལ་ཞི་བར་བྱེད་པ་ཡོད། ། ཅེས་བྱ་བའི་སྒྲ་གསན། དེ་ལ་བརྟེན་ནས་ཕྱིས་དིང་རིར་ཞི་བྱེད་གསན་པ་ལ་བྱོན་པ་ཡིན་པའི་ལོ་རྒྱུས་ནི། རྗེ་ཉིད་ཀྱིས་ཞི་བྱེད་ཀྱི་སྐོར་རྣམས་རྒྱས་པར་གསུངས་པའི་སློབ་མ་རྟོགས་ལྡན་ཁྱི་ཐུལ་བ་ཞེས་བྱ་བ་དང་། བླ་མ་ཆོས་སྐྱོང་རྒྱ་མཚོ་གཉིས་མཐུན་པར་གསུང་ངོ་། ། ཡང་བདག་ཉིད་ཆེན་པོ་འདིའི་མཚན་ལ། དམ་པའི་མཚན་དང་མཐུན་པར་སྨྲ་བའི་སེང་གེ་ཞེས་གྲགས། སྔོན་ཀཱ་མ་ལ་ཤཱི་ལའི་མཁན་པོ་ངྷརྨཱ་ཤཱི་ལ་ཞེས་བྱ་བ་ནཱ་ལེནཱ་དྲའི་ཕྱོགས་ཀྱི་སྒོ་བཞི་ཀའི་སྲུང་མ་མཛད་ནས། ཕྱོགས་བཞིའི་མུ་སྟེགས་རྣམས་ཕམ་པར་བྱས་པ་དེ། རིན་པོ་ཆེ་སངས་རྒྱས་དཔལ་ཡིན་པའི་ལོ་རྒྱུས་ནི་རྗེ་ཉིད་ཀྱིས་གསུང་ངོ་། ། ཡང་རྗེ་བཙུན་དམ་པ་རྒྱ་གར་ནི། རྗེ་བཙུན་བྱམས་པ་ལ་ཆོས་དངོས་སུ་གསན། རྟེན་འབྲེལ་སྣ་ཚོགས་ལ་མངའ་བརྙེས། གང་ལ་གང་ཕན་གྱི་སྔགས་བྱིན་གྱིས་བརླབས་པའི་ནུས་པ་དང་ལྡན། ཆུ་བོ་ཆེན་པོ་ལ་མི་འབྱིང་བར་གཤེགས། རྡོ་ལ་ཞབས་ཀྱི་རྗེས་འཇོ། ཁྱི་ལ་སོགས་པ་སེམས་ཅན་གཏུམ་པོ་འགའ་ཞིག་ལན་ཅིག་གསད་ནས་ཕྱིས་གསོས་པ་ལ་སོགས་པའི་འཕྲིན་ལས་མཛད་པ་དེ་བཞིན་དུ། ཁོ་བོ་ཅག་གི་རྗེ་བཙུན་དམ་པ་འདིས་ཀྱང་། ཆོས་ཁྲིའི་སྟེང་ནས་ཆོས་མཚམས་ཆེན་མོ་མཛད་པའི་ཉིན། ཆོས་ཁྲིའི་སྟེང་ཐམས་ཅད་ཀྱི་ནམ་མཁའ་ལ་རྗེ་བཙུན་བྱམས་པའི་ཞལ་མངོན་སུམ་དུ་མཐོང་། ཕྱག་རིང་པོ་བརྐྱངས་ནས་བྱུང་ཞེས་སློབ་དཔོན་ནམ་མཁའ་དཔལ་ལྡན་ལ་གསུངས་པ་དང་། ཡང་ཁོང་གིས་རྗེ་བཙུན་གྱི་ཕྱག་བརྟེན་ནས་ཆོས་ཁྲིར་ཆོས་གསུངས་པ་ལ་ཐེགས་ཀྱིན་ཡོད་པའི་ཚེ། སངས་རྒྱས་ལ་བྱང་སེམས་ཀྱིས་བསྐོར་བ་མང་པོ་མཐོང་གསུང་། དེ་རྣམས་གང་དང་གང་ལགས་ཞུ་དགོས་བསམ་ཡོད་པ་ལ་ཅུང་ཟད་ཞུ་མ་ནུས་པའི་བར་དེར། ཕྱག་འབུལ་བ་མང་པོ་བྱུང་ནས་བརྗེད་དོ་ཞེས་ཟེར་བ་དང་། ཡང་ནཱ་ལེནྟྲའི་གཟིམ་ཁང་གི་ཞོལ་ཁྱམས་ཆེན་མོའི་ལོགས་བྲིས་ཕྱག་ནས་མཛད་པའི་ཉིན། ཞལ་ནས་མི་གཡོ་བ་ལ་མི་གཡོ་བ་སོང་ངོ་། ། གུར་མགོན་ལ་གུར་མགོན་སོང་ངོ་ཞེས་གསུང་། དེའི་ཉིན་ཀུ་རེ་མཛད་པ་ཡིན་པར་གོ་ཡང་། དུས་ཕྱིས་དིང་སང་གི་བར་དུ་ཡང་། ལྷ་དེ་གཉིས་ཀྱི་སྐུ་བཀྲག་དང་གཟི་མདངས་ཤིན་ཏུ་ཆེ། རྡུལ་མི་ཆགས། ངོ་སྐལ་གྱི་མར་མེ་ཕུལ་བའི་ཚེ་འཛིན་གྱིན་སྣང་བ་ནི་མངོན་སུམ་གྱིས་གྲུབ་བོ། ། ཡང་རོང་ངུར་མིག་ན་བཞུགས་པའི་ཚེ། མཆོད་རྟེན་ཆེན་པོ་ཞིག་གི་ནང་ན་དེ་དུས་ཀྱི་མི་སུ་ལ་ཡང་རྒྱུས་མེད་པར། རྗེ་བཙུན་བྱམས་པའི་སྐུ་གཅིག་ལ་ཆུའི་ཐིགས་པས་འོ་བརྒྱལ་གྱིན་ཡོད་པར་གཟིགས་ནས། ཞིག་གསོས་མཛད་པས་མངོན་ཤེས་མངའ་བར་ཀུན་ལ་གྲགས་པ་དང་། ཡང་གསང་ཕུའི་ནང་གི་མི་གཡོ་ཕུག་པ་དང་། འཇམ་དབྱངས་ཕུག་པར་རེ་མོས་ཀྱི་བཞུགས་པའི་ཚེ། ལྷག་པར་ལྷ་དེ་གཉིས་ཀྱི་ཞལ་མཐོང་ཞིང་ཐུགས་རྒྱུད་ལ་ཐིམ་པའི་སྣང་བ་བྱུང་བ་ཡིན་ཞེས་བུ་སློབ་ཀུན་ལ་གྲགས་པ་དང་། ཁོ་བོས་ཀྱང་མཁན་ཆེན་རིང་པོ་ཆེས་ནི་ལྷག་པའི་ལྷ་མང་པོའི་ཞལ་གཟིགས་འདུ། ཆོས་རྗེའི་ཞལ་སྔ་ནས་ཀྱང་གཟིགས་ལགས་སམ་ཞེས་ཞུས་པས། སྐྱེ་མེད་ཀྱི་དོན་རྟོགས་ན་ལྷག་པའི་ལྷས་ཞལ་སྟོན་པ་ཡིན། དེའི་ཚེ་ན་ལྷ་ལ་མང་ཉུང་མེད། བཟང་ངན་ནི་རང་རེའི་རྟོགས་པ་མཐོ་བ་ཙམ་གྱི་ལྷ་བཟང་དུ་འགྲོ་བ་ཡིན། རང་རེ་ལ་སྟོང་ཉིད་ཀྱི་ལྟ་བ་མེད་ན་ལྷ་མཐོང་ཡང་བཟང་པོ་ཡིན་པའི་ངེས་པ་མེད་ཅེས་གསུང་ངོ་། ། ཡང་ནཱ་ལེན་དྲར་ཐོ་རངས་ཀྱི་དུས་ཤིག་ཏུ་ཁ་ཆེ་པཎ་ཆེན་དངོས་སུ་བྱོན་ནས། བདེ་མཆོག་དཀར་པོའི་བྱིན་རླབས་དང་ཚེ་བསྒྲུབ་གནང་། མགོན་པོ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་ཀྱི་གླེགས་བམ་དབུ་ཐོག་ཏུ་བཞག་ནས་བྱིན་གྱིས་བརླབས་སོ་ཞེས་ཐུགས་ཀྱི་སྲས་དམ་པར་གྱུར་པ་སློབ་དཔོན་ནམ་མཁའ་དཔལ་ལྡན་ལ་གསུངས་སོ། ། རྟེན་འབྲེལ་ལ་དབང་འབྱོར་པའི་ཚུལ་ནི། བུ་དང་ནོར་མེད་པ་རྣམས་ལ་ཁྱོད་ལ་བུ་སྐྱེ་བར་གྱུར་ཅི། ནོར་ཕྱུག་པོ་འོངས་པར་ཤོག་ཅིག་ཅེས་གསུང་ཞིང་། ངས་ཀྱང་དེ་ལ་མོས་གུས་བྱས་ན་དེ་ཁོ་ན་འབྱུང་བར་མངོན་སུམ་གྱིས་གྲུབ་པའི་ལོ་རྒྱུས་མང་པོ་དང་། དུག་ནད་བྱུང་བ་རྣམས་ལ་དུག་སོས་པར་གྱུར་ཅིག་ཅེས་པའི་ཚིག་རྗེན་པ་དེ་ཉིད་ལན་བདུན་ཆུ་ལ་བཏབ་ནས་བྱིན་པས་དུག་ནད་ལས་གྲོལ་བ་མང་པོ་དང་། དེ་བཞིན་དུ་མིག་དང་། སོ་དང་། ལག་པ་ལ་སོགས་པ་གང་ན་བ་ལ་དེ་མེད་པར་གྱུར་ཅིག་ཅེས་གསུངས་ནས་བསྲུང་སྐུད་བཏགས་པས་དེ་མ་ཐག་ཏུ་ནད་ལས་གྲོལ་བར་མཐོང་ངོ་། ། དཔེར་མཚོན་ན་མུས་པའི་དགེ་སློང་བློ་རིན་ཞེས་པ་མོས་གུས་ཅན་ཞིག་གིས་བྱིན་རླབས་ཞུས་པས་ཐུགས་སྤྲོ་བཞེངས་པ་ལྟར་མཛད་དེ། ཕྱག་འཁར་གྱིས་རོ་སྟོད་ལ་ལན་གསུམ་བྲབས་བྱུང་བས། འཁྲུགས་ཀྱི་ནད་གཞི་ཆེན་པོ་ལོ་དུ་མའི་བར་དུ་ན་བ་ཞིག་ཡོད་པ་དེ་ལས་གྲོལ་ལོ་ཞེས་ཁོང་རང་གསུངས་པ་དང་། ཤེལ་གྲོང་པའི་དཔོན་པོ་རྡོ་ར་ཞེས་པས་ན་བཟའ་ཕུལ་ནས། བུ་འབྱུང་བའི་བདེན་ཚིག་ཞུས་པས་དེ་ཁོ་ན་ལྟར་བྱུང་བ་དང་། ནཱ་ལེནྟྲར་ཆོས་གསུང་བའི་གཞུགས་གདན་གྱི་སྟེང་དུ། རྒྱུན་དུ་སྡོད་པའི་ཁྱི་གུ་གཅིག་ཡོད་པ་དེ་ལ་དུས་གཅིག་གི་ཚེ། ཐུགས་སྤྲོ་བཞེངས་ནས་ཕྱག་གིས་བསྣན་པས། ཆོས་མ་གྲོལ་གྱི་བར་དུ་། བཞུགས་གདན་ལ་བཞེངས་ལ་ཁད་པའི་ཚེ། ཕུ་ཕུ་ཟེར་བ་གསུམ་དང་། ཞལ་གྱི་མཆིལ་མ་གཅིག་བཏབ་པས་ཁོ་ཡར་ལངས་ནས་སོང་བ་སོགས་བརྗོད་ཀྱིས་མི་ལང་ངོ་། ། ཡང་དགུང་ལོ་བདུན་ཅུ་དོན་ལྔ་པ་ལ། ཤེལ་གྲོང་གི་གཙུག་ལག་ཁང་དུ་མིག་མཁན་དཀའ་བཞི་པས་གསེར་གྱི་ཐུར་མས་སྤྱན་ཕྱེ་བའི་ཚེ། མཉམ་བཞག་ཐུན་གཅིག་ལ་མཉམ་པར་བཞག་པས། གཞན་གྱིས་ཕྱག་ནས་འཛིན་དགོས་པ་ལ་སོགས་པའི་བྲེལ་བ་གང་ཡང་མ་བྱུང་ཞིང་། མིག་མཁན་གྱིས་ཐུར་མ་ཧྲིལ་གྱིས་བསྒྲིལ་བའི་ཚེ། སྔོན་མཐོང་མ་མྱོང་བའི་འཇིག་རྟེན་གྱི་ཁམས་མང་པོ་མཐོང་གིན་སྣང་ངོ་ཞེས་གསུང་བ་དང་། ལྷ་པའི་སྦུབ་གདོང་གི་ཀོ་བ་ལ་གཤེགས་པའི་ཚེ། གོ་མཁན་ན་རེ་ཀོ་བ་བྱིན་གིན་འདུག་པས་ཐམས་ཅད་ཀྱིས་གླིང་པོ་གྱིས་ཤིག་ཅེས་ཟེར་བ་ལ་རྗེ་ཉིད་ཀྱིས་སྐྱིལ་ཀྲུང་མཛད་མཉམ་པར་བཞག་པས། ཀོ་བ་ཆུ་མཚམས་ནས་མཐོ་ཡེར་གྱིས་བྱུང་བ་དང་། དཔོན་སློབ་རྣམས་གཙང་དུ་ཆོས་བར་ལ་ཐེགས་པའི་ཚེ། ཡར་འབྲོག་གི་མཚོ་འགྲམ་དུ་རྗེ་ཉིད་ནི་མཉམ་གཞག་ལ་འབྱམས། ཆིབས་མཛོའི་སྣ་ནས་ཁྲིད་མཁན་མེད་པའི་དུས་ཤིག་གི་ཚེ། ཆིབས་མཛོ་དང་བཅས་པ་མཚོ་ནང་དུ་ཤོར། མཛོ་ནི་རྐྱལ་བྱེད་ཀྱིན་འདུ། རྗེ་ཉིད་ནི་ཆུའི་སྟེང་ན་ལིང་ལིང་བ་མ་གཏོགས་བྱིང་བའི་རྣམ་པ་ཅུང་ཟད་ཀྱང་མེད། དེའི་ཚེ་རྗེ་ཉིད་ཀྱི་དཔོན་པོ་བློ་གྲོས་ཀྱིས་སྤྱན་འདྲེན་ཐུབ། ན་བཟའ་བངས་པ་ཙམ་ཡང་མེད་པ་ཐམས་ཅད་ཀྱི་མཐུན་སྣང་དུ་གྲུབ་པ་དང་། ཡར་ལུངས་སུ་གྲོང་པ་ཅིག་གི་ནང་དུ། དཔོན་སློབ་རྣམས་གདུགས་ཚོད་ལ་སྤྱན་དྲངས་པའི་ཚེ། སྐས་ཀྱི་སྟེང་ནས་ཞབས་གཡོས་པ་ཐོག་མཐིལ་དུ་བཞག་དགོས་རྒྱུ་ཡིན་པ་ལ། གཡོན་ཕྱོགས་ན་འཇག་ཐོག་སྲབ་ལ་རྒྱ་ཆེ་བ། ཁྱིམ་བྱ་ཙམ་ཡང་མི་ཐེག་པ་ཅིག་ཡོད་པ་དེའི་སྟེང་ན་གོམ་པ་བཅུ་ཙམ་ཅིག་ཚེག་དི་རི་རི་ཐེགས་བཞུད། དེར་གཞན་དག་རྣམས་རྟབ་རྟབ་པོར་གྱུར་ནས། དེ་ལ་ཐེགས་པ་མེད་དོ། ། ཅེས་ཞུས་པས། སླར་ཡང་ཚུར་ལ་ཚེག་དི་རི་རི་ཕེབས་ནས། སྔར་གྱི་སྐས་ཀྱི་སྟེང་ནས་གཡས་ཕྱོགས་ལ་ཐེགས་སོ། ། ཡང་ཡར་ལུངས་སུ་ཆེ་ས་དགོན་གསར་བས་གསོལ་ཇ་ཞུས་པའི་ཀརྨ་གན་དཀར་ལ་ཚེམས་གསུམ་གྱི་རྗེས་དོད་པ་དང་། ནཱ་ལེནྟྲར་རྒྱུན་དུ་གསོལ་དཀར་མཛད་པའི་ཀརྨ་གན་དཀར་ཅིག་ལ་ཞལ་གྱི་མཆུས། ཅི་ཙམ་རེག་པའི་རྒྱ་ཁྱོན་དང་མཉམ་པ་འཇའ་ཚོན་གྱི་རི་མོ་གསལ་བར་དོད་པ་དང་། ཡང་རྒྱུན་མའི་བཞུགས་གདན་དེ་ལས་བཞེངས་པའི་ཚེ་རྟག་ཏུ་ཕྱག་གིས་འཇུ་བའི་ཀ་བ་ཅིག་བཞུགས་གདན་གྱི་གཡས་ཟུར་ན་ཡོད་པ་དེ་ལ། ཕྱག་གཡས་པའི་སོར་མོ་བཞིའི་རྗེས་གསལ་བར་དོད་པ་རྣམས་སོ། ། དེ་དག་ནི་རང་གི་མངོན་སུམ་གྱིས་གྲུབ་པ་དང་། སློབ་དཔོན་མཁས་པའི་དབང་པོ་རྗེ་ཉིད་ཀྱི་ཞབས་རྡུལ་ཡུན་རིང་དུ་བསྟེན་པའི་སྐྱེས་བུ་དམ་པ་རྣམས་ཀྱི་གསུང་ལས་ཐོས་པ་དང་། གཞན་ཡང་ཡིད་ཆེས་པའི་མཆེད་པོ་དམ་པར་གྱུར་པ་རྗེ་ཉིད་ཀྱི་ཉེ་གནས་ཆེན་མོ་སློབ་དཔོན་ནམ་མཁའ་དཔལ་ལྡན་པའི་གསུང་ལས་ཐོས་པ་རྣམས་ཀྱང་ཕྱོགས་གཅིག་ཏུ་བསྒྲིགས་ཏེ་གསལ་བར་བྲིས་པ་ཡིན་ནོ། །

མགོན་ཁྱོད་ངེས་པར་ཡང་དག་རྫོགས་སངས་རྒྱས། ། ལ་ལར་དག་པའི་སར་བཞུགས་སེམས་དཔའི་ཚུལ། ། གཞན་དུ་སོ་སྐྱེའི་སློབ་དཔོན་མཁས་པའི་སྐུར། ། སྟོན་མཛད་དགེ་བའི་བཤེས་ཁྱོད་ཕྱག་གི་གནས། ། ཤིང་རྟའི་སྲོལ་འབྱེད་པདྨའི་ངང་ཚུལ་ཉིད། ། གྲུབ་པའི་སར་བཞུགས་རྗེ་བཙུན་རྒྱ་གར་དང་། ། འཆད་རྩོད་རྩོམ་མཁས་ཀུན་མཁྱེན་རོང་པོའི་ཞབས། ། ཐ་དད་གསུམ་མིན་ཐུགས་རྒྱུད་གཅིག་པའི་སྐུ། ། སྔོན་ཚེ་སྤྲུལ་པའི་ལོ་ཙཱ་རིན་ཆེན་མཆོ། ། བར་དུ་བཅོམ་ལྡན་རིགས་པའི་རལ་གྲིའི་ཞབས། ། ཐ་མར་སྨྲ་བའི་སེང་གེ་རོང་སྟོན་རྗེ། ། སོ་སོར་སྣང་ཡང་གསུང་རྒྱུན་གཅིག་པའི་སྐུ། ། བཅུ་ཕྲག་བརྒྱད་དང་གསུམ་གྱི་ལོར་བཞུགས་ནས། ། མཚན་ཉིད་ཐེག་པའི་གཞུང་ཆེན་དྲུག་ཅུ་དང་། དབང་དང་གདམས་པ་རྒྱུད་ཆེན་ཡོངས་བཤད་པས། ། བསྟན་པ་འཛིན་ཁྱོད་གངས་ཅན་མཁས་པའི་གཙོ། ། བུ་སློབ་བསྟན་པའི་ཀ་ཆེན་རྣམ་པ་བཞི། ། གངས་ཅན་མཛེས་པའི་རྒྱན་བརྒྱད་མཆོག་རྣམ་གཉིས། ། ཐུགས་ཀྱི་བུ་ཆེན་རྣམ་པ་བཅོ་བརྒྱད་ཀྱིས། ། བསྟན་པ་འདེགས་ཁྱོད་རྒྱལ་བ་གཉིས་པ་ཡིན། ། ལྷ་མིན་གྱིས་སྦྱར་ལོག་པའི་གཞུང་ལུགས་ཀུན། ། ཡང་དག་ལུང་དང་རིགས་པའི་དཔུང་ཚོགས་བཞིས། ། མི་མངོན་རྒྱ་མཚོའི་དབྱིངས་སུ་རབ་བཅིངས་ནས། ། རྒྱལ་ས་འཛིན་ཁྱོད་བསྟན་པའི་བརྒྱ་བྱིན་ཡིན། ། རིག་པའི་གནས་ལྔ་མཁས་པར་རབ་མཁྱེན་ནས། ། གཞུང་ལུགས་བཞི་བཅུའི་རྣམ་བཤད་རྒྱས་པ་སོགས། ། ཕྱེད་བཅས་སུམ་བརྒྱའི་རྩོམ་གྱི་ཕྲེང་བ་ཡིས། ། དབྱངས་ཅན་མགྲིན་པར་བྱས་ཁྱོད་པཎྜི་ཏ། ། བསྟན་པའི་གཞི་མ་ཆོས་སྡེ་འོ་མའི་མཚོར། ། ཞབས་ཟུང་ངང་པའི་དེད་དཔོན་གནས་བཞིན་དུ། ། ས་སྐྱོང་རལ་པའི་སྟེགས་ལ་ངལ་གསོ་བའི། ། མགོན་ཁྱོད་གངས་ཅན་བོད་ཀྱི་རྒྱལ་པོ་ཡིན། ། ལུས་ཕྱེད་སྤྲིན་གྱི་གསེབ་ནས་རབ་བྱུང་བའི། ། ལྷ་བུ་རྣམས་ཀྱིས་མཆོད་ཕྲེང་གིས་བསུས་ནས། ། བརྒྱ་བྱིན་གཞུ་ཡི་ཤིང་རྟ་ལ་ཞོན་ཏེ། ། ལྷ་ཡུལ་དུ་གཤེགས་བྱམས་པའི་རྒྱལ་ཚབ་ཡིན། ། ཞེས་བྱ་བའི་ཚིགས་སུ་བཅད་པ་འདིས་ནི་ཐམས་ཅད་ཀྱི་དོན་བསྡུས་པ་ཡིན་ནོ། ། གཞན་ལ་རབ་ཞེན་ཞེན་བལྟའི་དྲི་མ་ཅན། ། རང་ཉིད་རབ་རློམ་རློམ་པས་ཆེར་ཁེངས་ད། ། རྣམ་ཐར་འདི་ལ་ལ་མོར་མི་འཇུག་ཀྱང་། ། མགོན་དེའི་སློབ་མ་མ་ལུས་ཡི་རངས་འགྱུར། ། ཞེས་ཕྱི་ནང་གི་ཆོས་ཐམས་ཅད་སྒྱུ་མར་ཐུགས་སུ་ཆུད་པས་དངོས་འཛིན་གྱི་འཁྲུལ་པ་གཏིང་ནས་ཞིག་པ་འཇིག་རྟེན་ཆོས་བརྒྱད་ཀྱི་མདུད་པ་རང་སར་གྲོལ་བ། འཆད་རྩོད་རྩོམ་གསུམ་གྱི་ཕ་རོལ་ཏུ་སོན་པས། བདེ་བར་གཤེགས་པའི་རིང་ལུགས་པ་ཆེན་པོ། ཐམས་ཅད་མཁྱེན་པའི་བཤེས་གཉེན། ཤར་རྒྱལ་མོ་རོང་པ་ཤཱཀྱ་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ། ངོ་མཚར་དད་པའི་རོལ་མཚོ་ཞེས་བྱ་བ་འདི་ནི་ལོ་བཅུ་གསུམ་གྱི་བར་དུ་རྗེ་བཙུན་དམ་པ་དེ་ཉིད་ཀྱི་ཞབས་རྡུལ་སྤྱི་བོར་བླངས་པས། གཞན་གྱིས་འཕྲོག་པར་མི་ནུས་པའི་དད་པ་རྒྱ་མཚོའི་དབུས་ན་གནས་པ། ཡུལ་དབུས་ཀྱི་དབུ་རུ་བྱང་ཕྱོགས་ཀྱི་རྒྱུད་དུ་བྱུང་བའི་ཐོས་པ་འཛིན་པ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། རྒྱལ་བ་ཞེས་པ་ཤིང་ཕོ་རྟའི་ལོ། སྨིན་དྲུག་གི་ཉ་གང་བའི་ཡར་ངོའི་ཚེས་བཅུ་ལ་མངའ་རིས་སྨད་ཀྱི་སའི་ཐིག་ལེ། ཐུབ་བསྟན་དར་རྒྱས་གླིང་གི་གཙུག་ལག་ཁང་ཆེན་པོར་ལེགས་པར་གྲུབ་པའི་ཡི་གེ་པ་ནི། རྐོང་སྟོན་མགོན་པོ་རྒྱལ་མཚན་ནོ། ། འདི་ཡང་ས་སྐྱོང་བཀྲ་ཤིས་མགོན། ། མཆེད་དང་བཅས་པའི་འབྱོར་བ་ཡི། ། ཡོངས་འདུའི་དཔག་བསམ་ཤིང་གི་ནི། ། གྲིབ་བསིལ་ཡིད་འོང་ལ་འཁོད་ནས། ། འཆད་རྩོད་རྩོམ་པའི་ཟླ་དཀར་གྱི། ། རྡོ་ལེན་ཁྲི་ལ་འདུག་བཞིན་དུ། ། རྣམ་ཐར་དད་པའི་རོལ་མཚོ་ཡི། ། བཀའ་བསྡུ་གསུམ་པ་འདི་བྱས་སོ། ། མངྒལཾ། བྷ་ཝནྟུ། ཤུབྷཾ། །

ཆོས་ཀྱི་རྗེ་ཀུན་དགའ་རྡོ་རྗེའི་རྣམ་པར་ཐར་པ་དད་པའི་

སྟོབས་བསྐྱེད་པ་ཞེས་བྱ་བ་བཞུགས་སོ།།

པཎ་ཆེན་ཤཱཀྱ་མཆོག་ལྡན་གྱིས་མཛད།

༄༅། ། བླ་མ་དམ་པ་རྣམས་ལ་གུས་པས་ཕྱག་འཚལ་ལོ། ། བདེ་ཆེན་ཡེ་ཤེས་ཉི་མ་ཆེར་འབར་བ། ། རྫོགས་སངས་རྒྱས་བློའི་མཁའ་ལས་མི་འདའ་ཡང་། །དབང་པོའི་རིམ་བཞིན་རང་དང་འཚམས་པའི་སྐུར། ། སྟོན་མཛད་བླ་མ་རྣམས་ལ་ཕྱག་འཚལ་ལོ། ། གང་འདིར། བདེ་བ་དང་སྟོང་པ་ཟུང་དུ་འཇུག་པའི་ཡེ་ཤེས་ཀྱི་སྤྲུལ་པའི་སྐུ་རྡོ་རྗེ་བདག་མེད་མ་ལྷ་མོ་བཅོ་ལྔའི་དཀྱིལ་འཁོར་དུ་དངོས་སུ་དབང་བསྐུར་ཞིང་བྱིན་གྱིས་བརླབས་པའི་སློབ་དཔོན་མཐུ་སྟོབས་ཀྱི་དབང་ཕྱུག་བིར་ཝ་པ། ཞེས་མཚན་ཉི་མ་ལྟར་གྲགས་པ་དེའི་ཐུགས་ཀྱི་ཉིང་ཁུ། ལམ་འབྲས་བུ་དང་བཅས་པའི་མན་ངག་ཅེས་མཚན་དུ་གསོལ་བ་དེ་ནི། སྙན་བརྒྱུད་བཞི་དང་། ཚད་མ་བཞིའི་སྒོ་ནས་བླ་མས་བཤད་ཅིང་གཏན་ལ་ཕབ་པ་དེ། སྐལ་བ་དང་ལྡན་པའི་སློབ་མ་ལམ་རིམ་གྱིས་པ་དང་། ཅིག་ཆར་གང་ཡང་རུང་བས་ཉམས་སུ་བླང་བར་བྱ་བ་ཡིན་གྱི། བཞི་ཚན་གཉིས་པོ་གང་ཡང་རུང་བ་ལ་མ་ལྟོས་པར། བླ་མས་བཤད་པ་དང་། སློབ་མས་ཉམས་སུ་བླང་བར་བྱ་བ་ཉིད་དུ་རུང་བ་མ་ཡིན་པར། བརྒྱུད་པའི་རིམ་པ་དག་ལས་ལེགས་པར་འོངས་པའི་ཕྱིར་ན། གངས་ཅན་དུ་བྱོན་པའི་གདམས་པ་གཞན་དང་གཞན་ཅི་རིགས་པ་དག་ལས་ཁྱད་པར་དུ་འཕགས་སོ། ། སྙན་བརྒྱུད་བཞི་དང་། ཚད་མ་བཞི་པོའི་རྩ་བ་ཡང་བླ་མ་ཚད་མར་གྱུར་པ་ཉིད་མེད་ན་མི་འབྱུང་བས་ན། ཆོས་འདིའི་བཤད་སྒྲུབ་ཀྱི་བརྒྱུད་པ་འཛིན་པ་དག་ཐོག་མར་ཚད་མ་ཉིད་དུ་ཡིད་ཆེས་པར་བྱ་བ་ལ་འགྲུས་པ་མི་ལྷོད་པར་མཛད་དོ། ། དེ་བས་ན་ཕྱི་མའི་དུས་འདིར། ལམ་འབྲས་བུ་དང་བཅས་པའི་མན་ངག་ཉིན་མོའི་དབང་ཕྱུག་ལྟ་བུར་གྱུར་ནས། སྒྲུབ་པ་པོ་སྐར་མའི་ཚོགས་ཙམ་གསལ་བར་བསྐྲུན་པ་ནི། ཁྱབ་བདག་རྡོ་རྗེ་སེམས་དཔའི་ངོ་བོར་བཞུགས་པ། མཚན་བརྗོད་པར་དཀའ་བའི་རྗེ་བཙུན་དམ་པ་ཨཱ་ནནྡ་བྷ་ཏྲའི་ཞལ་སྔ་ནས་ཡིན་ལ། རྗེ་དེ་ཉིད་ཀྱི་སྲས་ཀྱི་ཐུ་བོ་དམ་པར་གྱུར་ནས། སྒྲུབ་རྒྱུད་ཆུ་བོའི་རྒྱུན་ཇི་བཞིན་པ་དེས། བསྐལ་བཟང་སློབ་མའི་ཚོགས་བགྲང་པ་ལས་འདས་པ་ད། ། རིག་པ་འཛིན་པའི་རྒྱ་མཚོ་ཆེན་པོར་རོ་གཅིག་པ་ཉིད་དུ་མཛད་པ་པོ་ནི། རྒྱལ་སྲས་སེམས་དཔའ་ཆེན་པོ་དཀོན་མཆོག་རྒྱལ་མཚན་ཞེས། མཚན་ཉི་མ་ལྟར་གྲགས་པ་དེ་ཡིན་ནོ། ། རྗེ་བླ་མ་དམ་པ་སྲས་དང་བཅས་པ་དེ་གཉིས་ཀའི་ཞབས་ཀྱི་རྡུལ་ཕྲེང་། རྙོག་པ་མེད་པར་སྤྱི་བོས་གུས་པར་བླངས་ནས། གདམས་པ་འདིའི་ལུགས་ཀྱི་རྩ་བའི་བཀའ་དང་། བསྟན་བཅོས་ཀྱི་གཞུང་དང་། མན་ངག་གི་འཁྲིད་ཚུལ་ཆ་ལག་དང་བཅས་པ་རབ་ཏུ་གྱུར་པ་གསན་ནས། དུས་ཡུན་རིང་པོར་དབེན་པའི་གནས་རབ་ཏུ་མང་པོར། ལོའི་གྲངས་གཉིས་ཚན་དང་། གསུམ་ཚན་ལ་སོགས་པའི་དུས་ཀྱིས་རྩེ་གཅིག་ཏུ་སྒྲུབ་པ་མཛད་ཅིང་། སླར་ཡང་བཤད་སྒྲུབ་སྤེལ་མས་འགྲོ་བ་རབ་ཏུ་མང་པོ་སྨིན་པར་མཛད་ཅིང་། བཤད་སྒྲུབ་ཀྱི་རྒྱུད་པ་འཛིན་པར་ནུས་པའི་དགེ་བའི་བཤེས་གཉེན་རབ་ཏུ་མང་པོ་དག་སྨིན་ཅིང་གྲོལ་བར་མཛད་པ་པོ་ནི། རྗེ་བཙུན་ཆོས་ཀྱི་རྗེ་ཀུན་དགའ་རྡོ་རྗེ་ཞེས་མཚན་རྣམ་པར་དཀར་བ་དེ་ཉིད་དོ། ། འདི་ཉིད་ཀྱི་རྣམ་དཀར་གྱི་ཕྲིན་ལས་དང་མཛད་པ་མདོ་ཙམ་དུ་བརྗོད་པ་ལ་གསུམ་སྟེ། ཐོག་མར་མངོན་མཐོའི་གོ་འཕང་བརྙེས་ནས་བསོད་ནམས་ལྷུན་གྱིས་གྲུབ་པའི་ཚུལ། ངེས་པར་ལེགས་པའི་ལམ་ལ་བསླབ་སྦྱངས་མཐར་ཕྱིན་པས་ཡེ་ཤེས་ཀྱི་ཚོགས་ཇི་ལྟར་བསྒྲུབས་པ། རང་རྒྱུད་སྨིན་ཅིང་གྲོལ་ནས་གཞན་དོན་ཕྲིན་ལས་ཇི་ལྟར་མཛད་པའོ། །

དང་པོ་ནི། སྔོན་ཉིད་ནས་བསོད་ནམས་དང་ཡེ་ཤེས་ཀྱི་ཚོགས་བསགས་པ་ཆེ་ཞིང་། རྣམ་པར་དཀར་བའི་སྨོན་ལམ་གྱི་མཐུ་ཕྱིན་ཅི་མ་ལོག་པར་གྲུབ་པ། བྱང་ཆུབ་ཀྱི་སེམས་བསྐལ་པ་དུ་མར་སྦྱངས་པ་དང་ལྡན་པ་དག་ནི། སྤྱིར་དུ་ན། ཡུལ་ལྗོངས་དགེ་མཚན་དང་ལྡན་པ་དག་དང་། དེ་ཡང་རིགས་མཐོ་ཞིང་ཆོ་འབྲང་ཕུན་སུམ་ཚོགས་པ་དང་། རབ་ཏུ་བྱུང་བ་ལ་གེགས་མེད་ཅིང་། མཐུན་པའི་རྐྱེན་འདོད་དགུའི་ཉིད་དུ་འབྱོར་བ་དང་། ལོག་པའི་བཤེས་གཉེན་དང་མི་ཕྲད་ཅིང་། ཡང་དག་པའི་དགེ་བའི་བཤེས་གཉེན་གྱིས་རྗེས་སུ་འཛིན་པ་གེགས་མེད་པའི་ས་ཕྱོགས་དག་ཏུ་སྐྱེ་བ་འཛིན་པ་དང་། དེའི་མཐུས་ས་ཕྱོགས་དེར་དགེ་མཚན་དཔག་ཏུ་མེད་པ་འབྱུང་བ་ནི་རྟེན་ཅིང་འབྲེལ་བར་འབྱུང་བའི་ཆོས་ཉིད་དོ། ། དེའི་ནང་ནས་འདི་བའི་རིགས་ནི། སྔོན་གྱི་དུས་ཉིད་ནས་དགེ་བའི་བཤེས་གཉེན་དང་། བྱང་ཆུབ་སེམས་དཔའ་མང་པོ་དག་དང་། ཡུལ་ལྗོངས་ཀྱི་གཙོ་བོ་དང་། སྡེ་པ་སོ་སོ་བདག་གི་བདག་པོར་གྱུར་པ་དག་མང་དུ་བྱུང་བའི་རུས་ཆེན་རྨ་ཞེས་བྱའོ། ། དེའི་རིགས་ལས་ཕྱིས་བྱོན་པ་ནི་བཀའ་གདམས་ཀྱི་ཁྲི་དཔོན་དོན་གྲུབ་རྒྱལ་མཚན་ལ་རྒྱ་མ་སེ་ཏུ་ཞེས་གྲགས། དེའི་སྲས་བར་བ་རྡོ་རྗེ་སྙིང་པོ་ཞེས་པ། རྗེ་བླ་མས་མཚན་དུ་བཏགས་པ་དེ་ལ། སྲས་དགེ་བའི་བཤེས་གཉེན་རི་རབ་ལྟ་བུར་གྱུར་པ་གཉིས་དང་། ཁྱིམ་པའི་བྱང་ཆུབ་སེམས་དཔའ་གསུམ་སྟེ། ལྔ་ཚར་ཞིག་བྱོན་པ་ལས། བར་བ་དྲུང་དགེ་སློང་ནམ་མཁའ་མཆོག་གྲགས་ཞེས། ཐེག་ཆེན་ཆོས་ཀྱི་རྒྱལ་པོས་མཚན་དུ་བཏགས་པ་དེ་དང་། ཡུམ་དཔལ་མཆོག་མཚོ་མོ་ཞེས་བྱ་བ། སྒྱེར་གྱི་གདུང་འཛིན་ཆེན་པོ་རིན་ཆེན་བཟང་པོའི་སྲས། གཞིས་ཁ་བསམ་འགྲུབ་རྩེའི་རྫོང་དཔོན་དཔལ་ལྡན་ཆོས་སྐྱོང་གི་སྲས་སུ་གྱུར་པ་སྟེ། ཡབ་དང་ཡུམ་དེ་གཉིས་ལས་སྲས་དགེ་བའི་བཤེས་གཉེན་གསེར་གྱི་མཆོད་སྡོང་ལྟ་བུར་གྱུར་པ་གསུམ་པ་དང་། སྡེའི་བདག་པོ་ཡུལ་ལྗོངས་པ་ཀུན་གྱིས་མ་སངས་མཆེད་གཉིས་ཞེས། བསྟོད་བཀུར་གྱི་གནས་སུ་གྱུར་པ་དག་དང་། ལྔ་ཚར་ཞིག་འཁྲུངས་པ་ལས། རྗེ་འདི་ནི་ཤིང་ཕོ་འབྲུག་གི་ལོ་ལ། ཡུམ་གྱི་ལྷུམས་སུ་ཞུགས་པ་ཙམ་གྱིས། ཡབ་ཡུམ་གྱི་ཐུགས་ལ་དགའ་བདེས་ཁྱབ་པ་དང་། དགུན་ཤིང་རྩི་ཁ་འབུ་བ་དང་། མེ་ཏོག་འཆར་བ་དང་། ཡུམ་གྱི་རྨི་ལམ་དུ་ཉི་མ་འཆར་བ་ལ་སོགས་པ་ལྟས་ཁྱད་པར་ཅན་གྱི་སྒོ་ནས། སྐར་མ་རྒྱལ་དང་བཅས་པའི་འགྲུབ་སྦྱོར་བཟང་པོ་ལ་འཁྲུངས་སོ། ། སྲས་འདི་བལྟམས་པ་ནས་བཟུང་སྟེ། སྤྱིར་ཡང་སྡེ་པ་འདི་ལ་ཕ་རོལ་གྱི་འཚེ་བ་མེད་པ་དང་། ནང་དུ་འབྱོར་པ་འཕེལ་བ་དང་། ཕྱིའི་མི་མཐུན་ཕྱོགས་གནོན་པ་དང་། ལོ་ཉི་ཤུ་རྩ་གཅིག་གི་བར་དུ་ཞལ་ངོ་ལ་རྐྱེན་སྒོ་ཆོད་པ་འབྱུང་ངོ་། ། ཞེས་གསུང་ངོ་། ། ཁྱད་པར་དུ་ཡང་སྲས་རང་ལ་དམིགས་པའི་རྐྱེན་གོས་དང་། འཚོ་བའི་རྐྱེན་གཞན་ལས་ཆེས་བཟང་བ་འབད་མེད་དུ་འབྱུང་ཞིང་། དཔེར་ན་གསོལ་མར་ལ་དམིགས་པའི་འོ་མ་ཕྲུ་བ་གང་ལ་མར་ཕྲུ་བ་གང་བྱུང་བ་དང་། ལན་ཅིག་བུ་རྫི་ཡེངས་པས་གཡང་ལ་ལྷུང་བ་རླུང་གིས་བཏེགས་པ་ལྟ་བུར་བྱུང་ཡང་ལྷས་བཟུང་བར་ངེས་པ་དང་། བཞེངས་ནུས་ཙམ་ནས། ལྷ་སྐུ་དང་། གླེགས་བམ་དང་། རབ་ཏུ་བྱུང་བའི་ཆ་ལུགས་ཅན་ཁོ་ན་ལ་དགའ་ཞིང་རྩེ་བར་མཛད་པ་དང་། གཞོན་ནུ་རང་གི་གོས་ཆུང་ངུ་འགའ་ཞིག་ཤམ་ཐབས་དང་། ལ་ལ་ཆོས་གོས་ཡིན་ཟེར་བ་དང་། རྩེད་མོའི་གྲོགས་རྣམས་ཆོས་ཉན་དུ་བྱེད་པ་སོགས་ལ་དཔགས་ནས། ཡབ་ཡུམ་གྱིས་རབ་ཏུ་བྱུང་བ་ཉིད་དུ་བསྔོ་བགྲང་མཛད་ཅིང་། འཚོ་བའི་རྐྱེན་དག་ཀྱང་བྱང་ཆུབ་སེམས་དཔའ་ལ་འོས་པ་དག་ཁོ་ནས་འཚོ་བར་མཛད་དོ། ། དེ་ནས་རིམ་གྱིས་རང་ལོ་བདུན་པ་ལ། ཡི་གེ་པའི་སློབ་དཔོན་གྱིས། ཆོས་ཀྱི་མ་མོ་ཀློག་ཐབས་ཀྱི་རིམ་པ་དང་། དཀོན་མཆོག་གསུམ་རྗེས་སུ་དྲན་པ་སོགས་ཆོས་སྤྱོད་ཀྱི་རིམ་པ་ལ་བསླབ་སྦྱངས་མཛད། དེ་ནས་རང་ལོ་བཅུ་པ་ལ། ཉིད་ཀྱི་ཁུ་བོ་དུས་དེ་ཙམ་ནས་ལུགས་ཀྱི་དགེ་བའི་བཤེས་གཉེན་ཇི་སྙེད་པའི་བླ་མར་གྱུར་པ། སྤྱན་སྔ་ཆོས་ཀྱི་རྗེ་ཀུན་དགའ་རྒྱལ་མཚན་པས་མཁན་པོ་དང་། དེའི་ཅུ། གཅུ། སྤྱན་ཕུན་ཚོགས་དཔལ་བཟང་པོ་ཞེས་པའི་མཚན་ཅན་མདོ་སྔགས་ཀྱི་གསུང་རབ་མང་པོ་དང་། རིགས་པའི་གནས་དུ་མ་ལ་རིགས་ཤིང་གྲོལ་བར་གྱུར་པའི་སྤོབས་པ་ཅན་དེས་ལས་བྱེད་པའི་སློབ་དཔོན་མཛད་ནས། དགེ་བསྙེན་ནས་དགེ་ཚུལ་གྱི་བར་དུ་གྲུབ་པར་མཛད། དེ་ནས་གནས་ཀྱི་སློབ་དཔོན་ནི། རྒྱལ་ལྷ་ཁང་དང་། ཆོས་གྲྭ་བདེ་བ་ཅན་གྱི་བཤད་ཉན་པ་ཆེན་པོ་ཕུན་ཚོགས་པས་མཛད་དེ། ཐོག་མར་ཚིག་ལེའུར་བྱས་པ་སུམ་བརྒྱ་པ་རྩ་འགྲེལ་ལ་བསླབ་སྦྱངས་དང་། མངོན་པར་རྟོགས་པའི་རྒྱན་རྩ་འགྲེལ་ལ། རྒྱལ་བ་བློ་གྲོས་སེང་གེས་མཛད་པའི་ཚིག་དོན་དང་། སྤྱི་དོན་གྱི་སྒོ་ནས་བརྩོན་འགྲུས་ཆེ་བར་མཛད། རང་ལོ་བཅུ་གཅིག་བཞེས་པའི་ཚེ། རྗེ་ཐམས་ཅད་མཁྱེན་པ་རོང་ཆེན། མཁར་རྩེ་བས་སྤྱན་དྲངས་ཏེ་ཕེབས། ནཱ་ལེནྟྲའི་དགོན་པ་ཕུལ། བསྟན་པ་རིན་པོ་ཆེ་སྤྱི་དགོས་ཐམས་ཅད་ཉི་མ་ཤར་བ་ལྟ་བུར་གྱུར། དེ་ནས་བཟུང་སྟེ་རང་ལོ་བཅུ་བདུན་བཞེས་ཀྱི་བར་དུ་གནས་ཀྱི་སློབ་དཔོན་དང་བཅས། རྗེ་ཐམས་ཅད་མཁྱེན་པ་དེའི་དྲུང་དུ། མངོན་པར་རྟོགས་པའི་རྒྱན་རྩ་འགྲེལ། མདོ་སྡེའི་རྒྱན། རྒྱུད་བླ་མ། དབུ་མ་རྩ་བ་ཤེས་རབ། བཤེས་པའི་སྤྲིང་ཡི། གཞན་ཡང་ཆོས་ཕྲན་མང་དུ་གསན། རྗེ་ཉིད་ཀྱིས་ཐལ་ཕྲེང་གི་རྩི་བཞག་ཡན་མཛད་ནས། ལུང་ར་ཆེན་མོའི་སྒྲིགས་སུ་ཞུགས་ནས་ལན་འདེབས་པར་མཛད་དོ། ། རང་ལོ་བཅོ་བརྒྱད་པ་ལ་ཁུ་བོ་རྣམ་པ་གཉིས། ཁ་སྐོང་གི་དགེ་སློང་ཉི་ཤུ་དག་དང་བཅས་པ་ལས་བསྙེན་པར་རྫོགས་ཤིང་། རྗེ་ཐམས་ཅད་མཁྱེན་པ་ལས་འདུལ་བ་མེ་ཏོག་ཕྲེང་རྒྱུད་རྫོགས་པར་གསན། དུས་དེར་ཁུ་བོའི་དྲུང་དུ། དགྱེས་པ་རྡོ་རྗེ་མན་ངག་དང་འགྲེལ་པ་ལུགས་གཉིས་ཀྱི་དབང་གསན་ནས། མངོན་རྟོགས་ཡན་ལག་དྲུག་པ། དཀྱིལ་འཁོར་ཆོ་ག་རྣམ་པ་གཉིས། ཀུན་རིག་བུ་ལུགས་དང་བཅས་པའི་གསན་སྦྱོང་དང་། གསུང་ངག་རིན་པོ་ཆེ་ཡན་ལག་རྫོགས། ཨུ་རྒྱན་པའི་བསྙེན་བསྒྲུབ་ཡན་ལག་དྲུག་པ། གསང་འདུས་འཇམ་པའི་རྡོ་རྗེའི་དབང་ཆ་ལག་དང་བཅས་པ། སྒྲུབ་ཐབས་རྒྱ་མཚོའི་རྗེས་གནང་ལུང་དང་བཅས་པ། གཞན་ཡང་ཆོས་སྐྱོང་ཆེ་ཆུང་། རྣམ་རྒྱལ་འཇོམས་སོགས་རྗེས་གནང་ཕྲན་མང་པོ་དང་། གཞན་ཡང་ཁྲིད་ཕྲན་མང་དུ་གསན། རང་གི་ཁུ་བོ་གཉིས་པོའི་དྲུང་དུའང་། ཕར་ཕྱིན་རྩ་འགྲེལ་རྒྱལ་བགྲོས་ཀྱི་སྟེང་ནས་དང་། ཉི་ཁྲི་ལེའུ་བརྒྱད་མ། ས་སྡེ་ལྔ། བཀའ་གདམས་ལམ་རིམ། པུ་ཏོ་བའི་དཔེ་ཆོས་སོགས་གསན་པ་རྒྱ་ཆེ་ཞིང་ཐུགས་རྒྱུད་ལ་སྨིན་པར་མཛད་དོ། ། སྐབས་དེར་སྤྱན་སྔ་རིན་པོ་ཆེ་དབེན་པའི་གནས་སུ་བཞུགས། དེའི་གཅུང་ཕུན་ཚོགས་པ་གླང་རི་ཐང་གི་གདན་སར་ཕེབས་པ་ནས། རང་ལོ་བཅུ་དགུ་པ་ལ་རྒྱལ་ལྷ་ཁང་གི་གདན་སར་ཕེབས་སྤྱན་སྔའི་མཚན་གསོལ། ཐོག་མར་ལྷ་ཁང་གི་གདན་ས་ལོ་ལྔ་དང་། གླང་རི་ཐང་ཉིས་སྦྲགས་ལོ་གསུམ་སྟེ་གདན་ས་ལོ་བརྒྱད་མཛད། དེ་སྐབས་སུ་ཁུ་བོ་གོང་མ་གཉིས་བདེ་བར་གཤེགས་རྗེས། གཅུང་བློ་གྲོས་རྒྱལ་མཚན་དཔལ་བཟང་པོ་ལ་གདན་ས་གོང་འོག་གཏོད་པ་མཛད་ནས། འོད་གསལ་རྩེ་མོར་སྒྲུབ་པ་ལོ་གཉིས་མཛད། སྐབས་དེར་རྒྱ་མ་རིན་པོ་ཆེ་གཞོན་ནུ་འོད་པའི་དྲུང་དུ། སེམས་ཙམ་ལུགས་ཀྱི་ཆོ་གས་བྱང་ཆུབ་སེམས་དཔའ་སྡོམ་པ་ཡང་དག་པར་བླངས། ནཱ་རོའི་ཆོས་དྲུག་དང་། ཕྱག་ཆེན་ལྔ་ལྡན་གསན་ནས་ཐུགས་ཉམས་སུ་བཞེས། བཀའ་གདམས་ཀྱི་བསྟན་རིམ་ཆེན་མོ་དང་། བཀའ་གདམས་ཐོར་བུ་བ་ལ་སོགས་པ་རྒྱ་མའི་ཆོས་སྐྱོང་སོགས་དང་མང་དུ་གསན་ནོ། ། མདོར་ན་སྐྱེས་བུ་དམ་པ་འདི་ནི། སྔོན་བསྐལ་པ་མང་པོར་ཐུགས་ཀྱིས་གཏོང་བ་ལ་མངོན་པར་དགའ་ཞིང་སེར་སྣ་མེད་པ་དང་། གཞན་ལ་ཕྲག་དོག་མེད་ཅིང་སྐྱེ་བོ་མཐའ་དག་ལ་བྱམས་པ་དང་། དགེ་བའི་བཤེས་གཉེན་ཡང་དག་པར་བསྟེན་པ་ལ་སྤྲོ་ཞིང་། རབ་ཏུ་བྱུང་བ་དག་མཐོང་བ་ཙམ་གྱིས་དགྱེས་པ་ནི་སྔོན་གཞོན་ནུར་གྱུར་པའི་དུས་ཉིད་ནས་ཡིན་ལ། ཕྱིས་བསྟན་པ་རིན་པོ་ཆེ་ལ་ཞུགས་ཤིང་། ཐུགས་རྒྱུད་སྦྱོང་བར་མཛད་པའི་ཐོག་མ་ཉིད་ནས་ཀྱང་དུལ་བ་དང་། ཡང་དག་པར་སྡོམ་པ་དང་། ཆོས་སྤྱོད་ཀྱི་རིམ་པ་མཐའ་དག་ལ་ངང་གིས་གཞོལ་བ་དང་། མང་དུ་གསན་པ་ཚོལ་བ་ལ་མངོན་པར་སྤྲོ་བ་དང་། མཁས་གྲུབ་ཀྱི་བཤེས་གཉེན་བསྟེན་པར་འོས་པ་དག་གང་ན་བཞུགས་ཞེས་ཡོངས་སུ་རྟོག་ཅིང་། ཚོལ་བ་ལ་འགྲུས་པར་མཛད་དོ། ། དེ་དག་ལ་འདི་སྐད་ཅེས། ཆེན་པོ་རྣམས་ནི་རིགས་མཐོ་དང་། ། དགེ་ཞིང་གཙང་ལ་འབྱོར་པ་ཆེ། ། ཆོས་ལ་བར་ཆད་མེད་གནས་སུ། ། སྨོན་ལམ་དབང་གི་སྐྱེ་བ་འཛིན། ། དེ་ནས་རི་རབ་ལྟ་བུ་ཡི། ། དགེ་བའི་བཤེས་ལ་བསྙེན་བྱས་ནས། ། ཐེག་གསུམ་པོ་ལ་རིམ་པ་བཞིན། ། ཞུགས་ནས་རྒྱལ་སྲས་ཆེན་པོར་མཚོན། ། དེ་ནས་རང་ལོ་ཉི་ཤུ་རྩ་བདུན་བཞེས་པའི་ཚེ། མཁས་བཙུན་བཟང་པོའི་ཁྲི་ལ་གཡོ་བ་མེད་བཞིན་དུ། རང་གཞན་གྱི་གྲུབ་མཐའ་རྒྱ་མཚོའི་ཕ་རོལ་ཏུ་སོན་ནས། ཁྱབ་བདག་རྡོ་རྗེ་སེམས་དཔའི་ངོ་བོར་བཞུགས་པ། རྗེ་བཙུན་ཀུན་དགའ་བཟང་པོའི་ཞལ་སྔ་ནས་ཀྱི་རྣམ་དཀར་གྱི་ཚིགས་སྔོན་ཉིད་ནས་ཡང་དང་ཡང་དུ་གསན་ཞིང་། དགོངས་པའི་དབང་གིས་སྐྱེས་བུ་སྐོམ་པ་རབ་ཏུ་བསིལ་བའི་ཆུ་དྭངས་པ་ལ་སྙོག་པ་ལྟར། ལམ་ཕྲང་གི་དཀའ་ཚེགས་ཉེས་དམིགས་ཕྱི་བཤོལ་བ་མང་པོ་དག་གི་དབང་དུ་མ་ཐལ་བར། དཔལ་ཨེ་ཝཾ་ཆོས་ལྡན་གྱི་དགོན་གནས་སུ་བར་ཆད་མེད་པར་ཕེབས་ནས། རྗེ་རིན་པོ་ཆེ་དེ་ཉིད་ཀྱི་ཞབས་ཀྱི་རྡུལ་ཕྲན་ཡང་དག་པར་བླངས་ནས་ལོ་གསུམ་གྱི་བར་དུ་བསྟེན་པར་མཛད་དོ། ། སྐབས་སུ་ཐོག་མར་དབུ་མ་ལུགས་ཀྱི་སེམས་བསྐྱེད་ཀྱི་ཆོ་ག་དང་། དགེས་པ་རྡོ་རྗེ་འགྲེལ་པ་ལུགས་ཀྱི་དབང་གི་ཆོ་གས་སྡོམ་པ་གོང་མ་གཉིས་ཡང་དག་པར་ལེན་པར་མཛད། དེ་ནས་རིམ་གྱིས་རྒྱུད་སྡེ་བཞི་དང་འབྲེལ་བའི་དབང་བསྐུར་ཉི་ཤུ་རྩ་ལྔ་ཙམ་དང་། ཟབ་ཆོས་ཀྱི་རྗེས་གནང་རབ་ཏུ་མང་པོ་དང་། གསུང་ངག་རིན་པོ་ཆེ་གཞུང་བཤད་ཀྱི་བར་རྒྱས་པར་གསན་ཞིང་། དེ་སྐབས་ཀྱི་རྒྱབ་ཆོས་སུ་སྒོམ་རིམ་ཐོག་མཐའ་བར་གསུམ། སྡོམ་པ་ཉི་ཤུ་པ་རྩ་འགྲེལ། སྔགས་ཀྱི་དམ་ཚིག་དང་སྡོམ་པའི་ཚོགས་ཀྱི་རྣམ་པར་བཤད་པ་འཕྲོས་དོན་མང་པོ་དང་བཅས་པ་གསན། སྐབས་དེར་ཁོ་ཚོར་བྱང་ཆུབ་སེམས་དཔའ་ལ་སོགས་པའི་དྲུང་དུ་འདུལ་བ་ལུང་དང་། རྒྱུད་འབུམ་ལ་སོགས་པའི་ལུང་མང་དུ་གསན། ལོ་གསུམ་པ་ལ་ཕྱིར་ཕེབས་པའི་ཚེ། རྗེ་ཉིད་ཀྱིས་ཡུན་རིང་པོར་བྱིན་གྱིས་བརླབས་ཤིང་བཅངས་པའི་སྣམ་སྦྱར། རྡོ་རྗེ་དྲིལ་བུ། རྒྱུད་ཀྱི་གླེགས་བམ་རྣམ་གཙོ་བོར་སྨོས་པའི་འབུལ་གནང་མང་པོ་དང་། ཁྲི་མཐོན་པོ་ལ་བཞུགས་སུ་གསོལ་ནས། དབུས་ཕྱོགས་སུ་བསྟན་པ་སྤྱི་དགོས་ཀྱི་ཁུར་ཁྱེར་ཤིག་པའི་རྟེན་འབྲེལ་དང་རབ་ཏུ་གནས་པ་མཛད། དུས་དེར་སླད་མའང་ཞབས་དྲུང་དུ་ཕེབས་པའི་དམ་བཅའ་ཕུལ་ནས། དེ་བཞིན་གྱི་རྟེན་འབྲེལ་འགྲིག་པའི་སྨོན་ལམ་མང་པོ་གནང་། དེ་ནས་རིམ་གྱིས་ཕེབས་པའི་ལམ་དུ། རོང་རི་ལུང་ཕུག་གི་བླ་མ་ལ་རྣལ་འབྱོར་རྒྱུད་དང་འབྲེལ་བའི་དབང་བསྐུར་རྣམ་གྲངས་ཁ་ཅིག་གསན་པ་སོགས་མཛད་ནས། ཡང་འོད་གསལ་རྩེ་མོའི་དབེན་གནས་སུ་སྐུ་མཚམས་དམ་པོ་ཟླ་བ་བཅོ་བརྒྱད་དུ་བསྡམས་ནས། སྒྲུབ་པ་རྩེ་གཅིག་པ་ལ་གཞོལ་བ་མཛད། དེ་སྐབས་ནས་སློབ་མའི་ཚོགས་ཅི་རིགས་པ་ལ་དབང་དང་། མངོན་དཀྱིལ་གྱི་མཛུབ་ཁྲིད་དང་། རྒྱུད་འབུམ་ལ་སོགས་པའི་ལུང་མང་རབ་མཛད་ཅིང་། གཙོ་བོར་ནི་བདེ་དགྱེས་དང་འབྲེལ་བའི་ཐུན་བཞིའི་རྣལ་འབྱོར། ཆོས་སྤྱོད་རབ་གསལ་ནས་འབྱུང་བའི་རིམ་པ་རྣམས་ལ། རང་གི་ཁུ་བོ་གོང་མ་དག་གི་ཕྱག་བཞེས་ཇི་ལྟ་བ་བཞིན་མི་གཡེལ་བར་མཛད་དོ། ། དེ་ནས་རང་ལོ་སོ་གཉིས་པ་ཕག་ལོའི་ཧོར་ཟླ་དང་པོ་ལ། ཕྱག་ཕྱི་བ་གཞུང་མ་ལ་རྒྱུས་མེད་དུ་ཁམས་པའི་དགེ་བཤེས་བཞི་ཙམ་ཕྱག་ཕྱིར་ཁྲིད་ནས་ཤུལ་བདེ་བར་ཨེ་ཝཾ་དུ་ཕེབས། གསུང་ངག་རིན་པོ་ཆེ་རྒྱས་པ། སྔོན་མ་གསན་པའི་ཆ་ལག་ཕྲན་དང་། གཞན་ཡང་ཟབ་མོའི་ཆོས་མང་དག་དང་། སྒྲོ་འདོགས་གཅོད་རྒྱུ་འགའ་ཞིག་ཞུས་ལན་གྱི་ཚུལ་དུ་གཏན་ལ་ཕབ་པ་ཡིན་གསུངས། ཕག་ལོའི་ཧོར་ཟླ་བདུན་པ་དེ་སྤྱན་སྔ་བློ་གྲོས་རྒྱལ་མཚན་པ་ཨེ་ཝཾ་དུ་ཕེབས་པ་དེ་བྱུང་། ལོ་རྟིང་མ་བྱི་ལོ་ཧོར་ཟླ་བཞི་པ་ལ་རྗེ་རྡོ་རྗེ་འཆང་འོག་མིན་དུ་གཤེགས། ཆོས་རྗེ་མུས་པ་གདན་སར་ཕེབས་པ་ལ་ཆོས་འབྲེལ་མཛད་ནས་གསུང་ཆོས་ཐོག་ཙམ་གསན་ཕྱིར་གླང་ཐང་དུ་གཟིམས་སྤྱིལ་དུ་ཕེབས་ནས། ཐུགས་དམ་གྱི་རིམ་པ་ལམ་གཡོས་བཞིན་དུ། སློབ་མའི་ཚོགས་ལ་ཉན་བཤད་ཀྱི་རིམ་པ་མང་དུ་མཛད། དེ་ནས་རང་ལོ་སུམ་ཅུ་སོ་བདུན་པ་ལ་སྐུ་མཆེད་གཉིས་། དཔོན་སློབ་མང་པོ་དག་དང་བཅས་ཏེ། སེམས་དཔའ་ཆེན་པོ་དཀོན་མཆོག་རྒྱལ་མཚན་པའི་རྣམ་པར་ཐར་པས་ཐུགས་རབ་ཏུ་ཕྲོགས་ཤིང་། མངོན་པར་དད་ནས་མུས་བདེ་བ་ཅན་དུ་ཕེབས། སྔོན་གསན་པ་དང་ཐུགས་ཉམས་སུ་བཞེས་པའི་ཆོས་རྣམས་ལ་ནན་ཆགས་དང་། ཕྱག་ཏུ་བླང་བའི་རིམ་པ་དང་། རྗེ་གོང་མ་རྣམས་ཀྱིས་གདུལ་བྱ་སྨིན་གྲོལ་མཛད་པའི་ཕྱག་ལེན་གྱི་རིམ་པ་ལ་སྒྲོ་འདོགས་བཅད། གནས་དེར་བདག་ཆེན་ཆུ་མིག་པའི་དྲུང་དུ་བསྒྲུབ་ཐབས་བརྒྱ་རྩ་དང་། བཀའ་འབུམ་དག་གི་ལུང་སོགས་མང་དུ་གསན། ལོ་གཉིས་སུ་གདན་ཆགས་ཏེ་བར་ཆད་མི་མངའ་བར་དབུས་སུ་ཕེབས་ནས་དགོངས་པ་དང་མཐུན་པའི་དབེན་གནས་སོ་སོ་བ་མང་པོར་བཤད་བསྒྲུབ་སྤེལ་བ་མཛད་དོ། །

ཡང་གཙང་ནས་ལན་ཐོག་མ་དེ་ཕྱིར་ཕེབས་པའི་སྐབས་ཤིག་ཏུ། གོང་མས་པཎ་ཆེན་ནགས་ཀྱི་རིན་ཆེན་སྤྱན་དྲངས་པ་ལ་མཇལ་དུ་ཕེབས། བདེ་མཆོག་བཅུ་གསུམ་མ་ཞིག་གི་དབང་དང་། སྦྱོར་བ་ཡན་ལག་དྲུག་པ་གསན། སྐབས་དེར་མཁན་ཆེན་གཞོན་ནུ་དཔལ་བ་ལ་ལམ་འབྲས་དཔེ་མཛོད་མ་དང་། འདུལ་བ་རྒྱ་ཆེར་འགྲེལ་གྱི་ལུང་གསན། ཡང་གཙང་ནས་ལན་གཉིས་པ་ཕྱིར་ཕེབས་པའི་སྐབས་དེར། རུ་མཚམས་ནས། སྟག་ལུང་ཀ་བཞི་པར་གྲགས་པ་དེ་གླང་རི་ཐང་དུ་སྤྱན་དྲངས། བླ་མ་དེ་ནི་སྔོན་ནེའུ་ཐོག་དང་། བདེ་བ་ཅན། སྐྱོར་ལུང་སོགས་སུ་ཀ་ཆེན་བཞི་ལ་སྦྱངས་པ་མཐར་ཕྱིན། ཨེ་ཝཾ་ཆོས་ལྡན་དགོན་པ་འདེབས་པའི་ཐོག་མ་ཉིད་ནས་ཆོས་མང་དུ་གསན། ཞ་ལུའི་བླ་མ་སོ་སོ་ལ་བུ་ལུགས་ཀྱི་ཆོས་སྐོར་མཐའ་དག་གསན། རུ་མཚོ་ཁའི་སྐུ་ཞང་ཆོས་རྗེ་དང་། ཤངས་པ་ཀུན་མཁྱེན་སོགས་ལས་དབང་བསྐུར་མང་པོ་གསན་པ་དང་། དུས་ཀྱི་འཁོར་ལོའི་རྒྱུད་རྩ་འགྲེལ་ལ་སྦྱངས་པ་ཕུལ་དུ་ཕྱིན་པ་ཞིག་ཡིན། བླ་མ་དེས་བུ་ལུགས་དང་། རྗེ་བླ་མ་དམ་པའི་སྒྲུབ་དཀྱིལ་སོ་སའི་སྟེང་ནས། དུས་ཀྱི་འཁོར་ལོའི་དབང་ལན་གཉིས་སུ་མཛད་པ་དེ་གསན། བླ་མ་འདིས་རྗེ་རྡོ་རྗེ་འཆང་ལ་དུས་ཀྱི་འཁོར་ལོའི་རྡུལ་ཚོན་གྱི་དབང་རྫོགས་པ་མཁན་ཆེན་ཕྱོགས་ལས་པའི་སྒྲུབ་དཀྱིལ་དང་། རྗེ་བླ་མ་དམ་པའི་ལུགས་གཉིས་ཀ་གསན་པར་འདུ། བླ་མ་དེས་གླང་ཐང་གཞལ་ཡས་ཁང་དུ། བསྡུས་པའི་རྒྱུད་ཐུགས་ཀྱི་ཐོག་ནས་དང་། འགྲེལ་ཆེན་ལ་བུ་ལུགས་ཀྱི་མཆན་དང་ས་བཅད། མདོར་བསྡུས་དང་པོའི་རྣལ་བཤད་ཆོས་འབྱུང་དང་བཅས་པ། ཆོས་ཚན་རྣམས་ཆ་ཚང་བར། ཆོས་རྗེ་སྐུ་མཆེད་ཀྱིས་ཐོག་དྲངས། དགེ་བའི་བཤེས་གཉེན་ལྔ་བཅུ་ཙམ་ལ་རྒྱས་པ་དང་། རྗེ་བླ་མ་དམ་པས་མཛད་པའི་ཊཱིཀ་ཆེན་གྱི་ལུང་རྣམས་གསུངས་པ་གསན། གསང་འདུས་རྒྱུད་དང་། སྒྲོན་གསལ་གྱི་རྣམ་བཤད་མཐའ་དྲུག་རབ་གསལ་ཞེས་པ་སོགས། ཁོང་པ་ལ་མངའ་བའི་གསང་འདུས་ཀྱི་བཤད་པ་མང་རབ་གསན། དབང་རྡོ་རྗེ་ཕྲེང་བ་ཀྲི་ཡས་མུཙྪའི་ལུགས་སུ་མཛད་པ། ས་བཟང་འཕགས་པའི་གཞུང་བཞིན་གསན། ཉི་མ་སྦས་པའི་ལུགས་ཀྱི་སྒྲོལ་མ་ཉེར་གཅིག་གི་དབང་ཉི་ཤུ་རྩ་གཅིག་ཚང་བ་དང་། རྡོག་ལུགས་དཀྱིལ་འཁོར་བདུན། འཁོར་ལོ་སྡོམ་ཆེན་དང་། སྦྱོང་རྒྱུད་བཅུ་གཉིས། ལྭ་བ་པ་དང་། མཻ་ཏྲི་པའི་བཅུ་གསུམ་མ་སོགས་མང་དུ་གསན། གཞན་ཡང་བདག་ཆེན་བློ་གྲོས་པའི་དྲུང་དུ། བསམ་མི་ཁྱབ་དང་། ཕྱག་ཆེན་ཡི་གེ་མེད་པ་སོགས་ལམ་སྐོར་རྣམས་གསན་ཞིང་། ཨེ་ཝཾ་གྱི་གདན་ས་གསུམ་པ་འཇམ་དབྱངས་ཤེས་རབ་རྒྱ་མཚོའི་དྲུང་དུ། གཙོ་བོར་ནི་དགྱེས་པ་རྡོ་རྗེའི་རྒྱུད་གསུམ་པོ་མཐའ་ཆོད་པར་གསན། བདག་པོ་མཐུ་སྟོབས་དབང་ཕྱུག་གླང་ཐང་དུ་སྤྱན་དྲངས། ཆོས་སྐྱོང་ཆེ་ཆུང་གི་རྗེས་གནང་། སྒྲུབ་སྐོར་རྒྱས་པ་དུར་ཁྲོད་བདག་པོ། བདུད་རྒྱལ། དཀར་མོ་ཉི་ཟླ། ས་ཕུར་གྱི་ཆོས་སྐོར་རྣམས་གསན་ཏེ། རྒྱས་པར་ནི་གསན་ཡིག་ཉིད་དུ་བལྟ་བར་བྱའོ། ། དེ་དག་ནི་མངོན་པར་མཐོ་བའི་གོ་འཕང་བརྙེས་ནས་ངེས་པར་ལེགས་པའི་ཆོས་ལ་བསླབ་སྦྱངས་ཇི་ལྟར་མཛད་པའི་ཚུལ་གྱིས་ཡེ་ཤེས་བརྙེས་པའི་ཚུལ་མདོ་ཙམ་དུ་བརྗོད་ཟིན་ནས། གསུམ་པ་རང་རྒྱུད་སྨིན་ཅིང་གྲོལ་ནས་བསྟན་པ་དང་སེམས་ཅན་གྱི་དོན་ལ་བགྱི་བ་ཇི་ལྟར་མཛད་པའི་ཚུལ། སློབ་མའི་ཚོགས་ལ་ཆོས་ཀྱི་གསུང་ཚུལ་བརྗོད་ནས། ཞར་ལ་རླབས་པོ་ཆེའི་བགྱི་བ་ཇི་ལྟར་མཛད་པ། བརྒྱུད་པ་འཛིན་པའི་བུ་སློབ་ཇི་ལྟར་བྱུང་ཚུལ་བརྗོད་ནས་མཐར་ཕྱིན་པའི་མཛད་པ་ངོ་མཚར་ཅན་ཁ་ཅིག་མདོ་ཙམ་དུ་སྨོས་པའོ། །

དང་པོ་ནི། སྐྱེས་བུ་དམ་པ་འདིས་ཆོས་གསུངས་པའི་ཐོག་མ་ནི། ཆོས་གྲྭ་གོང་འོག་གཉིས་སུ་བཤད་སྟོན་དང་རྣམ་གཞག་རྒྱ་ཆེན་པོ་མཛད་པའི་སྟེང་དུ། རྒྱལ་ལྷ་ཁང་གི་དབྱར་དགུན་གྱི་ཆོས་དུས་གཉིས། དཔྱིད་ཀ་བྲ་པོ་སྒང་སོགས་སུ་ཆོས་གཞི་བཏེག་པ་དང་གསུམ་པོ་ལ། མངོན་རྟོགས་རྒྱན་རྩ་འགྲེལ། རྒྱལ་བའི་བགྲོས་ཀྱི་སྟེང་ནས་ཡོངས་སུ་རྫོགས་པ་ཚར་རེ་སོང་ངོ་ཤེས་པ་ལོ་གྲངས་བདུན་བརྒྱད་དང་། གླང་ཐང་དུ་ཆོས་དུས་གཉིས་པ་ལ། ཕར་ཕྱིན་མཁྱེན་གསུམ་ཙམ་རེ་དང་། སྐྱེས་རབས། དཔེ་ཆོས། བློ་སྦྱོང་རྣམས་གསུང་པ་ལོ་བཞི་ཙམ་དང་། དགོན་ཡན་ཕྱིན་གྱི་སྒྲུབ་མཆོད་ཀྱི་གྲལ་དབུ། ཐེག་ཆེན་ཆོས་ཀྱི་རྒྱལ་པོའི་ཕྱག་ལེན་ཇི་ལྟ་བ་བཞིན་དུ་ལོ་གྲངས་དུ་མར་མཛད། སྐབས་དེར་གླང་ཐང་དུ་སྤྱན་སྔ་རིན་པོ་ཆེ་གོང་མ་བདེ་བར་གཤེགས་པའི་ནང་རྟེན་རྗེ་བཙུན་བྱམས་པའི་གསེར་སྐུ་རྒྱབ་མཐོ་བཅུ་གསུམ་པ། གཙུག་ལག་ཁང་ཀ་ཆེན་བཞི་ཏོག་དང་བཅས་པ་རྒྱས་པར་བསྒྲུབས། རབ་ཏུ་གནས་པ་ཆོས་རྗེ་བཀྲ་ཤིས་རྣམ་རྒྱལ་གྱིས་མཛད། ལྷའི་མེ་ཏོག་གི་ཆར་ཞག་གྲངས་མང་པོར་ཕེབས། མར་གྱི་མེ་ཏོག་བཀྲམ་པའི་ཤིང་སྐམ་པོ་རླན་དང་བྲལ་བ་ལ། ཡལ་ག་རློན་པ་ཁྲུ་གང་ཙམ་གཉིས་འཁྲུངས། གཟིམས་སྤྱིལ་དུ་ཞུགས་དུས་ལམ་འབྲས་བརྒྱུད་པའི་གསེར་སྐུ་ཉི་ཤུ་རྩ་ལྔ་ཙམ་དང་། བྲིས་སྐུ་གྲངས་ལས་འདས་པ་དང་། རྗེ་བཙུན་གོང་མ་མཐའ་དག་གི་བཀའ་འབུམ་སོགས་གསུང་རབ་དཔག་ཏུ་མེད་པ་བཞེངས། རབ་ཏུ་གནས་པ་དང་རྣམ་གཞག་རྒྱ་ཆེན་པོ་ཡང་ཡང་མཛད། དགོན་གོང་འོག་གཉིས་ཀྱི་གདན་ས་གཏད་རྗེས་སུ། སྤྱིར་ཆོས་གསན་པ་རྒྱ་ཆེ་མོད། འཕན་ཡུལ་དང་། དབུ་རུ་སྟོད་སྨད་ཀྱི་གནས་སོ་སོ་བ་མང་པོ་རྣམས་སུ་དབང་བསྐུར། རྗེས་གནང་། ཁྲིད་བཀའ་ཆེ་ཆུང་སོ་སོ་བ། མདོ་སྔགས་ཀྱི་བཀའ་དང་བསྟན་བཅོས་མང་པོའི་ལུང་། བླ་མ་གོང་མའི་བཀའ་འབུམ་སོ་སོའི་ལུང་བཤད་རྣམས་རྒྱ་ཆེར་མཛད་པས། མངའ་རིས་དང་དབུས་གཙང་ཁམས་གསུམ་གྱི་སློབ་མའི་ཚོགས་རབ་ཏུ་མང་པོ་དག་རྗེས་སུ་བཟུང་ཞིང་། ཕན་ཐོགས་པ་ཟབ་ཅིང་རྒྱ་ཆེ་བས་བསྟན་པའི་གསལ་བྱེད་རབ་ཏུ་མང་པོ་དང་། མི་ཆེ་དགུ་ཀུན་གྱི་བླ་ན་རབ་ཏུ་གནས་པར་གྱུར་ཏོ། ། དེ་ནས་རང་ལོ་བཞི་བཅུ་ཞེ་གསུམ་པ་མེ་མོ་ཕག་གི་ལོ་ལ། སྔོན་རྗེ་ཐམས་ཅད་མཁྱེན་པ་ཉིད་ཀྱིས་ལུང་བསྟན་པ་བཞིན། ཤྲཱི་ནཱ་ལེནྟྲའི་ཁྲི་ཐོག་ཏུ་སྤྱན་དྲངས་ཏེ་ཕེབས་སོ། ། གདན་ས་དེར་ལོ་དྲུག་བཞུགས་པའི་ཆོས་དུས་གཉིས་པོ་ལ། སྔ་ཆོས་དང་ཕྱི་ཆོས་གཉིས་ཀ་རྒྱན་རྩ་འགྲེལ། རྣམ་བཤད་ཚིག་དོན་རབ་ཏུ་གསལ་བའི་སྤྱི་དོན་དང་གཞུང་དོན་མཐའ་དག་ཐུགས་ལ་ཆུབ་པར་མཛད་ནས་ཚར་རེ་གསུངས། གསུང་ངག་རིན་པོ་ཆེ་ཡོངས་སུ་རྫོགས་པ། གསན་མཁན་མང་དུས་སྟོང་ཟིན་དང་། ཉུང་དུས་སུའང་དྲུག་བརྒྱ་ཡན་ལ་ཚར་རེ་མ་ཆག་པ་གསུངས་ཤིང་། ཉུང་ཤོས་ལ་དགོས་པའི་དབང་གིས་རེས་འགའ་ཚར་གཉིས་གསུམ་རེ་གསུང་བའང་མཛད། དེ་དག་གི་བར་མཚམས་སུ་དབང་བཀའ་དང་རྗེས་གནང་། བཤད་བཀའ་དང་བཤད་ལུང་། རབ་བྱུང་བསྙེན་རྫོགས་སོགས་རྒྱུན་མི་ཆད་དུ་མཛད་པས། མདོར་ན་གདན་སར་ཇི་སྙེད་བཞུགས་པའི་རིང་ལ་སྐུ་མཚམས་དམ་པར་བསྡམས་པ་སོགས་སོས་དལ་གྱི་བགྱི་བ་གང་ཡང་མ་མཛད་དོ། ། དེ་སྐབས་སུ་དངུལ་གདུང་རིན་པོ་ཆེ་སྔར་བཞུགས་པ་དེ་ལ་བཟོ་བཅོས་སུ་མཛད་དེ། རྒྱུ་དང་བཀོད་པ་ཕུན་སུམ་ཚོགས་པར་བསྒྲུབས་པ་དང་། ཉག་བྲེ་ཤེས་རབ་དཔལ་གྱིས་བཞེངས་པའི་བཀའ་འགྱུར་དགོན་པར་འབུལ་བའི་ཞལ་ཏ་དང་གནང་སྦྱིན་མཛད་ནས་སྤྱན་དྲངས་པ་དང་། ཟང་ཟིང་གི་ལོངས་སྤྱོད་ཆར་བཞིན་དུ་བབས་པ་རྣམས། སྤྱིར་བླ་མ་དང་དཀོན་མཆོག་གི་མཆོད་པ། ཆོས་འབྲེལ་ཞུས་པ་རྣམས་ལ་ཟླ་དུས་ཀྱི་མཆོད་འབུལ། བསྟན་པའི་གསལ་བྱེད་དུ་གྱུར་པའི་འཆད་ཉན་པ་རྣམས་ལ་གནང་སྦྱིན། བློ་གསལ་བའི་དོན་གཉེར་བ་རྣམས་ལ་བསྔོ་བ་གྲངས་དུ་མ་ཕྱག་ལེན་མཛད་ཅིང་། ཁྱད་པར་དུ་བཅུ་བཞིའི་དུས་ཆེན་སྔར་སྲོལ་ལས་རྒྱ་དཔངས་བསྟོད་པ་དང་བདེ་དགྱེས་གསང་གསུམ་གྱི་དཀྱིལ་འཁོར་བཞེངས་ནས། གསང་སྔགས་མཛིན་པ་བརྒྱ་ལྷག་ཙམ་གྱིས་བསྒྲུབ་མཆོད། ཞག་སྦྲེལ་དུ་མཛད་པ་སོགས་ཀྱི་སྲོལ་ཚུགས་པར་མཛད་དོ། ། གདན་ས་དེར་གདན་ཆགས་རིང་ལ་དུས་བདེ་ཞིང་། འཁྲུག་པ་མེད། གྲྭ་རྒྱུད་དང་ལོངས་སྤྱོད་ཀྱི་ཚོགས་རྒྱས་ཤིང་། དམ་པའི་ཆོས་འཕེལ་བར་མཛད། འབྲུག་གི་ལོ་ལ་ཆོས་རྗེ་གུང་རུ་བའི་ཕྱག་ཏུ་གདན་ས་གཏད། གཟིམས་ཁང་ན་སྔར་མེད་ཀྱི་ཐབ་ཆས་དང་གདན་ཆ་སོགས། གདན་ས་ན་རིམ་གྱི་རྒྱུན་ལ་ཕན་པའི་དགོངས་པ་མཛད། དེ་ནས་ཀྱང་ལོ་ལྔའི་བར་དུ་བཤད་སྒྲུབ་སྤེལ་མར་མཛད་དེ། མདོར་ན་གསུང་ངག་རིན་པོ་ཆེ་རྐྱང་པའང་ཚར་ཉི་ཤུ་རྩ་གསུམ་ཙམ་གསུངས་པར་གྲགས་སོ། །

གཉིས་པ་རྒྱུད་འཛིན་གྱི་སློབ་མ་ཇི་ལྟར་བྱུང་བ་ནི། གོང་དུ་ཇི་སྐད་སྨོས་པ་དེ་ལྟར་ཆོས་ཀྱི་རྣམ་གྲངས་གསུངས་པ་རྣམས་ཉན་ནས་རང་གི་རྒྱུད་སྨིན་པར་བྱས་པའི་སློབ་མ་འཇིག་རྟེན་ཕལ་པ་གྲངས་ལས་འདས་པ་རྣམས་ལྟ་ཅི་སྨོས། རྒྱལ་བའི་བསྟན་པ་ལ་ལེགས་པར་རབ་ཏུ་བྱུང་ནས། ལྟ་བས་བཀར་བཏགས་པ་བཞི་དང་། སྤྱོད་པས་བཀར་བཏགས་པས་རྒྱུད་ཡོངས་སུ་སྨིན་པར་བྱས་པའི་སློབ་མ་ནི་འབུམ་ཕྲག་གི་གྲངས་ལས་ཀྱང་བརྒལ་བར་མངོན་ཏེ། ཐོག་མ་རྒྱལ་ལྷ་ཁང་གི་མཁན་པོར་ཕེབས་པ་ནས་བཟུང་། དགོངས་པ་ཡོངས་སུ་རྫོགས་པ་དེ་སྲིད་ཀྱི་བར་ལ་བསྒྲུབ་བྱ་གཞན་ད། དགེ་བསྙེན་དང་། བསྙེན་གནས་དང་། རབ་ཏུ་བྱུང་བ་དང་། དགེ་ཚུལ་དང་། བསྙེན་པར་རྫོགས་པ་དང་། སེམས་བསྐྱེད་ཀྱི་ཆོ་གའི་སྲོལ་གཉིས་ལ་བརྟེན་ནས། བྱང་ཆུབ་ཀྱི་མཆོག་ཏུ་སེམས་བསྐྱེད་པ་དང་། མདོ་རྒྱུད་བསྟན་བཅོས་བླ་མ་སོ་སོའི་གསུང་འབུམ་གྱི་ལུང་ཙམ་ཉན་པ་ནི་བགྲངས་པ་ལས་འདས་ཤིང་། དེ་དག་གིས་ཀྱང་རང་རང་སོ་སོའི་གནས་སུ་བློ་ནུས་དང་འཚམས་པར་སྡོམ་རྒྱུད་དང་ལུང་རྒྱུན་འཛིན་པ་ནི་མངོན་སུམ་དང་ལྐོག་ཏུ་གྱུར་པར་ཤིན་ཏུ་མང་པོ་དག་ཡོད་པར་ངེས་ཤིང་། རྒྱུ་དུས་ཀྱི་དབང་གི་ཚོགས་ཡོངས་སུ་སྨིན་པར་གྱུར་ནས། ཁྲིད་ཕྲན་སོ་སོ་བདག་གི་བརྒྱུད་པ་འཛིན་པ་ལྟ་ཅི་སྨོས་གསུང་ངག་རིན་པོ་ཆེ་ཚར་དེ་ཙམ་ཞིག་གསུངས་པ་ལའང་། སློབ་མའི་གྲངས་ནི་ཕལ་ཆེར་བརྒྱ་ཙམ་ལས་ལྷག་པར་ངེས་པ་ལ་གསུངས་ཤིང་། ཉན་པ་པོ་དེ་དག་གིས། བོད་དང་བོད་ཆེན་གྱི་ཡུལ་ཁམས་སོ་སོ་བ་རྣམས་སུ། མ་མཐའ་ཐུན་བཞི་ཚུན་ཆད་ཀྱི་རྣལ་འབྱོར་ལ་བརྩོན་པར་བྱེད་ཅིང་། རང་རང་གི་བློ་ནུས་དང་ཕན་སེམས་དང་འཚམས་པར། སློབ་མ་དང་ཉིང་སློབ་ཏུ་གྱུར་པ་དག་ལ་བརྒྱུད་པ་འཛིན་དུ་འཇུག་པར་ངེས་པས་སོ། ། དཔེར་ན་དབུས་གཙང་གི་དགོན་ཕྲན་སོ་སོ་བའི་བླ་མ་དང་། བཤད་ཉན་པ་དང་། དཔོན་པོ་དང་། ཡིད་རབ་ཏུ་གཞུངས་པ་གཞན་ཡང་མང་པོ་དག་ལྟ་ཅི་སྨོས། ཤྲཱི་ནཱ་ལེནྟྲ་རྐྱང་པའི་ཉན་བཤད་པ་དུས་དེར་གསུང་ངག་གསན་པ་རྣམས་ཀྱིས་དེང་སང་ཡང་གསུང་ངག་གི་བརྒྱུད་པ་བཟུང་ཞིང་། ཟླ་དུས་ཀྱི་མཆོད་པ་འབུལ་བར་མངོན་སུམ་གྱིས་གྲུབ་པ་བཞིན་ནོ། ། དེ་ནས་མཐར་ཕྱིན་པའི་དུས་ཀྱི་མཛད་པ་ལ། ངོ་མཚར་ཅན་དངོས་དང་། རྗེས་ཀྱི་མཛད་པ་རྣམས་ཇི་ལྟར་གྲུབ་པའོ། ། དང་པོ་ནི། སླར་ཡང་ཆོས་རྗེ་གུང་རུ་གཤེགས་རྗེས་སུ། ཤྲཱི་ནཱ་ལེནྟྲའི་གཙུག་ལག་ཁང་གི་ཁྱམས་ཆེན་པོར་གསུང་ངག་རིན་པོ་ཆེ་ཡོངས་སུ་རྫོགས་པར་གསུངས་པ་གྲུབ་པའི་ཉིན། མཆོད་གཏོར་རྒྱ་ཆེན་པོ་བཤམས། ཚོགས་པ་ལ་དགའ་སྟོན་དང་རྣམ་གཞག་མཛད། མེ་ཏོག་གི་ཆར་ཆེན་པོ་བབས། བཀའ་ཞལ་མཛད་པ་ལ། རང་རེ་ཆོས་རྒྱ་ཆེར་འཆད་པ་ད་རེས་ཡན་ཆོད་ཙམ་ཡིན། རྗེ་བཙུན་ས་སྐྱ་པའི་བསྟན་པ་ནི་ཨེ་ཝཾ་དང་འདི་གཉིས་སུ་དར་བ་དང་གནས་པ་འདི་ཅིས་ཀྱང་གལ་ཆེ་བས། མཚན་ཉིད་ཐེག་པའི་རྣམ་གཞག་རྗེ་ཐམས་ཅད་མཁྱེན་པའི་གསུང་བགྲོས་བཞིན་དུ། གཞན་ཕྱོགས་ཀྱི་གྲུབ་མཐའ་དང་མ་བསྲེས་པའི་འཆད་ཉན་མཛད་དགོས། སྤྱིར་སྔགས་དང་། ཁྱད་པར་གསུང་ངག་རིན་པོ་ཆེ། རྗེ་རྡོ་རྗེ་འཆང་གི་གསུང་བགྲོས་བཞིན་དུ་བཤད་ཉན་མཛད་ན། བསྟན་པ་སྤྱི་སྒོས་ལ་ཕན་ཞིང་། བྱིན་རླབས་ཆེ་ཞེས་གསུང་པ་མཛད་ནས། དགུན་སྟོད་བྲག་དཀར་མོའི་གནས་ཉི་མ་དྲོ་ཞིང་ཆུ་འཇམ་པར་དགོངས་པ་ལ། གྲོག་མཁར་བས་སྤྱན་དྲངས། གཙོ་བོར་ནི་གལ་ཆེ་བ་རེ་རེ་ཙམ་མ་གཏོགས་སྐུ་མཚམས་དམ་པོར་བསྡམས། ཧོར་ཟླ་བཅུ་གཉིས་པ་དེའི་ཡར་ངོ་ལ་སྐུ་ཁམས་ཅུང་ཞིག་སྙེལ་ནས་ཞག་གསུམ་སོང་བ་ལ། རྐོང་པོ་འཚོ་བྱེད་པས་ཕྱག་ཕྱི་བྱས་ཏེ་ཐོག་ཏུ་བྱོན། ཕྱོགས་བཅུར་གཟིགས་པ་ན། ནམ་མཁའ་ལ་སྤྲིན་དང་། དུ་བ་དང་། ཉི་ཟླ་དང་གློག་ལ་སོགས་པ་མང་པོར་སྣང་བ་འདི། ལམ་གྱི་རྟགས་ཡིན་ནམ། ནམ་མཁའ་རང་ལ་ཡོད་པ་ཡིན་ནམ་གསུང་། ལམ་རྟགས་དེ་ཅི་ལས་འོང་བ་ཡིན། ཞུས་པས། རླུང་སེམས་དབུ་མར་ཚུད་པ་ལས་འབྱུང་གསུང་། དེའི་རྗེས་ལ་ཅི་ཡོང་ཞུས་པས། མི་འགྱུར་བའི་བདེ་བ་འབྱུང་གསུང་། གཟིམས་མལ་དུ་ཕེབས་ནས་དབོན་པོ་རྒྱལ་དོན་གྱིས་ན་བཟའ་ཞུས་པའི་ཚེ། བླ་མ་སོ་སོའི་ན་བཟའ་རྙིང་པ་བྱིན་རླབས་ཀྱི་རྟེན་དུ་གནང་བ་རྣམས། སོ་སོར་ངོས་བཟུང་ནས་དེ་བསོད་ནམས་འཕེལ་བའི་ན་བཟའ་ཡིན་པས་ཐོག་མར་སྒྲོན་ཅི། ཅེས་སྤྱན་སྔ་རིན་པོ་ཆེའི་ན་བཟའ་རྙིང་པ་དང་། དེ་བྱམས་དང་སྙིང་རྗེ་འཕེལ་བའི་ན་བཟའ་ཡིན་པས་སྒྲོན་ཅིག་ཅེས་རྗེ་མུས་པའི་ན་བཟའ་དང་། དེ་ནི་མཆོག་ཏུ་མི་འགྱུར་བའི་བདེ་བ་བརྙེས་པའི་ན་བཟའ་འོ། ། ཞེས་རྗེ་རྡོ་རྗེ་འཆང་གི་རྣམ་སྦྱར་ལ་བྱིན་རླབས་ཞུ་བར་མཛད་དོ། ། སྤྱིར་ཡང་གཟིམས་དཔོན་དོན་གྲུབ་པས་གསུང་དུས། རང་རེས་ལོ་བཞི་བཅུ་ཞེ་བགྲངས་ཀྱི་བར་ཕྱག་ཕྱི་འབྲལ་མེད་དུ་བགྱིས་པ་ལ། ནང་དུ་ཡོན་ཏན་བརྙེས་ཚུལ་དང་། ལྷག་པའི་ལྷ་ཞལ་གཟིགས་ཚུལ་ནི་འདི་འདྲ་ཡིན་ཞེས་གསལ་བོ་ཡེ་མི་གསུང་། ང་རང་གིས་མཐོང་ཐོས་ཀྱི་རྣམ་པ་ལ། སྔོན་ལོ་སྦྲེལ་གྱི་སྒྲུབ་པ་ཐེངས་གསུམ་མཛད་པ་ལས། དང་པོ་གཉིས་ལ་བདེ་དགེས་ཀྱི་གྲངས་བསྙེན་འབུམ་ཕྲག་རེ་དང་། སྦྱིན་བསྲེག་ཁྲི་ཚོ་རེ་ཙམ་ཐོངས། དེ་སྐབས་སུ་ཡང་མིག་འཁྲུལ་བྱུང་གསུང་བ་ཐེངས་མང་པོ་བྱུང་། བསམ་ཚོད་ལ་ལྷག་པའི་ལྷ་རེ་རེ་ཙམ་གཟིགས་པ་ཡིན་ནམ་བསམ། སྒྲུབ་པ་རྟིང་མའི་དུས་སུ་གཏུམ་མོ་དང་ལུས་སྦྱོང་ལ་གཙོར་མཛད། སྔ་དྲོ་རེས་ཀྱིས་ཕྲིན་ལས་སུམ་ཅུ་སོ་གཉིས་པོ་ཆ་ཚང་བ་རིམ་ཅན་དང་རིན་མིན་གཉིས་ཀ་གྲུབ་རྗེས་བདེ་བས་བརྒྱལ་བའི་རྣམ་པ་ཡུན་རིང་དུ་མཛད་ཀྱིན་འདུ། དེ་ལས་མ་སངས་ཀྱི་བར་དུ་གསོལ་ཇ་མི་བཞེས། འདི་ལྟ་བུ་ཅི་ཡིན་ཞུས་པས། སེམས་གནས་པ་ན་ལུས་སེམས་ཤིན་ཏུ་སྦྱངས་པའི་བདེ་བ་ཞེས་ཟེར་བ་དེ་ཡིན་ལས་ཆེ་གསུང་། མཆོག་ཏུ་མི་འགྱུར་བའི་བདེ་ཆེན་བརྙེས་པ་ཡིན་ནམ་ཞུས་པས། དེ་ལྟར་དུ་ཁས་མི་ལེན་གསུང་། ཡང་ཤངས་ཁྲག་མང་པོ་བབས་པའི་དུས་ཤིག་ཏུ། ཨ་ཀ་རུའི་སྤོས་ཁྱེར་ཤོག་གསུང་། ཤངས་ལ་བདུག་པས། ནམ་མཁའི་ཐུབ་པ་གཙོ་འཁོར་ལ་ཕུལ་གསུང་། གཟིགས་པ་ཡིན་ནམ་ཞུས་པས། མཐོང་བ་དོན་ལྡན་གྱི་བྲིས་སྐུ་དེ་ལ་འཁྲུལ་པ་རེད་གསུང་། ཡང་ཕྱག་ཕྱི་ལ་འཁོད་པ་མང་པོ་ཞལ་འཆམས་པར། དཀར་པོ་རྒུར་གྱི་ཐང་དཀྱིལ་དུ་གཟིམས་གུར་མཛད་ནས་བཞུགས་པའི་སྲོད་ཐོ་རངས་གཉིས་ཀ་ལ་རྡོ་རྗེ་རྣལ་འབྱོར་མ་རིགས་ལྔ་གཟིགས་པའི་གསུང་ཉམས་མང་པོ་རང་བྱུང་བས། གཟིགས་ཐག་ཆོད་ནའང་། ཞལ་བཞེས་མི་མཛད་པ་ནི་ཁོང་པ་རང་གི་ཆོས་ལུགས་ཡིན་ཞེས་ཟེར། བྲག་དཀར་དུ་བསྙུང་ཚུལ་དེ་ལྟར་བསྟན་པའི་འཕྲོ་ཉིད་ནས། ཚེས་བཅུ་གཉིས་ཀྱི་ཐོ་རངས། སྔ་ཐུན་གྱི་ཐུགས་དམ་གྱི་རིམ་པ་རྫོགས་པར་ཟིན་ནས། བླ་མ་གོང་མ་རྣམས་བདེ་བར་བསྐྱོད་པའི་ལམ་ནི་གསལ་བོ་དེ་ཉིད་དོ། ། ཞེས་ཐུགས་ཁར་ཐལ་མོ་སྦྱར། འོད་གསལ་བ་དང་བསམ་གྱིས་མི་ཁྱབ་པའི་རིམ་པ་ཉིད་ནས་བདེ་བར་གཤེགས་སོ། ། དེ་ལྟར་ན། སྤྱིར་གསང་སྔགས་བླ་མེད་ཀྱི་ཟབ་ལམ་རྡོ་རྗེའི་རྣལ་འབྱོར་ལ་མངའ་བརྙེས་པ། ཐུན་བཞིའི་རྣལ་འབྱོར་ལ་མཆོག་ཏུ་གཞོལ་བ་རྣམས་ཀྱི་ནང་གི་ཡོན་ཏན། ཁམས་འདུ་ལུགས་དང་། ལྟ་བ་རྟོགས་ཚུལ་དང་། གྲུབ་མཐའ་བསྙོགས་པའི་རིམ་པ་རྣམས་བསམ་གྱིས་མི་ཁྱབ་པས་ན། འདིར་ཐུན་མོང་རྣམ་པར་ཐར་པ་ཉིད་དུ་འབྲི་བར་ག་ལ་ནུས། དེ་ལྟ་མོད་ཀྱི། ཕྱི་རོལ་ནས་རྒྱལ་སྲས་ཆེན་པོར་མཚོན་པའི་རྟགས་དང་མཚན་མ་ནི། འདི་གང་ན་བཞུགས་པའི་གནས་དེར། བཟའ་བཏུང་དང་མཁོ་རྒུའི་ཡོ་བྱད་ཐམས་ཅད་ཆར་བཞིན་དུ་འབབ། ཕྱོགས་ཀྱི་བསྒོ་དང་གསེར་དངུལ་ལ་སོགས་པའི་སྒོ་བྱེ་ཕྱོགས་ཀྱི་གྲྭ་རྒྱུན་དང་ཚོང་པ་རྣམས་བདེ་བར་སླེབས། མཚུངས་མེད་ཀྱི་དགེ་བའི་བཤེས་གཉེན་ཉི་ཟླ་ལྟ་བུ་དང་། དེ་སྲས་སྐར་མའི་ཚོགས་རྣམས་གསལ་བར་བྱོན་ཞིང་བདེ་བར་བཞུགས། དེ་དག་ནི་ཕྱིའི་མཚན་མ་ཡིན་ལ། ནང་གི་ཁྱད་པར་ནི། རྗེས་ཐོབ་ཀྱི་མཛད་པའི་ཁྱད་པར་ལས་རྟོགས་པར་ནུས་པའི་ཕྱིར་ན། ཇི་སྐད་དུ། ཤེར་ཕྱིན་ལས། ས་དང་པོ་ནས་ས་ལྔ་པའི་བར་ཡོངས་སུ་སྦྱོང་བའི་རྗེས་ཐོབ་ཀྱི་མཚན་མར་གསུངས་པ་དེ་ཐམས་ཅད་ཕྱག་བཞེས་སུ་མངའ་བར་ཕལ་ཆེར་གྱི་མངོན་སུམ་དུ་གྲུབ་པ་ཉིད་ལས་ཤེས་སོ། །

སྐལ་བཟང་གདུལ་བྱའི་ཚོགས་རྣམས་ཀྱི། ། བློ་མཚོའི་མེ་ལོང་དྭངས་པ་ལ། ། རྒྱལ་སྲས་སྐུ་གསུང་ཐུགས་རྣམས་ཀྱི། ། རང་བཞིན་གསལ་བར་སྣང་མོད་ཀྱང་། ། བློ་མཚོའི་མེ་ལོང་བརྙོགས་པ་ན། ། ཐུབ་པ་སྐལ་མེད་མིག་གི་ནི། ། ལམ་དུ་མི་འགྱུར་བ་དེ་བཞིན། ། དེ་དེར་གྱུར་ལ་མྱ་ངན་ཅི། ། ཉི་ཟླ་ནུབ་དང་འཆར་བ་ཡི། ། རིམ་པས་སྣང་བར་བྱེད་དེ་བཞིན། ། འཆར་ནུབ་རིམ་གྱིས་འཇིག་རྟེན་ཁམས། ། ཕན་དང་བདེ་བས་གང་བར་ཤོ། །

གཉིས་པ་རྗེས་ཀྱི་མཛད་པ་ཇི་ལྟར་གྲུབ་པ་ནི། ། དེ་ལྟར་རིག་པ་འཛིན་པའི་གནས་སུ་བདེ་བར་གཤེགས་རྗེས་ཀྱི་གཟའ་ཚེས་འཛོམ་པའི་དུས་སུ། སྐུ་གདུང་གི་སྙིང་པོ་ཞུགས་ལ་ཞེན་པར་གྱུར་པ་དེའི་ཚེ། གྲུབ་མཐའ་བསྙོགས་པའི་རྟགས་སུ་ཐོག་མར་ནམ་མཁའ་གཡའ་ད། ཞིང་སོ་སོར་གཞན་དོན་ཕུན་སུམ་ཚོགས་པ་འབྱུང་བའི་རྟེན་འབྲེལ་དུ། ཁ་དོག་སྣ་ལྔ་དང་ལྡན་པའི་འོད་ཟེར་ཕྱོགས་བཅུར་འཕྲོ་བའི་སྤྲིན་དང་འཇའ་ཚོན་གྱི་རི་མོ་རྣམ་པར་བཀྲ། ལྷའི་དབང་པོ་དང་འཇིག་རྟེན་སྐྱོང་བ་བཞིའི་མཆོད་འོས་སུ་གྱུར་པའི་ལྟས་སུ། ལྷའི་མེ་ཏོག་གི་ཆར་ཆེན་པོ་ཉིན་མཚན་བཅོ་ལྔ་ཙམ་དུ་སྦྲེལ་ནས་བབས། འབྱུང་པ་ལྔའི་རླུང་འོད་ཟེར་ལྔ་ལྡན་ཐ་མ་མཆོག་ཏུ་ཐིམ་ནས་འགྱུར་མེད་བདེ་བ་ཆེན་པོ་བརྙེས་པའི་རྟགས་སུ། ཁ་དོག་རྣམ་པ་ལྔའི་འོད་ཟེར་ཅན་གྱི་རིང་བསྲེལ་རིན་པོ་ཆེའི་ངོ་བོ་ཉིད་དུ་གྱུར་པ་གྲངས་ལས་འདས་པ་དག་གསལ་བོར་བྱོན་པ། ཐོག་མ་ཉིད་ནས་བུ་སློབ་སོ་སོའི་རྟེན་སྐལ་དུ་བྱོན་པ་དག་ནི་རྩོད་པ་དང་བྲལ་ཞིང་བསམ་གྱིས་མི་ཁྱབ། དུས་ཕྱིས་ནང་རྟེན་གྱི་དབུས་སུ་བཞུགས་པ་དང་། ཐག་རིང་པོའི་རྟེན་སྐལ་དུ་འགྱེད་མཛད་ཀྱི་གདུང་ཚ་འབུམ་ཕྲག་ཙམ་བཏབ་པ་ལ། གདུང་ཚ་རེ་རེའི་ཏོག་ཏུ་རིང་བསྲེལ་ཡུངས་ཀར་ཙམ་བྱོན་པ་ནི་ཤིན་ཏུ་མང་ཞིང་། ལྔ་དྲུག་ཙམ་དང་། ཐ་ནའང་རེ་རེ་ཙམ་བྱོན་པ་ནི་མ་བྱུང་བར་ཀུན་གྱི་མཐུན་སྣང་དུ་གྲུབ། དགོངས་རྫོགས་དང་གསོལ་འདེབས་ཀྱི་རིམ་པ། གདུང་རབས་གོང་མ་རྣམས་ལ་ཕྱག་སྲོལ་ཇི་ལྟར་ཡོད་པ་བཞིན་དང་། དེ་ལས་ཀྱང་ཁྱད་པར་དུ། ནཱ་ལེནྟྲར་དགེ་འདུན་གྱི་ཚོགས་པ་ཁྲི་ཚོ་ཙམ་བསགས། ཆོས་འཁོར་གྱི་གྲལ་དབུལ། ནེའུ་ཐོག་ན་གླིང་སྟོད་གདན་ས་པ་ཆོས་རྗེ་ནམ་མཁའ་བརྟན་པ་སྤྱན་དྲངས། བརྒྱ་འབུལ་ཆེན་པོ་དང་། ཚོགས་པ་གཞུང་མ་ལ་ཞོ་ཕྱེད་རེ་དང་། ཕྱོགས་བཅུ་པ་ལ་བཞི་ནམ་རེའི་འགྱེད་རྗེ་ཐམས་ཅད་མཁྱེན་པའི་དུས་ཀྱི་གཞིར་བཞག་ཙང་ཕྱོགས་སུ་གདན་ས་ཆེན་པོས་ཐོག་དྲངས། ས་སྐྱ་པའི་མདོ་སྔགས་ཀྱི་གྲྭ་ས་ཆེན་པོ་རྣམས་སུ། བླ་མ་སོ་སོ་ལ་འབུལ་ཆེན་དང་། ཆོས་འཆད་དག་ལ་རྣམ་གཞག་རྒྱ་ཆེར་མཛད། ཤིང་ཕོ་ཁྱིའི་ཧོར་ཟླ་བཞི་པ་ལ། ནཱ་ལེནྟྲའི་ཆོས་རྫོང་དང་འདབས་འབྲེལ་གྱི་སའི་འབུར། སྔོན་ཐུགས་སྦྱོང་མཛད་དུས་ཉིན་བར་གྱི་བཞུགས་གནས་ངེས་པ་ཅན་དེར། དྲིའི་གཙང་ཁང་ཀ་ཆེན་གཉིས་པ། ཁྱམས་ཀ་བ་བཅུ་དྲུག་དང་བཅས་པ་བཞེངས། དེར་སྐུའི་རྟེན་ལམ་འབྲས་བརྒྱུད་པའི་ལྷ་ཚོགས། གསུང་གི་རྟེན་སངས་རྒྱས་ཕལ་བོ་ཆེའི་གླེགས་བམ་ཚང་མ། ཐུགས་ཀྱི་རྟེན་དངུལ་གྱི་གདུང་ཁང་མཐོ་བཅུ་གསུམ་པ། མཆོད་པའི་ཡོ་བྱད་ཤིན་ཏུ་དངོས་གཙང་ཞིང་རྣམ་གྲངས་མང་བ། རྣལ་འབྱོར་ཅན་ཡིད་འཕྲོག་པ་དག་གྲུབ་པར་མཛད་དོ། ། ས་གའི་ཉ་ལ་ཆོས་ཀྱི་རྗེ་བློ་གྲོས་རྒྱལ་མཚན་དཔལ་བཟང་པོ། སྔགས་འཆང་བརྒྱ་ཕྲག་གཅིག་གི་འཁོར་དང་བཅས་པས་གསང་བ་འདུས་པའི་སྒྲུབ་མཆོད། རབ་ཏུ་གནས་པའི་ཆོ་ག་བཀྲ་ཤིས་རྒྱ་མཚོའི་སྟེང་ནས་རྒྱས་པར་བསྒྲུབས། འདུས་པ་རྒྱ་མཚོའི་ཚོགས་ལ་དགའ་སྟོན་གྱི་རྣམ་པར་བཞག་པ་རྒྱ་ཆེན་པོར་མཛད་པའི་སྟེང་དུ་བཤེས་གཉེན་མཁས་པའི་དབང་པོ་རྣམས་ཀྱིས་ལེགས་པར་བཤད་པའི་ཆོས་ཀྱི་འགྲོ་བ་མང་པོ་དང་། མདོ་སྔགས་ཀྱི་སྒོ་དུ་མ་ནས་གླེང་བསླང་བའི་འབེལ་གཏམ་གྱི་བཀའ་མཆིད་ཞག་གྲངས་དུ་མར་སྦྲེལ་ཏེ་མཛད། དུས་དེ་ཙམ་ནས་བཟུང་ནས། དུས་ཆེན་གྱི་སྟེང་དུ་དཀྱིལ་འཁོར་མང་པོ་བཞེངས་པའི་སྒྲུབ་མཆོད། འདུས་པ་རྒྱ་མཚོའི་ཚོགས་ལ་བསྙེན་བཀུར་གྱ་ནོམ་པ་ཟུང་དུ་སྦྲེལ་བ་ཟླ་དུས་ཚང་བའི་མང་ཇའི་རིམ་པ་རྣམས་ཚུགས། དུས་ཇི་སྲིད་པའི་བར་དུ་རྒྱུན་མི་ཆད་ཅིང་། ལྷུན་གྱིས་གྲུབ་པའོ། ། སྭ་སྟི། ཆོས་ཀུན་ཀུན་མཁྱེན་གསུང་བཞིན་མཁྱེན་པའི་སྐུ། ། གཞན་ཕན་ལ་དགའ་དགའ་བཞིས་ཕྱུག་པའི་གསུང་། ། ཐུགས་ཀྱི་རྡོ་རྗེ་རྗེ་བཙུན་གོང་མ་ཡིས། ། ལུང་བསྟན་བསྟན་པའི་མངའ་བདག་བསྔགས་པར་འོས། ། གང་འདིར་ཐུབ་པ་རྣམས་དང་ས་སྐྱོང་རྒྱལ་པོའི་སྲས་ནི་འབད་མི་དགོས་པར་ལྷུན་གྱིས་གྲུབ་སྟེ་ཡེ་ཤེས་དག་དང་བསོད་ནམས་ཚོགས་ནི་བརྒྱ་ཕྲག་ངལ་བས་བསྐྲུན་མིན་པར་ཡང་ཡིད་བཞིན་མཚོ་ལྟར་ངང་གིས་གང་། ། ཐོས་དང་བསམ་དང་བསྒོམ་པའི་ལམ་སྲོལ་དྲང་པོ་ཉིད་དུ་རིགས་པར་རྗེས་ཞུགས་བསླབས་ཤིང་སྦྱངས་པའི་སྤོབས་པ་མི་ཟད་དང་བཅས་རིགས་ཤིང་གྲོལ་བར་འཆད་པའི་གསུང་གང་གིས་ནི་འཁོར་ཚོགས་རྒྱ་མཚོ་བསྡུས། ། བྱང་ཆུབ་སེམས་མཆོག་བདེ་བར་རྒྱུ་བའི་ལམ་ཆེན་ཉིད་ནས་འགྲོ་ཀུན་སྒྲོལ་བའི་ཡབ་དང་བརྩེ་བའི་ཡུམ་ཆེན་ཉིད་དུ་ཉེར་གཟིགས་ཀུན་ལ་ཕན་དང་བདེ་བའི་བྱེད་པོར་ཞལ་གྱིས་བཞེས་ལས་དགོངས་པ་གཞན་མི་མངའ། ། དུས་རྣམས་དག་ཏུ་ཐུབ་པའི་བསྟན་དང་དེ་འཛིན་བྱེད་ལ་བཀུར་སྟིར་བགྱིས་ལས་མཛད་གཞན་མི་འཚལ་ཇི་ལྟར་དགོངས་བཞིན་བགྲངས་ཡས་གདུལ་བྱའི་རྒྱུད་ལ་བདུད་རྩིར་སྨིན་མཛད་དེ་ཡང་ཟབ་ཅིང་རྒྱ་ཆེའི་སྨོད་ལམ་སྟོབས་ཀྱིས་ཕྲིན་ལས་དབང་པོར་གྱུར་དེར་མགོས་ཕྱག་འཚལ། ། ཞེས་རྗེ་བཙུན་ཆོས་ཀྱི་རྗེ་ཀུན་དགའ་རྡོ་རྗེའི་ཞལ་སྔ་ནས་ཀྱི་རྣམ་པར་ཐར་པ་དད་པའི་སྟོབས་རབ་ཏུ་སྐྱེད་པ་ཞེས་བྱ་བ་འདི་ནི། རྗེ་དེ་ཉིད་ལས་གསུང་ངག་རིན་པོ་ཆེ་ཡོངས་སུ་རྫོགས་པ་ལན་གྲངས་དུ་མར་གསན་ནས། ཐུགས་རྒྱུད་ལ་སྨིན་པར་མཛད་པའི་སྐབས་སུ། བསྒྲུབ་པའི་ལུང་སྦྱིན་པར་མཛད་དེ། ལོ་གྲངས་ཇི་སྲིད་པར་རྒྱས་བཏབ་སྟེ། སྐབས་སུ་བབ་པའི་དུས་དེ་ནས་གསུང་ངག་རིན་པོ་ཆེའི་བསྒྲུབ་བརྒྱུད་མི་འཆད་པར་འཛིན་པོ་ཉིད་དུ་བཀའ་བསྒོ་བརྙེས་པ། རྒྱ་མ་རིན་ཆེན་སྒང་གི་མཁན་ཆེན་ཀུན་སྤངས་ངག་དབང་དཔལ་འབྱོར་བཟང་པོས་ནན་གྱིས་བསྐུལ་བར་མཛད་པ་ལ་བརྟེན་ནས། རྗེ་བཙུན་ཀུན་དགའ་མཚན་ཅན་དེ་ཉིད་ཀྱི་བཀའ་འབངས་སུ་གྱུར་པ་དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། བྱང་ཆུབ་སེམས་དཔའ་སྐལ་ལྡན་ཤིང་རྟའི་སྤྲུལ་པས་བྱིན་གྱིས་བརླབས་པའི་ཁང་བཟང་དམ་པར་སྦྱར་བའི་ཡི་གེ་པ་ནི་བློ་བཟང་ཆོས་ཀྱི་རྒྱལ་མཚན་ནོ། ། མངྒ་ལཾ།

དཔལ་ལྡན་བླ་མ་དམ་པ་ཀུ་མ་ར་མ་ཏིའི་རྣམ་པར་ཐར་པ་ངོ་མཚར་བཀོད་པའི་སྤྲིན་གྱི་རྔ་སྒྲ་ཞེས་བྱ་བ་བཞུགས་སོ།།

པཎ་ཆེན་ཤཱཀྱ་མཆོག་ལྡན་གྱིས་མཛད།

༄༅། ། ན་མ་ཿགུ་ར་ཝེ། དཔལ་ལྡན་བླ་མ་དམ་པ་ཀུ་མ་ར་མ་ཏིའི་ཞལ་སྔ་ནས་ཀྱི་རྣམ་པར་ཐར་པ་མདོ་ཙམ་དུ་བྱ་བ། ངོ་མཚར་བཀོད་པའི་སྤྲིན་གྱི་རྔ་སྒྲ་ཞེས་བྱ་བ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། ། གང་ལ་ཉེས་པའི་རྡུལ་ཙམ་མ་མཆིས་ཤིང་། ། རྨད་བྱུང་ཡོན་ཏན་བརྒྱ་ཡི་མཐར་སོན་ཀྱང་། ། ལུས་ཅན་རྣམས་ལ་རང་དང་འཚམས་པའི་སྐུར། ། སྟོན་མཛད་བླ་མའི་ཞབས་ཀྱི་པད་མོར་འདུད། ། འཇམ་དཔལ་གཞོན་ནུའི་གསེར་གྱི་མངལ་བཟུང་བས། ། དྲི་མེད་ལེགས་པར་སྦྱངས་པའི་བློ་གྲོས་ཅན། ། ཕྱི་ནང་ཆོས་ཀྱི་དེ་ཉིད་སྟོན་མཁས་པ། ། མཚུངས་མེད་དམ་པའི་ཡོན་ཏན་ཇི་སྙེད་ཀུན། ། མི་ཟད་ཚིག་གི་མཆོག་སྦྱིན་གྲུབ་པ་ཡིས། ། བསྐལ་བརྒྱར་བརྗོད་ཀྱང་ཕ་མཐའ་དཔོག་མ་ནུས། ། འོན་ཀྱང་ཐ་མལ་འགྲོ་ལ་ཐུན་མོང་དུ། ། སྣང་ཚུལ་མདོ་ཙམ་བརྗོད་ཀྱིས་གུས་པས་ཉོན། ། དེ་ཡང་འདི་ལྟར། ཁྱོད་ཀྱིས་ངེས་པར་སྒྲིབ་པ་གཉིས། ། བག་ཆགས་བཅས་པ་གཏན་སྤངས་ཀྱང་། ། སྐལ་བཟང་དད་པའི་འཛུམ་ཕྲེང་ལ། ། ལྷག་པར་ཆགས་པའི་དཔལ་འདི་ཤར། ། ཅེས་བྱ་བ་སྨྲས་ཏེ། ངེས་པའི་དོན་དུ་ན། དུས་གསུམ་སངས་རྒྱས་ཐམས་ཅད་ཀྱི་མཁྱེན་བརྩེ་མ་ལུས་པ་གཅིག་ཏུ་བསྡུས་ནས། སྙིགས་མའི་དུས་ལ་བབ་པ་ན་འགྲོ་བ་རང་རང་དང་འཚམས་པའི་སྐུར་བསྟན་ནས་སེམས་ཅན་གྱི་དོན་མཛད་པ་ནི་བསམ་གྱིས་མི་ཁྱབ་པས། བླ་མ་དམ་པ་དུས་གསུམ་སངས་རྒྱས་ཐམས་ཅད་ཀྱི་ངོ་བོར་བཞུགས་པ་ཡིན་མོད་ཀྱི་རང་ཅག་རྣམས་ལ་ཐུན་མོང་དུ་ཇི་ལྟར་སྣང་བའི་ཚུལ་མདོ་ཙམ་བརྗོད་པ་ལ་གཉིས། གླེང་བསླང་བ་དང་། སྐབས་སུ་བབ་པའི་དོན་ནོ། །

དང་པོ་ནི། འཛམ་གླིང་དུམ་བུ་བཅུ་གཉིས་པོར། ། སྟོང་ཕྲག་བཀའ་ལུང་རྩོལ་མཁས་པའི། ། དཔལ་ལྡན་དང་པོའི་སངས་རྒྱས་ཀྱི། ། ཕྲིན་ལས་ཡོངས་སུ་རྫོགས་པ་ནི། ། མི་བདག་གྲགས་པའོ། ། ཞེས་སྨྲས་ཏེ། དེའང་འཛམ་བུའི་གླིང་གི་སའི་ཁྱོན་ཆེན་པོ་བཅུ་གཉིས་སུ། རྫོགས་ལྡན་དང་། གསུམ་ལྡན་དང་། གཉིས་ལྡན་དང་། རྩོད་ལྡན་གྱི་དབྱེ་བས་ཉི་ཁྲི་དང་ཆིག་སྟོང་དྲུག་བརྒྱའི་ལོ་རྣམས་སུ་བར་མཚམས་མེད་པར་མཐའ་ཡས་པའི་སེམས་ཅན་སྨིན་གྲོལ་གྱི་ལམ་ལ་འགོད་པའི་ཐབས་གཞན་དང་ཐུན་མོང་མ་ཡིན་པ་སྟོན་པ་དཔལ་ལྡན་དང་པོའི་སངས་རྒྱས་ཀྱི་ཕྲིན་ལས་ཡོངས་སུ་རྫོགས་པར་མངའ་བ་ནི། མིའི་བདག་པོ་གྲགས་པ་ཞེས་ཡོངས་སུ་གྲགས་པ་སྟེ། རྗེ་བཙུན་འཇམ་པའི་དབྱངས་སོ། ། དེ་ཡིས་ཀྱང་། ། ཤམྦྷ་ལར་གྲགས་ཤཱཀྱ་ཡི། ། རིན་ཆེན་བརྩེགས་པའི་ཁང་བཟང་དུ། ། དབང་བསྐུར་རིག་འཛིན་བརྙེས་པ་ཞི། ། དཔལ་ལྡན་ས་ཡི་ཁྱོན་འདིར་འཁྲུངས། ། ཞེས་སྨྲས་ཏེ། འཇམ་དཔལ་དབྱངས་དེས་ཀྱང་། ཀེེ་ལ་ཤའི་རིའི་རྩེ་མོར་རིན་ཆེན་སྣ་ཚོགས་ལས་གྲུབ་པའི་གཞལ་ཡས་ཁང་། ཤམྦྷ་ལ་ཞེས་རྣམ་པར་གྲགས་པ་ཤཱཀྱ་རྣམས་ཀྱིས་ཡོངས་སུ་བཟུང་བའི་རིག་པ་འཛིན་པའི་གྲོང་ཁྱེར་ཆེན་པོའི་དབུས་སུ་ཉི་མའི་ཤིང་རྟ་ལ་སོགས་པའི་དྲང་སྲོང་བྱེ་བ་ཕྲག་ཕྱེད་དང་བཞི་དབང་བསྐུར་ཞིང་། གྲོལ་བར་མཛད་པ་ལས། དེའི་ནང་ནས་རིག་པ་འཛིན་པ་བརྙེས་པའི་གྲུབ་པའི་དབང་པོ་ཞི། གངས་རིའི་ཕྲེང་བས་བསྐོར་བའི་ཡུལ་ལྗོངས་འདིར་བསམ་བཞིན་དུ་སྐྱེ་བ་བཞེས་པ་ནི་ཀུན་མཁྱེན་རིན་ཆེན་ཤཱཀྱ་ཞེས་མཚན་ཡོངས་སུ་གྲགས་པ་དེ་ཉིད་ཡིན་ནོ། ། དེ་ལ་ཡོན་ཏན་གྱི་ཁྱད་པར་ཅི་ཞིག་མངའ་ཞེ་ན། སྨྲས་པ། དྲི་ཞིམ་གྱིས་བསྒོས་པད་མོའི་མཚོར། ། བུང་བའི་ཚོགས་བཞིན་དེ་ལ་ཡང་། རྡོ་རྗེ་འཆང་དབང་བཀའ་གྲུབ་པའི། ། རིག་པ་འཛིན་པ་ཀུན་གྱིས་སོ། ། ཞེས་སྨྲས་ཏེ། བུང་བ་དགའ་བར་བྱེད་པའི་དྲི་ཞིམ་གྱིས་ཕྱོགས་ཀུན་ཏུ་ཁྱབ་པའི་པད་མོའི་ཚལ་དུ་བུང་བའི་ཚོགས་རྣམས་ངང་གིས་འདུ་བ་བཞིན་དུ། ཡི་དམ་གྱི་ལྷ་དང་། རྡོ་རྗེ་འཆང་ཆེན་པོའི་གསུང་གི་མཛོད་ལ་དབང་བསྒྱུར་བའི་རིག་པ་འཛིན་པའི་ཚོགས་དཔག་ཏུ་མེད་པས་དངོས་སུ་བྱིན་གྱིས་བརླབས་པ་ནི་བསམ་གྱིས་མི་ཁྱབ་ལ། དེ་ལས་ཀྱང་ཁྱད་པར་དུ་དཔལ་ཤ་ཝ་རི་དབང་ཕྱུག་གིས་བལ་བོད་ཀྱི་མཚམས་སུ་སྤྲུལ་པའི་དཀྱིལ་འཁོར་ཆེན་པོ་མངོན་པར་སྤྲུལ་ནས་དབང་བསྐུར་ཞིང་། སོ་སོར་སྡུད་པ་དང་བསམ་གཏན་ལ་སོགས་པའི་རྣལ་འབྱོར་ཡན་ལག་དྲུག་གི་གདམས་པ་ཡོངས་སུ་རྫོགས་པར་མནོས་ནས་དབེན་ཞིང་ཉམས་དགའ་ལ་བཀྲ་ཤིས་པའི་དགེ་མཚན་དུ་མ་དང་ལྡན་པའི་སྤྱང་ལུང་དཔལ་གྱི་རི་ཁྲོད་ཀྱི་ས་ཕྱོགས་འདི་ཉིད་དུ་ལོ་བཅོ་བརྒྱད་ཀྱི་བར་དུ་སྐྱིལ་མོ་ཀྲུང་གཅིག་ལས་མ་གཡོས་པར་སྒྲུབ་པ་རྩེ་གཅིག་ཏུ་མཛད་ནས། བཅུ་གསུམ་རྡོ་རྗེ་འཛིན་པའི་ས་བརྙེས་པར་མཛད་ལ། དེ་ནས་ལྕགས་མོ་གླང་གི་ལོ་ལ་མྱ་ངན་ལས་འདའ་བའི་ཚུལ་སྟོན་པར་མཛད་པ་ཡིན་ནོ། ། དེ་ཡི་མཐུ་ཡིས་གནས་འདིར་ཡང་། ། མཆོག་དང་ཐུན་མོང་ཇི་སྙེད་པ། ། རྒྱ་མཚོ་ཆེ་ལ་ཆུ་བོ་བཞིན། ། འབད་པ་མེད་པར་ངང་གིས་སོ། ། དེ་ཡང་རྒྱ་མཚོ་ཆེན་པོར་ཆུ་བོ་བཞི་རང་གི་ངང་གིས་འབབ་པ་བཞིན་དུ་སྐྱེས་བུ་ཆེན་པོ་དེས་བྱིན་གྱིས་བརླབས་པའི་གནས་འདིར་ཡང་། ཀ་ལཱ་པ་ཡི་གྲོང་ཁྱེར་ཆེན་པོ་ཇི་ལྟ་བ་བཞིན་དུ་དཔའ་བོ་དང་རྣལ་འབྱོར་མའི་ཚོགས་དཔག་ཏུ་མེད་པ་རང་གི་ངང་གིས་འདུ་ཞིང་བྱིན་གྱིས་རློབ་པར་བྱེད་པ་ལུང་དང་རྟོགས་པའི་ཡོན་ཏན་རྣམས་ངང་གིས་གོང་ནས་གོང་དུ་རྣམ་པར་འཕེལ་ཞིང་ཐུན་མོང་གི་དངོས་གྲུབ་ཇི་སྙེད་པ་འབད་པར་ངང་གིས་འདུ་བ་ནི་ཡིད་བཞིན་གྱི་རྒྱ་མཚོ་ཇི་ལྟ་བ་བཞིན་ནོ། ། ཀུན་མཁྱེན་དེ་ཡི་འཕྲིན་ལས་ཀྱི། ། མཛད་པའི་ལྷག་མ་མ་ལུས་པ། ། བསམ་བཞིན་ཡོངས་རྫོགས་མཛད་པ་ནི། དཔལ་ལྡན་གཞོན་ནུ་བློ་གྲོས་སོ། ། ཞེས་བྱ་བ་སྨྲས་ཏེ། ཇི་སྐད་དུ་བཤད་པའི་སྐྱེས་བུ་ཆེན་པོ་དེས་ཀྱང་། རང་ཉིད་ཀྱིས་མཆོག་གི་དངོས་གྲུབ་བརྙེས་པའི་ས་ཕྱོགས་འདི་ཉིད་དུ་སྐལ་བ་དང་ལྡན་པ་རྣམས་རྗེས་སུ་བཟུང་བའི་འཕྲིན་ལས་ཀྱི་ལྷག་མ་འགའ་ཞིག་བསྒྲུབ་པར་བྱ་བའི་ཕྱིར་དང་། གཞན་ངོར་ལམ་ལྷག་མ་འགའ་ཞིག་ལུས་པ་ལྟ་བུར་སྣང་བ་དེ་སླར་ཡང་རྟེན་ཁྱད་པར་ཅན་གྱི་རྟེན་ལ་ཐུགས་ཉམས་བཞེས་ཏེ། ཟུང་འཇུག་གི་སྐུ་མངོན་དུ་མཛད་པའི་ཕྱིར་བསམ་བཞིན་དུ་ས་ཆ་འདི་ཉིད་དུ་སྐྱེ་བ་བཞེས་པ་ནི་བདག་ཅག་གི་བླ་མ་དམ་པ་ཉིད་ཡིན་པར་ངེས་སོ། །

གཉིས་པ་ལ། མངོན་མཐོའི་གོ་འཕང་ཇི་ལྟར་བསྐྲུན་པའི་ཚུལ་དང་། རྟེན་དེ་ལ་ངེས་ལེགས་ཀྱི་ཡོན་ཏན་ཇི་ལྟར་བརྙེས་པའི་ཚུལ་གཉིས་ལས། དང་པོ་ནི། ཇི་སྐད་བཤད་པའི་སྐྱེས་བུ་ཆེན་པོ་དེས་དགོས་པ་འགའ་ཞིག་གི་ཕྱིར། རང་ཉིད་དཔལ་ཤ་ཝ་རི་དབང་ཕྱུག་གིས་སྨིན་ཅིང་གྲོལ་བར་མཛད་པའི་གནས། བལ་པོའི་གྲོང་ཁྱེར་ཆེན་པོ་ཞིག་གི་ཉེ་ལོགས་སུ་སྐྱེ་བ་ཡོངས་སུ་འཛིན་པར་མཛད་དོ། ། དེ་ནས་རེ་ཞིག་ན་ཁ་བ་ཅན་གྱི་ལྗོངས་སུ་གཤེགས་པའི་དུས་ལ་བབ་པར་གཟིགས་ནས། ལོ་བརྒྱད་ལོན་པའི་བལ་པོ་གཞོན་ནུ་མ་དེ། ས་ཕྱོགས་འདི་ཉིད་དུ་ཡུམ་གྱི་མངལ་དུ་བཟུང་བའི་སྣང་བ་ཤར་བར་གྱུར་ཏོ། ། ཞེས་བླ་མ་དམ་པ་ཉིད་ཀྱི་ཐུགས་ཉམས་ཀྱི་སྣང་བ་ཚད་མས་གྲུབ་པ་ཉིད་ཡིན་ནོ། ། འདིའི་རིགས་ཀྱི་ཁྱད་པར་ནི། ཁ་བ་རི་བོའི་སྤོ་ལ་བཞིན། ། བསམ་བཞིན་སྐྱེ་བ་བཞེས་པ་ཡང་། ། མ་སྨད་ས་ཡི་རིགས་ལའོ། ། ཞེས་སྨྲས་ཏེ། དེ་ནས་བལ་པོ་གཞོན་ནུ་མ་དེས་རིགས་ཀྱི་ཁྱད་པར་ནི། འཕགས་པ་འཇིག་རྟེན་དབང་ཕྱུག་གི་སྤྲུལ་པ་ལ་སྟོད་སྤྲུལ་སྐུ་དམར་པོ་ཞེས་འཛམ་བུ་གླིང་ན་ཉི་མ་ལྟར་གྲགས་པ་དེའི་སྲས་གཉིས་ལས་ཆུང་བ་རོང་ཆུང་སངས་རྒྱས་ཞེས་པའི་སྲས་ཀྱི་བརྒྱུད་པ་འཕགས་པ་འཇིག་རྟེན་དབང་ཕྱུག་གིས་བྱིན་གྱིས་བརླབས་པ་བར་མ་ཆད་དུ་བྱོན་པའི་བརྒྱད་པོ་སློབ་དཔོན་དགེ་བསྙེན་མགོན་པོ་ཞེས་བྱ་བའི་རིགས་ལ་གཟིགས་པར་མཛད་དོ། ། ཡུམ་གྱི་ཁྱད་པར་ནི། བུང་བའི་ཚོགས་རྣམས་པད་མའི་ཚལ། ། སྙེག་པར་བྱེད་ཀྱི་དུག་མཚོར་མིན། ། རྒྱལ་བའི་སྲས་པོ་མ་ལུས་པ། ། རྒྱལ་ཡུམ་ཁོ་ནའི་མངལ་དུའོ། ། དེ་བཞིན་དུ་སྐྱེས་བུ་ཆེན་པོ་འདི་ཡང་དད་པ་དང་སྙིང་རྗེ་དང་། བསམ་གཏན་ལ་སོགས་པ་འཕགས་པའི་སྲས་རྣམས་བསྐྲུན་པར་ནུས་པའི་ཡོན་ཏན་དང་ལྡན་པ་ཞིག་ཁོ་ནའི་མངལ་དུ་འཇུག་པར་མཛད་ཀྱི། གཞན་ལ་མ་ཡིན་ནོ། ། དེ་ཡང་འདི་ལྟར་ཐོས་ཏེ། ལོ་བཟའ་རྡོ་རྗེ་བུ་འདྲེན་ཞེས་པ་གཞོན་ནུ་མ་ནས་དད་པ་དང་སྙིང་རྗེ་ངང་གིས་འཕེལ་ཞིང་། ཐེག་པ་ཆེན་པོའི་ཆོས་ལ་མཐའ་གཅིག་ཏུ་གཞོལ་བ་དེས་སྦྱོར་བ་ཡན་ལག་དྲུག་པའི་རྣལ་འབྱོར་ཉམས་སུ་བླངས་པས་རླུང་སེམས་བདེ་བ་ཆེན་པོར་འདྲེས་ཤིང་སྔོན་དང་ཕྱི་མཐའ་རིག་པའི་མངོན་ཤེས་ཐོགས་མེད་དུ་ཤར་ཏེ། བདག་གི་ལུས་ལ་བུ་སྐྱེད་ན་རྒྱལ་བའི་བསྟན་པ་ལ་མཆོག་ཏུ་བྱ་བ་བྱེད་པར་ནུས་པའི་སྐྱེས་བུ་ཆེན་པོ་གསུམ་འབྱུང་བར་འགྱུར་རོ་སྙམ་དུ་ངེས་པ་ཡིན་ནོ། ། དེ་ནས་དེས་རེ་ཞིག་གི་ཚེ། འཕན་ཡུལ་དམར་ཞོགས་ཀྱི་སར་ཁྱིམ་ཐབ་དུ་བྱས་ཏེ། འཕགས་པ་སྙིང་རྗེ་ཆེན་པོས་བྱིན་གྱིས་བརླབས་པའི་སློབ་དཔོན་ཆེན་པོ་དངོས་གྲུབ་ཅེས་པ་དང་ལྷན་ཅིག་ཏུ་འགྲོགས་པས། སྲས་ཚ་བ་དམར་སྟོན་ཀུན་དགའ་བསོད་ནམས་ཞེས་བགྱི་བ། སྒྲ་དང་། ཚད་མ་དང་། འདུལ་བ་དང་། མངོན་པ་དང་། དབུ་མ་ཚིག་གསལ་འཇུག་བཞི་གསུམ་ཐུགས་སུ་ཆུད་ཅིང་། མངོན་པར་རྟོགས་པའི་ཡོན་ཏན་དུ་མ་དང་ལྡན་པ་ཞིག་འཁྲུངས་ཏེ། རྒྱལ་བའི་བསྟན་པ་ལ་བྱ་བ་རྒྱ་ཆེན་མཛད་ནས་དགུང་ལོ་ཉི་ཤུ་རྩ་བརྒྱད་པ་ལ། བྱང་ངམ་རིངས་སུ་སྐུ་གཤེགས་སོ། ། ཡང་ཡབ་དེ་ཉིད་དང་འགྲོགས་པ་ལས། སྲས་ཆུང་བ་དམར་སྟོན་རྒྱ་མཚོ་རིན་ཆེན་ཞེས་བགྱི་བ་ཁ་བ་ཅན་གྱི་ལྗོངས་ན་ཉི་མ་ལྟར་གསལ་བའི་གྲགས་པའི་གདུགས་དཀར་གཡོ་བ་ཞིག་འཁྲུངས་ཏེ། དེས་ནི་བདེ་བར་གཤེགས་པའི་གསུང་རབ་མ་ལུས་པ་ཐུགས་སུ་ཆུད་ཅིང་། མཚན་བཅས་དང་མཚན་མེད་ཀྱི་རྣལ་འབྱོར་ལ་སྐད་ཅིག་ཀྱང་གཡེལ་བ་མི་མངའ་བས་མངོན་པར་རྟོགས་པའི་བང་མཛོད་དུ་མ་ལ་དབང་འབྱོར་ཞིང་། ཁྱད་པར་དུ། འདུལ་བ་དང་། མངོན་པའི་བཤད་ཉན་དགུང་ལོ་བདུན་ཅུ་དོན་དྲུག་གི་མཐར་ཐུག་གི་བར་དུ་མཛད་པས། དེང་སང་རྒྱལ་བའི་བསྟན་པ་ལ་བྱ་བ་བྱེད་པར་ནུས་པའི་བཤེས་གཉེན་མཐའ་དག་གིས་དེའི་ཞབས་རྡུལ་སྤྱི་བོར་མ་བླངས་པ་གཅིག་ཀྱང་མེད་པ་ཡིན་ནོ། ། ཡང་ཡུམ་དེས་སློབ་དཔོན་དངོས་གྲུབ་ཀྱི་སྲས་ལྷག་པའི་ལྷ་དུ་མས་རྗེས་སུ་བཟུང་བ་དགུང་ལོ་བཅོ་བརྒྱད་པ་ལ་མཁའ་སྤྱོད་ཀྱི་གནས་སུ་དཔའ་བོ་དང་རྣལ་འབྱོར་མའི་ཚིགས་དཔག་ཏུ་མེད་པས་སྤྱན་འདྲེན་པར་འགྱུར་བ་དགེ་བསྙེན་མགོན་པོ་ཞེས་པ་ཞིག་དང་མཉམ་དུ་འགྲོགས་པས་བདག་ཅག་གི་བླ་མ་དམ་པ་འདི་ཆུ་ཕོ་བྱི་བའི་ལོ་ལ་སྐུ་འཁྲུངས་པ་ཡིན་ནོ། །

གཉིས་པ་ལ། རང་གི་ཐུགས་རྒྱུད་ཇི་ལྟར་སྦྱངས་པའི་ཚུལ་དང་། གཞན་ཇི་ལྟར་རྗེས་སུ་བཟུང་བའི་ཚུལ་དང་གཉིས། དང་པོ་ལ་ཐེག་པ་ཐུན་མོང་གིས་ཐུགས་རྒྱུད་ཇི་ལྟར་སྦྱངས་པའི་ཚུལ་དང་། ཐུན་མོང་མ་ཡིན་པ་སྔགས་ཀྱི་ཐེག་པས་སྨིན་ཅིང་གྲོལ་བར་མཛད་པའི་ཚུལ་ལོ། ། དང་པོ་ལ། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། ། ཡོན་ཏན་ཀུན་གྱི་གཞི་རྟེན་ལགས་པར་གསུངས། ། ཞེས་འབྱུང་བ་ལྟར། ཐོག་མར་ཡོན་ཏན་ཐམས་ཅད་ཀྱི་རྟེན་སོ་སོར་ཐར་པའི་ཚུལ་ཁྲིམས་ལ་རིམ་གྱིས་སློབ་པར་མཛད་དེ། དེ་ཡང་འདི་ལྟར། འཛིན་མར་ལྷུན་པོའི་དཔལ་བཞིན་དུ། ། ཁྱོད་ཞབས་ཚུལ་ཁྲིམས་གཞི་ལའོ། ། ཞེས་སྨྲས་ཏེ། དེ་ཡང་གཞོན་ནུའི་དུས་ཉིད་ནས་སྔོན་གོམས་པའི་དབང་གིས་ཆོས་འཆད་པ་དང་། དབང་བསྐུར་བ་དང་། སྡོམ་པ་འབོགས་པ་དང་། ཏིང་འཛིན་ལ་སྙོམས་པར་འཇོག་པ་ལ་སོགས་པའི་ཚུལ་གྱིས་རྩེ་བར་མཛད་ཀྱི། ཐ་མལ་པའི་རྩེད་མོ་གཞན་གྱིས་ནི་མ་ཡིན་ནོ། ། དེ་ནས་དགུང་ལོ་བརྒྱད་པའི་ཚེ། བརྒྱ་བྱིན་གྱི་གཞུ་ལྟར་མངོན་པར་བཀྲ་བའི་སྲིད་པའི་འབྱོར་བ་འདི་ཡང་དུག་གི་རོ་མངར་བཞིན་དུ་སླར་ཡང་འཁོར་བའི་གནས་སུ་འཕེན་པའི་རྒྱུར་གཟིགས་ཤིང་མ་རྒན་སེམས་ཅན་ཐམས་ཅད་སྡུག་བསྔལ་གྱི་རྒྱ་མཚོ་ཆེན་པོ་ལས་འདོན་པར་བྱའོ་སྙམ་དུ་དགོངས་པའི་ངེས་འབྱུང་བཅོས་མ་མ་ཡིན་པ་ཐུགས་རྒྱུད་ལ་འཁྲུངས་ཏེ། བསྟན་པའི་བདག་པོ་མཁན་ཆེན་སེང་གེ་དཔལ་བའི་དྲུང་དུ། བསླབ་པའི་གཞི་ལྔ་འཛིན་པའི་དགེ་བསྙེན་གྱི་སྡོམ་པ་དང་། རབ་ཏུ་བྱུང་བའི་རྟགས་ཡང་དག་པར་འཛིན་པའི་རབ་བྱུང་རྣམ་པར་དག་པ་མནོས་ཏེ། གཞོན་ནུ་བློ་གྲོས་ཞེས་གྲགས་པའི་གདུགས་དཀར་ཕྱོགས་ཐམས་ཅད་དུ་གསལ་བར་མཛད་དོ། ། དེ་ནས་མཁན་ཆེན་དེ་ཉིད་ཀྱིས། ཀུན་མཁྱེན་ཆེན་པོའི་དངོས་ཀྱི་གདན་ས་པ་རིན་པོ་ཆེ་བསོད་ནམས་སེང་གེ་ཞེས་ལྷ་དང་བཅས་པའི་གཙུག་རྒྱན་དེ་ཉིད་ལ་གཏད་དེ། བསླབ་པའི་གཞི་བཅུ་ལ་སློབ་པའི་དགེ་ཚུལ་ཉིད་དུ་བསྒྲུབས་པ་ཡིན་ནོ། ། དེ་ཡང་སྔོན་ནས་གོམས་པའི་དབང་གིས་འབད་རྩོལ་མེད་པར་བག་ཡོད་ཀྱི་གཞི་ལ་ཕྱོགས་མཐུན་གྱི་ཉེས་པ་ཕྲ་མོས་ཀྱང་མ་གོས་པར་མཛད་དེ། སྔ་ཤོལ་དང་བཅས་པའི་དགུང་ལོ་ཉི་ཤུ་པ་ལ། མཁན་པོ་ཆེན་པོ་རྣལ་འབྱོར་བྱང་ཆུབ་སེང་གེའི་གདན་ས་ན་བཞུགས་པ་མཁས་ཤིང་བརྟན་པའི་ཡོན་ཏན་ལྡན་པའི་མཁན་ཆེན་དགུང་གཤེར་བ་ཀུན་དགའ་རྒྱལ་པོའི་དྲུང་དུ་མཁན་པོ་ཞུས། རིགས་པ་དང་གྲོལ་བར་སྨྲ་བའི་དམར་སྟོན་དཔལ་ལྡན་རིན་ཆེན་ཞེས་གྲགས་པའི་རྒྱལ་མཚན་སྲིད་རྩེའི་བར་དུ་བསྒྲེང་བ་ལ་མཁས་པ་དེས་ལས་ཀྱི་སློབ་དཔོན་མཛད། འདུལ་མངོན་རྒྱ་མཚོའི་མཐར་སོན་སློབ་དཔོན་ཤཱཀྱ་རིན་ཆེན་པས་གསང་སྟེ་སྟོན་པ་མཛད་དོ། ། ཆོས་གསུམ་ལྡན་གྱི་དགེ་འདུན་ལས་མངོན་དུ་གྱུར་པའི་ཆོས་བཅུའི་བསྙེན་པར་རྫོགས་པ་དགེ་སློང་གི་དངོས་པོ་རྣམ་པར་དག་པ་ཐུགས་རྒྱུད་ཁ་བསྐྲུན་པ་ཡིན་ནོ། ། ཉིན་མོར་བྱེད་པའི་དཀྱིལ་འཁོར་ལ། ། རི་བོང་གཟུགས་ཀྱིས་གོས་པ་མེད། ། ཁྱོད་ཐུགས་ཆུ་ཤེལ་དག་པ་ལ། ། ཉེས་པའི་ཚ་ཟེར་ག་ལ་མངའ། ། དེ་ནས་དཔལ་གྲོ་སའི་ཆོས་སྡེ་ཆེན་པོར་གནས་ཀྱི་སློབ་དཔོན། དམར་པ་སྟོན་ཆོས་རྗེའི་དྲུང་དུ། ལོ་བཅུ་ལྷག་གི་བར་དུ་གནས་དང་གནས་པའི་ཚུལ་ཁྲིམས་མཐའ་དག་ལ་གནས་ཤིང་དྲན་པ་དང་ཤེས་བཞིན་ལ་སོགས་པའི་ནང་གི་ཉེར་ལེན་ཕུན་སུམ་ཚོགས་པ་ལ་བརྟེན་ཏེ། འདོད་པ་བསོད་ཉམས་ཀྱི་མཐའ་དང་། ངལ་ཞིང་དུབ་པའི་མཐའ་སྤངས་ནས་རྒྱལ་བས་གནང་བའི་བདེ་བར་གནས་པའི་རྐྱེན་གྱི་འཚོ་ཞིང་། གསོ་སྦྱོང་དང་། དགག་དབྱེ་དང་། དབྱར་གྱི་ཁས་ལེན་ལ་སོགས་པས་བསླབ་པ་ཡོངས་སུ་སྦྱང་བར་མཛད་དེ། ཉེས་ལྟུང་ཕྲ་མོས་ཀྱང་ཐུགས་རྒྱུད་ལ་སྒྲིབ་པར་མི་འགྱུར་ཞིང་། ཀུན་སྤྱོད་རྣམ་པར་དག་པ་འཕགས་པ་ཉེ་བར་འཁོར་ལྟར་བཞུགས་པ་ཡིན་ནོ། ། དེ་ལྟར་ན། སོ་སོར་ཐར་པ་རིགས་བདུན་གྱི། ། རྟག་ཏུ་སྡོམ་གཞན་ལྡན་པ་ལ། ། བྱང་ཆུབ་སེམས་དཔའི་སྡོམ་པ་ཡི། ། སྐལ་བ་ཡོད་ཀྱི། ། ཞེས་གསུངས་པ་ལྟར། བྱང་ཆུབ་སེམས་དཔའ་ཆེན་པོ་ལོ་པ་སྤྱན་སྔ་གནམ་གང་པ་རིན་ཆེན་རྒྱལ་པོའི་དྲུང་དུ། སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་རྣམ་པར་དག་པ་མནོས་ཏེ། ཇི་སྐད་དུ། བྱང་ཆུབ་སེམས་བསྐྱེད་གྱུར་པའི་སྐད་ཅིག་ལ། ། འཁོར་བའི་བཙོན་རར་བསྡམས་པའི་ཉམ་ཐག་རྣམས། ། བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང་། ། འཇིག་རྟེན་ལྷ་མིར་བཅས་པས་ཕྱག་བྱར་འགྱུར། ། ཞེས་འབྱུང་བ་ལྟར། བྱང་ཆུབ་སེམས་དཔའ་ཆེན་པོར་མངའ་གསོལ་ཏེ། ལྷ་དང་བཅས་པའི་འཇིག་རྟེན་གྱིས་ཕྱག་བྱ་བའི་འོས་སུ་གྱུར་པ་ཡིན་ནོ། ། ཚུལ་གནས་ཐོས་དང་བསམ་ལྡན་པས། ། ཞེས་འབྱུང་བ་ལྟར། གཞི་ཚུལ་ཁྲིམས་རྣམ་པར་དག་པ་དང་ལྡན་པའི་རྟེན་ལ་ཐོས་བསམ་ཇི་ལྟར་མཛད་ཅེ་ན། སྨྲས་པ། ཆུ་ཆེན་རྣམས་ཀྱིས་ཆུ་བོའི་གཏེར། ། སྙེག་པར་བྱེད་ཀྱི་རྫིང་བུར་མིན། ། ཡོན་ཏན་ཀུན་ཀྱང་འབད་མེད་པར། ། ཁྱོད་ཐུགས་རྒྱ་མཚོའི་དཔལ་གྱིས་འཐུངས། ། ཞེས་བྱ་བ་སྨྲ་སྟེ། དེ་ཡང་འདི་ལྟར། བསྟན་པའི་བདག་པོ་ཆེན་པོར་མངའ་གསོལ་བ་དམར་སྟོན་དབུ་མ་པ་ཆེན་པོའི་དྲུང་དུ། རྩ་བའི་ལུང་སོ་སོར་ཐར་པ་རྣམ་པ་གཉིས། བཤད་པའི་ལུང་སྡེ་བཞི། དགེ་སློང་མའི་རྣམ་པར་འབྱེད་པ། དེའི་ཕྱོགས་མཐུན་དང་བཅས་པ། བཀའ་འབུམ་སྡེའི་དོན་ཐུགས་སུ་ཆུད་པར་མཛད་ཅིང་། བསྟན་བཅོས་མདོ་རྩ་བ། ཚིག་ལེའུར་བྱས་པ་མེ་ཏོག་ཕྲེང་རྒྱུད། དགེ་ཚུལ་གྱི་ཚིག་ལེའུར་བྱས་པ་ཆེ་ཆུང་རྒྱ་ཆེར་འགྲེལ་པ། ཤེས་རབ་བྱེད་པ། འགྲེལ་ཆུང་ཡོན་ཏན་འོད་མ། མངོན་པ་མཛོད། རང་འགྲེལ། འགྲེལ་བཤད་གཉིས་དང་བཅས་པ་མཐའ་ཆོད་པར་གསན་ཅིང་། མངོན་པ་ཀུན་ལས་བཏུས། སྤྱོད་འཇུ། དབུ་མ་རྩ་འཇུག་བཞི་གསུམ་འགྲེལ་པ་དང་བཅས་པ། བསླབ་བཏུས། སྐྱེས་རབས། རྣལ་འབྱོར་སྤྱོད་པའི་ས་ཆེན་པོ་སོགས། ཐེག་པ་ཆེ་ཆུང་གི་ཆོས་མང་དུ་གསན་ཏེ། དགའ་སྐྱོར་ཟུལ་ལ་སོགས་པ་འདུལ་མངོན་གྱི་གྲྭ་ས་ཆེན་པོ་རྣམས་སུ་གྲྭ་སྐོར་མཛད་དེ། མཁས་པའི་གྲགས་པས་ཁྱབ་པར་མཛད་པ་ཡིན་ནོ། ། རྒྱ་མཚོ་ཆེན་པོ་ཆུ་ཡི་གཏེར། ། ཡིན་ཀྱང་ཆུ་བོས་ངོམས་པ་མེད། ། དེ་བཞིན་ཡོན་ཏན་རྒྱ་མཚོའི་གཏེར། ། ཡོན་ཏན་མ་ལུས་སྡུད་པར་བྱེད། ། ཅེས་སྨྲས་ཏེ། དེ་ལྟ་ནའང་། མཁས་པའི་ང་རྒྱལ་གྱིས་རློམ་པ་མེད་པར། དེའི་དུས་ཀྱི་རྟོག་གེ་པ་ཐམས་ཅད་ཀྱི་གཙུག་གི་ནོར་བུར་གྱུར་པ། བྱང་ངམ་རིངས་པ་ཟླ་བ་མགོན་པོའི་དྲུང་དུ་ཐེགས་ཏེ། གསུང་རབ་ཐམས་ཅད་ལ་བལྟ་བའི་མིག་ལྟ་བུར་གྱུར་པ། རྒྱས་པའི་བསྟན་བཅོས་ཚད་མ་རྣམ་འགྲེལ། འགྲེལ་པ་འགྲེལ་བཤད་དང་བཅས་པ་བརྒྱད་མཐའ་ཆོད་པར་གསན་ཅིང་། རྟོག་གེ་སྨྲ་བ་ལ་འགྲན་པའི་ཟླ་ཐམས་ཅད་དང་བྲལ་བར་གྱུར་ཏོ། ། དེ་ནས་དཔལ་ས་སྐྱའི་ཚོགས་ཆེན་པོའི་རིགས་པ་སྨྲ་བ་བརྒྱ་ཕྲག་གཉིས་དང་བཅས་པའི་སྟོང་ཕྲག་གཅིག་གི་དབུས་སུ་དཀའ་ཆེན་གསུམ་གྱི་བཤད་པ་མཛད་དེ། ཐལ་ངག་དབང་པོའི་རྡོ་རྗེས་དྲེགས་པས་མྱོས་པའི་ཕྱིར་རྒོལ་བ་སྟོབས་ལྡན་དཔུང་ཚོགས་དང་བཅས་པ་ཕམ་པར་མཛད་ཅིང་གུས་པའི་ཅོད་པན་གྱི་རྩེ་མོ་ལ་ཁྱོད་ཀྱི་ཡོན་ཏན་མངོན་པར་སྒྲོག་པའི་གཡེར་བའི་སྒྲ་སྙན་ཕྱོགས་བཅུར་བསྒྲགས་པས་དབུས་པ་བློ་གསལ་རྩོད་པའི་སེང་གེ་ཞེས་ཡོངས་སུ་གྲགས་པ་ཡིན་ནོ། ། དེ་ནས་དེ་ཙམ་གྱིས་ཀྱང་ཁེངས་པ་མེད་པར་མངོན་པར་མཐོ་བ་དང་ངེས་པར་ལེགས་པའི་ཡོན་ཏན་དུ་མའི་དཔལ་གྱིས་མཛེས་པ་མཁན་ཐོག་པ་མཁན་ཆེན་རྒྱལ་མཚན་བཟང་པོ་ཞེས་སྙན་པའི་བ་དན་སྲིད་པ་གསུམ་ན་གཡོ་བ་དེའི་དྲུང་དུ། མཚན་ཉིད་ཐེག་པའི་ཆོས་དུ་མ་གསན་པ་ནི་བསམ་གྱིས་མི་ཁྱབ་ཅིང་། ཁྱད་པར་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་དང་། མངོན་པར་རྟོགས་པའི་རྒྱན་གྱི་མན་ངག་འགྲེལ་པ་ཆེ་ཆུང་དང་བཅས་པ་བུ་ཊིཀི་སྟེང་ནས་མཐའ་ཆོད་པར་གསན་ཏེ། དཔལ་གསང་ཕུ་ནེའུ་ཐོག་དང་ཆོས་གྲྭ་རྩེ་ཐང་གི་ཆོས་སྡེ་ཆེན་པོ་དང་། བདེ་བ་ཅན་རྣམས་ཀྱི་ཚོགས་པ་རྒྱ་མཚོ་ལྟ་བུའི་དབུས་སུ་དཀའ་ཆེན་བཞིའི་བཤད་པ་ཡོངས་སུ་རྫོགས་པར་མཛད་དེ། བདེ་བར་གཤེགས་པའི་གསུང་རབ་དགོངས་འགྲེལ་དང་བཅས་པ་ཐམས་ཅད་ལ་མཁས་པར་མཛད་པ་ཡིན་ནོ། ། གཞན་ཡང་རྗེ་བཙུན་རེད་མདའ་པ་དང་། རྗེ་ཙོང་ཁ་པ་ལ་སོགས་ལ་གསན་པ་ནི་མངས་ཏེ་རྒྱས་པར་མ་བྲིས་སོ། །

གཉིས་པ་ཐུན་མོང་མ་ཡིན་པའི་ཐེག་པས་ཐུགས་རྒྱུད་སྦྱངས་པའི་ཚུལ་ལ། དབང་གིས་ཐུགས་རྒྱུད་ཇི་ལྟར་སྨིན་པའི་ཚུལ་དང་། དེ་ནས་རྒྱུད་ལ་ཇི་ལྟར་སྦྱངས་པའི་ཚུལ། མན་ངག་ཐུགས་ཉམས་སུ་ཇི་ལྟར་བཞེས་པའི་ཚུལ་དང་གསུམ་མོ། ། དང་པོ་ནི། འཛམ་བུའི་གླིང་ཆོས་བཞིན་དུ་སྐྱོང་བར་མཛད་པ་ཏའི་མིང་རྒྱལ་པོའི་ཅོད་པན་ལ་ཞབས་ཀྱི་རྡུལ་ཕྲེང་རྣམ་པར་བཀོད་ཅིང་། མཐའ་ཡས་པའི་འགྲོ་བ་མཐའ་དག་གི་འདྲེན་པར་གྱུར་པ་ཐེག་ཆེན་ཆོས་ཀྱི་རྒྱལ་པོ་ཀུན་དགའ་བཀྲ་ཤིས་རྒྱལ་མཚན་དཔལ་བཟང་པོའི་དྲུང་དུ། དབུ་མ་ལུགས་ཀྱི་སེམས་བསྐྱེད་ལན་གཉིས་ཀྱིས་བྱང་ཆུབ་ཀྱི་ཐུགས་འབྱོངས་པར་མཛད་ཅིང་། བྱང་སེམས་ཀྱི་བསླབ་པ་མཐའ་དག་ལ་རིམ་གྱིས་སློབ་པའི་རྟེན་ཁྱད་པར་ཅན་གྱི་རྟེན་ལ། ཀྱེེའི་རྡོ་རྗེ་མན་ངག་ལུགས་ཀྱི་རྡུལ་ཚོན་གྱི་དཀྱིལ་འཁོར་དུ་མངོན་པར་དབང་བསྐུར་ཞིང་དམ་ཚིག་དང་སྡོམ་པ་མ་ལུས་པ་མནོས་ཏེ། རྡོ་རྗེ་འཆང་ཆེན་པོའི་གསུང་གི་གསང་བའི་མཛོད་ཆེན་པོ་ལ་ཅི་དགར་གཟིགས་པའི་སྒོ་ཕྱེ་སྟེ། དེ་ནས་དེ་ཉིད་ཀྱི་དྲུང་དུ། རྒྱུད་སྡེ་བཞི་དང་འབྲེལ་བའི་དབང་བསྐུར་བ་ནི་བསམ་གྱིས་མི་ཁྱབ་སྟེ། རྒྱས་པར་གསན་ཡིག་ལས་ཤེས་སོ། ། དེ་ནས་མཁན་ཆེན་རྒྱལ་བཟང་པའི་དྲུང་དུ་དཔལ་དུས་ཀྱི་འཁོར་ལོའི་རྡུལ་ཚོན་གྱི་དཀྱིལ་འཁོར་དུ་མངོན་པར་དབང་བསྐུར་བ་ཡོངས་སུ་རྫོགས་པར་མནོས་ཤིང་། དབང་ཕྲན་དང་། བྱིན་རླབས་དང་། རྗེས་གནང་ལ་སོགས་པ་བསམ་གྱིས་མི་ཁྱབ་པ་གསན་ནོ། ། དེ་ནས་ཐང་པོ་ཆེར། གངས་ཅན་མཁས་པའི་དབང་པོ་དཔག་ཏུ་མེད་པས་ཞབས་ཀྱི་པད་མོ་ལ་གཏུགས་པ། ཐང་པོ་ཆེ་བ་བླ་མ་ཉི་མ་པའི་དྲུང་དུ། གསང་བ་འདུས་པ་མི་བསྐྱོད་རྡོ་རྗེའི་དཀྱིལ་འཁོར་དུ་མངོན་པར་དབང་བསྐུར་ཞིང་། གཞན་ཡང་དབང་དང་བྱིན་བརླབས་ལ་སོགས་པ་མང་དུ་གསན་ནོ། ། ཁྱད་པར་འཁོར་ལོ་སྡོམ་པའི་རྒྱུད་ཆེ་ཆུང་ལ་ལེགས་པར་སྦྱངས་སོ། ། གཉིས་པ་ནི། ཆོས་ཀྱི་རྒྱལ་པོའི་དྲུང་དུ་རྩ་བའི་རྒྱུད་བརྟག་པ་གཉིས་པ་ཉིད་ཀྱི་ཊཱི་ཀའི་སྟེང་ནས་གསན་ཅིང་། བཀའ་བཞི་པ་མཛོད་བོན་པའི་དྲུང་དུ། ཕྱིས་མཐའ་ཆོད་པར་གསན་པ་ཡིན་ནོ། ། མཁན་ཆེན་རྒྱལ་བཟང་པའི་དྲུང་དུ་དུས་ཀྱི་འཁོར་ལོའི་རྒྱུད། འགྲེལ་ཆེན་དྲི་མེད་འོད་དང་བཅས་པ་མཐའ་ཆོད་པར་གསན་ཅིང་། ཐུགས་སུ་ཆུད་པར་མཛད་པ་ཡིན་ནོ། ། དེར་མ་ཟད་མདོར་བསྡུས་དང་པོའི་བཤད་པ། ཀྱེེའི་རྡོ་རྗེའི་དཀའ་གནས་ཀྱི་བཤད་པ་སོགས་མང་དུ་གསན་ནོ། ། བླ་མ་ཉི་མའི་དྲུང་དུ། གསང་བ་འདུས་པའི་རྒྱུད་སྒྲོན་གསལ་དང་བཅས་པ་ཆག་ལོའི་ཊཱི་ཀའི་སྟེང་ནས་མཐའ་ཆོད་པར་གསན་ཅིང་། རྒྱུད་ཕྱི་མ། རྡོ་རྗེ་ཕྲེང་བ། དགོངས་པ་ལུང་སྟོན་པ། ལྷ་མོ་བཞིས་ཞུས། དེ་ཉིད་བསྡུས་པའི་རྒྱུད། སྒྲུབ་ཐབས་མདོར་བྱས་མདོ་བསྲེས། རྣམ་གཞག་རིམ་པ། དཀྱིལ་ཆོག་ཉི་ཤུ་པ་རྣམས་གསན་ཅིང་། ངན་སོང་སྦྱོང་རྒྱུད། སམ་པུ་ཊ་རྣམས་ཀྱང་གསན་ནོ། ། སློབ་དཔོན་ས་སྐྱ་པ་སང་ཤེས་པའི་དྲུང་དུ། རྡོ་རྗེ་གུར་དང་། རྡོ་རྗེ་མཁའ་འགྲོ་མ་ལ་སོགས་པ་གསན་ནོ། ། དེ་དག་ནི་མཐའ་ཆོད་པར་གསན་ཅིང་སློབ་གཉེར་ཡོངས་སུ་རྫོགས་པར་མཛད་པ་དག་ཡིན་ནོ། ། གཞན་ཡང་བླ་མ་སོ་སོ་ལ་ཆོས་གསན་པ་ནི་བསམ་གྱིས་མི་ཁྱབ་སྟེ། རྒྱས་པར་གསན་ཡིག་ལས་ཤེས་སོ། ། གསུམ་པ་མན་ངག་ཐུགས་ཉམས་སུ་བཞེས་པའི་ཚུལ་ལ། ། གང་ངོ་བང་མཛོད་ནོར་གྱིས་ཏེ། ། ཁྱོད་ཐུགས་མན་ངག་དུ་མས་སོ། ། ཞེས་སྨྲས་ཏེ། དེ་ཡང་དགུང་ལོ་བཅུ་གཅིག་པའི་དུས་སུ། རིན་པོ་ཆེ་བསོད་ནམ་སེང་གེའི་དྲུང་དུ། དུས་ཀྱི་འཁོར་ལོའི་དབང་གིས་རྒྱུད་ཡོངས་སུ་སྨིན་པར་མཛད་ནས། སྦྱོར་བ་ཡན་ལག་དྲུག་ཁྲིད་ཆ་ལག་དང་བཅས་པ་སྔོན་གོམས་པའི་དབང་གིས་འབད་རྩོལ་མེད་པར་ཐུགས་ཉམས་སུ་བཞེས་པ་ལ་བརྟེན་ནས། སོ་སོར་བསྡུས་པའི་མཐུས་གཟུང་འཛིན་གཉིས་སུ་སྣང་བའི་རྣམ་པར་རྟོག་པ་ཐམས་ཅད་འགགས་ཤིང་དུ་བ་ནས་རེ་ཁཱ་ནག་པོའི་བར་གྱི་རྟགས་རྣམས་མངོན་དུ་ཤར་ཏེ་དེ་ཉིད་ཀྱི་བསམ་གཏན་གྱི་མཐུས་མི་གཡོ་བར་མཉམ་པར་བཞག་པས། ཁམས་གསུམ་ལ་འདོད་ཆགས་དང་བྲལ་བར་གྱུར་ཏོ། ། འོན་ཀྱང་དེའི་ཚེ་ན་ཇི་སྙེད་པའི་སྣང་ཚུལ་དེ་དག་ལ་སྒྱུར་འཛིན་གྱི་རྣམ་པར་རྟོག་པ་ཕྲ་མོ་མ་བྲལ་བར་སྣང་ངོ་ཞེས་གསུང་ངོ་། ། དེ་ཉིད་ཀྱི་ཚེ་ན། སྲོག་རྩོལ་གྱི་མཐུ་ལས་རླུང་སེམས་བདེ་བ་ཆེན་པོར་འདྲེས་པས་རྩ་དབུ་མའི་མདུད་པ་རང་སར་གྲོལ་ཏེ། ཕྱི་ནང་གི་ཆོས་ཐམས་ཅད་ལ་ཐོགས་པ་མེད་པའི་བློ་གྲོས་ཐོབ་པ་ཡིན་ནོ། ། དེར་མ་ཟད་སྔོན་དང་ཕྱི་མའི་གནས་མཐོང་བ་དང་། ད་ལྟར་གྱི་གནས་སྐབས་སུ་ཡང་ཡུལ་ཁམས་གང་ན་ཇི་ལྟར་ཡོད་པའི་ཚུལ་ཐམས་ཅད་མུན་ཁང་གི་ནང་དེ་ཉིད་ནས་གསལ་བར་གཟིགས་ཏེ། དཔེར་ན་ཉིད་ཀྱི་གཅེན་པོས་གྲོ་སའི་ཆོས་གྲྭར་ཉིད་ཀྱི་སྐུ་ཆོས་བསྣམས་པ་མཐོང་བས་དེ་ལ་སེར་སྣའི་རྣམ་པར་རྟོག་པ་ཅུང་ཟད་སྐྱེས་སོ་ཞེས་གསུང་བ་བཞིན་ནོ། ། ཡང་བླ་མ་གྲོས་པ་མཁས་བཙུན་པའི་དྲུང་དུ། ནི་གུ་ཆོས་དྲུག་ལ་སོགས་པ་ཤངས་པའི་ཆོས་སྐོར་མ་ལུས་པ་དང་། ཡང་དགོན་པའི་རི་ཆོས་སྐོར་མ་ལུས་པ་གསན་ཅིང་། ཆོས་དྲུག་གི་ཉམས་ལེན་ལ་རྩལ་དུ་བཏོན་པས་འོད་གསལ་ཆེན་པོའི་ངང་ནས་སངས་རྒྱས་ཀྱི་ཞིང་རབ་འབྱམས་དུ་མར་སྐུ་ལུས་བྱེ་བ་ཕྲག་བརྒྱར་སྤྲུལ་ནས་མཆོད་པ་དང་། བསྙེན་བཀུར་བ་དང་། ཐེག་པ་ཆེན་པོའི་ཆོས་ཀྱི་དགའ་སྟོན་མྱོང་བ་ལ་སོགས་པ་ལ་མཐུ་ཐོགས་པ་མེད་པ་ཐོབ་པ་ཡིན་ནོ། ། དེ་ནས་དེ་ཙམ་གྱིས་ཀྱང་ཆོག་པར་འཛིན་པ་མེད་པར་ཐེག་ཆེན་ཆོས་ཀྱི་རྒྱལ་པོའི་དྲུང་དུ། ལམ་འབྲས་བུ་དང་བཅས་པའི་གདམས་ངག་མན་ངག་དང་བཅས་པ་མ་ལུས་ཤིང་ལུས་པ་མེད་པར་གསན་ཅིང་ཐུགས་ཉམས་སུ་བཞེས་པས་སྣོད་བཅུད་ཀྱི་འཇིག་རྟེན་ཐམས་ཅད་ཀྱི་འཁོར་ལོའི་རྣམ་པར་ཤར་ཞིང་། ལམ་དུས་ཀྱི་ཐུན་བཞིར་དབང་བཞི་ཉམས་སུ་བླངས་པས་བདེ་བ་དང་སྟོང་པ་ཟུང་དུ་འཇུག་པའི་དཔལ་ལ་རྟག་ཏུ་དགྱེས་པར་རོལ་ཞིང་། བདེ་ཆེན་གྱི་སྒྲིབ་པ་རང་སར་དག་པ་ཡིན་པར་ངེས་སོ། ། དེ་ནས། འདོད་པ་ཅན་རྣམས་ནོར་གྱིས་ནི། ། ཆོག་མི་ཤེས་སོ་ཁྱེད་ཀྱི་ཐུགས། ། སེམས་ཅན་ཀུན་གྱི་དོན་གྱི་ཕྱིར། ། དམ་ཆོས་བདུད་རྩིའི་རོ་ཡིས་སོ། ། ཞེས་སྨྲས་ཏེ། འདོད་པ་ཅན་ནོར་གྱིས་ཆོག་ཤེས་མེད་པ་བཞིན་དུ། མན་ངག་དེ་ཙམ་གྱིས་ཆོག་པར་འཛིན་པ་མེད་པར་སྐྱེ་དགུའི་གཙུག་རྒྱན་དམ་པ་སྤྱན་སྔ་བ་ཆོས་ཀྱི་རྗེ་བསོད་ནམས་རྒྱལ་མཚན་དཔལ་བཟང་པོའི་དྲུང་དུ། ནཱ་རོའི་ཆོས་དྲུག་ཆ་ལག་དང་བཅས་པ་མ་ལུས་པར་གསན་ཅིང་ཐུགས་ཉམས་སུ་བཞེས་པས་གཏུམ་མོ་ལ་བརྟེན་ནས་བདེ་དྲོད་ངང་གིས་འབར་ཞིང་། སྒྱུ་ལུས་ལ་བརྟེན་ནས་འཇའ་ཚོན་ལྟ་བུའི་སྐུ་མངོན་དུ་གྱུར་ཏེ་ཟུང་འཇུག་གི་སྐུ་མངོན་དུ་མཛད་པ་ལ་མཐུ་ཐོགས་པ་མེད་པ་དང་ལྡན་པ་ཞིག་ཡིན་པར་ངེས་སོ། ། གཞན་ཡང་བླ་མ་སོ་སོའི་དྲུང་དུ་ལམ་གྱི་ཆ་ལག་ཡོངས་སུ་རྫོགས་པའི་མན་ངག་གསན་པ་ནི་བསམ་གྱིས་མི་ཁྱབ་སྟེ། གངས་ཅན་གྱི་ཁྲོད་དུ་ཇི་སྙེད་འགྱུར་བའི་མན་ངག་གི་ཆ་བརྒྱུད་པ་མ་ནུབ་པ་རྣམས་ལ་བླ་མ་དམ་པ་འདིས་མ་གསན་པ་ནི་གཅིག་ཀྱང་མེད་པ་ཡིན་ནོ། ། སླར་སྨྲས་པ། ཚེ་འདིར་རྡོ་རྗེ་འཆང་དབང་། ། གོ་འཕང་སྩོལ་མཁས་གདམས་ངག་ཀུན། ཁྱོད་ཀྱི་ཐུགས་ལ་བསྡུས་གྱུར་ན། ། བདག་ཅག་འཁོར་བར་འཁྱམས་ཀྱི་དོགས། ། འོན་ཀྱང་ཉིན་མོའི་དཔལ་འབར་བ། ། ཇི་སྙེད་པད་མོའི་ཚལ་གྱི་ནི། ། ཁྱེད་ཀྱི་དགེ་ལེགས་ཇི་སྙེད་པས། ། བདག་ཅགརྣམས་དང་ཐུན་མོང་ངོ་། ། ཞེས་བྱའོ། ། འོ་ན་མན་ངག་དེ་དག་ཐུགས་ཉམས་སུ་བཞེས་པ་ལ་བརྟེན་ནས་ཡོན་ཏན་གྱི་ཁྱད་པར་ཅི་ཞིག་མངའ་ཞེ་ན། ཐུན་མོང་གི་དངོས་གྲུབ་བརྙེས་པའི་ཚུལ་དང་། མཆོག་གི་དངོས་གྲུབ་བརྙེས་པའི་ཚུལ་ལོ། ། དང་པོ་ནི། ཆེན་པོ་རྣམས་ནི་མཆོག་བསྒྲུབས་པས་ཐུན་མོང་ཞོར་ལ་འགྲུབ་པ་ཆོས་ཉིད་དུ་སྣང་སྟེ། རྩ་རླུང་ཐིག་ལེ་ཐམས་ཅད་ལ་དབང་ཐོབ་པས་མི་དང་མི་མ་ཡིན་པའི་འགྲོ་བ་ཐམས་ཅད་དབང་དུ་བསྡུས་ཏེ་ལྷ་དང་མིའི་ཟས་ནོར་ཐམས་ཅད་ཆར་བཞིན་དུ་འབབ་ཅིང་། དེའི་ཚེ། མ་ཆགས་པའི་བློས་ཕྱི་ནང་གི་བདོག་པ་ཐམས་ཅད་ལ་མཆོད་པའི་ཞིང་དང་དམན་པ་རྣམས་ལ་འཕངས་པ་མེད་པར་གཏོང་ཡང་། བཀོད་མའི་ཆུ་བཞིན་དུ་ལོངས་སྤྱོད་པར་མཛད་པ་ཉིད་རྣམ་པར་འཕེལ་བའི་རྒྱུར་སྣང་ངོ་། ། སྲོག་རྩོལ་མངོན་དུ་གྱུར་པས་འཆི་བ་མེད་པའི་དངོས་གྲུབ་བརྙེས་ཤིང་སྐུ་ཚེ་འདོར་ལེན་ལ་དབང་ཐོབ་སྟེ། ད་ལྟ་བརྒྱད་ཅུ་རྩ་ལྔའི་དུས་སུ་ཡང་ལང་ཚོ་དར་ལ་བབ་པ་བཞིན་དུ་ཟོ་མདོག་བཟང་བ་དང་ལྡང་བ་ཡང་ཞིང་སྐུ་ཉམས་དང་ལྡན་པར་བཞུགས་པ་འདི་ཡིན་ནོ། ། དེར་མ་ཟད། བསྒོམས་པ་ལས་བྱུང་བའི་ཤེས་རབ་ཕུན་སུམ་ཚོགས་པ་མངོན་དུ་གྱུར་པའི་སྟོབས་ཀྱིས་སྔར་སྦྱངས་པའི་གསུང་རབ་དག་ཀྱང་བསྙེལ་བ་མེད་པར་ཆེས་ཆེར་ཤིན་ཏུ་གསལ་བར་གྱུར་ཅིང་གཞན་ངོར་མ་སྦྱངས་པ་ལྟ་བུར་སྣང་རྣམས་ཀྱང་ཆོས་རྒྱུན་གྱི་ཏིང་ངེ་འཛིན་གྱི་མཐུ་ལ་བརྟེན་ནས་བླ་མ་ན་འཕོས་པའི་དབང་གིས་གང་ལ་ཡང་ཐོགས་པ་མེད་པའི་ཆོས་ཀྱི་མཚོ་ཆེན་པོ་བརྡོལ་བ་ཡིན་ནོ། ། དེའི་ཕྱིར་འདི་ལྟ་བུའི་ཆེ་བའི་ཡོན་ཏན་མཐོང་བའི་ཚེ་ན། ཕྱི་ནང་གཞུང་ལུགས་བརྒྱ་ཕྲག་གིས། ། མགྲིན་པར་བརྒྱན་པའི་དྲེགས་ལྡན་ཡང་། ། དད་པའི་ཅོད་པན་དཀར་པོ་ལ། ། ཞབས་སྐྱེས་པད་མོའི་ཕྲེང་བ་ལེན། ། ཞེས་སྨྲས་སོ། ། གཉིས་པ་མཆོག་གི་དངོས་གྲུབ་བརྙེས་པའི་ཚུལ་ནི། ཐུན་མོང་དུ་འདི་ལྟ་བུའི་ཆེ་བའི་ཡོན་ཏན་དང་ལྡན་པའི་རྟགས་ཀྱིས། སྐུ་བཞི་ཡེ་ཤེས་ལྔ་དང་ལྡན་པའི་རྡོ་རྗེ་འཆང་ཆེན་པོའི་གོ་འཕང་བརྙེས་པར་གདོན་མི་ཟ་མོད། དེ་ཇི་ལྟར་བརྙེས་པའི་ཚུལ་ལ་སོགས་པ་འདིར་ནི་གསལ་བར་མ་བྲིས་ཏེ་གསང་བ་ཆེན་པོའི་སྣོད་དུ་གྱུར་པ་དང་མ་གྱུར་པའི་སྐྱེ་བོ་ཀུན་གྱིས་བལྟ་བ་དང་། ཉན་པ་དང་། དེ་ལ་བརྟེན་ནས་དད་པ་ངང་གིས་འཕེལ་བའི་དམིགས་རྐྱེན་ཙམ་དུ་འདི་ཙམ་ཞིག་བྲིས་པ་ཡིན་པའི་ཕྱིར་རོ། །

གཉིས་པ་གཞན་རྗེས་སུ་བཟུང་བའི་ཚུལ་ལ། ཐུན་མོང་གི་ཐེག་པས་རྗེས་སུ་བཟུང་བའི་ཚུལ་དང་། ཐུན་མོང་མ་ཡིན་པའི་ཐེག་པས་རྗེས་སུ་བཟུང་བའི་ཚུལ་ལོ། ། དང་པོ་ལ། དམ་པ་རྣམས་ཀྱི་འཕྲིན་ལས་ནི། ། འབད་པ་མེད་པར་ངང་གིས་འཇུ། ། དྲི་བཞོན་ལས་བྱུང་དྲི་ཞིམ་འདི། ། ཆེད་དུ་བསྒོས་པ་ཡིན་ནམ་ཅི། ། དེ་ཡང་བསྟན་པའི་སྙིང་པོ་ལེགས་པར་གསུངས་པའི་ཆོས་འདུལ་བ་ལས་གཞན་དག་རབ་ཏུ་བྱུང་བ་དང་། བསྙེན་པར་རྫོགས་པར་མཛད་པ་ནི་གྲངས་ལས་འདས་ཤིང་། མཚན་ཉིད་ཐེག་པའི་དབང་དུ་བྱས་པའི་བཤད་ཉན་གྱི་མིང་དུ་བཏགས་པ་ཆེར་མཛད་པ་ནི་མེད་མོད་ཀྱི། དེ་ལྟ་ནའང་སྔར་བཤད་པ་ལྟར་དབུས་གཙང་གི་བློ་གསལ་ཞིང་ཡིད་གཞུངས་ལ་དོན་དུ་གཉེར་བའི་མཁས་པ་སྟོང་ཕྲག་གཉིས་ཀྱིས་ལྷག་པའི་ཁྲི་ཕྲག་གཅིག་གི་དབུས་སུ་བདེ་བར་གཤེགས་པའི་གསུང་རབ་རབ་འབྱམས་ཀྱི་བཤད་པ་རྒྱ་ཆེར་མཛད་པས་བློ་གསལ་དེ་དག་གི་རྒྱུད་ལ་ལེགས་པར་བཤད་པའི་རྟོགས་པ་འཁྲུངས་པ་ནི་བསམ་གྱིས་མི་ཁྱབ་སྟེ། འབྲས་བུ་རྒྱུའི་རྗེས་སུ་བྱེད་པའི་ཕྱིར་རོ། ། གཉིས་པ་ལ། ཉོན་མོངས་གདུགས་ཀྱིས་ཆེར་གདུངས་པའི། ། འགྲོ་ལ་ཁྱོད་ཀྱི་འཕྲིན་ལས་ནི། ། ཧ་རི་ཙན་དན་གྱིས་བསྒོས་པའི། ། མ་ལ་ཡ་ཡི་རླུང་བཞིན་འབབ། ། ཅེས་སྨྲས་ཏེ། དེ་ཡང་དགུང་ལོ་སུམ་ཅུ་ཙམ་གྱི་དུས་ལ་བབ་པ་ན། བྱང་རྭ་སྒྲེང་གི་དབེན་གནས་ན་སྒྲུབ་པ་སྙིང་པོར་མཛད་པའི་ཚེ། ཆོས་སྡིངས་དཔལ་གྱི་རི་ཁྲོད། འདི་ཆོས་བཞིན་དུ་སྐྱོང་བར་བྱེད་པའི་བསྟན་མ་གཉིས་དྲུང་དུ་ལྷགས་ཏེ། ཆོས་སྡིངས་ཀྱི་མཁན་པོས་སེང་གེ་དཔལ་ཞེས་པ་དེ་ལུག་ལོའི་མཇུག་ལ་ལུག་ཐང་ལ་འཆི་བར་གདའ་བས་ཁྱེད་ཀྱིས་རི་ཁྲོད་དུ་ཕེབས་ནས། སྔོན་གྱི་འཕྲིན་ལས་ཀྱི་ལྷག་མ་མ་ལུས་པ་བསྒྲུབ་པར་མཛད་དུ་གསོལ། བདག་ཅག་རྣམས་ཀྱི་མིང་དང་སྲོག་སྙིང་ནི་འདི་དང་འདི་ཞེས་བགྱི་བ་ཡིན་ནོ། ། ཞེས་ཕུལ་ནས་བཀའ་ལས་མི་འདའ་བར་དམ་བཅས་པ་ཡིན་ལ་དེ་ནས་དེས་ཇི་ལྟར་སྨྲས་པ་བཞིན། སྔོན་གྱི་སྨོན་ལམ་གྱི་དབང་གིས་དགུང་ལོ་སུམ་ཅུ་རྩ་གསུམ་པ་ལ། ཀུན་མཁྱེན་ཆེན་པོའི་གདན་སར་ཕྱག་ཕེབས་ཏེ་གདུལ་བྱ་རྣམས་རྗེས་སུ་འཛིན་པར་མཛད་པ་ཡིན་ནོ། ། དེ་ཡང་འདི་ལྟར། བུང་བས་པད་མོའི་ཚལ་མཐོང་ལྟར། ། ཐོས་བསམ་སྙིང་པོ་བླང་བྱའི་ཕྱིར། ། སྔོན་གོམས་དབང་གི་འབད་མེད་པར། ། བསམ་གཏན་ཁང་པའི་ནང་དུའོ། ། ཞེས་བྱ་བ་སྨྲས་ཏེ། དེ་ཡང་གདན་སར་ཕེབས་ནས། ལོ་བཅོ་བརྒྱད་ཀྱི་བར་དུ་སྒྲུབ་པ་སྙིང་པོར་མཛད་ཅིང་། དེ་དག་གི་ཚེ་ན་ཡང་དཔའ་བོ་དང་རྣལ་འབྱོར་མ་དང་། གྲུབ་པ་ཐོབ་པའི་རྣལ་འབྱོར་པ་རྣམས་ཀྱི་དངོས་སུ་བྱིན་གྱིས་བརླབས་ཤིང་། རྒྱལ་ཆེན་རིགས་བཞི་དང་། སུམ་ཅུ་རྩ་གསུམ་པའི་ལྷའི་བུ་དང་། བུ་མོ་རྣམས་ཀྱིས་ཡར་ངོའི་ཚེས་བརྒྱད་དང་བཅུ་བཞི་དང་། བཅོ་ལྔ་ལ། ལྷ་རྫས་ཀྱི་མེ་ཏོག་དང་། བདུག་སྤོས་ལ་སོགས་པས་མཆོད་པར་བྱེད་པ་ནི་ཐམས་ཅད་ཀྱིས་མངོན་སུམ་མོ། ། དེའི་ཚེ་ན། སོ་སོར་རྟོག་པའི་ཤེས་རབ་ཀྱིས། ། མ་འདྲེས་སོ་སོར་དཔྱོད་པ་ན། ། དངོས་པོ་རྣམས་ཀྱིས་རང་གི་འཚང་། ། གསལ་བར་སྨྲས་པ་ཇི་བཞིན་ནོ། ། དེ་ཡང་སོ་སོར་སྡུད་པ་དང་། བསམ་གཏན་གྱི་མཐུ་ལ་བརྟེན་ནས་ལྟ་བའི་ཕུ་ཐག་ལེགས་པར་ཆོད་དེ་དངོས་པོ་རྣམས་ཀྱིས་རང་གི་རང་བཞིན་ཀུན་རྫོབ་སྣ་ཚོགས་སུ་སྣང་ཞིང་དོན་དམ་པར་རང་བཞིན་མེད་པ་ཉིད་དེ་ཉིད་ཀྱིས་གསལ་བོར་སྨྲས་པ་བཞིན་དུ་བདག་མེད་རྟོགས་པའི་ཤེས་རབ་ཀྱིས་ཆོས་ཀུན་སྒྱུ་མ་ལྟ་བུར་རྟོགས་ཤིང་། སྤྱན་དང་མངོན་པར་ཤེས་པ་ཐོགས་མེད་དུ་ཤར་ཏེ་ཡུལ་ལྗོངས་འདིར་མཆིས་པ་རྣམས་ཀྱི་དགེ་བ་དང་མི་དགེ་བའི་མཚན་མ་དང་སེམས་ཅན་རྣམས་ཀྱི་འཆི་འཕོ་བ་དང་སྐྱེ་བ་དང་རང་ཉིད་ཀྱི་སྔོན་གྱི་གནས་དང་། ཕྱི་མའི་གནས་དང་། ཡབ་དང་ཡུམ་གྱི་ཕྱི་མའི་གནས་ཇི་ལྟ་བ་བཞིན་དུ་མཁྱེན་ཏེ། དགེ་ལེགས་ཀྱི་མཛད་པ་བསམ་གྱིས་མི་ཁྱབ་པ་བསྐྲུན་ཅིང་ལུང་སྟོན་པར་མཛད་པ་ཡིན་ནོ། ། དེའི་ཚེ་ཉི་ཟླའི་རྒྱུ་བ་ཀུན། ། དབུ་མའི་ལམ་དུ་རབ་ཕྲོགས་ནས། ། དེ་ཉིད་འཛིན་པའི་རྣལ་འབྱོར་གྱིས། ། ལོངས་སྐུའི་ཞིང་ཁམས་བརྒྱ་ཕྲག་བགྲོད། ། འདི་ལྟར་ང་དྲུག་རྐང་བཅས་ཀྱིས་དམན་པའི་ལས་རླུང་ཉི་ཁྲི་ཆིག་སྟོང་དྲུག་བརྒྱའི་འཕོ་བ་བཅུ་གཉིས་པོ་ཐམས་ཅད་དབུ་མའི་ལམ་དུ་ཕྲོགས་ནས་དེ་ཉིད་གཞན་དུ་མི་འགྱུར་བའི་བདེ་བ་ཆེན་པོར་འཛིན་པར་ནུས་པའི་རྣལ་འབྱོར་གྱིས་བདེན་དོན་རྣམ་པ་བཅུ་གཉིས་ཀྱི་དོན་མངོན་སུམ་དུ་མཛད་དེ། དེ་ཉིད་ཀྱི་ངང་ནས་རྒྱལ་བ་ལོངས་སྤྱོད་རྫོགས་སྐུའི་ཞིང་ཁམས་བརྒྱ་ཕྲག་རྣམས་སུ་བགྲོད་ནས། ཟབ་པ་དང་། རྒྱ་ཆེ་བའི་ཐེག་པ་ཆེན་པོའི་ཆོས་ལ་ལོངས་སྤྱོད་པར་མཛད་པ་ནི་བསམ་གྱིས་མི་ཁྱབ་སྟེ། འོན་ཀྱང་། འདི་ན་སྐལ་བ་དམན་པ་འགའ། ། སྦྱངས་པའི་མཐུ་དང་གོམས་པའི་རྩལ། ། གང་ཡང་མེད་པར་རང་བློའི་དཔེས། ། གཞན་བློ་དཔོག་ཕྱིར་བཏང་སྙོམས་བཞ། ། ཅེས་སྨྲས་ཏེ། འདིར་ནི་རྒྱས་པར་མི་བརྗོད་དེ། ། ལ་ལ་རང་ལ་སྦྱངས་པ་དང་ཉམས་སུ་མྱོང་བ་ཅི་ཡང་མེད་པར་རང་རྒྱུ་མཚན་དུ་བྱས་ནས་གཞན་གྱི་ཡོན་ཏན་ལ་བརྫུན་ཞེས་འཕགས་པ་ལ་སྐུར་བ་འདེབས་པ་དག་མཐོང་བའི་ཕྱིར་རོ། ། ཟླ་བ་ཆ་ཤས་ཀྱིས་གང་ཞིང་། ། ཁྱོད་སྐུ་ཀུན་རྫོབ་བྱང་སེམས་ཀྱིས། ། ཆོས་ཀུན་སྟོང་པའི་རང་བཞིན་ཏེ། ། ཁྱོད་ཀྱི་ཐུགས་ཀྱི་རྡོ་རྗེའོ། ། འདིའི་དོན་ནི་གསལ་བར་མ་སྨྲས་སོ། ། དེ་ལྟར་སྦྱོར་བ་ཡན་ལག་དྲུག་གི་རྣལ་འབྱོར་མཐར་ཕྱིན་པ་མཛད་པ་ཡིན་ཏེ། ལོ་གསུམ་ཕྱོགས་གསུམ་དང་བཅས་པར། ། ཡན་ལག་དྲུག་གི་རྣལ་འབྱོར་ཙམ། ། གོམས་པས་གྲོལ་བར་འགྱུར་གསུངས་ནས། ། བཅོ་བརྒྱད་ལོ་ཡིས་སྨོས་ཅི་དགོས། ། ཞེས་བྱའོ། ། དེ་ཁོ་ནར་མ་ཟད། རྣལ་འབྱོར་དེ་ཉིད་ལས་གཡེལ་བ་མེད་པར། ། རྗེ་ས་སྐྱ་པ་རྣམས་ཀྱི་ཕྱག་བཞེས་ཇི་ལྟ་བ་བཞིན་ལམ་གྱི་ཐུན་བཞིར། དབང་བཞིས་ལུས་སོ་སོར་བརྟགས་པའི་འགོག་པ་ལ་གནད་དུ་བསྣུན་པ་དང་། འབྲིང་པོ་དམ་ཚིག་གི་ཆོས་སྐོར་དང་། ལམ་ཟབ་མོ་བླ་མའི་རྣལ་འབྱོར་སོགས་ཆ་ལག་དང་བཅས་པ་ལ་ཐུན་བཞིའི་རྣལ་འབྱོར་གྱིས་བརྩོན་པར་མཛད་ཅིང་། དེ་ཉིད་ཀྱི་སྒོ་ནས་གདུལ་བྱ་དཔག་ཏུ་མེད་པ་བཀྲི་བར་མཛད་པ་ཡིན་ནོ། ། དེ་ཡང་འདི་ལྟར། དྲི་མེད་དབང་དང་རྣམ་དག་རྒྱུད། ། ལུས་རྫོགས་གདམས་ངག་དང་བཅས་པས། ། སྐལ་བ་ལྡན་པ་འབུམ་ཕྲག་ཙམ། ། སྨིན་ཅིང་གྲོལ་བར་མཛད་པའོ། ། ཞེས་སྨྲས་ཏེ། གདན་ས་འདིར་མེ་ཕོ་བྱི་བའི་ལོ་ཡན་དུ་ལྔ་བཅུ་རྩ་གཅིག་ཐལ་ཏེ་དེ་ཡང་ལོ་རེ་ལ་སྦྱོར་བ་ཡན་ལག་དྲུག་པ་ཐ་ནའང་། ཚར་ལྔ་རེ་ཙམ་གྱིས་སྐལ་བ་དང་ལྡན་པའི་གདུལ་བྱ་སྟོང་ཕྲག་དྲུག་ཙམ་སྨིན་ཅིང་གྲོལ་བར་མཛད་དེ། གདུལ་བྱ་དབང་པོ་ཐ་མ་པ་ལ་ཡང་སྔོན་འགྲོའི་རྣལ་འབྱོར་གྱིས་རྒྱུད་སྦྱངས། མཆོག་དབང་གོང་མ་གསུམ་གྱིས་སྨིན་པར་བྱས། སོར་སྡུད་ཀྱིས་སྟོང་གཟུགས་ཕྱག་རྒྱ་ཆེན་མོ་མངོན་སུམ་དུ་མཐོང་ཞིང་། བསམ་གཏན་གྱིས་དེ་ཉིད་ལ་མཉམ་པར་མི་འཇོག་པ་ནི་མེད་པའི་ཕྱིར་རོ། ། ལམ་འབྲས་བུ་དང་བཅས་པའི་གདམས་ངག་མན་ངག་གཞུང་བཤད་ཆ་ལག་དང་བཅས་པ་ཚར་བརྒྱ་ཙམ་གྱི་སྒོ་ནས་སྐལ་ལྡན་སྟོང་ཕྲག་གཉིས་ཙམ་སྨིན་ཅིང་གྲོལ་བར་མཛད་དེ། ཐ་ནའང་ཉིན་རེ་ལ་ལམ་དུས་ཐུན་རེ་མི་ལེན་པ་ནི་མེད་པའི་ཕྱིར་རོ། ། དེར་མ་ཟད། ནཱ་རོའི་ཆོས་དྲུག་དང་། ནི་གུའི་ཆོས་དྲུག་དང་། ཤིན་ཏུ་སྤྲོས་པ་མེད་པའི་མན་ངག་དང་། རི་ཆོས་སྐོར་གསུམ་དང་། འདུས་པའི་རིམ་པ་ལྔ་དང་། འཁོར་ལོ་སྡོམ་པའི་རིམ་པ་ལྔ་དང་། དམར་ཁྲིད་དང་། སྙིང་པོ་དོན་གསུམ་ལ་སོགས་པའི་མན་ངག་གི་སྒོ་ནས་སྨིན་པར་མཛད་པ་ནི་སྟོང་ཕྲག་གསུམ་ཙམ་སྟེ། དེ་དག་གིས་དོན་ཉམས་སུ་བླངས་པས་ཐ་ནའང་ཏིང་འཛིན་སྣ་རེ་མ་སྐྱེས་པ་མེད་དོ། ། གཞན་ཡང་རྩ་བའི་རྒྱུད་བརྟག་པ་གཉིས་པ། བཤད་པའི་རྒྱུད་དང་བཅས་པ་དང་། དཔལ་གསང་བ་འདུས་པའི་རྩ་རྒྱུད་ལེའུ་བཅུ་བདུན་པ། བཤད་པའི་རྒྱུད་དང་བཅས་པ་དང་། བཅོམ་ལྡན་འདས་འཁོར་ལོ་སྡོམ་པ་ཉུང་ངུའི་རྒྱུད་དང་། བཅོམ་ལྡན་འདས་དུས་ཀྱི་འཁོར་ལོ་སྡོམ་པའི་བསྡུས་པའི་རྒྱུད། འགྲེལ་ཆེན་དྲི་མེད་འོད་དང་བཅས་པའི་བཤད་པ་ལན་མང་དུ་རྒྱ་ཆེར་མཛད་པས་དགེ་བའི་བཤེས་གཉེན་དཔག་ཏུ་མེད་པ་ལ་ལུང་དང་མངོན་པར་རྟོགས་པའི་ཡོན་ཏན་དྲི་མ་མེད་པ་བསྐྲུན་པར་མཛད་པ་ཡིན་ནོ། ། གཞན་ཡང་། མངོན་པར་རྟོགས་པའི་རྒྱན་འགྲེལ་པ་དང་བཅས་པ་དང་། དབུ་མ་ཚིག་གསལ་འཇུག་དང་། འདུལ་བའི་མདོ་དང་། མངོན་པའི་མཛོད་དང་། རྒྱས་པའི་བསྟན་བཅོས་ཚད་མ་རྣམ་འགྲེལ་རྣམས་ལ་ཡོངས་རྫོགས་ཀྱི་བཤད་པ་ཐེངས་ཁ་ཡར་མཛད་ཅིང་དགེ་བའི་བཤེས་གཉེན་ཆེན་པོ་འགའ་ཞིག་ལ་བསམ་གྱིས་མི་ཁྱབ་པའི་རྟོགས་པ་བསྒྲུབ་པར་མཛད་དོ། ། གཞན་ཡང་། ལུང་དང་མངོན་པར་རྟོགས་པའི་ཡོན་ཏན་དུ་མ་ལ་དབང་འབྱོར་པའི་དགེ་བའི་བཤེས་གཉེན་བརྒྱ་ཕྲག་གཉིས་ཙམ་ལ་འདུལ་བའི་ལུང་སྡེ་བཞིའི་བཤད་པ་ཡོངས་སུ་རྫོགས་པར་མཛད་པས་དེའི་ཚེ་ན། སུམ་ཅུ་རྩ་གསུམ་པའི་ལྷའི་བུ་དང་། བུ་མོ་སྟོང་ཕྲག་དུ་མས་རི་ཁྲོད་འདི་ཉིད་ཀྱི་སྟེང་གི་བར་སྣང་ལ་སྤྲིན་གྱི་ཕུང་པོའི་གསེབ་ནས་ལུས་ཀྱི་སྟོད་ཕྱུང་སྟེ། གདུགས་དང་རྒྱལ་མཚན་དང་། བ་དན་དང་། རོལ་མོའི་སྒྲས་མཆོད་པར་བྱེད་ཅིང་། ལྷ་རྫས་ཀྱི་བདུག་སྤོས་དང་། མེ་ཏོག་མན་ད་ར་བ་དང་། མན་ད་ར་བ་ཆེན་པོ་དག་གིས་ཟླ་བ་གཅིག་ཙམ་གྱི་བར་དུ་ཐམས་ཅད་ཀྱིས་མངོན་སུམ་གྱིས་གྲུབ་པར་བཀུར་སྟིར་བགྱིད། བླ་མར་བགྱིད། རི་མོར་བགྱིད་ཅིང་ལྷ་དང་བཅས་པའི་འཇིག་རྟེན་པ་ཐམས་ཅད་ཀྱིས་མཆོད་ཅིང་བསྟོད་པའི་འོས་དམ་པར་བཞུགས་པ་ཡིན་ནོ། ། སླར་ཡང་ལྷ་དང་བཅས་པའི་འཇིག་རྟེན་གྱི་དཔལ་དུ་ཡུན་རིང་དུ་བཞུགས་པར་གསོལ་བ་འདེབས་སོ། ། ཕྱི་ནང་སྣོད་བཅུད་འཇིག་རྟེན་མ་ལུས་པ། ། འཇིག་རྟེན་མེས་པོས་རང་དགར་བྱས་སོ་ཞེས། ། མངོན་པའི་ང་རྒྱལ་སྒྲོགས་པ་མང་མོད་ཀྱི། ། གྲུབ་ཆེན་འདི་འདྲའི་སྐྱབས་གཞན་འགའ་མ་མཆིས། ། དེ་ཕྱིར་བླ་མའི་མཛད་པ་ལས། ། རང་གིས་ཐོས་པའི་ཆ་ཤས་ཙམ། ། གོ་བདེའི་ངག་གིས་བརྗོད་པ་ཡི། ། དགེ་བ་རྣམ་པར་དཀར་སྐྱེས་པ། ། དེས་ཀྱང་སྐྱེ་བ་ཐམས་ཅད་དུ། ། དད་པས་ཡོན་ཏན་མ་ལུས་པ། ། ཇི་བཞིན་བརྗོད་པའི་མཐུ་ཐོབ་ནས། ། ཞབས་རྡུལ་གུས་པས་ལེན་པ་དང་། ། དགྱེས་བཞིན་རྗེས་སུ་འཛིན་པར་ཤོ། ། དེ་སྐད་བརྗོད་འདི་ལེ་ལོ་ཡི། ། རྒྱ་མཚོར་བྱིངས་ཀྱང་སྐུལ་བྱེད་ཀྱི། ། བ་དན་གཡོ་བའི་དགེ་ལེགས་ཀྱིས། ། རྣམ་ཐར་ནོར་བུའི་ཕྲེང་བ་སྤེལ། ། དཔལ་ལྡན་བླ་མ་དམ་པའི་རྣམ་པར་ཐར་པ་མདོར་བསྡུས་པ་ངོ་མཚར་བཀོད་པའི་སྤྲིན་གྱི་རྔ་སྒྲ་ཞེས་བྱ་བ་འདི་ནི། སྒོ་གསུམ་མི་དགེ་བའི་བྱ་བ་རིང་དུ་རྒྱང་བསྲིངས་ཏེ་བླ་མ་མཉེས་པའི་བྱ་བ་འབའ་ཞིག་གིས་དུས་འདའ་བའི་ཉེ་གནས་དཔལ་ལྡན་རྒྱ་མཚོ་ཞེས་བགྱི་བས་ལེགས་པར་བསྐུལ་བའི་ངོར། དམ་པ་དེ་ཉིད་ཀྱི་ཞབས་རྡུལ་སྤྱི་བོར་བླངས་པ་ལ་བརྟེན་ནས་རྡོ་རྗེ་འཆང་ཆེན་པོའི་གསང་བའི་མཛོད་དུ་མ་ལ་ལྟ་བའི་སྐལ་བ་དང་ལྡན་ཞིང་། རྗེ་དེ་ཉིད་ལ་མི་ཕྱེད་པའི་དད་པ་བརྟན་པོ་ཅན་ཤཱཀྱའི་དགེ་སློང་མཆོག་ལྡན་ལེགས་པའི་བློ་གྲོས་ཞེས་བགྱི་བས་མངོན་བརྗོད་དང་ཚིག་གི་རྒྱན་གྱིས་མ་བཅིངས་པར་གོ་བདེ་བའི་ངག་གིས་བཀྲོལ་ཏེ། དུས་ཀྱི་འཁོར་ལོའི་རྒྱུད་ཀྱི་དགོངས་པས་རྒྱལ་བ་སྐུ་བལྟམས་ནས་ལོ་ཉིས་སྟོང་དང་སུམ་བརྒྱ་དྲུག་ཅུ་རེ་བརྒྱད་པ་མེ་ཕོ་བྱི་བའི་ལོའམ་འཛིན་བྱེད་ཀྱི་ལོ། དབྱུག་པས་ཉ་བའི་བཅོ་ལྔ་ལྷ་ལས་བབས་པའི་དུས་ཁྱད་པར་ཅན་ལ་དཔལ་སྤྱང་ལུང་ཆོས་སྡིངས་ཐུབ་ཆེན་མངོན་པར་དགའ་བའི་དབེན་གནས་སུ་སྦྱར་བའོ། ། གཞན་ཡང་སླར་ནས་འདི་ལྟ་བུ། ། རྩོམ་པའི་ཚུལ་ལ་འཇུག་པ་རྣམས། ། འདི་ལས་བྲི་བར་མི་བྱ་ཞིང་། ། ངོ་མཚར་ཅན་རྣམས་བསྣན་པར་བྱ། ། དེ་ཡང་གསལ་ཞིང་མཛངས་པ་ཡི། ། ཚིག་གིས་བརྗོད་པར་བྱ་བ་སྟེ། ། མི་ཤེས་པར་ཡང་དད་ཙམ་གྱིས། ། གྲོང་པའི་ཚིག་གིས་མ་ཡིན་ནོ། །

བྱམས་ཆེན་ཆོས་རྗེ་ཤཱཀྱ་ཡེ་ཤེས་དཔལ་བཟང་པོའི་རྣམ་པར་

ཐར་པ་མདོར་བསྡུས་བཞུགས་སོ།།

པྲ་ཏི་རིན་ཆེན་དོན་གྲུབ་ཀྱིས་མཛད།

༄༅། ། ན་མོ་གུ་རུ་བྷྱཿབྱམས་བརྩེའི་ཟླ་ཡུལ་ལན་བརྒྱར་བསྲུབས་པ་ལས། ། ལེགས་ཐོན་དབང་ཕྱོགས་གོང་མའི་རྒྱལ་ཁབ་མཐར། ། ཤཱཀྱའི་ལུང་རྟོགས་དཀྱིལ་འཁོར་རྫོགས་པ་ཡི། ། ཡེ་ཤེས་རྣམ་དཀར་འོད་བརྒྱས་འགེངས་ཁྱོད་རྒྱལ། ། གང་དེའི་རྣམ་ཐར་ཀུན་མཁྱེན་ཛཧྣུའི། ། ལྟོ་བ་ལས་གཞན་ཚུར་མཐོང་ཀཪྵ་ཊའི། ། མགྲིན་པར་ཟེགས་མ་ཙམ་ཡང་ཆུད་དཀའ་མོད། ། འོན་ཀྱང་དད་པས་ཉུང་ཞིག་འདིར་གསལ་བྱ། ། བསྐལ་བཟང་རྣམ་འདྲེན་བཞི་པའི་འཁོར་གྱི་དབུས། ། འཇིགས་མེད་གདོང་ལྔའི་དབྱངས་ཅན་གཙུག་རྒྱན་ཉིད། ། སླར་ཡང་ཐུབ་པའི་བརྟུལ་ཤུགས་ཀྱིས་དྲངས་ཏེ། ། ལྗོངས་འདིའི་འགྲོ་བའི་དཔལ་དུ་གྱུར་པ་ནི། ། སྐྱིད་ཤོད་གུང་ཐང་ཀུན་བཟོད་ཐིག་ལེ་རུ། ། ཤཱཀྱའི་བསྟན་པའི་དཀྱིལ་འཁོར་རྫོགས་པ་ཡི། ། ཡེ་ཤེས་འོད་སྟོང་འབར་བའི་ཉི་མ་ཁྱོད། ། ཤར་ཚེ་འགྲོ་འདིའི་རྨོངས་མུན་ཀུན་ནས་བཅོམ། ། སྙིགས་མའི་མགོན་པོ་ཀུན་མཁྱེན་ཙོང་ཁ་པའི། ། གྲངས་མེད་སྲས་ཀྱི་དབུས་ན་ལུང་རྟོགས་ཀྱིས། ། མངོན་པར་མཐོ་བའི་རི་དབང་ལྟར་གྱུར་ཚེ། ། རྣམ་དཔྱོད་ཕུལ་བྱུང་མཆོག་གི་མཁས་པར་བསྔགས། ། ཁྱད་པར་བསྟན་པའི་འཁོར་ལོ་ངུར་སྨྲིག་ཅན། ། དབེན་གནས་ཆོས་སྡིངས་ལོ་གསུམ་བཞུགས་པ་ཡི། ། བར་མ་ཕག་ལོར་ཤར་ཕྱོགས་ས་དབང་གིས། ། སྤྱན་འདྲེན་བྱུང་ཚེ་རྒྱལ་བ་གཉིས་པ་ཡིས། ། ཁྱོད་ཀྱི་སྨོན་ལམ་རྒྱ་མཚོའི་མཐུ་དཔལ་ལས། ། ཕྱོགས་དེར་ཐུབ་བསྟན་བསིལ་སྦྱིན་འཆར་གཟིགས་ནས། ། བསྟན་འགྲོའི་དཔལ་དུ་ཕྱོགས་དེར་ཁྱོད་འགྱུར་ཞེས། ། དགྱེས་བཞིན་དྲི་མེད་བཀའ་ཡིས་ལན་བརྒྱར་བསྔགས། ། གང་གིས་དབུལ་སེལ་རྨུགས་འཛིན་དབང་པོ་ཡང་། ། ཁྱོད་ཀྱི་འཕྲིན་ལས་བསྒྲུབ་པར་བཀའ་བསྒོས་ཚེ། ། གཡོ་མེད་དམ་བཅས་མངོན་སུམ་ཞལ་བཞེས་ཏེ། ། ཁྱོད་དང་འགྲོགས་པ་ཙན་དན་དྲི་བཞིན་གྱུར། ། དེ་ཚེ་ཁྱོད་ཀྱིས་སྙིང་སྟོབས་རྡོ་རྗེའི་། ། གཅིག་ཏུ་བསྒོས་ནས་བླ་མེད་རྒྱུད་ཆེན་གྱི། ། བཤད་སྲོལ་འཛུགས་དང་གདན་ས་བཅུ་འདེབས་ཞེས། ། ཞལ་བཞེས་སྟོང་ལ་གཙུག་གི་ནོར་བུར་བྱོན། ། དེ་ཚེ་ཁྱོད་ཀྱི་མཁྱེན་པའི་ལྷ་ལམ་ཀུན། ། ཐུགས་རྗེའི་སྤྲིན་གྱིས་བཀང་སྟེ་མི་ཟད་པའི། ། རྫུ་འཕྲུལ་ནུས་པ་དམ་ཆོས་ཟབ་མོའི་ཆར། ། ཕབ་ནས་དཔོན་འབངས་ཡང་དག་ལམ་ལ་བཀོད། ། སྔོན་གྱི་ཞལ་བཞེས་དམ་བཅའ་རྗེས་དྲན་ཏེ། ། མཆོད་ཡོན་ཟུང་གིས་རི་བོ་རྩེ་ལྔ་ལ། ། དགོན་ཆེན་དྲུག་དང་མེ་ཏོག་ལྡུམ་ར་དང་། ། ཉེ་བར་ཧ་ཡན་སི་ཞེས་བྱ་བ་བཏབ། ། ཐུབ་བསྟན་ཟེར་སྟོང་ཅན་གྱི་སྣང་བ་ཡིས། ། ཤར་ཕྱོགས་ཆུ་མཐོངས་ཕ་མཐའ་ཀུན་བཀང་སྟེ། ། ཕྱོགས་དེའི་ཡིད་ཅན་པདྨ་གཞོན་ནུའི་འདབ། ། རྨོངས་པའི་ཟུམ་པ་འབྱེད་མཁས་ཁྱོད་ལས་སུ། ། ཁྱད་པར་སྒྱུ་འཕྲུལ་སྲས་པོའི་ལུང་རྟོགས་ཀྱི། ། འོད་མཚོའི་ཉིང་ཁུ་རྒྱལ་བ་གཉིས་པའི་བསྟན། ། དབང་ཕྱོགས་ཡུལ་དེར་འབྱེད་པའི་ཤིང་རྟ་ཆེ། ། ཁྱོད་ཀྱི་མཛད་པའི་ཆུ་གཏེར་སུ་ཡིས་དཔ། ། དེ་ཕྱིར་སྟོང་ཁུན་ས་དབང་མཚུངས་བྲལ་དེས། ། འཕྲིན་ལས་སྣ་ཚོགས་མཁས་ཤིང་གསལ་བ་དང་། ། ཆོས་ཉིད་དམ་པ་མཆོག་ཏུ་རྒྱལ་བ་དང་། ། ཤེས་རབ་རྣམ་དག་སྣང་བ་ཆེན་པོ་དང་། ། ཀུན་ཏུ་ཁྱབ་ཅིང་རྒྱལ་ཁམས་སྐྱོབ་པ་དང་། ། བསྟན་པ་རྒྱས་མཛད་རབ་ཏུ་དགེ་བ་དང་། ། བྱམས་ཆེན་ཆོས་ཀྱི་རྒྱལ་པོ་བྱ་བ་སོགས། ། མཚན་གསོལ་འགྲན་ཟླ་བྲལ་བའི་བླ་མ་བསྔགས། ། དེ་ཚེ་ཆོས་སྦྱིན་ཟད་པ་མེད་པའི་ཆེད། ། དྲི་མེད་བཀའ་འགྱུར་ཡོངས་སུ་རྫོགས་པའི་སྤར། ། ཐོག་མར་བསྐྲུན་ཏེ་ཤར་ཕྱོགས་མཚོ་མཐའི་བར། ། རྒྱལ་བསྟན་ཟླ་བའི་འོད་ཀྱིས་དཀར་པོར་མཛད། ། སླར་ཡང་ཁྱོད་ཉིད་དགེ་བར་དབུས་སུ་ཕེབས། ། རྒྱལ་བ་གཉིས་པ་དབེན་གནས་ཆོས་སྡིངས་སུ། ། མཐའ་ཡས་གདུལ་བྱར་ཆོས་འཁོར་བསྐོར་བ་ཡི། ། ཞབས་ཏོག་རྒྱ་ཆེན་བསྒྲུབས་ཏེ་དགྱེས་པར་མཛད། ། ས་མོ་ཕག་ལོར་རྒྱལ་ཀུན་མཁྱེན་པའི་གཏེར། ། གཅིག་གྱུར་འཇམ་མགོན་བླ་མ་ཙོང་ཁ་པར། ། ཞལ་བཀོད་ཞུས་ནས་ཐེག་ཆེན་བཤད་སྒྲུབ་གླིང་། ། འཛམ་གླིང་མཁས་པའི་བསྟི་གནས་མཆོག་འདི་བསྐྲུན། ། ལྷག་པར་གངས་རིའི་ཕྲེང་ལྡན་ལྗོངས་འདི་ན། ། སྔགས་ཀྱི་འཆད་ཉན་རྣམ་པར་དག་པའི་བསྟན། ། ཀུན་ནས་ནུབ་སྟེ་ཡུན་རིང་ལོན་གྱུར་པ། ། རྒྱལ་བ་གཉིས་པས་ཉིན་མོར་མཛད་མོད་ཀྱང་། ། སྔོན་ཆད་འཆད་ཉན་གཞི་འཛུགས་མ་བྱུང་བས། ། དེ་ལྟའི་གཞི་འཛུགས་བྱུང་ན་ཅི་མ་རུང་། ། དགོངས་ཏེ་ལྷག་བསམ་ཤེལ་གྱི་ལྕུག་ཕྲན་གྱིས། ། རྒྱལ་བ་གཉིས་པའི་སྙན་གྱི་རྔ་ཆེན་བསྐུལ། ། དེ་ཚེ་འཇམ་དབྱངས་ངུར་སྨིག་ཟློས་གར་མཁན། ། ཞལ་ཁྱིམ་འཛུམ་གྱི་ཕྲེང་བས་མངོན་པར་བརྒྱན། ། ཁྱོད་ཐུགས་བུམ་པ་ཐུགས་རྗེའི་བདུད་རྩིས་བཀང་། ། བརྒྱ་ཕྲག་དུ་མའི་བསྟོད་པའི་ཕྲེང་བས་བསྔགས། ། རྣམ་དག་འདུལ་ཁྲིམས་ནོར་འཛིན་ལ་བརྟེན་ནས། ། གསང་བདེའི་འཆད་ཉན་ཡོངས་འདུ་རྒྱས་བྱེད་པའི། ། རྒྱུད་ཀྱི་རྒྱལ་པོ་གཉིས་ཀྱི་དབུ་ནས་ཀྱང་། ། ཆོས་ཐུན་རེ་གསུངས་ཕྱོགས་ཀུན་དགེ་བར་མཛད། ། སྔོན་ནས་འཇམ་མགོན་བླ་མའི་བཀའ་སྩལ་གྱིས། ཁྱོད་ཀྱི་གཙུག་ཏུ་མི་ཕྱེད་དམ་བཅིངས་ཏེ། ། ལྗོངས་འདིར་གསང་ཆེན་སྔགས་ཀྱི་རྒྱུད་སྡེ་ལ། ། རྣམ་དག་འཆད་ཉན་ཀུན་ནས་ནུབ་གྱུར་པ། ། རྒྱལ་བ་གཉིས་པས་ཉིན་མོར་མཛད་པ་གང་། ། འཕེལ་ཕྱིར་རྣམ་དག་འདུལ་ཁྲིམས་ལ་བརྟེན་ནས། ། གསང་བདེའི་འཆད་ཉན་ཚུགས་པའི་གཞི་རྟེན་ཕུལ། ། དེ་ཚེ་རྒྱུད་ཀྱི་གྲྭ་ཚང་ཞལ་བཀོད་དང་། ། ལྷན་ཅིག་སེམས་དཔའ་ཆེན་པོ་དར་མ་བཟང་། ། ཐེག་ཆེན་གླིང་གི་མཁན་པོར་མངའ་གསོལ་ཞིང་། ། གནས་དེར་རྟེན་འབྲེལ་སྒྲིག་ཕྱིར་གསོ་སྦྱོང་མཛད། ། རྒྱུད་ཀྱི་རྒྱལ་པོའི་ནང་ནས་ཐུན་རེ་གསུངས། ། གཞན་ཡང་ཁྱོད་ཀྱི་སྨོན་ལམ་ཐུགས་རྗེ་ལས། ། རིམ་པར་སེམས་དཔའ་ཆེན་པོ་ཤེར་བཟང་གིས། ། ཆབ་མདོ་བྱམས་པ་གླིང་གི་ཆོས་སྡེ་བཏབ། ། མཚུངས་མེད་རྒྱལ་མཚན་བཟང་པོའི་ཞལ་བཀོད་ལ། ། བརྟེན་ནས་གནས་བརྟན་སངས་རྒྱས་གྲགས་པ་ཡིས། ། ཕུ་ལུང་དགོན་པར་རི་བོ་དགེ་ལྡན་པའི། ། དྲི་མེད་འཆད་ཉན་གསར་དུ་བཙུགས་པ་ལས། ། རིམ་པར་སྤོ་བོ་ཆབ་མདོ་བྱམས་པ་གླིང་། ། ཞེས་བྱའི་སྔོན་མེད་ཆོས་སྡེ་ཆེན་པོ་བྱུང་། ཆོས་སྡིངས་དབེན་པར་ཆོས་འཁོར་བསྐོར་བའི་དུས། ། རྒྱུད་ཀྱི་གཞི་རྟེན་ཕུལ་བ་ལ་བརྟེན་ནས། ། མཚུངས་མེད་རྗེ་བཙུན་ཤེས་རབ་སེང་གེ་ཡིས། ། སྲད་རྒྱུད་སྨད་རྒྱུད་གྲྭ་ཚང་རྣམ་གཉིས་བཙུགས། ། མདོ་ཡི་འཆད་ཉན་དར་བའི་གྲྭ་ཚང་ཡང་། ། གསང་ཕུར་མཐོང་སྨོན་གྲྭ་ཚང་ཞེས་བྱ་དང་། ། གཙང་དུའང་གྲྭ་ཚང་ཆེན་པོ་འཛུགས་མཛད་པ། ། ད་ལྟ་བཀྲ་ཤིས་ལྷུན་པོར་ཡོད་ཅེས་ཐོས། ། སླར་ཡང་ཤར་ཕྱོགས་འགྲོ་བའི་བསོད་ནམས་ཀྱི། ། ཤིང་རྟས་ཁྱོད་སྐུའི་ཉི་མ་རབ་དྲངས་ཏེ། ། ཐུབ་བསྟན་སྤྱི་དང་རྒྱལ་བ་གཉིས་པ་ཡིས། ། ལེགས་གསུངས་འདབ་བརྒྱ་ཕྱོགས་དེར་བཞད་པའི་ཆེད། ། གོང་མའི་རྒྱལ་ཁབ་མཁའ་ལ་མངོན་སུམ་བྱོན། ། དེ་ཚེ་ཏ་མིང་རྒྱལ་པོ་ཞིང་གཞན་དུ། ། གཤེགས་ཀྱང་དེ་སྲས་ཟོན་ལྡེ་རྒྱལ་པོ་ཡི། ། གཙུག་ན་ནོར་བཞིན་གུས་པས་ལྷག་པར་མཆོད། ། གཞན་དོན་འཕྲིན་ལས་མུན་སེལ་སྟོང་ཕྲག་གིས། ། ཕྱོགས་དེའི་རྒུད་པའི་སྨག་རུམ་མ་ལུས་བཅོམ། ། སྙན་གྲགས་མཐའ་མེད་ལྷ་ཡི་རྔ་བོ་ཆེས། ། རིས་མེད་སྐྱེ་རྒུའི་རྣ་བར་བདུད་རྩི་སྦྱིན། ། དེ་ནས་གདུལ་བྱའི་རྟག་འཛིན་གཞོམ་པའི་སླད། ། མཛོ་མོ་མཁར་དུ་ཕེབས་པའི་མོད་ཉིད་ལ། ། གང་སྐུ་མིག་གི་བདུད་རྩིའི་ཆུ་ཁུར་ཅན། ། ཆོས་སྐུའི་འཆི་མེད་ལམ་གྱི་དབྱིངས་སུ་བསྡུས། ། གྲངས་མེད་བསོད་ནམས་ཞིང་གྱུར་སྐུ་ཡི་གདུང་། ། འགྲོ་བའི་མཆོད་སྡོང་མཆོག་དེ་སྤྱན་དྲངས་པས། ། ཡུལ་དེར་སྔོན་མེད་ཆོས་སྡེ་ཆེན་པོ་བཏབ། ། གཞན་དོན་མཁའ་ཁྱབ་ངང་ནས་གནས་དེར་བཞུགས། ། གང་དག་གསུང་གི་བདུད་རྩིས་ཉེར་སྨིན་པའི། ། རྣམ་དཔྱོད་ལུས་བཟང་རྒྱས་པའི་སློབ་མའི་ཚོགས། ། གྲངས་མེད་རྒྱུ་སྐར་ལྟ་བུ་བརྗོད་དཀའ་ཞིང་། ། དེ་རྣམས་ནང་ནས་ཆོས་རྗེ་ཨ་མོ་གྷ། ། བསོད་ནམས་ཤེས་རབ་ཅེས་པ་རྣམ་གཉིས་ཀྱིས། ། ཟོན་ལྡེ་རྒྱལ་པོའི་ཏཱི་ཤྲི་མཛད་པ་ལས། ། ལུགས་གཉིས་འཕྲིན་ལས་མཆོད་ཡོན་སྔ་མ་ལས། ། ཕན་ཚུན་འགྲན་པ་བཞིན་དུ་གྱུར་པ་ཡིན། ། འདི་གསུམ་རིང་ལ་རི་བོ་དགེ་ལྡན་གྱི། ། གནས་བཅུའི་སིའུ་ཐང་ཡ་མཚན་ཅན་དེ་དང་། ། སེ་རའི་ཐུབ་དབང་སྐུ་བརྙན་བཀྲས་བཏགས་མ། ། རིམ་པར་དབུས་སུ་ཕེབས་ཏེ་འགྲོ་དོན་འཕེལ། ། དེ་ལྟར་གསང་གསུམ་མཛད་པ་མཐའ་མེད་ཀྱིས། ། མ་ལུས་འགྲོ་བ་སྨིན་གྲོལ་ལམ་འགོད་པའི། ། རབ་འབྱམས་མཛད་པའི་མཁའ་དབྱིངས་ཡངས་པའི་མཐའ། ། རྒྱལ་སྲས་འདབ་ལྡན་ཚོས་ཀྱང་གཞལ་ནུས་མིན། ། དེ་ལྟར་ན་ཡང་ཐུན་མོང་བློ་ངོ་ལ། ། སྣང་བའི་མཛད་པ་རྒྱ་མཚོའི་ཆུ་ཚོགས་ལས། ། རབ་གུས་སྐྲ་རྩེས་བླངས་པའི་ཟེགས་མས་ཀྱང་། ། ཀུན་ལ་སྨན་ཕྱིར་འདིར་བཤད་འབྲས་བུ་ཆེ། ། དེ་ཡི་མཐུ་ལས་གནས་སྐབས་ཀུན་ཏུ་བད། ། དལ་འབྱོར་ཀུན་ཚང་རྟེན་བཟང་བརྒྱུད་མར་ཐོབ། ། བཤེས་གཉེན་དམ་པའི་མགོན་དང་མི་འབྲལ་ཞིང་། ། ཐེག་མཆོག་ཆོས་ལ་ངོམས་མེད་སྤྱོད་པར་ཤོ། ། མཐར་ཐུག་འབྲས་བུ་བླ་མེད་བྱང་ཆུབ་ཆེ། ། མ་ལུས་འགྲོ་བའི་དོན་དུ་རིང་མིན་པར། ། རྙེད་ནས་ཟབ་རྒྱས་ཆོས་ཀྱི་ཆར་བ་ཡིས། ། མཁའ་ཁྱབ་ཡིད་ཅན་ལོ་ཏོག་སྨིན་བྱེད་ཤོ། ། ཐོག་མེད་ད་བར་བསགས་པའི་དགེ་ཚོགས་ཀླུང་། ། འདིས་མཚོན་ལེགས་བྱས་གཞན་དང་ལྷན་ཅིག་པར། ། ལྷག་བསམ་དབྱར་གྱི་དུས་དང་ཉེར་འགྲོགས་ཏེ། ། ཞི་མཆོག་རྒྱ་མཚོར་མྱུར་དུ་འབབ་པར་ཤོ། ། ཅེས་བྱམས་ཆེན་ཆོས་ཀྱི་རྒྱལ་པོ་ཤཱཀྱ་ཡེ་ཤེས་པ་ཞེས་བྱ་བའི་རྣམ་པར་ཐར་པ་རྒྱ་མཚོ་ལས་ཉེ་བར་བླངས་པའི་ཆུ་ཐིགས་ཙམ་བརྗོད་པའི་ཚིགས་སུ་བཅད་པ་བསྐལ་བཟང་སྒྲ་འཛིན་བདུད་རྩི་ཞེས་བྱ་བ་འདི་ནི་དོན་གཉེར་བ་འགའ་ཞིག་གིས་འདི་ལྟ་བུ་སྡེབས་ཤིག་ཅེས་བསྐུལ་བའི་ངོར་ཆོས་འབྱུང་དུ་མ་དང་བསྟུན་ནས་ངག་སྒྲིགས་སུ་བགྱིས་པའི་བྱེད་པ་པོ་ནི་རཏྣ་ཨཪྠ་སི་ངྔྷིའོ། །

སེ་ར་རྗེ་བཙུན་པའི་རྣམ་ཐར་ཚིགས་བཅད་མ་བཞུགས་སོ།།

གྲུབ་དབང་སྐལ་ལྡན་རྒྱ་མཚོས་མཛད།

༄༅། ། ཨོ་སྭ་སྟི། རྗེ་བཙུན་འཇམ་པའི་དབྱངས་དང་མི་གཉིས་པ། ། མདོ་རྒྱུད་ཆོས་ཀྱི་རྒྱལ་མཚན་འཛིན་པའི་དཔལ། ། བཤེས་གཉེན་བཟང་པོའི་ཞབས་ལ་ཕྱག་འཚལ་ནས། ། དེ་ཡི་རྣམ་ཐར་བླ་མེད་བརྗོད་པར་བྱ། ། གཙང་སྟོད་བཀྲ་ཤིས་ལྷུན་པོའི་ནུབ་ཀྱི་ཕྱོགས། ། ཉང་སྟོད་དཔལ་འཁོར་ཆོས་སྡེའི་ཉེ་འཁོར་ན། ། རྒྱལ་པོའི་ཕོ་བྲང་ལྷུན་གྲུབ་ཁྱུང་རྩེ་ཡོད། ། དེ་ན་མི་དབང་བསོད་ནམས་འཕེལ་བ་དང་། ། མཚན་ལྡན་ཡུམ་མཆོག་རིན་ཆེན་སྒྲོལ་མ་གཉིས། ། རྒྱལ་སྲིད་ཆོས་བཞིན་སྐྱོང་ཞིང་བཞུགས་སྐབས་སུ། ། དུས་གསུམ་མཁྱེན་པ་མཉམ་མེད་བ་སོ་པས། ། ཡུམ་ལ་ཁྱོད་ལ་སྲས་མཆོག་དམ་པ་ཞི། ། མྱུར་དུ་འབྱུང་ངོ་དེ་ལ་ཁོ་བོའི་མིང་། ། ཆོས་ཀྱི་རྒྱལ་མཚན་བྱ་བ་ཐོགས་ཤིག་གསུངས། ། དེ་ནས་རིང་པོ་མ་ལོན་ས་གླང་ལ། ། ཡབ་ཡུམ་དེ་གཉིས་སྲས་སུ་རྗེ་འདི་འཁྲུངས། ། སྐུ་མཆེད་ལྔ་ཡོད་ཆེ་ཤོས་འདི་ཉིད་དོ། ། ལོ་དྲུག་བཞེས་ཚེ་པཎ་ཆེན་དགེ་འདུན་གྲུབ། ། ལེགས་པར་མཇལ་ནས་ཚེ་དབང་ཟབ་མོ་ཞུས། ། དེ་དང་ཆོས་རྗེ་དཔལ་འབྱོར་རྒྱལ་མཚན་ལ། ། གྲུབ་རྒྱལ་ལུགས་ཀྱི་ཚེ་དབང་གསན་དུས་སུ། ། ན་ཚོད་གཞོན་ཡང་བླ་མས་བརྡའ་སྤྲད་པ། ། ཐུགས་ལ་ངེས་པས་དབང་ནི་དོན་མཐུན་ཐོབ། ། ལོ་བདུན་བཞེས་ཚེ་གནས་རྙིང་ཆོས་ཀྱི་རྗེ། ། ཀུན་དགའ་བདེ་ལེགས་སྤྱན་སྔར་དགེ་བསྙེན་བསྒྲུབས། ། དེ་ཚེ་ཡུམ་གྱིས་མཉམ་མེད་བ་སོ་པས། ། ལུང་བསྟན་མཛད་ཚུལ་སྙན་དུ་ཕུལ་བའི་མཐུས། ། རབ་བྱུང་སྐབས་ཀྱི་ཆོས་མཚན་འདོགས་པའི་ཚེ། ། ཁོ་བོའི་བླ་མས་ཇི་ལྟར་བཏགས་པ་ལྟར། ། བདག་གིས་ཆོས་ཀྱི་རྒྱལ་མཚན་ཞེས་བྱའི་མཐར། ། དཔལ་བཟང་ཞེས་བྱ་སྦྱར་ཏེ་མཚན་གསོལ་གསུངས། ། བཅུ་གཅིག་བཞེས་ཚེ་བཀྲ་ཤིས་ལྷུན་པོ་རུ། ། ཕེབས་ཚེ་ཚོགས་དང་འབུལ་བ་ལ་སོགས་པ། ། བཟང་པོའི་རྟེན་འབྲེལ་མང་པོ་རང་འགྲིགས་བྱུང་། ། དེ་ཚེ་པཎ་ཆེན་ལུང་རིགས་རྒྱ་མཚོ་ལས། ། ཟབ་རྒྱས་གདམས་པ་ཅི་རིགས་ལེགས་པར་གསན། ། ཁྱད་པར་ཐོས་བསམ་གླིང་གི་གྲྭར་ཞུགས་ནས། ། ཀུན་མཁྱེན་ཆོས་འབྱོར་དཔལ་བཟང་སྤྱན་སྔ་རུ། ། བསྡུས་གྲྭ་ལེགས་བརྩིས་ཚད་མ་རྣམ་འགྲེལ་དང་། ། དབུ་མ་ཕར་ཕྱིན་འདུལ་མཛོད་ཐམས་ཅད་ཀྱི། ། ཐལ་ཕྲེང་སྤྱི་དོན་ཊཱིཀྐ་ལ་སོགས་པ། ། ལེགས་པར་སྦྱངས་ཤིང་མངོན་པ་ཀུན་ལས་བཏུས། ། བྱམས་ཆོས་ཕྱི་མ་བཞི་དང་རིགས་ཚོགས་དྲུ། ། ཚད་མ་མདོ་དང་རྣམ་ངེས་རིགས་གཏེར་དང་། ། དབུ་མ་བདེན་གཉིས་དྲང་ངེས་རྣམ་འབྱེད་སོགས། ། རྒྱ་བོད་མཁས་པའི་མདོ་ཕྱོགས་གཞུང་ཀུན་ལ། ། ལེགས་པར་སྦྱངས་ཤིང་འཆད་རྩོད་རྣམ་འགྱུར་གྱིས། ། མཁས་པའི་ཡིད་འཕྲོག་ཕས་རྒོལ་ཟིལ་གྱིས་མནན། ། ཉེར་གསུམ་བཞེས་ཚེ་དབུས་ཕེབས་སེ་རར་བཞུགས། ། བྱེས་པའི་ཆོས་གྲྭར་དོན་ཡོད་དཔལ་ལྡན་པ། ། བླ་མར་བསྟེན་ནས་བཀའ་ཆེན་རྣམ་པ་བཞིའི། ། སྤྱི་ཐལ་ཊཱིཀྐ་ལ་སོགས་ལེགས་ཞུས་ནས། ། ཉིན་མཚན་ཁོར་ཡུག་འཆད་རྩོད་གཉིས་ལ་གཞོལ། ། སྡེ་བ་མང་པོའི་བཞུགས་གྲལ་སྐབས་རྣམས་སུ། ། ས་དགེའི་མཁས་པ་མང་པོ་ཚོགས་པའི་ཚེ། ། བདག་ཉིད་ཆེ་འདིའི་མཁས་པའི་རྣམ་འགྱུར་གྱིས། ། ཀུན་ཡིད་ཚིམ་པར་མཛད་ཚུལ་བསམ་ལས་འདས། ། སེ་རར་བཞུགས་སྐབས་གཉལ་སྟོན་ཆོས་ཀྱི་རྗེ། ། དཔལ་འབྱོར་ལྷུན་གྲུབ་སྤྱན་སྔར་མདོ་སྔགས་ཀྱི། ། ལེགས་པར་བཤད་པའི་གདམས་པ་མང་དུ་ཞུས། ། དེ་ནས་འབྲོག་རི་དགེ་ལྡན་དགོན་པ་རུ། ། རྒྱུད་སྡེའི་མངའ་བདག་ཤེས་རབ་བཟང་པོ་ལ། ། མཁན་པོ་ཞུས་ཤིང་ཆོས་རྗེ་ཚུལ་བཟང་ལས། ། སློབ་དཔོན་མཛད་ནས་བྱང་རྩེའི་གཟིམ་ཁང་དུ། ། བསྙེན་པར་རྫོགས་པའི་སྡོམ་པ་ལེགས་པར་བླངས། ། དེ་ནས་གཙང་ཕེབས་བཀྲ་ཤིས་ལྷུན་པོ་རུ། ། མཚུངས་མེད་ཆོས་རྗེ་ཡེ་ཤེས་རྩེ་མོ་དང་། ། སྔོན་གྱི་ཡོངས་འཛིན་ཆོས་འབྱོར་དཔལ་བཟང་དང་། ། དེ་དུས་བློ་བཟང་བཤེས་གཉེན་ལ་སོགས་ལ། ། ཐུགས་ལ་འདོད་པའི་བཀའ་ཆོས་མང་དུ་གསན། ། དེ་ནས་སྣར་ཐང་དགོན་པར་ལོ་འགའི་རིང་། ། འཆད་ཉན་སྒོ་ནས་བློ་གསལ་མང་དུ་བསྐྱངས། ། དེ་རྗེས་རོང་གི་བྱམས་ཆེན་ཆོས་སྡེ་རུ། ། བློ་གསལ་འདུས་པ་རྒྱ་མཚོའི་ཚོགས་རྣམས་ལ། ། ལོ་བཅུ་ལྷག་པར་པོ་ཏི་རྣམ་པ་ལྔས། ། མཚོན་པའི་སྡེ་སྣོད་ཆོས་ཀྱི་ཆར་ཕབ་ནས། ། ཕྱོགས་དེར་བློ་བཟང་བསྟན་པ་རྒྱས་པར་མཛད། ། སྐབས་ཤིག་སེ་ར་དོན་ཡོད་དཔལ་ལྡན་པས། ། རང་གི་རྒྱལ་ཚབ་བྱེས་པའི་ཁྲི་ཐོག་ཏུ། ། སློབ་མ་སུ་ཞིག་བསྐོས་ན་ཕན་སྙམ་ནས། ། རང་གི་ལྷ་མཆོག་རྗེ་བཙུན་སྒྲོལ་མ་ལ། ། གསོལ་བ་བཏབ་ཚེ་རྗེ་བཙུན་འདི་ཉིད་ནི། ། བསྐོས་ན་བཟང་བའི་ལུང་བསྟན་གསལ་བར་བྱུང་། ། དེ་ནས་རྗེ་བཙུན་འདི་ཉིད་ཐམས་ཅད་ཀྱིས། ། སྤྱན་དྲངས་སེ་ར་བྱེས་ཀྱི་གདན་སར་བསྐོས། ། དེ་ཚེ་སྡེ་སྣོད་འཛིན་པ་བརྒྱ་ཕྲག་རྣམས། ། དབུ་ཕར་འདུལ་མཛོད་ཚད་མ་ལ་སོགས་པའི། ། ལེགས་པར་བཤད་པའི་བདུད་རྩིས་སྐྱོང་མུ་ནས། ། སྔོན་མེད་ལེགས་བཤད་གསར་རྩོམ་དཔག་མེད་མཛད། ། དེ་ནས་དཔལ་ལྡན་འབྲས་སྤུངས་ཆོས་གྲྭ་རུ། ། ཐོན་པ་ཆོས་རྗེ་མཁས་བཙུན་ཡོན་རྒྱམ་པ། ། ལེགས་པར་བསྟེན་ནས་གསང་བདེ་འཇིགས་གསུམ་དང་། ། དུས་འཁོར་ཕག་མོ་བཅུ་གསུམ་དབང་ལ་སོགས། ། དབང་ལུང་རྗེས་གསུམ་གདམས་པ་མང་དུ་ཞུས། ། ཐམས་ཅད་མཁྱེན་པ་དགེ་འདུན་རྒྱ་མཚོ་ལ། ། གསང་བ་འདུས་པའི་འགྲེལ་པ་བཞི་སྦྲགས་དང་། ། བདེ་མཆོག་འདོད་འཇོ་རྩ་ཤེས་ཊཱིཀ་ཆེན་དང་། ། བཀའ་གདམས་གླེགས་བམ་རྒྱལ་བའི་འཁྲུངས་རབས་དང་། སྒྲུབ་ཐབས་རྒྱ་མཚོའི་རྗེས་གནང་ལ་སོགས་པ། ། མདོ་སྔགས་དམ་ཆོས་བསམ་ལས་འདས་པ་ཞུས། ། གཞན་ཡང་གྲུབ་ཆེན་རིན་ཆེན་བཤེས་གཉེན་སོགས། ། ལེགས་པར་བསྟེན་ནས་ཟབ་ལམ་ལྟ་བའི་ཁྲིད། ། ལེགས་པར་ཞུས་ཤིང་ཐུགས་ཉམས་བཞེས་པའི་མཐུས། ། མཐའ་བྲལ་ཟབ་མོའི་དེ་ཉིད་མངོན་སུམ་གཟིགས། ། ཁམས་གསུམ་ཆོས་ཀྱི་རྒྱལ་པོ་ཙོང་ཁ་པས། ། ཡང་ཡང་ཞལ་བསྟན་ཟབ་རྒྱས་གདམས་པ་བསྩལ། ། རྡོ་རྗེ་འཇིགས་བྱེད་མགོན་པོ་ཕྱག་དྲུག་པ། ། དམ་ཅན་ཆོས་ཀྱི་རྒྱལ་པོ་ལ་སོགས་པའི། ། ཡི་དམ་ཆོས་སྐྱོང་དཔག་མེད་ཞལ་གཟིགས་ཤིང་། ། དེ་དག་རྣམས་ཀྱིས་ཅི་འདོད་འཕྲིན་ལས་བསྒྲུབས། ། སྐབས་ཤིག་རོང་སྟོན་ཤཱཀྱ་རྒྱལ་མཚན་གྱིས། ། བྱམས་མགོན་སངས་རྒྱས་ཡིན་པར་བཤད་པ་སོགས། ། འགོག་པའི་ཐལ་འགྱུར་མང་དུ་མཛད་པའི་ཚེ། ། རྨི་ལམ་སྐབས་སུ་རྒྱལ་བ་མི་ཕམ་པས། ། མི་དགྱེས་པ་ཡི་རྣམ་འགྱུར་མཛད་པ་ལས། ། ཕྱིས་སུ་རྗེ་བཙུན་བྱམས་མགོན་སངས་རྒྱས་སུ། ། ལེགས་པར་སྒྲུབ་པའི་ཡིག་ཆ་མང་དུ་མཛད། ། སྐབས་ཤིག་ཀརྨ་མི་བསྐྱོད་རྡོ་རྗེ་ཡིས། ། རང་གིས་བརྩམས་པའི་ཕར་ཕྱིན་རྒྱ་ཆེར་འགྲེལ། ། སྤྲུལ་སྐུ་དགེ་འདུན་རྒྱ་མཚོའི་སྤྱན་སྔར་བསྐུར། ། འདི་ལ་འཐད་སྒྲུབ་མི་འཐད་སུན་དབྱུང་གསུངས། ། དེ་ཚེ་སྤྲུལ་སྐུ་དགེ་འདུན་རྒྱ་མཚོ་ཡིས། ། ཆོས་རྗེ་འདི་ལ་ཆོས་འདིའི་ལན་གནོངས་ཞེས། ། ལེགས་པར་བསྐུལ་ནས་ཀར་ལན་བསྟན་བཅོས་བརྩམས། ། འབུམ་རམས་པ་ཡིས་རྒྱལ་དབང་ཀརྨ་པའི། ། སྤྱན་སྔར་ཁྱེར་ཚེ་དགྱེས་པའི་རྣམ་འགྱུར་མཛད། ། གཙང་གི་ཐོས་བསམ་གླིང་གི་སློབ་དཔོན་དུ། ། སྤྱན་འདྲེན་བྱུང་ཡང་ཕེབས་པ་མ་གནང་བར། ། སེ་ར་ཐེག་ཆེན་གླིང་གི་ཆོས་སྡེ་རུ། ། འཆད་ཉན་ཐུགས་དམ་ངང་ནས་རྒྱུན་ཆགས་བཞུགས། སློབ་མ་འགའ་རེས་ཐུགས་དམ་གང་མཛད་ཅེས། ། ཞུས་ཚེ་ཁོ་བོའི་ཐུགས་དམ་གཙོ་བོ་ནི། ། མདོ་སྔགས་དཔེ་ཆ་མང་དུ་ལྟ་བ་ཡིན། ། དེ་རྗེས་ཡི་དམ་བདག་འཇུག་རྫོགས་རིམ་ཁྲིད། ། བདེ་མཆོག་དྲིལ་བུ་པ་ཡི་ཆོ་ག་དང་། ། འཇམ་དཔལ་མཚན་བརྗོད་ཆོས་སྐྱོང་གཏོར་འབུལ་དང་། ། ལམ་རིམ་ཁྲིད་དང་ལྟ་ཁྲིད་ཐུན་གསུམ་དུ། ། ཆག་མེད་སྐྱོང་སོགས་ཐུགས་དམ་ཡིན་ནོ་གསུངས། ། བདུན་ཅུ་བཞེས་པའི་མེ་ཕོ་ཁྱི་ཡི་ལོ། ། ཐམས་ཅད་མཁྱེན་པ་དགེ་འདུན་རྒྱ་མཚོ་ཡིས། ། སེ་ར་བྱམས་ཆེན་ཆོས་རྗེའི་གདན་ཁྲི་རུ། ། སྤྱན་དྲངས་རང་གི་རྒྱལ་ཚབ་དམ་པར་བསྐོས། ། དེ་ནས་ལོ་གཉིས་རིང་ལ་སྤྱི་བླ་དང་། ། སྒོས་བླ་བྱེས་པའི་འཆད་ཉན་ལྷན་ཅིག་མཛད། ། དེ་ལྟར་སེ་ར་བྱེས་ཀྱི་སློབ་དཔོན་ནི། ། ལོ་ནི་སུམ་ཅུ་ཉེ་བར་ལེགས་མཛད་ནས། ། རང་གི་སློབ་མ་ཤེས་རབ་སེང་གེ་ལ། ། འཆད་ཉན་གཏད་ནས་རང་ཉིད་སྤྱི་ཁྲི་ལ། ། ལེགས་པར་བཞུགས་ནས་སློབ་མའི་ཚོགས་རྣམས་ལ། ། གང་འདོད་ཆོས་ཀྱི་དགའ་སྟོན་འགྱེད་བཞིན་དུ། ། ཐུབ་བསྟན་ཁུར་ཆེན་འཛིན་ལ་ཉིན་བཞིན་གཞོལ། ། སྐབས་ཤིག་ཆོས་རྗེ་ཤཱཀྱ་མཆོག་ལྡན་དང་། ། ཀུན་མཁྱེན་གོ་བོ་བསོད་ནམས་སེང་གེ་གཉིས། ། བློ་བཟང་རྒྱལ་བའི་བསྟན་ལ་ཆེས་སྡང་བས། ། དེ་གཉིས་འདོད་པ་སུན་འབྱིན་བསྟན་བཅོས་ཤི། ། རྩོམ་དགོས་གསུངས་ནས་གོ་ཤཱཀ་ལན་གཉིས་བརྩམས། ། བླ་མ་མཆོག་འདིའི་བརྩམས་ཆོས་གྲངས་མང་ཡང་། ། ཕྱོགས་ཙམ་སྨོས་ན་ཕར་ཕྱིན་ཐལ་ཕྲེང་དང་། ། ཟུར་བཀོལ་རྣམ་བཞི་ས་ལམ་རྣམ་གཞག་དང་། ། སྤྱི་དོན་ལ་སོགས་ཕར་ཕྱིན་སྐོར་ཚང་དང་། ། ཚད་མའི་ཐལ་ཕྲེང་དབུ་མངོན་སྤྱི་ཐལ་སོགས། ། མདོ་ཕྱོགས་སྐོར་གྱི་ལེགས་བཤད་དཔག་ཡས་དང་། ། མཁས་གྲུབ་རྣམ་ཐར་དབུ་མའི་ལྟ་ཁྲིད་སོགས། ། ཉེར་མཁོའི་ལེགས་བཤད་དཔག་ཏུ་མེད་པ་མཆིས། ། བདུན་ཅུ་རྩ་དྲུག་བཞེས་པའི་ས་འབྲུག་ལ། ། ཁོ་བའི་བླ་མ་དགེ་འདུན་རྒྱ་མཚོ་དང་། ། དགེ་འདུན་ཆོས་རྗེ་ཆོས་སྐྱོང་རྒྱ་མཚོ་གཉིས། ། བློ་བཟང་བསྟན་ལ་ཐུགས་ཞེན་ཆེ་ན་ཡང་། ། ཞིང་གཞན་གཤེགས་སོང་ད་ནི་ཁོ་བོ་ཡང་། ། བསྟན་ལ་དད་ཀྱང་གཞན་དུ་འགྲོ་བར་འདུ། ། ཅིའི་ཕྱིར་ཞེ་ན་ཆོས་སྐྱོང་རྒྱ་མཚོ་བ། ། མྱ་ངན་འདའ་ཁར་བྱང་ཕྱོགས་ཤམྦྷ་ལར། ། ཡང་ཡང་འབྱོན་པའི་མནལ་ལམ་བྱུང་བ་ལྟར། ། དོ་ཙིག་བདག་ལ་རྨི་ལམ་གནས་སྐབས་སུ། ། དགའ་ལྡན་གནས་སུ་ཡང་ཡང་འགྲོ་སྣང་བྱུང་། ། དེས་ན་ཁྱེད་ཅག་སློབ་མའི་ཚོགས་རྣམས་ནི། ། ཁོ་བོའི་ཚིག་ལ་ལེགས་པར་ཉན་སྙམ་ན། ། འཆད་རྩོད་རྩོམ་པའི་སྒོ་ནས་ཐུབ་བསྟན་ཁུར། ། ལེགས་པར་སྣོམས་ལ་འཆད་ཉན་གོང་འཕེལ་གྱིས། ། ཁྱད་པར་དབེན་པའི་ས་རུ་ཐུགས་དམ་ལ། ། གང་ནུས་འབད་ན་ལྷག་ཏུ་ཡ་མཚན་གསུངས། ། དེ་ཚེ་དྭགས་པོ་ནམ་མཁའ་གྲགས་པ་སོགས། ། ཐུགས་གཡོས་གྱུར་ནས་སྤྱན་ཆབ་འབྱིན་པ་གནང་། ། བརྟན་བཞུགས་ཕུལ་ཡང་གསན་པ་མ་གནང་བར། ། ལྷ་སར་ཕེབས་ནས་ཇོ་ཤཱཀ་རྣམ་གཉིས་ལ། ། ཕྱི་ཕྱག་འཚལ་ནས་སྨོན་ལམ་མང་དུ་བཏབ། ། དེ་ནས་སླར་ཡང་སེ་རར་ཕྱག་ཕེབས་ནས། ། གསུང་ཆོས་འཆད་ཅིང་ཐུགས་རྩོམ་མང་དུ་གནང་། ། ཐུགས་དམ་རྣམས་ལ་རྩེ་གཅིག་གཞོལ་བར་མཛད། ། ལོ་དེའི་ཧོར་གྱི་ཟླ་བ་བཅུ་གཅིག་པའི། ། ཚེས་པ་བཅུ་དགུའི་དུས་སུ་སྐྱིལ་ཀྲུང་དང་། མཉམ་གཞག་ལ་སོགས་རྣམ་སྣང་ཆོས་བདུན་ལ། ། གནས་པའི་ངང་ནས་དགའ་ལྡན་གནས་སུ་གཤེགས། ། དེ་ཚེ་སྐུ་མདངས་ལྷག་པར་གསལ་བ་དང་། ། མཁའ་ལས་མེ་ཏོག་སྣ་ཚོགས་ཆར་བ་བབས། ། འཇའ་ཚོན་ཚོགས་ཀྱིས་ས་གཞི་གང་བ་དང་། ། ལྷ་ཡི་སིལ་སྙན་སྐབས་འགར་གྲགས་པ་སོགས། ། ཡ་མཚན་ཅན་གྱི་རྟགས་ནི་དཔག་མེད་བྱུང་། ། ཐུགས་དམ་ཟབ་མོ་མཆོག་ལས་བཞེངས་པའི་ཚེ། ། རྒྱུད་པ་སློབ་དཔོན་ནམ་མཁའ་གྲགས་པ་ཡིས། ། སྐུ་གདུང་མེ་ལྷའི་ཞལ་དུ་ཕུལ་བའི་ཚེ། ། མཁའ་ལྟར་སྔོ་བའི་རིང་བསྲེལ་དཔག་ཡས་དང་། ། དེ་བཞིན་ཤེལ་ལྟར་དཀར་ཞིང་འཚེར་བ་དང་། ། གུར་གུམ་ལྟ་བུར་མཛེས་པའི་རིང་བསྲེལ་ནི། ། བགྲངས་ལས་འདས་ཤིང་ཨ་སོགས་ཡིག་འབྲུ་དང་། ། ཐོད་དབྱུག་ལ་སོགས་ཕྱག་མཚན་མང་པོ་དང་། ། ཁྱད་པར་དུང་དཀར་གཡས་འཁྱིལ་རྣམ་གསུམ་སོགས། ། ངོ་མཚར་ཅན་གྱི་རྟེན་གྱིས་གདུལ་བྱ་ཀུན། ། དད་གུས་ཡར་ངོའི་ཟླ་ལྟར་འཕེལ་བར་མཛད། ། དེ་ལྟར་ངོ་མཚར་ལྡན་པའི་བླ་མ་དེའི། ། ཆོས་ཀྱིས་བསྐྱངས་པའི་མཁས་གྲུབ་སློབ་མའི་གྲངས། ། རྒྱལ་བས་ཀྱང་ནི་གཞལ་བར་མི་ནུས་ན། ། བློ་དམན་བདག་འདྲར་སྨོས་ཀྱང་ཅི་ཞིག་འཚལ། ། འོན་ཀྱང་ཕྱོགས་ཙམ་བརྗོད་ན་འདི་ལྟ་སྟེ། ། སྒྲུབ་པ་སྙིང་པོར་མཛད་པའི་བྱ་བཏང་མཆོ། ། ཨེ་བ་བཀའ་ཆེན་ཤེས་རབ་རྒྱལ་པོ་དང་། ། ཐུགས་སྲས་ཁྱུང་ཕྲུག་བྱམས་པ་བཀྲ་ཤིས་དང་། ། ཤེས་རབ་སེང་གེ་ཆོས་རྗེ་རྒྱལ་མཚན་བཟང་། ། ཆོས་གྲགས་བཟང་པོ་དྭགས་པོ་ནམ་མཁའ་གྲགས། ། རྟ་ནག་དགེ་འདུན་བློ་བཟང་བསོད་ནམས་དབང་། ། ཆོས་རྗེ་བདེ་ལེགས་ཉི་མ་བསོད་ནམས་དཔལ། ། སྒོམ་སྡེ་ཀུན་མཁྱེན་ནམ་མཁའ་རྒྱལ་མཚན་དང་། ། རྗེ་དྲུང་ལྷ་དབང་ཆོས་ཀྱི་རྒྱལ་མཚན་དང་། ། བྱམས་པ་རྒྱ་མཚོ་དགེ་འདུན་རྒྱལ་མཚན་དང་། ། གྲུབ་པའི་དབང་ཕྱུག་ཐར་པའི་རྒྱལ་མཚན་དང་། ། མཁས་བཙུན་རིན་ཆེན་བཤེས་གཉེན་ལ་སོགས་སོ། ། དེ་ལྟར་འགྲོ་བའི་འདྲེན་མཆོག་ཆོས་ཀྱི་རྗེ། ། རྗེ་བཙུན་ཆོས་ཀྱི་རྒྱལ་མཚན་དཔལ་བཟང་པོའི། ། རྣམ་ཐར་དྲི་མ་མེད་པ་འདི་བརྗོད་པས། ། ཐུབ་བསྟན་དར་ཞིང་འགྲོ་ཀུན་རྒྱལ་གྱུར་ཅི། ། བདག་ཀྱང་རྗེ་བཙུན་ཁྱོད་ཀྱི་བཀའ་དྲིན་ལས། ། སྒྲུབ་བརྒྱུད་བསྟན་པའི་ཁུར་ཆེན་རབ་བསྣམས་ནས། ། ཉིན་མཚན་ཀུན་ཏུ་ཆོས་ལ་གཞོལ་བ་ལ། ། མཐུ་ལྡན་སྲུང་མས་རྟག་ཏུ་གྲོགས་བྱེད་ཤོ། །

ཅེས་ཐམས་ཅད་མཁྱེན་པ་རྗེ་བཙུན་ཆོས་ཀྱི་རྒྱལ་མཚན་དཔལ་བཟང་པོའི་རྣམ་པར་ཐར་པ་མདོར་བསྡུས་ཙམ་ཞིག་བརྗོད་པ་འདི་ནི། རྗེ་དེ་ཉིད་ཀྱི་སྲས་ཀྱི་ཐུ་བོ་མཁས་གྲུབ་བསྟན་པའི་ཉི་མ་ཕ་བོང་ཁ་བ་བདེ་ལེགས་ཉི་མས་མཛད་པའི་རྗེ་བཙུན་པའི་རྣམ་ཐར་ལན་གཅིག་བཀླག་པ་ཙམ་གྱིས་བློ་ལ་ངེས་པ་ལ་གཞི་བྱས། ཁུངས་བཙུན་པའི་ལོ་རྒྱུས་གཞན་གྱིས་ཀྱང་ལེགས་པར་བརྒྱན་ནས་རྗེ་བཙུན་འདིའི་ཆོས་བརྒྱུད་འཛིན་པའི་རི་ཁྲོད་པ་སྐལ་ལྡན་རྒྱ་མཚོས་དབེན་གནས་བསམ་འགྲུབ་བདེ་ལྡན་དུ་སྦྱར་བའོ། ། སྐལ་ལྡན་རྒྱ་མཚོའི་ཐུགས་བསྐྱེད་རོལ་མཚོ་ལས། ། ཉེར་འཁྲུངས་དགེ་འདུན་ངང་མོ་འབུམ་ཕྲག་། ། ལུང་རིགས་དབྱངས་སྙན་སྤེལ་བའི་ཆོས་གྲྭ་ཆེ། ། རོང་བོ་དགོན་ཆེན་ཞེས་བྱར་པར་འདི་བསྒྲུབས། །

གྲུབ་པའི་དབང་ཕྱུག་བཀྲ་ཤིས་རྒྱ་མཚོ་སློབ་བརྒྱུད་དང་

བཅས་པའི་རྣམ་ཐར་མུ་ཏིག་ཕྲེང་མཛེས་

ཞེས་བྱ་བ་བཞུགས་སོ།།

ཐུའུ་བཀྭན་བློ་བཟང་ཆོས་ཀྱི་ཉི་མས་མཛད།

༄༅། ། བདེར་གཤེགས་ཐུབ་པ་ཆོས་ཀྱི་རྒྱ་མཚོ་ཆེ། །བདེན་གཉིས་དམ་ཆོས་ནོར་བུའི་སྙིང་པོ་ཅན། ། ཐེག་གསུམ་འཕགས་པའི་གདེངས་ཅན་བསྟེན་གནས་དེས། ། འཕྲིན་ལས་རླབས་ཕྲེང་རོལ་བས་ཀུན་ཏུ་སྐྱོངས། ། དེ་ཡི་ལུང་རྟོགས་བསྟན་པ་རིན་ཆེན་གདུགས། ། བཤད་སྒྲུབ་དཔུང་བས་འདེགས་པའི་བསྟན་འཛིན་ཕྲེང་། ། རིམ་བྱོན་སྤྱི་དང་ཟླ་བྲལ་ཙོང་ཁ་པ། ། ཡབ་སྲས་བརྒྱུད་པར་བཅས་ལ་སྙིང་ནས་འདུད། ། བྱང་ཕྱོགས་མཁར་སྔོན་ཞེས་གྲགས་སྨན་ལྗོངས་སུ། ། སྒྲུབ་བརྒྱུད་བསྟན་པའི་པད་ཚལ་ཁ་འབྱེད་པའི། ། རྣམ་ཐར་ཉི་མའི་ཕྲེང་བས་སྐྱེ་རྒུ་ཡི། ། རྒུད་པའི་མུན་སེལ་དེ་དག་བསྔགས་པའི་གནས། ། དེ་ཕྱིར་ཁོ་བོའི་རྣམ་དཔྱོད་སྤྲིན་རུམ་ནས། ། དམ་པའི་སྐྱེས་བུའི་ཡ་མཚན་དབྱར་གྱི་རྔ། ། དལ་གྱིས་བཞད་ལ་གཟུར་གནས་རྨ་བྱའི་ཚོགས། ། དགའ་བའི་གར་དང་བཅས་ཏེ་ཉན་པར་གྱིས། ། དེ་ལ་འདིར་སྔོན་གྱི་དུས་སུ་ས་ཆེན་པོ་ཆོས་བཞིན་དུ་སྐྱོང་བའི་མིའི་རྗེ་བོ་དུ་མའི་བསྟི་གནས་སུ་གྱུར་ཅིང་། ཁྱད་པར་དུ་འཕགས་མཆོག་ཕྱག་ན་པདྨོ་ངུར་སྨྲིག་གར་གྱིས་རྣམ་པར་རོལ་པ་རྒྱལ་བའི་དབང་པོ་ཐམས་ཅད་མཁྱེན་པ་བསོད་ནམས་རྒྱ་མཚོ་དང་། ཐུ་མེད་ཨལ་ཐན་རྒྱལ་པོ་མཆོད་ཡོན་ཟུང་དུ་འབྲེལ་བས་ཆོས་སྲིད་ཀྱི་མངའ་ཐང་རྒྱ་ཆེར་རྒྱས་ཤིང་། རྒྱལ་བ་ཡོན་ཏན་རྒྱ་མཚོ་སྐུ་འཁྲུངས་ཏེ་བྱིན་གྱིས་བརླབས་པའི་གནས་མཁར་སྔོན་ཞེས་གྲགས་པའི་ནོར་འཛིན་གྱི་ཁྱོན་ཡངས་པོར། བསྟན་འགྲོའི་ཕན་བདེ་དབྱར་མཚོ་བཞིན་རྒྱས་པར་མཛད་པའི་སྐྱེས་བུ་དམ་པ་དུ་མ་ཞིག་བྱོན་པ་ལས། པོག་ཏོ་ཆ་ཧན་བླ་མ་བཀྲ་ཤིས་རྒྱ་མཚོ་ཞེས་ཡོངས་སུ་གྲགས་པ་དེ་ཉིད་རྒྱུད་འཛིན་རིམ་བྱོན་དང་བཅས་པའི་རྣམ་པར་ཐར་པ་མདོ་ཙམ་ཞིག་བཤད་པར་བྱ་སྟེ། དེ་ཡང་བླ་མ་དམ་པ་འདི་ཉིད་ཐུ་མེད་ཀྱི་རྒྱལ་པོའི་བློན་རིགས་ཤིག་ཏུ་སྐུ་འཁྲུངས་ཤིང་། ཐ་མལ་གྱི་སྣང་ངོར་རེ་ཞིག་གི་བར་དུ་ཁྱིམ་པའི་ཆ་ལུགས་འཛིན་ཅིང་། གཞིས་སུ་བག་ཕབས་ནས་མི་བཞུགས་པར་རི་ཀླུང་ཐམས་ཅད་དུ་རྒྱུ་ཞིང་སྤྱོད་པ་རྩིང་བའི་རྣམ་པ་སྟོན་པར་བྱེད་པ་ལ། སྐབས་ཤིག་ཡུལ་ཉུལ་བས་དལ་ཏེ་རི་སྟོང་ཞིག་ཏུ་གཉིད་ལོག་པའི་རྨི་ལམ་དུ་མི་གོས་དཀར་པོ་ཅན་རུ་མཚོན་ཐོགས་པ་ཞིག་གིས་ཁྱོད་རང་འོག་མིན་གྱི་ཞིང་ནས་སེམས་ཅན་གྱི་དོན་དུ་འདིར་འོངས་པ་ཡིན་པ་ལ། བག་མེད་ཀྱི་སྤྱོད་པ་འདི་ལྟ་བུ་བྱེད་པ་ཇི་ལྟར་འཐད་ཟེར་ཞིང་རུ་མཚོན་གྱིས་བསྣུན་པས་ལུས་ཐལ་བྱུང་དུ་ཕུག་བྱུང་བ་ལྟ་བུ་ཞིག་རྨིས། རྐྱེན་དེས་གློ་བུར་དུ་སྔོན་གྱི་བག་ཆགས་སད་པས་ངེས་འབྱུང་གི་བསམ་པ་ཤུགས་དྲག་པོ་སྐྱེས་ཏེ། ཞོན་རྟ་དང་ལག་ཆ་སོགས་ཅི་དགར་བོར་ནས་རང་ཁྱིམ་དུ་མ་ལོག་པར་བླ་མ་ཞིག་གི་དྲུང་དུ་སོང་ནས་དགེ་བསྙེན་གྱི་སྡོམ་པ་བླངས། ཡུལ་དེ་ན་སྦས་པའི་རྣལ་འབྱོར་པ་བླ་མ་སྨ་པར་ཅན་བྱ་བ་དང་གུ་ཡངས་བླ་མ་བྱ་བ་གཉིས་ཡོད་པའི་ཞབས་ལ་གཏུགས་ཏེ་ཚེ་གཅིག་ལུས་གཅིག་ལ་ཟུང་འཇུག་གི་གོ་འཕང་མངོན་དུ་བྱེད་པའི་ཉེ་ལམ་གྲུབ་ཆེན་ནཱ་རོ་པའི་ཆོས་དྲུག་གི་གདམས་པ་ཟབ་མོ་ཡོངས་སུ་རྫོགས་པ་ཞུས། ཚེ་འདི་སྣང་གི་འཁྲི་བ་ཐམས་ཅད་བཙན་ཆོད་དུ་སྤངས་ཏེ་མཁར་སྔོན་གྱི་བྱང་ཕྱོགས་ཀྱི་དབེན་པའི་གནས་བརྒྱ་ཕྲག་བརྒལ་བ་རྣམས་སུ་གནས་མལ་བྲག་ཕུག་དང་། གཡམ་སྤྱིལ་སོགས་གང་བྱུང་དུ་བཞུགས་ཤིང་འཚོ་བ་བསོད་སྙོམས་ཙམ་ལ་བསྟེན་པ་སོགས་འཕགས་པའི་རིགས་བཞི་ལ་གནས་པས་ཉིན་མཚན་ཁོར་མོ་ཡུག་ཏུ་སྒྲུབ་པ་འབའ་ཞིག་ལ་རྩེ་གཅིག་ཏུ་གཞོལ་བར་མཛད་དོ། །

དེ་ལྟར་ལོ་མང་པོ་ཞིག་གི་རིང་ལ་མི་མེད་ཀྱི་ལུང་སྟོང་འབའ་ཞིག་ཏུ་གྲོགས་མེད་པར་གཅིག་པུར་བཞུགས་པ་ལ། སྐབས་ཤིག་ན་ཏ་ལས་ཨུ་བ་ཤི་བྱ་བའི་སྐལ་ལྡན་གྱི་སྐྱེས་བུ་ཞིག་གིས་བླ་མ་ཉིད་ཀྱི་ཞལ་མཇལ་བས། སྔོན་གྱི་ལས་འབྲེལ་གྱི་དབང་གིས་མི་ལྡོག་པའི་དད་པ་སྐྱེས་ཏེ་དེ་ནས་བཟུང་ཉེ་གནས་བགྱིས་ཏེ་རྒྱུན་དུ་གྲོང་ཡུལ་ནས་བསོད་སྙོམས་བླངས་ནས་བླ་མ་ལ་འཚོ་བ་སྦྱོར་བར་བྱེད་པ་ལ། བླ་མ་གནས་གཅིག་ཏུ་མི་བཞུགས་པ་དང་། ཉིན་མཚན་ངེས་མེད་དུ་ཕེབས་བཞུད་མཛད་པའི་དབང་གིས། སྐབས་འགའ་ཞིག་ཏུ་གང་བཞུགས་བཙལ་ནས་མི་རྙེད་པར། ཞག་ཁ་ཤས་རེའི་བར་དུ་རི་སྟོང་རྣམས་སུ་ངུ་སྐད་བཏོན་ནས་བླ་མའི་མཚན་ནས་འབོད་ཅིང་དལ་བ་ཆེན་པོས་འཚོལ་དགོས་པའང་བྱུང་། འོན་ཀྱང་སྐྱོ་ངལ་མེད་པར་བླ་མའི་ཞབས་ཏོག་འབའ་ཞིག་ལ་བརྩོན་པར་བྱས་པས། བྱིན་རླབས་ཞུགས་ཏེ་ལམ་སྣ་ཟིན་ཅིང་བླ་མ་མཉེས་པའི་ཐུགས་སྲས་གཉིས་པ་ལྟ་བུར་གྱུར་ཅེས་གྲགས་སོ། ། བླ་མ་དམ་པ་དེ་ཉིད་ནི་མཉམ་མེད་དྭགས་པོ་རིན་པོ་ཆེ་དང་རས་ཆུང་བ་སོགས་སྔོན་བྱོན་གྱི་སྐྱེས་བུ་དམ་པ་འགའ་ཞིག་དང་མཚུངས་པར་སྐུ་ཚེ་སྔ་མ་རྣམས་སུ་ལམ་གྱི་རྟོགས་པ་དུ་མ་ཞིག་བརྙེས་ཟིན་པའི་གང་ཟག་ཐོད་རྒལ་བར་གྲགས་པའི་དབང་པོ་ཡང་རབ་ཅིག་ཡིན་འདུག་པའི་དབང་གིས། སྐུ་ཚེ་འདིར་གཞུང་ལུགས་རྒྱ་ཆེན་པོ་ལ་ཐོས་བསམ་བྱེད་པ་སོགས་ཀྱི་ངལ་བ་ལ་མ་ལྟོས་པར། བླ་མའི་ཞལ་གྱི་གདམས་པའི་སྙིང་པོ་འབའ་ཞིག་ལ་བརྟེན་ནས་ལས་དང་པོ་བས་བསྐལ་བར་འབད་ཀྱང་སྐྱེ་དཀའ་བའི་རྫོགས་རིམ་གྱི་རྟོགས་པ་རྣམས་བདེ་བླག་ཏུ་ཐུགས་རྒྱུད་ལ་འཁྲུངས་པར་སྣང་སྟེ། སྐབས་ཤིག་ལམ་གྱི་རྨང་རྡོ་གཏུམ་མོའི་རྣལ་འབྱོར་ལཿལ་འདོན་པའི་ཆེད་དུ། དགུན་དུས་ཤིག་ཐོ་ཧོ་ཆི་བྱ་བའི་གྲོང་བའི་རྒྱབ་ཀྱི་རིའི་རྩེ་མོ་གྲང་ངར་ཤིན་ཏུ་ཆེ་ས་ཞིག་ཏུ་རས་རྐྱང་ཙམ་ལས་ན་བཟའ་གཞན་མེད་པར་བསྒོམས་པས། གཏུམ་མོ་འབར་བའི་དྲོད་ཀྱིས་སྐུ་ལུས་མདོག་དམར་ཧུ་རེ་རྔུལ་ཆུ་ཁྲོམ་ཁྲོམ་བཞུགས་པ་གཞན་གྱིས་མཐོང་ནས་དད་པ་སྐྱེས་པ་བྱུང་ཞེས་གྲགས། གནས་དེར་སོ་ཕག་སྤྱིལ་བུ་བརྩིགས་པ་ལ་དེང་སང་མོང་གོལ་བུམ་པ་ཞེས་ཟེར་རོ། ། རྟོགས་པ་མཐོན་པོར་སླེབས་པའི་འབྲས་རྟགས་སུ་སྐྱེ་བོ་ཐུན་མོང་བ་ལ་སྣང་དུ་རུང་བའི་རྫུ་འཕྲུལ་ཀྱང་མང་དུ་སྟོན་པ་མཛད་འདུག་སྟེ། བར་ཐག་ཤིན་ཏུ་རིང་བའི་ཡུལ་ཕྱོགས་ཐ་དད་པ་འགའ་ཞིག་ཏུ་དུས་གཅིག་ལ་སྐུའི་བཀོད་པ་སོ་སོར་བསྟན་པ་དང་། བཞུགས་གནས་ཀྱི་ཉེ་འཁོར་བྲག་ཕུག་ཅིག་བརྒྱུད་ནས་རི་བོ་རྩེ་ལྔ་དང་བོད་གངས་ཅན་གྱི་ཡུལ་སོགས་གནས་ཁྱད་པར་ཅན་དུ་མར་བྱོན་པ་དང་། སྐབས་འགའ་ཞིག་ཏུ་སྒྲུབ་གནས་ཕན་ཚུན་དུ་བྱ་བཞིན་དུ་འཕུར་ནས་འབྱོན་པ་ཡང་ལས་དག་མང་པོས་མཐོང་བར་གྱུར། དེ་དུས་ཕྱག་ཏུ་བསྣམས་པའི་སྤམ་ཁང་ཞིག་དེང་སང་དགོན་པའི་ནང་རྟེན་དུ་ཡོད་པ་བྱིན་རླབས་ཤིན་ཏུ་ཆེ་ཞིང་། རྗེ་བཙུན་མི་ལའི་སྤ་མཁར་གྱི་བཤད་པ་མགུར་དུ་བཞེས་པ་ལས་གསུངས་པའི་མཚན་ཉིད་ཀྱང་སྒོ་མཐུན་པ་འདུག་པས། མི་ལའི་ཕྱག་མཁར་དངོས་བླ་མ་འདིའི་ཕྱག་ཏུ་སོན་ནས་བསྣམས་པ་ཡིན་ཞེས་ཀྱང་ཟེར་རོ། ། ད་ལྟའི་དགོན་པའི་རྒྱབ་ཀྱི་ཤ་ར་བེབ་སེག་བྱ་བ་འདིའི་གཞི་བདག་གདུག་རྩུབ་ཤིན་ཏུ་ཆེ་བས་རི་རྩེར་བྱ་འཕུར་བ་ཡང་ཐང་ལ་ལྟུང་བར་གྲགས་པ་ལ། གནས་འདུལ་གྱི་ཆེད་དུ་བླ་མ་ཉིད་དེར་བྱོན་ནས་དུས་ལ་བྱ་བའི་གནས་སུ་ཞག་བདུན་སྐུ་མཚམས་མཛད་པས། ཁོས་གླག་ཅི་ཡང་མ་རྙེད་པར་བྲན་བཞིན་དུ་བཀའ་ཉན་པས་དམ་ལ་གཞུག་པར་མཛད་དོ། ། ཕྱི་རབས་ཀྱི་གདུལ་བྱའི་ཆེད་དུ་གནས་གཞི་མང་པོ་བྱིན་གྱིས་བརླབས་པར་མཛད་པས། བླ་མ་དེ་ཉིད་ཀྱི་བཞུགས་གནས་གསང་བའི་དབེན་པ་བྱ་བ་ན་ཅུ་གང་དང་རོ་ནུས་མཚུངས་པའི་ས་དཀར་པོ་ཞིག་དེང་སང་གི་བར་དུ་ལེན་རྒྱུ་སྣང་བ་མཁྲིས་ནད་དང་བད་ཀན་སོགས་ཁོང་ནད་ཀྱི་རིགས་སེལ་བ་ལ་མཆོག་ཏུ་ཕན་པ་དང་། ཡང་ཐོ་ཧོ་ཆི་བྱ་བའི་གྲོང་བའི་རྒྱབ་ཀྱི་བཞུགས་གནས་དགའ་བ་ཅན་བྱ་བ་དད་ཤོལ་ཧོལ་བྱ་བའི་གནས་སོགས་ན་སིནྔྷུ་ར་ཡིན་ནམ་སྙམ་པའི་ས་དམར་པོ་ཞིག་ཐོན་པ་ཁྲག་ནད་དང་ཚ་བ་དང་། རྨ་རིགས་དང་། བུད་མེད་ཀྱི་ཤ་མ་མི་ཐོན་པ་དང་། མེས་ཚིག་པ་དང་། གདོན་གྱི་ནད་རྣམས་ལ་འཐུང་བ་དང་བྱུགས་པ་སོགས་བགྱིས་ན་ཤིན་ཏུ་ཕན་པར་གྲགས། དེ་ཡང་སེམས་ཅན་གྱི་བསོད་ནམས་དང་དད་པ་ཆེ་ཆུང་གི་དབང་གིས་སྐབས་འགའ་ཞིག་ཏུ་མང་དུ་ཐོན་པ་དང་། སྐབས་འགའ་ཞིག་ཏུ་མི་ཐོན་པ་ཅི་རིགས་ཡོད་འདུག་ཅིང་། སྔོན་དུས་ཀྱི་མི་རྣམས་དད་པ་བརྟན་པའི་དབང་གིས་ཕན་ཐོགས་ཤིན་ཏུ་ཆེ་བར་གྱུར་པས་ཧ་ལ་ཧ་སོགས་ཐག་རིང་པོ་ནས་ཀྱང་བྱིན་རླབས་ཀྱི་རྟེན་འདི་ལེན་པར་ཡོང་མཁན་མང་ཞིང་ཕན་ཐོགས་པའི་ལོ་རྒྱུས་ཀྱང་མང་པོ་སྣང་ངོ་། །

རྣལ་འབྱོར་གྱི་དབང་ཕྱུག་དེ་ཉིད་སྐུ་ཚེའི་མཇུག་ཏུ་ད་ལྟའི་དགོན་གནས་འདིའི་སྒྲུབ་ཕུག་ཏུ་གཏན་ཆགས་པར་བཞུགས་པ་ཡིན་འདུག་ཅིང་། གནས་འདི་མདོ་རྒྱུད་ལས་བཤད་པའི་སྒྲུབ་པའི་གནས་ཀྱི་མཚན་ཉིད་ཐམས་ཅད་ཚང་ཞིང་། ཤིན་ཏུ་དབེན་ལ་བག་ཕེབས་པ། མདུན་གྱི་རི་སྐལ་ལྡན་མང་པོ་གུས་པས་ཆོས་ཉན་པ་ལྟ་བུ། ལྷོ་ནུབ་ཀྱི་རི་སྲོག་ཆགས་ཀྱི་རྒྱལ་པོ་སེང་གེའི་དབྱིབས་ལྟ་བུ། གཡས་ཕྱོགས་ནས་བདུད་རྩིའི་ཆུ་དལ་གྱིས་འཕྱུར་བའི་རྣམ་པ། རྒྱབ་ཀྱི་རི་དགེ་འདུན་མང་པོ་འདུས་པ་ལྟ་བུ། བྱང་ཤར་གྱི་རི་དཔའ་བོ་རྨོག་གྱོན་གྱི་རྣམ་པ། ཤར་ལྷོ་ན་ཆོག་ཐུ་ཟེར་བའི་རི་བདུད་རྩིས་གང་བའི་བུམ་པ་དཀར་པོ་བཏེགས་ནས་སྟོབས་པའི་རྣམ་པ་སོགས་ས་དཔྱད་ཕུན་སུམ་ཚོགས་པ་ཞིག་། གནས་དེར་སྐལ་ལྡན་གྱི་འཁོར་མི་ཉུང་ཙམ་ཞིག་དང་བཅས་རྒྱུན་རིང་དུ་བཞུགས་ནས་གདུལ་བྱའི་དོན་རླབས་པོ་ཆེ་མཛད་ཅིང་། རབ་བྱུང་བཅུ་གཅིག་པའི་ཐོག་མའི་མེ་ཡོས་ལོར་མྱ་ངན་ལས་འདས་སོ། ། ལོ་དེ་ནས་དགུའི་རབ་བྱུང་བཅུ་གསུམ་པའི་ཆུ་བྱི་བར་ལོ་བརྒྱ་དང་དྲུག་ཅུ་རེ་དྲུག་སོང་འདུ། སློབ་མ་རྣམས་ཀྱིས་དགོངས་རྫོགས་ཀྱི་བྱ་བ་རྒྱ་ཆེར་བགྱིས་ཏེ། གདུང་རྟེན་བཞེངས་པ་ད་ལྟ་ཡང་སྒྲུབ་གནས་དེར་སྐལ་ལྡན་རྣམས་ཀྱི་བསོད་ནམས་ཀྱི་ཞིང་དུ་བཞུགས་སོ། །

བླ་མ་དེ་ཉིད་ཀྱི་གདན་སར་དོའུ་གེའི་དི་ཡན་ཆི་ཞེས་གྲགས་པ་བོད་སྐད་དུ་སྨྲ་བཅད་བསམ་གཏན་པ་མཚན་དངོས་འཕྲིན་ལས་རྒྱ་མཚོ་བྱ་བ་སྟེ། གཞོན་ནུ་ནས་རབ་ཏུ་བྱུང་། འབྲི་གུང་ཆོས་བརྒྱུད་འཛིན་པའི་བླ་མ་ཞིག་གི་ཞབས་ལ་གཏུགས་ཏེ་གདམས་ངག་གསན། གནས་ངེས་མེད་དུ་སྒྲུབ་པ་མཛད་ཅིང་། སྐབས་ཤིག་རི་བོ་རྩེ་ལྔ་མཇལ་ནས་ཕྱིར་ཕེབས་པའི་ལམ་དུ། མཁར་སྔོན་གྱི་ཉེ་འདབས་དགེ་རྒན་བྱ་བའི་གྲོང་བའི་འབྲོག་གནས་ཤིག་ཏུ། པོག་ཏོ་ཆ་ཧན་བླ་མ་འཁོར་བྱ་བྲལ་བ་ཁ་ཤས་དང་བཅས་པ་ཚ་བབས་ཀྱི་ཐུག་པ་སྐོལ་ཀྱིན་ཡོད་པ་དང་མཇལ། ཆ་ཧན་བླ་མའི་ཞལ་ནས། གྲོགས་པོ་འདིར་བཞུགས་ལ་ཐུག་པ་གསོལ་ཅིག་གསུངས་ནས་ཞབས་ལྷམ་གྱིས་ཐུག་པ་དཀྲུགས་པས། བསམ་གཏན་པ་དཔོན་གཡོག་སྐྱུགས་བྲོ་ནས་མ་བསྡད་པར་སོང་། རེ་ཞིག་ན་བསམ་གཏན་པའི་ཐུགས་དགོངས་ལ་འདི་དག་གང་ཟག་རང་ག་བ་ཞིག་མིན་པ་འདྲ་བས། གྲུབ་ཐོབ་འཁྲུལ་ཞིག་ཅིག་ཡིན་པ་གདོན་མི་ཟ་སྙམ་ཁོ་རང་གཅིག་པུར་ཕྱིར་ལོག་ནས་བླ་མ་དང་མཇལ་བས་དད་པ་བརྟན་པོ་ཐོབ་སྟེ། དེ་ནས་བཟུང་གུས་པས་བསྟེན་ཅིང་གདམས་པ་ཟབ་མོ་རྣམས་ཀྱང་རྫོགས་པར་ཐོབ་པས་བླ་མ་གྲུབ་ཐོབ་དེ་ཉིད་ཀྱི་སྲས་ཀྱི་ཐུ་བོར་གྱུར། དེ་ནས་བླ་མའི་སྒྲུབ་གནས་སྒྱེད་བུ་རྒྱལ་རི་གསང་བའི་ཕུག་པ་བྱ་བར་བུག་སྒོ་འདག་སྦྱར་བྱས་ཏེ། ལོ་བདུན་གྱི་བར་དུ་ཤིང་ཐོག་ཆི་བག་རེ་རེ་ཙམ་ལས་གསོལ་ཟས་རགས་པ་གཞན་སྤངས་པའི་བཅུད་ལེན་གྱི་སྒོ་ནས་བླ་མའི་གདམས་ངག་ཉིན་མཚན་མེད་པར་བསྒོམས་པས་ཉམས་རྟོགས་ཀྱི་ཀློང་བརྡོལ། གྲུབ་ཐོབ་བླ་མ་མྱ་ངན་ལས་འདས་པ་ན། སློབ་མ་རྣམས་ཀྱི་ཁྲོད་ན་བླ་མའི་གདན་སར་འདི་ཉིད་བཞུགས་པ་གང་ཅི་ནས་བབས་འོས་སུ་གྱུར་པས། གྲྭ་སློབ་ཐམས་ཅད་ཀྱིས་བླ་མའི་གདན་སར་མངའ་གསོལ་ཏེ་བསྟན་འགྲོའི་དོན་རྒྱ་ཆེར་མཛད། ཆུ་འབྲུག་ལོ་རྒྱལ་དབང་ལྔ་པ་ཆེན་པོ་གོང་མ་ཤུན་ཙི་རྒྱལ་པོས་རྒྱལ་ཁབ་པེ་ཅིང་དུ་གདན་དྲངས་ནས་ཕེབས་པ་ལ། བླ་མ་ཉིད་དང་སློབ་མ་དི་ཡན་ཆི་གསུམ་བཅས་བྱོན་ནས་མོའུ་ངས་ཀྱི་གྲུ་ཁར་མཇལ། གོང་ས་ཐམས་ཅད་མཁྱེན་པ་ཕོ་བྲང་ནས་ཕྱིར་ཕེབས་སྐབས་ལམ་དུ་མཇལ་ཞིང་རྟ་བཟང་པོ་སྒ་སྟན་དང་བཅས་པ་བརྒྱ་དང་བརྒྱད་ཕུལ་ཏེ་ཨོར་དུ་སུའི་བར་དུ་ཆིབས་སྐྱེལ་ཀྱང་ཞུས། བླ་མའི་གདན་ས་ལོ་སུམ་ཅུའི་བར་དུ་བསྐྱངས་ནས་མེ་སྤྲེལ་ཟླ་བ་བདུན་པའི་ཚེས་བཅོ་ལྔ་ལ་ཞི་བར་གཤེགས། ལོ་དེ་ནས་རབ་འདོད་ཆུ་བྱི་བར་དུ་ལོ་བརྒྱ་དང་སུམ་ཅུ་སོ་བདུན་སོང་འདུ། གྲྭ་སློབ་རྣམས་ཀྱིས་དགོངས་རྫོགས་རྒྱ་ཆེན་པོ་དང་། ཁྱད་པར་དུ་ཡུམ་དུམ་པ་བཅུ་གཉིས་གསར་དུ་བཞེངས་ཏེ་པོག་ཏོ་བླ་མའི་གདུང་རྟེན་དང་ལྷན་དུ་བཞུགས་སུ་གསོལ།

བླ་མ་འདི་ཉིད་ལ་སློབ་མ་ཆོས་སྐྱབས་དི་ཡན་ཆི། ཆ་ཧན་དི་ཡན་ཆི། ཆ་ཧར་དི་ཡན་ཆི། བནྡེ་དི་ཡན་ཆི་བཞི་བྱུང་བས། ཕྱི་མ་གསུམ་གྱིས་རང་རང་གི་སྒྲུབ་སྡེ་རེ་བཙུགས་ནས་སོ་སོར་བཞུགས་པས། རྩ་བའི་གདན་ས་འཕྲིན་ལས་རྒྱ་མཚོའི་ཉེ་གནས་ཆོས་སྐྱབས་དི་ཡན་ཆིས་བསྐྱངས། འདི་ཉིད་གཞོན་ནུ་ནས་རབ་ཏུ་བྱུང་། འཕགས་པ་སྤྱན་རས་གཟིགས་ཀྱི་རྣལ་འབྱོར་གྱི་སྒོ་ནས་ཡིག་དྲུག་ལ་བརྩོན་པར་མཛད་པས་འཕགས་པས་བྱིན་གྱིས་བརླབས་པའི་མཚན་མ་བརྙེས། འཕྲིན་ལས་རྒྱ་མཚོ་གཤེགས་རྗེས་པོག་ཏོ་བླ་མའི་གདན་སར་བཞུགས། བཙུན་ཚུགས་ཤིན་ཏུ་གཙང་བས་འདུལ་ཁྲིམས་ལ་ཕན་ཐོགས་ཆེ་ཞིང་དགོན་པའི་འགྲིག་ལམ་ཤིན་ཏུ་བཟང་བར་བརྟེན་ཕྱོགས་ཡས་མས་ཀྱི་སྦྱིན་བདག་ཀྱང་མང་དུ་འདུས། ཟང་ཟིང་གི་འབྱོར་བ་རྣམས་དབུས་གཙང་དུ་རྒྱལ་བ་ཡབ་སྲས་ལ་བསྙེན་བཀུར་དགེ་འདུན་གྱི་སྡེ་རྣམས་ལ་མང་འགྱེད་གཏོང་བར་ཨེལ་ཆི་ལན་ཁ་ཤས་མངགས། བོད་ནས་སྐུ་གསུང་ཐུགས་རྟེན་བྱིན་རླབས་ཅན་མང་པོ་ཡང་གདན་དྲངས། གདན་སར་ལོ་ཉི་ཤུ་རྩ་དགུ་བཞུགས་ནས་ཤིང་བྱི་ཟླ་བ་ལྔ་པའི་ཉི་ཤུ་བཞི་ལ་ཞི་བར་གཤེགས་སོ། ། ལོ་དེ་ནས་རབ་འདོད་ཆུ་བྱི་བར་དུ་ལོ་བརྒྱ་དང་དགུ་སོང་འདུ། སློབ་མ་རྣམས་བླ་མའི་གདན་སར་མ་འཆམས་པའི་རྩོད་གླེང་བྱུང་བས། འཕྲིན་ལས་རྒྱ་མཚོའི་སྐུ་ཚ་དགེ་སློང་ནོར་བུ་རིག་འཛིན་གྱིས་ལོ་བཅུ་གཉིས་ཀྱི་བར་དུ་གདན་ས་བསྐྱངས། ཆོས་སྐྱབས་དི་ཡན་ཆི་གཤེགས་པའི་ཕྱི་ལོ་ཤིང་གླང་ལོ་ལ་བུ་ཆུང་རྟགས་མཚན་བཟང་བ་ཞིག་སྐྱེས་པ། གྲྭ་སློབ་སྦྱིན་བདག་རྣམས་ཀྱིས་བླ་མའི་སྐུའི་སྐྱེ་བ་ཡིན་མིན་བོད་དབུས་གཙང་དུ་ལྷ་དང་བླ་མ་ལ་ལུང་ཞུ་ཕུལ་བར། ཆོས་སྐྱབས་དི་ཡན་ཆིའི་སྐྱེ་བར་ཐག་ཆོད་པའི་ལུང་བསྟན་ཕེབས་པས་དགུང་ལོ་བཅུ་པ་ཤིང་ཁྱིའི་ལོ་གདན་སར་སྤྱན་དྲངས། དེ་མོ་སྤྲུལ་སྐུ་པེ་ཅིང་དུ་ཕེབས་པའི་ལམ་བར་དུ་རབ་བྱུང་གི་ཚུལ་ཁྲིམས་མནོས་ཏེ་མཚན་ངག་དབང་ཆོས་འཕེལ་ཞེས་པ་གནང་། ཨེར་ཏེ་ནི་ཨི་ལ་ཧུ་ཚན་ཧུ་ཐོག་ཐུ་ལས་དཔལ་རྡོ་རྗེ་འཇིགས་བྱེད་ཀྱི་དབང་གསན་ནས་གསང་སྔགས་ཀྱི་སྒོར་ཞུགས། དགུང་ལོ་བཅུ་བདུན་ཐོག་ཛ་ཡ་པཎྜི་ཏའི་དྲུང་ནས་མི་ཏྲའི་དབང་དྲུག་ཅུ་རེ་དྲུག་དང་། རྡོ་རྗེ་ཕྲེང་བའི་དབང་ཞེ་གཉིས་དགེ་ལེགས་སུ་བྱེད་པའི་དཀྱིལ་འཁོར་གསུམ་གྱི་དཔང་དང་བཅས་པ་གསན། བླ་མ་དེ་ཉིད་ཀྱིས་སྤྱན་གྱི་འབྲས་བུ་ལྟར་བསྐྱངས་ཏེ་སྨིན་གྲོལ་གྱི་གདམས་པ་མང་དུ་གནང་། དགུང་ལོ་བཅུ་དགུ་ལོན་སྐབས་བཀའ་འགྱུར་བ་བློ་བཟང་ཚུལ་ཁྲིམས་ལས་རྒྱལ་བའི་བཀའ་བོད་དུ་འགྱུར་རོ་ཅོག་གི་ལུང་ཡོངས་སུ་རྫོགས་པ་གསན། དེ་ནས་རེ་ཞིག་གི་བར་དུ་ཐོས་བསམ་ལ་གཙོ་བོར་འབད་ཅིང་། སྐབས་སྐབས་སུ་བླ་མ་དེ་གཉིས་དང་། ཡོངས་རྫོགས་བསྟན་པའི་མངའ་བདག་ལྕང་སྐྱ་ཐམས་ཅད་མཁྱེན་པ། ཤེ་རེ་ཐུ་ནོ་ཡོན་ཆོས་རྗེ། དགེ་ལེགས་ཆོས་རྗེ། གནས་བརྟན་ཞབས་དྲུང་བློ་བཟང་བསྟན་འཛིན། ར་ཁོ་ཏུ་ཐོག་ཐུ། སྨིན་གྲོལ་ནོ་མིན་ཧན་སོགས་དམ་པ་དུ་མ་ལས་བཀའ་ཆོས་མང་དུ་གསན། མཚམས་ཀྱི་བཅད་རྒྱར་ཡུན་རིང་པོར་བཞུགས་ནས་མདོ་སྔགས་ཀྱི་ལམ་གྱི་དམིགས་རྣམ་སྐྱོང་བ་དང་། ལྷ་དུ་མའི་བསྙེན་པ་སོགས་མཛད། དེ་ནས་དོན་གཉེར་བ་རྣམས་ལ་དབང་རྗེས་གནང་ལུང་སོགས་ཀྱི་འདོད་ཆོས་གནང་བ་དང་། རབ་བྱུང་བསྙེན་རྫོགས། རབ་གནས་སྦྱིན་སྲེ། མ་ཎི་བུམ་སྒྲུབ་སོགས་ཀྱིས་གཞན་དོན་ཀྱང་རྒྱ་ཆེར་མཛད། གཙུག་ལག་ཁང་དང་རྟེན་གསར་བཞེངས་དང་རྙིང་བ་ཞིག་གསོས་དང་། དགེ་འདུན་གྱི་འགྲིག་ལམ་ལ་དོ་དམ་གནང་བ་སོགས་བསྟན་འགྲོར་ཕན་པའི་མཛད་པ་རྒྱ་ཆེ་བ་མཛད་ཅིང་། དགུང་ལོ་ང་གསུམ་པ་མེ་སྦྲུལ་ཟླ་བ་དགུ་པའི་ཉི་ཤུ་དགུ་ལ་མྱ་ངན་ལས་འདས་སོ། །

དེ་ཉིད་ཀྱི་ཡང་སྲིད་བློ་བཟང་བསྟན་འཛིན་འཕྲིན་ལས་ཏེ། ཨུ་རང་དུ་སྐུ་འཁྲུངས། དགུང་ལོ་གསུམ་གྱི་དུས་སྐྱེ་བ་སྔོན་མའི་དགོན་པ་དང་། གྲྭ་རིགས། ཉེར་དཔྱད་སོགས་ཇི་ལྟ་བ་བཞིན་ངོས་ཟིན་པའི་གསུང་མང་དུ་བྱོན་པས་ཐམས་ཅད་ཀྱིས་ངག་དབང་ཆོས་འཕེལ་གྱི་སྐུའི་སྐྱེ་བར་ཐག་ཆོད། དགུང་ལོ་བདུན་གྱི་དུས་ཁྲི་ཆེན་བློ་བཟང་བསྟན་པའི་ཉི་མའི་དྲུང་དུ་དགེ་བསྙེན་གྱི་སྡོམ་པ་དང་རབ་བྱུང་གི་ཚུལ་ཁྲིམས་མནོས་ཏེ་མཚན་ལ་བློ་བཟང་བསྟན་འཛིན་འཕྲིན་ལས་ཞེས་འདོགས་པ་མཛད། དགུང་ལོ་བརྒྱད་པའི་དུས་སྐྱེ་བ་གོང་མའི་གདན་སར་ཕེབས་ཤིང་ངོ་ལོན་ནོར་གྱི་ཐམ་ཀ་བླ་མར་ཁོ་ཧུ་ཐོག་ཐུ་ལས་དགེ་ཚུལ་གྱི་སྡོམ་པ་བླངས། ཡི་གེ་འབྲི་ཀློག་ཆོས་སྤྱོད་ཐོར་བུའི་རིགས་སོགས་ཚེགས་མེད་པར་ཐུགས་སུ་ཆུད། དགུང་ལོ་བཅུ་པའི་དུས་སྔོན་གྱི་བག་ཆགས་སད་པས་དབུས་གཙང་དུ་ཕེབས་ནས་སློབ་གཉེར་མཐར་ཕྱིན་པ་ཞིག་བྱེད་རྒྱུའི་ཐུགས་དགོངས་ཤར་ནས་གྲྭ་པ་རྣམས་ལ་གྲོས་འདྲི་བ་སོགས་མེད་པར་རང་ཉིད་ཀྱིས་བཙན་ཆོད་དུ་ཐག་བཅད་ནས་དུས་འཁོར་པཎྜི་ཏ་ལ་གནས་ཚུལ་ཞུས་པར། ཁོང་གིས་ཀྱང་ལེགས་སོ་བརྗོད་ཅིང་གྲྭ་རིགས་སྦྱིན་བདག་རྣམས་ལ་ཞལ་ཏ་གནང་བ་འགལ་རྐྱེན་མེད་པར་དགུང་ལོ་བཅུ་གཅིག་པའི་དུས་བོད་གངས་ཅན་གྱི་ལྗོངས་སུ་ཕེབས། མཁས་པའི་འབྱུང་གནས་དཔལ་ལྡན་འབྲས་སྤུངས་ཀྱི་སྒོ་མང་གྲྭ་ཚང་གི་ཆོས་གྲྭར་ཞུགས། བསྡུས་གཞུང་ནས་རིམ་གྱིས་དབུ་ཕར་རྫོགས་ཀྱི་བར་དུ་སློབ་གཉེར་མཐར་ཕྱིན་མཛད། དེ་དུས་དགུང་ལོ་གཞོན་ཀྱང་སྐྱེ་བ་སྔོན་མའི་བག་ཆགས་ཀྱི་དབང་གིས་རྒྱུན་དུ་མི་རྟག་པའི་ངང་ཚུལ་ནར་མར་དྲན་པ་བྱུང་། དགུང་ལོ་བཅུ་གསུམ་སྐབས་མཚམས་ལ་བཞུགས་ནས་དམིགས་བརྩེ་མ་གསུང་སྐབས་ཉམས་སྣང་དང་རྨི་ལམ་དུ། རྗེ་བཙུན་བྱམས་པ་མགོན་པོ་ཕོ་བྲང་དང་བཅས་པ་གསལ་བར་སྣང་བའི་ཉམས་བྱུང་བས་དེ་ནས་བཟུང་སྟེ་རྒྱུད་ལས་སུ་རུང་ཞིང་བློ་གྲོས་ལྷག་པར་འཕེལ། དམ་པའི་ཆོས་ཀྱི་འཁོར་ལོས་བསྒྱུར་བ་ཆེན་པོ་རྗེ་བཙུན་ངག་དབང་བྱམས་པའི་ཞལ་སྔ་ནས་ལས་བསྙེན་རྫོགས་ཀྱི་བཀའ་དྲིན་ནོད་ཅིང་བསླབ་བྱ་རྣམས་ཕྱག་ལེན་དུ་འདེབས་པ་མཛད། རྗེ་དེ་ཉིད་ལས་བྱང་ཆུབ་ལམ་གྱི་རིམ་པའི་བཀའ་ཆོས་ལན་མང་དུ་གསན་ཅིང་། ཐམས་ཅད་མཁྱེན་པ་རྒྱལ་དབང་བསྐལ་བཟང་རྒྱ་མཚོ། འཇམ་དབྱངས་ཆོས་ཀྱི་རྒྱལ་པོ་དཀོན་མཆོག་འཇིགས་མེད་དབང་པོ་སོགས་དགེ་བའི་བཤེས་གཉེན་དུ་མ་ལས་ཟབ་པ་དང་རྒྱ་ཆེ་བའི་ཆོས་མང་དུ་གསན་ཅིང་། བླ་མའི་གཟུགས་བརྙན་འཛིན་པ་ཁོ་བོ་ལས་ཀྱང་ལུང་ཁྲིད་མན་ངག་གི་རྒྱུན་མང་པོ་ཞིག་གསན་པར་མཛད། དགུང་ལོ་ཉེར་གསུམ་དུས་ཡུལ་ཕྱོགས་ཀྱི་གྲྭ་རིགས་སྦྱིན་བདག་ཐམས་ཅད་དང་། ཁྱད་པར་དུ་རྩ་བའི་བླ་མ་དུས་འཁོར་པཎྜི་ཏས་ནན་ཏན་མཛད་པ་བཞིན་རང་ཡུལ་དུ་ཕེབས། གོང་མའི་གདན་སར་བློ་གསར་བ་མང་པོ་ལ་རིགས་ལམ་གསར་དུ་སློབ་པར་མཛད་ཀྱང་འགའ་ཞིག་གིས་མི་འདོད་པའི་རྣམ་པ་བྱས་པས་ཐུགས་ཕྱུང་སྟེ་རེ་ཞིག་གི་བར་ཀུན་སྤངས་ཀྱིས་ཐུགས་དམ་དགེ་སྦྱོར་ལ་བརྩོན་པ་གནང་། སྒྱིད་བུའི་རི་ཁྲོད་དུ་འཁོར་ལོ་སྡོམ་པའི་སྒྲུབ་པ་མཛད་པས་ལྟས་ཡ་མཚན་པ་མང་དུ་བྱུང་། གནས་དེར་སྒྲུབ་སྡེ་གསར་དུ་བཙུགས་ནས་སྒྲུབ་པ་འབའ་ཞིག་མཛད་པར་དགོངས་པ་གཏད་ཀྱང་། མཛེས་བྱེད་ཀྱི་ལོ་འཇམ་དབྱངས་གོང་མའི་བཀས་མཁར་སྔོན་གྱི་བླ་མ་སེར་མོ་བ་རྣམས་ལ་ལུགས་གཉིས་ཀྱི་བསླབ་བྱ་ལེགས་པར་སློབ་པའི་ཐམ་ཀ་བླ་མར་བསྐོ་བཞག་གནང་། དེ་ནས་བཟུང་ཕྱོགས་དེའི་དགོན་སྡེ་ཆེ་ཆུང་ཐམས་ཅད་ཆོས་སྲིད་གཉིས་ཀྱི་སྒོ་ནས་ལེགས་པར་བསྐྱངས་ཤིང་། རང་གི་གདན་སའི་ཆོས་སྡེར་ཡང་གཞི་གསུམ་གྱི་ཕྱག་ལེན་སོགས་གསར་འཛུགས་མཛད་པ་དང་། གཞན་ཡང་སྐུ་གསུང་ཐུགས་རྟེན་བཞེངས་པ། གཙུག་ལག་ཁང་ཉམས་གསོ། དགེ་འདུན་རྣམས་ལ་འཚོ་བ་སྦྱོར་བ་སོགས་ཀུན་ཏུ་དོན་ཡོད་པའི་མཛད་བཟང་འབའ་ཞིག་གིས་དུས་འདའ་བཞིན་བཞུགས་པ་འདི་ལྟར་ལགས་སོ། །

སྐུ་གསུམ་ནོར་བུའི་ཏོག་གིས་རབ་མཛེས་པའི། ། སྒྲུབ་བརྒྱུད་བསྟན་པའི་རྒྱལ་མཚན་འཛིན་པ་ཡི། ། ཐུབ་མཆོག་བརྒྱུད་པའི་རྣམ་ཐར་མུ་ཏིག་ཕྲེང་། ། སྐལ་བཟང་མགུལ་བའི་རྒྱན་དུ་འདི་ན་སྤེལ། ། དགེ་འདིས་ཐུབ་དབང་ཏེ་སེ་ལས་འོངས་པའི། ། ཆོས་ཚུལ་ཉལ་འགྲོ་ཀུན་དང་ཁྱད་པར་དུ། ། དགེ་ལྡན་རིང་ལུགས་གངྒཱའི་ཀླུངས་ཆེན་པོ། ། ཕྱོགས་དུས་ཀུན་ཏུ་ཆད་མེད་འབབ་གྱུར་ཅི། ། གྲུབ་པའི་སྐྱེས་བུས་བྱིན་རླབས་གནས་རྣམས་སུ། ། ཐེག་མཆོག་ཆོས་ཀྱི་དགའ་སྟོན་ལ་སྤྱོད་པའི། ། ཁྲིམས་ལྡན་ངུར་སྨྲིག་འཛིན་པ་འདུས་པའི་སྡེ། ། དབྱར་གྱི་ཆུ་གཏེར་བཞིན་དུ་འཕེལ་བར་ཤོ། ། ཅེས་མཁར་སྔོན་ཕྱོགས་སུ་པོག་ཏོ་ཆ་ཧན་བླ་མ་བཀྲ་ཤིས་རྒྱ་མཚོ་ཞེས་གྲགས་པའི་རྣལ་འབྱོར་གྱི་དབང་ཕྱུག་ཆེན་པོ་དེ་ཉིད་སློབ་བརྒྱུད་དང་བཅས་པ་ཇི་ལྟར་བྱོན་པའི་རིམ་པ་མདོ་ཙམ་བརྗོད་པ་མུ་ཏིག་ཕྲེང་མཛེས་ཞེས་བྱ་བ་འདི་ནི། གོང་མའི་ལུང་གིས་ཀུན་འདུལ་གླིང་ཞེས་བསྔགས་པའི་གཙུག་ལག་ཁང་གི་ཏཱ་བླ་མ་རྒྱལ་མཚན་ཕུན་ཚོགས་གཙོ་བོའི་གྲྭ་རིགས་རྣམས་ཀྱིས་ལྷ་རྫས་དྲི་མེད་དངུལ་གྱི་མཎྜལ། ས་ཟླ་སྲང་བཅོ་ལྔ་དང་བཅས་ནན་ཏན་དུ་བསྐུལ་བའི་དོད། ངག་དབང་ཆོས་འཕེལ་ཡན་ཆད་དུས་འཁོར་པཎྜི་ཏ་ཞབས་དྲུང་བློ་བཟང་རྒྱ་མཚོས་མཛད་པའི་དཀར་ཆགས་ཉུང་ངུ་དང་། གཏམ་རྒྱུད་ཀྱི་ཟིན་བྲིས་ཐོར་བུ་རྣམས་གུང་བསྒྲིགས། སྤྲུལ་པའི་སྐུ་བློ་བཟང་བསྟན་འཛིན་འཕྲིན་ལས་ཀྱི་རྣམ་ཐར་བྱ་བྲལ་བ་གྲགས་པ་བསྟན་འཛིན་གྱིས་བསྒྲིགས་པའི་གསོལ་འདེབས་ལ་གཞི་བྱས་ཏེ་ཆོས་སྨྲ་བའི་བཙུན་པ་བློ་བཟང་ཆོས་ཀྱི་ཉི་མས་སྦྱར་བའི་ཡི་གེ་པ་ནི་དཔྱོད་ལྡན་ངག་དབང་བསྟན་འཕེལ་གྱིས་བགྱིས་པ་ཛཡཏྣུ། །

དཔེ་དེབ་འདི་ལེགས་གྲུབ་བྱུང་བར། ལུང་དང་རྟོགས་པའི་ཡོན་ཏན་གྱི་མཛོད་འཛིན་པ། ལོ་ཙཱ་པ་ཆེན་པོ་རྔོག་བློ་ལྡན་ཤེས་རབ་དང་དབྱེར་མ་མཆིས་པའི་སྐྱེས་བུ་ཆེན་པོ། བཞག་པ་རིན་པོ་ཆེ་སྐུ་ཕྲེང་བཞི་པ་དགེ་ལེགས་ལྷུན་གྲུབ་འཇམ་དཔལ་རྒྱ་མཚོ་དཔལ་བཟང་པོས་མཐུན་རྐྱེན་ལེགས་པར་སྦྱར་བར་སྙིང་ཐག་པ་ནས་ཐུགས་རྗེ་ཆེ་ཞུས་པ་ཡིན། །